
I-II. KÖNYV 


(Tartalmi összefoglaló) 


Curtius Rufus csonkán ránk maradt életrajzi művének III-X. könyve 
az i. e. 333. év tavaszának eseményeitől kezdve ismerteti Nagy Sándor 
történetét. A fentmaradt könyvek arányai és a műfaj hagyományai 
alapján feltehetően az elveszett első két könyv tárgyalta nemcsak az 
ifjú uralkodó hatalomra kerülését és hadjáratának első sikereit, 
hanem gyermekkorát és nevelkedését is. - Curtius elbeszélésének 
alaposabb megértése érdekében célszerű az előzmények vázlatos 
áttekintése. 

Nagy Sándor (i. e. 356-323) II. Philipposz makedón királynak és 
Olümpiasznak, Neoptolemosz épeiroszi király lányának gyermeke volt. 
Philipposz, Amüntasz fia, a makedón nagyhatalom megalapítója, 359- 
ben került uralomra. Energikus fellépéssel megszilárdította a központi 
hatalmat, a maga egyeduralmát céltudatosan, gátlástalan eszközökkel 
biztosította.  Pénzreformot hajtott végre, s a korabeli görög 
haditechnika ismeretében átszervezte a makedón hadsereget. Az 
ország gazdasági erőinek és embertartalékainak értékesítésével 
félelmetes katonai erőt hozott létre. Gyors egymásutánban leverte 
északi és nyugati (illír) szomszédait, elfoglalta Thrákiát és Thesszáliát, 
a Khalkidiké-félszigetet, majd kihasználva a poliszok viszályait, 
hanyatlását - nem fukarkodva az arannyal -, arisztokrata hívei 
támogatásával megvetette lábát a déli görög területeken is. 338-ban 
Khairóneiánál leverte a görög városok egyesült hadseregét, s - 
megtorlás helyett - makedón-görög szövetséget hozott létre a perzsák 
elleni bosszúhadjárat jelszavával. A korinthoszi gyűlés (i. e. 337) 
természetesen őt bízta meg a hadak vezetésével. 

Nagy Sándort tizenhárom éves koráig Leonidász, anyjának egyik 
rokona nevelte. Ezután Arisztotelész, a kiváló görög filozófus (i. e. 
384-322) tanítványa lett Az ifjú szellemi és testi adottságaival 
egyaránt kitűnt. Közepes termetű, roppant mozgékony, energikus, 
céltudatos és becsvágyó volt. A khairóneiai csatában már mint a 
lovasság parancsnoka vett részt, s jelentős érdemet szerzett a 
győzelem kivívásában. Ezután azonban hamarosan megromlott a 
viszonya apjával. Philipposz a következő évben (337) második 


feleséget vett magához, Kleopátrát, az egyik makedón főember fiatal 
leányát. Olümpiasz, fiával együtt, eltávozott az udvarból Epeiroszba. 
Philipposz azonban - a perzsák elleni előkészületek közben - 
összeesküvés áldozata lett. Az összeesküvés háttere, Olümpiasz 
szerepe máig sem egyértelműen tisztázott. 

Philipposz váratlan halálhírére széltében makedónellenes felkelések 
törtek ki. A húszéves Nagy Sándor azonban sokat ígérő eréllyel látott 
ezek leveréséhez, apja trónjának megszerzéséhez. A görögökkel 
elismertette magát a perzsák elleni pánhellén hadjárat vezetőjének; 
Attaloszt, — Kleopátra nagybátyját és  Philipposztól született 
gyermekének gyámját leverte és kivégeztette, Kleopátra és kisfia 
Olümpiasz bosszúvágyának esett áldozatul. Nagy Sándor megölette 
vagy bebörtönöztette a többi trónigénylőt is, s i. e. 335-ben III. 
Alexandrosz néven mint Makedónia királya hadjáratot vezetett északi 
szomszédai s az illírek ellen, hogy biztosítsa hátát keleti hadjárata 
idejére. Közben a görög városállamokban elterjedt a hír, hogy elesett. 
Erre újabb felkelések törtek ki. Nagy Sándor azonban tíz nap alatt a 
helyszínen termett, elfoglalta s lerombolta Thébait, a mozgalom 
központját; csak a költő Pindarosz egykori házát s a város szentélyeit 
kímélte meg. Érthető, hiszen a perzsák elleni hadjáratot is azzal 
indokolták, hogy meg kell torolni a görög templomok hajdani 
meggyalázását... 

A hadjáratot i. e. 334-ben indította meg harmincezer gyalogos és 
ötezer lovas élén. Elkísérték útjára Philipposz tapasztalt hadvezérei, a 
makedón arisztokrata ifjúság legkiválóbbjai is, így  Parmenión, 
Perdikkasz, Kleitosz, Ptolemaiosz, Antigonosz és mások. A makedón 
hegemónia biztosítására a család régi bizalmasa, Antipatrosz maradt 
otthon. Nagy Sándor átkelve Kisázsiába, 

Ilionban áldozatot mutatott be eszményképének, Akhilleusznak 
sírjánál. Az első összecsapás III. Dareiosz Kodomannosz (i. e. 336-330) 
hadaival még a 334. év folyamán megtörtént. A phrügiai Granikosz 
folyónál lovascsatában győzelmet aratott a perzsa erők felett, s 
megsemmisítette azok legütóképesebb egységét, a tapasztalt Mennem 
vezette húszezer főnyi görög emigráns sereget. A telet Gordionban 
tölti Nagy Sándor, s 333 tavaszán itt gyülekezik a sereg a Szíria elleni 
hadjáratra. 


(M. E.) 


III. KÖNYV 


Nagy Sándor pénzt adott Kleandrosznak, és a Peloponnészoszra 
küldte, hogy katonákat toborozzon, majd miután Lükiában és 
Pamphüliában elvégezte tennivalóit, hadával Kelainai városába vonult. 
Akkoriban átszelte a várost a Marszüasz folyó, melyet a görögök 
mesés versekben magasztaltak. A hegyormon ered, és harsogva zuhog 
alá a mélységből felmeredő sziklára, majd kiterebélyesedve a 
környező mezőket öntözi. Vize mindvégig kristálytisztán, más vizekkel 
nem vegyülve folydogál. Színe olyan, mint a szélcsendes tengeré, így 
költői képzelgések forrása lett: az a mesebeszéd járta, hogy a nimfák 
beleszerettek a folyóba, és ezért tanyát ütöttek a sziklán. Egyébiránt, 
amíg a városfalak között folyik, megőrzi eredeti nevét, de amint 
kikanyarog a sáncok közül, és felduzzadt habjai szilaj abban 
hömpölyögnek tova, már Lükosznak nevezik. 

Nagy Sándor tehát bevonult a városba, melyet polgárai sorsára 
hagytak. Elhatározta, hogy megostromolja a várat, ahová a városlakók 
menekültek. De előbb hírvivőt küldött azzal az üzenettel: adják meg 
magukat, különben a kínok-kínja vár rájuk. Azok a hegytetőn álló, 
irdatlan "magasra épített bástyához vezették a hírvivőt, és 
felszólították, nézze meg, mily égbe nyúló, aztán vigye hírül urának: a 
védelmezők más mértékkel mérik az erődítményt, mint ő; tudják, hogy 


ostrommal nem veszi be várukat, de ha minden kötél szakad, akár 
meg is halnak igaz ügyükért. Amint azonban látták, hogy a várat 
ostromgyűrű zárja körül, és napról napra jobban szorul a hurok a 
nyakukon, hatvannapi fegyverszünetet kötöttek, és megígérték, hogy 
feladják a várost, ha Dareiosz nem küld felmentő sereget. Mivel 
semmiféle segítség nem érkezett, a kitűzött napon megadták magukat 
a királynak. 

Ezek után követek jöttek Athénból azzal a kéréssel, hogy adják ki 
nekik a Granikosz folyónál ejtett hadifoglyokat. Nagy Sándor 
megígérte, hogy a perzsa hadjárat befejeztével nemcsak ezeket, de a 
többi görögöt is hazaengedi. Egyébként, amint megtudta, hogy 
Dareiosz még mindig nem kelt át az Euphratészen, fenyegetésül 
mindenünnen összevonta csapatait, hogy teljes haderejével kezdhesse 
meg a vészterhes háborút. 

Phrügiában, ahol átvonult seregével, sűrűbben sorakoztak a falvak, 
mint a városok. Akkoriban fennállt még Midasz egykor híres királyi 
palotája. Gordion e város neve, melyet átszel a Szangariosz folyó. A 
város egyenlő távolságra fekszik a Fekete-tengertől és a Kilikai- 
tengertől. Közismerten e kettő között húzódik Ázsia legkeskenyebb 
földcsíkja, a két tenger itt szűk földszorossá zsugorítja a szárazföldet. 
Összefügg ugyan a kontinenssel, mégis nagyrészt víz öleli körül, s így 
szigetnek látszik. Ha nem húzódna itt válaszfalként e keskeny 
földszoros, egymásba ömlene a két tenger. 

Nagy Sándor, amint hatalmába kerítette a várost, bevonult a főisten 
templomába. Itt szemébe ötlött egy szekér, melyet köztudomás szerint 
Gordiosz, Midasz atyja használt egykor. A szekér faragása szemernyit 
sem különbözött az olcsóbbfajta, széltében-hosszában elterjedt 
szekerekétől. De szembetűnő volt rajta a számtalan, egymásba 
gabalyodott, rejtélyesen összebogozott csomóval befont járom. Amikor 
a városlakók elbeszélték, hogy a jóshely jövendölése szerint az lesz 
Ázsia ura, aki megoldozza a kibogozhatatlan köteléket. Nagy Sándort 
heves sóvárgás fogta el, hogy teljesítse a jóslatot. A királyt phrügiaiak 
és makedónok tömege vette körül: az előbbiek feszülten várakoztak, 
az utóbbiak izgatottan bizakodtak a király vakmerőségében. A 
gyeplőszíj ugyanis oly sűrűn össze volt bogozva, hogy hiába törték a 
fejüket, hiába nézegették, nem tudták kisütni, hol kezdődik és hol 
végződik a csomózás. Nagy Sándor nekiveselkedett, hogy kibogozza, 
de némi aggodalom élt benne, nehogy baljós előjellé váljék meddő 
vállalkozása. Sokáig hasztalan viaskodott a rejtett csomókkal, végül 
kijelentette: 

- Nem számít, hogyan bomlanak szét! 

Es kardjával széjjelszabdalva minden egyes gyeplőszárat, vagy 
kijátszotta a jóslatot, vagy beteljesítette. 


Ezek után elhatározta, hogy bárhol éri, rajtaüt Dareioszon, mert így 
biztosíthatja magát a  hátbatámadástól. Ezért Amphotéroszt a 
Helleszpontosz partjainál összegyűlt hajóhad élére állította, 
Hegelokhoszra pedig a szárazföldi seregeket bízta, hogy elkergessék a 
Leszboszt, Khiószt és Koószt megszálló ellenséges helyőrséget. Ötszáz 
talentumot utalt ki nekik a hadviselés céljaira, Antipatrosznak és a 
görög városok védelmezőinek pedig hatszáz talentumot küldött. 
Szövetségeseitől,  egyezségük értelmében, hajókat követelt a 
Helleszpontosz védelmére. Akkor ugyanis még nem volt tudomása 
Memnón haláláról, aki tengersok gondot okozott neki; nagyon jól 
tudta, hogy játszva elérhet mindent, ha Memnón nem mozdul. 

És máris Anküra városába érkezett, ahol számba vette a sereget, 
majd Paphlagóniába vonult. Ezen a környéken éltek a henetusok, 
akiktől egyesek szerint a venetusok eredtek. Az egész vidék 
meghódolt a királynak; túszokat adtak, így nem kellett hadisarcot 
fizetniök, hiszen még a perzsáknak sem adóztak. Nagy Sándor Kalászt 
állította a tartomány élére, ő maga pedig Makedóniából nemrég 
érkezett hadakkal Kappadókia felé vette útját. 


Dareiosz azonban, amint hírül vette Memnón halálát, méltán 
megrémült. Mivel minden reménye füstbe ment, elhatározta, hogy 
maga vívja meg a döntő csatát. Hadvezérei tetteit semmibe vette, úgy 
vélekedett, hogy legtöbbjükből hiányzik a hozzáértés, és mindegyiket 
cserbenhagyta a hadiszerencse. Ezért tábort ütött Babilon mellett, s 
hogy katonáiban felszítsa a harci kedvet, felvonultatta összes 
harcosát, hogy szemtől szembe lássák egymást; tízezer fegyverest 
befogadó földsáncot építettek, és Xerxész példájára 
hadseregszámlálást tartott. A számba vett csapatok napkeltétől késő 
éjszakáig özönlöttek a körülsáncolt területre, majd miután kivonultak 
onnan, megszállták Mezopotámia síkságait. A lovasok és gyalogosok 
megszámlálhatatlan tömege csaknem nagyobbnak látszott, mint 
amekkora a valóságban volt. Százezer perzsa volt köztűk, ebből 
harmincezer lovas. A médek tízezer főnyi lovasságot és ötvenezer 
főnyi gyalogságot számláltak. Kétélű csatabárddal és könnyű pajzzsal 
felfegyverzett kétezer barkanosz lovas katona is volt közöttük. Pajzsuk 
szerfölött hasonlított a cetrához. A lovasságot tízezer főnyi gyaloghad 
követte hasonló fegyverzetben. Az arméniaiak negyvenezer gyalogost 
küldtek, s ezekhez hétezer lovas csatlakozott. A hürkánoszok hatezer 
kitűnő lovast toboroztak - e néptörzsek fiai mind kitűnő lovasok -, 
seregüket ezer tapur lovas egészítette ki. A debrixek negyvenezer 
gyalogost fegyvereztek föl; a legtöbbnek réz- vagy vashegyű lándzsája 
volt, némelyiknek tűzben edzett fadárdája. ÖÓkét is kétezer lovas 
kisérte, törzsük fiai. A Kaspi-tenger partjáról nyolcezer főnyi 
gyaloghad érkezett és kétszáz lovas. Velük tartott még néhány egyéb, 
ismeretlen nemzetségbeli is, akik kétezer gyalogost és kétannyi lovas 


katonát szereltek fel. E haderőhöz még harmincezer virulóan fiatal 
görög zsoldoskatona csatlakozott. A sietség miatt ugyanis már nem 
tudták fegyverbe szólítani a baktriaiakat, a szogdokat, az indusokat és 
a Bíbor-tenger mentén tanyázó többi néptörzset, akiknek a nevét a 
perzsák sem ismerték. 

Annyi katonája volt már Dareiosznak, mint égen a csillag. Széles 
örömmel szemlélte az egybegyűlt nagy sereget, s amikor bíborviselő 
udvari emberei szokásos hízelgésétől vérmes reményei ébredtek, 
Kharidémoszhoz fordult, a tapasztalt athéni hadfihoz - aki 
számkivetése miatt Nagy Sándor ellensége volt, mivel az ő parancsára 
száműzték Athénból -, és faggatni kezdte, véleménye szerint elegendő 
lesz-e ennyi felkészülés ahhoz, hogy letiporják az ellenséget. 
Kharidémosz azonban, mit sem törődve saját helyzetével és a király 
gőgjével, így válaszolt: 

- Talán nem szívesen hallod az igazságot, de ha most nem mondom 
ki, később már hiába hangoztatnám. Ez az állig felfegyverzett had, 
melyet egész Kelet valamennyi népfajából toboroztál össze, és 
szakítottál ki otthonából, roppant tömegével elrémítheti a szomszédos 
országokat; bíborral és arannyal pompázik, gazdag fegyverzete 
csillog-villog; aki nem látta a két szemével, el sem tudja képzelni. De a 
féktelenül vad és cicomátlan makedón sereg pajzsai és lándzsái 
mögött ék alakú csatarend és tömör derékhad rejtőzik. Ök phalanxnak 
mondják a szilárd gyalogsági csatarendet, amelyben férfi férfi ellen, 
fegyver fegyver ellen öklei. Megtanulták, hogy adott jelre, 
csatarendben azonnal kövessék a hadijelvényeket. A parancsnak mind 
engedelmeskednek. A közkatonák éppen úgy tudják, hogyan kell 
megrohanni vagy bekeríteni az ellenfelet, szárnyvonalba fejlődni, 
harcmodort változtatni, mint a vezérek. Es azt ne hidd, hogy aranyra- 
ezüstre éhesek! Mindig a  szegénységre épült vasfegyelem 
kormányozza őket. Az elcsigázott katonák a földön hálnak, s a harc 
közben harácsolt eledellel beérik, álmukat szűkebbre szabják az 
éjszakánál. A thesszáliai lovasságot, az  akarnánokat és az 
aitóliszieket, e verhetetlen csapatokat parittyákkal meg tűzben edzett 
dárdákkal talán vissza tudod szorítani, de itt egyenrangú haderőre 
van szükséged. Toborozz segélycsapatokat. Azon a földön kell 
keresned a segítséget, mely őket szülte; küldj aranyat-ezüstöt, 
toborozz zsoldoshadat. 

Dareiosz alapjában véve jámbor természet volt, és hajlott a jó szóra, 
csakhogy a szerencse sokszor az emberi természetet is megrontja. Ő 
sem bírta hallani az igazságot, ezért megparancsolta, hurcolják 
vesztőhelyre a vendéget, aki egykor oltalmát kérte - és éppen akkor, 
amikor ily üdvös tanácsokat kapott tőle. Ám az athéni most is méltó 
volt szabad születéséhez, és így szólt: 

- Van, aki bosszút áll majd halálomért. Megveted jó tanácsomat, 
ezért éppen az sújt le rád, aki ellen feltüzeltelek. Téged pedig, zsarnok 


köpenyforgató, emlegetni fog az utókor, mondván: így vetkezik ki a 
szerencséjétől elvakult ember még a természetéből is. 

Alighogy kimondta e szavakat, Dareiosz parancsára a szolgák torkát 
metszették. A király azonban később megbánta tettét, elismerte, hogy 
Kharidémosz igazat beszélt, és tisztességgel eltemettette. 


Thümondasz, Mentor fia, fáradhatatlan ifjú harcos volt. A király 
parancsára ő vette át Pharnabadzosztól a parancsnokságot az idegen 
csapatok fölött; a király bennük bízott a legjobban, erősen számított 
harci vitézkedésükre. Pharnabadzoszra a fővezéri tisztséget bízta, 
melyet korábban Memnónnak adományozott. 

Az égető gondok már annyira gyötörték a királyt, hogy még 
álmában is rémlátások kínozták, melyeket vagy az aggodalom, vagy 
látnoki lelkének sejtelmei vetítettek elé. Azt álmodta, hogy Nagy 
Sándor tábora lobogó tűzfényben tündököl, majd kisvártatva elé 
vezetik az uralkodót, ugyanabban a köntösben, amelyben őt, 
Dareioszt, királlyá választották. Aztán Babilonon át nyargalásznak, s a 
makedón király lovastul egyszeriben eltűnik a szeme elől. Különféle 
álomfejtéseikkel a jósok is megsokszorozták gondját. Egyesek 
örvendetesnek mondták az álmot, hiszen lángokban állt az ellenséges 
tábor, és Nagy Sándor, királyi köntösét levetve, a perzsák köznapi 
viseletében járult Dareiosz elé. Mások nem így vélekedtek; azt 
jósolgatták, hogy a makedón tábor tűzfénye Nagy Sándor tündöklését 
hirdeti, tehát napnál világosabb, hogy a sors Ázsia urává teszi őt, 
mivel Dareiosz is ugyanazt az öltözetet viselte, amikor királlyá 
választották. S a zaklatott képzelet szokás szerint a többi, elévült 
jóslatot is felidézte. Eszükbe jutott, hogy Dareiosz uralkodása 
kezdetén elrendelte: a perzsa kardhüvelyeket alakítsák át a 
görögöknél használatosak mintájára, s a khaldeusz jósok akkor 
nyomban kifejtették, hogy azok uralkodnak majd a perzsák fölött, 
akiknek a fegyvereit lemásolták. Dareiosz egyebekben szerfelett 
megörült a jósok magyarázatainak, melyeket közhírré is tétetett, s az 
álmában felködlött látomásnak, és elrendelte, hogy tábora vonuljon az 
Euphratész mellé. 

Ősi hagyomány a perzsáknál, hogy csak napkelte után kelnek útra. 
Amikor már teljesen megvirradt, kürtjel harsant a királyi sátorból. A 
sátor tetején, ahol mindenki jól láthatta, a kristályüvegen át 
feltündökölt a nap képe. A menetoszlop így alakult: ezüst oltárokon 
elöl vitték a tüzet, mely a perzsák szemében szent és örök. Mellette 
mágusok ősi himnuszt zengtek. A mágusokat háromszázhatvanöt, 
bíborköpenybe öltözött ifjú kísérte, a kerek esztendő napjainak száma 
szerint, mert a perzsák is ugyanennyi napra osztották föl az évet. 
Mögöttük fehér paripák vontatták a főisten szent szekerét, őket a Nap 
lovának mondott óriási mén követte. A vezérlovakat arányló gallyak és 
fehér takarók díszítették. Nem messze mögöttük tíz gazdag arany- és 


ezüstveretű kocsi gördült, utánuk tizenkét néptörzs egy-egy lovasa 
léptetett más-más fegyverzetben és sajátos viseletben. Szorosan 
mögöttük haladtak, mintegy tízezren, azok, akiket a perzsák 
halhatatlanok-nak neveznek. Senki sem  páváskodott közülük 
gazdagabb cicomájú barbár köntösökben; ki aranyláncot, ki 
aranyhímes ruhát és drágakövekkel ékes tunikát viselt. Valamicskével 
mögöttük vonult a király rokonai-nak nevezett tizenötezer ember. Ez a 
szinte nőiesen felpiperézett tömeg inkább pompájával, mint díszes 
fegyverzetével szúrt szemet. A szorosan nyomukban menetelő csapat, 
a dorűphorosz-ok, királyi köntösükben az uralkodó kocsija előtt jártak, 
amely a nép fölé magasló Dareioszt vitte. A kocsi két oldalát az 
istenek aranyból és ezüstből vert képmásai díszítették, a csillogó- 
villogó drágakövekkel ékes járomból a két ősatya rőf nagyságú 
aranyszobra emelkedett fel. Az egyik Ninoszt, a másik Beloszt 
ábrázolta. Közöttük kiterjesztett szárnyú sast ábrázoló szent szobor 
díszelgett. 

De a király öltözete mindezt a pompát felülmúlta: bíbortunikáját 
középütt beleszőtt fehér sávok tarkították; aranyhímes palástját 
csőrükkel összecsapó arany sólymok ékesítették; asszonyi módon 
arany övet csatolt derekára, melyen drágakövekkel  cifrázott 
hüvelyben görbe szablya függött. A király fejékét, melyet a perzsák 
cidaris-nak neveztek, fehérrel kivarrt égszínkék szalag övezte. A 
kocsit tízezer lándzsás kísérte, ezüst cifrázatú lándzsát, arany hegyű 
nyilakat hordozva. A királyt legelőkelőbb rokonai követték jobbról és 
balról, mintegy kétszázan. A menetet harmincezer gyalogos zárta le, 
négyszáz királyi lovas kíséretében. 

Egy stádiumnyira mögöttük Dareiosz anyja, Sziszigambisz utazott 
kocsiján, egy másikban a király hitvese ült. A királynékat 
asszonysereg kísérte lóháton. Nyomukban tizenöt armamaxa gördült a 
király gyerekeivel, a nevelőkkel és az eunuchok csoportjával, akiket e 
néptörzsek egy csöppet sem vetettek meg. Mögöttük Dareiosz 
háromszázhatvan ágyasa kocsizott, ők is pompás királyi köntösökben. 
Utánuk az uralkodó kincseit hordozó hatszáz öszvér és háromszáz 
teve haladt, nyilas őrség kíséretében. Szorosan e menet nyomában 
következtek a királyi rokonok és barátok hitvesei, a markotányosok és 
a tábori szolgák hada. Végezetül sereghajtónak könnyű fegyverzetű 
csapatok meneteltek, mindegyik a maga parancsnokával az élen. 

Ezzel szemben a makedónok hada - ha szemügyre vette volna valaki 
- egész másképpen festett. A lovak és a férfiak nem aranyban, nem 
tarkabarka köntösökben tündököltek, hanem talpig vasban és ércben. 
Ez a hadsereg bármikor játszva letáborozott, és ismét fölkerekedett; 
sem tömege, sem málhái nem tették túlságosan nehézkessé. A 
katonák vezérüknek nemcsak jeladására, de puszta intésére is 
feszülten figyeltek. E sereg számára kis táborhely és kevés élelem is 
elegendő volt. Így aztán Nagy Sándornak mindig volt elég harcra kész 
katonája. Dareiosznak azonban, e tenger sokaság királyának, a szűk 


csatatereken maroknyira kellett csökkentenie seregét, noha az 
ellenfelet éppen csekély száma miatt vetette meg. 


Eközben Nagy Sándor Szabisztamenészt Kappadókia élére állította, 
majd teljes haderejével Kilikia felé indult, s a Kürosz táborának 
mondott vidékre érkezett. Itt volt Kürosz állandó állomáshelye, amikor 
Kroiszosz ellen Lídiába vezette hadait. E vidék ötven stádiumnyira van 
Kilikia bejáratától. A helybeli lakosság Kapuk-nak nevezi az emberi 
kéz emelte erődre emlékeztető roppant szűk hegyszorosokat. Ezért 
Arszamosz, Kilikia kormányzója, ismét fontolóra vette mindazt, amit a 
háború kitörésekor Memnón javasolt, és elhatározta, ha későn is, de 
valóra váltja az egykori üdvös tanácsot: tűzzel-vassal elpusztítja 
Kilikiát, hogy sivataggá tegye az ellenség előtt, tönkretesz mindent, 
aminek az hasznát vehetné, és ha már megvédeni nem tudta, puszta 
földet hagy maga után. Ám sokkal hasznosabb lett volna, ha erős 
őrséggel megszállja a szűk bejáratot, Kilikia kulcsát, és hatalmában 
tartja az út fölé alkalmas módon kihajló hegyfokot, ahonnan kockázat 
nélkül visszaverheti vagy leterítheti a közelgő ellenséget. Ehelyett 
mindössze maroknyi őrséget hagyott hátra a hegyi ösvények 
védelmére, ő maga pedig visszavonult, és elpusztította azt a földet, 
melyet meg kellett volna mentenie a  pusztítástól. Ezért a 
hátrahagyottak, abban a hiszemben, hogy elárulták őket, az 
ellenségnek színét sem akarták látni, noha a helyet kevesebb ember is 
megvédhette volna. 

Kilikiát ugyanis körös-körül szakadékos, meredek hegylánc övezi, a 
tengerparton kezdődik, mintegy ívben görbülve öblöt alkot, majd 
másik nyúlványa lekanyarodik az átellenes partra. E hegygerincen, 
ott, ahol a legmélyebben nyúlik a tengerbe, három meredek és 
roppant szűk ösvény kanyarog, s az egyik Kilikiába vezet. Az ország 
tengerparti síkságát számos folyó szeli át; itt folydogál a híres 
Püramosz és a Küdnosz is, A Küdnosz nem bővizűségéről nevezetes, 
hanem áttetsző habjairól. Amint forrásából kibuggyan, enyhe 
sodrással csordogál tiszta medrében, s nem zuhognak bele hegyi 
patakok, hogy szelíden hömpölygő vizét felzavarják. Ezért 
kristálytiszta és jéghideg marad, tükrét festői szépségű partvidék 
árnyékolja be véges-végig, és éppoly áttetszően ömlik a tengerbe, 
ahogy forrásából előtört. Sok, versben is megénekelt nevezetességet 
emésztett föl ezen a vidéken a múló idő: errefelé mutogatták 
Lürnészosz és Thébé városok helyét, Tüphón barlangját, Korükosz 
sáfránytermő ligetét, s a többi nevezetességet, melyeknek csak a híre 
maradt fenn. 

Nagy Sándor áthatolt a XKapuk-nak nevezett hegyszoroson. Majd 
megszemlélte a terepet, és mint mondják, szerfölött elcsodálkozott 
szerencséjén; bevallotta, hogy útközben elboríthatták volna őket 
kőgörgetegekkel, ha akad, aki rájuk zúdítsa. Az úton alig fért el négy 


fegyveres, a hegyhát fenyegetőn magaslott a nemcsak szűk, de 
sokszor meredek ösvény fölött, melyet sűrűn keresztül-kasul szeltek a 
hegy lábában eredő források. Mindazonáltal azt a parancsot adta a 
könnyű fegyverzetű thrákoknak, hogy a had előtt járva kutassák át az 
ösvényeket, nehogy a lappangó ellenség rátörjön a behatoló seregre. 
Az íjász osztagok is megszállták a hegyszorost; íjukat harcra készen 
felvonták, mert úgy szólt a parancs, hogy ne vonuljanak tovább az 
ösvényen, hanem ott szálljanak harcba. 

Így érkezett a sereg Tarszosz városához, melyet nemrég gyújtottak 
fel a perzsák, nehogy az ellenség behatoljon a gazdag erődítménybe. 
Nagy Sándor azonban Parmeniónt egy könnyű fegyverzetű csapattal 
előreküldte a tűzvész elfojtására, s amint megtudta, hogy katonái 
láttára a barbárok megfutamodtak, bevonult az általa megmentett 
városba. 

A városon az imént említett Küdnosz folyik keresztül. Akkoriban 
nyár volt, s ilyenkor a nap tüze égetőbben perzseli Kilikiát, mint 
bármely más partvidéket. Éppen a legforróbb napszak köszöntött be. 
A por- és verítéklepte királyt csalogatta a folyóvíz, hogy még áthevült 
testét megmártsa benne. Levetette hát köntösét az egész sereg szeme 
láttára - úgy vélte, díszére válik majd, ha megmutatja katonáinak, mily 
igénytelen és egyszerű testápolással beéri - a folyóba ereszkedett. De 
alighogy a vízbe lépett, tagjait egyszeriben reszketés és merevgörcs 
kerítette hatalmába, majd elsápadt, és szinte egész testéből elszállt az 
élet melege. Szolgái kezénél fogva vonszolták ki a vízből a félholtnak 
tetsző, csaknem eszméletlen királyt, és sátrába vitték. 

A táborban óriási zűrzavar és már-már gyászos siralom támadt. 
Zokogva jajgattak, hogy minden idők és korok legdicsőbb királyát 
sikere és diadala teljében nem is csatatéren, az ellenség fegyverével 
ragadja el a halál, hanem akkor, amikor testét megmártja a 
folyóvízben. Most aztán Dareiosz lesz a győztes, pedig meg sem 
pillantotta még ellenfelét. Nekik meg vissza kell hódítaniuk azokat a 
területeket, ahol egyszer már diadalmasan átvonultak, s ahol mindent 
letaroltak vagy ők maguk, vagy az ellenség. S amíg a sivár 
pusztaságokon keresztülvergődnek, leterítheti őket az éhség és a 
nélkülözés, még akkor is, ha senkinek sem jutna eszébe üldözni őket. 
Ki ad parancsot a visszavonulásra? Ki merészelne Nagy Sándor 
helyébe lépni? S ha menekülve elvergődnek a Helleszpontoszig, ki 
teremti elő a hajóhadat, mellyel átkelhetnek? Aztán újból a király felé 
fordult részvétük. A maguk baját feledve azon siránkoztak, hogy 
ifjúkora virágában, tehetsége teljében szakítja ki soraikból, ragadja el 
a halál királyukat és fegyvertársukat. 

A király most már könnyebben lélegzett, kinyitotta a szemét, s 
amint lassacskán eszméletre tért, felismerte körülötte álló barátait. A 
láz rohamának enyhülése már abból is kitűnt, hogy a beteg ráeszmélt 
a veszedelem nagyságára. De a lelki gyötrelem újból megsanyargatta 
testét, amikor hírét vette, hogy Dareiosz öt napon belül Kilikiába 


érkezik. Gúzsba kötözve kerül tehát Dareiosz markába, s a fényes 
győzelem kisiklik kezéből, sötét és dicstelen halállal kell kimúlnia 
sátrában, panaszolta. 

Majd egybehívta barátait és orvosait, s így szólt: - Látjátok, sorsom 
mily döntő pillanatában ragadott torkon a végzet. Ugy rémlik, mintha 
hallanám az ellenséges fegyverek csörgését és jómagamat, aki 
megindítottam e háborút máris elszólít innen a halál. Dareiosz tehát, 
amikor megírta fennhéjázó levelét előre számított balsorsomra; 
rosszul számított, ha felépülök, ahogy magam is szeretném. 
Helyzetem nem tűri sem a lassan ható orvosszereket, sem a tutyimutyi 
orvosokat. Jobb, ha tüstént meghalok, semmint, hogy sokára épüljek 
föl. Ezért, ha van az orvosoknak valamicske hatalmuk és tudományuk, 
akkor tudják meg, hogy nem annyira a halál, mint inkább a háború 
ellen követelek orvosságot. 

Valamennyiükben súlyos aggodalmat keltett Nagy Sándor 
meggondolatlan vakmerősége. Ki-ki könyörgőre fogta tehát a dolgot: 
ne tetézze a bajt kapkodásával, inkább vesse alá magát az orvoslók 
hatalmának. Az ismeretlen gyógyszerek méltán gyanúsak a 
szemükben, hiszen az ellenség lekenyerezhet valakit még a király 
közvetlen környezetéből is, hogy vesztére törjön. Valóban, Dareiosz 
már közhírré tette, hogy ezer talentum üti a markát annak, aki elteszi 
láb alól Nagy Sándort. Ezért úgy vélekedtek, hogy senki sem merészel 
olyasfajta orvosszerrel kísérletezni, mely újdonságánál fogva gyanút 
ébreszthetne. 


A király kíséretében levő nevezetes makedón orvosok között volt az 
akarnán Philipposz, a király odaadó híve, aki Nagy Sándorban 
nemcsak az uralkodót szerette páratlan gyöngédséggel — - 
gyerekkorában nevelője és egészségének őre is volt -, hanem a maga 
neveltjét is. Ez az orvos megígérte, hogy olyan orvosságot ad, mely 
nem gyorsan, de annál biztosabban hat, és hogy a betegség heves 
rohamait e gyógyító itallal csillapítja. Senki sem örült ennek az 
ígéretnek, csak a király - akinek az életébe kerülhetett volna -, mert 
örömest eltűrt akármit, csak a huzavonát nem. Szeme előtt sorakoztak 
a fegyverek és a hadak, s ő úgy vélte, már akkor is győzni fog, ha 
legalább a hadi jelvények elé állhat. Azt is zokon vette, hogy az orvos 
rendeletére csak három nap múlva ihat a gyógyitalból. 

Időközben levelet kapott Parmenióntól, leghívebb bíborviselőjétöl, aki 
óva intette: ne bízza életét Philipposzra, mert Dareiosz ezer 
talentummal megvesztegette, ráadásul azzal kecsegteti, hogy a húgát 
nőül adja hozzá. A levél erős háborgást keltett Nagy Sándorban, és 
titkon meghányta-vetette mindazt, amit egyfelől a rettegés, másfelől a 
remény keltett benne. ,Mégis megigyam? Akkor, ha mérget 
csempésztek bele, legalább kiderül, hogy akármi történt, méltán esett 
meg velem. Kétségbe vonjam az orvos hűségét? Vagy eltűrjem, hogy a 


saját sátramban tegyenek el láb alól? De inkább pusztuljak másvalaki 
hitványsága miatt, mint ennen gyávaságomért." Hosszasan tépelődött, 
végezetül, senkinek se kötve az orrára az írás tartalmát, gyűrűjével 
lepecsételte a levelet, és párnája alá rejtette, amelyen nyugodott. 

Két nap múlt el efféle tépelődések között, végre felvirradt az orvos 
által kitűzött nap. Philipposz belépett, kezében a serleggel, amelyben 
feloldotta az orvosságot. Nagy Sándor, amint megpillantotta, felült 
ágyában, és Parmenión levelét bal kezében tartva átvette a serleget, 
és rettegés nélkül kiürítette. Aztán megparancsolta Philipposznak, 
olvassa el a levelet, közben le nem vette róla a tekintetét, remélve, 
hogy fölfedezheti arcán a bűntudat jeleit. Az orvoson, amint 
átböngészte az írást, inkább felháborodás tükröződött, mint riadalom. 
Majd az ágy elé vetette köpenyegét meg a levelet, és így szólt: 

- Királyom, mindenkor tőled függött az életem, de úgy gondolom, 
most valóban csak szent és tiszteletre méltó szavad dönt sorsomról. A 
gyilkosság vádját, amellyel illettek, lemossa majd gyógyulásod; s ha 
majd megmentettelek, te is megkíméled életemet. Esdve kérlek: tűrd 
el, hogy az orvosság átjárja ereidet. Nyugodjon meg lelked egy kissé, 
mert bizonyára hűséges, de vakbuzgó barátaid erősen felkavarták 
rosszkor támadt aggodalmukkal. 

Ez a beszéd nemcsak megnyugtatta a királyt, de föl is vidította, és 
eltöltötte jó reménnyel, így szólt tehát: 

- Philipposz, ha az istenek megengedték volna neked, hogy lelkemet 
kedved szerint próbára tedd, bizonyára más módszert választottál 
volna; pedig ennél biztosabbat, mint amivel most próbára tetted, 
aligha kívánhatnál. Elolvastam a levelet, mégis kiittam kotyvalékodat, 
s most hidd meg, nem kevésbé aggódom a te hűségedért, mint a 
magam egészségéért. 

Így szólva, jobbját nyújtotta Philipposznak. 

Az orvosság egyébként oly erős hatású volt, hogy az elkövetkező 
események mintegy alátámasztották Parmenión vádaskodását. A 
király szaggatottan, kínosan lélegzett, de Philipposz egyetlen 
gyógymódot sem mulasztott el: meleg borogatást rakosgatott a 
betegre, és majd étkekkel, majd illatozó borokkal élesztgette az 
aléldozót. S amint észrevette, hogy a király eszméletre tér, 
szüntelenül hol anyját, nővéreit, hol a küszöbönálló fényes győzelmet 
emlegette előtte. Nagy Sándornak, amint az orvosság szétáradt 
ereiben, és lassanként egész testében érezte gyógyító hatását, előbb a 
lelke, aztán minden tagja visszanyerte életerejét, hamarabb, mint 
remélték. 

Imigyen meggyógyulva, harmadnap megjelent katonái előtt. A sereg 
a királyra sem tekintett forróbb lelkesedéssel, mint Philipposzra; a 
jobbját szorongatták, s úgy hálálkodtak, mint valami segítő 
istenségnek. Szinte el sem mondható, hogy e nemzet, amellyel 
veleszületett a királytisztelet, mily odaadón bámulta, mily lángolón 
szerette különösen ezt a királyát. Szentül hitték, hogy semmiféle 


vállalkozásba sem fog az istenek segítsége nélkül, mert akit mindenütt 
nyomon kísér a szerencse, annak még a meggondolatlanság is 
dicsőségére válik. Korát tekintve még aligha érett meg ily hatalmas 
vállalkozásokra, de rövid életének tettei így is dicsőségére váltak. S az 
afféle dolgok, amiket a legtöbben kutyába se vesznek, igencsak 
becsesek a  katonanép szemében: velük versengve űzte a 
testgyakorlatokat, öltözete és viselkedése alig különbözött a 
közemberétől, és katonásan szilaj volt. Akár természeti adottságából, 
akár műveltségéből fakadt mindez, egyaránt szeretetet és becsülést 
hozott számára. 


Dareiosz, amint értesült Nagy Sándor betegségéről, oly sebesen, 
ahogyan csak nehézkes hadától kitelt, az Euphratészhez igyekezett. 
Hidakat vertek a folyón, öt nap alatt átvitte seregét, és sietve 
megindult, hogy elfoglalja Kilikiát. Nagy Sándor pedig, mihelyt 
visszanyerte testi erejét, máris Szólinál termett. Bevette a várost, 
kétszáz talentum adót vetett ki rá büntetés címén, majd katonai 
helyőrséget telepített a várba. Azután, beváltva gyógyulásáért tett 
fogadalmát, versenyjátékokat és pihenőt rendelt el, és nagy 
önbizalommal fitogtatta, mennyire megveti a barbárokat. Az ünnepi 
játékokat Aszklépiosz és Minerva tiszteletére rendezte, s amint éppen 
a látványban gyönyörködött, örömhír érkezett Halikarnasszoszból; az 
ütközetben katonái győzelmet arattak a perzsák fölött; Mündosz és 
Kaunosz lakossága s a környékbeliek java része is meghódolt 
hatalmának. 

Ezért az ünnepségek befejeztével tábort bontottak, hidat verve 
átkeltek a Püramosz folyón, Mallosz városa alá vonultak, majd kétnapi 
meneteléssel elértek Kasztabalon erődjéhez. Itt Parmenión sietett a 
király elé. Őt azért küldte előre, hogy kifürkéssze, a hegyszoros mely 
ösvényein keresztül lehet behatolni az Isszosz nevezetű városba. 
Parmenión megszállta az ösvény legszűkebb szakaszát, ahová csekély 
számú őrséget állított, majd bevette Isszoszt, melyet szintén sorsára 
hagytak a barbárok. Azután tovább vonult, a hegyvidék belsejében 
tanyázó seregeket kifüstölte, és minden pontot helyőrséggel 
biztosított. Végül, mint az imént mondottuk, megszállta az utat, s most 
mint győztes hadvezér, s egyben hírnök járult elébe. Ekkor a király is 
Isszoszba vezette seregét. Itt haditanácsot tartottak, vajon tovább 
vonuljanak-e, vagy inkább bevárják a friss haderőt, amelyről tudják, 
hogy már elindult Makedóniából. Parmenión kijelentette, hogy 
szerinte nincs ennél alkalmasabb hely az ütközetre; itt egyenlő számú 
seregekkel néz farkasszemet a két király, mert a szűk ösvényen nem 
fér el nagyobb embertömeg. Nekik maguknak kerülniük kell a 
síkságot, a szabad mezőket, ahol bekeríthetnék, vagy két oldalról 
rájuk törve letiporhatnák őket. Félő, hogy nem is az ellenség 
vitézsége, hanem pusztán saját kimerültségük győzné le a 


makedónokat; a Íriss perzsa haderők, ha tágasabb csatarendben 
állhatnak fel, szakadatlanul rohamoznák őket. Az üdvös tanács érveit 
hamar elfogadták, és Nagy Sándor úgy döntött, hogy a hegyszoros 
szűk Ösvényén várják be az ellenséget. 


Szolgált a király seregében egy Sziszinész nevű perzsa, akit 
Egyiptom helytartója küldött egykor Philipposzhoz. Itt 
megajándékozták és nagy megbecsülésben részesítették, így az 
idegen országbeli életért elszakadt szülőhazájától. Később Ázsiába is 
követte Nagy Sándort, és leghívebb barátai közé tartozott. Egyszer 
egy krétai katona gyűrűvel lepecsételt levelet adott át neki, melynek 
pecsétje teljességgel ismeretlen volt. A levélben Nabardzanész, 
Dareiosz hadvezére, arra biztatta Sziszinészt, vigyen véghez valami 
hőstettet, nemességéhez és vitézségéhez méltót, amelyet majd 
Dareiosz király is nagyra becsülne. Az ártatlan Sziszinész többször is 
át akarta adni a levelet Nagy Sándornak, de látva, mennyire lekötik a 
királyt a háborús gondok és előkészületek, alkalmas időpontra várt, s 
ezzel tápot adott mindenféle gyanúnak, mintha valami gonoszát 
forralna. Mert a levél, mielőtt a címzett megkapta volna. Nagy Sándor 
kezébe került, aki elolvasta, majd egy ismeretlen gyűrűvel 
lepecsételte, és megparancsolta, adják át Sziszinésznek; így akarta 
kipuhatolni a barbár hűségét. De mert Sziszinész napokig nem járult a 
király elé, úgy tetszett, gonosz szándékkal rejtegeti a levelet. Ezért 
egy csatában, kétségtelenül a király parancsára, a krétaiak eltették 
láb alól. 


A görög zsoldoshad, melyet Tümondasz szerzett Pharnabadzosztól - 
ez volt a király legfőbb és szinte egyetlen reménysége -, végre 
megérkezett Dareioszhoz. A katonák nyomatékosan azt tanácsolták, 
hogy vonuljon vissza, és szállja meg újra Mezopotámia tágas rónáit. 
Ha rossznak tartja a javaslatot, legalább ossza meg a töméntelen 
sokaságot, és ne hagyja, hogy a balszerencse egy csapásra elpusztítsa 
a birodalom teljes haderejét A tanács nem tetszett a királynak sem, 
még kevésbé a biborviselőknek. Ugy vélték, a görögök pénzen 
megvásárolható, kétes hűsége árulással fenyeget. A haderőt csak 
azért szeretnék megosztani, hogy szertecsavarogva elárulhassák Nagy 
Sándornak a rájuk bízott feladatokat. A legokosabb volna, ha 
körülzárná őket az egész hadi nép, és nyílzáport zúdítana rájuk, 
bizonyságot téve, hogy nem marad megtorlatlanul a hitszegés. Ám a 
jámbor és szelíd Dareiosz kijelentette: nem követ el olyan gaztettet, 
hogy a tulajdon királyi szavára elszegődött, tulajdon katonáit 
lemészároltassa. Ugyan melyik idegen nemzet bízná rá a sorsát a 
jövőben, ha ennyi katona vérével mocskolná be kezét? Senki ne 
lakoljon a fejével holmi ostoba javaslatért; mert ha ily veszedelmes a 


tanácsadás, végül senki nem lesz, aki tanácsot merne adni. Hiszen ők 
maguk is nap mint nap hivatalosak hozzá megbeszélésre, és ki is fejtik 
különféle véleményüket, de ő, a király, mégsem tartja hűségesebbnek 
azt, aki okosabb tanácsot ad. 

Így hát megüzente a görögöknek: köszöni ugyan szíves 
jóindulatukat, mindazonáltal, ha visszavonulna, kétségtelenül az 
ellenség kezére adná birodalmát. A harcban a jó hírnévtől függ a 
siker, s aki visszavonul, azt megfutamodónak nézik. Annak pedig 
semmi értelme, hogy elnyújtsa a háborút, hiszen úgysem akadna 
elegendő élelem ily roppant sokaság számára ezen a hol perzsa, hol 
ellenséges katonaság pusztította sivár vidéken, különösen most, hogy 
küszöbön a tél. De különben sem aprózhatja föl seregét, mert tartja az 
ősi szokást, amely szerint a perzsák mindenkor teljes haderejükkel 
vonulnak döntő ütközetbe. És lám, a korábban rettegett király, akit az 
ő, Dareiosz távolléte oktalan elbizakodottságra ragadott, most, hogy 
megszimatolta közeledtét, már nem olyan vakmerő, óvatosan 
elrejtőzött a szűk hegyszorosokban, akár a nyomorult vadállatok, 
melyek a léptek zajára erdei odvaikba bújnak. S most betegséget 
színlelve még saját katonáit is orruknál fogva vezeti. De ő, Dareiosz, 
nem tűri többé, hogy a makedón király megfutamodjon az ütközet elől; 
abban az odúban pusztítja el a tétovázókat, ahová gyáván behúzódtak. 

Ám e hetvenkedő szavakban kevés volt a valóság. Különben is egész 
vagyonát és legértékesebb kincseit csekély katonai fedezettel a szíriai 
Damaszkuszba. irányította, hátramaradt csapatait pedig Kilikiába 
vezette. Ősi szokás szerint a király hitvese és anyja is követte a 
sereget. Hajadon lányai, kiskorú fiával együtt, szintén elkísérték 
atyjukat. 

Véletlenül ugyanazon az éjszakán érkezett Nagy Sándor a Szíriába 
vezető hegyszoroshoz, Dareiosz pedig ahhoz a helyhez, melyet 
Amanoszi Kapuknak neveznek. A perzsák foglyul ejtettek néhány 
sebesültet és beteget, akik nem tudták követni seregüket, és ebből 
arra következtettek, hogy a makedónok, feladva a már bevett Isszoszt, 
megfutamodtak. A dühtől tajtékzó bíborviselők bujtogatására barbár 
kegyetlenséggel megperzselték és levagdosták valamennyi fogoly 
kezét, majd Dareiosz megparancsolta: vezessék körül őket a táborban, 
hadd ismerjék meg haderejét, s ha már eléggé szemügyre vettek 
mindent, számoljanak be királyuknak a látottakról. 

Ezután fölkerekedett a perzsa tábor, átkeltek a Pinarosz folyón, 
hogy a  menekülőnek vélt ellenség hátába kerüljenek. A 
levagdaltkezűek azonban elvergődtek a makedónok táboráig, és hírül 
adták, hogy Dareiosz erőltetett menetben közeledik. Nem nagyon 
hittek nekik, ezért Nagy Sándor felderítőket küldött a tengermelléki 
vidékre, hogy kifürkésszék: maga Dareiosz vonul-e arrafelé, vagy csak 
egyik hadvezérének egységei keltik azt a látszatot, mintha az egész 
sereg közeledne. Mire azonban a felderítők visszatértek, a távolban 
már feltűnt a tenger sokaság. Majd körös-körül tüzek lobbantak fel a 


mezőkön, mintha egyetlen lángtenger lobogna, mivel a rendezetlen 
tömeg, főként az igavonó barmok miatt, nagyobb térközökben ütötte 
fel sátrait. Ezért Nagy Sándor megparancsolta katonáinak, ott helyben 
táborozzanak le, és örvendezett, hogy szíve vágya szerint éppen a 
hegyszorosban vívhatják meg az ütközetet. 

Egyébiránt, mint mindig, amikor elérkezik a döntő pillanat, a király 
önbizalma nyugtalanságra fordult. Éppen a jó szerencsétől rettegett, 
amely addig minden harci vállalkozásában elkísérte. Gondolatai a sors 
ajándékairól átszökkentek a szerencse forgandóságára, hiszen már 
csak egyetlen éjszaka választja el a sorsdöntő ütközettől. Ujból eszébe 
villant, hogy a várható zsákmány nagyobb a veszedelemnél, s 
amennyire bizonytalan, hogy győz-e majd, annyira bizonyos, hogy 
mindenképpen tisztességgel és nagy dicsőséggel áldozza életét. 
Megparancsolta hát katonáinak, gyűjtsenek erőt, s a harmadik 
őrségváltásra fegyveresen sorakozzanak fel. Ő maga felment a magas 
hegyfokra, s a tengernyi fáklya világánál ősi szokás szerint áldozatot 
mutatott be a hely oltalmazó isteneinek. A katonák pedig, amint 
meghallották a megbeszélt harmadik kürtjelet, és elhangzott a 
parancsszó, menetelésre és harcra elszántan sietve útnak indultak, és 
virradatra elérték a hegyszorost, melyet meg kellett szállniuk. 

A felderítők jelentették, hogy Dareiosz harminc stádiumnyi 
távolságra van tőlük. Ekkor Nagy Sándor megállást parancsolt a 
hadnak, majd maga is fölfegyverkezett, és csatarendbe állította 
seregét. 

Dareiosznak a megrémült parasztok adták hírül az ellenség 
közeledtét. Ő azonban alig hitte, hogy az üldözött menekülők szembe 
mernek szállni vele. Nem kis félelem fogta el katonáit, mert inkább 
menetelésre, mint harcra készültek fel, és sebtében fegyvert ragadtak. 
Még nagyobb riadalmat keltett a szanaszét futkosok kapkodása, amint 
fegyverbe szólították  harcostársaikat. Egyesek  fölmásztak a 
hegyoromra, hogy megpillantsák az ellenség hadát, legtöbben lovukat 
kantározták fel. A széthúzó sereg, mely nem hallgatott egységes 
vezényszóra, összevissza kavargott, és óriási zűrzavar támadt. 
Dareiosz először úgy döntött, hogy megszállja a hegygerincet, elől- 
hátul szorongatja az ellenséget, a tenger felől is beveti fennmaradt 
haderejét, mely serege jobbszárnyát fedezte, hogy minden oldalról 
bekerítse a makedón sereget. Azt is megparancsolta, hogy az íjászok 
osztagával előreküldött húszezer gyalogos keljen át a két sereg között 
hömpölygő Pinarosz folyón, és szálljon szembe Nagy Sándor 
katonaságával. Ha ezt nem tudnák végrehajtani, vonuljanak vissza a 
hegyekbe, és kerüljenek loppal az ellenség hátába. A sors azonban, 
mely minden számításnál erősebb, meghiúsította az okosan kieszelt 
tervet. Egyesek félelmükben nem merték végrehajtani a parancsot, 
mások viszont hiába igyekeztek végrehajtani - mert ahol a részecskék 
ingadoznak, ott megrendül az egész. 


Dareiosz hada ekképp tagozódott: Nabardzanész lovassága és 
mintegy húszezer parittyása meg íjásza alkotta a jobbszárnyat. 
Ugyanitt állt Thümondasz harmincezer görög zsoldos gyalogosa. 
Kétségtelenül ez volt a haderő zöme, egyenértékű a makedón 
phalanxszal. A  balszárnyon helyezkedett el a thesszáliai 
Arisztomedész húszezer barbár gyalogosa. A tartalékcsapatokba a 
legharciasabb néptörzseket osztották be. A király is ezen a 
seregszárnyon akart harcolni. Háromezer lovas - állandó 
testőrgárdája - és negyvenezer gyalogos kísérte. Nyomukban a 
hurkán és méd lovasok, majd szorosan ezek mögött kétoldalt a többi 
néptörzs lovasai zárkóztak fel. Az így csatarendbe állított had előtt 
hatezer dárdavető és parittyás sorakozott. A szűk terület minden 
talpalatnyi helyét betöltötték a csapatok, a seregszárnyak részint a 
hegy felőli, részint a tenger felöli oldalon álltak. 

A király anyját, hitvesét s a többi asszonyhadat a sereg közepén 
helyezték el. 

Nagy Sándor a phalanxot, a makedónok legerősebb egységét az 
arcvonal közepén állította fel. A jobbszárnyon Nikanór, Parmenión fia 
helyezkedett el. Szorosan mögöttük álltak Koinosz, Perdikkasz, 
Meleagrosz, Ptolemaiosz és Amüntasz csapatai. A tengerpartig húzódó 
balszárnyon Kratérosz és Parmenión egységei sorakoztak fel, de 
Kratérosz alárendeltje volt  Parmeniónnak. Mindkét oldalon 
felzárkózott a lovasság is: a jobbszárnyon a thesszáliaiakkal egyesült 
makedónok, a balszárnyon a peloponnészosziak. Nagy Sándor e 
csatarend elé íjászokkal vegyes parittyás osztagot állított. Thrákok és 
krétaiak meneteltek a sereg előtt, szintén könnyű fegyverzetben. 
Azokkal szemközt, akiket Dareiosz előreküldött, hogy megszállják a 
hegygerincet. "Nagy Sándor a nemrég  Thrákiából érkezett 
agrianusokat helyezte, Parmeniónnak pedig megparancsolta, hogy 
seregét, amennyire csak lehet, húzza szét a tenger felé, hogy mentől 
messzebb legyen a barbárok megszállta hegyektől. De a barbárok nem 
merészelték útját állni az odaérkező makedónoknak, sem bekeríteni 
őket. Amint Nagy Sándor harcosai elvonultak mellettük, kivált a 
parittyások láttán, úgy inukba szállott a bátorság, hogy menten 
kereket oldottak. Ezzel a makedón seregszárny megszabadult attól a 
rettegett veszedelemtől, hogy fentről a nyaka közé zúdul az ellenség. 

Nagy Sándor seregében harminckét fegyveres menetelt egy sorban, 
szélesebb arcvonal ugyanis nem bontakozhatott ki a hegyszorosban. 
De lassanként kiszélesedtek a szurdokok, és tágasabb térség nyílt 
meg, úgyhogy nem csupán a gyalogosok vonulhattak kiterjedtebb 
csatarendben, de még a lovasság is fedezhette őket kétoldalt. 

Mindkét sereg jól láthatta már egymást, de még nem kerültek 
lándzsahajításnyi közelségbe. Ekkor a perzsák első soraiból nyers, 
vadállatias üvöltés bődült fel. Ugyanígy válaszolt a népesebb makedón 
sereg is. Hangjukat visszaverték a hegyormok és a roppant 


rengetegek; hiszen a környező sziklák és erdőségek mindig százszoros 
erővel visszhangoznak bármily beléjük ütköző hangot. 

Nagy Sándor az élen lovagolt, a hadijelvények előtt, és újra meg 
újra keményen megfékezte katonáit, nehogy felajzottan, a rendkívül 
gyors  — meneteléstől kifulladva induljanak rohamra. Amint 
végigléptetett a sereg mentén, más-más szavakkal szólott katonáihoz, 
kihez-kihez szája íze szerint. A számtalan európai háborúban győztes 
makedónokat - akik nemcsak királyuk ösztönzésére, de önnön 
jószántukból is keltek útra, hogy meghódítsák Ázsiát és Kelet 
legtávolibb országait - a vérükké vált harci erényekre emlékeztette. 
Ők a földkerekség felszabadítói, mondotta, akik bejárták egykor a 
világot egészen Héraklész és Liber atya határkövéig. Nemcsak a 
perzsákat vetik majd igájuk alá, hanem a többi népet is: Baktria és 
India is makedón tartomány lesz. Most elenyészően kis zsákmány 
tárul a szemük elé, de a győzelem minden kaput megnyit előttük. 
Fáradozásuk most nem marad meddő, mint Illíria meredek szirtjein és 
Thrákia kőszikláin, hanem egész Kelet zsákmánya ölükbe hull. Alig 
lesz már szükségük a kardra: pusztán pajzsukkal mind egy szálig 
elűzhetik a félelmében reszkető perzsa hadat. Tanúnak idézte atyját, 
Philipposzt, aki legyőzte az athéniakat, eszükbe juttatta a nemrég 
leigázott Boiótiát s annak földig lerombolt legdicsőbb városát. Hol a 
Granikosz folyóról szólott, hol arról, hogy már eddig is mennyi várost 
bevettek vagy oltalmukba fogadtak, és emlékeztette katonáit, hogy a 
maguk mögött hagyott területet végigdúlták és legyűrték. 

A görögökhöz fordulva emlékezetükbe idézte, hogy elsőnek Perzsia 
népei keltek hadra Göröghon ellen, előbb Dareiosz, majd Xerxész 
orcátlanságából, akik földet és vizet követeltek a görögöktől, hogy 
egyetlen korty víz, egyetlen falat kenyér se maradjon a 
meghódoltaknak. Majd felemlegette, hogy a perzsák lerombolták és 
felperzselték templomaikat, megostromolták városaikat, megszegték 
az isteni és emberi törvényeket. 

A rabláshoz szokott illírek és thrákok tekintetét az ellenség aranytól 
és bíbortól csillogó csatasoraira irányította: zsákmányt hordoznak 
magukon, nem fegyvert. Menjenek hát, férfiasan ragadják el attól a 
gyáva, asszonyias néptől az aranyat, és cseréljék fel örök zúzmarába 
dermedt, zord hegyormaikat, kopár hegyi legelőiket a perzsák kövér 
mezeivel és szántóföldjeivel. 

Már lándzsahajításnyira megközelítették egymást, amikor a perzsa 
lovasok vadul betörtek az ellenfél bal oldali seregszárnyába. Dareiosz 
lovassági ütközettel akarta kierőszakolni a döntést, mivel jól sejtette, 
hogy a makedón had színe-java a phalanx. Már-már Nagy Sándor 
seregének jobbszárnyát is bekerítette. A makedón király, amint ezt 
látta, két lovasosztagot a hegygerinchez vezényelt, a többit pedig 
tüstént bevetette a csata legforróbb forgatagába. Majd kivonta az 
arcvonalból a thesszáliai lovasságot, és meghagyta parancsnokuknak, 
hogy rejtve kerüljék meg saját hátvédjeiket, csatlakozzanak 


Parmeniónhoz, és haladéktalanul teljesítsék parancsait. A perzsa 
sereg sűrűjébe betört és minden oldalról körülzárt makedónok 
hősiesen védekeztek, de összezsúfolódva, szinte egymás hegyen-hátán 
nyüzsögve nem tudták lándzsáikat kellőképpen forgatni, az egy 
ütemre az ellenség felé hajított, egyszerre röppenő fegyverek 
egymásba ütköztek, gyenge lendületük elfecsérlődött, és csak elvétve 
suhantak az ellen sorai közé; a legtöbb ártalmatlanul a földre hullott. 
Ezért kézitusára kényszerülve, serényen kardot rántottak, hogy 
összecsapjanak az ellenséggel. Patakban ömlött a vér, mivel a két 
sereg annyira összetorlódott, hogy acél acélon csattogott, s a 
kardhegy egyenest az ellenfél arcába döfött. Sem a gyáva, sem az 
erőtlen nem adhatta fel a küzdelmet: egymáshoz szorítva szinte 
párviadalt vívtak, tapodtat sem mozdulva, amíg a győzelem utat nem 
nyitott nekik. Csak akkor jutottak előbbre, amikor már leterítették ,az 
ellenséget. De az elcsigázott csapatnak újabb ellenfél állta útját, a 
sebesültek sem hagyhatták el a csatateret, mint máskor, mert szemből 
az ellenség szorongatta őket, hátulról pedig öveik torlaszolták el az 
utat. 

Nagy Sándor harcosnak sem volt kevésbé vitéz, mint hadvezérnek, 
a  királyölő fényes dicsőségére  szomjazott, mert  Dareiosz 
felmagasodva állt szekérén, s ezzel övéit arra késztette, hogy védjék 
őt, ellenségeit pedig arra ingerelte, hogy megtámadják. Ezért fivére, 
Oxathrész, látva, hogy Nagy Sándor Dareiosz életére tör, lovasságát 
egyenest a király kocsija elé vezényelte. Oxathrész fegyverzete és testi 
ereje mindenki másénál csodálatosabb volt, bátorsága és testvéri 
odaadása párját ritkította. Ebben a csatában különösképp jeleskedett: 
a vigyázatlanul közel — merészkedőket leterítette, — másokat 
megfutamított. De a királyukat körülvevő makedónok egymást 
biztatva és erősítve felbátorodtak, és Nagy Sándor vezérletével a 
perzsa lovasosztag kellős közepébe rontottak. 

Az ellenfél megsemmisítő vereséget szenvedett. Dareiosz szekere 
körül hevertek legvitézebb hadvezérei, akik dicső halált haltak 
királyuk színe előtt. Valamennyien arcra borulva feküdtek, ahogy 
harcban átdöfött kebellel földre zuhantak. Fölismerték közöttük 
Atidzüészt, Rheomitrészt és Szabakészt, Egyiptom helytartóját. 
Mindhárman nagy seregek parancsnokai voltak. Halomban hevert 
körülöttük a gyalogosok és lovasok névtelen tömege. 

A makedónok közül is lekaszaboltak néhányat, nem sokat ugyan, de 
éppen a legbátrabbakat. Még Nagy Sándor jobb combján is könnyű 
sebet ejtettek karddal, de sérülése nem volt súlyos. A Dareiosz 
szekerét vontató lovak a lándzsadöfések kínjától megbokrosodva 
összetörték a jármot, s a királyt majdnemhogy kiborították. Dareiosz 
megrettent, hogy élve kerül az ellenség kezébe, ezért kiugrott 
szekeréből, felpattant a nyomában járó tartalékparipára, és 
szégyenletesen elhajította királyi méltósága jelvényeit, nehogy 
menekülésének árulói legyenek. Erre ijedelmükben a többiek is 


szétszóródtak, futott, ki merre látott, eldobálták az imént még 
önvédelemre forgatott fegyvert: lám, a megrémült ember még 
védekezni is fél! A menekülőket üldözőbe vette a Parmenión által 
kiküldött lovasság, s a futamodás irama történetesen épp az ő 
seregszárnya felé sodorta valamennyiüket. A perzsák jobb felől erősen 
szorongatták a thesszáliai lovasságot, az egyik osztagot már-már 
elsöpörte . rohamuk. A thesszáliai lovasok ekkor sietve 
visszakanyarodtak, szétszakadozva újból harcba kezdtek, és temérdek 
vért ontva tönkreverték a barbárokat, akik győzelmükben elbizakodva 
szétszóródtak, és soraik felbomlottak. A perzsák páncéllemezekkel 
borított, nehéz vértezetű lovai és lovasai egyaránt lomhán mozogtak, 
holott a csatában minden a gyorsaságon múlik, így a thesszáliai 
lovasok kockázat nélkül bekerítették és foglyul ejtették őket. 

Nagy Sándor, aki eddig nem mert a barbárok nyomába eredni, 
most, hogy hírét vette az ütközet szerencsés kimenetelének, és látta, 
hogy mindkét seregszárnyon győzelmet arattak, üldözőbe vette a 
menekülőket. A királyt mindössze ezer lovas kísérte, noha az ellenség 
nagy tömegben vonult vissza. De hát ki ér rá győzelem vagy 
menekülés idején seregszemlét tartani? A perzsákat mint birkákat 
hajszolta a maroknyi sereg, s a rémület, mely megszalasztotta őket, 
most fékezte futásukat. A Dareiosz oldalán harcoló görögök pedig a 
Nagy Sándor hadvezéréből katonaszökevénnyé lett Amüntasz 
parancsnoksága alatt elszakadtak a többiektől, s mintha nem is 
menekülnének, egyszerűen kereket oldottak. 

A barbárok szanaszét szóródva menekültek. Némelyek egyenest 
Perzsia felé vették útjukat, mások kerülő úton a sziklás, erdős 
hegységek rejtekei felé igyekeztek, és csak kevesen Dareiosz 
táborába. 

De már e tengernyi kinccsel megrakott helyre is behatoltak a 
győztesek. A katonák súlyos arany- és ezüsttárgyakat harácsoltak, 
nem hadifelszerelést, hanem fényűzési cikkeket. Mivel többet 
markoltak, mint amennyit elbírtak volna, úton-útfélen szanaszét 
hevert az értéktelen zsákmány, amit az értékesebbel összemérve, 
lebecsült a kapzsiság. Majd rábukkantak a nőkre, és leszaggatták 
ékességeiket, annál ádázabbul, minél becsesebb volt az ékszer. Még a 
nők testének sem irgalmazott az erőszak és a kéjvágy. Jajgatás és 
kurjongatás töltötte be az egész tábort, aszerint, hogy kinek mi jutott 
osztályrészül. Egyetlen alkalmat sem szalasztottak el, hogy valami 
gonoszát műveljenek, a győztesek féktelen kegyetlenséggel sem 
rangot, sem kort nem kímélve tomboltak. Most valóban kiderült, mily 
forgandó a szerencse, hiszen azok, akik Dareiosz sátrát minden 
pompával és drágasággal megrakva felcicomázták, tulajdonképpen 
Nagy Sándornak őrizték meg, mintha már régóta ő lett volna uruk. A 
katonák csak azt hagyták érintetlenül, mivel ősi hagyomány szerint a 
győztest a legyőzött király sátrában kell fogadni. 


Mindnyájuk tekintetét és figyelmét magára vonta Dareiosz foglyul 
esett anyja és hitvese. Az előbbi tiszteletet parancsolt nemcsak 
fenségével, de életkorával is, az utóbbi pedig szépségével, melynek a 
balsors sem ártott. Ölébe vonta alig hatéves kisfiát, aki oly nagy 
boldogságra született, de atyja az imént játszotta el szerencséjét. Két 
felserdült hajadon simult az elaggott matróna keblére, a bánat 
emésztette őket, nemcsak önmagukért, de nagyanyjukért is. Előkelő 
asszonyok népes serege állt körülöttük zilált hajjal, megszaggatott 
köntösben, feledve a korábbi dicsőséget, s a két asszonyt az őket 
megillető, de már értelmét vesztett néven királynőnek, úrnőnek 
szólítgatták. Az anya és a feleség, saját balsorsukkal mit sem törődve, 
Dareiosz után kérdezősködött, melyik seregszárnyon állott, s hogyan 
dőlt el az ütközet. Ha még él a király, mondották, nem tekintik 
magukat foglyoknak. Dareiosz azonban sűrűn váltogatott lovakon 
menekülve már messze járt. 


Ebben a csatában százezer perzsa gyalogost és tízezer lovast 
kaszaboltak le. Nagy Sándor katonái közül mintegy négyezerötszázan 
sebesültek meg; mindössze háromszázkét gyalogost veszített, és 
százötven lovasa pusztult el. Ily elenyésző veszteség árán vívta ki 
fényes diadalát. 


A Dareioszt mind szilajabban üldöző király végül is elfáradt. Amint 
leszállt az éjszaka, és már nem remélhette, hogy utoléri, visszatért a 
táborba, melyet nemrég foglaltak el katonái, és vendégségbe hívta 
meghitt barátait, mivel a combját ért horzsolás nem akadályozta a 
lakomázásban. De a szomszédos sátorból felharsanó barbár 
üvöltözéssel és jajszavakkal kevert gyászos lárma rémítette meg a 
lakmározókat. A király sátra előtt rostokoló őrcsapat is fegyverei után 
kapott, megrettenve, hogy komolyabb zendülés ütötte föl a fejét. A 
hirtelen kerekedett riadalmat az keltette, hogy Dareiosz anyja és 
hitvese az előkelő fogoly nőkkel együtt fülszaggató zokogással és 
jajveszékeléssel siratta a megöltnek vélt Dareiosz királyt. Az egyik 
fogoly eunuch ugyanis, amint éppen a királyné sátra előtt ácsorgott, 
felismerte Dareiosz köpenyét valakinek a kezében, aki ráakadt és 
odahozta. Amint az imént említettük, maga a király hajította el, 
nehogy árulója legyen a díszes viselet. Az eunuch úgy hitte, a megölt 
királyról tépték le a köpenyt, ezért költötte halálhírét. 

Azt mondják, hogy Nagy Sándor, amikor megtudta, milyen tévhit 
okozta az asszonyok bánatát, megkönnyezte Dareiosz balsorsát s a 
királynők fájdalmát. Először a perzsául tudó Mithrenészt akarta 
odaküldeni - aki kezére adta Szardeiszt -, hogy megvigasztalja őket. 
Később azonban, attól tartva, hogy az áruló látása ismét felkavarja a 
fogoly nők dühét és keservét, Leonnatoszt menesztette hozzájuk saját 


bíborviselői közül, és meghagyta neki, hogy közölje: ok nélkül siratják 
Dareioszt, mert él. Leonnatosz néhány fegyverviselővel a fogoly nők 
sátrába sietett, és megparancsolta, hogy jelentsék be mint a király 
követét. De az előtérben ácsorgók a fegyveresek láttán azt gondolták, 
úrnőik sorsa megpecsételődött. Berontottak a sátorba óbégatva, hogy 
ütött az utolsó órájuk, mert katonák érkeztek a fogoly nők 
legyilkolására. Az asszonyok amúgy sem tudták volna útját állni a 
katonáknak, de beereszteni sem merték őket, ezért hang nélkül, 
némán várták a győztes ítéletét. Leonnatosz sokáig várakozott a 
bebocsátásra, de látva, hogy senki sem merészkedik ki, az előtérben 
hagyta kísérőit, maga pedig belépett a sátorba, A nőket már az is 
megrémítette, hogy a férfi, mint vélték, bejelentés nélkül tört be 
hozzájuk, ezért az anya és a hitves Leonnatosz lábához borult 
esdekelve: mielőtt megölnék őket, engedje meg, hogy Dareiosz 
holttestét honi szokás szerint ők maguk temethessék el. Mihelyt 
megadták a királynak a végtisztességet, készek ők is meghalni. 
Leonnatosz kijelentette, hogy Dareiosz él, ők pedig nemcsak 
háborítatlanul, de régi rangjuk pompájában továbbra is királynék 
maradnak. Ekkor Dareiosz anyja megengedte, hogy a földről 
felemeljék. 

Másnap Nagy ,Sándor kegyelettel elhantoltatta a megtalált 
holttesteket, és, elrendelte, hogy az előkelő perzsákat is hasonló 
végtisztességben részesítsék. Dareiosz anyjának megengedte, hogy 
ősi szokásuk szerint helyezze sírba mindazokat, akiket óhajt. 
Sziszigambisz a balsorsukhoz illő külsőségek között eltemettette 
néhány perzsa rokonát, úgy vélve, hogy olyan pompázatos temetés, 
amilyennel a perzsák róják le a végtisztességet, gyűlöletes volna, 
hiszen a győztesek is minden ünnepi szertartás nélkül égetik el 
halottaikat. 

Nagy Sándor, miután illő tisztességgel eltemették a halottakat, 
megüzente a fogoly nőknek, hogy meglátogatja őket, majd kísérői 
csapatát odakünt hagyva, Hephaisztión társaságában belépett a 
sátorba.  Hephaisztión volt a király legjobb barátja: együtt 
nevelkedtek, s Nagy Sándor összes titkának bizalmasaként mindenki 
másnál több joga volt tanácsot adni neki. De úgy élt jogával, mintha 
nem is ő maga tartana rá igényt, hanem inkább az uralkodó tisztelné 
meg vele. Egykorú volt a királlyal, de fenségesebb külsejű, ezért a 
királynék őt nézték uralkodónak, s előtte hódoltak perzsa szokás 
szerint. Amikor néhány rab eunuch megmutatta, melyikük Nagy 
Sándor, Sziszigambisz mentegetőzve borult lábához: nem tudhatta, 
hogy ő a király, hiszen még sohasem látta. A király kezénél fogva 
fölemelte, és így szólt hozzá: - Nem tévedtél, anyakirályné, mert ő is 
Nagy Sándor. 


Úgy hiszem, ha Nagy Sándor élete végéig meg tudta volna őrizni 
szerény lelkületét, boldogabb lett volna, mint amilyennek akkor 
látszott, amikor, mintha csak Liber atya tartana diadalmenetet, 
győztesen bejárt minden országot a Helleszpontosztól az Óceánig. Ha 
ilyen marad, bizonyára győzedelmeskedik leküzdhetetlen bűnein, a 
dölyfön és a haragon, és óvakodik attól, hogy barátait lakoma közben 
leölésse: akkor nem merészelt volna csatákban kitűnt férfiakat, akik 
oly sok népet igáztak le, meghallgatás nélkül lekaszaboltatni. Eleinte 
még nem részegítette meg a siker, - csakhogy kezdetben szerényen és 
okosan hordozta szerencséjét, végül pedig már nem bírta el annak 
nagyságát. 


Ekkortájt még úgy viselkedett, hogy minden korábbi királyt 
felülmúlt mértéktartásban és kegyességben. A szépséges királyi 
szüzeket oly tiszteletben tartotta, mintha csak saját nővérei lettek 
volna. Dareiosz hitvesén és egyben húgán - akinek szépségével abban 
az időben egyetlen asszony sem versenyezhetett volna - nemcsak 
hogy ő maga nem követett el erőszakot, de még arra is szigorúan 
ügyelt, hogy senki kisujjával se nyúljon a fogoly királynéhoz. 
Megparancsolta, hogy adják vissza a királyi nők minden ékszerét, 
úgyhogy korábbi rangjuk pompája övezte őket, csupán bizalom nem 
élt bennük. Ekkor Sziszigambisz így szólt: 

- Méltó vagy rá, király, hogy azért esdekeljünk előtted, amiért 
egykor Dareiosz előtt esdekeltünk. Nem gyűlöletet érdemelsz tőlünk, 
hiszen nemcsak szerencséddel, de méltóságoddal is felülmúltad a 
hatalmas Dareiosz királyt. Te ugyan anyakirálynénak szólítasz engem, 
de én csak szolgálódnak vallom magamat. Fel tudok emelkedni 
korábbi méltóságom magaslatára, és el tudom tűrni a mostani rabigát 
is. De neked érdeked, hogy amennyire csak lehet, inkább kegyesen 
bánj velünk, mint kegyetlenül. 

Nagy Sándor bátorítóan szólt hozzájuk, ölébe vette Dareiosz kisfiát, 
aki egy csöppet sem ijedt meg tőle, noha először látta, sőt karjával 
átfonta nyakát. A királyt meghatotta a gyermek bizalma, és 
Hephaisztiónra tekintve, így szólt: 

- Mennyire örülnék, ha Dareiosz jellemében is volnának ilyen 
vonások! 

S ezzel eltávozott a sátorból. 

Ezután három oltárt állított a Pinarosz folyó partján luppiternek, 
Héraklésznek és Minervának, majd útra kelt Szíria felé: Parmeniónt 
már előreküldte Damaszkuszba, ahol Dareiosz király kincsesháza 
állott. 


Parmenión pedig, amint megtudta, hogy Dareiosz szatrapája 
észrevette előnyomulásukat, attól tartva, az ellenség semmibe veszi 


maroknyi hadát, elhatározta, hogy erősítésül csapatokat kér. De 
felderítői véletlenül kézre kerítettek egy mardus nemzetiségű fíutárt. 
Amint Parmenión elé vezették, átadott neki egy levelet, amelyet 
Damaszkusz helytartója küldött Nagy Sándornak. Semmi kétsége se 
legyen, fűzte hozzá szóban: a helytartó átadja nekik a király palotáját 
minden kinccsel együtt. Parmenión őrizetbe vétette a mardust, majd 
felbontotta a levelet. Ugy szólt az írás, hogy Nagy Sándor küldje el 
valamelyik vezérét maroknyi kísérettel, hogy átadhassa nekik 
mindazt, amit őrizetére bízott a király. Parmenión ekkor a mardust 
néhány kísérővel visszaküldte az árulóhoz. A mardus azonban 
megszökött őrzőitől, és még virradat előtt Damaszkuszba érkezett. 

Az eset felzaklatta Parmeniónt, mert fondorlattól tartott, s az 
ismeretlen úton nem mert vezető nélkül továbbhaladni. De aztán 
királya szerencséjében bízva mégis úgy rendelkezett: fogjanak el 
néhány parasztot, majd azok elvezetik őket. Hamarosan kézre is 
kerítettek egypárat, és negyednap elérték a várost, ahol a helytartó 
már azon aggódott, hogy nem hisznek szavának. Ezért, mintha csak 
nem bíznék eléggé a város erődfalaiban, napkeltéig előhordatla a 
királyi pénzállományt, melyet a perzsák gazá-nak neveznek, és a 
legértékesebb kincseket. Úgy tett, mintha menekülni készülne, 
valójában az ellenség kezére akarta játszani a zsákmányt. Sokezer 
férfi és nő kísérte, amint kivonult a városból, s e tömeg mindenkiben 
szánalmat ébresztett, kivéve a helytartót, akinek oltalmára bízták. 
Hogy árulásának még bőségesebb legyen a gyümölcse, minden 
pénznél becsesebb zsákmányt akart martalékul vetni az ellenségnek: 
előkelő férfiakat, Dareiosz hadvezéreinek hitveseit és gyermekeit, s 
ezenfelül a görög városok követeit is, akiket Dareiosz az áruló kezei 
közt hagyott, mint a legbiztosabb menedékhelyen. 

Gangabák-nak nevezik a perzsák azokat a teherhordókat, kik a 
vállukon cipelik a rakományt. Ezúttal elviselhetetlenül kemény volt a 
tél - a vihar egyszeriben hózáport zúdított alá, és csonttá fagyott a 
föld a farkasordító hidegben -, ezért magukra húzták az arannyal és 
bíborral ékes köntösöket, melyeket a pénzzel együtt cipeltek. Senki 
sem merte megtiltani nekik, hiszen Dareiosz király balszerencséje 
még a legalacsonyabb rendűeket is szemtelenné tette. Parmenión 
éppen ezért nem nézte őket megvetendő seregnek. Kevés szóval, de 
alaposan feltüzelte katonáit, mint valami szabályszerű ütközet előtt, és 
parancsot adott, hogy lovaikat megsarkantyúzva, heves rohammal 
zúduljanak az ellenségre. A teherhordók pedig ijedtükben elhajigálták 
terhüket, és futásnak eredtek. A kíséretükben levő fegyveresek is 
megrettentek, és fegyvereiket eldobálva, ismerős búvóhelyek után 
néztek. A helytartó úgy tett, mintha ő maga is halálra rémült volna, s 
ettől általános riadalom tört ki. Szanaszét hevertek a mezőn a királyi 
kincsek, a katonák zsoldjára szánt temérdek pénz, annyi nemes férfi 
és előkelő asszonyság ékességei, arany edények, arany kantárok, 
királyi pompával díszített sátrak és a tenger sok kinccsel megtömött 


kocsik, melyeket gazdáik az útszélen hagytak. Szomorú látvány volt 
még a fosztogatóknak is, ha ugyan valami meg tudja fékezni a 
kapzsiságot. A sok-sok év alatt felhalmozott, minden képzeletet 
felülmúló, hihetetlen vagyon roncsait most a bozót szaggatta szét, 
vagy a sárba taposták. A fosztogatóknak kevés volt a két kezük, hogy 
felmarkolják a zsákmányt. 

Végül a legtávolabbra menekülőket is utolérték az üldözök; a 
legtöbb asszony kisgyereket vonszolt magával. Közöttük volt Dareiosz 
elődjének, Okhosznak három hajadon lánya is, akiket a forgandó 
szerencse egykor az apjuk szerezte méltóságról taszított le, de most 
még kegyetlenebbül nehezedett rájuk. Ide szorult Okhosz hitvese, és 
Oxathrésznek, Dareiosz fivérének a lánya is, meg Artabadzosznak, 
Dareiosz legfőbb bíborviselő udvari emberének a felesége és 
Hüsztanész nevű fia. Melléjük került Pharnabadzosznak, Dareiosz 
megbízásából a tengerparti seregek fővezérének felesége is fiával 
együtt, azután Mentor három lánya s a híres hadvezér, Memnón 
hitvese és fia : alig akadt olyan előkelő család, melyet a csapás 
elkerült volna. Velük együtt fogták el azokat a spártaiakat és 
athéniakat is, akik a szövetségi hűséget megszegve a perzsákhoz 
szegődtek: az athéniak közül a kiváló származású és hírnevű 
Arisztogitónt,  Dropidészt és  Iphikratészt, a spártaiak közül 
Paszipposzt, Onomasztoridészt, Onomasszal és Kalikratésszel együtt, 
akiket szintén jól ismertek hazájukban. 

A vert pénzérmék értéke kétezerhatszáz talentum volt, a 
megmunkált ezüst ötszáz fontot nyomott. Ezenkívül harmincezer 
foglyot ejtettek és hétezer, málhával megrakott teherhordó állatot. 

A megtorló istenek egyébként csakhamar megérdemelt büntetéssel 
sújtották azt, aki e roppant vagyont hitszegő módon átadta. Egyik 
cinkosa ugyanis, aki talán a balsorsban is tisztelte a királyi 
méltóságot, elvitte Dareiosznak a megölt áruló fejét, és így jókor jött 
vigasszal szolgált az elárultnak. Mert lám, ellensége nem maradt 
bosszulatlan, és láthatta, hogy királyi nagyságának emléke még nem 
halványult el minden alattvalója lelkében. 


IV. KÖNYV 


Dareiosz, aki kevéssel azelőtt még roppant seregek ura volt, és 
harci szekerén a többiek fölé magasodva, nem mint egyszerű harcos, 
hanem mint diadalmas hadvezér indult csatába, most menekült a 
kihalt, puszta mezőkön át, ahol nemrég még tengernyi serege 
hömpölygött. Kevesen kísérték a királyt: részint mert nem egy irányba 
menekült mindenki, részint mert kevés volt a ló, s így nem tudtak 
lépést tartani a királlyal, aki sűrűn váltogatta lovait. Végre elérkezett 
Onkhaiba, ahol négyezer görög harcos várta. Ezekkel sietve az 
Euphratészhez indult, mert úgy gondolta, végül is akkora terület 
marad az övé, amekkorát sebtében meg tud szállni. 

Nagy Sándor pedig Parmeniónt kinevezte a Völgyes Szíriának 
mondott vidék helytartójává, és megparancsolta neki, hogy a 
Damaszkuszban átvett zsákmányt és a foglyokat szigorúan őriztesse. 
A háborús csapások még nem puhították meg eléggé Szíria népét, 
ezért megvetéssel fogadták az új uralmat. De csakhamar 
meghódoltak, és teljesítették a parancsokat. Aradosz szigete is Nagy 
Sándor birtokába került. Akkoriban e partvidéken, s a tengertől 
távolabb fekvő jókora területen is, a sziget királya, Sztratón 
uralkodott. Nagy Sándor fogadta hódolatát, majd táborával megindult 
Marathosz városa felé. 

Itt vette kézhez Dareiosz levelét, melynek fennhéjázó hangja 
súlyosan sértette. Főként az ingerelte fel, hogy Dareiosz saját 
magának megadta a királyi címet, az ő neve mellé azonban nem írta 
oda. És inkább követelte, mint kérte, hogy annyi pénz fejében, 
amennyit egész Makedóniában össze tud szedni. Nagy Sándor adja 
vissza anyját, feleségét és gyermekeit. A hatalomért pedig, ha úgy 
tetszik, mérkőzzék meg vele igazságos harcban. De ha hajlanék az 
okos szóra, azt tanácsolná neki, érje be az öröklött királysággal, 
vonuljon vissza az idegen birodalom határairól, legyen szövetségese 
és barátja. Örömest szavát adja erre, és örömest fogadja a makedón 
király adott szavát is. 

E levélre Nagy Sándor ekképpen válaszolt: , Nagy Sándor király 
üdvözletét küldi Dareiosznak. Az a Dareiosz, akinek a nevét fölvetted, 
tűzzel-vassal végigpusztította a Helleszpontosz mentén lakó görögöket 


és lónia görög gyarmatait, majd óriási hadával átkelt a tengeren, és 
háborút indított Makedónia és Görögország ellen. Aztán egy másik 
perzsa, Xerxész jött vad barbár hordáival, hogy feldúlja országunkat. 
A tengeren csatát vesztett ugyan, de Mardonioszt Görögországban 
hagyta, hogy távollétében is legyen, aki fosztogatja a városokat, 
felperzseli a termőföldeket. Ki ne tudná, hogy atyámat, Philipposzt, 
azok ölték meg, akiket roppant pénzösszeggel ti bujtottatok fel? Mert 
tisztességtelenül viseltek hadat, s noha van fegyveretek, vérdíjat 
tűztök ki az ellenség fejére. Te magad is, hatalmas sereg ura, 
nemrégiben ezer talentumon akartál orgyilkost bérelni ellenem. Én 
tehát csak visszaverem a támadást, nem én támadok. Az istenek is az 
igaz ügy mellett vannak; Ázsia nagy részét hatalmamba kerítettem, 
téged is legyőztelek a csatatéren. Es noha nem kellene a kedvedben 
járnom, mivel még a hadijogot sem tartottad be velem szemben, 
mégis, ha esdekelve járulsz elém, ígérem, hogy váltságdíj nélkül 
visszaadom anyádat, hitvesedet és gyermekeidet. Tudok győzni, és 
irgalmas is vagyok a legyőzőitekhez. Ha nem mernéd kezemre adni 
magad, fogadd szavamat, hogy nem ér bántódás birodalmamban. 
Egyébiránt, amikor nekem írsz, emlékezz arra, hogy nem bármilyen 
királynak, hanem a magad királyának írsz." ji 

A levelet Therszipősszal küldte el Dareiosznak. Ő maga levonult 
Phőniciába, és fogadta Büblosz város hódolatát. Innen Szidónba ment, 
az alapítóinak dicsőségéről híres ősi városba, ahol Sztratón uralkodott 
Dareiosz támogatásával. Sztratón inkább a nép akaratából hódolt 
meg, mint önszántából, ezért Nagy Sándor méltatlannak látta az 
uralkodásra, és Hephaisztiónt megbízta, hogy azt tegye meg királynak 
a Szidóniák közül, akit a legérdemesebbnek ítél e méltóságra. 

Hephaisztiónnak volt itt két ifjú barátja, akik honfitársaik körében 
jó hírnévnek örvendtek. Felkínálta nekik a királyi címet, de ők azt 
felelték, hogy ősi szokás szerint csak királyi vérből származó személy 
nyerheti el ezt a méltóságot. Hephaisztión csodálta lelki nagyságukat, 
hogy elvetik azt, amit mások tűzzelvassal igyekeznek megszerezni, és 
így szólt: 

- Üdv nektek erényetekért! Elsőnek értettétek meg, mennyivel 
dicsőbb a királyi méltóságot visszautasítani, mint megkapni. De 
legalább jelöljetek ki egy királyi sarjat, aki mindig emlékezni fog arra, 
hogy nektek köszönheti királyságát. 

Az ifjak látták, mennyien áhítoznak e méltóságra, és mérhetetlen 
uralomvágyukban máris Nagy Sándor egyik-másik barátja körül 
sündörögnek, ezért kijelentették, nincs rátermettebb jelölt egy 
bizonyos Abdalonümosznál. Távoli rokonság fűzi a királyi családhoz, 
de ínséges sorsában egy kertet művel a város környékén csekélyke 
napszámért. Szegénységének oka, mint a legtöbb embernél, a 
becsület. Mindennapi munkájában serénykedve meg sem hallotta az 
egész Ázsiát fölverő csatazajt. 


Amikor az imént említett ifjak díszes királyi köntössel a kezükben 
váratlanul beléptek a kertbe, Abdalonümosz épp a száraz gazt 
gyomlálta. Ekkor egyikük királyként köszöntve őt, így szólt: 

- Cseréld fel rongyaidat e köntössel, melyet a kezemben látsz. Mosd 
le mocsoktól, föld sarától szurtos testedet. Töltsön el királyi lelkület, 
de megérdemelt szerencsédben is őrizd meg mostani szerénységedet. 
S ha majd a királyi trónon ülsz, és valamennyi polgár élete-halála ura 
leszel, ne feledd, milyen körülmények között - sőt, istenemre -, milyen 
körülmények következtében kerültél hatalomra. 

Abdalonümosznak úgy rémlett, mintha álmodnék, aztán újra meg 
újra megkérdezte az ifjaktól, ép eszükön vannak-e, hogy ily orcátlanul 
csúfot űznek belőle. De amikor még egyre vonakodva, lemosta 
magáról a port, piszkot, felöltötte a bíborral-arannyal ékes ruhát, és az 
ifjak hűséget esküdtek neki, már mint valóságos király vonult 
kíséretükben a királyi palotába. 

Az esetnek, ahogy ez már lenni szokott, futótűzként híre terjedt, és 
egyesekben rokonszenvet, másokban felháborodást keltett. A 
dúsgazdagok  Abdalonümosz  igénytelenségét, alacsony sorsát 
kifogásolták Nagy Sándor barátai előtt. A király maga elé hívatta, 
alaposan szemügyre vette, és így szólt: 

- Termeted nem vall dicső származásod ellen, de azt szeretném 
tudni, türelemmel viselted-e ínséges sorsodat. 

- Bárcsak ugyanolyan bátran viselném királyságomat is - felelte 
Abdalonümosz. - Két kezemmel előteremtettem mindazt, amire 
szükségem volt. Semmiben sem lát hiányt az, akinek semmije sincs. 

Abdalonümosz e szavai nemes jelleméről tettek tanúbizonyságot. 
Ezért Nagy Sándor nemcsak Sztratón királyi birtokát juttatta neki, 
hanem még a perzsa zsákmány jelentős részét is; egyszersmind 
uralma alá rendelte a várost környező vidéket. 

Eközben Amüntasz, akiről említettük, hogy Nagy Sándortól a 
perzsákhoz pártolt, négyezer görög katonájával, akik vele együtt 
menekültek, 1Iripoliszba érkezett. Itt hajóra rakta seregét, és 
átszállította Küprosz szigetére. Ugy vélekedvén, hogy a jelenlegi 
körülmények között ,aki kapja, marja", elhatározta, hogy rátör 
Egyiptomra, hiszen ellensége volt mindkét királynak, és 
köpenyegforgató. Felcsigázta katonái reményét a nagy vállalkozásra, 
tudtukra adta, hogy Szabakész, Egyiptom helytartója, elesett a 
csatatéren, az erőtlen perzsa védősereg vezér nélkül maradt, az 
egyiptomiak pedig mindenkor helytartóik ellenségei voltak, s a 
görögöket barátnak tekintik, nem ellenségnek. 

Szorult helyzetükben mindent meg kellett kísérelniök ; amikor az 
első remény füstbe megy, minden új terv sikeresebbnek ígérkezik. 
Közfelkiáltással követelték tehát Amüntasztól : vezesse őket, ahová 
jónak látja, ő pedig úgy vélte, addig kell ütni a vasat, amíg meleg, 
ezért benyomult Péluszion kikötőjébe, s azt mondta, hogy ő a Dareiosz 
küldte új helytartó. Elfoglalta Pélusziont, majd Memphiszbe vezette 


csapatait. Erre a hírre az egyiptomiak, ez a léha népség, akik jobban 
értenek a felforgatáshoz, mint a kormányzáshoz, falvaikból és 
városaikból Memphisz alá csődültek, hogy kiirtsák a perzsa 
helyőrséget. A perzsák megrémültek ugyan, de még mindig remélték, 
hogy megtarthatják Egyiptomot. Amüntasz azonban leverte és 
visszaszorította őket a városfalak közé, majd tábort ütött, és elküldte 
győztes katonáit, hogy dúlják fel a szántókat. Az ellenség szinte 
közprédára kitett javait mind elhurcolták. Ekkor Mazakész, ámbár jól 
tudta, hogy a szerencsétlen kimenetelű ütközet elvette katonái 
bátorságát, mégis a szerteszét kószáló, győzelmi mámorában 
elővigyázatlanná vált ellenségre irányította tekintetüket. Ne 
tétovázzanak, ösztökélte őket, nyomban törjenek ki a városból, és 
ragadják vissza elrablott javaikat. E tanácsot éppoly sikeresen 
hajtották végre, amilyen okosan kieszelték. A görögöket vezérestül 
mind egy szálig lekaszabolták, így lakolt meg Amüntasz mindkét 
királytól, hiszen semmivel sem volt hűségesebb ahhoz, akihez 
átpártolt, mint ahhoz, akit cserbenhagyott. 

Dareiosznak az isszoszi csata után még életben maradt hadvezérei 
a menekülőket üldöző teljes haderővel - soraiban Kappadókia és 
Paphlagónia fiatal katonáival - megkísérelték visszaszerezni Lídiát. A 
tartomány élén Antigonosz állt, Nagy Sándor hadvezére. Noha 
helyőrsége zömét a királyhoz küldte, mégis, semmibe véve a 
barbárokat, ütközetre vitte katonáit. A perzsákat itt is ugyanaz a 
balszerencse üldözte: három különböző helyen vívott csatában 
széjjelszórták őket. Ugyanekkor a Görögországból odarendelt 
makedón hajóhad legyőzte Arisztomenészt, akit Dareiosz a 
helleszpontoszi partvidék visszafoglalására küldött: hajóit részben 
zsákmányul ejtették, részben elsüllyesztették. 

Pharnabadzosz, a perzsa hajóhad parancsnoka, behajtotta az adót 
Milétosz lakóin, azután helyőrségével Khiósz városába vonult, majd 
száz hajóval Androsz és onnan Sziphnosz felé igyekezett. E szigeteket 
is megszállta helyőrséggel, és adót rótt ki a lakosokra. 

A roppant háborúban, melyet Európa és Ázsia leggazdagabb 
királyai viseltek abban a reményben, hogy hatalmukba kerítik az 
egész földkerekséget, Görögország és Kréta uralkodói is fegyvert 
ragadtak. Agisz, a spártaiak királya, nyolcezer, Kilikiából hazafelé 
igyekvő görög katonaszökevényt elfogott, és háborút indított velük 
Antipatrosz, Makedónia helytartója ellen. A krétaiak majd ehhez, majd 
ahhoz a félhez szegődtek, és hol a spártai, hol a makedón katonaság 
karmai közé kerültek. De csak kisebb csatározások zajlottak le 
közöttük, így Fortuna egyetlen ütközetre fordította minden figyelmét, 
és a többi kimenetele is ettől függött. 

Már egész Szíria, sőt, Türosz kivételével Phőnícia is a makedónoké 
volt. A király a szárazföldön ütött tábort, amelytől keskeny 
tengerszoros választja el a várost. Nagy Sándor úgy látta, hogy 
Türosz, Szíria és Phőnícia legnagyobb és leghíresebb városa, nem 


akar meghódolni neki, szívesebben lépne vele szövetségre. A türoszi 
követek aranykoronát hoztak ajándékba, még élelmiszert is 
szállítottak a városból bőkezűen és vendégszeretőn. A király 
megparancsolta katonáinak, hogy úgy fogadják, mint baráti ajándékot, 
és nyájasan szóba ereszkedve a követekkel, kijelentette, hogy 
áldozatot óhajt bemutatni Héraklésznek, akit főként a türosziak 
tiszteltek. A makedón királyok, mondotta, úgy tartják, hogy ettől az 
istenségtől származnak, s őt magát is jósige intette, hogy áldozzon 
neki. 

A követek azt válaszolták, hogy Héraklész temploma a városon kívül 
áll, a régi Türosznak mondott helyen; a király ott áldozzon az 
istenségnek. Nagy Sándor erre nem tudta türtőztetni haragját, 
melynek rendszerint amúgy sem volt ura. így ripakodott rájuk: 

- Azért, mert szigetlakók vagytok, netán városotokban bízva, 
megvetitek gyalogos hadamat? Majd mindjárt megmutatom nektek, 
hogy szárazföldön éltek! Tudjátok hát meg, hogy vagy megnyitjátok 
előttem a várost, vagy ostrom alá veszem ! 

Ezzel az üzenettel szélnek eresztette a követeket. Azok igyekeztek 
rábeszélni polgártársaikat, hogy ők is eresszék be falaik közé azt a 
királyt, aki előtt Szíria és Phőnícia már meghódolt. De a polgárok 
eléggé bíztak városukban, és úgy döntöttek, hogy elviselik az 
ostromot. 

Valóban, a várost négy stádium széles tengerszoros választja el a 
szárazföldtől. Az erős délnyugati szélnek kitett szorosban a nyílt 
tenger felől sűrű hullámverés ostromolja a partot. Ez a szél 
akadályozta legjobban a makedónok munkáját: ostromművel akarták 
ugyanis összekötni a szigetvárost és a szárazföldet. Hiszen még a 
békés, szélcsöndes tengeren is csak üggyel-bajjal szállíthatók nagy 
kőtömbök. A délnyugati szél pedig felkorbácsolta a tajtékzó tengert, 
és mindent szétrombolt, amit már összehordtak; meg aztán nincs is 
oly szilárd kőtömbrakás, amelyet ki ne vájnának a hullámok: részint az 
összerótt építmény eresztékein nyomulnak be, részint átcsapnak az 
építmény tetején, ott, ahol erősebb szélroham éri. Ezenkívül volt még 
egy másik akadály is, semmivel sem kisebb az előzőnél. A város falait 
és tornyait feneketlenül mély tenger vette körül. Az ostromgépek csak 
távolról, a hajókról onthatták lövedékeiket, a falakhoz nem lehetett 
ostromlétrákat támasztani, s a tengerből meredeken kiemelkedő falak 
minden gyalogösvényt elvágtak. Hajói nem voltak a királynak, de ha 
küldött volna egynéhányat, az imbolygó és ide-oda dülöngélő 
alkotmányokat az ellenség — könnyen  visszaverhette volna 
hajítófegyverekkel. Többek között ilyen csekélységektől is vérszemet 
kaptak a türosziak. Ekkoriban érkeztek hozzájuk a karthágóiak 
követei, hogy ősi szokás szerint megünnepeljék a szent évfordulót: 
Karthágót ugyanis türosziak alapították, s ezért mindenkor úgy 
tisztelték őket, mint e hely őseit. A punok tehát igyekeztek bátorságot 
önteni a türosziakba, hogy erős lélekkel állják az ostromot: rövidesen 


segítségükre sietnek Karthágóból. Ez idő tájt ugyanis nagyrészt pun 
hajóhadak tartották hatalmukban a tengert. 

A türosziak, mihelyt a háború mellett döntöttek, felállították 
hajítógépeiket a falakon és a bástyákon, fegyvert nyomtak a 
fiatalabbak kezébe, s a kézmíveseket, akikből annyi volt a városban, 
mint réten a fűszál, műhelyekbe osztották. Mindent fölvert a 
hadikészülődés zaja. Harpagó-nak mondott vas csáklyákat is 
kovácsoltak, hogy az ellenség hadigépeire vessék, aztán corvus-okat 
és még sok egyéb, a város védelmére kieszelt hadiszerszámot. De 
amint egy alkalommal olvasztókemencékbe rakták a kovácsolásra 
szánt vasat, s a fújtatókkal fölszították a tüzet, a fáma szerint 
vérpatakok törtek elő a lángok alól. A türosziak úgy értelmezték ezt, 
mint a makedónok pusztulásának jelét. 

A makedón táborban is vércseppeket vettek észre: a katonák által 
megszegett kenyérből szivárogtak. A király megrettent, de 
Arisztandrosz, a legtapasztaltabb jövendőmondó kijelentette: ha 
kívülről folyt volna vér a kenyéren, vészt hozott volna a makedónokra, 
de mivel a kenyér belsejéből csordult, a megostromlásra ítélt város 
pusztulását jövendöli. Nagy Sándor, mivel hajóhada távol volt, és 
látta, hogy az ostrom elhúzódása súlyosan akadályozhatná egyéb 
terveit, hírvivőket küldött a türosziakhoz, hogy békekötésre hangolja 
őket. A város lakói azonban a nemzetközi joggal mit sem törődve 
megölték és a tengerbe hajították a küldötteket, A hírvivők gyalázatos 
lemészárlásán felbőszült király a város ostroma mellett döntött. 

Előbb azonban mólót kellett építeniük, mely összeköti a várost a 
szárazfölddel. A feneketlenül mély tengert látva, a katonák rettentően 
kétségbeestek: tán még az istenek segítsége sem elég ahhoz, hogy 
kövekkel feltöltsék. Hol találnak ehhez irdatlan sziklákat, sudár 
szálfákat? Egész vidékeket ki kell irtaniuk, hogy ezt a térséget 
betölthessék. A tengerszorosban pedig szüntelen a hullámverés, és 
mentői keskenyebb mederben tajtékzik a sziget és a szárazföld között, 
annál veszettebbül tombol. 

De Nagy Sándor ugyancsak értett katonái nyelvén: elmesélte nekik, 
hogy megjelent álmában Héraklész, és jobbját nyújtotta; önmagát is 
látta, amint bevonul a városba a hős vezérletével, aki utat nyitott 
előtte. Felemlegette a hírvivők lemészárlását, a nemzetközi jog 
megsértését is. Türosz az egyetlen város, mondta, mely késleltetni 
merte őt diadalmas előrenyomulásában. Ezek után a vezérek lelkére 
kötötte, hogy ki-ki beszéljen katonáival, s amikor már eléggé 
feltüzelték őket, nekikezdtek a mólóépítésnek. 

Az ősi Türosz romjai készen nyújtották a temérdek kőtömböt hajók 
ácsolásához és ostromtornyok építéséhez a Libanon hegységből 
szállították a szálfát. A tengerfenékről már meglehetősen magasra 
nyúlt fel az építmény, de még nem érte el a víz színét. A türosziak oda- 
odasiklottak apró hajóikon, és kicsúfolták őket, hogy dicső harcos 
létükre megrakva cipekednek, mint teherhordó barmok. Afelől is 


megkérdezték őket, vajon királyuk nagyobb-e Neptunusnál. Ettől a 
csipkelődéstől még gyorsabban járt a katonák keze. 

A móló már kiemelkedett valamicskét a vízből, s a széltében is 
megnövekedett töltés mindinkább megközelítette a várost. Ekkor a 
türosziaknak is szemet szúrt az irdatlan nagy móló - mert eddig észre 
sem vették, mint növekszik -, és könnyű hajóikon a félig kész 
építmény körül cikázva, lándzsazáport zúdítottak a munkában 
serénykedőkre. Sokat megsebesítettek már közülük, de őket magukat 
nem érte bántódás, mivel a türoszi gályák könnyedén siklottak oda- 
vissza. A katonáknak félbe kellett hagyniuk a munkát, hogy 
védekezhessenek. És mentől jobban távolodott a móló a parttól, a 
feneketlenül mély tenger annál inkább elnyelt mindent, amit csak 
belehordtak. A király ekkor elrendelte a mólóépítőknek: bőrpajzsokkal 
és vitorlavásznakkal fedezzék magukat, hogy ne érjék őket a 
hajítófegyverek, s a hídfőnél két tornyot emeltetett, ahonnan 
lándzsazáport zúdíthattak alá az odamerészkedő gályákra. A türosziak 
azonban távolabb, ahol már nem látta őket az ellenség, horgonyt 
vetettek, és partra szállt katonáik lekaszabolták a köőtömbökkel 
cipekedőket. Arab martalócok a Libanon hegységben is rátörtek a 
szertekószáló makedónokra, és mintegy harmincat leöltek közülük, 
néhányukat pedig foglyul ejtették. 


E körülmények arra kényszerítették Nagy Sándort, hogy csapatait 
megossza; nem akarta ugyanis azt a látszatot kelteni, mintha időtlen 
időkig csak egyetlen várost ostromolna. Perdikkaszt és Kratéroszt 
nevezte ki e hadművelet parancsnokaivá, ő pedig seregével, 
málhásszekerek nélkül, útnak indult Arábia felé. 

Eközben a türosziak egy irdatlan nagy hajó farát telerakták kővel 
meg homokkal, úgy, hogy az orra magasan felágaskodott, aztán 
bekenték szurokkal és kénnel, s az evezősök gyorsan megindították. 
Amint az erős szél is belekapott a vitorlákba, sebesen nekiment a 
mólónak. Ekkor az evezősök felgyújtották a hajó orrát, és átugráltak a 
külön e célból nyomukban járó sajkákba. A meggyulladt hajóról 
hamarosan tovább harapózott a tűzvész, úgyhogy mielőtt elfojthatták 
volna, a hídfőnél emelt tornyok és egyéb épületek máris lángba 
borultak. Az evezősök pedig a könnyű sajkákból fáklyákat és 
mindenféle gyúlékony anyagot hajigáltak az épületekre. A makedónok 
tornyainak most már nemcsak alapzatába, de felsőbb szintjeibe is 
belekaptak a lángok. A toronyban levők részint bennégtek, részint 
fegyverzetüket elhajigálva a tengerbe ugráltak. Ám a türosziak nem 
mészárolták le őket, inkább foglyokat akartak ejteni, ezért botokkal 
meg kövekkel törték-zúzták a vízben evickélők kezét, amíg el nem 
lankadtak annyira, hogy akadálytalanul ki lehetett halászni őket a 
sajkákba. 


De nemcsak a tűz pusztított: az éppen szilajabbul száguldozó szél a 
mólóra zúdította a felkavart tengervizet, úgyhogy a sűrű hullámverés 
ostromolta építmény eresztékei meglazultak, s a kövek közé betört 
víztömeg kettéroppantotta az egész tákolmányt. Megroggyant á 
kőrakás, mely a ráhordott földet tartotta, és belezuhant a mélységbe, 
úgyhogy az Arábiából visszatérő Nagy Sándor nyomát sem lelte az 
irdatlan alkotmánynak. Ekkor, ahogy ez már a balszerencsében lenni 
szokott, egymást vádolták, holott inkább a dühöngő tengert 
átkozhatták volna mindezért. 

A király új ostromgát építésébe fogott, de úgy, hogy a szél ne 
oldalvást, hanem szembe kapja, így ez a többi építményt mintegy 
védőszárnyai alatt rejtegette. A gátat szélesebbre rakatta, hogy a 
középütt emelt tornyokat lándzsával ne lehessen eltalálni. Hatalmas 
lombú fatörzseket hánytak a tengerbe, rájuk kőtömböket, a tetejébe 
újból fákat, majd földdel töltötték ki az egészet, végül újabb kő- és 
farakásokkal tetézték, s így szinte szétszakíthatatlan szövettel 
erősítették össze az alkotmányt. De a türosziak sem tétováztak: 
mindent elkövettek, amit csak ki tudtak eszelni annak érdekében, 
hogy a móló építését megakadályozzák. Jó szolgálatot tettek azok, 
akik a víz alatt, hogy meg ne lássa őket az ellenség, titkon a mólóhoz 
siklottak, és horoggal rángatni kezdték a kiálló ágakat. A helyükről 
kimozdított fatörzsek a többi építőanyagot is a mélybe rántották, így 
már könnyűszerrel meg tudták bontani a nyomástól megszabadult 
ágakat és törzseket, úgyhogy az alapzatában megrendült építmény, 
melyet az ágasbogas fák tartottak, mindenestül összeomlott. 

Nagy Sándor már-már elcsüggedt, és maga sem tudta, folytassa-e 
az ostromot, vagy tovább vonuljon, amikor befutott hajóhada Küprosz 
szigetéről, s Kleandrosz is a nemrég Ázsiába érkezett görög 
katonákkal. A százkilencven hadihajót két részre osztotta: a balszárny 
parancsnoka Phütagórasz küproszi király lett Kratérosszal, a 
jobbszárny élén Nagy Sándor állt királyi ötevezősoros gályával. A 
türosziaknak volt hajóhaduk, mégsem mertek tengeri ütközetbe 
bocsátkozni, mindössze három hajót küldtek ki a város bástyái elé. 
Ezekre Nagy Sándor rontott rá, és mindhármat elsüllyesztette. 

Másnap a város alá irányította hajóhadát, s a falakat minden 
oldalról ostrom alá vette. Hajítógépekkel és főként faltörő kosokkal 
döngette a falakat. De a türosziak nyomban betömték a réseket 
kőtorlaszokkal. Belső védősánc építésének is nekigyürkőztek, hogy 
oltalmukra legyen, ha a külső fal összedőlne. Csakhogy mindenünnen 
tengernyi baj zúdult a fejükre: a mólóról már eláraszthatták őket 
lándzsákkal, a hajóhad a városfalak körül cirkált, így a szárazföldről 
is, a tengerről is fegyverek gyilkos özönét zúdították rájuk. Mert a 
makedónok úgy kapcsolták össze négyevezősoros gályáikat, hogy a 
hajók orra összeért, faruk pedig a lehető legtávolabb állt egymástól. 
Ezt a távolságot összeácsolt vitorlarudakkal és erős dorongokkal 
áthidalták, és deszkázattal borították az egészet, hogy elbírja a 


katonák súlyát. Az így felszerelt négyevezősorosokkal a város alá 
siklottak, s elárasztották nyilaikkal a városvédőket; ők maguk védve 
voltak, mert a hajóorrok fedezték őket. 

Éjfél volt, amikor Nagy Sándor a mondottak szerint fölszerelt 
hajóhadnak megparancsolta, hogy vonuljon a falak alá. A hajók már 
minden irányból megközelítették a várost, s a  türosziak 
megdermedtek a kétségbeeséstől, amikor egyszeriben sűrű felhők 
borították el az eget, s az előgomolygó éjhomály az utolsó fénysugarat 
is kioltotta. Ekkor a tarajos tenger lassanként felduzzadt, majd a 
megélénkülő szél korbácsolására hullámokat vetett, s a hajókat 
egymáshoz csapdosta. A  négyevezősoros gályákat összetartó 
kötelékek azon nyomban elszakadtak, a pallók összetörtek, és a 
katonákat is magukkal sodorva irtózatos recsegéssel-ropogással a 
mélybe zuhantak. Mert az egybekapcsolt hajókat már semmiképpen 
sem lehetett kormányozni a viharban: a katonák zavarták a matrózok 
sürgölődését, az evezősök meg a katonák működését, s ami ilyenkor 
gyakran megesik, a tapasztaltak fogadtak szót a járatlanoknak. Még a 
parancsolgatáshoz szokott kormányosok is most halálfélelmükben 
mások parancsait teljesítették. De végül az evezőkkel kitartóan 
csapdosott tenger meghunyászkodott a matrózok előtt, akik szinte a 
mélység torkából ragadták ki hajóikat. Partot értek valahára, de a 
legtöbb gálya megsérült. 

Történetesen e napokban érkezett a városba harminc karthágói 
küldött, akik az ostromlottaknak inkább vigaszt, mint segítséget 
hoztak. Elmondták ugyanis, hogy a punokat honi háborújuk köti le 
most, és nem az uralomért, hanem életükért harcolnak: az akkoriban 
Afrikát pusztító szürakuszaiak Karthágótól nem messze ütöttek tábort. 
A türosziak azonban nem csüggedtek el, noha semmivé foszlott nagy 
reményük. Asszonyaikat és gyerekeiket a küldöttekre bízták, hogy 
vigyék őket Karthágóba, mert bármi történjék is, erősebb lélekkel 
viselik, ha szeretteiknek nem kell osztozniuk a közös veszedelemben. 
Amikor az egyik polgár bejelentette a gyűlésen, hogy álmában 
megjelent Apollón - akit a türosziak különös buzgalommal tiszteltek -, 
majd elhagyta a várost, a makedónok tengerbe épített mólója pedig 
erdős hegygerinccé változott, ekkor, noha szószátyár alak volt az 
elbeszélő, félelmükben mégis egykönnyen elhittek minden rosszat. 
Ezért aranylánccal megkötözték Apollón szobrát, s a béklyót 
Héraklész oltárához kovácsolták - mert hajdan az ő oltalmába 
ajánlották városukat -, mintha bizony ez az istenség visszatarthatná 
Apollónt. A szobrot Szürakuszaiból hurcolták el egykor a punok, és 
anyavárosukban állították fel, ahogy az ostrommal bevert városokból 
harácsolt sok egyéb zsákmánnyal is úgy felékesítették Türoszt, mint 
Karthágót. 

Akadtak, akik azt javasolták, hogy elevenítsenek fel egy sok 
évszázada kihalt áldozati szokást - ami, úgy hiszem, aligha tetszett 
volna az isteneknek -, és áldozzanak fel Sarurnusnak egy előkelő 


származású ifjút. A karthágóiak állítólag egész városuk lerombolásáig 
megőrizték a városalapítóktól öröklött hagyományt, amely inkább 
szentségtörés volt, mint szent cselekmény. S ha az éltesebbek, 
akiknek döntő szavuk van mindenben, nem tiltakoznak, a gonosz 
babona diadalmaskodik az emberiességen. 

Egyébként a minden fortélynál erősebb végszükség a szokásos 
védelmi eszközökön felül újak kitalálására is ösztönözte a türosziakat. 
Hogy megsemmisítsék a falak alá merészkedő hajókat, irdatlan 
gerendákat kötéllel  körültekertek, aztán megindították — a 
csavarógépet, a kötél hirtelen letekeredett, és a gerenda a hajókra 
zuhant. A  gerendákra erősített horgok és  sarlós karmok 
szétmarcangolták a harcosokat meg a hajókat is. Azután heves tűzben 
ércpajzsokat izzítottak, bőven megrakták forró homokkal és 
mindenféle kosszal, majd hirtelen lehengerítették a falakról. Nincs az 
a veszedelem, amitől jobban féltek volna a makedónok, mert amint a 
forró homok behatolt testük és a páncél közé, mindenütt megperzselte 
őket, ahová csak bejutott, és akárhogy erőlködtek, nem tudták kirázni. 
Elhajigálták hadifelszerelésüket, s mivel minden védelmi eszközük 
megrongálódott, a sebosztó fegyverek tehetetlen martalékává lettek. 
A hajitógépekből kilőtt corvus-ok és vaskampók ugyancsak sokat 
elragadtak közülük. 


A király már mindebbe belefáradt, ezért elhatározta, hogy felhagy 
az ostrommal, és Egyiptomra tör. Hiszen Ázsia-szerte futótűzként híre 
terjedt, hogy egyetlen város falai alatt vesztegel, pedig sokkal 
fontosabb — feladatok várják. De éppúgy szégyellt volna 
dolgavégezetlenül elkullogni, mint továbbra is itt időzni, s az is eszébe 
ötlött: ha elvonul Türosz alól, bizonyságát adja annak, hogy nem 
legyőzhetetlen, és ezzel csorba esik hírnevén, amellyel pedig jobban 
megforgatta a világot, mint fegyvereivel. Ezért, hogy egyetlen 
lehetőséget se szalasszon el, katonái színejavával megrakott újabb 
hajókat parancsolt a városfalak alá. 

Egyszerre csak egy irgalmatlan nagy tengeri szörny bukkant föl a 
habok közül, és irdatlan testével a makedónok emelte móló felé 
tartott. Mindkét oldalról láthatták, amint a habokat szántva 
kiemelkedik a vízből. Aztán a hídfőnél újból a tengerbe merült, és hol 
magasra szökellt a habok közül, hol meg a keresztülcsapó 
hullámtaréjok mögé rejtőzött, végül is a városfalaktól nem méssze 
eltűnt a vízben. Mindkét fél örömmel szemlélte a szörnyet. A 
makedónok úgy vélekedtek, hogy megmutatta, miképpen építsék 
tovább az ostromművet; a türosziak meg azt hitték, hogy a tenger 
háborgatását megtorló Neptunus nyelte el a szörnyet, s persze 
hamarosan lerombolja a mólót. A jóslatnak örvendezve lakomához 
heveredtek, s alaposan beboroztak. Virradatkor azután az italtól 
elnehezülten és virágkoszorúkkal felcicomázva hajóra szálltak, mivel 


nemcsak hogy vakon bíztak a jóslatban, de már a győzelmi lakomát is 
megtartották. 

A makedón király éppen a város átellenes részére vezérelte 
hajóhadát, s mindössze harminc kisebbfajta hajót hagyott az innenső 
parton. A türosziak kettőt elfogtak, a többinek a legénységét 
megbénította a félelem. Nagy Sándor, mihelyt meghallotta katonái 
üvöltését, a hajóhadat tüstént ama part felé irányította, ahonnan a 
kiabálás felharsant. A makedón hajók közül elsőnek egy ötevezősoros 
gálya futott be, a leggyorsabb valamennyi között. A türosziak, amint 
megpillantották, két hajóval jobbról-balról oldalba támadták, a sebes 
iramban érkező ötevezősoros orrával belefúródott az egyikbe, s ezzel 
mindjárt fogva is tartotta. A másik hajó azonban, amelyik nem akadt 
el, szabad lendülettel tört az ötevezősoros másik oldalának. Ekkor 
nagyon is kapóra megérkezett egy háromevezősoros Nagy Sándor 
hajóhadából, és oly erővel rontott az ötevezősorost szorongató 
gályának, hogy a türoszi kormányos a hajóról a tengerbe zuhant. 
Hamarosan több makedón hajó is befutott, közöttük a királyé is. Ekkor 
a türosziak, egy helyben csapkodva evezőikkel, nagy nehezen 
kiszabadították a fennakadt hajót, majd az egész kötelék a kikötőbe 
vonult. A király tüstént a nyomukba eredt, de a kikötőbe nem tudott 
behatolni, mert a távolból, a városfalakról hajigált lándzsákkal 
visszaverték. Az ellenséges hajókat azonban csaknem mind 
elsüllyesztette vagy elfogta. 

Ezután kétnapos pihenőt adott katonáinak, majd odarendelte a 
hajóhadat is, az ostromgépeket is, hogy minden oldalról szorongassa a 
megrémült türosziakat. Ő maga felhágott a legmagasabb toronyba, a 
veszély nagysága csak bátrabbá tette: királyi jelvényeivel, tündöklő 
fegyverzetével kitűnt a többiek közül, és így kiváltképp őrá irányultak 
az ellenséges lándzsák. És valóban nagyszerű látványt nyújtott: a 
falakon harcolók közül sokat keresztüldöfött lándzsájával, némelyiket 
közelharcban kardélre hányta, vagy pajzsával fejbe sújtotta, s a 
mélybe lökte. Az a torony ugyanis, ahol verekedett, csaknem 
egybeépült az ellenség falaival. A faltörő kosok sűrű döngetésétől már 
meglazultak a kőtömbök eresztékei, az erőd roskadozni kezdett, a 
hajóhad is behatolt a kikötőbe, és néhány makedón felmászott az 
ellenség üresen maradt Dbástyáira. 

A türosziak, mikor ennyi baj zúdult a fejükre, vagy a templomokba 
futottak oltalmat keresve, vagy bezárkóztak otthonukba, hogy 
szabadon választott halállal haljanak meg; egyesek az ellenségre 
rontottak, hogy legalább ne bosszulatlanul pusztuljanak. Legtöbben 
felmásztak a háztetőkre, s a benyomuló ellenségre kőgörgeteget 
zúdítottak, meg ami éppen a kezük ügyébe akadt. Nagy Sándor 
megparancsolta, hogy mindenkit öljenek le, csak azokat nem, akik a 
templomokba menekültek, a háztetőkre pedig vessenek tűzcsóvákat. 
Noha a parancsot közhírré tétette kikiáltóival, mégsem akadt egy szál 
fegyverforgató férfi sem a türosziak közül, aki az istenektől kért volna 


menedéket. A templomok zsúfolásig teltek gyermekekkel és szüzekkel, 
a férfiak pedig otthonuk előtt tömörültek, hogy szembeszálljanak a 
tomboló győztesekkel. Mégis sokat megmentettek közülük a 
makedónok kíséretében levő szidóniak. A győztesekkel együtt 
nyomultak be a városba, de nem feledkeztek meg a türosziakhoz 
fűződő rokoni szálakról - mert úgy hitték, mindkét várost Agenór 
alapította -, és számos türoszit titkon oltalmukba vettek és hajóikra 
csempésztek. Ott elbújtatták őket, majd Szidónba hajóztak. Ily 
furfanggal tizenötezer türoszit mentettek ki az öldöklésből. Hogy 
mennyi vér ömlött, már abból is felbecsülhető, hogy a városfalak közt 
hatezer fegyverest mészároltak le. Ezután szomorú látványosságot 
rendezett a győzteseknek a király haragja: kétezer embert, akiket 
addig a legyilkolástól megkímélt a csillapult bosszúszomj, keresztre 
feszitettek: egymástól jókora távolságra lógtak véges-végig a 
tengerparton. A karthágói követeknek megkegyelmezett, de utólag 
hadat üzent a városnak, amit sürgős tennivalói miatt eddig 
elmulasztott. 

Türoszt, ezt az ősi eredete és változatos sorsa miatt az utókor 
emlékezetére méltó várost az ostrom kezdetétől számított hetedik 
hónapban bevették. Agenór alapitotta, és hosszú időn át uralkodott 
nemcsak a közeli tengereken, hanem mindenütt, ahová hajóhadai 
eljutottak: s ha hihető a szóbeszéd, a türoszi nép tanította vagy 
tanulta meg elsőnek a betűvetést. Mindenesetre szerte a világon 
voltak gyarmatvárosai: Afrikában Karthágó, Boióthiában Thébai, az 
Óceánnál Gades. Úgy vélem, a messzi tengeren hajózva, gyakran 
vetődtek olyan földekre, ahol a madár se jár, s ezeket kiszemelték az 
akkoriban szép számban cseperedő türoszi ifjúság lakóhelyéül; vagy, 
mivel szántóvetőik belefáradtak a gyakori földrengésbe - mert híre jár 
ennek is -, arra kényszerültek, hogy fegyverrel szerezzenek új 
szállásföldeket idegenben. Sokszor dőlt már romba e város, és épült 
újjá romjaiból, s most végre megpihent a mindent felvirágoztató, 
hosszú béke ölén, a szelíd római uralom oltalma alatt. 

Csaknem e napokban hozták meg Dareiosz levelét is, - ezt már úgy 
címezte, mint királynak. Arra kérte Nagy Sándort, hogy Sztatira nevű 
leányát láncolja magához házassági kötelékkel. Nászajándékul 
felajánlotta a Helleszpontosz és a Halüsz folyó között elterülő egész 
vidéket: ő maga beéri az ettől keletre fekvő területekkel. Ne habozzék 
elfogadni azt, amit felkínált: a szerencse sohasem állapodik meg 
hosszú ideig egy helyben, s az emberek, bármily nagy siker szegődik 
nyomukba, ezzel csak még nagyobb irigységet zúdítanak magukra. 
Attól tart, hogy Nagy Sándor, akár a madár, mely természetadta 
könnyedségével a csillagokig röppen, üres és gyerekes lobogással tör 
az égre. Mi sem nehezebb, mint ebben a korban megbirkózni e 
roppant szerencsével. Még mindig óriási területek maradtak az ő, 
Dareiosz kezében, s Nagy Sándornak nincs mindennap alkalma arra, 
hogy rajtaüssön a hegyszorosban: át kell kelnie birodalmának erős 


védőhatárain, az Euphratészen, a Tigrisen, az Araxészen és a 
Khoaszpészen, el kell jönnie Médiába, Hürkániába, Baktriába, olyan 
vidékekre, ahol szégyenletesen kevés alattvalója él. Es mikor keresi 
föl az Óceán partján lakó indusokat, nem beszélve a szogdokról és 
Arakhószia lakóiról, meg a Kaukázusban s a Tanaisz környékén 
letelepült néptörzsekről? Megöregszik, mire bejár ennyi földet, még 
háborúzás nélkül is. Őt, Dareioszt pedig ne is hívogassa többé, mert 
ha egyszer elmegy, Nagy Sándor látja a kárát. 

Nagy Sándor a levélhozónak ezt a választ adta: Dareiosz olyasmit 
kínálgat, ami már nem az övé; azon akar osztozni, amit teljes 
egészében elveszített. Hozományul kínálja fel neki Lídiát, lóniát, 
Aioliszt, a Helleszpontosz partvidékét, amely mind az övé már a hódító 
jogán. Feltételeket szabni pedig a győztesek dolga, s elfogadni a 
legyőzőiteké. De ha Dareiosz nem tudná, melyikük a győztes, ám 
döntsék el mielőbb fegyverrel. Amikor átkelt a tengeren, nem Kilikiát 
vagy Lídiát akarta meghódítani - mert kis falat ez ily nagy háborúban 
-, hanem  Perszepoliszt, Dareiosz székhelyét, azután  Baktrát, 
Ekbatanát és Kelet legtávolibb tájait. Bárhová menekül Dareiosz, ő 
utoléri; és ne rémítgesse folyókkal azt, akiről tudott, hogy már átkelt a 
tengeren. 

Ilyesfajta levelet váltott a két király. A rhodosziak azonban 
városukat és kikötőjüket átadták Nagy Sándornak. A király Kilikiát 
Szókratészre bízta, Philótaszt pedig a Türosz-vidék élére rendelte. A 
völgyesnek nevezett Szíriát Andromakhosz és Parmenión alá helyezte, 
mert ő maga a még befejezetlen háborúban szándékozott részt venni. 
Hephaisztiónak megparancsolta, hogy hajóhadával vonuljon végig 
Phőnicia partvidékén; ő pedig egész seregével felkerekedett Gaza 
városa felé. 

Körülbelül e napokban tartották az iszthmoszi ünnepi játékokat 
melyekre egész Göröghon népe összesereglett. E gyülekezetben a 
görögök, akik mindig megszimatolták az idők szelét, elhatározták, 
hogy tizenöt tagú követséggel arany koronát küldenek a királynak, aki 
diadalmaskodott a Görögország jólétéért és szabadságáért vívott 
harcban. A nemrég hallott kósza hírek keltették bennük azt a 
gondolatot, hogy meg kell ragadni a szerencsét, bármerre sodorja is 
ingatag lelkűket. 

Egyébiránt nemcsak a király vonult fel a még igába nem tört 
városok ellen, hanem helytartói e kiváló hadvezérek is nagy 
területeket lerohantak: Kalász Paphlagóniát, Antigonosz Lükaóniát; 
Balakrosz leverte Hüdarnészt, Dareiosz hadvezérét, és végül is 
visszafoglalta — Milétoszt. Amphotérosz és  Hegelokhosz pedig 
százhatvan hajóból álló kötelékkel az Akhaia és Ázsia között elterülő 
szigeteket hajtotta Nagy Sándor uralma alá. Miután Tenedoszt is 
bevették, elhatározták, hogy megszállják Khiószt, mivel a sziget lakói 
maguk is hívogatták a makedónokat. Ám Dareiosz helytartója, 
Pharnabadzosz, amint fülébe jutott, hogy egynéhányuk összeszűri a 


levet a makedónokkal, a várost megrakta kisszámú helyőrséggel, és 
újból a hűséges Apollonidész és Athenagórasz parancsnoksága alá 
rendelte. 

Nagy Sándor hadvezérei szívesen folytatták a város ostromát, nem 
annyira saját  erejükben, mint inkább az ostromlottak 
együttműködésében bízva. Nem is csalódtak számításukban, mert 
Apollonidész és a katonai parancsnokok viszálya tálcán kínálta az 
alkalmat a város megrohanására. Amikor a makedónok serege betörte 
a városkaput és benyomult, azok a polgárok, akik már régóta fejükben 
forgatták az árulás tervét, Amphotéroszhoz és Hegelokhoszhoz 
csatlakoztak. A perzsa helyőrséget lemészárolták, Pharnabadzoszt 
pedig  Apollonidésszel és  Athenagórasszal együtt megkötözve 
kiszolgáltatták a  makedónoknak.  ÁAtadtak nekik tizenkét 
háromevezősoros gályát is a harcosokkal és evezősökkel együtt, 
ezenkívül harminc gályát emberek nélkül, gyorsjáratú kalózhajókat és 
a perzsákhoz zsoldoskatonának elszegődött háromezer görögöt. A 
makedónok az utóbbiakat beosztották tartalékcsapataikhoz, a tengeri 
rablókat halállal büntették, a fogoly evezősöket pedig saját hajóikra 
vitték. 

Arisztonikosz, Mathümné városának türannosza, távolról sem 
gyanítva, mi történt Khiószban, első őrségváltáskor kalózhajóival 
véletlenül a kikötő elzárt bejáratához érkezett. Amikor az őrség 
megkérdezte, — kicsoda, — ezt válaszolta: —— Arisztonikosz jött 
Pharnabadzoszhoz. Az őrök erre kijelentették, hogy Pharnabadzosz 
ugyan nyugovóra tért már, s most nem keresheti fel, de a kikötő 
nyitva áll a szövetséges és vendégbarát előtt; másnap majd 
megláthatja Pharnabadzoszt. Arisztonikosz habozás nélkül elsőnek 
hatolt be a révbe, és a kalózhajók követték vezérüket. Amíg a hajók a 
partnál horgonyt vetettek, az őrség eltorlaszolta a kikötő bejáratát, és 
felverte a közelben alvó katonákat. Egyetlen kalóz sem merészelt 
ellenszegülni. Láncra verték valamennyit, majd Amphotérosz és 
Hegelokhosz elé hurcolták őket. 

A makedónok innen átvonultak Mütilénébe. A várost kevéssel 
ezelőtt elfoglalta az athéni Kharész, és kétezer főnyi perzsa 
helyőrséggel megerősítette. De mikor már nem tudta tovább állni az 
ostromot, feladta a várost azzal a kikötéssel, hogy sértetlenül 
elvonulhasson, majd Imbrosz felé vette útját. A makedónok sértetlenül 
útjukra engedték a meghódoltakat. 


Dareiosz már letett arról, hogy békét köthet - pedig azt hitte, hogy 
a levéllel és az üzenettel sikert ér el -, így harcra buzdította seregét, 
és újból készült a háborúra. Meghagyta tehát a 
csapatparancsnokoknak, hogy Babilóniában gyülekezzenek, Besszoszt, 
Baktria helytartóját pedig magához rendelte, és megparancsolta neki, 
hogy mennél nagyobb sereget toborozzon. A baktriaiak néptörzse volt 


a legserényebb fegyverforgató valamennyi között; bárdolatlan 
természetük elütött a perzsák fényűzésétől, A harcias szkíthák 
tőszomszédságában éltek, akik állandó rablásból tartották fenn 
magukat, ezért mindig kezük ügyében volt a fegyver. Besszosz 
azonban, aki bizonyára kelletlenül viselte másodrendű helyzetét, 
hitszegő hírébe keveredett, s így Dareioszt rettegésben tartotta; mert 
áhítozott ugyan a királyságra, de nem volt mersze a pártütéshez, 
holott csakis így érhetett volna célt. 

Nagy Sándor egyébként, bármily gonddal fürkészte is, merre 
tűnhetett Dareiosz, immár bottal üthette a nyomát, mert a perzsáknál 
hagyományos, hogy csodálatos hűséggel őrzik a királyok titkát: sem 
megfélemlítés, sem ígérgetés nem csalt ki belőlük egyetlen hangot 
sem, mely nyomra vezetett volna. Ősi szabály szerint az alattvalóknak 
halálbüntetés terhe alatt hallgatniok kell a királyról. A fecsegésért 
szigorúbb büntetés járt, mint bármi más gyalázatos tettért, s a 
mágusok úgy vélekedtek: semmi fontosat nem lehet rábízni arra, 
akinek nehezére esik a hallgatás, ami természettől fogva a 
legkönnyebb dolog a világon. 

Így aztán Nagy Sándor, mit sem sejtve abból, ami az ellenségnél 
történik, ostrom alá vette Gaza városát. A város parancsnoka, Betisz, 
királyának odaadó híve, maroknyi őrséggel védelmezte a szilárdan 
megépített falakat. Nagy Sándor terepszemlét tartott, majd 
elrendelte, hogy ássanak aknafolyosókat. A könnyű, laza talaj 
engedett a titokban végzett műveletnek: a közeli tenger ugyanis sok 
homokot partra hordott, és sziklák, kövek sem akadályozták errefelé 
az ásást. A munkát azon az oldalon kezdték meg, ahol nem láthatták 
őket a városlakók; Nagy Sándor, hogy lekösse a gazaiak figyelmét, 
elrendelte, hogy a várfalak tövében állítsanak fel ostromtornyokat. De 
ugyanez a talaj nehezítette az ostromtornyok elvontatását: a lomha 
fövény fékezte a kerekek forgását, sőt a tornyok deszkázata is 
megrongálódott. Sokan meg is sebesültek, mert nem tudtak 
védekezni, úgy elcsigázta őket a küszködés, amint egyszerre 
támogatniuk és vontatniuk is kellett az ostromtornyokat. A király ezért 
visszavonulót  fúvatott, és elrendelte, hogy másnapra zárják 
ostromgyűrűbe a városfalakat. 

Napkeltekor, mielőtt felvonultatta seregét, az istenek segítségéért 
fohászkodva ősi szokás szerint áldozatot mutatott be. Ekkor egy éppen 
arra röppenő holló a karmai közt tartott földrögöcskét hirtelen 
eleresztette, a rög a király fejére hullott, és szétmorzsolódva 
lepergett, a madár meg rátelepedett a legközelebb álló toronyra. 
Szárnyaival azonban odaragadt a szurokkal és kénnel bekent fához, és 
hiába erőlködött, hogy felröppenjen; ekkor a körülállók megfogták. Az 
eset érdemesnek látszott arra, hogy a jövendőmondót kifaggassák 
felőle, mert Nagy Sándor gondolkodása nem volt mentes a babonától, 
így tehát Arisztandrosz, a legszavahihetőbb jós kijelentette: e csodajel 
a város pusztulását jövendöli ugyan, de félő, hogy egyúttal a király is 


megsebesül. Ezért óva intette attól hogy aznap bármit is 
kezdeményezzen. A királyt bosszantotta ugyan, hogy már csak ez a 
város állja útját Egyiptomba való biztos bevonulásának, mégis szót 
fogadott a jósnak, és jelt adott a visszavonulásra. 

Az ostromlottak ettől bátorságra kaptak, s a városkapun kirohanva 
megtámadták a hátráló ellenséget, úgy vélekedve, hogy tétovázásuk 
éppen kapóra jött. Nagy hévvel rontottak nekik, de lendületük nem 
tartott sokáig. Amint észrevették, hogy a makedónok visszafordulnak, 
hirtelen megtorpantak. A király már meghallotta a csatazajt, erre a 
megjósolt veszedelmet teljesen feledve a sereg élére nyargalt; barátai 
kérésére azonban páncélt öltött, amit ritkán tett meg. Amint Dareiosz 
seregéből egy arab megpillantotta őt, nagyobb gaztettre vetemedett, 
mint amekkorát a sorsa kimért a számára: kardját pajzsa mögé rejtve 
úgy tett, mintha átpártolt volna, s a király lábai elé omlott. Nagy 
Sándor megparancsolta a rimánkodónak, hogy keljen fel, és álljon be a 
makedónok soraiba. A barbár azonban hirtelen jobb kezébe ragadta 
kardját és a király nyaka felé sújtott. Nagy Sándor könnyedén 
félresiklott, és kikerülte a csapást, majd kardjával levágta a 
barbárnak-a levegőbe suhintó karját. Ugy gondolta, ezzel be is 
teljesült az e napra jövendölt veszedelem. 

De úgy hiszem, a végzet elkerülhetetlen: mert míg elszántan 
verekedett az első sorokban, nyílvessző érte, mely páncélját átütve 
vállába fúródott: orvosa, Philipposz rántotta ki onnan. Csak úgy ömlött 
a sebből a vér. Mindnyájan megrémültek, mert a páncéltól nem 
láthatták, milyen mélyen hatolt a testbe a nyílvessző. Nagy Sándor 
még csak el sem sápadt: megparancsolta, hogy állítsák el a vérzést, és 
kötözzék be a sebet. Ezután még jó ideig szívósan kitartott a 
hadijelvények élén, elpalástolva vagy legyűrve fájdalmát. De a kötés 
lecsúszott, a vér, melynek ömlését visszafojtotta az előbb felrakott 
kötés, újból előbuggyant. Sebe, mely azon melegében még nem 
okozott fájdalmat, tüstént felduzzadt, amint megalvadt a vér. 
Elsötétült előtte a világ, és térde megroggyant. A körülötte lévők 
felragadták, és a táborba vitték. Betísz pedig, úgy vélve, hogy 
megölték Nagy Sándort, győzelmi mámorában ujjongva visszavonult a 
városba. 

Ezután Nagy Sándor, noha sebei még nem gyógyultak be, a 
bástyákkal egyenlő magasságú sáncot emeltetett, és elrendelte; hogy 
föld alatti folyosókkal sűrűn aknázzák alá a falakat. A városbeliek az 
eredeti falak tetejére új védősáncot építettek, de még ez sem érte el 
az ostromsáncon felállított tornyok magasságát, így a város szívét is 
az ellenség lándzsazápora fenyegette. És végveszély zúdult Gazára, 
amint az aláaknázott fal leomlott, s a romokon át benyomult az 
ellenség. Az előharcosokat a király vezérelte, de egy óvatlan lépésnél 
lábát felsértette egy kőszilánk. Noha még előző sebe sem forrt be, 
lándzsájára dőlve az elsők között harcolt, mert a harag is tüzelte, hogy 
már kétszer megsebesült e város ostrománál. 


Az ádázul verekedő és számos sebből vérző Betiszt cserbenhagyták 
katonái, de a maga és az ellenség vérétől síkos fegyverrel még akkor 
is elkeseredetten harcolt. Ám amikor minden oldalról lándzsák 
záporoztak rá, végsőkig kimerülve elevenen az ellenség kezébe került. 
A szertelen örömmámorban úszó ifjú király elé vezették, és Nagy 
Sándor, aki különben még az ellenségben is megcsodálta a 
bátorságot, így szólt: 

- Nem akként halsz meg, ahogyan akartál, hanem, gondold csak el, 
mindenfajta kínzást el kell szenvedned, amit valaha is kieszeltek 
hadifoglyok ellen. 

De Betisz nemcsak hogy félelem nélkül, hanem gőgösen tekintett a 
királyra, és a fenyegetésekre egyetlen hanggal sem válaszolt. Nagy 
Sándor erre felcsattant: 

- Látjátok, mily konokul hallgat? Talán térdre borult? Talán 
rimánkodott? De megtöröm én a hallgatását, s ha mást nem, de egy 
sóhajtást biztosan kicsikarok belőle! 

Haragja azután tajtékzó dühre fordult: már akkor ily különös 
viselkedésre ragadta hallatlan szerencséje. Mert a pihegő Betisz átfúrt 
bokáin gyeplőszíjakat fűzetett keresztül, s egy szekérhez kötözve 
lovakkal hurcoltatta a város körül, és azzal dicsekedett, hogy pontosan 
olyan büntetést eszelt ki az ellenség számára, mint egykor őse, 
Akhilleusz. Mintegy tízezer perzsa és arab hullott el a harcokban, de a 
makedónok is vérrel fizettek e győzelemért. Ezt az ostromot 
kétségtelenül nem is annyira a város hírneve tette emlékezetessé, 
mint inkább a királyt kétszer is fenyegető veszedelem. 


Nagy Sándor ezután sietve Egyiptom felé vette útját, de előbb 
Amüntaszt tíz háromevezősoros gályával Makedóniába küldte, hogy 
újabb katonákat toborozzon. Hiszen a sikerek ellenére is csökkent 
hadereje, s a legyőzött néptörzsek katonáiban nem bízott annyira, 
mint övéiben. 

Egyiptom lakói már régóta lázadoztak a perzsák fennhatósága ellen, 
mert úgy vélték, kapzsin és dölyfösen uralkodnak rajtuk, így égő 
türelmetlenséggel várták Nagy Sándor érkezését, hiszen már a 
katonaszökevény Amüntaszt is örömmel fogadták, pedig ő vajmi kétes 
hatalom birtokában jött közéjük. Tehát óriási sokaság verődött össze 
Péluszionban, mert úgy gondolták, Nagy Sándor oda vonul be először. 
És a király hét nappal azután, hogy Gazából útnak indult, csapataival 
megérkezett Egyiptom ama vidékére, melyet most Nagy Sándor 
táborának neveznek. Gyalogos haderejét innen Péluszion felé 
irányította, ő pedig könnyű fegyverzetű válogatott csapatával 
végighajózott a Níluson. A perzsa helyőrségek nem tartóztatták fel, 
mert még attól is rettegtek, hogy az egyiptomiak elszakadnak tőlük. 
Nagy Sándor nem volt már messzi Memphisztől. A város oltalmára 
hátrahagyott Mazakész, Dareiosz helytartója, parancs nélkül átkelt a 


folyón, és átadott a királynak nyolcszáz talentumot az összes királyi 
kinccsel egyetemben. 

Nagy Sándor Memphisztől tovább hajózott a Níluson, behatolt 
Egyiptom belső területeire, s ügyelt rá, hogy tiszteletben tartsa az 
egyiptomiak ősi szokásait. Ezért elhatározta, hogy felkeresi a 
főistennek, Hammónnak a jóshelyét. A szinte járhatatlan úton nehezen 
vergődött keresztül még könnyű fegyverzetű maroknyi csapatával is. 
Se az ég, se a föld nem ad vizet arrafelé, terméketlen homok borít be 
mindent, s amint a nap tüze áthevíti, a talpat égető, izzó talaj 
tűrhetetlenül felforrósodik. Nemcsak a nagy meleggel és a tikkasztó 
szárazsággal kellett megbirkózniuk, hanem a süppedő, feneketlenül 
mély homokkal is, mely kiszalad a talp alól, s így hiába tapossa az 
ember. Az egyiptomiak még ezeknél cifrább nehézségeket is 
emlegettek, de Nagy Sándort égető vágy hajtotta, hogy fölkeresse a 
fóisten templomát, mert a halandók rangjával be nem érve, vagy maga 
is elhitte, vagy csak másokkal akarta elhitetni, hogy ez az isten 
nemzette őt. 

Így hát azokkal együtt, akiket magával szándékozott vinni, a folyó 
sodrát követve leereszkedett a Mareótisz-tóig. Itt Küréné lakóinak 
küldöttei ajándékokkal járultak eléje, békéért esedeztek és kérték, 
vonuljon be városaikba. A király elfogadta az ajándékokat, és 
szövetséget kötött velük, de folytatta útját kitűzött célja felé. Az első 
és a rákövetkező napon tűrhetőnek találta a fáradalmat, mert 
terméketlen, kihalt vidéken jártak ugyan, de még nem hatoltak be az 
irdatlan nagy, kopár sivatagokba. De amint kitárult előttük a vastag 
homokréteg borította pusztaság, a szárazföldet fürkészték, akár a 
mély tengeren járók; de egyetlen fa, egy talpalatnyi megművelt föld 
sem ötlött szemükbe. Fogytán volt már a tevék hátán tömlőkben 
tartalékolt ital is, s a szikkadt talajon, a perzselő homokban nyoma 
sem volt semmiféle víznek. Ráadásul mindenüvé égetően tűzött a nap, 
száraz ajkuk kicserepesedett. Ekkor váratlanul - vagy az istenek 
kegyelméből, vagy véletlenül - felhők borították be az eget, elrejtve a 
napot, ami még így, víz nélkül is óriási könnyebbségére volt a hőségtől 
elcsigázott katonáknak. Amint kitört a zivatar, és csak úgy ömlött az 
eső, ki-ki igyekezett felfogni a vizet, s egyesek mohó szomjukban 
szájukat látogatva nyeldesték a záport. j 

Négy nap alatt keresztülvergődtek az irdatlan nagy sivatagon. És 
már közel jártak a jóshelyhez, amikor egy felhőnyi holló bukkant fel a 
sereg előtt. Lassú szárnycsapásokkal suhantak az élen hordozott 
hadijelvények előtt, és hol a földre telepedtek, ha lomhábban 
vánszorgott a sereg, hol újból szárnyra kaptak, mintha csak vezérei és 
útmutatói lennének. 

Végre megérkeztek az istennek szentelt jóshelyre. Szinte 
hihetetlen, hogy a roppant pusztaság kellős közepén, körös-körül 
lombos fák szegélyezik e helyet, s úgy beborítják, hogy sűrű 
árnyékukon alig szűrődik át a napfény. Az erdőket itt is, ott is 


csörgedező édesvizű források öntözik. Éghajlata is csodálatosan 
enyhe, többnyire tavasziasan langyos, minden évszakban egyaránt 
üdvös az egészségre. E helytől keletre, közel e vidékhez, etiópok 
laknak, a déli oldalon arabok, akiket trogloditáknak is neveznek: 
területük a Bíbor-tengerig nyúlik. A nyugatra fekvő tájon másfajta 
etiópok tanyáznak, akiket piszeorrúaknak hívnak. Északon a 
naszamónok élnek: ez a szirtiszi néptörzs rengeteg zsákmányt 
harácsol össze az idegen hajókból. Megszállják a partvidéket s az 
odasodort hajókat apály idején elfogják az általuk ismert zátonyokon. 

Az oázis lakói, a hammóniusok, szétszórt kunyhókban laknak. A 
három fallal körülvett belső terület valóságos erőd. A belső védőfal 
királyaik régi palotáját zárta körül, a középső övezetben a királyok 
hitvesei, gyerekei és ágyasai laktak - itt is épült jóshely az istenségnek 
-, a külső falon belül pedig a testőrök és fegyverhordozók tanyáztak. 

Egy másik szent berke is van Hammónnak. Közepén forrás 
csörgedez, melyet a Nap forrásának neveznek. Vize pirkadatkor 
langyosan csordogál, a déli perzselő hőségben jéghidegen tör fel, 
alkonyatkor felmelegszik, éjfélkor már forrón bugyborékol, s minél 
inkább virradatra fordul az éjszaka, annál jobban enyhül éji forrósága, 
míg napkelte körül újra langyos lesz, mint szokott. Az istenként 
tisztelt alak ábrázata nem olyan, amilyennek a művészek általában az 
isteneket mintázzák: leginkább egy smaragdokkal és drágakövekkel 
kirakott köldökhöz hasonlit. Amikor valaki jóslatot kér, a papok 
előhozzák az aranyozott hajóra helyezett szobrot; a hajón kétoldalt 
sok-sok ezüst csésze csüng le. Nyomukban asszonyok és szüzek 
lépkednek, ősi szokás szerint valami barbár csengésű dalt énekelve, 
mert úgy hiszik, ezzel meglágyítják a főisten szívét, hogy világos 
jóslatot adjon. 

Amikor a király odalépett, a legöregebb pap isten fiának szólította, 
e megszólítással szentesítve, hogy a főistent Nagy Sándor atyjának 
tartja. A király emberi származását feledve kijelentette, hogy elfogadja 
és elismeri ezt. Azután megkérdezte: őt választotta-e a végzet arra, 
hogy az egész földkerekségen uralkodjék. A vén pap továbbra is 
hízelgett, és kinyilatkoztatta, hogy egykor Nagy Sándor kormányozza 
majd az egész világot. A király ezután nekiszegezte a kérdést: vajon 
megbűnhődött-e már atyja valamennyi gyilkosa. A főpap azt felelte, 
hogy Nagy Sándor atyját semmiféle gaztett nem mocskolhatja be, 
Philipposz gyilkosai pedig már mindnyájan meglakoltak. Hozzáfűzte 
még, hogy Nagy Sándor legyőzhetetlen lesz mindaddig, amíg az 
istenek közé nem távozik. Ezután bemutatták az áldozatot, s a király 
megajándékozta a papokat és az istent. Végül megengedte barátainak, 
hogy ők maguk is jóslatot kérjenek a főistentől. Ezek csak azt 
tudakolták, beleegyezik-e Hammón, hogy királyukat mint istent 
tiszteljék. A jövendőmondók azt felelték, hogy egykor még ezt is 
helybenhagyja a főisten. Józan ésszel megfontolva a jóshely hitelét 
ugyancsak ronthatták volna e valóban üres szavak, de hát a szerencse 


azokból, akiket vak bizalomra kényszerít, inkább dicsőségre szomjas, 
mint dicsőségre termett lényeket farag. Nagy Sándor is nemcsak jó 
néven vette, ha a főisten fiának nevezték, hanem meg is követelte: e 
megszólítással tettei fényét akarta növelni, noha valójában 
elhomályosította. Még a makedónok is - ámbár hozzászoktak a királyi 
uralomhoz, de a szabadság terebélyesebb árnyékában éltek, mint más 
nemzetek - elfordultak a királytól, mert konokabbal tört a 
halhatatlanságra, mint amennyire akár nekik, akár neki magának 
üdvös lett volna. De erről majd a maga idejében; most folytatom 
elbeszélésemet. 


Hammón jóshelyéről visszatérőben Nagy Sándor a Pharosz 
szigetétől nem messze fekvő Mareótisz-tóhoz érkezett. Szemügyre 
vette a vidék fekvését, és elhatározta, hogy itt, e szigeten alapít új 
várost. Később kitűnt, hogy terjedelmesebb település nem férne el a 
szigeten, ezért a város helyét ott választotta ki, ahol most az alapítója 
nevét viselő Alexandria áll. Kijelölt nyolcvan stádiumnyi területet a tó 
és a tenger között, és elhatározta, hogy bekerítteti falakkal. Aztán 
hátrahagyta néhány emberét, hogy vezessék a városépítést, ő maga 
pedig Memphiszbe indult. Tüzes vágy fűtötte - érthetően ugyan, de 
nem éppen jókor -, hogy ne csak Egyiptom belsejébe hatoljon be, 
hanem Etiópiában is terepszemlét tartson. Az égő türelmetlenség, 
hogy megismerje Memnón és Tithónosz egekig magasztalt ősrégi 
palotáját, csaknem a nap határain túlra csábította. De a fenyegető 
háború, melynek még hátra volt a nagyja, elrabolta idejét a békés 
kalandozástól. Így tehát a rhodoszi Aiszkhüloszt és a makedón 
Peukesztészt Egyiptom helytartóivá tette, és négyezer katonát rendelt 
kezük alá a vidék oltalmazására, a Nílus folyó torkolatának őrizetét 
pedig Polemónra bízta, és harminc háromevezősoros hajót bocsátott 
rendelkezésére. Afrika Egyiptommal határos területeinek élére 
Apollónioszt állította, s a szóban forgó afrikai és egyiptomi vidék 
adóügyeinek vitelével Kleomenészt bízta meg. Majd elrendelte, hogy a 
szomszédos városok lakosságának egy része költözzék Alexandriába, s 
így az új várost sűrűn benépesítette. Mesélik, hogy amikor makedón 
szokás szerint árpadarával jelölte ki a jövendőbeli városfal körvonalát, 
odaröppent egy sereg madár, és felcsipegette az árpát. Ezt sokan 
gyászos előjelnek tekintették, de a jövendőmondó azt felelte, hogy e 
várost majd tengersok jövevény népesíti be, és táplálója lesz számos 
földrésznek. 

Parmenión fia, a virulóan ifjú Hektór, akit Nagy Sándor 
különösképpen kedvelt, követni akarta a folyón lefelé hajózó királyt. 
Könnyű gályára szállt ezért, de több embert zsúfolt össze rajta, mint 
amennyit az elbírt volna, így a süllyedő hajó kiszaladt a talpuk alól. 
Hektór sokáig küszködött a habokkal, mert víztől elnehezült ruhája és 
lábára szíjazott saruja zavarta az úszásban. Végül félholtan mégiscsak 


partra evickélt. Halálosan kimerült, még a lélegzete is elakadt az 
ijedelemtől és az átélt veszedelemtől. Ám alighogy kifújta magát, 
nyomban meg is halt. Senki sem siethetett segítségére, mert mind 
más-más helyen vetődtek partra. A királyt nagyon lesújtotta 
kedvencének elvesztése, s amint megtalálták a holttestet, fényes 
pompával eltemettette. 

Bánatát tetézte a Szíria helytartójává kinevezett Andromakhosz 
halálának híre; a szamaritánusok elevenen elégették. Odasietett, hogy 
megtorolja Andromakhosz halálát, s amint megérkezett, nyomban 
kiszolgáltatták neki a rémtett elkövetőit. Ezután Menónt. állította 
Andromakhosz helyére, majd büntetéssel sújtotta helytartójának 
gyilkosait és a türannoszokat, akik közül a methümnéi Arisztonikoszt 
és — Szteszilaoszt  honfitársaik kezére adta, akik aztán a 
törvénysértésekért megkínozták és kivégezték őket. 

Nagy Sándor ezután kihallgatáson fogadta az athéniak, a 
rhodosziak és a khiósziak követeit. Az athéniak jókívánságaikat 
fejezték ki győzelméhez, és arra kérték, bocsássa haza a görög 
hadifoglyokat A rhodosziak és a khiósziak a helyőrségek miatt 
panaszkodtak. A jogosnak tetsző kérelmeket mind teljesítette a király, 
Mütiléné lakosainak állhatatos hűségükért megtérítette háborús 
kiadásaikat, sőt még városukhoz csatolta a környék jókora területét. 
Küprosz királyait is jutalommal tüntette ki érdemeikért, mert 
Dareiosztól átpártoltak hozzá, Türosz ostromában pedig hajóhaddal 
segítették. 

Ezután Amphotérosznak, hajóhada főparancsnokának, akit Kréta 
felszabadítására küldött, mert a szigetet sok helyütt perzsa és spártai 
hadak ostromolták, azt a parancsot adta, hogy mindenekelőtt a 
kalózhajóktól tisztítsa meg a tengert mert amióta a két király 
háborúba keveredett, a tengeri rablók elszemtelenedtek. Miután 
mindezt elrendezte, aranyserleget és harminc áldozati csészét szentelt 
a türoszi Héraklésznek, majd kihirdette, hogy Dareiosz üldözésére 
indulnak az Euphratész felé. 


Dareiosz pedig, amint megtudta, hogy az ellenség Egyiptomból 
visszafordult Afrika felé, képtelen volt eldönteni, mitévő legyen: tábort 
üssön-e Mezopotámia környékén, vagy beljebb hatoljon birodalmába. 
Személyes tekintélyével kétségtelenül könnyebben rábeszélhette 
volna a távol lakó néptörzseket, hogy sietve ragadjanak fegyvert, mert 
a helytartók útján nehezen tudta mozgósítani őket. De szavahihető 
forrásokból arról értesült, hogy bármely égtáj felé menekül, Nagy 
Sándor üldözőbe veszi teljes haderejével. Dareiosz jól tudta, mily 
elszánt ellenséggel van dolga, ezért összes hadinépét, még a 
legtávolibb vidékekről is, Babilóniában vonta össze. A baktriaiak, a 
szkíthák és az indusok hamarosan egybesereglettek, más néptörzsek 
csapatai is csatlakoztak ezekhez az egységekhez. Egyebekben, noha 


csaknem másfélszer akkora volt már serege, mint Kilikiában, sok 
katonának még mindig nem jutott fegyver. Nagy nehezen 
összeszedték a hadifelszerelést: a lovasokat és lovakat egymáshoz 
erősített vaslemezkékből összerótt páncél borította, s akiknek azelőtt 
csak egy szál hajítódárda jutott, most pajzsot és kardot is kaptak. A 
gyalogosok közt szétosztották a betöretlen csikókból álló méneseket, 
hogy gyarapítsák a lovasság számát. Kétszáz, sarlókkal fölszerelt 
négyfogatú harci szekér következett ezután, a néptörzsek végső 
reménysége; azt hitték, így halálosan megfélemlítik az ellenséget. A 
kocsirúd végén vashegyű lándzsák meredeztek, a járom oldaláról 
hármasával álltak ki a kardok, a kerekek küllőiről nyílhegyek erdeje 
szegeződött az ellenségnek, s végezetül sarlókat kovácsoltak a 
kerekek abroncsaira is, némelyiket hegyével fölfelé, másokat lefelé, a 
földnek görbítve, hogy mindent  lekaszaboljanak, ami a 
megbokrosodott lovak útjába akad. 

Dareiosz az így felszerelt és állig felfegyverzett haddal elindult 
Babilonból. Jobboldalt a Tigris hömpölygött, e hírneves folyam, balról 
az Euphratész védte őket. A sereg elözönlötte Mezopotámia síkságát. 
Majd átkeltek a Tigrisen, s amint Dareiosz meghallotta, hogy nincs 
messze az ellenség, Szatropatész lovassági parancsnokot előreküldte 
ezer főből álló válogatott csapattal. Hadvezére, Mazaiosz keze alá 
hatezer katonát rendelt: akadályozza meg az ellenség átkelését. Azt is 
megparancsolta neki, hogy tarolja le és perzselje fel azt a vidéket, 
melyen Nagy Sándornak át kell vonulnia. Abban reménykedett 
ugyanis, hogy az ínség legyűri az ellenséget, akinek semmije sincs 
azon kivül, amit rablással megkaparinthat; neki viszont szárazföldön 
is, a Tigris vizén is szállítottak élelmet. 

Végül Arbelához érkezett, ehhez az ismeretlen faluhoz, melyet 
később az ő veresége tett ismertté. Itt hátrahagyta az élelmiszer és a 
málha nagyobb részét, hidat veretett a Lükosz folyón, és öt nap alatt 
átkelt seregével, mint korábban az  Euphratészen. Innen 
továbbvonultak, s mintegy nyolcvan stádiumra, egy Boumelosz nevű 
másik folyó partján tábort ütöttek. Csapatok felfejlődésére alkalmas 
terület volt ez, féktelen nyargalásra csábító mérhetetlen síkság. Sem 
cserjék, sem törpebokrok nem borítják errefelé a földet, így szabadon 
ellát a szem még a távolba néző tájakra is. Dareiosz, mihelyt a 
legcsekélyebb domborulatot is észrevette a sík talajon, tüstént 
elrendelte, hogy hordják le, s minden kis göröngyöt boronáljanak el. 

A makedón felderítők, amennyire a távolból lehetett, 
hozzávetőlegesen felbecsülték Dareiosz seregének nagyságát; Nagy 
Sándor alig akart hinni a fülének, hogy még mindig ekkora haderővel 
állnak szemközt, pedig ezer meg ezer ellenséges katonát megöltek 
már. De minden veszedelemmel, főként az ellenség nagy tömegével 
dacolva, tizenegy napi menetelés után seregével az Euphratészhez 
érkezett. Hidakat veretett a folyón, és elrendelte, hogy elsőnek a 
lovasság keljen át, majd nyomukban a phalanx. Mazaiosznak, aki 


hatezer lovassal kivonult ellenük, hogy az átkelést megakadályozza, 
nem volt bátorsága vesztébe rohanni. 

Nagy Sándor ezután néhány napi pihenőt adott katonáinak, nem 
azért, hogy heverésszenek, inkább azért, hogy bátorságra kapjanak, 
majd sietve az ellenség nyomába eredt, attól tartva, hogy 
visszahúzódik saját birodalma belső vidékeire, és akkor a teljesen 
kihalt, kopár sivatagokon kell üldöznie, így tehát tizennégy nap múlva 
fölkerekedett, és Armenia határa mentén a Tigris felé tartott. Az egész 
folyón túli vidék nemrég egyesített tüzektől füstölgött, mert Mazaiosz, 
ahová csak betette a lábát, mindent lángba borított, akárha ellenség 
lett volna. A tűz ontotta sötét füstgomolyok eleinte még a napot is 
homályba borították, ezért Nagy Sándor cselt szimatolva megtorpant, 
de amint kiküldött felderítői jelentették, hogy nincs veszély, maroknyi 
lovascsapatot menesztett előre, hogy keressen gázlót a folyón. 
Kezdetben a lovak szügyéig ért a víz, később, a meder közepén, már a 
nyakukat is ellepte. Valóban, Kelet egyetlen táján sincs ily szilajon 
hömpölygő folyó, amely nemcsak a sok hegyi patak vizét, de a 
belehordott sziklákat is magával sodorja. A Tigris nevet is sebes 
sodráról kapta, mert a nyilat tigrisnek mondják perzsa nyelven. 

A gyalogosok szárnyakra oszlottak, köréjük csoportosult a lovasság, 
így aztán fegyvereiket fejük fölé tartva könnyűszerrel átlábollak a 
folyón. A király elsőnek ért partot a gyalogosokkal, s a katonáknak 
kezével mutatta, milyen mély a gázló, mert hangja nem hallatszott el 
hozzájuk. De csak nagy nehezen tudták megvetni lábukat, mert hol a 
síkos kövek szaladtak ki a talpuk alól, hol egy sebesebb hullám 
döntötte le őket. Különösen azoknak volt nehéz, akik málhát cipeltek a 
vállukon, mert még üres kézzel sem tudták volna egyensúlyukat 
megőrizni, a görnyesztő teher alatt pedig a rohanó áradatba zuhantak. 
Míg ki-ki a maga zsákmánya után kapdosott, hevesebb tusa támadt 
közöttük, mint amilyet a folyóval vívtak, s a vízen hányódó málhák 
tömkelege sok katonát levert a lábáról. A király intette őket, érjék be 
azzal, hogy fegyvereiket megmentik, a többiért majd kárpótolja őket. 
De nem hallgattak sem a szép szóra, sem a parancsra: emitt a 
riadalom hangzavara tört ki, amott meg az egymással viaskodók 
ütöttek lármát. Végül partra vergődtek arrafelé, ahol gázló volt a folyó 
enyhébb sodrású szakaszán, s egynéhány málhán kívül semmijük sem 
ment veszendőbe. Ha most mersze támadt volna valakinek, hogy 
megrohanja őket, elseperhette volna az egész sereget: a király örökös 
szerencséje azonban távol tartotta tőlük az ellenséget, így kelt át a 
Granikoszon is, amikor a túlparton sokezer ellenséges lovas és 
gyalogos katona állt; így aratott győzelmet Kilikia hegyszorosaiban a 
töméntelen ellenségen. Mert a vakmerőség, ami csak úgy lángolt 
benne, a józan észt is elhomályosíthatja, hiszen azt, hogy vaktában 
cselekedett-e, a körülmények sohasem döntötték el. Mazaiosz pedig - 
aki kétségtelenül szétverhette volna a rendezetlen hadat, ha rájuk tör, 
amikor átkelnek a folyón - csak akkor indult rohamra ellenük, amidőn 


már talpig fegyverben álltak a parton. Mindössze ezer lovast küldött 
előre: Nagy Sándor, megtudván, milyen kevesen vannak, minden 
aggodalom nélkül nyomban megparancsolta Arisztónnak, a paión 
lovasság vezérének, hogy megeresztett gyeplőkkel zúduljanak rájuk. E 
napon súlyos lovassági ütközet folyt le, melyben oroszlánrésze volt 
Arisztónnak. Szatropatészt, a perzsák lovassági parancsnokát nyakán 
megsebesítette lándzsájával, a menekülő perzsát követte az ellenség 
sűrűjébe, ott lováról letaszította, és párviadalban kardjával fejét vette. 
A levágott főt azután magával vitte, és nagy dicsőséggel királya lábai 
elé rakta. 


A király két napig táborozott itt, majd közhírré tette, hogy 
harmadnap útra kelnek. De az első őrségváltás ideje körül a korábban 
tündöklő fogyó hold elhomályosodott, majd vérbe borult, végül minden 
fénye kihunyt. A sorsdöntő ütközet előtt álló, felzaklatott katonákat 
rendkívül babonás félelem rázta meg. Görbe szemmel nézik az 
istenek, jajgattak, hogy a világ végére hurcolják őket. Itt még a 
folyókon sem tudnak egykönnyen átkelni, és még a csillagok sem úgy 
ragyognak, mint régen; körülöttük mérhetetlen sivatagok, merő 
kopárság. Egyetlen ember hetvenkedéséért ömlik oly sok ezer katona 
vére. A király mit sem törődik szülőföldjével, elfajzott atyjától, 
Philipposztól is, és hiú ábrándokkal ostromolja az eget. Már-már 
zendülés tört ki, amikor a félelmet nem ismerő Nagy Sándor 
elrendelte, hogy a parancsnokok és a vezérek mind jelenjenek meg 
fővezéri sátrában, az egyiptomi jósok pedig, akik szerinte az égbolt és 
a csillagok legbölcsebb ismerői, mondják ki kereken, mi a 
véleményük. De ezek, noha nagyon jól tudták, hogy az évszakok 
meghatározott  — körforgás szerint váltakoznak, s a hold 
megfogyatkozik, ha akár a föld mögé rejtőzik, akár a nap eltakarja, 
mégsem mondták meg a népnek e tünemény pusztán előttük 
ismeretes magyarázatát. Inkább azt erősítgették, hogy a nap a 
görögök égiteste, a hold meg a perzsáké, s valahányszor a hold 
megfogyatkozik, e nemzet romlását és pusztulását jövendöli. Régi 
példákat is felemlegettek Perzsia királyairól, miként mutatta meg a 
holdfogyatkozás, hogy az istenek kedve ellenére háborúznak. Mi sem 
uralkodik erősebben a néptömegen, mint a babona; egyébiránt 
zabolátlan, szilaj, szeszélyes, de ha a légből kapott vallás a hatalmába 
keríti, inkább szót fogad a jövendőmondóknak, mint vezéreinek, így 
hát közhírré tették az egyiptomi jósok jövendölését, s ez új 
reménységet és bizalmat öntött a csüggedőkbe. 

A király kapott az alkalmon, hogy katonái így nekibuzdultak, s a 
második őrségváltáskor tábort bontott. Jobbról a Tigris, balról a 
Gordüéinek mondott hegyvonulat kísérte őket. Amint nekivágtak az 
útnak, az előreküldött felderítők hírül hozták, hogy még pirkadat előtt 
beéri őket Dareiosz. Ezért Nagy Sándor kioktatta és hadoszlopokba 


rendezte katonáit, majd ő maga állt a menet élére. De kiderült, hogy a 
tekintélyesnek mondott sereg valójában mintegy ezer kóbor perzsa 
katona volt; mert ahol nem pontos a felderítés, ott ok nélkül mindent 
felfúj a riadalom. Amint ez kiderült, a király maroknyi csapattal a 
hátráló ellenség nyomába eredt, és sokat leterített, sokat foglyul ejtett 
közülük. Majd lovasokat küldött előre, azzal a paranccsal, hogy 
szerezzenek értesüléseket, egyben fojtsák el a barbárok felgyújtotta 
falvakban a tüzet. Mert a menekülők sebtében tűzcsóvákat vetettek a 
háztetőkre s a gabonaasztagokra, de a lángok csak felülről kaptak 
beléjük, mélyebbre még nem hatoltak. Ezért, amint eloltották a 
tüzeket, temérdek gabonára bukkantak, de bőven akadt egyéb 
élelmiszer is. Ettől aztán kedvük kerekedett, hogy üldözőbe vegyék az 
ellenséget. De sietniük is kellett, nehogy mindent felperzseljen az 
orruk előtt, lángba borítva és letarolva az egész vidéket, így a 
szükségszerűség ésszerű tervvé változott: Mazaiosz ugyanis, aki 
azelőtt kénye-kedve szerint gyújtogatta a falvakat, most már azzal is 
beérte, hogy mentheti a bőrét, s így sok mindent épségben hagyott 
hátra az ellenségnek. Nagy Sándor eközben megtudta, hogy Dareiosz 
mindössze százötven stádiumra van tőlük. Minthogy. élelmiszert is 
bőven tároltak, négy napig egy helyben maradt. 

Itt fogta el Dareiosz levelét, mely arra bujtogatta a görög katonákat, 
hogy öljék meg vagy adják kezére a királyt. Nagy Sándor arra gondolt, 
hogy nyilvános gyűlésen felolvassa a levelet, mert eléggé bízott a 
görögök iránta való jóindulatában és hűségében. Parmenión azonban 
lebeszélte, mondván, hogy nem szabad efféle csábító ajánlatokat 
duruzsolni a katonák fülébe; a kapzsiság nem ismer lehetetlent, s 
orvul akár egyetlen merénylő is a királyhoz férkőzhet. Nagy Sándor 
hallgatott a tanácsra, és tábort bontott. 

Útra keltek már, amikor az egyik fogoly eunuch Dareiosz 
feleségének kíséretéből hírül hozta, hogy a királyné halálán van, már 
alig lélegzik. Az út fáradalmaitól és a bánattól elgyötörten 
összerogyott, és anyósa meg hajadon lánykái karjaiban meg is halt. 
Közben egy másik küldött is érkezett, ugyanezzel a hírrel. És a király, 
mintha csak tulajdon szülőanyja halálhírét hallotta volna, sűrű 
sóhajtozás és könnyhullatás közepette - Dareiosz sem sóhajtozott és 
könnyezett volna keservesebben - belépett a sátorba, ahol Dareiosz 
anyja a halott mellett virrasztott. A királyt, amint megpillantotta a 
földre kiterített holttestet, újból elöntötte a bánat. Sziszigambisz, 
akiben e íriss seb feltépte a régieket is, ölébe vonta hajadon 
leányunokáit, vigaszt keresve náluk közös gyászukban, holott neki 
kellett volna vigasztalnia őket. Mellette ült kicsiny fiúunokája is, és 
éppen ő volt a legszánalmasabb, mert még nem érezte a csapás 
súlyát, pedig őt sújtotta a legkeményebben. Elképzelhető, hogyan 
siratta a holtat Nagy Sándor e családi körben: nem ő vigasztalt, 
inkább ő szorult vigaszra. Megvonta magától az étket, s a perzsák ősi 
szokása szerint teljes pompával temettette el a halottat; istenemre, 


ezzel is méltó volt arra, hogy páratlan kegyességével és 
önmegtartóztatásával babért arasson. Mindössze egyszer látta 
Dareiosz hitvesét, aznap, amikor foglyul esett, s akkor sem az ő 
látogatására indult, hanem Dareiosz anyjához, és a királyné tündöklő 
szépsége nem buja vágyat ébresztett benne, hanem büszkeséget. 


Türiotész, az egyik eunuch a királyné környezetéből, az ide-oda 
futkosó gyásznép között kiosont az egyik kapun, melyet nem őriztek 
olyan szigorúan, mert nem az ellenség felé nyílt. Eljutott Dareiosz 
táboráig, az őrség bebocsátotta, és bevezette a király sátrába. 
Dareiosz, alighogy megpillantotta a sóhajtozó és köntösét szaggató 
Türiotészt, különféle balsejtelmektől gyötörve, s azt sem tudva, mitől 
féljen leginkább, így szólt: 

- Szörnyű veszedelmet árul el orcád, de ne kíméld a szerencsétlen 
halandó fülét a híradástól. Megízleltem már a boldogtalanságot, és 
gyakran még enyhíti is a csapást, ha ismerjük balsorsunkat. Talán 
olyasmiről hozol hírt, amit leginkább gyanítok, de még kimondani is 
félek: családom meggyalázásáról, ami nekem is, és azt hiszem, nekik 
maguknak is keservesebb minden kínzatásnál. 

Türiotész így felelt: 

- Szó sincs ilyesmiről, hiszen a győztes oly nagy tiszteletben 
részesíti királynéidat, amilyet csak alattvalói tanúsíthatnának irántuk. 
De hitvesed nemrégiben elhalálozott. 

A tábort felverte a király jajszava, sőt jajveszékelése. Dareiosz nem 
kellette, hogy a királynét megölték, mert nem volt hajlandó eltűrni 
meggyalázását. Fájdalomtól tébolyultan felkiáltott: 

- Hát miféle gaztettet követtem el ellened, makedón? Családod 
melyik tagját öltem meg, hogy ily irgalmatlanul megfizetsz érte? 
Gyűlölsz, noha sohasem bántottalak: álnokul jogos háborúról beszélsz, 
pedig, ugye, csak asszonyok ellen harcolsz? 

Türiotész az ősi istenekre esküdött, hogy ujjal sem bántották a 
királynét, sőt még Nagy Sándor is megsiratta holtában, s nem 
kevesebb könnyet ontott érte, mint most Dareiosz. Ezek hallatára a 
király szerelmes szívét újabb aggodalom és gyanakvás szorongatta: 
úgy képzelte, hogy a kéjsóvár Nagy Sándor bizonyára szenvedélyes 
szerelemre lobbant a fogoly királyné iránt. Ezért eltávolított 
mindenkit, csupán Türiotészt tartotta vissza, és nem ejtve könnyet 
immár, csak sóhajtozva így szólt; 

- Belátod-e, Türiotész, hogy nincs helye a hazudozásnak? Hátad 
mögött a hóhér, de ne várd meg, az istenekre, ha szorult még beléd 
egy szemernyi tisztelet királyod iránt. Nos hát, amit tudni áhítok, de 
kérdezni szégyellek: mit merészelt a királynéval szemben a győztes 
ifjú? 

Türiotész még a kínvallatást is vállalta, tanukul hívta az isteneket, 
hogy a királyné megőrizte szentséges tisztaságát. Végezetül a király 


hitelt adott az eunuch szavainak, és ekkor fejét befedve sokáig 
zokogott. Könnyei még egyre ömlöttek, mikor levette arcáról a kendőt, 
és két kezét égre tárva felkiáltott: 

- ÓO, atyáim istenei, elsőnek szilárdítsátok meg uralmamat, azután, 
ha sorsom már elvégeztetett, könyörgök, senki más ne legyen Ázsia 
királya, mint ez az igazságos ellenfél, ez az irgalmas szívű győztes ! 


Így tehát Dareioszt, ámbár mindkét békekísérlete kudarcot vallott, s 
ezért minden gondolatát a háborúra kellett összpontosítania, az 
ellenfél szívós kitartása megtörte: legközelebbi rokonai közül tíz 
követet küldött újabb békefeltételekkel. Nagy Sándor gyűlést hívott 
össze, és elrendelte, hogy vezessék be a perzsákat. A legidősebb követ 
így szólt: 

- Dareioszt nem erőszak kényszeríti arra, hogy immár harmadszor 
békét kérjen tőled: igazságosságod és szívós kitartásod hatására 
cselekszik így. Anyja, hitvese, gyermekei, ha nem volnának tőle távol, 
meg sem éreznék, hogy foglyok. Az életben maradt fogoly nők tiszta 
erkölcsei fölött gondosan őrködöl, mintha csak atyjuk volnál, 
királynéknak nevezed őket, s megengeded, hogy korábbi rangjuk 
külsőségeit megtartsák. Arcodon ugyanazt a bánatot látom, mint 
Dareioszén, amikor útra bocsátott bennünket. De ő mégiscsak a 
hitvesét gyászolja, te pedig az ellenséget. Már a csatatéren állnál 
ismét, ha nem késleltet a királyné temetésének gondja. Csoda-e hát ha 
békét kér ily baráti szívtől? Mi szükség a fegyverekre azok között, akik 
már sutba dobták a gyűlöletet? Korábban a Lídiát határoló Halüsz 
folyót jelölte ki birodalmad határául; most a Helleszpontosz és az 
Euphratész között elterülő egész vidéket felkínálja lánya kezével 
együtt hozományul, s átadja neked. Fogságodban őrzött fiát, Okhoszt, 
tartsd magadnál, mint a béke és a szövetségi hűség zálogát, 
édesanyját és két hajadon lányát pedig add vissza, s e három főért, 
arra kér, fogadj el harmincezer talentum aranyat. Ha nem ismerném 
józan mértékletességedet, nem mondanám, hogy itt az ideje: ne csak 
add a békét, de keresd is. Tekints vissza, mekkora területet hagytál 
magad mögött, és nézz előre, mekkorát akarsz még elfoglalni. 
Veszedelmes a nagyon is hatalmas birodalom; mert nehéz kézben 
tartani azt, ami nem fér a markodba. Látod, a túlságosan magas 
hajókat sem lehet kormányozni. Nem tudom, maga Dareiosz is nem 
azért veszített-e oly sokat, mert roppant vagyona ajtót tárt e nagy 
veszteségnek. Mert könnyebb valamit meghódítani, mint megőrizni; 
istenemre, mennyivel egyszerűbb felmarkolni, mint meg is tartani 
valamit! Dareiosz hitvesének halála is intelem lehet arra, hogy 
kevesebb függ immár kegyességedtől, mint régen. 

Nagy Sándor kiküldte sátrából a követeket, majd megkérdezte a 
tanácsot, mit határozzanak? Sokáig senki sem mert véleményt 
nyilvánítani, mivel nem ismerték a király szándékát. Végül is 


Parmenión kijelentette: régóta mondogatja már, hogy a damaszkuszi 
hadifoglyokat bocsássák szabadon váltságdíj fejében. Sok-sok pénzt 
szerezhetnének azért a rengeteg rabért, akik annyi harcost lekötnek 
őrizetükkel. Most is határozottan azt javasolja, hogy csak cserélje el 
harmincezer talentum aranyért azt az egy szem öregasszonyt meg a 
két lányt, akik úgyis csak nehezítik az előrehaladást és a 
hadműveleteket. Gazdag birodalmat vehet birtokába egyezség és nem 
háború révén; még soha senki nem uralkodott tágasabb és 
terjedelmesebb földön, mint a Hiszter és az Euphratész közötti 
terület. Makedóniára pillantson vissza inkább, és ne Baktriára meg az 
indusokra vesse tekintetét. 

Ez a beszéd nem volt a király ínyére, s hogy véget vessen a 
szónoklatoknak, kijelentette : 

- Parmenión helyében én is inkább a pénzt hajhásznám, mint a 
dicsőséget, de én Nagy Sándor vagyok, fejem nem fáj a szegénységtől, 
és nem felejtem, hogy király vagyok, nem kalmár. Eladnivalóm sincs, a 
szerencsémet pedig éppenséggel nem bocsátom áruba. Ha úgy 
tetszik, hogy visszaadjuk a foglyokat, becsületesebb dolog ingyen 
hazaereszteni őket, mint váltságdíjért. 

Azután behívta a küldötteket, és így válaszolt: 

- Vigyétek hírül Dareiosznak, hogy kegyes és nagylelkű tettemet ne 
tekintse baráti, hanem csak természetemből fakadó cselekedetnek. 
Nem szokásom foglyok és asszonyok ellen hadat viselni; állig 
fegyverkezzék az, akivel összecsapok. Ha legalább tiszta szívből kérne 
békét Dareiosz, talán fontolóra venném, teljesítem-e kérését. De mivel 
hol a katonáimat bujtogatja árulásra leveleivel, hol a barátaimat 
környékezi megvesztegetéssel, hogy életemre törjenek, a sarkában 
kell lennem, amíg meg nem ölöm, méghozzá nem mint becsületes 
ellenséget, hanem mint méregkeverő gyilkost. Ha az általatok felkínált 
békefeltételeket elfogadnám, ő lenne a győztes. Bőkezűen nekem 
ajándékozza az Euphratészen túli területeket; netalán elfelejtettétek, 
hol kerestetek fel engem? Hiszen az Euphratész túlsó partján 
vagyunk. Azon a határon túl ütöttem már tábort, melyet oly pazar 
bőkezűséggel kijelölt, hozományul ígért mint országom-határát. 
Űzzetek ki innen, hogy a tieteknek tudjam azt, amiről lemondtok. És 
ugyanilyen nagylelkűen adja nekem a lányát is; persze, tudom, hogy a 
királylány atyjának valamelyik alattvalójához menne feleségül. 
Valóban nagy kitüntetés számomra, ha szívesebben fogad vejéül, mint 
holmi Mazaioszt! Menjetek csak, vigyétek hírül királyotoknak, hogy 
mindaz, amit elveszített, s ami még birtokában van, hadizsákmányom. 
A háború szabályozza mindkét birodalom határait, és ki-ki akkora 
területet vesz birtokába, amekkorát a felvirradó holnappal 
hadiszerencséje kiszab. 

A követek azt felelték: mivel Nagy Sándor háborút forgat a fejében, 
becsületesen cselekszik, hogy nem vezeti őket az orruknál fogva 
békeígéretekkel. A maguk részéről az a kérésük, hogy mielőbb 


visszatérhessenek királyukhoz, mert neki is fel kell készülnie a 
hadviselésre. Amint hazatértek, hírül adták, hogy nyakukon a háború. 
Dareiosz tüstént előreküldte Mazaioszt háromezer lovassal, hogy 
szálljak meg az útvonalat, amelyen az ellenség közeleg. Nagy Sándor, 
miután megadta a perzsa királyné holttestének az illő végtisztességet, 
a koloncnak érzett kíséretet maroknyi helyőrséggel az erdőben 
hagyta, és hadával megindult az ellenség ellen. A gyalogságot két 
szárnyra osztotta, és kétoldalt lovasságot rendelt ki melléjük. A 
málhás karaván a sereg nyomában haladt. Ezután előreküldte 
Menidaszt lovasaival, hogy kifürkésszék, merre van Dareiosz. 
Menidasz azonban, mivel Mazaiosz nem messze tanyázott, nem mert 
tovább hatolni, s így csak azt jelenthette, hogy emberi zsivaj és 
lónyerítés ütötte meg a fülüket. Mazaiosz is, amint messziről 
megpillantotta a felderítőket, visszavonult a táborba, és hírül vitte, 
hogy az ellenség közeledik. Dareiosz erre megparancsolta katonáinak, 
hogy ragadjanak fegyvert, majd csatarendbe állította őket, mivel a 
nyílt mezőn akarta megvívni az ütközetet. A balszárnyra a baktriaiak 
vonultak fel, mindössze ezer lovas, majd ugyanennyi daha; számukat 
négyezer arakhosziai és Szusza-vidéki egészítette ki. Nyomukban száz 
sarlós harci szekér gördült. Közvetlenül a négyfogatú szekerek után 
Besszosz következett nyolcezer ugyancsak baktriai lovassal. Az 
oszlopnak ezt a részét a masszageták kétezer lovasa zárta le. A 
legtöbb néptörzs gyalogsága nem keveredett a lovasok közé: 
mindegyik a saját nemzete egységeihez csatlakozott. Ezután perzsák 
következtek a mardusokkal és a szogdokkal együtt, Ariobardzanész és 
Orontobatész vezérlete alatt. A két parancsnok az egyes 
csapategységek élén állt, a fővezér Orszincsz volt, a hét perzsa 
egyikének ivadéka, aki egészen Küroszig, a legdicsőbb királyig vezette 
vissza eredetét. Ezeket még másféle néptörzsek is követték; nevük 
még a szövetségesek előtt is csaknem teljesen ismeretlen volt. 
Nyomukban járt Phradatész, a Kaspi-tenger mellékéről hozott nagy 
sereggel, mögötte ötven négyfogatú harci szekér. A szekerek után 
indusok és egyéb, a Bíbor-tenger vidékén élő néptörzsek haladtak: 
inkább csak névleges, mint valóságos haderő. Ujabb sarlós harci 
szekerek zárták le ezt a szakaszt. A szekerek mellé Dareiosz idegenből 
jött katonákat állított. Ezeket a Kis-Arméniának mondott tartomány 
lakói követték, az arméniaiakat a babiloniak, és valamennyiüket a 
beliták és a hegylakó kosszéiek. Nyomukban a gortuák vonultak; e 
néptörzs Euboia szigetéről eredt, de egykor a médekhez csatlakozott; 
ma már elkorcsosult, és nem emlékezik ősi hagyományaira. Dareiosz 
ezekhez csatolta még a phrügiaiakat és a katalónákat is, majd egyfajta 
parthus néptörzs zárta le a menetet; ez a törzs azokon a vidékeken 
tanyázott, ahol most a Szkíthiából kivonult parthusok élnek, így festett 
a balszárny, A jobbszárnyon Nagy-Arménia népei sorakoztak, majd a 
kaduszok, a kappadókiaiak, a szíriaiak és a médek. Ezeknek is ötven, 
sarlókkal felszerelt harci szekerük volt. Az egész hadsereg együttvéve 


negyvenötezer lovasból és kétszázezer gyalogosból állott. Ekképp 
fölszerelve tíz stádium járóföldet haladtak előre. Ekkor parancsot 
kaptak, hogy álljanak meg, és harcra készen várják be az ellenséget. 

Nagy Sándor seregét ekkor oktalan riadalom szállta meg. Eszelős 
reszketés fogta el őket, titkos félelem járta át valamennyiük szívét. A 
nyári évszakban az égbolton itt is, ott is fellobbanó villámfény 
tűzvésznek rémlett előttük, és azt képzelték, a fényes lángnyelvek 
Dareiosz — táborából csapnak fel, mintha az őrszemek 
vigyázatlanságából kigyulladt volna. Ha az utat megszállva tartó 
Mazaiosz rajtaüt a rémüldözőkön, iszonyú vérfürdőt rendezhetett 
volna. De ő még mindig tétlenül vesztegelt ugyanazon a dombon, ahol 
letáborozott, és örült, hogy nem zaklatják. Nagy Sándor, amint 
értesült a seregében kitört riadalomról, jelt adott a megállásra, és 
elrendelte katonáinak, hogy fegyverüket lerakva pihenjenek. 
Megnyugtatta őket, hogy semmi okuk a hirtelen ijedelemre, még 
messzi van az ellenség. Végül magukhoz tértek, és bátorságra kapva 
fegyvert ragadtak; valamennyien úgy látták, hogy azon a helyen 
üthetnének tábort a legbiztonságosabban. 

Másnap Mazaiosz, aki válogatott lovasaival azon a magaslaton 
vesztegelt, ahonnan jól szemügyre vehette a makedónok táborát - 
akár félelemből, akár azért, mert csak felderítésre küldték -, 
visszatért Dareioszhoz. A makedónok aztán megszállták az elhagyott 
dombot, mivel biztonságosabb volt a síkságnál, és egyúttal onnan át is 
tekinthették az ellenség seregét, mely a mezőn fejlődött csatarendbe. 
De a környező nyirkos hegységekből leszálló köd, noha nem borította 
egészen homályba a tájat, mégsem engedte, hogy tüzetesen 
szemügyre vegyék a hadoszlopok rendjét. A sokaság elözönlötte a 
mezőket, a sokezer ember zsivajgása még távolról is a makedónok 
fülébe hatolt. 

A király felzaklatott lélekkel hol a maga tervét, hol Parmenión 
javaslatát fontolgatta késői  töprengéssel; mert oly messze 
előrenyomultak már, hogy innen csak győztesen térhetnek vissza, 
vagy súlyos veszteségek árán. Ezért aggodalmát elpalástolva, a paión 
zsoldos lovasságot állította az arcvonal élére, s a phalanxot, mint már 
fentebb említettük, két szárnyra osztva kiegészítette: mindkét 
szárnyat lovasok fedezték. Amint felszállt a köd, s a ragyogó 
napfényben kirajzolódott az ellenség csatarendje, a makedónok, akár 
szilajságukban, akár azért, mert elunták a várakozást, harcos szokás 
szerint harsány üvöltést hallattak. A perzsák ráfeleltek, s a környező 
erdőket és völgyeket rémítő ordítozás verte fel. A király már alig tudta 
féken tartani makedónjait, hogy rá ne rontsanak az ellenségre. 
Jobbnak látta, ha egyelőre tábort ütnek a dombon, ezért földsáncot 
emeltetett, s amint gyorsan elkészült az erődmunka, visszavonult 
sátrába, ahonnan szemügyre vehette az egész ellenséges hadat. 


Teljes egészében kibontakozott szeme előtt a küszöbönálló ütközet 
képe. Pompás fegyverzetben tündököltek lovak és férfiak, s a 
csapataik közt nyargalászó parancsnokok sürgése-forgása arra vallott, 
hogy mindent különös gonddal készítenek elő az ellenséges táborban. 
Feszült várakozástól felajzott képzeletét sokféle apró-cseprő 
semmiség felzaklatta: a férfiak lármája, a lovak nyerítése, a fegyverek 
villanása. Nagy Sándor ekkor, akár azért, mert még maga sem tudta, 
mit tegyen, akár azért, hogy emberei veséjébe lásson, összehívta a 
haditanácsot, és föltette a kérdést: miképpen cselekednének a 
leghelyesebben. Parmenión, a hadviselés művészetében 
legtapasztaltabb hadvezér, úgy vélte, hogy nem ütközetre, hanem 
fortélyra van most szükség. Késő éjszaka kell rajtaütni az ellenségen; 
mert hogyan is tömörülhetnének csapatokba az éjjeli zűrzavarban a 
más-más szokások közt élő, más-más nyelvű katonák, különösen ha 
álmukból riasztja fel őket a váratlan veszedelem? Fényes nappal 
viszont a szkíthák és a baktriaiak ábrázata első pillantásra elrémít, 
mert borostás képűek, bozontos üstökűek, magas termetükkel is 
kiemelkednek. A katonák megijednének tőlük, inkább csak 
rémlátásból, mint okkal-joggal. Meg aztán így kevesebb ember is elég 
ahhoz, hogy e roppant sokaságot bekerítsék, hiszen most nem Kilikia 
hegyszorosaiban és úttalan ösvényein csapnának össze, hanem a 
tágas, nyílt rónaságon. 

Szinte valamennyien egyetértettek Parmeniónnal, Polüperkhón a 
győzelem biztos zálogát látta e haditervben. A király rászegezte 
tekintetét - mert nem volt szíve hozzá, hogy újból megdorgálja 
Parmeniónt, akire a minap keményebben ráripakodott, mint ahogy 
akarta -, és így szólt: 

- Zsiványokhoz és tolvajokhoz illő furfangra oktattok itt engem: 
mert azok csakis abban sántikálnak, hogyan szedjék rá az embert. De 
nem tűröm tovább, hogy dicsőségemet minduntalan meghiúsítsa vagy 
Dareiosz távolléte, vagy a szűk csatatér, vagy az éji furfang. Eltökélt 
szándékom, hogy nyíltan, fényes nappal támadunk; búsuljak inkább 
balsorsomon, semmint hogy piruljak győzelmemért. S a tetejébe még 
az is tudomásomra jutott, hogy a barbárok őrszemeket állítanak éjjel, 
és fegyverrel készenlétben állnak, nehogy rajtuk üthessen valaki. 
Készüljetek fel tehát az ütközetre. 

Ekként buzdította katonáit, majd pihenni küldte őket, hogy 
gyűjtsenek erőt. 

Dareiosz arra gyanakodott, hogy az ellenség olyasvalamit tesz majd, 
amit most Parmenión tanácsolt, ezért megparancsolta, hogy a lovak 
felszerszámozva, készenlétben álljanak, a sereg zöme fegyveres 
készültségben legyen, s az őrszemek különös gonddal virrasszanak. 
Egész tábora fényben állt tehát, ő pedig a vezérekkel és a királyi 
rokonokkal végigjárta a fegyverben álló csapatokat, s a napistenhez, 
Mithraszhoz, a szent és örök tűzhöz fohászkodott, hogy katonáiba 
hajdani dicsőségükhöz és őseik emlékéhez méltó bátorságot öntsön. 


Persze, ha az emberi értelem felfoghatná az égi hatalom jósjeleit, 
észrevehettek volna, hogy a szerencse az ő oldalakun van. Hiszen 
nemrég váratlanul akkora riadalmat támasztottak a makedónok közt, 
hogy azok fegyverüket elhajigálva, még most is tébolyultan futkostak 
összevissza. De a perzsa birodalom istenei megbüntették őket 
ostobaságukért. Vezérük maga sem volt józanabb, mert vadállat 
módjára csak a zsákmányt leste, hogy megragadja, közben belefutott 
a zsákmány előtt felállított csapdába. 

A makedónoknál is hasonló nyugtalanság uralkodott. Olyan 
szorongásban töltötték az éjszakát, mintha akkorra tűzték volna ki az 
ütközetet. Nagy Sándor még soha nem látott rémülettel hívatta 
Arisztandroszt, hogy áldozatokkal és könyörgéssel ostromolja az 
isteneket. A jövendőmondó hófehér köntösben, zöld gallyakkal a 
kezében, fejét befödve lépkedett elöl. Nyomában járt a király a 
főistenhez, a bölcsesség és a győzelem istennőihez könyörögve. 
Amikor szertartás szerint bevégezték az áldozatot, a király 
visszavonult sátrába, hogy az éjszaka maradék óráit pihenéssel töltse. 
De nem jött álom a szemére, egy pillanatnyi nyugta sem volt. Hol azt 
forgatta a fejében, hogy hadát a hegyhátról zúdítja le a perzsák jobb 
oldali seregszárnyára, hol azt, hogy szemből rohanja meg az 
ellenséget, de máris tétovázni kezdett: nem az volna-e a legjobb, ha a 
bal seregszárny felé kanyarodva támadnának. Súlyos gondoktól 
agyoncsigázott testét végül is elnyomta a mélységes álom. 

Virradatkor egybesereglettek a vezérek, hogy átvegyék a parancsot, 
és megdöbbentek, mily szokatlan csend honol a fővezéri sátor körül. 
Máskor Nagy Sándor maga hívta össze őket, s ha olykor késlekedett 
valamelyikük, megbüntette. Most elcsodálkoztak, hogy a döntő 
ütközet előtt még nem ébredt föl és azt képzelték, nem is alszik, 
hanem a rémület dermesztette meg. Ám egyik testőre sem mert 
belépni a királyi sátorba, pedig az idő sürgetett, hiszen a katonák 
vezérük parancsa nélkül nem foghattak fegyvert, nem sorakozhattak 
csatarendbe. Parmenión sokáig tétovázott, aztán elrendelte, hogy ki-ki 
vegye át kenyéradagját. És már régen ki kellett volna vonulniuk, 
amikor Parmenión végre bemerészkedett a királyi sátorba. Többször 
is a nevén szólította Nagy Sándort, de nem boldogult vele, ezért 
megérintette, hogy felébredjen. 

- Fényes nappal van már - mondta -, s az ellenség csatarendben 
közeleg. A te katonáid pedig még föl sem fegyverkeztek, hanem a 
parancsra várnak. Hová tűnt szilaj Írisseséged? Hiszen máskor te 
vered fel álmukból az őrszemeket! 

A király erre így felelt: 

- Csak nem képzeled, hogy álom jött a szememre, mielőtt 
könnyítettem volna lelkem aggodalmán, mely egy percig sem hagyott 
nyugodni? 


És a kürtösökkel megfúvatta a harci riadót. Parmenión még mindig 
álmélkodva faggatta, ugyan miféle gondjaitól szabadult meg, mielőtt 
elaludt. A király így válaszolt: 

- Nincs ebben semmi csodálatos: amikor Dareiosz felperzselte a 
termőföldeket, romba döntötte a falvakat, elpusztította az 
élelmiszerkészleteket, nem tudtam úrrá lenni a rettegésen. De most 
mitől tartsak immár, amikor rászánta a fejét a nyílt ütközetre? 
Istenemre, szívem szerint cselekedett. Döntésemet később meg is 
okolom majd, ti csak álljatok csapataitok élére, ki-ki a maga helyén. 
Azonnal ott leszek magam is, és kifejtem haditervemet. 

Nagy Sándor ritkán öltött mellvértet, akkor is csak barátai 
kérésére, nem pedig óvatosságból a csaták veszedelmeivel szemben. 
Most mégis páncéllal vértezte testét, mielőtt katonáihoz indult. Még 
sohasem látták ilyen vidámnak; bátorságtól sugárzó arcáról a 
győzelem csalhatatlan reményét olvashatták le. 

Leromboltatta a földsáncot, és elrendelte, hogy vonuljanak ki a 
csapatok, majd hadirendbe állította őket A jobbszárnyon az agémának 
nevezett lovasságot sorakoztatta fel, Kleitosszal az élen, közvetlen 
melléjük Philótasz lovasait osztotta be, majd sorjában a többi 
lovassági parancsnokot. Utolsónak Meleagrosz lovasosztaga zárkózott 
fel, ezt követte a phalanx. A phalanx után az ezüst pajzsos katonák 
következtek: ezeket Nikanór, Parmenión fia vezette. Koinoszt a 
tartalék haderők közé osztották be csapatával, utána az oresztákat és 
a lünkesztákat, végül Polüperkhónt és az idegen katonákat. Amüntasz, 
e sereg fővezére, távol volt; a nemrég szövetségesül fogadott 
Philipposz, Balakrosz fia vezérelte valamennyiüket. Ekképp festett a 
jobbszárny. 

A balszárnyon Kratérosz állott a peloponnészoszi lovasok élén, 
akikhez az akhájok, a lokrisziak és maliaiak lovas szakaszai 
csatlakoztak. Oszlopukat a thesszáliai lovasok zárták le Philipposz 
vezérletével. A gyalogsági csatarendet a lovasság fedezte, így alakult 
ki a balszárny. Az utolsó hadoszlopot Nagy Sándor erős hátvéddel 
vette körül, nehogy bekerítse az ellenséges áradat. A seregszárnyakat 
is megerősítette tartalékcsapatokkal, s ezeket nem arccal előre 
sorakoztatta fel, hanem oldalvast, hogy harcra készen álljanak, ha az 
ellenség megkísérelné a csatasor bekerítését. Itt az agrianusok 
helyezkedtek el Attalosz vezérletével, hozzájuk csatlakoztak a krétai 
íjászok. Az utolsó csatasorokat az arizonainak háttal állította fel, hogy 
az egész sereget körös-körül minden ponton védje. Itt az illírek álltak 
a zsoldoskatonákkal egyetemben, akikhez még könnyű fegyverzetű 
thrák csapatokat is csatolt. A sereget így tagolta, hogy mozgékony 
legyen, s még a leghátul állókat se lehessen bekeríteni, mert még 
azok is visszafordulhattak, és elkanyarodhattak az élvonal felé. Ily 
módon az élvonalat nem védte erősebb fedezet, mint a 
seregszárnyakat, s a seregszárnyakat sem, mint a hátvédet. 


Miután így elrendezett mindent, megparancsolta: ha barbár 
üvöltözés közepette közéjük zúdulnának a sarlós harci szekerek, 
felbomlott csatarendben térjenek ki útjukból, és csendben várják be a 
szemberobogók rohamát. Ha senki sem száll szembe velük, 
kétségkívül ártalom nélkül száguldanak el mellettük. Ha viszont a 
barbárok némán rontanának rájuk, ők maguk rémítsék el őket harci 
lármával, s a megbokrosodott lovakat mindenfelől árasszák el 
nyílvesszőkkel. A seregszárnyak vezéreinek elrendelte: úgy húzzák 
szét a szárnyakat, hogy be ne keríthessék őket, mint valami sűrű 
csatarendet, de azért az utolsó hadsorokat ne ritkítsák túlságosan. A 
málhás szekereket a foglyokkal együtt, akik között Dareiosz anyját és 
gyermekeit is őrizte, a seregtől nem messze, egy dombtetőn 
telepítette le, és maroknyi őrséget hagyott mellettük. A balszárnyat 
most is Parmenión gondjaira bízta, ő pedig a jobbszárnyon 
helyezkedett el. 

Még nem kezdték el a lándzsahajigálást, amikor Bión, egy átpártolt 
katonaszökevény, lóhalálában a királyhoz sietett, és hírül vitte neki, 
hogy Dareiosz vastüskékkel szórta tele a földet azon az útszakaszon, 
amerről az ellenség lovasrohamát várta: de bizonyos jelekkel 
körültűzdeltette azt a helyet, hogy saját katonái kikerüljék a kelepcét. 
Nagy Sándor őrizetbe vétette a szökevényt, s a vezéreket egybehíva 
közölte velük a hírt. Kerüljék ki a megjelölt területet, intette őket, s a 
lovasságot is figyelmeztessék a veszedelemre. 

A katonák egyébként a két sereg fülsiketítő lármájában meg sem 
hallhatták a harcra buzdítást. Nagy Sándor azonban körüllovagolt a 
vezérek s a sor szélén álló katonák között, úgyhogy mindenki jól 
láthatta, és hol ehhez, hol ahhoz fordult szavaival. Ilyesmiket mondott 
nekik : 

Mennyi földet bejártak már a győzelem reményében, amelyért még 
meg kell küzdeniük, de ez lesz a végső, döntő ütközet Majd 
felemlegette a Granikosz folyót, Kilikia hegyvidékét s a csak úgy 
mellékesen meghódított Szíriát meg Egyiptomot: ezzel is a végsőkig 
fel akarta tüzelni a győzelembe vetett reményüket. Az elfogott perzsa 
szökevények hadakoznak majd, mert többé nem menekülhetnek. A 
félelemtől félholtan már harmadnapja itt rostokolnak, meggörnyednek 
fegyvereik terhe alatt. Mi sem bizonyítja jobban kétségbeesésüket, 
mint az, hogy felperzselik saját városaikat, termőföldjeiket, s ezzel 
elismerik, hogy az ellenségé lesz mindaz, amit nem pusztítottak el. A 
makedónok meg ne ijedjenek az ismeretlen néptörzsek puszta nevétől! 
Mit sem számít a csatában, hogy ezeket szkítháknak nevezik, 
amazokat meg kaduszoknak. Épp azért, mert ismeretlenek, hírük 
sincs. A bátor férfiak sohasem maradnak az ismeretlenség 
homályában, de a gyávák, akiket barlangjukból ástak elő, mit sem 
hoznak magukkal, csak a nevüket. A makedónok vitézségükkel 
kivívták, hogy a földkerekségen talpalatnyi hely sincs, ahol ne 
ismernék őket, a hős férfiakat. Nézzék meg a barbárok hevenyészett 


hadát: az egyiknek csak hajítódárdája van, a másik köveket lódít 
parittyájából, és oly kevésnek van közülük tisztességes fegyverzete, 
így hát, ha amott nagyobb a sereg, emitt több a harcra kész férfi. Nem 
is követelné tőlük, hogy vitézül rontsanak csatába, ha ő maga nem 
adna példát a vitézségre valamennyiüknek: mert az élen hordott 
hadijelvények előtt fog harcolni, ígéri nekik, hogy minden sebet teste 
ékességének tekint majd. Jól tudják, hogy csaknem ő az egyedüli, aki 
nem osztozik a közös zsákmányon, és a győzelmek gyümölcsét katonái 
javára és gyarapítására fordítja. Mindezt úgy mondja nekik, mint 
bátor férfiaknak. Ha nem ilyenek volnának, azt mondta volna: 
eljutottak odáig, ahonnan már nem lehet megfutamodni. Sok földet 
bejártak, annyi folyót és hegyet hagytak a hátuk mögött, s most 
enkezükkel kell utat törniük hazájukba, otthonukba. Ekképp sarkallta 
bátorságra a vezéreket s a közelében álló katonákat. 

Dareiosz a balszárnyon állt nagy sereg válogatott lovassal és 
gyalogossal körülvéve. Megvetően szemlélte az ellenség csekély 
számú hadát, úgy vélve, hogy a széthúzott seregszárnyakon ritkák a 
csatasorok. Amint szekéren állt felmagasodva, körültekintett a 
jobbról-balról köréje sorakozott seregen, s karjait kitárva így szólt: 

- Nemrégiben még minden föld urai voltatok az Oceán mosta 
partvidéktől a Helleszpontosz határolta tájakig: és most már nem a 
dicsőségért kell harcolnotok, hanem a puszta létért, s a létnél is 
becsesebb szabadságért. A mai nap vagy feltámasztja, vagy romba 
dönti azt a birodalmat, amelynél hatalmasabbat még egyetlen korszak 
sem látott. A Granikosznál csupán haderőnk töredéke mérkőzött meg 
az ellenséggel, s amikor Kilikiában vereséget szenvedtünk, még 
mindig befogadhatott minket Szíria; szilárdan védte birodalmunkat a 
Tigris és az Euphratész. Most odáig jutottunk, ahonnan nincs hová 
menekülnünk többé, ha üldöznek bennünket. A szakadatlan 
háborúskodás mindent elpusztított a hátországban: a városokban nem 
maradt városlakó, a szántóföldeken szántóvető.  Katonáinkat 
asszonyaik és gyermekeik is követik : tálcán kínálkozó zsákmány az 
ellenségnek, ha testünkkel meg nem oltalmazzuk legdrágább 
kincseinket. En már megtettem a magamét: akkora hadat toboroztam, 
hogy alig fér el a mérhetetlen síkon; lovat adtam alájuk, fegyvert 
nyomtam a markukba; gondom volt rá, hogy legyen mit ennie a tenger 
sokaságnak; kiszemeltem a helyet, ahol csatarendbe fejlődhet a had. A 
többi a ti kezetekben van: csak kapjatok bátorságra, hogy győzzünk. 
Kutyába se vegyétek hírnevüket, silány fegyver ez bátor férfiak ellen. 
Vakmerőség az csupán, amit eddig bátorságnak néztetek az 
ellenségben, s amitől reszkettetek. Amint kiadta első mérgét, 
lelankad, mint a fullánkját veszített állat. E sík mezők leleplezik azt, 
amit Kilikia hegységei takargattak: hogy milyen kevesen vannak a 
makedónok. Látjátok ritka soraikat, elnyújtott seregszárnyaikat, az 
üres, hézagos derékhadat; hiszen a háttal felállított harcosok az utolsó 
sorokban máris a hátukat mutogatják. Letiporhatnák őket lovaink 


patái, ha csak a sarlós harci szekereket zúdítanám is rájuk. Ha 
győzünk ebben az ütközetben, győztesek leszünk az egész háborúban. 
Mert nekik sincs hová menekülniük: innen az Euphratész, onnan a 
Tigris rekeszti el útjukat. S ami azelőtt javukra volt, most ártalmukra 
fordult. A mi seregünk mozgékony, nincs málhája; az övéké elnehezült 
a zsákmánytól. Lekaszaboljuk tehát a tőlünk harácsolt kincsek alatt 
görnyedezőket, és az lesz győzelmünk gyümölcse, aminek e győzelmet 
köszönhettük. Ha pedig valamelyiteket elrémítené e nép neve, 
gondoljátok meg, hogy a makedónoknak pusztán fegyvereivel, s nem 
harcosaival álltok szemközt. Mert tengersok vért kiontottunk 
kölcsönösen, s a veszteség mindig súlyosabb ott, ahol kevesebben 
vannak. Es Nagy Sándor, bármily nagynak látják a félénkek, a 
nyúlszívűek, mégiscsak egyetlen szál ember, és higgyétek el: vakmerő 
és eszeveszett, akit idáig inkább a mi rémüldözésünk, mint saját 
hősiessége tett naggyá. De semmi sem lehet tartós, ami nem a józan 
megfontoláson épült. Lehet, hogy rámosolyog jó sorsa, de a végsőkig 
mégsem bízhat vakmerőségében. Ezenkívül a szerencse kereke is 
perdül, és a siker még soha senkinek sem kedvezett sokáig. Az istenek 
talán úgy rendelték, hogy a perzsa birodalmat, melyet kétszázharminc 
esztendőn keresztül sikerült a legmagasabb csúcson a boldogulás 
útján egekig emelniök, most nagy földindulással megrendítik, de 
mégsem döntik romba, csak törékeny emberi mivoltunkra intenek, 
amelyről a jó sorsban teljesen elfeledkezünk. Nemrégen még mi 
támadtunk haddal a görögökre, s most saját hazánkban kell 
visszavernünk támadásukat, A forgandó sors játékszerei lettünk. 
Világos, hogy egyikünk kezéből kicsúszik az uralom, hiszen egyszerre 
kapdosunk utána. Egyébiránt szorongatott helyzetünk még akkor is 
tettre kényszerítene, ha már minden reményünk füstbe ment volna. 
Végső veszedelembe jutottunk. Anyámat, két lányomat, a birodalom 
reménységére született Okhoszt, a legelőkelőbbeket, a királyi törzs 
sarjait, — hadvezéreiteket  rabláncon tartja az ellenség — mint 
gonosztevőket Ha bennetek nem volna bizodalmam, félig-meddig már 
magam is fogoly lennék. Szabadítsátok ki szívemet a rabkötelékből. 
Szerezzétek vissza szeretteimet, akikért ti magatok is véreteket 
ontanátok örömest: szülőanyámat, gyermekeimet, mert hitvesem már 
odaveszett a rabságban. Higgyétek el, most mindnyájan felétek 
nyújtják kezüket, ősi isteneinkhez könyörögnek: segítségtekért, 
szánalmatokért, oltalmatokért rimánkodnak, hogy kiszabadítsátok 
őket bilincseikből, szolgaságukból, siralmas helyzetükből. Vagy úgy 
vélitek, könnyű szívvel szolgálnak azoknak, akiknek utálkozva 
lennének még királyaik is? Látom, mint nyomul előre az ellenség 
csatarendje; de minél közelebb kerülök a döntő ütközethez, annál 
kevésbé érhetem be azzal, amit elmondtam. Ősi isteneinkre kérlek 
benneteket, s az oltáron hordozott örök tűzre, a Nap fényözönére, 
mely királyságom határain belül virrad, Kürosz örök emlékezetére, aki 
meghódította a médek s a lídek országát, és Perzsiában alapított 


birodalmat: mentsétek meg a végső gyalázattól a perzsa nevet és 
nemzetet! Szilajon, lobogó bátorsággal induljatok csatába, hogy az 
őseitektől öröklött dicsőség  utódaitokra szálljon. Jobbotokban 
hordozzátok immár a szabadságot, az erőt, a jövendő reményét. Aki 
megveti a halált, megmenekül előle; de sarkában leselkedik a 
bátortalannak. Jómagam szekeremen vonulok ki, nemcsak ősi 
hagyományból, de azért is, hogy láthassatok. Azt akarom, hogy engem 
kövessetek, akár a hősiességet, akár a gyávaságot példázom előttetek. 


Nagy Sándor eközben, hogy kikerülje a szökevény megjelölte 
helyet, ahol cselt vetettek neki, s hogy szembetalálkozzék a 
seregszárnyon őrködő  Dareiosszal, elrendelte: a sereg rézsút 
nyomuljon előre. Dareiosz is arrafelé kanyarodott hadával, mivel 
Besszosz azt javasolta neki, hogy a masszageták lovasságát zúdítsa rá 
oldalról Nagy Sándor seregének balszárnyára. Ő maga a sarlós harci 
kocsik nyomában járt, s amikor jelt adott, valamennyi rátámadt az 
ellenségre. A kocsihajtók megeresztett gyeplővel vágtattak, hogy a 
hirtelen rohammal minél több embert letapossanak, így aztán kit a 
kocsirúdból messzire kimeredő lándzsák, kit a szekerek két oldalához 
erősített sarlók téptek szét. A makedónok pedig nem lépésben 
hátráltak, hanem soraik rendjét megbontva szanaszét szaladtak. 
Riadalmukat még Mazaiosz is növelte, mert kirendelt ezer lovast azzal 
a paranccsal, hogy zárják körül és fosszák ki az ellenség málhás 
szekereit. Ugy gondolta, az ott őrzött foglyok, amint meglátják, hogy 
saját embereik közelegnek, letépik majd rabláncaikat. De nem sikerült 
kijátszania a balszárnyon álló Parmenión éberségét, aki a királyhoz 
küldte Polüdamaszt, hogy jelezze a veszélyt, és utasítást kérjen, 
mitévők legyenek. Nagy Sándor meghallgatta Polüdamaszt, majd így 
felelt: 

- Eredj, mondd meg Parmeniónnak: ha győzünk a csatában, 
nemcsak a magunkét szerezzük vissza, hanem az ellenségtől is 
mindent elragadunk. Ezért semmi ok nincs arra, hogy akár a 
legkisebb egységet is kivonja az ütközetből. Ne törődjön a málhában 
esett kárral, csak harcoljon vitézül, ahogy hazámhoz és atyámhoz, 
Philipposzhoz méltó. 

A barbárok ezalatt felforgatták a  szekértábort, a foglyok, 
rabláncaikat leszaggatva, sok-sok őrt megöltek, majd felkapdosták a 
kezük ügyébe eső fegyvereket, és saját lovasaikhoz csatlakozva 
rátörtek a kétfelől is szorongatott makedónokra. A Sziszigambisz 
körül állók boldogan hozták hírül Dareiosz győzelmét, hogy milyen 
súlyos vereséget szenvedett az ellenség, hogy még málháját is az 
utolsó darabig elvesztette. Azt hitték ugyanis, hogy minden szakaszon 
egyenlő szerencsével harcolnak, s a győztes perzsák már 
szétszéledtek — fosztogatni. A foglyok hasztalan  kérlelték 
Sziszigambiszt, hogy enyhüljön bánata, ő csak tovább búsult. Egy szót 


sem szólt, arcszíne, tekintete mit sem változott; csak ült 
mozdulatlanul - bizonyára attól tartott, hogy a korai örömmel maguk 
ellen fordítják a szerencsét -, úgy, hogy aki látta, el sem tudta 
képzelni, mit is kíván. 

Eközben Menidasz, Nagy Sándor lovassági parancsnoka, néhány 
osztaggal a szekérkaraván segítségére sietett - senki sem tudja, a 
saját elhatározásából, vagy a király parancsából -, de alulmaradt a 
rohamozó kaduszokkal és a szkíthákkal szemben. Alighogy harcba 
keveredett velük, máris visszavonult, és a királyhoz sietett - inkább 
szemtanúja, mint megtorlója a málha elrablásának. Ez a csapás 
keresztülhúzta Nagy Sándor számítását; méltán tartott attól, hogy 
katonái hátat fordítanak a csatának, és csak a zsákmány 
visszaszerzésével törődnek. Ezért Aresztészt, a szariszophoroszoknak 
nevezett lándzsások vezérét, a szkithák ellen küldte. 

Ezalatt a harci szekerek, melyek az első hadijelvények körül 
megzavarták a csatarendet, most a  phalanxra rontottak. A 
makedónok, minden bátorságukat összeszedve, tömör sorokban 
várták be a szekereket. Csatarendjük védőpalánkhoz hasonlított: 
lándzsáikat kimeresztve a kétoldalról vaktában közéjük zúduló lovak 
ágyékát keresztüldöfíték. Aztán bekerítették a szekereket, s a 
harcosokat letaszigálták róluk. A sorok sűrűn megteltek elhullott 
lovakkal és szekérhajtókkal. A gyeplőtartók elvesztették az uralmat a 
megbokrosodott állatok felett, mert azok, fejüket kapdosva, nemcsak a 
jármot rázták le magukról, hanem a szekereket is felborították, és 
maguk is megsebezve hurcolták a sebesülteket. Megállni nem tudtak, 
mert hajtotta őket a rémület, ahhoz meg, hogy továbbvergődjenek, 
nem volt erejük. Néhány négyfogatú harci szekér azonban 
előrerontott egészen a leghátsó csatasorokig, irtózatos halállal 
kaszabolva, akit csak útjában ért. Lemetszett emberi végtagok 
hevertek szanaszét a földön, s mivel a melegében kapott seb még nem 
okoz fájdalmat, a csonkák és erőtlenek sem eresztették el a fegyvert, 
míg végül elfolyt a vérük, és holtan terültek el. 

Aretész eközben megölte a málhás szekereket fosztogató szkíthák 
vezérét, s most már keményebben szorongatta a megrémült 
ellenséget. De segítségül érkeztek a Dareiosz küldte baktriaiak, s 
ekkor megfordult a hadiszerencse. Sok makedónt az első rohammal 
letiportak, s a legtöbben Nagy Sándorhoz menekültek. A perzsák erre, 
mintha már győztek volna, nagy csatakiáltással vadul az ellenségre 
rontottak, úgy vélve, hogy minden szakaszon diadalmaskodtak. Nagy 
Sándor megfenyítette a rémüldözőket, felrázta őket ijedelmükből, s a 
csata már-már lelohadt tüzet egymaga lángra lobbantotta. Amint 
sikerült végre bátorságot öntenie katonáiba, megparancsolta, hogy 
rohanják meg az ellenséget. 

A perzsák seregének jobbszárnyán valamicskét megritkultak a 
csatasorok, mert a baktriaik elvonultak, hogy a málhás osztagokon 
rajtaüssenek. Nagy Sándor rátámadt a meglazult csatarendre, és sok 


ellenséget leterítve végigsepert rajta. A balszárnyon álló perzsák 
azonban, abban a reményben, hogy bekeríthetik Nagy Sándort, hátba 
támadták a verekedőket. A középütt rekedt király halálos 
veszedelembe került volna, ha az  agrianusok, lovaikat 
megsarkantyúzva, rá nem rontanak a királyt bekerítő barbárokra, és 
hátulról ütve-vágva rá nem kényszerítik őket, hogy megforduljanak. 
Mindkét seregben zűrzavar támadt. Nagy Sándor két tűz közé került. 
A háta mögül rátörőket az agrianus lovasok szorongatták. Az 
ellenséges szekértábor fosztogatásából visszatérő baktriaik nem 
tudtak ismét felzárkózni régi csatarendjükbe; egyszerre több 
csoportjuk is elszakadt, s azzal akaszkodtak össze, akit éppen útjukba 
sodort a véletlen. A két király jelenléte felszította a harc tüzet az 
összetorlódott seregekben. A perzsák soraiban többen estek el, a 
sebesültek száma körülbelül egyenlő volt mindkét részről. Dareiosz 
szekéren száguldozott, Nagy Sándor lóháton. Mindkettőjüket 
önfeláldozó, válogatott kíséret oltalmazta; egyik harcos sem akarta, és 
nem is tudta volna túlélni királyát. Ugy vélték, hogy a király színe előtt 
meghalni dicsőség. A legnagyobb veszedelemben mégis azok forogtak, 
akiket leginkább védelmeztek, mert ki-ki a királyölő fényes hírnévre 
tört. 

Egyébként, akár káprázat volt, akár valóság, a Nagy Sándor körül 
állók közvetlenül a király feje fölött egy békésen repkedő sast véltek 
látni, amely nem riadt meg sem a fegyvercsörgéstől, sem a 
halálhörgéstől, hanem a király lova fölött időzött sokáig, inkább 
lebegve, mint röpködve. Bizonyára a jövendőmondó, a talpig fehérbe 
öltözött, kezében babérágat hordozó Arisztandrosz hívta fel a harcra 
készülő katonák figyelmét a madárra, győzelmük napnál világosabb 
csodajelére. Szilaj öröm és bizakodás tüzelte fel az imént még 
rémüldöző katonákat, különösképpen, amikor lándzsadöfés érte 
Dareiosz szekérhajtóját, aki a király előtt ült és a lovakat 
kormányozta. Sem a perzsák, sem a makedónok nem kételkedtek, 
hogy a királyt ölték meg. Ezért Dareiosz rokonai és fegyverhordozói 
gyászos üvöltéssel, tagolatlan kiáltásokkal és nyöszörgéssel csaknem 
az egész hadat megzavarták, amely eddig egyenlő hadiszerencsével 
harcolt a makedónok ellen. A balszárny futásnak eredt, cserbenhagyva 
a szekeret, amelyet aztán a perzsák csatasoraikkal jobb felől 
körülvettek. Azt beszélik, Dareiosz, kardját kivonva, sokáig tépelődött, 
ne szabaduljon-e meg becsületes halállal a futás gyalázatától. De 
amint kocsiján felmagasodott, pirult volna szégyenében, ha 
cserbenhagyja a csatából meg nem futamodott csapatait. Amíg így 
ingadozott remény és csüggedés között, a perzsák lassanként 
meghátráltak, és csatasoraik felbomoltak. Nagy Sándor eközben 
váltott lovakon rohanva - mert jó néhányat agyonhajszolt - az 
ellenállókat szemből, a menekülőket hátulról kardélre hányta. És már 
öldökléssé fajult a csata, amikor Dareiosz is kereket oldott szekerén. A 
győztesek a menekülők sarkában voltak, de látásukat elhomályosította 


az égig érő porfelhő. Úgy botorkáltak, mint az éjhomályban, és csak 
időnként verődtek össze egyegy ismerős hangra vagy kürtjelre. De 
hallották az ostorpattogást is, amint újra meg újra a szekerekbe fogott 
lovak közé csörditettek; a menekülő ellenségből már csak e távolodó 
hangokat foghatták el. 


A makedón sereg balszárnyán azonban, ahol, mint az imént 
mondtuk, Parmenión volt a vezér, mindkét fél számára egész más 
hadiszerencsével folyt a küzdelem. Mazaiosz teljes lovas haderejével a 
makedón csapatokra zúdult, és hevesen szorongatta őket. Túlerőben 
levő seregével már-már bekerítette a makedón hadoszlopot, amikor 
Parmenión lovas hírvivőket küldött Nagy Sándorhoz, hogy jelentsék, 
mily válságos helyzetbe jutottak, és ha nem siet segítségükre, 
lehetetlen megállítani a menekülés áradatát. A király, a menekülőket 
üldözve, már jókora utat megtett, amikor utolérte Parmenión gyászos 
híradása. A lovasoknak megparancsolta, hogy rántsák vissza lovaik 
zabláját, a gyaloghadat is megállította, és átkozódott, hogy kisiklik 
keze közül a győzelem, s hogy Dareiosznak kedvezőbb alkalma nyílt a 
menekülésre, mint neki magának az üldözésre. Eközben Mazaiosz is 
tudomást szerzett királya vereségéről, s noha seregével túlerőben 
volt, saját tábora balsorsától megrettenve csökkentette támadása 
hevességét, s már nem szorongatta oly erősen az ellenséget. 
Parmenión nem tudta ugyan, miért csillapult le egyszeriben a csata 
forgataga, de sietve kapott a győzelemre kínálkozó alkalmon. 
Magához hívatta a thesszáliai lovasokat, és így szólt hozzájuk: 

- Látjátok az imént még oly vadul rohamozó ellenséget? Most 
egyszerre meghátrál hirtelen támadt riadalmában. Nem csoda, hiszen 
királyunk hadiszerencséje számunkra is győzelmet hoz. Mindenütt 
perzsa holttestek hevernek. Mit késlekedtek? Olyanok vagytok, mint 
holmi menekülők! 

Úgy látszott, igazat beszél, és sikerült is lelket vernie a 
csüggedőkbe: lovaikat megsarkantyúzva menten az ellenségre 
rontottak. S a perzsák most már nem lépésben, hanem gyorsított 
menetben vonultak vissza, kis híján menekültek, csak éppen nem 
fordítottak hátat. Parmenión azonban még mindig nem tudta, milyen 
hadiszerencsével harcol a király — a  jobbszárnyon, ezért 
visszaparancsolta katonáit. Mazaiosz pedig, amint egérutat nyert a 
csatából, átkelt a Tigrisen, nem egyenest, hanem hosszabb, ezért 
biztonságosabb kerülő úton, s a megvert sereg maradék csapataival 
Babilonba igyekezett. 

Dareiosz maroknyi kísérettel a Lükosz felé menekült. Amint átkelt a 
folyón, tétovázott, elpusztítsa-e a hidat, mert hírül vette, hogy 
nyomukban az ellenség. De eszébe ötlött: ha lerombolja a hidat, sok 
ezer katonája, akik még nem vergődtek el a folyóig, az ellenség 
martaléka lesz. Tudjuk, hogy a hidat sértetlenül hagyta, és 


távozásakor kijelentette: inkább utat enged üldözőinek, de nem vágja 
útját a menekülőknek, ő maga nagy utat megtett menekültében, és 
éjféltájt Arbelába érkezett. 


Ki érhetné fel ésszel, ki foglalhatná szavakba a sors szeszélyes 
fordulatait, a vezérek és hadak pusztulását itt is, ott is, a vert seregek 
futását, egyesek és egész hadak vereségét? A sors szinte egy 
évszázadra való eseményt zsúfolt ebbe az egyetlen napba. Némelyek 
arrafelé menekültek, amerre a legrövidebb út nyílott, mások az 
úttalan hegyszorosokon s az üldözők előtt ismeretlen ösvényeken át. A 
vezérüket vesztett gyalogosok a lovasok közé keveredtek, fegyveresek 
fegyvertelenekkel, sértetlenek sebesültekkel sodródtak össze. Aztán 
félelemre fordult a könyörületesség, s aki nem tudott lépést tartani, 
azt kölcsönös sajnálkozásoknak közepette az útszélen hagyták. 
Kiváltképp a szomjúság égette az elcsigázottakat és a sebesülteket. 
Lépten-nyomon katonák hasaltak a patakok partján, s a csörgedező 
vizet szürcsölték. Mohóságukban olykor a zavarosba is beleittak, az 
iszap megülte a hasukat, testük menten felpuffadt, kezük-lábuk 
elernyedt és megbénult, s amikor rajtuk ütött az ellenség, újabb és 
újabb sebeket kaptak. Némelyek messzire elkalandoztak a társaiktól 
megszállt " közeli forrásoktól hogy — minden csepp vizet 
felszürcsöljenek, ami rejtve csörgedez bárhol is, és nem akadt 
egyetlen, mégoly félreeső és sekély pocsolya sem, melyet ne vettek 
volna észre a vízre vadászó szomjúhozók. Az utakhoz közel eső 
falvakból a vének és az asszonyok jajveszékelése hallatszott: barbár 
szokás szerint Dareioszhoz kiáltoztak, és még mindig királyuknak 
szólongatták. 

Nagy Sándor, mint fentebb említettük, megfékezte katonái 
lendületét, majd a Lükosz folyóhoz igyekezett. Mire odaért, a híd már 
roskadásig megtelt a menekülők sokaságával. Az ellenségtől 
szorongatva legtöbben a folyóba vetették magukat, de nehéz volt a 
fegyverzetük, agyon voltak hajszolva a harctól és meneküléstől, így 
elnyelte őket az örvény. Es már nemcsak a hídon, de még a folyóban 
sem fért el az egyszerre ily fejetlenül összetorlódott menekülők 
serege; mert amint hatalmába keríti a lelkeket a riadalom, már csak 
attól félnek, amitől először megijedtek. Nagy Sándort egyre unszolták 
katonái, fel ne hagyjon az üldözéssel, hiszen akkor ép bőrrel 
megfutamodik az ellenség, de ő azzal érvelt, hogy fegyvereik 
kicsorbultak, kezük elernyedt, minden porcikájuk kimerült már a 
hosszú nyargalástól, és mindjárt éjszakába hanyatlik a nap. Valójában 
a balszárny miatt aggódott, amelyről azt hitte, hogy még mindig 
harcban áll, ezért úgy döntött, hogy társaik felmentésére 
visszasietnek. Már meg is fordították a hadijelvényeket, amikor 
Parmenión lovas küldöttei hírül hozták, hogy azon a szakaszon is 
diadalt arattak. 


De még sohasem forgott nagyobb veszedelemben, mint ezen a 
napon, amikor csapataival visszavonult a táborba. Csak kevesen 
követték, azok is rendezetlenül, győzelmi mámorukban ujjongva, mivel 
azt hitték, az ellenség vagy futásnak eredt, vagy az utolsó szálig 
elesett a csatatéren. Ekkor váratlanul felbukkant szemből egy 
lovascsapat; először lassított, majd, amint észrevette, mily kevesen 
vannak a makedónok, szakaszokba verődve a szembejövökre zúdult. A 
király a hadijelvények előtt lovagolt, inkább elpalástolva, mint 
lebecsülve a veszedelmet. De most sem hagyta cserben a szorongatott 
helyzetekben tapasztalt örökös jó szerencséje. Mert a harcra szomjas 
és éppen ezért hebehurgyán rárontó lovasparancsnokot lándzsájával 
átdöfte, s amint az lefordult lováról, leszúrta a következőt is, aki 
fegyverének szaladt, s utána még másokat is. Barátai szintúgy 
nekiestek a megzavarodott ellenségnek. De a perzsák sem nézték 
tétlenül társaik elhullását; és lám, a két teljes haderő nem csapott 
össze oly hevesen, mint ezek a hevenyészett csapatok. Végül is a 
barbárok jobbnak látták, hogy az  esthomályban inkább 
elmeneküljenek, mintsem hogy tovább harcoljanak. Ezért csoportokba 
verődve eltünedeztek. A király, amint megmenekült a rendkívüli 
veszedelemből, katonáit épségben visszavezette a táborba. 

Negyvenezer perzsa esett el, amennyire a győztesek számba 
vehették, a makedónok pedig kis híján háromszáz embert veszítettek. 
Ezt a győzelmet egyébként inkább  hősiességének, — mint 
hadiszerencséjének köszönhette a király, mert lélekjelenlétével, és 
nem helyzeti előnyével aratott diadalt. Seregét is nagy hozzáértéssel 
állította hadirendbe, s ő maga is oroszlánbátorsággal verekedett; 
roppant bölcsen semmibe sem vette a málnában és a szekerekben 
esett kárt, hanem rögtön felismerte, hogy az ütközet sorsa csakis a 
csatatéren dől el. Győztesként viselkedett már akkor is, amikor még 
bizonytalan volt a harc kimenetele, s miután megszalasztotta a 
megvert ellenséget, inkább okosan, mint mohón üldözte, ami szinte 
hihetetlennek látszik e szilaj természetnél. Mert ha folytatja az 
üldözést, amíg seregének egy része még harcban áll, vagy a saját 
hibájából szenved vereséget, vagy mások hősiessége révén arat 
diadalt. Ha pedig megretten a szemből rárontó nagy sereg 
lovasságtól, hiába a győzelem: vagy csúfosan meg kell futamodnia, 
vagy nyomorultul ott kell vesznie. De a csapatok parancsnokainak 
dicsősége sem volt alábbvaló: sebeik mindnyájuk hősiességéről 
tanúskodtak. Hephaisztión karját lándzsa döfte át. Perdikkaszt, 
Koinoszt és Menidaszt csaknem megölték a nyílvesszők. Es ha 
helyesen akarjuk megítélni az akkori makedónokat, el kell ismernünk, 
hogy a király méltó volt ily alattvalókhoz, s azok méltók voltak e nagy 
királyhoz. 


V. KÖNYV 


Ha időrendben el akarnám beszélni mindazt, ami eközben Nagy 
Sándor akaratából és parancsára Görögországban vagy Illíriában és 
Thrákiában történt, félbe kellene szakítanom az ázsiai események 
előadását. De sokkal kézenfekvőbb az utóbbiakat egy lélegzetre, 
összefüggően elmondanom egészen Dareiosz meneküléséig és 
haláláig, s művemben is úgy fűznöm össze, ahogy egymás után 
következnek. Ezért mindenekelőtt az arbelai csatával kapcsolatos 
eseményeket mondom el. 

Dareiosz éjféltájt érkezett Arbelába. Legtöbb barátja és katonája is 
ide sodródott menekülés közben. A király egybehívta őket, és 
kifejtette, hogy nem kétséges előtte: Nagy Sándor a leghíresebb 
városokra, a leggazdagabb vidékekre tör, s őt magát és katonáit 
könnyű és gazdag zsákmánynak tekinti. Ez viszont neki, Dareiosznak, 
a mostani helyzetben a javát szolgálja, mert könnyű fegyverzetű 
csapattal a pusztaság felé veszi útját. Birodalmának távolabbi vidékei 
még sértetlenek; arrafelé könnyűszerrel toborozhat friss haderőt a 
háborúhoz. Csak hadd kaparintsa meg a kincseket az a kapzsi népség, 
hosszas sóvárgás után tömje csak teli magát arannyal; végül úgyis az 
ő zsákmányai lesznek mindenestül. Öt, Dareioszt, a tapasztalat már 
megtanította rá, hogy az értékes holmi, az ágyasok és eunuchok 
serege csak kolonc és kerékkötő. Nagy Sándor is, ha majd magával 
cipeli mindezt, erejét veszti attól, aminek eddigi győzelmeit 
köszönhette. 

Mindenki érezte, mennyire mélységesen keserű e beszéd. Látták, 
hogy Dareiosz feladja majd leggazdagabb városát, Babilónt, s a 
győztes megszállja Szuszát is s a birodalom többi ékességét, 
melyekért hadba indult. A király azonban tovább folytatta fejtegetését: 
szorult helyzetben nem cifra nevű, hanem szükséges dolgokat kell 
megszerezniök ; a hadviseléshez vas kell, nem arany, férfiak kellenek 
és nem paloták. Minden a fegyveresek kezére száll; őseik is kezdetben 
vereséget szenvedtek, de hamarosan helyreállították régi hatalmukat. 

Átlépték tehát Média határát; lehet, hogy Dareiosznak sikerült 
bátorságot öntenie beléjük, de lehet, hogy nem is tanácsát, inkább 


parancsát követték. Kevéssel utóbb a királyi ékességekkel és dús 
kincsekkel telizsúfolt Arbela meghódolt Nagy Sándornak. Négyezer 
talentum halmozódott fel itt, ezenkívül értékes díszruhák - hiszen, 
mint fentebb említettük, az egész had ide hordta össze minden 
vagyonát. De a mezőkön heverő holttestek kipárolgásától ragályos 
betegségek harapóztak el soraikban, s ezért a király sietve tábort 
bontott. Útjukban bal kéz felől Arabia illatos fűszerekben gazdag, 
híres vidékei tárultak eléjük. Mezőkön át vezet az út a Tigris és az 
Euphratész között elterülő tájon, mely oly termékeny és oly buja 
növényzetű, hogy, amint beszélik, el kell kergetni a nyájat a legelőről, 
nehogy a jóllakottságtól elpusztuljon. E termékenység oka a két 
folyamból kiszivárgó nedvesség, mely a talajt szinte mindenütt 
keresztülkasul behálózza vizerekkel. A folyók Armenia hegységeiben 
erednek, majd egymástól nagy ívben elkanyarodva folytatják 
megkezdett útjukat. Kétezerötszáz stádium a legnagyobb távolság 
közöttük, ezt Armenia hegységeinek tövében mérték. Amint Médiát és 
Gordüé földjét érintik, lassanként közelebb kanyarodnak egymáshoz, s 
minél távolabb vezet útjuk, annál keskenyebb földsáv marad közöttük. 
Leginkább azon a síkságon közelítik meg egymást, melyet lakói 
Mezopotámiának neveznek; e területet kétoldalról közrefogják. Végül 
Babilónia földjén át a Bíbor-tengerbe ömlenek. 

Nagy Sándor négynapi menetelés után Mennisz városába érkezett. 
Egy barlangnyílás tátong itt, melyből oly dús földszurok-forrás buzog 
elő, hogy a babiloniak köztudomásúlag e forrásból feltörő 
földszurokkal kenték be óriási építményeik falait. 

Amint Nagy Sándor Babilon felé közeledett, Mazaiosz, aki ebbe a 
városba menekült a csatatérről, serdült fiaival együtt esdeklőn elébe 
járult, s meghódolt a maga és városa nevében. A király kegyesen 
fogadta, mert e szilárdan megerősített város ostroma óriási 
fáradalmakkal járt volna. Ezenfölül úgy látszott, hogy e híres, 
csatákban járatos s a legutóbbi ütközetben is kitűnt férfi példája a 
többieket is meghódolásra ösztönzi. Ezért barátságosan fogadta 
Mazaioszt és gyermekeit de a katonáknak megparancsolta, hogy 
négyszögű csatarendben nyomuljanak be a városba, és ő maga vezette 
őket, mintha csak harcba indulnának. A babiloniak nagy része kiállt a 
falakra, látni akarták az új királyt, de még többen elébe tódultak. 
Köztük volt Bagophanész is, a fellegvár s a királyi kincstár őre, aki 
nem akart Mazaiosz mögött maradni buzgalom tekintetében, ezért 
telehintette az utat virággal és lombkoszorúval, kétoldalt végesvégig 
ezüst oltárokat állított fel, melyeken tömjént és egyéb illatszereket 
égettek. Majd az ajándékok következtek: marhacsordák, ménesek, sőt 
még oroszlánokat és párducokat is hoztak ketrecekben. Felvonultak a 
honi szokások szerint varázséneket éneklő mágusok, mögöttük a 
khaldeusok és a babiloniak - nemcsak a szent dalosok, hanem a 
lantosok is, sajátos hangszereikkel. Az utóbbiak a királyok dicsőségét 
zengik, a khaldeusok a csillagok járását s az időszakok szabályosan 


ismétlődő váltakozását magyarázzák. Majd utolsónak a babilóniai 
lovasok vonultak fel. Cifra ruházatuk és felcicomázott lovaik inkább 
fényűzésről árulkodtak, mint fenségről. A fegyveresektől kísért király 
elrendelte, hogy a városlakók serege csatlakozzék a gyalogosok utolsó 
soraihoz, ő pedig szekéren a városba, majd a királyi palotába vonult. 
Másnap tüzetesen szemügyre vette  Dareiosz kincseit és 
pénzállományát. 

Az ősi város szépsége méltán magára vonta nemcsak a király, de a 
többiek figyelmét is. Szemirámisz alapította Babilont, nem Belosz, 
ahogy a legtöbben hiszik, noha az ő palotája is itt látható. Falai 
szurokkal bekent égetett téglából épültek, és harminckét láb szélesek. 
Ugy beszélik, a szembetalálkozó négyfogatú kocsik minden veszély 
nélkül elfértek rajtuk. A falak ötven könyök magasságra emelkednek, 
s a tornyok még tíz lábbal föléjük nyúlnak. Az egész falrendszer 
kerülete háromszázhatvanöt stádium. A hagyomány szerint naponta 
megépítettek egy-egy stádiumnyi szakaszt. Az épületek nem szorosan 
a falak mentén emelkedtek, hanem attól körülbelül egy iugerumnyi 
távolságra. A lakott terület nyolcvan stádiumnyi. Nem népesítették be 
az egész várost házak, nem is épültek sűrűn egymás mellé, gondolom 
azért, mert biztonságosabbnak látták, ha többfelé, szórványosan 
települnek. A fennmaradt területet bevetették és megművelték, hogy a 
város földje táplálja őket ostromzár esetén, ha fegyveres erővel rajtuk 
ütne az ellenség. Az Euphratész irdatlan magas kőgátak közé szorítva 
folyik keresztül a városon. A hatalmas építményt mélyen a földbe vájt 
víztároló medencék szegélyezik, hogy áradáskor felfogják a folyó 
vizét; mert ha nem volnának itt a vízgyűjtő medencék és tavak, a 
parton emelt kőgátakat átlépné, és elsodorná a városban a házakat. A 
medencék égetett téglából épültek, és egész szerkezetüket földszurok 
tartja össze. A város két részét a folyón vert kőhíd köti egybe. Ezt is 
Kelet csodálatos építményei között tartják számon, mivel az 
Euphratész temérdek iszapot sodor le magával, és ha kellő 
mélységben akarják megalapozni a hidat, csak nagy nehezen találnak 
szilárd talajra. Az időnként feltorlódó, a hidat tartó kőpillérekre 
tapadó homok pedig lassítja a folyam sodrát, s a megfékezett 
hullámok még szilajabbul ostromolják a hidat, mintha szabadon 
lehömpölyögnének. 

Fellegvára is van a városnak, húsz stádium területen épült. 
Harminc láb mélyre ásták meg a tornyok alapjait, s az erőd 
legmagasabb orma nyolcvan láb magasságba nyúlik. A vár fölött a 
görögök elbeszéléseiből ismert, csodaszámba menő függőkertek 
pompáznak elbűvölőn, melyek a legmagasabb falakig nyúlnak fel 
lombos, sudár fáik sűrűjével. Az egész terhet tartó oszlopokat kőből 
faragták. Az oszlopokra négyszögű kőlapokat helyeztek, ezek 
hordozzák a magasra tetézett földréteg és a földet öntöző nedvesség 
súlyát. Az építmény akkora faóriásokat is elbír, amelyeknek a törzse 
eléri a nyolc könyök vastagságot és ötven láb magasba nyúlik. 


Gyümölcs is terem a fákon, mintha csak termőtalajból nőnének. S 
noha az idő vasfoga nemcsak az emberi kéz alkotásait őrli fel 
lassanként, hanem még a természetet is, a megannyi fagyökér által 
megrepesztett, valóságos liget súlyával megterhelt építmény 
épségben fennmaradt. Húsz láb széles, egymástól tizenegy láb 
távolságra álló falak tartják, úgyhogy a távoli szemlélő hegyoldalból 
kinőtt erdőnek látja. A hagyomány szerint egy Babilonban uralkodó 
szíriai király építette a hitvese iránt érzett túláradó szerelemből, aki a 
lapos rónaságon erdők, ligetek után sóvárogva rávette férjét, hogy 
efféle építménnyel odavarázsolja a természet bubáját. 

A király huzamosabban időzött e városban, mint bárhol, és sehol 
másutt nem esett még ekkora csorba a katonai fegyelmen, mint éppen 
itt. Nincs még egy ilyen romlott erkölcsű város, mely változatosabb 
eszközökkel ingerelne és csalogatna fékevesztett kicsapongásra. Apák 
és férjek eltűrik, hogy lányuk, hitvesük ocsmányul közösüljön a 
jövevénnyel, csak pénzt kapjanak a gyalázatért. Az efféle lakomák és 
tivornyák  Perzsia-szerte kedvesek a királyok és  bíborviselők 
szemében, Babilóniában pedig különösképp belemerülnek a borivásba 
és mindabba, ami a részegséget követi. A lakomákra bevonuló 
asszonyok öltözéke kezdetben még tisztességes, de később sorra 
levetik felsőruháikat, lassanként egyre inkább lábbal tiporják a 
szemérmet, s végezetül - tisztesség ne essék szólván - a testüket 
borító legbelsőbb ruhadarabokat is leszórják magukról. S e gyalázatos 
szokás nemcsak az örömlányok között dívik, hanem a tisztes 
asszonyok és szüzek körében is, akik kedveskedésnek tekintik, ha 
ocsmányul közprédára bocsátják testüket. A makedón sereg, Ázsia 
leigázója, harmincnégy napig tespedt ebben a fertőben, s így 
kétségtelenül erőtlen lett volna a harcokra, ha ellenséggel kerül 
szembe. 

Egyébiránt a had mindegyre friss erőkkel gyarapodott, hogy mentől 
kevésbé érezze meg a veszteséget. Andromenész fia, Amüntasz, 
például hatezer makedón gyalogost hozott magával Antipatrosztól, 
ezenkívül ötszáz, ugyancsak makedón nemzetiségű lovast, és velük 
hatszáz thrák lovast háromezerötszáz gyalogossal együtt, ugyanebből 
a néptörzsből. Mintegy négyezer zsoldoskatona is érkezett a 
Peloponnészoszról, háromszáznyolcvan lovassal. Amüntasz magával 
hozta a király testőreiül küldött ötven felserdült ifjút is, a makedón 
főemberek gyermekeit. Ezek szolgálnak fel a királynak a lakomákon, s 
ha csatába indul, ők vezetik elő a lovát, elkísérik vadászataira, és éjjeli 
őrszolgálatot teljesítenek sátra előtt, így növekednek és csiszolódnak 
apránként nagy hadvezérekké és parancsnokokká. 

A király a babiloni fellegvárat Agathón őrizetére bízta, és hétszáz 
makedón katonát meg háromszáz zsoldost rendelt keze alá, a 
babilóniai és kiftkiai terület helytartói székébe pedig Meneszt és 
Apollodóroszt ültette. Kétezer katonát rendelkezésükre bocsátott ezer 
talentummal egyetemben, és meghagyta nekik, hogy toborozzanak 


katonákat  utánpótlásul. Az átpártolt  Mazaiosznak Babilon 
helytartóságát adományozta, Bagophanésznek pedig, aki átadta neki a 
fellegvárat, megparancsolta, hogy kövesse. Arméniát Mithrenészre 
bízta, aki kezére játszotta Szardeiszt. Azután a Babilonban átvert 
pénzből kiosztott a makedón lovasok között hatszáz-hatszáz denáriust; 
minden idegenföldi lovas ötszázat kapott, a honi gyalogosok 
kettőszázat, s a zsoldosok kéthavi bérüket. 


Miután így elrendezte ügyeit, a Szittakénének nevezett vidékre 
érkezett. E kövér föld bőven megterem mindent, és dúsan ontja a 
sokféle termést. Ezért a király hosszabb időre letáborozott e helyen, s 
nehogy katonái ellustuljanak a tétlenségtől, újfajta hadijátékokat 
rendezett, versenybírákat állított, és jutalmakat tűzött ki. Akiket a 
legbátrabbaknak ítéltek, ezer főnyi katonai egység élére állították, s 
elnevezték ezerparancsnoknak. Ekkor osztották fel a sereget először e 
szám szerint, mert eddig ötszáz főből álltak a csoportok, és a jutalmat 
nem személyes bátorság alapján osztották. Nagy sereg katona 
verődött össze, hogy részt vegyen a jeles versengésben, de azért is, 
hogy jól láthassák kinek-kinek a  hőstetteit, és véleményt 
mondhassanak a bírákról, mert tudni akarták, arra méltóak 
részesülnek-e a  megtiszteltetésben. Elsőnek a már éltesebb 
Atarrhiaszt tüntették ki bátorságáért, aki Halikarnasszosznál egymaga 
kezdett harcot, miután a fiatalabb katonák otthagyták a csatateret. 
Mindjárt utána Antigenész következett, a harmadik helyre az augei 
Philótasz került, a negyedik Maütaszé lett, majd utánuk Antigonosz és 
a lünkeszti Amüntasz, hetedik helyre Theodotosz, az utolsóra pedig 
Hellanikosz került. Nagy Sándor az ősöktől átvett hagyományos 
katonai fegyelem dolgában is számos, felette hasznos újítást hozott. 
Azelőtt ugyanis minden lovast a saját néptörzsebeli csapatba soroltak 
be, külön a többiektől ; most a király eltörölte a nemzetiségi 
megkülönböztetést, s a katonákat nem saját néptörzsükbeli 
parancsnokokhoz osztotta be, hanem olyanokhoz, akiket ő maga 
választott. Eddig, ha tábort akart bontani, kürttel adott jelt, mire 
legtöbbször kavargás és zsivaj támadt, s a kürt hangja nem hallatszott 
elég messzire. Most a fővezéri sátor tetejére mindenünnen jól látható 
póznát tűzetett ki, amelyről mindenki számára egyaránt szembeötlő 
jel - éjjel tűz-, nappal füstjelzés - szállott fel. 

Amint Nagy Sándor Szusza felé közeledett, Abulitész, a vidék 
helytartója - lehet, hogy Dareiosz parancsára, hogy visszatartsa 
ellenfelét a harácsolástól, de lehet, hogy önszántából -, elébe küldte 
fiát azzal az ígérettel, hogy kezére adja a várost. A király kegyesen 
fogadta az ifjút, aki elvezette őt a Khaoszpészhez. A folyó híres volt 
pompás ízű vizéről. Itt Abulitész járult elébe királyian dús 
ajándékokkal. Roppant gyors lábú tevék is akadtak az ajándékok 
között, aztán tizenkét elefánt, melyeket Dareiosz hozatott Indiából, 


szándéka szerint a makedónok elrémítésére, valójában segítségükre, 
hiszen a sors a győztesek kezére adta a legyőzöttek kincseit. Nagy 
Sándor végre bevonult a városba, és hihetetlen mennyiségű pénzt 
hordatott ki a kincstárakból, ötvenezer talentum ezüstöt, nem vert 
érmékben, hanem rudakban. Hány király halmozta fel e roppant 
vagyont hosszú időn keresztül - mint vélte, gyermekeinek és 
utódainak -, és mindezt egy idegen király kaparintotta kezébe 
egyetlen óra alatt. Aztán Nagy Sándor a királyi trónra ült, mely 
termetéhez képest túlságosan magas volt. Lába nem ért le az utolsó 
lépcsőfokig, ezért valamelyik királyi apród egy asztalkát tolt alája. 
Közben a király megpillantotta Dareiosz egyik egykori eunuchját, 
amint nagyban sóhajtozik; megkérdezte tőle, miért lógatja az orrát. Az 
eunuch azt felelte, hogy nem nézheti könnyontás nélkül, mily csúfos 
sorsra jutott az asztalka, melyen Dareiosz étkezett, s mely az ő 
számára szent volt. Megijedt ekkor a király, hogy megsértette a 
vendégvédő isteneket, s már-már el is vitette volna az asztalkát, 
amikor Philótasz megszólalt : 

- A világért se tedd, király, tekintsd inkább előjelnek, hogy lábad 
azon az asztalon tapos, melyen az ellenség elköltötte lakomáit. 

A király Szuszából a perzsa határ felé igyekezett, s a várost 
háromezer főnyi  helyőrséggel  Arkhelaoszra bízta, a várat 
Xenophiloszra, a vár védelmét ezer főnyi korosabb makedónra. A 
kincstár őrizetére Kallikratészt rendelte ki. Szusza vidékének 
helytartói székébe pedig visszaültette Abulitészt. Dareiosz anyját és 
gyermekeit is letelepítette a városban, és elrendelte, hogy 
Sziszigambisznak, akit teljes tisztelettel és fiúi szeretettel vett körül, 
adják át a makedón ruhákat és a tenger sok bíborkelmét a ruhák 
készítőivel együtt; mindezt nemrég küldték neki ajándékba 
Makedóniából. Egyben megüzente neki: ha kedvére valók a ruhák, 
lányunokáival is készíttessen efféléket; küld hozzáértő személyeket, 
akik megtanítják a lányokat szövés-fonásra. E szavakra kicsordultak a 
királyné könnyei, ami elárulta, mily megvetéssel utasítja vissza a 
küldeményt; a perzsa nők ugyanis semmit sem tekintenek akkora 
gyalázatnak, mint a gyapjúval való foglalatoskodást. Az ajándékvivők 
jelentették, . mennyire — elszomorodott —Sziszigambisz, s hogy 
véleményük szerint meg kell engesztelni a királynét. Ekkor elment 
hozzá Nagy Sándor, és így szólt: 

- Anyám, e ruha, melyet rajtam látsz, nemcsak nővéreim ajándéka, 
de kezük munkája is. Honi szokásaink félrevezettek engem. Kérlek, ne 
tekintsd sértésnek járatlanságomat. Remélem, eléggé tiszteletben 
tartottam szokásaitokat, melyeket megismertem. Tudom, hogy nálatok 
a fiúnak tilos leülnie anyja színe előtt, míg az engedélyt nem ad rá. 
Ahányszor csak eljöttem hozzád, én magam is állva maradtam 
mindaddig, amíg nem intettél, hogy üljek le. Gyakran akartál 
leborulva hódolni előttem, de én tiltakoztam ellene. Es anyámnak 
szólítalak, az édesanyámat, Olümpiaszt megillető néven. 


Miután kiengesztelte Sziszigambiszt, négynapi meneteléssel ahhoz 
a Tigris folyóhoz érkezett, melyet a környékbeliek kis Tigrisnek 
neveznek. Az uxioszok hegyeiben ered, és ötven stádiumos szakaszon 
át sziklás, erdős partok között zuhog alá. Majd kiszabadul a sík 
mezőre, ahol csendesebben folydogál medrében, s itt már hajózható. 
Hatszáz stádiumnyi porhanyós talajú szakaszon enyhe sodrással 
csordogál tovább, majd a Perzsa-tengerbe ömlik. Nagy Sándor 
kilencezer gyalogossal, agrianus íjászokkal és háromezer görög s 
ezenfelül még ezer thrák zsoldoskatonával átkelt a folyón, s az 
uxioszok lakta tájra érkezett. 

Szusza vidékével szomszédos e terület, és benyúlik Perzsia 
peremvidékébe; csak keskeny átjárón lehet ide behatolni. Medatész 
volt a tartomány helytartója, nem köpenyegforgató férfiú; úgy döntött, 
hogy utolsó leheletükig híven kitartanak. De a környék ismerői Nagy 
Sándor tudtára adták, hogy a hegyi legelők közt egy rejtett ösvény 
kanyarog a város mögött; ha arra küldene egy maroknyi könnyű 
fegyverzetű csapatot, az felülről az ellenségre zúdulhatna. A királynak 
tetszett a javaslat, s a tanácsadók útmutatóik lettek. Ezerőotszáz 
zsoldoskatonát és mintegy ezer  agrianust rendelt  Taurón 
parancsnoksága alá azzal, hogy napszállta után keljenek útra. Ő maga 
a harmadik őrségváltáskor tábort bontott, és napkelte körül áthatolt a 
hegyszoroson, majd vesszőt vágatott, hogy sövényt és védőpalánkot 
fonjanak, mely megoltalmazza a nyílzáportól azokat, akik az 
ostromtornyokat a falakhoz vontatják, végül megkezdte a város 
ostromát. 

Meredek volt e hely körös-körül, sziklák és kövek torlaszolták el az 
utat. A katonákat visszaverte a sebző nyílzápor, mert nemcsak az 
ellenséggel, de a tereppel is meg kellett birkózniuk. Felvergődtek 
mégis, mivel a király az első sorokban állt, és egyre kérdezgette őket: 
nem szégyellik-e ők, akik annyi várost leigáztak már, hogy 
megtorpannak e törpe, névtelen váracska ostroma előtt? És biztatta 
őket, hogy Taurón hamarosan a segítségükre siet. Eközben 
elárasztották a távolból nyilakkal. A katonák a pajzsokból rögtönzött 
védőtetőt tartottak fölébe, jól tudván, hogy úgysem megy el onnan, 
hiába kérlelnék. 

Végre a város fellegvára fölött Taurón is föltűnt csapatával. Láttára 
az ellenség bátorsága megingott, s a makedónok keményebben 
nekiláttak az ostromnak. A városbelieket kétfelől is szorongatta a 
veszedelem, úgyhogy nem tudták megfékezni az ellenség fegyveres 
erejét. Csak kevésnek volt mersze meghalni, de megfutamodni annál 
többnek; nagyrészük visszahúzódott a fellegvárba. Később harminc 
szószólót küldtek ki, hogy kegyelmet kérjenek, de a király zordul azt 
válaszolta, hogy nincs irgalom. A kínzatástól félve ezért az ellenség 
előtt ismeretlen rejtekúton követeket küldtek Dareiosz anyjához, 
Sziszigambiszhoz, hogy megkérjék: engesztelje meg ő a királyt, mivel 
jól tudták, hogy Nagy Sándor szülőanyjaként szereti és tiszteli őt. 


Azonfelül Medatész közeli rokonságban is állt Dareíosszal, mivel a 
király nővérének lányát vette feleségül. Sziszigambisz sokáig ellenállt 
az esdeklők kérésének, mondván, hogy az érettük való közbenjárás 
nem illik mostani helyzetéhez. Hozzátette még, hogy attól tart: nagyon 
is visszaél a győztes elnéző türelmével, mert sűrűbben jut eszébe az, 
hogy most fogoly, mint az, hogy egykor királyné volt. Végül is 
megesett a szíve rajtuk, és megírta a levelet Nagy Sándornak. Azzal 
kezdte könyörgését, hogy mindjárt bocsánatot is kér, amiért 
könyörög; kérve kéri, kegyelmezzen meg az ostromlottaknak, de ha 
nekik nem, legalább neki magának; s irgalmazzon szerettei és rokonai 
puszta életének, hiszen nem ellenségei immár, hanem térdre borulva 
esdekelnek előtte. 

A király akkori mértéktartását és kegyességét ez az egy eset is 
bizonyíthatja: nemcsak Medatésznek kegyelmezett meg, hanem 
szabadon és sértetlenül szélnek eresztette az összes meghódoltat és 
foglyot is, a várost épségben hagyta, s a földművesek adóterhét 
elengedte. Ennél többet a győztes Dareiosztól sem eszközölhetett 
volna ki édesanyja. 

Ezek után Nagy Sándor térdre kényszerítette az uxioszok 
néptörzsét, s a szuszai szatrapa fennhatósága alá rendelte, majd 
Parmeniónnal megosztotta a csapatokat. Parmeniónnak azt a 
parancsot adta, hogy a síkságon keresztül vonuljanak tovább, ő pedig 
könnyű fegyverzetű embereivel a hegygerincek felé vette útját, 
melyeknek szakadatlan láncolata átnyúlik Perzsiába. E vidéket véges- 
végig letarolta, majd harmadnap Perzsiába érkezett, ötödnap pedig a 
Szuszai Kapunak nevezett hegyszoroshoz, melyet Ariobardzanész 
tartott megszállva huszonötezer gyalogossal. E körös-körül meredek, 
simára koptatott sziklák tetején, ahová nem hatolt már fel a nyíllövés, 
szántszándékkal mozdulatlanul és ijedelmet színlelve álltak a 
barbárok, amíg a makedón sereg benyomult a roppant szűk 
hegyszoroson. De amint látták, hogy az ellenség rendületlenül 
közeledik, irdatlan nagy köveket hengerítettek le a hegy meredekjén. 
Ezek aztán egyre-másra az alattuk meredező sziklákba ütközve, mind 
sebesebben zúdultak alá, és nemcsak egyeseket, hanem egyszerre 
egész szakaszokai is elsepertek. Parittyából kilőtt kövekkel és 
nyílzáporral is mindenünnen elárasztották a makedónokat. De nem ez 
volt a legkeservesebb e bátor férfiak számára, hanem az, hogy 
megtorlás nélkül kell elhullaniuk, mint a csapdába esett vadaknak. 
Haragjuk ezért tajtékzó dühre fordult, s a kiugró sziklákba fogózva, 
egymást fölfelé taszigálva igyekeztek a magasba, hogy elérjék az 
ellenséget. De a sziklák, melyeket egyszerre száz meg száz kéz 
markolt, meglazultak, és a kapaszkodók fejére zuhantak, így aztán 
sem a lábukat nem tudták megvetni, sem följebb nem vergődhettek, 
sőt, még a pajzsokból hevenyészett ostromfödél sem védte őket, oly 
irgalmatlanul súlyos köveket hengergettek rájuk a barbárok. A királyt 
nemcsak a harag fojtogatta de a szégyen is, hogy ily 


meggondolatlanul e hegyszorosba vezérelte seregét. Verhetetlen volt 
e napig, minden vállalkozása sikerrel járt, veszteség nélkül hatolt 
keresztül a kilikiai hegyszoroson, sőt, még a tenger is új utat nyitott 
előtte Pamphülia felé. Most cserbenhagyta a szerencse, s mi mást 
tehetett: visszatértek oda, ahonnan jöttek. Jelt adott tehát a 
visszavonulásra, elrendelve, hogy tömör sorokban, a fejük fölött 
szorosan egymáshoz illesztett pajzsok oltalma alatt hátráljanak kifelé 
a hegyszorosból. Harminc stádiumnyi utat tettek meg visszafelé. 


Amint tábort ütöttek egy mindenfelől nyílt térségen, Nagy Sándor 
nemcsak a többiekkel tanácskozta meg, mitévők legyenek, hanem 
babonából még a jövendőmondókat is megkérdezte. De mit is 
jósolhatott volna hirtelenében Arisztandrosz, akinek akkoriban jobban 
hitt, mint bármelyik jövendőmondónak? A jós mindössze annyit 
mondott, hogy ártalmára lehet a rosszkor bemutatott áldozat, majd 
összehívatta a vidék ismerőit. Ezek elmagyarázták, hogy Médián 
keresztül biztonságos, nyílt út vezet. A király azonban szégyellte volna 
temetetlenül otthagyni elesett harcosait, mert ősi hagyományuk 
szerint a katona legszentebb kötelessége, hogy bajtársait elhantolja. 
Ezért egybehívatta a nemrég ejtett foglyokat. Egyikük görög és perzsa 
nyelven egyaránt jól beszélt, s egyre azt erősítgette, hogy a király 
hiába vezetné seregét a hegyhátakon át Perzsia felé; van azonban egy 
erdei ösvény, melyen csak libasorban vergődhetnek keresztül, de 
véges-végig lombsátor födi, s az összefonódó faágak sűrű vadont 
alkotnak. Perzsiát ugyanis egyik oldalról szakadatlan hegyláncok 
övezik. Az ezerhatszáz stádium hosszú, százhetven stádium széles 
hegyhát a Kaukázus hegységtől a Bíbor-tengerig nyúlik. Ahol pedig 
megszakad a hegylánc, ott másfajta védelmi vonal szegélyezi Perzsiát: 
a tengeröböl. A hegyek lábánál tágas, termékeny síkság terül el, 
amelyen sűrűn sorakoznak a falvak és városok. Az Araxész folyó 
számos hegyi patak vizét hömpölygeti keresztül a Médoszba; a 
Médosz délnek kanyarodva a tengerbe ömlik. Kisebb annál a folyónál, 
melyet magába fogad, s amerre csak elcsörgedez, habjaival dús 
növényzetet táplál, s mindent virágba borít. Platánok és nyárfák 
szegélyezik a folyópartot, s a távolból úgy tetszik, mintha összefüggő 
erdőség borítaná egészen a hegyek lábáig. A fákkal beárnyékolt folyó 
mélyen a földbe vájt mederben hömpölyög, s fölötte is dús lombozatú 
dombok emelkednek, mert a nedvesség felhatol a fák gyökeréhez. 
Egész Ázsiában nincs még egy ilyen egészséges vidék: az éghajlatot 
egyfelől az összefüggő árnyékos, hűvös hegyvonulat mérsékli, 
enyhítve a nyári forróságot, másfelől á tenger közelsége, ahonnan 
langyos szellő fújdogál a part felé. 

Amikor a fogoly mindezt elbeszélte, a király megkérdezte tőle: 
hallomásból tudja-e az elmondottakat, vagy a saját szemével látta. A 
fogoly azt felelte, hogy pásztor volt, és bebarangolt arrafelé minden 


ösvényt; kétszer fogták el, először a perzsák Lükiában, másodszor 
most Nagy Sándor. Ekkor a királynak eszébe villant az egyik jóshely 
jövendölése, ahol kérdezősködésére azt a választ kapta, hogy a 
Perzsiába vezető úton lükiai polgár lesz majd a kalauza. Ezért 
pillanatnyi helyzetéhez mért, s a fogoly körülményeihez illő jutalmat 
ígért a lükiainak, majd megparancsolta, hogy fegyverkezzék fel 
makedón módra, és jó szerencsével mutassa előttük az utat; bármily 
meredek és nyaktörő is, felvergődik rajta maroknyi csapatával, 
nehogy még azt képzelje a pásztor, hogy amerre ő a marhák kedvéért 
feltörhetett, oda Nagy Sándor nem tud feljutni a dicsőségért és az 
örök hírnévért. A fogoly újra meg újra figyelmeztette, mily nehéz út 
előtt állnak, különösen a fegyverviselők. Mire a király ezt felelte: 

- Végy kezesül magad mellé, és kísérőim közül senki sem vonakodik 
majd követni, amerre csak vezérelsz. 

Így tehát Kratéroszt ott hagyta a tábor őrizetére a leginkább keze 
alá szokott gyalogosokkal, a Meleagrosz vezérelte csapatokkal, 
valamint ezer lovas íjásszal, és rájuk bízta, hogy őrizzék meg az 
állandó tábor látszatát, gyújtsanak a szokásosnál több tűzet, hogy a 
barbárok azt képzeljék, maga a király is a táborban tartózkodik. De ha 
Ariobardzanész netán mégis neszét venné, hogy Nagy Sándor eltűnt a 
tekervényes ösvényen, és csapatai egy részével megkísérelné útját 
állni, Kratérosz tartóztassa fel valamiképp, ijesszen rá, hogy az a 
közelebbi veszedelem irányába fordítsa hadát. Ha pedig neki magának 
sikerül túljárnia az ellenség eszén, s a hegyszorost megszállja, 
Kratérosz a nekiszilajodott barbárok lármája hallatára tüstént kövesse 
királyát, késedelem nélkül induljon meg azon az úton, ahonnan előző 
nap visszaszorították őket: ott nem tör rájuk az ellenség, mert Nagy 
Sándor ellen fordul. 

A harmadik őrségváltás idején teljes csöndben felsorakoztak, 
úgyhogy még kürtjel sem harsant, és megindultak a jelzett hegyi 
ösvényen. A király elrendelte, hogy a könnyű fegyverzetű katonák 
háromnapi élelmet vigyenek magukkal. Csakhogy a járhatatlan 
szakadékokban s a meredek sziklákon lépten-nyomon megcsúszott a 
lábuk, s a szélhordta hótorlaszok is halálosan kifárasztották őket. Ha 
belezuhantak egy-egy hóval teli gödörbe, az úgy elnyelte őket, mint 
valami csapda, és odasiető bajtársaikat is lerántották magukhoz, 
mielőtt segítségükkel kikászálódhattak volna. Félelmüket még az 
éjszaka s az ismeretlen vidék is fokozta, ezenfelül a bizonytalanság, 
vajon elég szavahihető-e a vezetőjük; mert ha kisiklik őrzői markából, 
úgy rajtuk üthetnek, akár az erdei vadakon. Egy szál fogoly 
becsületétől vagy életétől függött a király sorsa és az övék. Végre 
elérkeztek a  hegyszoroshoz. A jobb felőli út egyenest 
Ariobardzanészhez vezetett; a király itt hátrahagyta Philótaszt, 
Koinoszt, . Amüntaszt és  Polüperkhónt könnyű fegyverzetű 
csapataikkal, figyelmeztetve őket, hogy a gyalogsággal együtt vonuló 
lovasok miatt arrafelé, ahol kövér földekre, dús legelőkre bukkannak, 


lassabban haladjanak. A foglyok közül adott melléjük vezetőket. Ő 
maga fegyvereseivel s az agémának nevezett lovasosztaggal a 
meredek, de az ellenség állomáshelyeitől távolabb kanyargó ösvényen 
tört előre nagy keservesen. Már dél volt, s a kimerült harcosoknak 
meg kellett pihenniük, mert még ugyanakkora út állt előttük, 
amekkorát megtettek, de már kevésbé nyaktörő és meredek, így tehát 
étellel-itallal és alvással új erőt gyűjtöttek a katonák, majd a második 
őrségváltáskor ismét felkerekedtek. Az út hátralevő szakaszát 
különösebb nehézségek nélkül tették meg, arrafelé azonban, ahol a 
hegygerincek lassan a síkságba simulnak, hegyi patakok vájta 
hatalmas vízmosás állta útjukat. Ezenfelül még az egymásra fonódott, 
összenőtt faágak is sűrű szövedékű palánkként meredtek előttük. 
Mérhetetlen elkeseredés fogta el ekkor a katonákat, csaknem sírva 
fakadtak. Kiváltképp a sötétség félemlítette meg őket, mert ha itt-ott 
ragyogott is egy-egy csillag az égen, a fejük fölött sűrűn összeboruló 
lombsátortól nem láthatták. Hallás után sem tájékozódhattak, mert a 
szél rázta az erdő fáit, s az összecsapódó lombok erősebben suhogtak, 
mint a szél ostora. Végre felvirradt, és a várva vart hajnalfény 
eloszlatta az éjszaka rémeit. Hamarosan utat is találtak a vízmosáson 
át, és ki-ki ment, amerre látott. 

Így aztán  felvergődtek a magas hegytetőre, ahonnan 
megpillantották az ellenség táborát. Nyomban fegyvert fogtak, és 
hátba támadták a mit sem gyanító barbárokat: néhányat, akik szembe 
mertek szállni, le is kaszaboltak. Egyfelől a haldoklók hörgése, 
másfelől a saját seregükhöz visszairamodók siralmas látványa az 
épkézláb katonákat is megfutamította, még mielőtt ütközetbe 
bocsátkoztak volna. Amint a harci lárma behatolt a Kratérosz 
gondjaira bízott táborba, a parancsnok azonnal kivezényelte katonáit, 
hogy szálljak meg a hegyszorost, amelyben nemrég bennrekedtek. 
Ugyanakkor Philótasz is - Polüperkhónnal, Amüntasszal és Koinosszal 
együtt, akiknek a parancs szerint más-más úton kellett 
előrenyomulniuk - újabb riadalmat támasztott a barbárok soraiban. És 
noha makedón fegyver villogott mindenütt, a kétfelől is szorongatott 
ellenség  megörökítésre méltó csatát vívott. Ugy vélem, a 
végveszedelem még a gyávákat is felbátorítja, s a reménytelen helyzet 
sokszor a remény forrása lesz. Puszta kézzel derékon ragadták a 
fegyveres makedónokat, és hatalmas testük súlyával magukkal rántva 
a földre, sokat ledöftek közülük a kezükből kicsavart lándzsákkal. 
Ariobardzanész mintegy negyven lovas és ötezer gyalogos élén végül 
áttört a makedónok csatasorain - tenger vér folyt mindkét részről -, és 
hajszolta csapatait, hogy megszállja Perszepoliszt, a vidék fővárosát. 
De a város őrsége nem bocsátotta be, így újból harcra kényszerült a 
kitartóan üldöző ellenséggel, és menekülő társaival együtt elesett. 
Kratérosz is hamarosan odaérkezett: gyorsított menetben vitte 
seregét. 


A király sáncokkal megerősített tábort ütött azon a helyen, ahol 
szétverte az ellenség csapatait. A menekülő barbárok átengedték 
ugyan a győzelmet, de sok helyütt a makedónok útját állták a tátongó, 
feneketlenül mély, nyaktörő árkok, s ezért - már nem az ellenség, 
hanem a környék leselkedő veszedelmei miatt - csak lassan és 
óvatosan haladhattak előre. Utközben kapta meg Nagy Sándor 
Tiridatész perzsa királyi kincstartó levelét; Tiridatész tudatta, hogy 
jöttének hírére Perszepolisz lakói a kincstár kifosztására készülnek. 
Sietve szállja meg tehát az elhagyott kincstárat; útja akadálytalan 
lesz, noha át kell kelnie az Araxészen. A király egyetlen erényét sem 
dicsérhetném méltóbban, mint gyorsaságát. Gyalogos csapatait 
hátrahagyva, lovasaival egész éjszaka nyargalt, s az óriási úttól 
elcsigázott katonákkal pirkadatkor az Araxészhez érkezett. A közelben 
falvak húzódtak, ezeket leromboltatta, s az épületanyagból kővel 
megalapozott hidat hevenyésztek. 

És már közel jártak a városhoz, amikor egy siralmas embercsoport 
vánszorgott a király elé, a balszerencse megörökítésre méltó, ritka 
példája. Görög hadifoglyok voltak, mintegy négyezren, akiket a 
perzsák válogatott kínzásokkal agyongyötörtek. Némelyiknek a lábát 
metszették le, másoknak a kezét, a fülét, és barbár írásjegyeket 
égettek testükbe, sokáig őrizgették őket, hogy csúfot űzzenek belőlük. 
Amikor azonban megtudták, hogy ők maguk is idegen hatalom kezébe 
esnek, nem tiltották meg a foglyoknak, hogy a király elé járuljanak. 
Furcsa kísérteteknek látszottak, nem embereknek, pusztán a hangjuk 
volt felismerhető. Aki rájuk nézett, több könnyet ontott, mint ők 
maguk; mert e sokféle, változatos emberi balsors közepette 
mindegyikük gyötrelme egyaránt súlyosnak, de mégis más-más 
természetűnek látszott, úgyhogy nehéz lett volna eldönteni, melyikük 
a legszánalmasabb. S amikor felkiáltottak, hogy Iuppiter végre fölriadt 
álmából, és bosszút áll Görögországért, úgy látszott, valamennyi 
foglyot egyenlő balsors sújtotta. A király letörölte kiömlő könnyeit, és 
bátorítón szólt a foglyokhoz. Megígérte, hogy viszontlátják még 
városukat, feleségüket, majd a várostól két stádiumra megerősített 
táborhelyet jelölt ki számukra. 

A görögök kitódultak a sáncok közül, hogy megtanácskozzák, 
elsősorban mit is kérjenek a királytól. Egyesek azt kívánták, hogy 
Ázsiában települhessenek le, mások szívesebben hazatértek volna. A 
hagyomány szerint a küméi Euktémón így beszélt: 

- Mi, akik nemrég még pirultunk előbújni tömlöcünk homályából, 
hogy segítséget kolduljunk, mostani helyzetünkben úgy akarjuk 
fitogtatni  csonkaságunkat Görögországban, mint valami derűs 
látványt, holott még magunk sem tudjuk, szégyenkezzünk-e, vagy 
inkább bánkódjunk miatta. De könnyebben viseli nyomorúságát az, aki 
elrejtőzik, s a boldogtalannak nincs meghittebb otthona, mint a 
magány, és régi sorsának feledése. Mert aki vérmes reményeket fűz 


rokonai irgalmához, az nem tudja, mily hamar felszáradnak a könnyek. 
Senki sem szereti híven azt, akitől undorodik: mert a nyomorúság 
siralmas, a boldogság pedig kevély. Kinek-kinek a saját sorsa forog 
eszében, amikor másokén eltöpreng. Ha nem lettünk volna egytől 
egyig nyomorultak, már régen megutáltuk volna egymást Nem csoda, 
ha a szerencsések is mindenkor egyívású barátokhoz dörgölőznek. 
Esdve kérlek benneteket: keressünk egy zugot, ahol eláshatjuk 
magunkat csonka végtagjainkkal, hiszen már régóta bevégeztük 
életünket. Hazatértünkön  — ugyancsak 6 örvendeznének "majd 
asszonyaink, akiket ifjakként vettünk feleségül! Gyermekeink 
ifjúságuk virágában, erejük teljében atyjuknak ismernek el majd 
minket, rabsorsban megtört foglyokat! Es hányan tudnánk bejárni 
annyi földet? Távol Európától, Kelet legszélső határára száműzve, 
öregen, erőtlenül, megcsonkított végtagjainkkal bezzeg elviseljük 
majd mindazt, ami a fegyverforgatókat, a győzteseket is halálra 
fárasztotta! Aztán új asszonyainkat, akiket hadifogságunkban egyedüli 
vigaszul sodort mellénk a sors és a kényszer, meg apró gyermekeinket 
magunkkal cipeljük-e, vagy itt hagyjuk? Ha velük együtt térünk haza, 
senki sem akar majd felismerni minket. Tehát máról holnapra 
faképnél hagyjuk itteni szeretteinket, amikor még bizonytalan, hogy 
meglátjuk-e valaha is azokat, akikhez törekszünk? Itt kell 
elrejtőznünk, azok között, akik kezdettől fogva nyomorultnak ismertek 
bennünket. 

Így beszélt Euktémón. 

Ezzel szemben az athéni Theaitétosz másképpen szólalt fel. A 
becsületes ember nem külsejük alapján ítéli meg hozzátartozóit, 
különösen akkor, ha nem születésüktől fogva fogyatékosak, hanem az 
ellenség kegyetlensége folytán. Méltó minden gyalázatra az, aki pirul 
balszerencséjén; mert gyászosan vélekedik a halandókról, és nem 
bízik az irgalomban, mivel ő maga is megtagadná másoktól. Az istenek 
most tálcán kínálják a görögöknek mindazt, amiről már álmodni sem 
mertek: hazát, hitvest, gyermekeket, s mindazt, ami oly becses az 
emberek szemében, akár az életük, vagy amiért az életüket is 
feláldoznák. Miért ne törnének ki ebből a tömlöcből? Otthon még a 
lélegzetvétel is másként esik, még a fény is másként ragyog. Honi 
szokásaikra, a szent szertartásokra, anyanyelvükre áhítoznak még a 
barbárok is, ők pedig önként lemondanának e nagy kincsekről, holott 
csak azért oly szerencsétlenek, mert mindezt nélkülözniük kell. Ő 
maga, élve a király roppant kegyével, mindenképpen visszatér házi 
isteneihez és szülőföldjére. De ha akadnak olyanok, akiket visszatart a 
szeretet a rabszolga mivoltukban kényszerűen elismeri ágyas és a 
porontyok iránt, azokat hagyják csak itt azok, akiknek semmi sem 
drágább hazájuknál. 

Csak kevesen voltak ezen a véleményen, a többiekben a 
megszokásnak a természetnél is erősebb hatalma kerekedett felül. 
Közösen elhatározták, hogy megkérik a királyt, jelöljön ki számukra 


lakóhelyet. Száz szószólót választottak. Nagy Sándor úgy gondolta, 
olyasmit kérnek majd tőle, amit ő maga is a legjobbnak vélt, ezért így 
szólt hozzájuk: 

-  Igásbarmokat rendeltem számotokra, hogy hazaszállítsanak 
benneteket. Ezenfelül megparancsoltam, hogy fizessenek ki nektek 
fejenként ezer denáriust. És lesz rá gondom, hogy otthon. 
Göröghonban, csonkaságotoktól eltekintve senki se képzelje magát 
nálatok különbnek. 

A küldöttek könnye kicsordult, földre sütötték tekintetüket, nem 
mertek fölnézni, egy szót sem mertek szólni. Végül is, amikor a király 
szomorúságuk okát firtatta, Euktémón válaszul elbeszélte nagyjából 
mindazt, amit a gyűlésen mondott. A király szíve megesett nemcsak 
nyomorúságukon, de bánkódásukon is, és elrendelte, hogy háromezer 
denáriust fizessenek ki nekik fejenként. A pénzt megtoldotta tíz-tíz 
ruhával, s ezenfelül igásbarmokkal, aprómarhával és gabonával, hogy 
megművelhessék és bevethessék a nekik osztott földet. 


Másnap összehívta a parancsnokokat, és kifejtette előttük, hogy 
nincs még egy város, mely nagyobb ellensége volna a görögöknek, 
mint Perzsia királyainak ősi székhelye. Innen özönlöttek ki egykor az 
óriási hadak, innen indított istentelen háborút Európa ellen először 
Dareiosz, azután Xerxész. E város romba döntésével kell áldozniuk 
őseik emlékének. 

A barbárok már sorsára hagyták és szertefutottak - kit hová 
kergetett a rémület -, amikor a király, mit sem késlekedve, bevonult a 
phalanx élén. Számos, királyi kincsekkel telizsúfolt várost vett már be 
ostrommal, vagy adott át neki a meghódolt lakosság, de ennek a 
városnak a gazdagsága minden másét felülmúlta. A barbárok ide 
hordták össze egész Perzsia minden kincsét: hegyekben tornyosult az 
arany és ezüst, a tengersok kelme s a különféle tárgyak, nem 
használati eszközök, hanem a fényűzés fitogtatására összeharácsolt 
csecsebecsék. Fegyveres tülekedés támadt még a győztesek között is: 
ellenségnek tekintették azt, aki becsesebb zsákmányt kaparintott 
meg. S mivel nem markolhattak fel mindent, amire rábukkantak, már 
nem válogatás nélkül csaptak le a kincsekre, hanem értékük szerint. A 
királyi köntösöket, ahogy ki-ki egy-egy csücskénél fogva ráncigálta, 
széjjelszaggatták; csákánnyal zúzták darabokra a finom mívű drága 
edényeket. Semmi sem maradt épségben, semmit sem vittek el 
egészben: megcsonkított szobrok végtagjait hurcolták, ki mit ért. 

És nemcsak a kapzsiság garázdálkodott a megszállt városban, 
hanem a kegyetlenség is. Az aranyban-ezüstben dúskáló győztesek 
lemészárolták az értéküket vesztett foglyokat, és vaktában 
kaszabolták, aki a szemük elé került, noha azelőtt a váltságdíj 
reményében megkegyelmeztek volna nekik. Ezért az ellenség soraiból 
sokan önkezükkel vetettek véget életüknek: drága ruhákat öltve, 


feleségükkel, gyermekeikkel együtt levetették magukat a falakról. 
Egyesek felgyújtották házukat, tudva, hogy az ellenség úgyis 
hamarosan megteszi, és elevenen benn égtek családjukkal. Végre a 
király megtiltotta katonáinak, hogy az asszonyokról leszaggassák az 
ékszert, és erőszakot kövessenek el rajtuk. A hagyomány szerint oly 
temérdek kincset zsákmányoltak, hogy elvinni sem lehetett. 
Egyébiránt vagy a többi tudósítást is kétségbe kell vonnunk, vagy el 
kell hinnünk azt is, hogy a város kincstárában százhúszezer talentum 
volt. Elszállítására Nagy Sándor igásbarmokat és tevéket hozatott 
Szuszából és Babilonból, mert elhatározta, hogy magával viszi 
hadiköltségekre. Parszagada bevételekor még hatezer talentummal 
megnövekedett ez a pénzösszeg. Ezt a várost Kürosz alapította, és 
Gobarész helytartó adta Nagy Sándor kezére. 

A király Perszepolisz fellegvárát Nikarkhidész oltalmára bízta, és 
háromezer főnyi makedón helyőrséget hagyott hátra benne. 
Tiridatészt, aki átadta neki a kincstárat, megtartotta abban a 
tisztségben, melyet Dareiosznál betöltött. A sereg nagy részét és a 
málnás szekereket is Perszepoliszban hagyta Parmenión és Kratérosz 
parancsnoksága alatt. Ő maga ezer lovassal és egy könnyű 
fegyverzetű gyalogos csapattal a Fiastyúk csillagkép jegyében Perzsia 
belső vidékei felé igyekezett. Meg-megújuló zivatarok verték, csaknem 
elviselhetetlen viharok tépázták őket, de Nagy Sándor rendületlenül 
haladt kitűzött célja felé. Nemsokára örök hó borította útra tértek, 
melyet jégpáncélba vont a kemény hideg. A vidék sivársága, az úttalan 
pusztaság megfélemlítette a fáradt katonákat, akiknek úgy rémlett, a 
világ peremén járnak. Megrökönyödve néztek körül a kopár, kihalt 
tájon, ahol nyoma sem volt az emberi életnek, és azt követelték, hogy 
forduljanak vissza, mielőtt kifogynának a napvilágból és a levegőből. A 
király nem büntette meg a rémüldözőket, inkább leugrott lováról, és 
maga is gyalogszerrel bandukolt a havas, jégborította úton. A többiek 
szégyelltek volna, ha nem tesznek ugyanúgy - elsőnek barátai, majd a 
parancsnokok, végül a közkatonák. A király járt legelöl, csákányával 
tört magának utat a jégben, s a többiek követték példáját. Végre 
maguk mögött hagyták a szinte járhatatlan erdőséget, s itt-ott emberi 
élet nyomaira, szerte kószáló juhnyájakra bukkantak. A széjjelszórt 
viskókban tanyázó lakosok szentül hitték, hogy a járhatatlan ösvények 
megoltalmazzák őket. Amint megpillantották az ellenség seregét, 
agyonverték azokat, akik nem tudtak velük menekülni, aztán az 
elhagyott, hólepte hegyekbe húzódtak fel; de később, amint beszédbe 
elegyedtek a hadifoglyokkal, lassacskán megenyhült vad félelmük, és 
megadták magukat a királynak. Nagy Sándor a meghódoltak ellen 
nem is alkalmazott szigorúbb rendszabályokat. 

Ezután feldúlták Perzsia földjét, és számos falut leigáztak. Végül a 
mardusok harcias néptörzséhez érkeztek, melynek életmódja erősen 
elüt a perzsákétól. Barlangokat vájnak a hegyoldalakba, ott húzzák 
meg magukat asszonyaikkal és gyerekeikkel, és háziállatok meg erdei 


vadak húsával táplálkoznak. Az asszonyok sem szelídebb 
természetűek, mint ahogy életmódjukból várható. Borzasan meredezik 
üstökük, térden felüli gúnyát viselnek, és homlokukat parittyával 
övezik: ez fejékük, egyben fegyverük is. Ám ezt a néptörzset is 
megpuhította a közös sorscsapás. 

Így tehát a király harminc nappal azután, hogy útra kelt 
Perszepoliszból, máris visszatért a városba. Megajándékozta barátait 
és a többieket is, kit-kit érdeme szerint. Csaknem mindent 
szétosztogatott, amit a városban zsákmányolt. 


Nagy Sándor ragyogó erényeit, jó tulajdonságait, melyekkel minden 
más királyt felülmúlt - állhatatosságát a veszedelmek közepette, 
gyorsaságát tervei kieszelésében és végrehajtásában, hűségét adott 
szavához, irgalmát a foglyok iránt, és mértéktartását még a 
megengedett és szokásos  élevezetekben is  -, — mind-mind 
elhomályosította fékevesztett borivó szenvedélye. Amikor ellensége és 
vetélytársa tüzzel-vassal azon mesterkedett, hogy visszaszerezze 
birodalmát, s a legyőzöttek, akiket nemrég igázott le, megvetéssel 
tekintettek az új uralomra, Nagy Sándor már fényes nappal lakomához 
ült, melyen asszonyok is részt vettek, persze nem olyanok, akiket tilos 
megerőszakolni, hanem szajhák, akik kicsapongóbban, mint illett 
volna, örökösen a fegyveresek közt csellengtek. Egyikük, maga is 
boros fővel, egyszer azt hajtogatta, hogy minden görög mérhetetlenül 
hálás lesz, ha Nagy Sándor felgyújtja a perzsák királyi palotáját, és ezt 
el is várják tőle mindazok, akiknek városait lerombolták a barbárok. 

Egypáran, maguk is bortól kábán, csatlakoztak a részeg ringyó 
véleményéhez e nagy jelentőségű kérdésben. Sőt a király is, aki 
jobban szerette, mint bírta a bort, így kiáltott fel : 

- Csakugyan, miért is ne állnánk bosszút Görögországért, miért ne 
perzselnénk föl a várost? 

Mindannyian nekitüzesedtek a színbortól, és részeg fővel a város 
felperzselése mellett kardoskodtak, pedig amikor fegyverrel 
elfoglalták, megkímélték. Elsőnek a király vetett tűzcsóvát a palotára, 
aztán sorra a vendégek, a szolgák, a szajhák. Nagyrészt cédrusfából 
épült a palota, így gyorsan tüzet fogott, s a lángok elharapóztak. 
Amikor a várostól nem messze táborozó katonák észrevették, 
odarohantak, hogy segítsenek, mert véletlennek hitték a tűzvészt. De 
a palota előcsarnokába érkezve látták, hogy maga a király hordja az 
égő fáklyákat. Erre kiöntötték a magukkal hozott vizet, s ők is 
nekiláttak, hogy gyúlékony anyagot dobáljanak a tűzbe. 

Ilyen sorsra jutott egész Kelet királyvárosa, ahová egykor annyi 
népfaj fordult igazságért, annyi király székhelye, Görögország 
egyetlen réme hajdanában, ahonnan ezer hajóból álló had kelt útra 
egész Európát elözönlő seregekkel, s e hadak óriási építménnyel 
hidalták át a tengert, keresztülfúrták a hegyeket, s a csatornákba 


bevezették a tenger vizét. Hosszú idő lepergett már pusztulása óta, és 
mégsem épült fel romjaiból a város. Más városokat is feldúltak a 
makedón királyok, melyek most a parthusok kezén vannak; de 
Perszepolisznak ma már a helyét sem tudnánk, ha az Araxész folyó, 
mely a városfalaktól nem messze kanyargott, nem vezetne nyomra. A 
környékbeliek tudni vélik, hogy a város húsz stádiumra a folyótól 
feküdt. 

A makedónok szégyenkeztek, hogy a dicső várost borgőzös királyuk 
parancsára eltörölték a föld színéről. Ezért komolyra fordították a 
szót, és rákényszerítették magukat, hogy elhiggyék: a várost éppen 
így kellett eltörölniük a föld színéről. Mondják, hogy Nagy Sándor, 
amint részegségtől elködösült agya kitisztult, némi pihenés után 
megbánta tettét, és kijelentette, hogy a perzsákra nagyobb büntetést 
mértek volna a görögök, ha arra kényszerítik őket, hogy Nagy Sándort 
lássák Xerxész palotájában és királyi trónján. Másnap a lükiainak, aki 
a Perzsiába vezető úton kalauzolta, harminc talentumot ajándékozott. 

Innen Média területére vonult, ahol csatlakozott hozzá az 
utánpótlás, a Kilikiában toborzott ötezer gyalogos és ezer lovas újonc. 
Mindkét fegyvernem az athéni Platón parancsnoksága alatt állt. E 
csapatokkal megerősítve elhatározta, hogy Dareiosz üldözésére indul. 


Dareiosz eközben már Ekbatanába érkezett. E város Média 
székhelye; most a parthusok kezén van, s királyaik nyári rezidenciája. 
Azután elhatározta, hogy Baktriába megy, de attól tartva, hogy a 
villámgyors Nagy Sándor máris bevette a várost, megváltoztatta 
szándékát és útirányát. A makedón király ezerötszáz stádiumra volt 
tőle, de az ő sebességéhez képest már semmiféle távolság nem 
látszott elég messzinek. Ezért Dareiosz inkább harcra készült, mint 
menekülésre. Harmincezer gyalogos állt mögötte, közöttük négyezer 
görög, akik kezdettől fogva mindvégig hűséggel ragaszkodtak a 
királyhoz. Felsorakoztak a parittyás és íjász osztagok is, négyezer fő. 
Rajtuk . kívül  háromezer-háromszáz lovas, főként  Baktriából, 
Besszosznak, a baktriai vidék helytartójának vezérletével. E sereggel 
lekanyarodott a hadiútról, és megparancsolta, hogy a markotányosok 
és a málhás szekerek az őrséggel együtt vonuljanak tovább. Majd 
gyűlést hívott össze, s ekképp szónokolt: 

- Ha a sors gyávákkal sodort volna együvé, olyanokkal, akik többre 
becsülik rongy életüket, mint a dicső halált, inkább hallgatnék most, 
semmint hogy hiába fecséreljem a szót. De már eddig is súlyosabb 
bizonyítékait tapasztaltam  hősiességeteknek és  hűségeteknek, 
mintsem kívántam volna. Illőbb ezért arra törekednem, hogy méltó 
legyek ilyen barátokhoz, mint kétségbe vonnom, vajon hívek 
maradtatok-e önmagatokhoz. Oly sok ezer ember közül, akik 
fővezérségem alatt harcoltak, csak ti követtetek engem, noha már 
kétszer szenvedtem vereséget, kétszer kellett menekülnöm. 


Rendületlen hűségeteknek köszönhetem, hogy még királynak 
tekinthetem magam. Árulók és katonaszökevények uralkodnak 
városaimban, istenemre, nem azért, mintha méltónak bizonyultak 
volna ily tisztségre, hanem, hogy a sok jutalommal megzavarják a ti 
fejeteket is. De ti, érdemes barátaim, mégis inkább az én sorsomban 
osztoztok, mint a győztesében. Jutalmazzanak meg érte az istenek 
helyettem is, ha én nem tehetném! És az istenekre mondom, meg is 
jutalmaznak. Sohasem lesz olyan süket az utókor, oly hálátlan a 
történetírás, hogy méltán egekig ne magasztalna benneteket. Ezért, 
még ha a menekülés tervét forgatnám is fejemben, amitől felette 
borzad a lelkem, bátorságotokon fellelkesülve szembefordulnék az 
ellenséggel. Még meddig bolyongjak száműzöttként birodalmamban, 
az idegen, betolakodott király elől menekülve, meddig kerülgessem 
királyságom határait, amikor megkísérelhetem a hadiszerencsét, s 
akkor vagy visszaszerzem, amit elvesztettem, vagy dicső halállal 
pusztulok? Talán bizony várjam be a győztes ítéletét, és fogadjam el 
alamizsnaként valamelyik néptörzs királyságát, ahogy Mazaiosz és 
Mithrenész tette, hogy Nagy Sándornak csábítóbb legyen a dicsőség 
szavát, mint haragját követnie? Ne adják az istenek, hogy bárki is 
merészeljen megfosztani fejem királyi ékétől, vagy 
könyöradományként  megajándékozzon vele! Nem mondok le 
birodalmamról, amíg csak élek, és királyságom összeomlása egy lesz 
utolsó leheletemmel. Ha ily lelkülettel, ily törvénnyel éltek, egyitek 
sem veszíti el szabadságát. Senkinek sem kell eltűrnie közületek a 
makedónok kevélységét, a dölyfös képeket; jobbotok vagy megtorolja 
a sok gonoszságot, vagy végét veti. Éppen az én esetem példázza, mily 
forgandó a szerencse, s így méltán várom, hogy sorsom jobbra 
forduljon. De ha jogos és igaz háborúnkban elfordulnak is tőlünk az 
istenek, a bátor férfiak mégis hősi halált halhatnak. Őseink hírnevére, 
akik oly emlékezetes dicsőséggel uralkodtak egész Keleten, e 
férfiakra, akiknek egykor hadisarccal adózott Makedónia, számtalan 
hajóhadunkra, mely Görögországra tört, s királyaink megannyi 
diadalára — könyörögve kérem:  vértezzétek fel — magatokat 
nemességetekhez, nemzetségetekhez méltó bátorsággal, hogy éppoly 
rendületlen lélekkel nézzünk szembe azzal, ami ránk vár, ahogyan az 
eddigi csapásokat tűrtétek. Engem minden bizonnyal örökre 
felmagasztal akár a fényes győzelem, akár a dicső halál. 

Dareiosz szavait hallva mindnyájuk szívét-lelkét borzadállyal 
töltötte el a fenyegető veszedelem réme. Nem tudtak mit mondani, 
hang nem jött ki a torkukon. Végül is Artabadzosz, a király legrégibb 
barátja, így emelt szót: 

- Mi pedig legdrágább ruhánkat öltjük magunkra, s a lehető 
legpompásabb fegyverzetben követjük csatába a királyt, és lelkünkben 
győzelmet remélünk, de a haláltól sem riadunk vissza. 

Helyesléssel fogadták szavait. Nabardzanész azonban, aki szintén 
részt vett a gyűlésen, Besszosszal együtt hallatlan gaztettre 


szövetkezett: eltökélték, hogy a parancsnokságuk alatt álló katonák 
segítségével foglyul ejtik és megkötözik királyukat. Úgy okoskodtak: 
ha Nagy Sándor nyomon követi őket, élve adják kezére a királyt, s 
ezzel hálára kötelezik a győztest, aki bizonyára busás jutalmát ad 
Dareiosz elfogásáért; ha pedig sikerül kereket oldaniuk Nagy Sándor 
elől, megölik Dareioszt, magukhoz ragadják a hatalmat, és újra 
háborút kezdenek. Miután töviről-hegyire meghányták-vetették 
egymás közt a gyilkosság tervét, Nabardzanész, hogy előkészítse 
gálád tervüket, így szólt a királyhoz: 

- Tudom, hogy most olyasmit mondok, ami első hallásra aligha lesz 
kedves fülednek. De az orvos is keserű szerekkel gyógyítja súlyos 
betegét, s a kormányos, amikor hajótöréstől tart, kidobálja a 
felesleges rakományt, hogy mentse, ami még menthető. En azonban 
nem olyasmit tanácsolok, hogy bármit is feláldozz, hanem, hogy józan 
megfontolással mentsd meg életedet és királyságodat. Az istenek 
ellenére keveredtünk háborúba, s a könyörtelen balszerencse 
szüntelenül üldözi a perzsákat. Újra kell kezdenünk mindent, új 
előjelek jegyében. Add át egy időre valaki másnak a királyi hatalmat 
és a fővezérséget. Addig viselje a királyi címet, amíg az ellenség ki 
nem takarodik Ázsiából, aztán győztesként adja vissza királyságodat 
És hogy ez hamarosan bekövetkezik, azt egyszerű számítás igazolja: 
Baktra még sértetlen, az indusok és a szakák a te alattvalóid; annyi 
nép, annyi sereg, a lovasok és gyalogosok ezrei várakoznak harcra 
készen haderejükkel; nagyobb embertömeg áll rendelkezésünkre a 
háború céljára, mint amekkora elpusztult. Miért rohannánk 
vesztünkbe fölöslegesen, vadállatok módjára? A bátrak megvetik 
ugyan a halált, de nem becsülik le az életet. A gyávákat a 
fáradalmaktól való iszony gyakran ostoba önfeláldozásba kergeti; a 
bátor azonban mindent megkísérel. Végül mindenképp a halál vár 
valamennyiünkre, de nem elég lomhán elébe cammognunk. Ezért 
tehát, ha Baktrába sietünk, mely a legbiztosabb menedékhely, a nehéz 
időkre való tekintettel válasszuk királlyá Besszoszt, e vidék 
helytartóját. Ha rendbe hozta dolgaidat, az ideig-óráig rábízott 
hatalmat újból átadja neked, a törvényes királynak. 

Nem csoda, ha Dareiosz nem türtőztette haragját, ámbár nem tudta 
még, mily gonoszság lappang a gálád szavak mögött, így kiáltott f el 
tehát: 

- Cudar rabszolga, kiböjtölted a várva várt időt, hogy napfényre 
hozd gyilkos szándékodat? 

És kardot rántva, úgy látszott, menten megöli, de Besszosz és a 
baktriaiak rögtön körülállták, mintegy esdeklőn, szomorú orcával, 
valójában ugrásra készen, hogy megkötözzék, ha tovább heveskedik. 
Nabardzanész eközben elosont, s nyomban utána Besszosz is; titkos 
tervük végrehajtására készülődve megparancsolták a vezérletük alatt 
álló csapatoknak, hogy vonuljanak félre a többiektől. Artabadzosz a 
pillanatnyi helyzethez illő szavakkal igyekezett lecsillapítani 


Dareioszt, és újra meg újra a súlyos időkre hivatkozott: viselje el 
türelemmel alattvalóinak ostobaságát vagy tévedését, mert 
bármilyenek is, mégiscsak az ő alattvalói. Nagy Sándor már a 
sarkában van, fenyegeti, hiába állnak készen mindnyájan a védelmére. 
Mi történik, ha tovább menekülnek, és elszakítják őket királyuktól? 

Dareiosz nagy kelletlenül hajlott Artabadzosz szavára, s ámbár az 
volt a szándéka, hogy tábort bont, az általános zűrzavar láttán mégis 
ott maradt. De úgy elfogta a bánat és csüggedés, hogy sátrába 
zárkózott. A táborban pedig irányítás híján hullámzottak a kedélyek, 
és nem tudtak közös megállapodásra jutni, mint máskor. Patron, a 
görög zsoldosok vezére, megparancsolta katonáinak, hogy ragadjanak 
fegyvert, és álljanak készen a parancs végrehajtására. A perzsák 
különváltak a többitől; Besszosz a  baktriaiakkal maradt, és 
megkísérelte magához csalogatni a perzsákat; a fel nem dúlt baktriai 
vidék gazdagságával kecsegtette őket, egyben rájuk ijesztett, mekkora 
veszedelem fenyegeti azokat, akik itt maradnak. A perzsák azonban 
szinte egyhangúlag azt felelték, hogy hitványság volna cserbenhagyni 
a királyt. Eközben Artabadzosz egymaga intézte a fővezéri teendőket: 
körüljárt a perzsák sátrai között, szakadatlan biztatta és intette hol az 
egyes csoportokat, hol az egész sereget mindaddig, míg meg nem 
bizonyosodott afelől, hogy készen állnak parancsai teljesítésére. Még 
Dareioszt is rábeszélte nagy nehezen, hogy egyék valamit, és fordítsa 
figyelmét a tennivalókra. 


A királyi uralomra sóvárgó Besszosz és Nabardzanész elhatározta, 
hogy végrehajtja a régóta forralt galád tervet; mert amíg Dareiosz él, 
egyikük sem remélheti, hogy ekkora hatalom birtokosa lehet. E 
néptörzsek ugyanis mélységesen tisztelik a király fenségét, már 
puszta neve is eggyé kovácsolja őket, és éppoly hódolattal övezik 
balsorsában is, mint korábbi jó sorsában. A gonosztevőket 
felfuvalkodottá tette az a körülmény, hogy a fennhatóságuk alatt álló 
terület jobban meg volt rakva fegyveresekkel, és kiterjedtebb volt, 
mint a többi nép országai. Ázsia harmadrészét ölelte fel, és a fiatal 
haderő annyi embert tett ki, amennyit Dareiosz a háborúban 
elveszített. Nemcsak Dareioszt vetették meg, hanem Nagy Sándort is; 
úgy vélték, ha sikerül kezükbe kaparintani a királyságot, e terület 
elegendő erőforrás lesz ahhoz, hogy meg is tartsák a hatalmat. 

Hosszas fontolgatás után úgy döntöttek, hogy a feltétlen 
engedelmességre kész baktriai katonák segítségével elfogják a királyt, 
majd hírnököt küldenek Nagy Sándorhoz, hogy jelentse: elevenen 
őrzik számára Dareioszt. Ha pedig Nagy Sándor megvetően 
visszautasítaná az árulást - amitől tartottak is -, akkor megölik 
Dareioszt, és a maguk katonáival megszállják Baktrát. Csakhogy 
nyíltan nem foghatták el Dareioszt, mert a sok ezer perzsa királya 
segítségére sietett volna, ezenfelül még a görögök hűségétől is 


tartottak, így hát csellel igyekeztek megvalósítani azt, amit erőszakkal 
nem lehetett; elhatározták, hogy úgy tesznek, mintha megbánták 
volna különválásukat, és bocsánatot kérnek a királytól a zavarkeltés 
miatt. Eközben kiküldtek néhány embert, hogy fellázítsák a perzsákat. 
Hol reménykeltéssel, hol megfélemlítéssel zaklatták fel a katonák 
lelkét, mondván: vásárra viszik a bőrüket a végső összeomlásban, 
vesztükbe rohannak, holott Baktra tárva-nyirva előttük, kész 
befogadni őket, bőven megrakva oly földi javakkal, amikről még csak 
nem is álmodhatnak. 

Míg ezen buzgólkodtak, megjelent Artabadzosz, és nem tudni, vajon 
a király meghagyásából, vagy a saját feje szerint, bejelentette, hogy 
Dareiosz megenyhült irántuk, és visszafogadja őket régi barátságába. 
Azok könnyüket ontva, hol magukat mentegették, hol Artabadzosznak 
rimánkodtak, hogy vegye védelmébe ügyüket, és közvetítse 
könyörgésüket a királyhoz, így múlt el az éjszaka; napkeltekor 
Besszosz és Nabardzanész már a királyi sátor bejáratánál állt a 
baktriai katonákkal, ünnepélyes kötelességük ürügyével palástolva 
titkos gaztettük tervét. Dareiosz jelt adott az indulásra, és régi szokás 
szerint szekérre szállt. Nabardzanész és a többi gonosztevő 
feltartóztatta a királyt, földre borulva hódoltak az előtt, akit 
pillanatokon belül meg akartak kötözni, és még bűnbánó könnyeket is 
ontottak. Ily mesterien képmutató lehet az ember! Azután térden állva 
könyörögtek előtte, s ezzel nemcsak hogy elhitették szavaikat az 
őszinte és jámbor természetű Dareiosszal, hanem még könnyeket is 
csaltak a szemébe. S még akkor sem bánták meg gálád tervüket, 
amikor látták, milyen királyt és milyen férfiút csalnak tőrbe. A király 
pedig, nem sejtve a fenyegető veszedelmet. Nagy Sándor seregei elől 
igyekezett menekülni, mert egyedül tőlük rettegett. 


Patron, a görögök vezére pedig megparancsolta katonáinak, hogy 
öltsék fel a málhásszekereken szállított fegyvereket, és álljanak 
készenlétben, hogy teljesíthessék minden parancsát. Ő maga a király 
kocsija mögött haladt az alkalomra lesve, amikor megszólíthatná, mert 
megneszelte, mily gaztettet forral Besszosz. Besszosz azonban éppen 
ettől tartva nem tágított a kocsi mellől: inkább őrizte, mint kísérte a 
királyt. Így aztán Patron sokáig habozott, és közben minduntalan 
megakadályozta valami a beszédben. Hűség és félelem között 
ingadozva szegezte szemét a királyra. Dareiosz végre rápillantott, és 
odaküldte Bubakészt, az egyik eunuchot, aki szorosan az ő kocsija 
mögött haladt, hogy megtudakolja, vajon beszélni akar-e vele. Patron 
azt felelte, hogy mindenképp beszélni szeretne vele, de fültanúk 
nélkül. Dareiosz megparancsolta, járuljon közelebb, mégpedig tolmács 
nélkül, mert a király éppenséggel nem volt járatlan a görög nyelvben. 
Patron pedig így szólt: 


- Királyom, kevesen maradtunk az ötvenezer görögből, akik jó és 
balsorsodban egyaránt kitartottunk melletted. Mostani helyzetedben 
éppúgy, mint hatalmad teljében, bármely földet válassz ki, mindenüvé 
veled tartunk, mintha csak hazánkért, saját ügyünkért indulnánk 
harcba. Sikereid és vereségeid szoros szálakkal fűznek hozzád 
bennünket. E törhetetlen hűségre kérlek, könyörögve: a mi 
táborunkban. állítsd fel sátradat, és engedd, hogy mi legyünk 
testőrzőid. Görögországot elveszítettük, s nekünk nincs Baktriánk. 
Minden reményünk benned van. Bárcsak másokban is lehetne! Többet 
nem mondhatok. Külhoni idegen származék létemre nem kérnélek, 
hogy testőrződ lehessek, ha tudnám, hogy más jobban vigyáz rád. 

Besszosz nem értett görögül, de bűntudata megsejtette vele, hogy 
Patron valóban leleplezte őt, és minden kétségét eloszlatta az, hogy 
még a görög tolmácsokat sem avatták bele beszélgetésükbe. Dareiosz 
azonban, arcvonásaiból ítélve, egy cseppet sem ijedt meg, hanem 
faggatni kezdte Patront, miért adja neki e tanácsot. A görög úgy vélte, 
többet nem árulhat el, ezért így felelt: 

- Besszosz és Nabardzanész cselszövénye les rád, vagyonod és 
életed veszélyben forog. A mai nap vagy a te utolsó napod lesz, vagy 
gyilkosaidé. 

És Patron csakugyan fényes dicsőséget aratott a király 
megmentésével. Meglehet, hogy azok is tévednek, akik szerint az 
emberi dolgok vaktában örvénylenek és összevissza kavarognak, meg 
azok is, akik szerint a sejtett és már jóval korábban megszabott okok 
kapcsolata révén minden a maga rendjében, változatlan 
törvényszerűséggel folyik le. Dareiosz mindenesetre azt felelte, hogy 
ismeri a görög katonák hűségét, mégsem akar elszakadni soha saját 
honfitársaitól. Nehezebb pálcát törni valaki fölött, mint kelepcébe 
esni. Bármit is hozzon a sors, szívesebben eltűri övéi között, semmint 
hogy idegenekhez pártoljon. Máris későn pusztul el, ha katonái nem 
rántanak kardot életéért. Patron feladta a reményt, hogy megmentheti 
a királyt, és visszatért saját seregéhez, elszántan arra, hogy 
hűségesen kitart Dareiosz mellett. 

Besszosznak az volt a szándéka, hogy rögtön megöli a királyt; de 
attól tartva, hogy csak akkor férkőzhet Nagy Sándor kegyeibe, ha élve 
adja kezébe Dareioszt, a következő éjszakára halasztotta gaztette 
végrehajtását. Nyomban feltüzelte az öröm, hogy a király oly bölcsen 
és óvatosan kisiklott a hitszegő kelepcéjéből, aki máris Nagy Sándor 
jutalma felé kacsingat, mert ajándékba akarja vinni az ellenségnek a 
király fejét. Nem is csoda, úgymond, ha efféle pénzen vett ember 
szemében adásvétel tárgya minden, hiszen nincs családja, házi 
tűzhelye, hontalan az egész földkerekségen, mindkét tábor 
ellenségeként csavarog a világban, a többet ígérő intésére lesve. Majd 
tisztázni akarta magát, a honi isteneket hívta hűsége tanúinak, 
Dareiosz pedig helyeslően bólogatott, ámbár szentül hitte, hogy a 
görögök igazat mondtak. De odáig fajult már a dolog, hogy veszélyes 


volt saját híveiben is kételkednie, mert a kétkedéssel is maga alatt 
vágta a fát. Harmincezren voltak ugyanis azok, akiktől tartania kellett, 
hogy egykönnyen gyilkosságra vetemednek, s Patronnak négyezer 
embere volt csupán; ha rájuk bízná életét, hitszegéssel gyanúsítva 
honfitársait, ezzel mentő okot szolgáltatna a bűnösök számára. Ezért 
jobbnak látta, ha jogtalanul ontják vérét, mint jogosan. A cselszövény 
gyanúját elhárítani igyekvő Besszosznak mégis azt felelte, hogy Nagy 
Sándort éppoly igazságos, mint bátor férfinak ismeri. Tévednek azok, 
akik árulásukért jutalmat várnak tőle: a hitszegést senki sem bünteti 
és bosszulja meg keményebben, mint ő, 

Közelgett már az éjszaka, s a perzsák szokás szerint fegyverüket 
letéve szerteszéledtek, hogy a legközelebbi faluból összeszedjék a 
szükséges élelmet. A baktriánusok azonban Besszosz parancsára 
fegyverben álltak. Eközben Dareiosz magához hívatta Artabadzoszt, és 
elmondta neki, amit Patrontól hallott. Artabadzosz úgy vélte, hogy a 
király kétségtelenül átmegy a görögök táborába: hiszen úgyis követik 
a perzsák, ha a veszélynek híre terjed. A király azonban, sorsába 
beletörődve, nem hallgatott már semmiféle üdvös tanácsra, átölelte 
Artabadzoszt, egyetlen támaszát a balsorsban, és búcsúpillantást 
vetett rá. Mindkettőjük szeméből ömlött a könny, majd Dareiosz 
kibontakozott a vezér karjaiból, és megkérte, hagyja magára. Aztán 
befödte fejét, hogy ne lássa, mint megy el Artabadzosz sóhajtozva, 
mintha temetésről távoznék, és arccal a földre vetette magát. Ekkor 
állandó testőrsége, ámbár a király testi épsége fölött még 
életveszedelemben is őrködnie kellett volna, titkon szerteszéledt, mert 
úgy hitte, máris ott teremnek a fegyveresek, akikkel aligha 
birkózhatnának meg. Mélységes magány honolt a sátorban, a királyt 
csak néhány eunuch vette körül, akiknek nem volt hová távozniuk. 
Dareiosz azonban mindenkit elküldött maga mellől, és hosszan 
töprengett. Végül is megelégelte a nemrég még vigaszul áhítozott 
magányt, és magához hívatta Bubakészt. Rátekintett, majd így szólt: 

- Menjetek, gondoskodjatok magatokról. Az utolsó pillanatig 
hűséggel szolgáltátok királyotokat, ahogy illett. Jómagam itt várom be 
mindazt, amit végzetem előírt. Talán csodálkozol, hogy nem vetek 
véget életemnek; de jobb, ha másvalaki bűnös kezétől pusztulok, mint 
enkezemtől. 

Ezt hallva az eunuch nemcsak a sátrat, hanem az egész tábort 
fölverte jajveszékelésével. Mások is berontottak, és köntösüket 
megszaggatva gyászos barbár üvöltéssel siratták a királyt. Amint a 
perzsák meghallották a kiáltozást, félelmükben megdermedve nem 
mertek sem fegyvert ragadni, nehogy harcba keveredjenek a 
baktriaiakkal, sem nyugton várakozni, nehogy úgy lássék, mintha 
hitványul cserbenhagyták volna a királyt. Zűrzavaros kiabálás harsant 
fel itt is, ott is a táborban, teljes fejetlenség lett úrrá. 

Besszosznak és Nabardzanésznek azt vitték hírül katonái, hogy a 
király önkezével vetett véget életének; mert félrevezette őket a 


jajveszékelés. Erre lóhalálában  odanyargaltak, nyomukban a 
merénylethez kiszemelt cinkosaikkal. Amint beléptek a sátorba, és az 
eunuchoktól megtudták, hogy a király életben van, megparancsolták 
embereiknek, hogy fogják el és kötözzék meg. S az imént még 
szekéren robogó királyt, akit az istenek áldása kisért és a legmélyebb 
tisztelet övezett, most az ellenség legcsekélyebb beavatkozása nélkül 
foglyul ejtették saját rabszolgái, s egy mocskos járműre tuszkolva 
állatbőrökkel födték be. A király pénzét és ingóságait hadisarc címén 
elragadták, s a zsivány módra harácsolt zsákmánnyal megrakodva 
elmenekültek. Artabadzosz a parancsnoksága alatt álló csapatokkal és 
a görög katonákkal Patthiéné felé igyekezett, úgy vélve, hogy bármi is 
biztonságosabb a számára, mint a királygyilkosok kísérete. A perzsák 
még hittek Besszosz ígéreteiben, meg aztán senki más nem akadt, akit 
követhettek volna, ezért csatlakoztak a baktriaiakhoz, s harmadnapra 
utolérték seregüket. A sors eközben újfajta csúfságot eszelt ki 
Dareiosz számára: hogy mégse nélkülözze a királyt megillető 
tiszteletet, aranybéklyókkal verték rabláncra. S hogy véletlenül fel ne 
ismerjék királyi köntöséről, mocskos állatbőrökkel takarták le a 
szekeret, s az igásbarmokat is beavatatlan idegenek hajtották, nehogy 
útközben fecsegjenek a kíváncsiskodóknak. Az őrség távolról kísérte a 
szekeret. 


Nagy Sándor, amint meghallotta, hogy Dareiosz kimozdult 
Ekbatanából, letért eredeti útjáról, melyen Média felé tartott, és a 
menekülő nyomába eredt, így érkezett a Paraitakéné hegység 
legszélén fekvő Tabai városába. Itt szökevények hozták hírül, hogy 
Dareiosz hanyatt-homlok Baktrába menekült. Később pontosabb 
értesülést kapott a babiloni Bagisztanésztól, aki azt állította, hogy a 
királyt még nem ejtették ugyan foglyul, de élete vagy szabadsága 
veszedelemben forog. A király erre összehívta a vezéreket, és így szólt 
hozzájuk: 

- Súlyos feladat áll előttünk, de villámgyorsan kell végrehajtanunk. 
Dareioszt egykettőre cserbenhagyják hívei, vagy még meg is ölik. 
Őbenne ölt testet győzedelmünk, s gyorsaságunknak nagy dicsőség 
lesz a gyümölcse. 

Mindnyájan egyhangúlag felkiáltottak: fáradságot nem kímélve, 
veszedelmet nem tekintve, kész örömest vele tartanak. Így tehát Nagy 
Sándor nyomban útnak eredt csapatával; inkább nyargaltak, mint 
meneteltek, s még éjszakai nyugovással sem pihenték ki nappali 
fáradalmaikat. Ötszáz stádiumnyi utat tettek meg, s elérték azt a falut, 
ahol Besszosz kezet emelt Dareioszra. Itt elfogták Melónt, Dareiosz 
tolmácsát, aki gyönge egészsége miatt nem tarthatott a haddal. Amint 
a villámgyorsan ott termett király rajtaütött, úgy tett, mintha 
szökevény volna. Nagy Sándor tőle tudta meg a történteket. Fáradt 
katonáinak azonban pihenőre volt szükségük. Ezért hatezer válogatott 


lovasához még háromszáz katonát sorolt, úgynevezett dimakhákat. 
Ezek súlyosabb fegyvert hordoztak a hátukon, s rendszerint lóháton 
vonultak, de szükség esetén gyalogos csapatot alkottak. 

Miközben Nagy Sándor ezzel foglalatoskodott, megjelent előtte 
Orszinész és Mithrakenész, akik Besszosz gaztettén felháborodva 
átszöktek a makedónokhoz, és hírül hozták, hogy a perzsák ötszáz 
stádiumra vannak, de ők ketten majd megmutatják a rövidebb utat. A 
király szívesen fogadta a szökevényeket. Amint leszállt az este, 
könnyű fegyverzetű lovascsapatával a megjelölt úton elindult a 
vezetők nyomában, és megparancsolta, hogy a phalanx a lehető 
leggyorsabb iramban kövesse. Ő maga négyszögű hadirendben vonult 
seregével, úgy irányítva a menetelést, hogy az előharcosokat ne 
válassza el nagy távolság a hátvédtől. Már háromszáz stádiumot 
megtettek, amikor elébük sietett Mazaiosz fia, Brokhubelosz, Szíria 
egykori helytartója. Ő is átszökött, és hírül adta, hogy Besszosz 
legfeljebb kétszáz stádiumra van Nagy Sándortól, és hada zsákmányra 
éhesen, felbomlott sorokban, rendezetlenül vonul, s látható módon 
Hürkánia felé tart. Ha sietve üldözőbe veszi a kóbor sereget, 
rajtaüthet. Dareiosz egyébként még él. A szökevény szavai felszították 
Nagy Sándor amúgy is heves vágyát, hogy folytassa az üldözést. 
Megsarkantyúzták lovaikat és elviharzottak. 

Hamarosan meg is hallották a vonuló ellenség zajongását, de a 
fölvert porfelhőtől nem láttak semmit. Ezért Nagy Sándor egy kis 
időre megállította a menetet, amíg leülepedik a por. Már a barbárok is 
észrevették őket, de ők is látták a menekülők seregét, és hogy a 
makedón sereg feltétlenül alul marad, ha Besszosz olyan bátran száll 
harcba, ahogyan gaztettét elkövette. Mert számban is, erőben is 
fölényben voltak a barbárok, ráadásul kipihenten szállhattak szembe a 
fáradt ellenséggel. De Nagy Sándor híre-neve, amely oly döntő 
szerepet játszik a háborúban, megfélemlítette és megfutamította őket. 
A Dareiosz szekere nyomában járó Besszosz és gonosztettének 
cinkosai pedig arra biztatták a királyt, hogy szálljon lóra, és 
meneküljön az ellenség elől. Ő azonban ünnepélyesen kijelentette: 
közel vannak a megtorló istenek, és Nagy Sándor becsületére bízva 
magát, megtagadta, hogy a gonosztevők kíséretében meneküljön. 
Ekkor azok iszonyú haragra gyúlva lándzsákat hajigáltak királyukra, 
és sok sebből vérezve otthagyták a szekéren. Az igásállatokat is 
megsebezték, hogy ne mehessenek tovább, a királyt kísérő két szolgát 
pedig leölték. Amint végrehajtották e gaztettet, Nabardzanész 
Hürkánia felé vette útját, Besszosz pedig maroknyi lovashada 
kíséretében Baktria felé, hogy menekülésük nyomai szerteágazzanak. 
A vezéreiktől cserbenhagyott barbárok is szétszéledtek, aszerint kit 
hová hajtott a reménység vagy a félelem. Csak ötszáz lovas verődött 
egy csoportba, még mindig azon tanakodva, szembeszálljanak-e 
üldözőikkel, vagy megfutamodjanak. 


Nagy Sándor, amint értesült az ellenség fejetlen kapkodásáról, 
előreküldte Nikanórt a lovasság egy részével, hogy útját vágja a 
menekülőknek, majd később a többiekkel ő is követte őket. Mintegy 
háromezer ellenszegülőt lekaszaboltak, a többit egy csoportban 
terelték maguk előtt, mint csordát, de nem bántották őket, mert a 
király megtiltotta a további vérontást. Egy fogoly sem tudta 
megmutatni, melyik Dareiosz szekere. Sorra átvizsgálták a fogatokat, 
hogy valami jelre bukkanjanak, de a király menekülésének semmi 
nyoma nem maradt. Az előresiető Nagy Sándort alig háromezer lovas 
követte. De azok, akik lassabban haladtak nyomában, a menekülők 
egész seregeit kerítették kézre. Szinte hihetetlen, hogy több volt a 
fogoly, mint a foglyot ejtő: a rémület oly mérhetetlenül megzavarta 
minden érzékszervüket, hogy nem látták világosan sem az ellenség 
csekély számát, sem a maguk sokaságát. 

Eközben az ökrök, melyek Dareioszt vitték, kocsis híján 
lekanyarodtak a hadi útról, és négy stádiumra elbotorkálva, a hőségtől 
és sebeiktől elkínzottan megálltak egy völgyben. Nem messze forrás 
csörgedezett, s az egyik makedón, a szomjúságtól tikkadozó 
Polüsztratosz, a helybeliek útmutatása nyomán éppen odaérkezett. 
Amíg a sisakjába merített vizet szürcsölte, pillantása a rogyadozó 
ökrök testébe döfött lándzsákra esett. Elcsodálkozott, hogy a 
barmokat leölték, ahelyett, hogy elhajtották volna, s eközben egy 
haldokló sóhajtását hallotta. Az emberekre jellemző kíváncsisággal 
látni akarta, mi rejtőzik a szekérben, s amint lerántotta a ráboruló 
állatbőröket, megpillantotta a számtalan lándzsadöféssel megsebzett 
Dareioszt. A királyi köntös és az arany béklyók, melyekkel a gyilkosok 
a perzsa királyt láncra verték, "nem hagytak kétséget 
Polüsztratoszban. Dareiosz nem volt járatlan a görög nyelvben, és 
hálát adott az isteneknek, hogy ennyi csapás közepette legalább némi 
vigaszt nyújtanak neki, s nem teljes elhagyatottságban röppen el 
utolsó lehelete. 

- Bárki légy is, halandó - mondta -, a közös emberi sorsra - amely 
alól, juttassa e látvány eszedbe, még a legnagyobb királyok sem 
kivételek - kérve kérlek, vidd hírül Nagy Sándornak, amit most 
elmondok neked. Hosszú ideje tűrt kínkeserveim közül egyik sem 
sújtott le annyira, még e hihetetlen halálos csapás sem, mint az, hogy 
ily nagylelkű győztessel, aki velem és családommal annyi jót tett, 
ellenségként kellett szemben állnom életemben, s most úgy kell 
meghalnom, hogy köszönetet sem mondhatok neki. De ha a 
szerencsétlenek végső fohászának van ereje az istenek színe előtt, s 
ha végső leheletemmel elsóhajtott könyörgésemet meghallgatja 
valamelyik istenség: kívánom, hogy Nagy Sándor sértetlenül, 
háborítatlanul, az enyémhez hasonló balsorstól s az istenek 
féltékenységétől megóva élje le dicső éveit Kürosz királyi székén, és 
nem feledkezve meg a nagyságával járó kötelezettségről, olyan helyet 
biztosítson maga mellett anyámnak és gyermekeimnek, amilyet 


odaadó hűségükkel megérdemeltek. A gyilkosokra pedig azonnal 
sújtson le a halál maga Nagy Sándor mérjen fejükre büntetést, ha 
nem is szánalomból a sorsverte ellenség iránt, legalább a gaztett 
iránti gyűlöletből, nehogy végül az ő vesztére törjenek, ha büntetlenül 
törhettek más királyok életére. 

Azután szomjúság gyötörte, s amint Polüsztratosz megitatta, így 
szólt, ismét feléledve: 

- E szörnyű csapásokat még e legnagyobbnak kellett hát betetéznie, 
hogy meg sem hálálhatom méltóképpen a jót, amit velem tettél. De 
Nagy Sándor majd megfizet érte. Nagy Sándornak pedig az istenek. 

Ezután jobbját nyújtotta neki, megkérve, közvetítse Nagy 
Sándornak e kézfogást, mint királyi barátsága pecsétjét. Majd 
megragadta Polüsztratosz kezét és kiszenvedett. 

Nem tudni. Nagy Sándor életben találta-e még, amikor odaérkezett, 
de az bizonyos, hogy amint értesült a leggazdagabb király siralmas 
végéről, sűrű könnyhullatással nyomban levetette köpenyét, és 
befedte vele a holttestet. Majd fényes pompával hazaszállíttatta, hogy 
a perzsa királyoknál szokásos szertartások között ősei sírboltjába 
helyezzék. A hitszegőket pedig, akik Dareiosz számtalan kegyét azzal 
hálálták meg, hogy kegyetlenül legyilkolták, borzalmas és kárhozatos, 
de az utókor számára annál emlékezetesebb halálbüntetéssel 
bélyegezte. Egyedül Dareiosz kutyája tartott ki csodálatos hűséggel a 
minden jó baráttól cserbenhagyott király mellett, és éppoly hizelegve 
simult hozzá holtában, mint életében tette. Ily halál lett osztályrésze 
annak, akiről nemrég még úgy vélték, sérelem éri, ha nem mint a 
királyok királyát és az istenek rokonát köszöntik. És súlyos 
bizonyítékkal újra beigazolódott, hogy senki sincs inkább 
kiszolgáltatva a sorsnak, mint az, aki számtalan ajándékával 
elhalmozva, teljes egészében nyakába veszi annak igáját. 


VI. KÖNYV 


Amíg Ázsiában ez történt, Görögországban és Makedóniában sem 
folyt nyugalmasan az élet. A spártaiakon Ágisz uralkodott, 
Arkhidamosz fia. Arkhidamosz egykor a tarentumiak segítségére 
sietett, s éppen aznap halt meg, amikor Philipposz Khairóneiánál az 
athéniakat legyőzte. A Nagy Sándor dicsőségére féltékeny Agisz arra 
ösztönözte alattvalóit: ne tűrjék tovább, hogy Göröghont rabigában 
tartsák a makedónok. Ha nem védekeznek idejében, őket is járomba 
kényszerítik. Addig kell tehát igyekezniük, amíg a perzsáknak van 
némi erejük az ellenállásra. Ha azokat leverik, a mérhetetlen hatalom 
árnyékában a maguk számára is már csak emlék lesz az ősi 


szabadság. Miután így feltüzelte alattvalóit, ürügyet keresett, hogy 
háborút indíthasson. 

Kapóra jött a segítségül hívott Memnón, akivel szövetségre léptek, 
majd amikor Memnón, korai halála miatt, már nem vehetett részt a 
sikerrel kezdett háborúban, a spártaiak továbbra is éppoly elszántan 
hadakoztak. Agisz azonban Pharnabadzoszhoz és Autophraddatészhez 
utazott, és sikerült harminc ezüst talentumot és tíz háromevezősoros 
gályát szereznie tőlük. Ezeket fivéréhez, Agészilaoszhoz küldte azzal, 
hogy hajózzék Krétába, ahol a szigetlakók egyik része a spártaiakhoz 
húzott, a másik a makedónokhoz. Dareioszhoz is küldött követeket, 
hogy pénzbeli támogatást és jó néhány hajót kérjen a háború 
kiterjesztéséhez. A spártaiak e szándékát a közbejött isszoszi vereség 
nemcsak hogy nem akadályozta, hanem még elő is segítette. Mert 
Nagy Sándor, a menekülő Dareioszt üldözve, napról napra messzibb 
vidékre sodródott, így éppen ebből a csatából nagy sereg 
zsoldoskatona menekült vissza Görögországba. Agisz nyolcezret 
zsoldjába fogadott közülük, és segítségükkel számos krétai várost 
bevett. Ezután Nagy Sándor Thrákiába küldte Menónt, hogy bujtsa fel 
a barbárokat elpártolásra; Antipatrosz a lázadás elfojtására haddal 
indult Makedóniából Thrákiába. A spártaiak kaptak a kedvező 
alkalmon, s néhány város kivételével az egész Peloponnészoszt 
megnyerték a maguk részére, majd húszezer gyalogosból és kétezer 
lovasból hadat szerveztek, és a fővezérséget felajánlották Agisznak. 
Antipatrosz, amint ezt megtudta, nagy nehezen fegyverszünetet kötött 
Thrákiában, sietve visszatért Görögországba, és a baráti és 
szövetséges városokban segélycsapatokat toborzott. 

Összesereglett a had, Antipatrosznak mintegy negyvenezer katonája 
volt. A Peloponnészoszról is jókora sereg érkezett; de a helytartó 
kételkedett hűségükben, ezért gyanúját elpalástolva köszönetet 
mondott nekik, amiért eljöttek, hogy Nagy Sándor méltóságát 
megvédelmezzék a spártaiakkal szemben; meg is írja ezt a királynak, 
aki annak idején megfizet majd érdemükért. Pillanatnyilag nincs 
szüksége nagyobb haderőre, tehát térjenek csak haza, híven 
teljesítették szövetségi kötelességüket. Ezután hírvivőket küldött 
Nagy Sándorhoz, hogy részletesebben tájékoztassa a görögországi 
forrongás felől. A küldöttek csak Baktra közelében érték utol a királyt; 
időközben Antipatrosz győzelme és Ágisz halála Árkádiában már 
befejezett tény volt. 

A király régóta tudott a spártaiak felkeléséről, és megtett mindent, 
amit a mérhetetlen messzeségből tehetett; Amphotéroszt a 
Peloponnészoszra menesztette küproszi és pun hajókkal. Menésszel 
pedig tengeri úton háromezer talentumot küldött, hogy sürgősen 
megsegítse Antipatroszt, mert tudta, mekkora szüksége van pénzre. 
Felismerte ugyanis, minden tekintetben mily döntő jelentőségű az, 
hogy milyen fordulatot vesz majd a felkelés: ámbár később, amint a 


győzelem híre eljutott hozzá, saját hadjáratával összehasonlítva, 
egerek csatájának csúfolta e harcot. 

Kezdetben egyébként a spártaiakra nézve kedvezően alakult a 
háború. Korraghon makedón hegyi falu mellett győztes csatát vívtak 
Antipatrosz katonáival, s a diadal hírére hozzájuk csatlakoztak azok is, 
akik ingadozón lesték, kinek kedvez a szerencse. Az eleoszi és akhaiai 
városok közül egyedül Pelléné utasította vissza a spártaiak 
szövetségét,  Árkádiában pedig  Megalopolisz maradt hű a 
makedónokhoz, tiszteletből Philipposz emléke iránt, aki 
jótéteményeivel elhalmozta a várost. De már körülzárták, és csaknem 
megadta magát, amikor végre Antipatrosz segítséget hozott. 
Összevetve a két tábor erejét, látta, hogy emberanyag és 
hadifelszerelés tekintetében fölényben van, ezért elhatározta, hogy 
mielőbb megvívja a döntő ütközetet. A spártaiak sem hátráltak meg a 
harc elől. Összecsaptak tehát, és a spártaiakat súlyos vereség érte. 
Abban a hiszemben ugyanis, hogy az ellenség semmi hasznát sem 
veheti számbeli fölényének, bátran  összesereglettek a szűk 
csatatéren. De a makedónok ádázul ellenálltak, és tengernyi vér 
ömlött. S amikor Antipatrosz sietve a bajba jutott katonák segítségére 
küldte még csorbítatlan haderejét, a spártaiak visszavert serege 
lépésről lépésre meghátrált. Agisz ezt észrevette, és a legbátrabb 
daliákból álló királyi csapattal a csata forgatagának kellős közepébe 
rontott, kardélre hányta a legelszántabban verekedőket, s az ellenség 
nagy részét megszalasztotta. Futásnak eredtek a győztesek, és 
büntetlenül kaszabolták őket, amíg csak a síkságra nem csalogatták 
mohó üldözőiket. De mihelyt megvethették a lábukat, egyenlő erővel 
folyt a harc. 

Mégis a király volt a legcsodálatosabb az összes spártai között. 
Nemcsak fegyverzete tűnt ki, hanem lelki nagysága is, és ebben volt 
legyőzhetetlen. Minden oldalról támadták, közelről is, messziről is, de 
ő fegyverét forgatva még jó ideig hol a pajzsával fogta fel a nyílzáport, 
hol félresiklott előle, míg végül át nem fúrta combját egy nyílvessző, s 
a vérbe borult harcos összeroskadt. Ekkor néhány fegyveres pajzsra 
fektette, és sietve a táborba vitte. A sebesült nehezen viselte a 
rázkódás okozta fájdalmakat. A spártaiak azonban nem adták fel a 
harcot, s amint a maguk számára kedvező, az ellenség számára 
kedvezőtlen terepen vethették meg a lábukat, sűrű csatasorokba 
tömörülve feltartóztatták a rendezetlenül rájuk zúduló ellenséges 
hadat. Emberemlékezet óta nem volt elkeseredettebb ütközet. A 
hadviselésben legdicsőbb két nemzet seregei egyenlő 
hadiszerencsével harcoltak. A spártaiak előtt ősi dicsőségük lebegett, 
a makedónok előtt a mostani; azok a szabadságért, ezek a hatalomért 
harcoltak; a spártaiaknak vezérük nem volt, a makedónoknak 
alkalmas csatatér hiányzott. Egyetlen nap leforgása alatt is oly 
változatosan zajlottak az események, hogy majd a reménység, majd a 
félelem kerekedett felül itt is, ott is, mintha csak a sors 


szántszándékkal egyensúlyban akarná tartani a hős férfiak harcát. A 
szűk térségen, ahova beszorultak, különben sem tudták teljes erejüket 
kibontakoztatni. Ezért az ütközetnek több szemlélője akadt, mint 
résztvevője, s a lőtávolon kívül állók néven szólítva biztatgatták 
társaikat 

Végül a spártaiak ellankadtak, verejtéktől síkos fegyverüket már 
alig tudták kézben tartani, s így hamarosan meghátráltak. Amint rájuk 
tört az ellenség, nyíltan megfutamodtak, a győztes nyomon követte a 
szétszórt hadat, és lerohanta az egész területet, amely addig a spártai 
sereg birtokában volt, s még Agiszt is üldözőbe vette. A király, mihelyt 
megpillantotta menekülő katonáit s a közeledő ellenséget, 
megparancsolta, hogy tegyék le őt a földre. Majd megkísérelte, futja-e 
testi erejéből, hogy szíve szerint bátran kiálljon, de érezte, hogy 
ellankad, ezért térdre ereszkedett, sietve felöltötte sisakját, s testét 
pajzzsal fedezve, jobbjával lándzsáját rázta, és kihívóan odakiáltotta 
az ellenségnek: ugyan melyikük merészelné megfosztani a fekvő 
harcost fegyverzetétől. Senki sem akadt, aki közelharcra vetemedett 
volna vele szemben; távolról hajigálták meg lándzsáikkal, s ő 
valamennyit visszaröpítette az ellenségre. Végül is egy hajítódárda a 
meztelen mellébe fúródott. Amikor kitépték sebéből, lehanyatló, 
ellankadt fejét egy pillanatra pajzsára hajtotta, aztán kiömlő vérével 
együtt az utolsó lehelet is elhagyta ajkát, és holtan hanyatlott 
fegyverei közé. A spártaiak közül ötezerháromszázan estek el a 
harcban, a makedónok közül mindössze ezren. De jóformán senki sem 
akadt, aki sértetlenül tért volna vissza a táborba. 

Ez a győzelem nemcsak a spártaiakat és szövetségeseiket zúzta 
össze, hanem a többieket is mind, akik azt lesték, kinek kedvez a 
hadiszerencse. Antipatrosz jól látta, hogy a szerencsekívánók ábrázata 
ellentmond érzületeiknek, de szemet kellett hunynia, mert véget akart 
vetni a háborúnak. S ámbár örömmel töltötte el hadisikere, rettegett 
az irigységtől, hiszen nagyobb fába vágta fejszéjét, mint helytartói 
minőségében tehette volna. Mert Nagy Sándor áhította ugyan a 
győzelmet az ellenség fölött, de nem rejtette véka alá bosszúságát 
amiatt, hogy ezúttal Antipatrosz aratott győzelmet, mert úgy vélte, 
csorbát szenved saját dicsősége, ha valamicskét is átenged belőle 
másnak. Ezért Antipatrosz, jól ismerve a király lelkületét, nem mert 
önállóan intézkedni a győzelem után, hanem a görögök gyűléséhez 
fordult tanácsért, mitévők legyenek. A gyűlésen a spártaiak csak azt 
tudták kieszközölni, hogy szószólókat küldhették a királyhoz; Tegea 
lakói, a főkolomposok kivételével, bocsánatot nyertek pártütésükért; 
az akhájokat és az eleosziakat arra kötelezték, hogy százhúszezer 
talentummal kárpótolják Megalopolisz polgárait, mert városukat 
ostrom alá vették a pártütők szövetségesei. Ilyen eredménnyel 
végződött a háború, mely váratlanul tört ki, mégis hamarabb véget 
ért, mintsem Nagy Sándor legyőzte Dareioszt Arbelánál. 


Nagy Sándor jobban tűrte a katonaéletet, mint a békét és 
nyugalmat; ezért alighogy felszabadult égető gondjai alól, máris az 
élvezetekbe merült, s ő, akit nem törhettek meg a perzsa fegyverek, a 
bűnök martaléka lett: fényes nappal kezdődő lakomák, virradatba 
nyúló tivornyák, a bor szertelen élvezete, szórakozás a szajhák 
seregével. Mulatozásai így fajultak el az idegen szokások szerint. Oly 
hévvel utánozta az idegeneket, mintha különbnek találta volna őket 
övéinél. Ez annyira sértette honfitársai szívét-szemét, hogy legtöbb 
barátja már ellenséget látott benne. Mert a fegyelmezett 
életmódjukhoz híven ragaszkodó makedónokat, akik megszokták, hogy 
természetes étvágyukat kielégítő, egyszerű, könnyen elkészíthető 
élelemmel beérjék, a király idegen, leigázott nemzetek bűnös 
szokásaira kapálta. Ezért ármánykodtak ellene, a katonák forrongtak, 
veszekedtek, és mind szabadabban tört ki elkeseredésük. A király hol 
haragra lobbant, hol gyanút fogott, mindezt szította az oktalan 
félelem, és még sok más minden, amiről később kerül szó. 

Így aztán véget nem érő dáridókkal töltött éjt-napot, és a 
lakmározás csömörét különféle mulatságokkal űzte el. De már nem 
érte be a Görögországból magával cipelt komédiások seregével, 
hanem ráparancsolt a fogoly nőkre is, hogy énekeljék az idegen 
füleknek oly kellemetlen, visszataszító dalaikat. A király pillantása 
gyakran tévedt az egyik nőre, aki bánatosabb volt a többinél, s amikor 
előbbre tessékelték, szerényen tiltakozott. Feltűnő szépségét még 
nemesebbé tette szemérme: szemét a földre sütötte, s amennyire 
lehetett, elfátyolozta arcát. A királyban mindez azt a gyanút 
ébresztette, hogy e nő előkelő származású, és nem arra termett, hogy 
a lakomák mulatságain mutatkozzék. Megkérdezte hát, kicsoda. A nő 
azt felelte: apai ágon unokája Okhosznak, a nemrég volt perzsa 
királynak, és egykori hitvese Hüsztaszpésznek, Dareiosz rokonának, 
aki maga is nagy hadat vezérelt. A király lelkében maradt még némi 
halvány nyoma a régi erkölcsnek. Ezért a királyi sarj rangja és Okhosz 
dicső neve iránt érzett tiszteletből nemcsak szabadságát, hanem 
vagyonát is visszaadta a fogoly nőnek, és elrendelte: kutassák föl 
eltűnt férjét, hogy hitvesét visszaküldhesse hozzá, ha rátaláltak. 

Másnap megparancsolta Hephaisztiónnak, hogy minden hadifoglyot 
vonultasson fel a királyi udvarba. Itt szemügyre vette őket, és az 
előkelőket, akik a többiek közül kitűntek, különválasztotta a tömegtől. 
Ezren akadtak ilyenek; közöttük volt Oxathrész, Dareiosz fivére is, akit 
nem annyira a királyi rokonság, mint saját kiválósága tett híressé. 
Huszonhatezer talentum folyt be a legutóbbi zsákmányból, s ebből a 
király  tizenkétezret a katonák  megajándékozására fordított. 
Ugyanekkora pénzösszeget elloptak az őrzők. Egy előkelő perzsát, 
Oxüdatészt, akit Dareiosz halálra ítélt, rabláncon őriztek; Nagy 
Sándor felszabadította, és kinevezte Média helytartójává. Dareiosz 


fivérét pedig baráti körébe fogadta, csorbítatlanul megőrizve korábbi 
rangja tekintélyét. 

Ezek után a parthusok közé érkezett; az akkoriban jóformán 
ismeretlen néptörzs ma a legjelentősebb az Euphratesz és a Tigris 
folyókon túl egészen a Bíbor-tengerig nyúló terület lakói között. E 
vidék termékeny síkságát a szkíthák szállták meg, akik még ma is 
veszedelmes szomszédok. Európában is, Ázsiában is tanyát ütöttek. A 
Boszphoroszon túl lakók az ázsiaiak; az Európában élők a Ihrákiától 
bal felé eső területet, a Borüszthenész, majd innen a Tanaisz folyóig 
terjedő vidéket vették birtokukba. A Tanaisz Európa és Ázsia között 
folyik. Nem kétséges, hogy a szkithák, a parthusok országának 
alapítói, nem a Boszphorosz felől, hanem európai vidékről nyomultak 
be. Nevezetes város volt ebben az időben a görögök alapította Heka- 
tompülosz; a király itt ütötte fel állandó táborát, és ide hordták 
mindenünnen az élelmet. 

Ekkor ismeretlen forrásból szóbeszéd terjedt el a tétlenkedő 
katonák között, mely szerint a király, eddigi sikereivel beérve, 
elhatározta, hogy nyomban hazatérnek Makedóniába. Eszeveszetten 
szertefutottak, ki-ki a sátrába rohant, hogy felkészüljenek az útra; 
bárki azt hihette volna, hogy jelt adtak táborbontásra. A cimboráikat 
keresgélő s a szekereket málházó katonák kurjantásai a király fülét is 
megütötték. A hírt az tette hihetővé, hogy Nagy Sándor hazaküldte a 
görög katonákat, s a lovasoknak fejenként hatezer denáriust osztott, a 
gyalogosoknak pedig ezret; ezért a többiek azt képzelték, az ő 
katonáskodásuk ideje is lejárt. A király érthető módon megrémült, 
hiszen az volt a szándéka, hogy Indiába és Kelet legtávolabbi 
országaiba is behatol. Ezért sátrába hívatta a csapatok parancsnokait, 
és kitörő könnyek között felhánytorgatta, hogy dicsősége tetőpontján 
kell visszafordulnia, inkább legyőzött, mint győztes hírével térve 
hazájába. És nem a katonák gyávasága szegi útját, hanem az irigy 
istenek, akik máról holnapra ekkora honvágyat ébresztettek a 
legvitézebb férfiak lelkében, noha kis idő múltán még nagyobb 
dicsőséggel és hírnévvel térhetnének haza. Erre mindegyik vezér 
felajánlotta segítségét, ki-ki a legnagyobb feladatokat követelte 
magának; megígérték, hogy engedelmességre szorítják a katonákat, 
ha a király szelíd s a helyzethez illő szavakkal megnyeri őket. Hiszen 
még sosem hátráltak meg összetört, csüggeteg lélekkel, ha erőt 
meríthettek a király harci kedvéből és csodálatos bátorságából. Nagy 
Sándor megígérte, hogy így tesz, csak készítsék elő beszédére a 
hadinépet. Amikor már minden lehető előkészületet megtettek az ügy 
érdekében, a király gyűlésbe hívatta a sereget, és ily szavakkal fordult 
katonáihoz: 

- Kivívott nagy győzelmeinkre visszatekintve, katonáim, nem csoda, 
ha megelégelve a dicsőséget, pihenésre vágytok immár. Az illírekről, a 
triballoszókról, Boiótia, Thrákia, Spárta, Akhaia, Peloponnészosz 
lakóiról nem is szólva - akiket az én vezérletemmel, vagy az én 


parancsomra s az én irányításommal igáztatok le -, íme, háborúra 
indultunk a Helleszpontosz vidékéről, léniát, Aioliszt felszabadítottuk 
a féktelen barbárok rabigája alól; Karia, Lídia, Kappadókia, Phrügia, 
Paphlagónia, Pamphülia, Piszida, Kilikia, Szíria, Phönícia, Armenia, 
Perzsia, Média, Parthiéné mind a mi kezünkön van. Több tartományt 
meghódítottam már, mint ahány várost mások bevettek, és nem 
tudom, nem felejtettem-e ki néhányat a sok név felsorolása közben. 
Ezért, ha úgy látnám, hogy hatalmunk már eléggé megszilárdult 
mindazokban az országokban, melyeket oly sebtében leigáztunk, 
hiába tartóztatnátok, katonáim, én magam sietnék haza házi 
tűzhelyemhez, szülőanyámhoz, nővéreimhez, honfitársaim közé, hogy 
ott sütkérezzem veletek együtt a kivívott dicsőség fényében, ahol 
győzelmünk leggazdagabb jutalma vár: gyermekeink, hitvesünk, 
szüléink öröme, béke, nyugalom, ahol háborítatlanul élvezhetjük hősi 
harcaink gyümölcsét. De a barbárok nem hajtották még kemény 
nyakukat az új, és valljuk be őszintén, ez ideig ingatag uralom igája 
alá; idő kell hozzá, katonáim, hogy áthassa őket a békésebb szellem, 
és szilaj természetük megszelídüljön. A gyümölcsnek is idő kell, amíg 
megérik, s íme, még a tudattalan tárgyak is meglágyulnak a maguk 
törvénye szerint. A mennykőbe, talán azt képzelitek, hogy ez a sokféle 
néptörzs, akik más uralomhoz, más személyhez szoktak, akiket nem 
köt hozzánk sem vallás, sem szokás, sem nyelv, máris beadják a 
derekukat, amint legyőztük őket a csatatéren? A ti fegyvereitek 
tartják féken őket, nem a saját jámborságuk, s ha félnek is tőletek, 
amíg a nyakukon ültök, rögtön ellenséggé válnak, amint kitettétek 
innen a lábatokat. Elfogott és ketrecbe zárt vadállatokkal van 
dolgunk, akik természetüknél fogva nem  szelídíthetek, csak 
huzamosabb idő törheti meg őket. Most úgy szólok hozzátok, mintha 
már mindazt a területet leigázták volna fegyvereink, amely Dareiosz 
kezén volt, pedig Nabardzanész máris megkaparintotta Hürkániát, a 
királygyilkos Besszosz nemcsak hogy hatalmába kerítette Baktrát, 
hanem még fenyeget is minket; a szogdok, a dahák, a masszageták, a 
szakák, az indusok még függetlenek. Es mihelyt észreveszik, hogy 
hátat fordítottunk, a többiek is követik példájukat, hiszen rokon népfaj 
valamennyi, mi pedig idegenek, külhoniak vagyunk.. És a saját 
fajtájabelinek bárki szívesen engedelmeskedik még akkor is, ha 
félelmetes uralkodó. Ezért vagy ki kell eresztenünk a markunkból 
mindazt, amit megragadtunk, vagy birtokba kell vennünk, ami még 
nem a miénk. Ahogy az orvos sem hagy semmit a beteg testrészben, 
ami elmérgesednék, éppúgy, katonáim, nekünk is ki kell irtanunk 
mindazt, ami uralmunk ártalmára lehet. Sokszor okozott már egy 
parányi szikra is hatalmas tűzvészt. Mindig veszéllyel jár az ellenség 
lebecsülése; erejét gyarapítód azzal, hogy semmibe veszed. Dareiosz 
sem örökölte a perzsa trónt, hanem Bagoasz, a herélt jóvoltából ült 
Kürosz királyi székébe. Ne higgyétek, hogy Besszosznak valami nagy 
fáradságába kerül a megüresedett trónra telepednie. Bűnösök 


lennénk, katonáim, ha azért győztük volna le Dareioszt, hogy a 
hatalmat szolgája kezére játsszuk, aki a legaljasabb gaztettre 
vetemedett: királyát, aki idegen segítségre szorult, s akinek mi, 
győztesek, bizonyára megkegyelmeztünk volna, láncra verte, mint 
valami rabot, és végül megölte, nehogy mi megmenthessük. Hát 
eltűrnétek, hogy ez uralkodjék? En bezzeg mielőbb keresztre feszítve 
akarom látni, megérdemelt büntetésül a királyok és nemzetek ellen 
elkövetett hitszegéséért. Istenemre, ha egyszer csak azt halljátok, 
hogy a görög városokat vagy a Helleszpontosz vidékét pusztítja, hogy 
összeszorul majd a szivetek, hogy Besszosz szüreteli le győzelmetek 
gyümölcsét! Akkor majd siettek visszaszerezni azt, ami a tiétek volt, 
akkor majd fegyvereitek után kaptok! De mennyivel jobb rajtaütni 
addig, amíg félelem béklyózza, s még nem tért magához! Mindössze 
négynapi járóföld áll mielőttünk, akik annyi hótömegen átláboltunk, 
annyi folyón átgázoltunk, annyi hegygerincet megmásztunk már. Most 
nem tartóztat fel utunkban sem az a tenger, mely tajtékzó hullámaival 
elborította az ösvényt előttünk, Kilikia szűk hegyszorosai sem zárnak 
körül: mindenütt sima és járható út tárul elénk. Már a győzelem 
küszöbén állunk. Már csak néhány szökevénnyel kell leszámolnunk, 
akik meggyilkolták urukat. Szép feladat, istenemre, s az utókor 
dicsőségtek koronájaként emlegeti majd, hogyan álltatok bosszút 
ellenségetek, Dareiosz gyilkosain, akit holtában már nem gyűlöltetek, 
s hogy egyetlen gonosztevő sem menekült meg büntetlenül. Ha 
mindezt végrehajtottátok, gondoljátok csak el, mennyivel kezesebbek 
lesznek a perzsák, hiszen megértik, hogy igaz ügyért viseltek háborút, 
és haragotok nem személye, hanem gaztette miatt sújtja Besszoszt. 


A katonák kitörő lelkesedéssel fogadták Nagy Sándor beszédét, és 
felkiáltottak: vezérelje őket, ahová csak akarja. A király nem hagyta, 
hogy felbuzdulásuk ellankadjon: Parthiénén keresztül harmadnap már 
Hürkánia határáig hatolt. Kratéroszt és Amüntaszt a parancsnokságuk 
alatt álló csapatokkal s a hozzájuk csatolt hatszáz lovassal és 
ugyanannyi íjásszal hátrahagyta Parhiéné védelmére a barbárok 
támadása ellen. Erigüiosznak megparancsolta, hogy a málhás 
szekerekkel mezei úton vonuljon, és maroknyi őrséget rendelt mellé. 
Ó pedig a phalanxszal és a lovassággal százötven stádium utat tett 
meg, majd tábort ütött egy Hürkániába nyíló völgyben. Sűrű lombú 
faóriásokkal beárnyékolt liget van a völgyben, kövér földjét a meredek 
szirtekről lezuhogó forrásvizek öntözik. A hegyek lábánál ered a 
Sztiboetész folyó, mely mintegy három stádiumnyi szakaszon egy 
ágban folyik, majd az útját álló szikláknak zúdul, vize kétfelé szakad, 
aztán új medret váj magának. Ezután a göröngyös sziklákon szilajabb 
sodrással hömpölyög le, majd hirtelen eltűnik a föld alatt. Háromszáz 
stádiumon keresztül elrejtve folyik tovább, majd ismét felszínre tör, 
mintha megint forrásból eredne, és új mederben hömpölyög tova, 


mely tágasabb az előzőnél, és tizenhárom stádium szélesre 
terebélyesedik. Azután ismét szűkebb partok közé szorulva kanyarog, 
végül a Rhidagnosz nevű folyóba ömlik. A környék lakói azt 
erősítgették, hogy amit beledobnak a forrás előtt nyíló üregbe, újból 
előbukkan a folyó másik barlangnyílásánál. Nagy Sándor parancsára 
bele is taszítottak két ökröt a folyóba, arrafelé, amerre eltűnik a föld 
alatt. Az odaküldött emberek már csak a partra vetett tetemeket 
pillantották meg ott, ahol újra felszínre tör a víz. 
katonák már negyedik napja pihentek e helyen, amikor Nagy 
Sándor levelet kapott Nabardzanésztól, attól, aki  Besszosszal 
egyetértésben elfogta Dareioszt. A levél azt tartalmazta: ő, 
Nabardzanész, nem volt Dareiosz ellensége, sőt olyasmit tanácsolt 
neki, amit hasznosnak vélt, s e hűséges tanácsáért kis híján megölte 
őt a király. Dareiosz ugyanis azt forgatta a fejében, hogy minden jog 
és törvény ellenére idegen katonákból választ magának testőrséget, és 
ezzel lebecsülte honfitársait, akik kétszázharminc esztendőn keresztül 
csorbítatlanul megőrizték hűségüket királyaik iránt. Ő maga 
szakadékos, csúszós talajon állt, és pillanatnyi kényszerhelyzetben 
cselekedett.  Dareiosz is ilyesféle mentséggel igazolta magát 
honfitársai előtt, amikor Bagoaszt megölte, mondván: cselszövőt tett 
el láb alól. Szegény halandóknak semmi sem kedvesebb az életüknél; 
az életsztön őt magát is a végsőkre kényszerítette. De mégis inkább a 
kényszer hatására, mint szíve szerint cselekedett. A közös bajban 
kinek-kinek megvan a maga kiszabott végzete. Ha Nagy Sándor 
magához rendelné, félelem nélkül elmenne hozzá. Nem retteg attól, 
hogy a nagy király megszegné adott szavát: az istenek soha nem 
csapják be egymást. Különben, ha méltatlannak látná őt arra, hogy 
királyi szavával sértetlenséget biztosítson számára, éppen elég ország 
áll tárva-nyitva a száműzött előtt: a bátor férfi ott lel hazára, ahol 
éppen tanyát üt. Nagy Sándor, a perzsáktól átvett szokás szerint, 
habozás nélkül szavát adta, hogy Nabardzanésznak a haja szála sem 
görbül meg, ha eljön hozzá. 
zután útra keltek négyszögű, zárt hadirendben. A király időről időre 
felderítőket küldött előre, hogy a környéket kifürkésszék. A sereg élén 
haladtak a könnyű fegyverzetű csapatok, mögöttük a phalanx, s a 
gyalogságot a málhás szekerek követték. Az errefelé tanyázó törzsek 
harciasak voltak, a vidék, fekvésénél fogva, nehezen járható: mindez 
feszült gondban tartotta a királyt. Mert végeláthatatlan völgy nyílik 
itt, egészen a Kaspi-engerig terjed; két hegyvonulat csápja nyúlik 
belé, enyhe görbülettel öblöt alkotva középen, mely leginkább az 
újhold szarvához hasonlít, amikor nincs még teljes holdtölte. Bal felé a 
kerketák, a mosszünoszok és a khalübszok tanyáznak, a másik oldalon 
a fehér szírek és az amazonok lakta vidék terül el. Az előbbiek az 
észak felé kiterjedő területen élnek, az utóbbiak a nyugatra néző 
tájakon. A Kaspi-tenger édesebb vizű a többinél, s a vízikígyók óriásira 
növekednek benne. A halak is egészen más színűek itt, mint egyebütt. 


Egyesek Kaspi-, mások Hürkán-tengernek nevezik. Van, aki úgy véli, 
hogy a Maiótisz-mocsár vize behatol a Kaspi-tengerbe, és ezzel 
magyarázzák, miért édesebb vizű a többi tengernél: a mocsár 
belevegyülő habjai ugyanis megédesítik. Eszakon a tenger, medréből 
kilépve, elönti a partot messzire felcsapó hullámaival, és jókora 
területet tajtékzón eláraszt. A nap másik szakában visszahúzódik a 
tengerár, éppoly forrongva, ahogy kizúdult, és a táj visszanyeri 
természetes képét. Egyesek úgy vélekedtek, hogy a Kaspi-tenger nem 
zárt tenger, hanem maga az Oceán tört utat India felől Hürkánián 
keresztül, melynek hegyvidéke, mint fentebb említettük, beláthatatlan 
kiterjedésű völgybe ereszkedik, 

A irály innen húsz stádiumra nyomult előre, csaknem járhatatlan 
ösvényen, sűrű erdőkben, ahol hegyi zuhogok és vízáradatok állták 
útját. De keresztülvergődött, ellenségre sem bukkant, és végre 
megművelt földekre érkezett. Egyéb terményeken kívül, melyeket 
gazdagon ontott akkoriban e vidék, temérdek gyümölcs is terem 
errefelé, s a kövér talaj igen alkalmas a szőlőtermesztésre. Számos, 
tölgyre emlékeztető fa leveleiből dúsan csordul a méz, de ha a 
környékbeliek napkelte előtt nem gyűjtik össze, már a legenyhébb 
melegtől is kiszárad. 

agy Sándor további harminc stádiumot tett meg, amikor 
Phrataphernész járult eléje, és meghódolt azokkal együtt, akik 
Dareiosz halála után elmenekültek. A király kegyesen fogadta őket. 
Ezután hamarosan Arvai városába érkezett. Itt csatlakozott hozzá 
Kratérosz és Erigüiosz, magukkal hozták Phradatészt is, a tapur 
néptörzs helytartóját. Őt is oltalmába fogadta, s ez másokat is arra 
ösztönzött, hogy a király kegyességéhez folyamodjanak. Hürkánia 
szatrapájává Amminaszpiszt nevezte ki, aki Okhosz királysága idején 
száműzöttként Philipposzhoz menekült. A tapur néptörzset pedig 
Nagy Sándor ismét Phradatész alá rendelte. 


Hürkánia határához érkezett már, amikor Artabadzosz - akiről 
fentebb említettük, hogy Dareiosz leghívebb embere volt Dareiosz 
rokonaival, saját gyermekeivel és görög harcosok maroknyi csapatával 
elébe járult. A király jobbját nyújtotta az érkezőnek; hiszen 
Artabadzosz Philipposz vendége volt, amikor Okhosz uralkodása 
idején száműzték. De még a vendégbarátságot tanúsító ajándékoknál 
is sokkal becsesebb volt Nagy Sándor szemében Artabadzosz utolsó 
pillanatig megőrzött királyhűsége. A szívesen látott vendég így szólott 
tehát: 

- Arra kérem az isteneket, ó, király, hogy örökké boldogan élj; 
jómagam minden tekintetben elégedett vagyok, csak az az egy bánt, 
hogy hajlott öreg korom miatt már nem sokáig élvezhetem jóságodat. 

Kilencvenöt éves volt. Kilenc ifjú férfi kísérte atyját, mindnyájan egy 
anya szülöttei. Artabadzosz a király elé vezette őket, arra kérve az 


isteneket: addig éljenek fiai, amíg Nagy Sándor szolgálatára lesznek. 
A király rendszerint gyalogszerrel járt, de most lovat hozatott 
magának és Artabadzosznak, nehogy az öreg restelljen lóra szállni a 
gyalogosan haladó király mellett. 

Amint tábort vertek, összehívatta az Artabadzosz vezetésével 
érkezett görögöket. De azok visszaüzenték: ha a spártaiak és Szinopé 
város lakói nem részesülnek kegyelemben, ők maguk döntik majd el, 
mit tesznek. Követségbe küldték őket Spártából Dareioszhoz, s a 
király veresége után a perzsáknál szolgáló görög zsoldosokhoz 
csatlakoztak. Nagy Sándor mindennemű ígéretet és biztosítékot 
megtagadott tőlük, és nyomban maga elé rendelte őket, hogy az ő 
szájából hallják meg sorsukat. Azok sokáig haboztak, és majd így, 
majd úgy határoztak, míg végre megígérték, hogy eljönnek. De az 
athéni Démokratész, aki mindig személyes ellenzője volt a makedónok 
uralmának, nem remélt irgalmat, ezért kardjába dőlt. A többiek, ahogy 
elhatározták, megadták magukat Nagy Sándornak. Ezerötszáz katona 
volt köztük, ezenfelül a Dareioszhoz küldött kilencven követ. A 
katonákat beosztották a tartalék csapatokba, a többieket 
hazaengedték a spártaiak kivételével, akiket Nagy Sándor őrizetbe 
vétetett. 

A Hürkániával határos területen laktak a mardusok. Egyedül ez az 
állandó rablásból élő vad néptörzs nem küldött követeket Nagy 
Sándorhoz, és úgy látszott, nem is akarnak parancsainak 
engedelmeskedni. A király felháborodott, hogy akad olyan nép, mely 
győzhetetlensége útjában áll, ezért a málhás szekereket némi őrséggel 
hátrahagyva, jókora sereg élén megindult ellenük. Ejszaka tették meg 
az utat, és pirkadatkor megpillantották az ellenséget. Inkább 
tülekedés, mint harc kerekedett közöttük. A barbárok, amint 
megfutamították őket a megszállva tartott dombokról, elmenekültek 
és behúzódtak a kiürült szomszédos falvakba. De a vidék belsejébe 
csak súlyos erőfeszítések árán tudott benyomulni a sereg. A 
hegygerinceken rengeteg erdők és járhatatlan sziklák torlaszolják el 
az utat; a síkságon pedig újfajta védelmi módszerrel állták útjukat a 
barbárok. Ilyen helyeken ugyanis szándékosan sűrűn ültették a fákat, 
sőt a gallyakat is letördösték, és a földbe szúrták. A gallyakból pedig, 
mint valami új gyökérből, még derekabb fatörzsek sarjadnak. De nem 
hagyják természetes irányban növekedni a fákat, hanem 
tekervényesen egymásba fonják őket, s így amint sűrű lombba 
borulnak, elfödik a földet, és a rejtett ágbogak, mint holmi hurok, 
összenőtt szövevényükkel elzárják az utat. Egyetlen megoldás 
kínálkozott: ösvényt vágni benne, de az is roppant vesződséges munka 
volt. Mert a számtalan csomótól csontkeménnyé váltak a fatörzsek, s a 
lebegő karikákhoz hasonló, egymásba font szívós vesszők kisiklottak a 
fejszecsapások alól. A vidék lakói viszont hozzászoktak, hogy erdei 
vadakként csúszva-mászva lopakodjanak a cserjés alatt, így most is 


behatoltak a bozótba, és rejtekükből nyílvesszőkkel ingerelték az 
ellenséget. 

Nagy Sándor, mint a jó vadász, kifürkészte búvóhelyüket, és 
lándzsájával sokat  ledöfött közülük. Végül megparancsolta 
katonáinak, hogy fogják körül a bozótot, s a réseken törjenek be. De a 
legtöbben eltévedtek az ismeretlen vidéken, néhányat foglyul is 
ejtettek közülük, sőt elkapták a király lovát, Bukephalaszt is, melyet 
Nagy Sándor valamennyi paripája között a legtöbbre becsült. Mert 
gazdáján kívül senkit sem tűrt meg a hátán, s amikor a király 
nyeregbe akart szállni, önként térdre ereszkedett, hogy hátára vegye, 
mintha csak érezné, kit hordoz. Ezért Nagy Sándor a kelleténél 
nagyobb dühtől és bánattól felajzva megparancsolta, hogy kutassák fel 
a lovat, és tolmács útján közhírré tétette: ha tüstént vissza nem adják, 
egyikük sem éri meg a holnapot. A fenyegetéstől megrettenve vissza 
is hozták a paripát, különféle ajándékokkal együtt. De ettől sem 
enyhült meg a király, hanem megparancsolta, hogy irtsák ki a bozótot, 
s a hegyoldalból odahordott földdel torlaszolják el az ágak 
szövevényétől megszabadított sík területet. S amint nőttön-nőtt a 
sánc, a barbárok reményüket vesztették, hogy megtarthatják a 
birtokukban levő területet, ezért az egész néptörzs megadta magát. A 
király túszokat szedett tőlük, majd Phradatész hatalma alá rendelte 
őket. 

Öt nappal utóbb visszatért állandó táborhelyére. Hazaküldte 
Artabadzoszt, és még több kitüntetéssel halmozta el, mint egykor 
Dareiosz. Ezután hamarosan Hürkániának ama városához érkezett, 
ahol Dareiosz királyi palotája állt. Itt - a királyi szóban bízva - 
Nabardzanész járult Nagy Sándor elé, és gazdag ajándékokat hozott 
neki. Többek között Bagoaszt, az ifjúsága virágában levő gyönyörű 
herélt fiút, akit Dareiosz is fölötte kedvelt. Később Nagy Sándor is 
nagyon megkedvelte, úgyhogy leginkább az ő közbenjárására 
bocsátott meg Nabardzanésznak. 

Mint fentebb említettük,  Hürkánia szomszédságában, a 
Themiszkürát környező vidéken, a Ihermodón folyó mentén élt az 
amazonok népe. Királynőjük, Thalesztrisz, a Kaukázus-hegység és a 
Phaszisz folyó közötti területen uralkodott. Thalesztriszt égette a 
kiváncsiság, hogy meglássa a királyt, ezért birodalma határára vonult, 
s amikor már nem messzi járt Nagy Sándortól, követeket küldött 
hozzá, hogy jelentsék: eljött a királynő, és találkozni óhajt vele, hogy 
megismerje. A király nyomban meghívta, mire Thalesztrisz, kíséretét 
hátrahagyva, háromszáz asszony társaságában megindult feléje. 
Amint megpillantotta a királyt, jobb kezében két lándzsát tartva, 
lesiklott lováról. Az amazonoknak nem egész testüket borítja ruha: bal 
keblük félig meztelen, onnan lefelé befödik magukat. Övvel átkötött 
ruhájuk lebernyege nem ér térdükön alul. Csak egyik emlőjüket 
hagyják meg épségben, hogy lánygyermekeiket táplálhassák; a 
jobboldalit leperzselik, így könnyebben vonják fel az íjat, és hajítják a 


dárdát.  Thalesztrisz merészen nézett a királyra, aprólékosan 
szemügyre vette külsejét, mely semmiképp sem felelt meg hírnevének. 
Mert a barbárok a fenséges megjelenést tisztelik, és úgy vélik, csak az 
vihet véghez nagy tetteket, akit a természet rendkívüli külsővel áldott 
meg. 

Amikor megkérdezték a királynőt, nincs-e valami kívánsága, 
habozás nélkül azt felelte: azért jött, hogy gyermeket foganjon a 
királytól, mert méltó rá, hogy Nagy Sándor vele nemzze birodalma 
örökösét. Ha lánygyermek lesz, ő tartja magánál, ha fiúgyermek, 
átadja az apának. Nagy Sándor megkérdezte, nincs-e kedve az ő 
oldalán harcolni. A királynő azonban azzal tért ki a kérés elől, hogy 
országát őrizet nélkül hagyta, és továbbra is állhatatosan ostromolta 
Nagy Sándort: ne engedje, hogy reményében megcsalatkozva térjen 
haza. Az asszony vágya, aki hevesebben sóvárgott szerelemre, mint a 
király, néhány napi maradásra kényszerítette Nagy Sándort. 
Tizenhárom napot fecsérelt el, hogy a királynőnek eleget tegyen. 
Ezután Thalesztrisz hazatért birodalmába, ő pedig Parthiéné felé vette 
útját. 


Parthiénében aztán nyíltan szabadjára eresztette féktelen 
szenvedélyét, s a mértéktartást és önuralmat - legkiválóbb erényeit 
magas méltóságában - dölyfösségre és feslettségre változtatta. Ősi 
szokásait, a makedón királyok józan  mérséklettel párosult 
önfegyelmét és polgári viselkedését saját nagyságához méltatlannak 
találta, és sóváran a perzsa királyok szinte isteni hatalmának 
pompájára tört. Embereitől, akik számos néptörzset leigáztak, 
megkövetelte, hogy földre borulva köszöntsék, és apránként szolgai 
teendőkre szoktatta, szinte rabszolgasorba süllyesztette őket. 
Homlokára fehér díszítésű bíbor fejéket illesztett, amilyet Dareiosz 
viselt, és perzsa köntöst öltött, még a baljós előjeltől sem tartva, hogy 
nemzeti viseletét győztesként a legyőzöttek öltözetére cserélte. Ő 
ugyan azt hangoztatta, hogy csupán a perzsákról lehúzott zsákmányt 
viseli, de ezzel együtt a perzsa szokásokat is felvette, s a pompás 
köntös fennhéjázó viselkedésre késztette. Európába küldött leveleit 
régi gyűrűje címerével zárta le, az Ázsiába címzettekre Dareiosz 
gyűrűjét nyomta pecsétül, hogy mindenki lássa: egy ember nem 
viselheti kettőnek a hatalmát. Barátait és a lovas katonákat, valamint 
a hadinép színe-javát perzsa díszruhákba öltöztette: zúgolódtak 
ugyan, de tiltakozni nem mertek. Háromszázhatvanöt ágyas 
népesítette be a királyi udvart, akárcsak Dareiosznál, s körülöttük a 
heréltek serege rajzolt, akik szintén asszonyi módra szeretkeztek. 

A fényűzéssel és idegen erkölcsökkel megfertőzött szellemet nyíltan 
kárhoztatták Philipposz öreg harcosai, az effajta gyönyörök iránt 
érzéketlen katonanép, és az egész táborban egyhangúlag úgy 
vélekedtek és úgy nyilatkoztak, hogy többet veszítettek a győzelmen, 


mint amennyit a háborún nyertek. Maguk is legyőzőttekké váltak, 
amikor idegen, más országbeli szokásokat kényszerítettek rájuk. 
Hogyan álljanak az otthoniak elé ebben a majdnem rabgúnyában? 
Máris szégyellik királyukat: inkább legyőzöttnek vélnék, mint 
győztesnek, aki Makedónia uralkodójából Dareiosz szatrapájává 
süllyedt. Nagy Sándor jól tudta, hogy súlyosan megsértette 
legelőkelőbb barátait s az egész hadsereget, ezért nyájaskodással és 
ajándékokkal igyekezett visszahódítani szeretetüket. De úgy hiszem, a 
szolgabér gyűlöletes a szabadok szemében, így tehát, nehogy 
zendülésre forduljon a dolog, jónak látta, ha háborúval vet véget a 
tétlenkedésnek, s erre jókor jött ürügye is támadt. Besszosz ugyanis 
királyi köntöst öltött, és megparancsolta, hogy ezentúl Artaxerxésznek 
szólítsák; majd táborba gyűjtötte a szkíthákat s a Tanaisz mentén 
tanyázó többi néptörzset. Mindezt Szatíbardzanész hozta hírül. Nagy 
Sándor kegyeibe fogadta őt, és visszahelyezte az eddig is 
fennhatósága alatt álló vidék helytartóságába. 


Aztán, mivel a zsákmánnyal s a fényűzési tárgyakkal megrakott 
menet nehezen mozgott, megparancsolta, hogy a legszükségesebb 
holmik kivételével gyűjtsék egy helyre először is az ő összes málháját, 
majd az egész seregét. Megtetézett szekerek hordták a zsákmányt egy 
tágas síkság közepére. Mindnyájan feszülten lesték a további 
parancsot. A király kifogatta az ökröket a szekerekből, majd elsőnek a 
saját málnájára vetett tűzcsóvát, utána felgyújtatta a többiekét is. 
Lángolt a gazdáitól felperzselt sok kincs, melyekért annyi tűzvészt 
kioltottak már, hogy sértetlenül megszerezzék az ellenség városaiból. 
De senki sem merészelte megsiratni a megszolgált vérdíjat, hiszen a 
király drágaságai is ott hamvadtak el a máglyán. Néhány szóval 
megvigasztalta a harcra termett katonanépet, s most már mindenre 
elszánva azon örvendeztek, hogy málhájuk veszett oda, nem a 
hadifegyelem, így tehát útra keltek Baktria felé. 

Parmenión fiát, Nikanórt azonban váratlanul elragadta a halál, s ez 
mélységes gyászba borított mindenkit. A többieknél is jobban 
elszomorodott király szívesen ott maradt volna, hogy részt vehessen a 
temetésen, de élelem szűke miatt tovább kellett sietniük. Ezért csak 
Philótaszt hagyta hátra kétezerhatszáz emberrel, hogy megadja 
fivérének az illő végtisztességet, ő pedig megindult Besszosz ellen. 

Útközben levelet kapott a szomszédos vidékek szatrapáitól, 
amelyből megtudta, hogy Besszosz támadásra készen közeledik 
seregével, és hogy elpártolt Szatibardzanész is, akit ő maga tett 
Ariana szatrapájává. A király erre, noha Besszosz üldözésére indult, 
jobbnak látta, ha előbb Szatibardzanésszal számol le. Könnyű 
fegyverzetű csapatok és lovasosztagok élén meg is indult ellene, s 
egész éjjel szakadatlan menetelve, váratlanul rajtaütött az ellenségen. 
Szatibardzanész, amint megtudta, hogy Nagy Sándor üldözi, kétezer 


lovaskatonával - mert többet nem tudott hirtelenében összegyűjteni - 
Baktrába menekült. A többiek megszállták a környékbeli hegyeket. A 
hegyvonulaton szikla nyúlik égnek, nyugati része meredek, keletre 
néző fele enyhébb lankával ereszkedik alá, és sűrű erdővel borított 
oldalából kiapadhatatlan, bővizű forrás csörgedez. E sziklatömb 
kerülete harminckét stádium. Tetején füves térség terül el; itt 
telepítette le az ellenség azt a tömeget, mely nem vett részt a 
harcban. A többiek fatörzsekkel és kövekkel torlaszolták el a szikla 
lejtős oldalát. Tizenháromezer fegyveres volt közöttük. Ezért Nagy 
Sándor Kratéroszra bízta megostromlásukat, ő pedig sietve űzőbe 
vette Szatibardzanészt. 

Amint azonban tudomására jutott, hogy a szatrapa már messze jár, 
visszafordult, és azok ellen fordult, akik a hegytetőt tartották 
megszállva. Először is megparancsolta, hogy azokat a helyeket, ahová 
fel tudnak kapaszkodni, tisztítsák meg az ellenségtől. De útjukat állták 
a megmászhatatlan sziklák és nyaktörő szakadékok, meddőnek 
látszott minden fáradozás a természet akadályaival szemben. Nagy 
Sándor, aki mindig örömest szállt szembe az akadályokkal, most, 
amikor látta, hogy előretörni mily vesződséges, meghátrálni mily 
veszedelmes, különféle terveken töprengett, mindegyre máson, már 
ahogy ez szokás, amikor eredeti elgondolásainkat sutba vetjük. A 
megoldást mégsem tépelődés hozta meg neki, hanem a véletlen. 
Viharos nyugati szél kerekedett, a katonák pedig már sok fatörzset 
kidöntöttek, hogy azokon másszák meg a sziklát. A perzselő 
napsütéstől átforrósodott halom lángra lobbant, mire a király 
megparancsolta, hordjanak oda még több fát, és táplálják a tüzet. A 
feltornyozott fatörzsek hamarosan elérték a hegytető magasságát. 
Ekkor a minden oldalról felgyújtott farakás tűzbe borult. A szél az 
ellenség felé sodorta a lángot, s a hatalmas füstgomoly felhőként 
borította el az eget. Recsegett-ropogott a tűzvésztől az erdő, lángra 
kapott még az is, amit nem gyújtottak fel a katonák, az egész 
környéken lobogott a tűz. A barbárok igyekeztek kitörni a kínhalál 
karmaiból, de amerre rés nyílt a lángfüggönyön, és ahol elkerülhették 
volna a tüzet, ott az ellenség karjaiba szaladtak. Különféle módon 
pusztultak el: egyesek a tűzbe ugrottak, mások levetették magukat a 
sziklákról, némelyek az ellenséges seregre rontottak, s egypáran félig 
megpörzsölődve foglyul estek. 

Nagy Sándor innen visszatért Kratéroszhoz, aki már ostromgyűrűbe 
fogta Artakanát, és mindent előkészített, csak a király jöttére várt, 
hogy a város bevételének dicsőségét illő módon neki engedje át. Nagy 
Sándor megparancsolta, hogy az ostromtornyokat vontassák a 
falakhoz. A barbárok már puszta megjelenésétől is annyira 
megrémültek, hogy kezüket feltartva rimánkodtak a falakról: 
Szatíbardzanészra, a pártütők fejére zúdítsa haragját, s nekik, 
hódolattal esdeklőknek irgalmazzon. A király megkegyelmezett, és 


nemcsak hogy megszüntette az ostromot, de még a városlakók javait 
is visszaadta. 

Amint a városból távozott, megérkezett hozzá az újoncokból álló 
utánpótlás. Zoilosz ötszáz lovast hozott magával Görögországból; 
Antipatrosz háromezret küldött Illíriából; Philipposszal százharminc 
thesszáliai lovas érkezett; Lídiából kétezerhatszáz idegenföldi katona 
jött háromszáz lovassal, ugyanabból a néptörzsből. E csapatokkal 
megerősödve a király a drangák harcias néptörzse ellen vonult. Ezek 
szatrapája, Bardzaentész, Besszosz cinkosa a királygyilkosságban, a 
megérdemelt büntetéstől félve Indiába menekült. 


Már kilencedik napja táborozott a király egyazon helyen - és 
nemcsak legyőzte a külső ellenséget, de teljes biztonságban is volt 
tőle -, amikor váratlanul a saját táborában szőttek ellene ármányt. 
Dümnosz, akit vajmi kevéssé becsült és kedvelt, szerelemre lobbant 
egy Nikomakhosz nevű, feslett erkölcsű fiú iránt, akit testi 
engedelmességre kényszerítve féltékenyen magához láncolt. Ez a 
Dümnosz egyszer feldúlt arckifejezéssel félrevonta az ifjút egy 
szentélybe, és minden jelenlevőt eltávolítva, fülébe súgta, hogy egy 
roppant bizalmas titokba akarja őt beavatni. A feszülten várakozó ifjút 
aztán kölcsönös érzelmeikre és barátságukra kérlelte: esküdjék meg, 
hogy mindarról, amit közöl vele, hallgatni fog, mint a sir. 
Nikomakhosz pedig, úgy vélve, hogy Dümnosz úgysem mond semmi 
olyat, amit akár esküszegés árán is fel kell fednie, megesküdött az élő 
istenekre. A férfi ekkor elárulta neki, hogy három napon belül tőrbe 
csalják a királyt, s az összeesküvésnek sok más bátor és kiváló férfival 
együtt ő maga is részese. Ennek hallatára az ifjú az arcába vágta, 
hogy efféle merényletekre nem áll titoktartási ígérete, és kijelentette: 
nincs az az eskü, mely arra kötelezhetné, hogy takargassa a bűnt. 
Dümnosz a szerelemtől és a félelemtől eszét veszítve megragadta 
fiúszeretője karját, és könnyezve kérlelte: vegyen részt az 
összeesküvésben, de ha ezt nem vállalná, legalább ne árulja el őt, aki 
annyi tanújelét adta már iránta érzett jóindulatának, aminek legfőbb 
bizonyítéka, hogy az életét is rábízta, holott még ki sem tapasztalta 
hűségét. Végül is, mivel Nikomakhosz állhatatosan ellene szegült a 
bűnnek, azzal ijesztett rá, hogy megölik: az összeesküvők az ő 
fejevételével kezdik meg dicső működésüket. Azután hol elpuhult, 
asszonyosan félénk ifjúnak nevezte, hol szeretője árulójának, majd 
káprázatos ígéretekkel kecsegtette, még a királyi trónnal is, úgyhogy 
teljesen feldúlta a szörnyű gaztettől nemrég még borzadozó fiút. 
Végül kardott rántott, hol Nikomakhosz, hol a maga torkának 
szegezte, és könyörgéssel, fenyegetőzéssel kicsikarta a fiúból az 
ígéretet, hogy nemcsak hallgatni fog, hanem még segítségükre is lesz. 
De az állhatatos és tisztességes életre érdemes ifjú mit sem 
változtatott eredeti szándékán, csak úgy tett, mintha Dümnosz 


szerelmének rabjaként semmit sem tudna megtagadni tőle. Azután 
afelől érdeklődött nagy buzgón, ugyan kikkel szövetkezett ilyen 
főbenjáró ügyben; mert életbevágóan fontos, milyen emberek keze 
mozgatja e dicső tettet. Dümnosz szerelemtől és bűntudattól 
félőrülten hol hálálkodott, hogy ujjongva magasztalta Nikomakhoszt, 
hogy habozás nélkül csatlakozott a legbátrabb  ifjakhoz: 
Démétrioszhoz, a király egyik testőréhez, azután Peukolaoszhoz, 
Nikanórhoz; s a felsoroltakhoz még Aphobetosz, Iolaosz, Theoxenosz, 
Arkhepolisz és Amüritasz nevét is hozzáfűzte. 

Nikomakhosz, alighogy elszabadult, máris elmondta a hallottakat 
fivérének,  Kebalinosznak. Úgy határoztak, hogy  Nikomakhosz 
ottmarad az ő sátrukban, mert ha ő lépne be a királyi sátorba, ahová 
nincs bejárása, az összeesküvők neszét vehetnék az árulásnak. 
Kebalinosz a királyi sátor bejárata elé állt - mert beljebb ő sem 
léphetett -, mintha valamelyik első cohorsbeli barátjára várakozna, aki 
bevezeti majd a királyhoz. Véletlenül úgy esett, hogy mindenki elment 
már, csak Parmenión fia, Philótasz maradt valamilyen okból a király 
sátorában. Kebalinosz erős felindulásában zavaros szavakkal közölte 
vele mindazt, amit fivérétől megtudott, és lelkére kötötte, hogy 
késedelem nélkül jelentse a királynak. Philótasz megdicsérte, majd 
nyomban belépett Nagy Sándorhoz, és sok mindenről elcsevegett vele, 
de egy szót sem szólt arról, amit Kebalinosztól hallott. Estefelé, amint 
megjelent a királyi sátor bejáratánál, elfogta őt az ifjú, és 
megkérdezte, teljesítette-e kérését. Philótasz azzal tért ki a válasz 
elől, hogy a király nem ért rá vele szóba állni, s ezzel elment. Másnap, 
amikor Philótasz a királyi sátorba indult, ott termett előtte Kebalinosz, 
s mielőtt belépett volna, emlékeztette mindarra, amit előző nap 
elmondott neki. Philótasz azt felelte, hogy majd gondja lesz rá, de még 
azután sem közölte a királlyal a hallottakat. Ez felébresztette 
Kebalinosz gyanúját. S mivel úgy gondolta, nem túr halasztást a dolog, 
egy Metrón nevű előkelő ifjúnak, a fegyvertár őrzőjének elmondta, 
mily gonosz tervet forralnak az uralkodó ellen. Metrón elrejtette 
Kebalinoszt a fegyvertárban, aztán nyomban a királyhoz sietett, aki 
éppen fürdött, és tudtára adta, amit a hírhozó jelentett. 

A király testőröket küldött, fogják el Dümnoszt, majd a fegyvertárba 
ment. Kebalinosz ujjongva fogadta: 

- Épségben látlak viszont, megmenekültél a gonoszok kezéből! 

Nagy Sándor ekkor vallatóra fogta, és sorra mindent megtudott 
tőle, amit tudnia kellett. Aztán tovább faggatta, hány napja közölte 
vele Nikomakhosz ezt a hírt. Amikor bevallotta, hogy már három 
napja, a király hitszegést gyanított a későn érkezett híradásban, és 
vasra verette Kebalinoszt. Ő azonban kiáltozva bizonygatta, hogy 
abban a pillanatban, amint értesült a dologról, máris Philótaszhoz 
rohant: az hallgatta el az egészet. A király újra meg újra megkérdezte: 
valóban fölkereste-e Philótaszt, valóban sürgette-e, hogy siessen 
hozzá. S amikor Kebalinosz körömszakadtig védte az igazát. Nagy 


Sándor égnek emelte karját, és sűrű könnyhullatás közben 
panaszkodott, hogy ezt érdemelte egykori legkedvesebb barátjától. 

Ezalatt Dümnosz, aki nagyon jól tudta, miért rendeli maga elé a 
király, kardjával, amely éppen oldalán függött, súlyos sebet ejtett 
önmagán, de az előrohanó testőrök lefogták, és a királyi sátorba 
hurcolták. A király rátekintett, és így szólt: 

- Mi gonoszat forraltam ellened, Dümnosz, hogy Philótaszt még 
nálam is méltóbbnak találtad a makedón királyságra? 

Dümnosz már nem tudott szólni, csak sóhajtott tekintetét 
elfordította a király pillantása elől, és nyomban meghalt. A király 
sátrába rendelte Philótaszt, és így szólt hozzá: 

- Kebalinosz halálbüntetést érdemel, ha az ellenem szőtt 
összeesküvést valóban két napig titkolta. De ő terád hárítja a 
felelősséget e bűnben, Philótasz, és egyre azt erősítgeti, hogy ő rögtön 
hozzád sietett az értesítéssel. Szoros baráti szálak fűznek hozzám, 
ezért annál bűnösebb a hallgatásod, és bevallom, a hallgatás jobban 
illenék Kebalinoszhoz, mint Philótaszhoz. Elnéző bíróra akadtál, 
legalább megmagyarázhatod neki azt, amit nem kellett volna 
elkövetned. 

Philótasz egy csöppet sem jött zavarba - ha ugyan az 
arckifejezésből megítélhető a lelkiállapot -, hanem azt felelte: 
Kebalinosz valóban elmondta neki a csábító szavait, de ő egy szót sem 
hitt el a fecsegésből, s attól tartott, hogy mindenki kineveti, ha 
elmeséli a csábító civódását fiúszeretőjével. Most, hogy Dümnosz 
megölte magát, ő is belátja már: akármit mondtak neki, nem kellett 
volna elhallgatnia. Aztán átölelve kérlelte a királyt, hogy a múltat 
tekintse inkább, ne vétkét, hiszen nem is követett el semmit, csak 
éppen hallgatott. Bajos volna eldönteni, hitt-e neki a király, vagy csak 
elfojtotta haragját; de kezet nyújtott annak jeléül, hogy visszafogadja 
kegyeibe, és kijelentette: valóban úgy látja, hogy Philótasz csupán 
semmibe vette a híradást, nem szándékosan titkolta el előtte. 

Nagy Sándor ezek után összehívta barátait - de Philótaszt nem 
vonták be a tanácskozásba -, és megparancsolta, hogy vezessék elő 
Nikomakhoszt Az ifjú sorra elbeszélte ugyanazt, amit már fivére is 
elmondott a királynak. Kratérosz a király egyik legkedveltebb barátja 
volt, s gyűlölte Philótaszt, aki vele versengve hajhászta a király 
kegyeit. Azt is nagyon jól tudta, hogy Philótasz saját vitézsége és jó 
szolgálatai örökös  fitogtatásával gyakran terhére van Nagy 
Sándornak, s emiatt, ha nem is bűnösség, de legalábbis a 
felfuvalkodottság gyanújába keveredett. Kratérosz úgy vélte, itt a 
kedvező alkalom ellensége megsemmisítésére, ezért királyhűséggel 
palástolva gyűlöletét, így szólt: 

- Bárcsak mindjárt a kezdet kezdetén megtanácskoztad volna 
velünk ezt az ügyet! Azt javasoltuk volna: ha meg akarsz bocsátani 
Philótasznak, hagyd őt inkább tudatlanságban afelől, mily sokat 
köszönhet neked, semmint hogy halálfélelembe sodorva arra 


kényszerítsd, hogy gyakrabban gondoljon az őt fenyegető veszélyre, 
mint a te jóságodra. Mert ő mindenkor ármányt szőhet ellened, de te 
nem bocsáthatsz meg neki mindenkor. Nincs okod azt hinni, aki idáig 
elmerészkedett, azt megváltoztatja bocsánatod. Philótasz tudja, hogy 
akik eljátszották egyszer a könyörületet, azok mit sem remélhetnek 
többé. De ha ő maga akár bűnbánatból, akár jóságodtól 
megjámborodva nyugton maradna, jól tudom, hogy atyja, Parmenión, 
ily nagy sereg vezére, aki régóta tekintélynek örvend katonái 
szemében, és rangja nem sokkal alacsonyabb a te magas 
méltóságodnál, nem viseli el, hogy neked köszönheti fia életét. Vannak 
jótétemények, melyek gyűlöletesek előttünk. Szégyelljük bevallani, 
hogy rászolgáltunk a halálra; Philótasz végül is úgy tesz majd, mintha 
igazságtalanságban és nem irgalomban részesült volna. Tudd meg 
tehát, hogy élethalálharcot kell vívnod velük. Éppen elég ellenséged 
van még, akiket örömest üldözőbe veszünk; vértezd fel oldalad a belső 
ellenség ellen! Ha őket elűzöd, mit sem félek a külső ellenségtől. 

Így beszélt Kratérosz. S a többiek előtt sem volt kétséges, hogy 
Philótasz a feljelentés alapján feltétlenül leleplezte volna az 
összeesküvést, ha nem lett volna annak feje vagy részese. Hát akad-e 
olyan becsületes és jólelkű ember, még ha nem is jó barát, csak 
egyszerű közkatona, aki olyasminek a hallatára, amit Philótasszal 
közöltek, nem rohan tüstént a királyhoz? De Parmenión fia, a lovasság 
parancsnoka, a király összes titkának tudója, még Kebalinosz példáján 
sem buzdult fel, aki elmondta neki mindazt, amit fivérétől hallott! Sőt, 
azt hazudta, hogy a király nem ért rá szóba elegyedni vele - nehogy 
Kebalinosz más közvetítőt keressen. Nikomakhosz, ámbár gúzsba 
kötötte az istenekre tett esküje, sietett könnyíteni lelkiismeretén; 
Philótasznak azonban, aki csaknem egész napját játszi szórakozással 
fecsérelte el, nehezére esett a hosszas és talán teljesen üres 
csevegésbe beleszöni néhány szót, mely életbevágóan fontos volt a 
királyra nézve. Csakhogy ő nem hitt az ifjaknak, úgymond, akik 
ilyesmivel jöttek hozzá! Akkor hát miért tétovázott két napig, mintha 
mégis hitt volna nekik? Le kellett volna ráznia magáról Kebalinoszt, 
ha közlését valóban semmibe vette. Amikor saját bőrünkről van szó, 
legyünk bátrak, de ha a király élete forog veszedelemben, akkor 
legyünk hiszékenyek, és hallgassuk végig azt is, aki légből kapott 
dolgokat mesél. Ezért egyhangúlag elhatározták: vizsgálatot kell 
indítani Philótasz ellen, és rá kell kényszeríteni, hogy nevezze meg 
cinkosait. A király azzal az intelemmel bocsátotta el őket, hogy a 
határozatot tartsák titokban. 

Aztán nehogy a legcsekélyebb hir is kiszivárogjon a most hozott 
tanácshatározatról, közhírré tétette, hogy másnap útra kelnek. 
Philótasz is hivatalos volt a búcsúlakomára, a királynak volt ereje 
hozzá, hogy együtt lakmározzék, sőt barátságosan el is csevegjen 
azzal az emberrel, akit halálra szánt. Aztán a második őrváltás idején 
kioltották a fáklyákat, és Nagy Sándor néhány barátja: Hephaisztión, 


Kratérosz, Koinosz és Erigüiosz, a testőrök közül pedig Perdikkasz és 
Leonnatosz a királyi sátorba sietett. A sátor előtt várakozó öröknek 
megparancsolták, hogy fegyverrel a kezükben virrasszanak. Minden 
kijárathoz lovas őrszemeket állítottak, s az utakat is megszállták, 
nehogy valaki titkon kiosonva Parmeniónhoz siessen, aki akkoriban 
Média helytartójaként nagy sereggel rendelkezett.  Atarrhiasz 
háromszáz fegyveressel bevonult a királyi sátorpalotába. Tíz apródot 
osztottak be hozzá, és mindegyikhez tíz-tíz testőr csatlakozott. Ezeket 
a többi összeesküvő kézrekerítésére jelölte ki a király, Atarrhiaszt 
pedig Philótaszért küldte a háromszáz fegyveressel; ez ötven harcra 
kész ifjúval rátörte a zárt ajtót, a többinek pedig megparancsolta, 
vegyék körül Philótasz szállását nehogy valami rejtett kijáraton 
megszökhessen. Philótasz azonban, akár biztonságban érezve magát, 
akár fáradtságtól ernyedten mély álomba merült, s még akkor is kába 
volt, amikor Atarrhiasz megragadta. Végül eloszlott bódulata, s amint 
láncra verték, így sóhajtott fel: 

- Ellenségeim kegyetlensége legyőzte jóságodat, királyom! 

Több szava nem volt, amíg fejét befödve a királyi sátorba vezették. 

Másnap a király összehívta fegyvereseit. Mintegy hatezer harcos 
sereglett egybe, ezenkívül a markotányosok és tábori szolgák hada, 
mely egészen betöltötte a királyi szállást. Philótaszt eltakarta a 
testőrök csoportja, hogy a tömeg ne láthassa addig, amíg a király nem 
szólt a katonákhoz. Ősi makedón szokás szerint főbenjáró bűn esetén 
a király sorolja fel a vádakat, s a hadsereg hoz ítéletet - béke idején 
pedig a nép -, és mit sem ér a király hatalma, ha előbb nem tudja 
befolyását érvényesíteni a tömeg fölött. Ezért először is behozták 
Dümnosz holttestét, de a legtöbben még nem tudták, mit követett el, 
és milyen körülmények között lelte halálát. 


Ekkor a király, arcán a bánat felhőjével, az összegyűlt tömeg elé 
lépett. Feszült várakozást ébresztett barátainak szomorú tekintete is. 
A király sokáig lehorgasztott fejjel, kábultan állt előttük, mint a 
villámsújtott. Azután összeszedte lelkierejét, és így szólt; 

- Az emberek gazsága csaknem elragadott közületek, katonáim; de 
az istenek gondviselése és kegyelme életben tartott. Tisztellek 
benneteket, és ez arra indított, hogy haragom keményebben sújtsa az 
árulókat, hiszen életem legfőbb, sőt egyetlen jutalma az, hogy még 
köszönetet mondhatok a sok bátor férfinak, akik oly nagy érdemeket 
szereztek előttem. 

A katonák jajszava félbeszakította a beszédet, mely könnyeket csalt 
mindnyájuk szemébe. A király ezután így folytatta: 

- Hát még mennyivel inkább felháborodtok majd, ha megnevezem a 
szörnyű gaztett értelmi szerzőit! De még mindig visszaborzadok attól, 
hogy említést tegyek róluk, és nem mondom ki nevüket, mintha ez 
megmenthetné őket. Le kell azonban győznöm az egykori szeretet 


emlékét, és le kell lepleznem előttetek gálád  alattvalóim 
összeesküvését. Hogyan is hallgathatnék el ekkora szörnyűséget? 
Parmenión, noha jómagam és atyám számtalan jótéteménnyel 
leköteleztük, és legrégibb barátunk volt, vénségére e szörnyű gaztett 
végrehajtására vállalkozott. Cinkosa, Philótasz, felbujtotta 
Peukolaoszt, Démétrioszt és e Dümnoszt, akinek holttestét itt látjátok, 
és még másokat is, akiket éppúgy megszállt az őrület, hogy életemre 
törjenek. 

Felháborodás és panasz morajlott végig az egész gyűlésen; a tömeg, 
kivált a katonaság, zúg-zajong így, ha szeretet vagy gyűlölet hevíti. 
Azután elővezették Nikomakhoszt, Metrónt és Kebalinoszt, akik sorra 
elbeszélték, amit már jelentettek. De egyikük sem említette az 
összeesküvés résztvevői közt Philótasz nevét. Ezért néma csend 
fogadta felháborodott hangon előadott szavaikat. Ekkor újból 
megszólalt a király: 

- Miféle embernek tartjátok tehát azt aki eltitkolta e főbenjáró 
ügyről neki tett jelentést? Dümnosz halála bizonyítja, hogy nem volt 
üres szóbeszéd. Kebalinosz a kínzástól sem riadt vissza, amikor ide 
sietett a bizonytalan értesüléssel, és Metrón pillanatnyi késedelem 
nélkül könnyített lelkén, úgy, hogy mosakodás közben rontott rám, 
csak Philótaszt nem izgatta semmi, egyedül ő nem hitt el semmit. Ó, 
milyen erős lelkű férfiú! Hogy is indulna fel királya veszedelmén, 
miért is hallgatná dúlt arccal a riasztó híradást! Kétségtelenül gonosz 
szándék lappang hallgatása alatt: mohó uralomvágya a leghitványabb 
bűnbe hajszolta őt. Atyja Média helytartója; neki pedig számos 
csapatparancsnokra nagyobb a befolyása, mint jómagamnak; de 
többre tör, mint amennyit a kezében tart. Még gyermektelenségemből 
is gúnyt űz, mivel nincs utódom. De téved Philótasz. Bennetek 
szülőkre, gyermekekre, vérrokonokra leltem: amíg ti éltek, nem állok 
egymagamban. 

Azután felolvasta Parmenión kézre kerített levelét, melyet fiaihoz 
intézett, Nikanórhoz és Philótaszhoz, ámbár ez az írás nem 
szolgáltatott súlyosabb okot a gyanúra. Ez állt ugyanis benne: 
, Először is saját magatokra legyen gondotok, azután a tieitekre; így 
elérjük kitűzött célunkat." A király hozzáfűzte: úgy írta Parmenión a 
levelet, hogy fiai, akik tudják, miről van szó, megértsék, ha az ő 
kezükbe kerül; de ha elfognák, az avatatlanoknak semmit ne mondjon. 

- Dümnosz azonban nem nevezte meg Philótaszt, amikor elárulta az 
összeesküvés többi résztvevőjét. Csakhogy ez Philótasznak nem az 
ártatlanságát, hanem a hatalmát bizonyítja: akik elárulhatnák, azok is 
annyira félnek tőle, hogy saját bűnösségüket bevallják, de róla 
hallgatnak. Philótaszról különben az élefe is árulkodik. Társul és 
cinkosul szegődött unokafivérem, Amüntasz mellé, aki Makedóniában 
gyalázatos összeesküvést szőtt ellenem; húgát pedig Attaloszhoz adta 
feleségül, akinél ádázabb ellenségem nem akadt. S amikor meghitt 
barátságunk alapján megírtam neki, milyen jövendölést kaptam 


Iuppiter Hammón jóshelyén, azt merészelte válaszolni, hogy örömmel 
üdvözöl ugyan, amiért az istenek társaságába emelkedtem, de egyben 
sajnálja is azokat, akiknek olyan király uralma alatt kell élniük, aki 
túllépett az emberek korlátain. Mindez elárulja, hogy lélekben már 
régóta elidegenedett tőlem, és irigyli dicsőségemet. De én mindezt 
magamba fojtottam, katonáim, amig csak lehetett. Mert úgy 
gondoltam, a saját testemből tépek ki egy darabot, ha lealacsonyítom 
önmagam előtt azt, akit oly nagyra becsültem. De most már nem 
puszta szavakat kell megtorolnom: kardot rántott immár a vakmerően 
nyelvelő. Ha nekem hisztek: e kardot maga Philótasz élesítette 
ellenem; ha neki: megengedte, hogy ellenem élesítsék. Merre 
forduljak hát, katonáim? Kire bízzam életemet? A lovasság élére 
állítottam őt, mely színe-java a seregnek, s a legelőkelőbb ifjakból áll; 
hűségére és oltalmára bíztam életemet, győzelembe vetett 
reménységemet. Atyját oly magas méltóságra emeltem, amilyenre ti 
emeltetek engem. Parancsnoksága és fennhatósága alá rendeltem 
Médiát, melynél nincs gazdagabb vidék, sok ezer polgárát és 
szövetségeseinket. De ahonnan segítséget vártam, onnan veszedelem 
tornyosul fejemre. Mennyivel boldogabban estem volna el a 
csatatéren, az ellenség martalékaként, mintsem hogy honfitársaimnak 
essem áldozatul! Most pedig, alighogy kiláboltam az eddig egyedül 
rettegett veszedelmekből, olyanokba keveredtem, melyektől méltatlan 
lett volna rettegnem. Gyakran kértek, katonáim, hogy vigyázzak az 
életemre. Ti magatok lehettek védelmezőim, ha tanácsot adtok, mit 
tegyek. A ti karjaitok, a ti fegyvereitek oltalmába menekülök: 
akaratotok ellenére nem kívánok élni; de ha azt akarjátok, hogy éljek, 
bosszút kell állnotok értem. 

Ekkor parancsára elővezették Philótaszt: keze hátra volt kötve, 
testét ócska köpeny borította. Szemmel láthatólag mindenkit 
megdöbbentett siralmas külseje, hiszen előző nap még nem nézhették 
irigység nélkül. Akkor a lovasság fővezére volt, és tudták, hogy részt 
vett a király lakomáján; s most váratlanul nemcsak mint vádlottat, de 
máris mint elítéltet látták viszont, méghozzá megkötözve. Felködlött 
előttük Parmenión, a nagy hadvezér, a köztiszteletben álló polgár 
balsorsa is, aki nemrég veszítette el két fiát, Hektort és Nikanórt, s 
most távollétében vádolják a pusztulástól megmenekült, utolsónak 
maradt fiával együtt. Ezért Amüntasz, a király hadvezére, a 
szánalomra hajló gyülekezetet éles szavakkal újra Philótasz ellen 
ingerelte: valamennyien a barbárok kezére jutottak volna, senki sem 
térhetett volna haza asszonyához, szüleihez, és fejétől megfosztott, 
csonka törzs módjára élettelenül és névtelenül az ellenség 
játékszereként hánykódtak volna idegen földön. 

A király korántsem örült annyira a beszédnek, mint Amüntasz 
remélte, mert az asszonyok, a haza emlegetése könnyen elvehette a 
katonák kedvét az előttük álló szolgálat teljesítésétől. Ekkor Koinosz, 
ámbár annak idején Philótasz húgát vette feleségül, keményebb 


szavakkal rontott Philótaszra, mint bárki más, elmondta a király, a 
haza, a sereg árulójának, majd felragadott egy követ, mely éppen a 
lába előtt hevert, hogy ráhajítsa - a többiek szerint azzal a szándékkal, 
hogy megszabadítsa a kínvallatástól. De a király lefogta a kezét, 
kijelentve, előbb alkalmat kell adni a vádlottnak arra, hogy elmondja 
mentségét, különben nem engedi, hogy ítéletet hozzanak. Philótasz 
azonban, amint ráparancsoltak, hogy beszéljen, akár a bűntudattól, 
akár a feje fölött tornyosuló veszedelemtől meghibbanva, kábultan 
állt, s nem merte szemét fölemelni, száját szóra nyitni. Aztán 
könnyekre fakadt, és eszméletét vesztve, az őrzőjéül kirendelt katona 
karjaiba zuhant. Majd lassanként visszanyerte eszméletét és hangját, 
s amint szemét megtörölte köpenyével, úgy látszott, beszélni készül, A 
király ekkor rátekintett, és így szólt: 

- A makedónok fognak ítélni fölötted; azt kérdem tehát, honi 
nyelvünkön szólasz-e hozzájuk. 

Philótasz így felelt: 

- A makedónokon kívül sokan vannak itt olyanok is, akik úgy vélem, 
jobban megértenék, amit mondok, ha én is azon a nyelven szólnék, 
amelyen te magad beszélsz, úgy hiszem, csak azért, hogy a többség 
megértse beszéded. 

A király erre így kiáltott fel : 

- Látjátok, mennyire utálja Philótasz még hazája nyelvét is? Persze, 
nem volt ínyére, hogy alaposan megtanulja. Ám hadd beszéljen úgy, 
ahogy neki jólesik; csak ti ne feledjétek, hogy éppúgy idegenkedik 
szokásainktól, mint anyanyelvünktől. 

E szavakkal távozott. Ekkor megszólalt Philótasz : 

- Az ártatlan könnyen talál szavakra, a szerencsétlen nehezen szedi 
össze a kellő kifejezéseket. Ezért a legtisztább lelkiismeret és a 
legméltatlanabb balsors között őrlődve nem tudom, hogyan szóljak 
egyszerre szívem szerint is, helyzetemhez mérten is. Ügyem legfőbb 
bírája eltávozott: istenemre, nem tudom, miért nem akart személyesen 
meghallgatni, hiszen ha megismerte az érem másik oldalát, akkor is 
jogában áll akár elítélni, akár fölmenteni. De ha egyszer nincs itt, nem 
is oldozhat fel, hiszen személyesen már ítélt fölöttem. Es noha a 
gúzsba kötött rab védekezése nemcsak fölösleges, de gyűlöletes is, 
mivel úgy tetszik, nem tájékoztatja, hanem befolyásolja bíráját, 
mégsem leszek hűtlen önmagamhoz, és ha már egyszer beszélhetek, 
nem tűröm el azt a látszatot, mintha a saját lelkiismeretem is 
bűnösnek mondana. Magam sem értem, miféle bűnnel vádolnak, 
hiszen az összeesküvők közül senki sem említette nevemet, 
Nikomakhosz egy szót sem szólt felőlem, Kebalinosz pedig csak azt 
mondta, amit hallott. És a király mégis az összeesküvés fejének tart! 
Hát elhallgathatta volna Dümnosz annak a nevét, akit vezéreként 
követett, kivált, mikor cinkostársai felől kérdezgették? Meg kellett 
volna említenie a nevemet, akár hazudnia kellett volna, hogy annál 
könnyebben meggyőzhesse azt, aki faggatta. Hiszen nem az 


összeesküvés leleplezése után hallgatta el a nevemet, mintha cinkosa 
iránti kíméletből tenné; Nikomakhosz, akiről Dümnosz azt hitte, 
hallgat majd a titokról, vallomásában mindenki mást megnevezett, 
csak engem hagyott ki. Azt kérdem én, katonáim: ha Kebalinosz nem 
fordul hozzám, ha teljes tudatlanságban hagy az összeesküvés felől, itt 
állnék-e ma vádlottként, amikor senki sem nevezett meg engem? No 
jó, tegyük fel, hogy Dümnosz - bárcsak élne még! - meg akart kímélni 
engem; de hát a többiek? Vajon akik bevallják a saját bűnösségüket, 
kihagynak engem?! Irigy a balsors, és a saját kínjában gyötrődő bűnös 
rendszerint mások kínjában talál vigaszt. Ennyi összeesküvő közül 
egyik sem vallaná be az igazat, még a kínpadra feszítve sem? Pedig 
senki sem irgalmaz a halálraítéltnek, de azt hiszem, a halálraítélt sem 
kímél senkit. Most pedig el kell mondanom, mi volt valóságos, 
egyetlen vétkem, azaz miért hallgattam el azt, amit közöltek velem. 
Miért hallgattam csak úgy félfüllel? Bárhogyan is volt, amikor 
bevallottam, megbocsátottad botlásomat. Nagy Sándor - akárhol légy 
most - és én megszoríthattam megbékülésed jeléül nyújtott kezedet, 
sőt még lakomádon is részt vettem. Ha hittél nekem, feloldoztál a 
gyanú alól, ha megbocsátottál, szabad vagyok; maradj tehát hű 
kimondott ítéletedhez. Mit tettem a múlt éjjel, amikor eltávoztam 
asztalodtól? Miféle új bűntettem hírét vetted, hogy így megváltozott a 
véleményed? Ólmos álomba szédülve hevertem, a fejem fölé 
tornyosuló veszedelem árnyékában aludtam, amikor ellenségeim 
felvertek és megkötöztek. Hogyan merülhetne ilyen mély álomba az 
összeesküvő, az áruló? A bűnös nem alszik háborgó lelkiismeretétől, 
üldözik a fúriák, nemcsak elkövetett, de már pusztán kieszelt gaztette 
miatt is. De engem nyugalommal töltött el mindenekelőtt 
ártatlanságom tudata, azután nekem nyújtott jobbod; nem féltem, 
hogy mások kegyetlenségére jobban hallgatsz, mint a saját 
könyörületességedre. Ne bánd meg, hogy hittél nekem, hiszen csak 
egy fiú szaladt hozzám a hírrel, és sem tanúval, sem bizonyítékkal 
nem tudta alátámasztani szavai hitelességét. Mindenkit halálra 
rémített volna, ha meghallgatják beszédét. Azt hittem, én boldogtalan, 
hogy egy csábító és fiúszeretője civakodásába ártanám magamat, és 
gyanút fogtam a fiú szavahihetősége ellen, hiszen nem ő maga jött 
hozzám a hírrel, hanem a bátyját biztatta fel. Attól tartottam, utóbb 
még letagadja, hogy megbízást adott Kebalinosznak, és végül én 
leszek az oka, hogy a király számos barátja veszedelembe sodródott. 
Még így is, noha senkit sem bántottam, akad olyan, aki szívesebben 
látna holtan, mint elevenen; elképzelhetitek, mily ádáz gyűlölet 
zúdulna rám, ha ártatlanokat kevernék bajba! Ám Dümnosz megölte 
magát! Hát sejthettem-e előre, hogy így tesz? Távolról sem. Így az 
egyetlen tény, amely hihetővé tette volna Kebalinosz közlését, még 
nem győzhetett meg, amikor kérésével ostromolt. De istenemre, ha 
Dümnosz cinkosa lettem volna e szörnyű gazságban, nem titkoltam 
volna előtte két napig, hogy elárultak bennünket, hiszen Kebalinoszt 


könnyűszerrel eltehettem volna láb alól! És végül, miután értesítést 
kaptam arról, amit el akartam titkolni, egyedül léptem be a király 
hálószobájába, karddal az oldalamon. Miért halogattam volna a 
merényletet? Talán Dümnosz nélkül nem mertem elkövetni? Akkor hát 
ő volt az összeesküvés vezére! Netán az ő árnyékában rejtőztem én, 
Philótasz, a makedón királyságra áhítozva? Talán bárkit is közületek 
megvesztegettem ajándékkal? Melyik vezért, melyik parancsnokot 
tüntettem ki különösebb figyelemmel? Szememre hányják még azt is, 
hogy megvetem honi nyelvünket, hogy idegenkedem a makedón 
szokástól, így török tehát uralomra, méghozzá olyan ország fölött, 
melyet megvetek! Anyanyelvünk már rég idejét múlta a más népekkel 
való érintkezésben: a győzteseknek is, a legyőzőiteknek is idegen 
nyelvet kell tanulniuk. És istenemre, ez még mindig nem olyan terhelő 
rám nézve mint az, hogy Perdikkasz fia, Amüntasz összeesküvést szőtt 
a király ellen. Nem tagadom, hogy jó barátságban voltam vele, de 
vajon nem volt-e illő kedvelnünk a király fivérét? Ha pedig e magas 
rangú személyt még tisztelnünk is kellett, azt kérdezem: vétkes 
vagyok-e abban, amiről sejtelmem sem volt, avagy az ártatlanoknak is 
pusztulniuk kell-e bűnös barátaikkal együtt? Ha ez méltányos dolog, 
miért vagyok még mindig életben? Ha pedig jogtalan, mégis miért 
ölnek meg? Valóban írtam, hogy sajnálom azokat, akiknek olyan király 
uralma alatt kell élniük, aki Iuppiter fiának vallja magát. Eltem a 
baráti hűség, az őszinte tanács veszedelmes jogával, és rászedtetek! 
Ti ösztönöztetek arra, hogy ne hallgassam el, amit gondolok! 
Bevallom, hogy mindezt megírtam, de nem a királyról írtam, hanem a 
királynak. Mert nem azért tettem, hogy gyűlöletet szítsak ellene, 
hanem, mert féltettem őt. Mert méltóbbnak találtam Nagy Sándorhoz, 
ha csak némán vallja magát luppiter ivadékának, mintha világgá 
kürtöli. De mivel a jóshely szavában feltétlenül hiszünk, tegyen 
tanúságot ügyemben az isten. Tartsatok rabláncon mindaddig, amíg 
meg nem kérdezitek Hammónt: forraltam-e titkon és alattomban 
bármi gonoszát. Aki méltónak tartotta királyunkat arra, hogy elismerje 
fiának, az nem tűri majd, hogy bárki is rejtve maradjon azok közül, 
akik ármányt szőttek ivadéka ellen. De ha a jóshelynél biztosabbnak 
vélitek a kínpadot, ettől a bizonyságtételtől sem rettenek vissza, csak 
hogy kiderüljön az igazság. A főbenjáró bűnnel vádlottak rendszerint 
elétek vezetik szüleiket. Nemrég vesztettem el két fivéremet, atyámat 
pedig nem állíthatom elétek, de idehívni sem merészelem, hiszen őt is 
ugyanezzel a súlyos vétséggel vádoljátok. Mert kevés kell ahhoz, hogy 
azt, aki nemrég még annyi gyermek atyja volt, s aki bennem, 
egyetlennek maradt fiában leli vigaszát, még tőlem is megfosszák, ha 
csak nem vetik máglyára velem együtt őt is. Így hát, szeretett atyám, 
értem és velem együtt halsz meg. En ragadom el életedet, én oltom ki 
öregséged mécsesét. Miért is nemzettél engem, boldogtalant, az 
istenek akarata ellenére? Azért, hogy ez legyen tőlem jutalmaa, s hogy 
terád is ez a sors várjon? Nem tudom, az én fiatalságom siralmasabb- 


e, vagy a te öregséged: engem ifjúkorom virágában ragad el a halál, 
téged a hóhér akkor foszt meg életedtől, amikor a természet már 
magának követel, ha a sorsnak úgy tetszik is, hogy várakozik még. 
Most, hogy szó esett atyámról, eszembe jut, mily óvatosan és tétován 
kellett volna beszámolnom arról, amiről Kebalinosz hírt adott. 
Parmenión ugyanis, amikor meghallotta, hogy Philipposz, az orvos, 
mérget kotyvaszt a királynak, levelet írt, hogy megóvja a gyógyitaltól, 
melyet az orvos neki szánt. Talán hitt atyámnak Nagy Sándor? Talán 
volt valami jelentősége a levelének? Jómagamat is hányszor letorkolt 
és kinevetett hiszékenységemért, amikor elmondtam neki, ami a 
fülembe jutott. De ha megharagszanak ránk, ha valamit elmondunk, és 
gyanúba keveredünk, ha hallgatunk - akkor hát mit tegyünk? 

Ekkor a körülötte tolongó tömegből felkiáltott valaki: 

- Azt, hogy nem szőttök összeesküvést jótevőitek ellen! 

Philótasz erre így felelt: 

- Jól mondod, bárki légy is. Ha valóban összeesküvő vagyok, nem 
könyörgök irgalomért, és befejezem beszédemet, mert úgy látom, 
utolsó szavaim sértették füleiteket. — Ezek után őrei elvezették. 


A vezérek között volt a bátor Bolón, a békés mesterségek és polgári 
szokások dolgában pallérozatlan régi katona, aki alacsony sorból 
verekedte fel magát. Amikor a többiek elhallgattak, Bolón ostoba, 
féktelen szilajságával eszükbe juttatta, hányszor elzavarták a 
katonákat onnan, ahol tábort vertek, hogy Philótasz söpredék 
szolganépe telepedhessen helyükbe. Philótasz arannyal-ezüsttel 
megrakott szekerei utcahosszat sorakoztak, szálláshelyének a 
közelébe sem engedtek egyetlen katonát sem; az álmát vigyázó őrök 
mindenkit messzire kergettek, nehogy ezt az asszonyosan elpuhult 
férfit felriassza a halkan beszélgető katonák hangja, vagy inkább 
suttogása. A falusi embereket kinevette, phrügöknek, paphlagónoknak 
csúfolta, éppen ő, aki makedón születése ellenére nem átallotta, hogy 
tolmács útján hallgassa meg saját honfitársait. Hát akkor most minek 
akar Hammónhoz fordulni? Azt mondta, puszta ámítás, hogy luppiter 
a fiának ismerte el Nagy Sándort - no persze csak azért, mert attól 
tartott, hogy az istenek ajándéka irigységet kelt. Bezzeg, amikor 
ármányt szőtt királya és barátja ellen, akkor nem kért tanácsot 
Iuppitertől! 

- Most meg azt szeretné, ha a jóshelyre küldenénk követeinket, 
hogy azalatt ő rávegye atyját, a médiai helytartót: a gondjaira bízott 
pénzen béreljen fel egy sereg csirkefogót a bűnszövetkezet céljára. Mi 
csak küldjük el követeinket a jóshelyre, de ne azért, hogy afelől 
tudakozódjanak lIuppiternél, amit már megtudtunk a királytól, hanem, 
hogy elvigyék fogadalmi ajándékainkat, és hálát adjanak a legdicsőbb 
király megmeneküléséért. 


Erre aztán felzúdult az egész gyűlés, a testőrök zajongani kezdtek, 
és azt kiabálták, hogy két kezükkel tépik ízekre az árulót. Philótaszt ez 
nem is hozta ki annyira a sodrából, hiszen még kegyetlenebb 
kínzásoktól tartott A király azonban visszatért a gyülekezetbe, akár 
azért, hogy felügyeljen a kínvallatásra, akár, hogy mindenről 
részletesebben tájékozódjék, majd másnapra halasztotta a gyűlést, s 
ámbár estébe hajlott már a nap, mégis egybehívta barátait. Es noha a 
többség úgy döntött, hogy makedón szokás szerint megkövezi 
Philótaszt, Hephaisztión, Kratérosz és Koínosz azt követelte, hogy 
kínvallatással csikarják ki belőle az igazságot. Végül azok is 
elfogadták ezt a javaslatot, akik eleinte mást indítványoztak. Ezzel 
feloszlott a tanács, és Hephaisztión Kratérosszal és Koinosszal együtt 
vallatni kezdte Philótaszt. A király magához hívatta Kratéroszt, és 
sátra legbelsőbb zugába visszavonulva beszélgetett vele - nem 
szivárgott ki, hogy miről, mert mindenki mást elküldött -, aztán késő 
éjszakáig várta a kínvallatás eredményét. 

A hóhérok összes kínzóeszközeiket kirakták Philótasz elé. Az 
áldozat így szólt: 

- Mit késlekedtek, miért nem ölitek meg már a király ellenségét, aki 
bevallja, hogy életére tört? Mire való még a kínvallatás? Kigondoltam, 
végre akartam hajtani. 

Kratérosz azt követelte, hogy vallomását ismételje el a kínpadon is. 
Miközben megragadták, szemét bekötötték és ruháitól megfosztották, 
hasztalan hívta segítségül honi isteneit, és emlegette az emberi 
jogokat, süket fülekre lelt. Aztán a legválogatottabb kínzásokkal 
gyötörték, hiszen már ítéltek fölötte, és ellenségei karmai közé jutott, 
akik azért marcangolták, hogy kedvére tegyenek a királynak. 
Kezdetben, noha majd tűzzel, majd ütlegeléssel kínozták - már nem is 
azért, hogy vallassák, hanem, hogy büntessék -, egyetlen hangot, de 
még egy sóhajtást sem hallatott. De amint sebekkel borított teste 
feldagadt, és csontjairól is leszaggatták a húst úgyhogy több 
korbácsütést már nem tudott elviselni, megígérte, ha enyhítenek 
kínjain, mindent bevall, amit csak ki akarnak szedni belőle. De az volt 
a kívánsága: esküdjenek meg előbb Nagy Sándor életére, hogy véget 
vetnek a kínvallatásnak és a hóhérokat elküldik. Amikor mindkét 
kívánságát teljesítették, így szólt: 

- Kratérosz, monda, mit kívánsz hallani tőlem? 

Kratérosz erre feldühödött, hogy gúnyt űz belőle, ezért visszahívta a 
hóhérokat; Philótasz azonban újra haladékot kért, hogy lélegzethez 
jusson, azután ígérte, bevall mindent, amit tud. 

Időközben futótűzként híre terjedt Philótasz kínvallatásának, s a 
lovassághoz tartozó legelőkelőbb makedónok, főként azok, akiket 
közeli rokonság fűzött Parmeniónhoz, a makedón törvénytől rettegve - 
mely elrendeli, hogy a király ellen összeesküvőnek még a rokonait is 
irtsák ki - vagy önkezükkel vetettek véget életüknek, vagy a hegyek 
vadonába s a puszták magányába menekültek. Nagy riadalom lett úrrá 


az egész táboron, de a király, amint tudomást szerzett a kavarodásról, 
kijelentette, hogy felfüggeszti azt a törvényt, amely halállal sújtja a 
bűnösök rokonait. Hogy Philótasz igazmondással vagy hazugsággal 
akart-e megszabadulni kínjaitól, azt homály fedi, hiszen egyformán 
gyötrelmes halál várt rá akkor is, ha igazat mond, akkor is, ha 
hazudik. Egyébként ezt vallotta: 

- Jól tudjátok, milyen bizalmas barátságban volt atyám 
Hégelokhosszal; arról a Hégelokhoszról beszélek, aki elesett a 
csatamezőn. Ő zúdította ránk az egész veszedelmet. Mert amikor a 
király elrendelte, hogy luppiter fiaként köszöntsük őt, Hégelokhosz 
felháborodottan kijelentette: , Tehát királyunknak ismerjük el azt, aki 
megtagadja atyját, Philipposzt? Végünk van, ha ezt eltűrjük! Nemcsak 
az embereket, de még az isteneket is lebecsüli az, aki azt követeli, 
hogy istenítsék. Elvesztettük Nagy Sándort, elveszítettük királyunkat: 
hatalmába kerített minket a gőg, amely tűrhetetlen az istenek 
szemében, mert velük egyenrangúnak tekinti magát, s az 
emberekében is, mert fölébük kerekedik. Saját vérünk árán istent 
faragtunk belőle, aki megvet bennünket, akinek nehezére esik 
megjelennie a halandók gyülekezetében! Higgyetek nekem, minket is 
fiaikká fogadnak az istenek, ha férfiak vagyunk. Hát ki állt bosszút 
Nagy Sándor őse, Alexandrosz, azután Arkhelaosz és Perdikkasz 
meggyilkolásáért? Hiszen az még atyja gyilkosainak is megbocsátott!" 
Így beszélt Hégelokhosz egyszer vacsora után. És másnap hajnalban 
atyám magához hívatott. Szomorú volt, és rajtam is látta, hogy 
bánkódom, mert olyasmit hallottunk, ami nyugtalanságot keltett 
szívünkben. Ezért, hogy kipuhatoljuk, bortól elnehezülten ontotta-e 
szavait Hégelokhosz, vagy mélyebben fekvő okokból fogamzott-e meg 
benne mindez, elhatároztuk, hogy magunkhoz hívatjuk. Amint 
megérkezett, újra elmondta ugyanazt, amit az előző napon, és 
hozzátette: ha van bátorságunk a vezéri szerep elvállalására, ő jogot 
formál arra, hogy a legszorosabban hozzánk csatlakozzék; de ha nincs 
rá merszünk, akkor a legnagyobb titokban tartja tervét. Parmenión 
korainak látta a tervet mindaddig, amíg Dareiosz él, hiszen nem a 
maguk, hanem az ellenség hasznára gyilkolták volna meg Nagy 
Sándort. De ha Dareiosz elpusztult, Ázsia és egész Kelet a 
királygyilkosok jutalma lesz. A tervet jóváhagyták, és kölcsönös 
esküvel megerősítették. Ami pedig Dümnoszt illeti, róla mit sem 
tudok, noha belátom: nem szolgál javamra, ha megvallom, hogy a 
mostani összeesküvéshez semmi közöm sincs. 

Ekkor újra előhozták a  kínzószerszámokat, és lándzsával 
hadonászva arca, szeme előtt, kicsikarták belőle, hogy még ebben a 
merényletben is bűnösnek vallja magát. Majd azt követelték tőle, hogy 
tárja fel sorjában az öszeesküvés részleteit. Philótasz erre azt felelte: 
amikor úgy látszott, hogy a király hosszabb ideig tartózkodik 
Baktrában, félni kezdtek, hogy hetvenéves atyja, ekkora sereg vezére, 
ekkora vagyon őrzője időközben meghal, s akkor neki, a szilárd 


támaszától megfosztott Philótasznak, nem lesz alkalma megölni a 
királyt. Sietett tehát, hogy addig valósítsa meg tervét, amíg élhet ezzel 
az előnnyel. Ebben azonban semmi része sem volt atyjának; ha ezt 
kétségbevonják, ő nem riad vissza még az újabb kínzásoktól sem, noha 
már aligha tudná elviselni. Vallatói úgy látták, már eleget mondott, 
ezért visszatértek a királyhoz. 

Nagy Sándor elrendelte, hogy másnap tegyék közhírré Philótasz 
vallomását, őt magát pedig, mivel járni nem tud, hozzák színe elé. 
Amikor mindent beismert, elővezették Démétrioszt, akit azzal 
vádoltak, hogy részt vett a legutóbbi öszeesküvésben. Démétriosz 
sziklaszilárdan, állhatatos lélekkel és arckifejezéssel tagadta, hogy 
bármi gonoszat forralt volna a király ellen, sőt, egyenesen azt 
követelte, hogy vessék őt kínvallatás alá. Ekkor  Philótasz 
körülhordozta tekintetét, s amint egy Kalász nevű ifjúra esett 
pillantása, aki tőle nem messze ácsorgott, ráparancsolt, hogy lépjen 
közelebb. Ez zavartan vonakodott, hogy odamenjen hozzá, mire 
Philótasz így szólt: 

- Hát eltűröd, hogy Démétriosz hazudjon, s engem újból halálra 
gyötörjenek? 

Kalász elsápadt, szólni sem tudott, s a makedónok már-már gyanút 
fogtak, hogy Philótasz ártatlanokat akar megrágalmazni, hiszen az ifjú 
nevét nem említette Nikomakhosz, sőt, még Philótasz sem a kínpadon. 
De Kalász, amint látta, hogy a király testőrei közrefogják, bevallotta, 
hogy ő eszelte ki a bűnös tervet Démétriosszal együtt. Ekkor ősi 
szokás szerint adott jelre kőzáport zúdítottak mindazokra, akiket 
Nikomakhosz megnevezett. Nagy Sándor így súlyos veszedelemtől 
szabadult meg, nemcsak a haláltól, hanem a gyűlölettől is, hiszen 
Parmeniónt és Philótaszt, legelőkelőbb barátait, nem ítélhették volna 
halálra bűnösségük nyilvánvaló bizonyítékai nélkül, máskülönben 
felzúdult volna az egész hadsereg. Amíg nem dőlt el Philótasz ügye, 
amíg tagadta bűnösségét, sokan úgy vélték, hogy túlságosan 
kegyetlenül kínozzák; de amint bűnvallomást tett, már barátai sem 
tartották részvétre érdemesnek. 


VII. KÖNYV 


Amikor kiderült Philótasz bűnössége, a katonák eleinte úgy 
vélekedtek, hogy méltán sújtotta őt a büntetés, de amint nem volt már 
kit gyűlölniük, ellenszenvük részvétre fordult. Szívüket megindította 
az ifjú hírneve, de atyja hajlott kora és árvasága is. A király számára 
Parmenión tört utat Ázsia felé. Osztozott vele minden veszedelemben, 
a harctéren mindig ő vezérelte az egyik seregszárnyat. Már 
Philipposznak is legbizalmasabb barátja volt. Nagy Sándorhoz pedig 
oly hűséggel ragaszkodott, hogy a király csak őt óhajtotta segítőtársul 
Attalosz meggyilkolásában. Efféle gondolatok merültek fel itt is, ott is 
a seregben, s a lázongó hangok a király fülébe is eljutottak. Nagy 
Sándor nem riadt meg túlságosan, mert jól tudta, hogy a tétlenség 
káros hatását elűzi a munka; ezért elrendelte, hogy valamennyien 
gyülekezzenek a királyi sátor előterében. Amint közölték vele, hogy 
teljes számban megjelentek, a sokaság elé lépett. Atarrhiasz, 


kétségtelenül előzetes megállapodás alapján, azzal a követeléssel állt 
elő, hogy vezessék oda a lünkeszta Alexandroszt, aki már jóval 
Philótasz előtt a király életére tört. Két tanú feljelentésére, mint 
fentebb említettük, már harmadik éve vasra verve őrizték. 
Köztudomású, hogy már Philipposz meggyilkolására is 
összeszövetkezett Pauszaniasszal, de mert elsőnek üdvözölte Nagy 
Sándort mint királyt, megszabadult büntetésétől, ám nem a vád 
terhétől. Apósa, Antipatrosz közbenjárása is mérsékelte akkoriban a 
király jogos haragját. De újra felszakadt a sérelem elmérgesedett 
sebe, mert az újabb riadalom felidézte a régi veszedelem emlékét. 
Alexandroszt tehát elővezették tömlöcéből, és ráparancsoltak, hogy 
beszéljen. Ő azonban, bár három álló esztendeig mentségén törte a 
fejét, mégis vajmi keveset mondott el abból, amit kigondolt, azt is 
tétován és reszketve. Végül már nemcsak emlékezete, hanem józan 
esze is cserbenhagyta. Senki előtt sem volt kétséges, hogy 
megzavarodása  bűntudatról árulkodik, s nem fogyatékos 
emlékezőtehetségéről. Ezért a közelében álló katonák lándzsájukkal 
átdoíték, mialatt ő még mindig feledékenységével küszködött. 

Miután a holttestet eltakarították, a király megparancsolta, hogy 
vezessék elő Amüntaszt és Szimiaszt, mert öccsük, a fivérek közt 
legifjabb Polemón, amint megtudta, hogy Philótaszt kínvallatásra 
fogják, elmenekült, ők voltak Philótasz legkedvesebb barátai, és 
főként az ő  pártfogásával jutottak kiemelkedő, tekintélyes 
tisztségekbe. A király emlékezett rá, mily szívós kitartással fáradozott 
Philótasz azon, hogy megkedveltesse vele a fivéreket, ezért nem volt 
kétséges előtte, hogy ők is részt vettek a legutóbbi összeesküvésben. 
Már régóta gyanakodott rájuk, mert anyja egyszer levélben 
figyelmeztette, hogy óvakodjék tőlük. Máskülönben nem szívesen hitte 
el a legrosszabbat, most mégis meggyőzték a nyilvánvaló 
bizonyítékok, ezért vasra verette őket. Mert kétségtelen, hogy a bűnös 
Philótasz leleplezését megelőző napon titokban összejöttek vele. 
Öccsük pedig azzal, hogy éppen Philótasz vallatásának hírére szökött 
meg, maga árulta el menekülésének okát. Nemrégiben a szolgálattétel 
rendjétől eltérően hivatalos ürüggyel elküldték maguk mellől a 
többieket, és minden érthető ok nélkül a királyhoz szegődtek. Nagy 
Sándor elcsodálkozott, hogy miért nem akkor teljesítik szolgálatukat, 
amikor rajtuk a sor, s a fivérek zavaros válaszán megütközve gyorsan 
visszavonult a mögötte haladó testőrök közé. Ráadásul, amikor 
Antiphanész lovassági írnok a bűnös Philótasz letartóztatását 
megelőző napon felszólította Amüntaszt, hogy szokás szerint adjon át 
a saját lovaiból azoknak, akiké elpusztult, Amüntasz fennhéjázón azt 
felelte: ha nem hagyja békén, hamarosan megtudhatja, kivel van 
dolga. Már csípős nyelve, az a vakmerő beszéd, mely egyenesen a 
királyt vette célba, bűnösségének világos bizonyítéka. Ha mindez igaz, 
ugyanazt érdemlik ők is, mint Philótasz; ha pedig merő félreértés, 
akkor cáfolják meg - követelte a király. Aztán odahívták Antiphaneszt, 


aki jelentette, hogy a vádlott egy lovat sem adott át, sőt fölényesen 
meg is fenyegette őt. 

Amüntasz, amint engedélyt kapott a beszédre, így szólt: 

- Ha a királynak nincs kifogása ellene, arra kérlek, szabadítsatok 
meg rabláncaimtól, amíg beszélek. 

A király megparancsolta, hogy oldják le mindkettőjük kötelékét, és 
adják vissza Amüntasz lándzsáját, aki azt kívánta, hogy újra 
felölthesse harcos viseletét. Bal kezébe fogta a fegyvert, és kikerülve 
azt a helyet, ahol nemrég még Alexandrosz holtteste hevert, beszélni 
kezdett: 

- Bármilyen sors várjon ránk, király, előre kijelentjük, hogy neked 
köszönjük, ha szerencse ér, s a végzetet okoljuk, ha baj zúdul 
fejünkre. Előzetes ítélet nélkül, testben-lélekben szabadon adjuk elő 
ügyünket. Még fegyverzetünket is visszaadtad, amelyben téged 
szoktunk kísérni. Ügyünk miatt nincs mit rettegnünk, és igyekezünk 
sorsunkkal is rettegés nélkül szembenézni. Kérlek, engedd meg, hogy 
az utoljára emelt vádra szóló mentségünkkel kezdjem. Király, mi 
legjobb tudomásunk szerint semmiféle felségsértő kijelentést nem 
tettünk ellened. Azt mondanám, már régóta fölötte állsz minden 
gyűlöletnek, de félek, hogy azt képzeled, hízelgő beszéddel akarom 
jóvátenni korábbi rágalmaimat. Különben, ha netalán nyersebb 
szavakat hallott valaki tőlünk - hadjáratban agyoncsigázott, csaták 
veszedelmében megviselt, sátrukban betegen heverő, sebüket 
gyógyítgató katonáidtól -, bátor tetteinkkel kiérdemeltük, hogy inkább 
pillanatnyi helyzetünk, mint lelkületünk rovására írd az ilyesmit. Ha 
bármi bánat ér minket, mindnyájan bűnösök vagyunk: saját testünk 
ellen támadunk, pedig korántsem gyűlöljük. Ilyenkor még elénk kerülő 
szüleinket, gyermekeinket is ellenszenvesnek és  gyűlöletesnek 
találjuk. Ellenben, ha elhalmoznak bennünket ajándékokkal, ha busás 
jutalommal térünk vissza valahonnan, ki tud elviselni minket? Ki tudja 
megfékezni kitörő örömünket? A katonának sem felháborodása, sem 
jókedve nem ismer határt, szenvedélyesen magával sodorja minden 
indulat. Gáncsoskodunk, dicséretet mondunk, szánakozunk, haragra 
lobbanunk, ahogy a pillanatnyi hév elragad. Hol Indiába s az Oceán 
partjára sóvárgunk, hol meg asszonyunk, gyerekeink, szülőföldünk 
emléke merül fel bennünk. De gondolatainkat, beszélgetésünk fonalát 
nyomban megszakítja a kürtjei: ki-ki a helyére rohan, és a sátorban 
felgyülemlett minden dühét az ellenség fejére zúdítja. Bárcsak 
Philótasz is pusztán szavakkal vétett volna! De most rátérek arra, 
mivel vádolnak bennünket. Philótasszal való barátságunkat olyannyira 
nem tagadom, hogy még azt is elismerem: mi magunk törekedtünk 
megszerzésére, és igen gyümölcsöző is volt számunkra. De mit 
csodálkozol azon, ha nagyrabecsültük legbensőbb  bizalmasod, 
Parmenión fiát, akit szinte minden barátodnál magasabb rangra 
emeltél? Istenemre, király, ha meg akarod hallani az igazságot: te 
magad vagy oka a mindnyájunkat fenyegető veszedelemnek! Mert ki 


más szentesítette azt a szokást, hogy Philótaszhoz szaladjon mindenki, 
aki kedvedet keresi? Az ő pártfogásával emelkedtünk mi is barátságod 
ily magas fokára. Ő volt a jobb kezed: kegyeit hajhásztuk, haragjától 
rettegtünk. Hát nem a te szavaidat ismételtük szinte szóról szóra 
valamennyien, amikor megesküdtünk, hogy ellenséged a mi 
ellenségünk lesz, és barátod a mi barátunk? E szent hűségeskütől 
kötve, éppen attól kellett volna elfordulnunk, akit te mindenkinél 
többre becsültél?! Ha tehát ez bűn, akkor kevés ártatlan embered van, 
sőt istenemre, egy sincs. Hiszen mindenki Philótasz barátja akart 
lenni, csak éppen nem sikerült mindenkinek célt érnie, így tehát, ha 
barátait nem választod külön cinkosaitól, barátaitól sem tudod 
megkülönböztetni azokat, akik barátságára csak törekedtek. Akkor 
meg mi bizonyítja bűnrészességünket. Ugy vélem, az, hogy előző nap 
bizalmasabban elbeszélgetett velünk, fültanúk nélkül! Csakhogy 
sosem moshatnám tisztára magamat, ha azon az előző napon 
bármiben is eltértem volna eddigi életmódomtól és szokásaimtól. De 
ha azon a végzetes napon is ugyanazt tettük, mint máskor, a 
mindennapi szokás felold a bűnösség gyanúja alól. Ám 
Antiphanésznak nem adtuk át lovainkat, és összezördülésünk éppen a 
Philótasz leleplezését megelőző napon történt. De ha Antiphanész 
gyanúba akar keverni minket, hogy aznap nem adtuk át neki 
lovainkat, ő sem moshatja le magáról a gyanút, hiszen éppen aznap 
kérte tőlünk a lovakat. Kettős arculatú a bűn a tulajdonához 
ragaszkodó s a követelőző között, hacsak nem annak áll jobban a 
szénája, aki nem válik meg attól, ami az övé, mint annak, aki azt 
követeli, ami a másé. Különben is tíz lovam volt, király! Ezekből 
Antiphanész már nyolcat elosztogatott azok között, akiknek a saját 
lovuk elpusztult. Nekem kettő maradt mindössze, és még ezeket is el 
akarta venni ez a felfuvalkodott és ádáz ember. De ezt a kettőt már 
meg kellett tartanom magamnak, ha csak nem szándékozom 
gyalogosan katonáskodni. Nem tagadom, szabad ember módjára 
beszéltem ezzel a semmirekellővel, aki egyedül azzal a hadijoggal 
élhet, hogy mások lovait szétosztja a harcosok között. Ide jutottam 
hát: egyszerre kell védekeznem Nagy Sándor és Antiphanész előtt! De 
istenemre, anyád úgy írt rólunk, mint ellenségeidről! Bárcsak 
bölcsebben aggódnék fiáért, és ne látna puszta rémeket felzaklatott 
képzeletében! Hát miért nem írta meg félelme okát is, miért nem 
nevezte meg végül e félelem okozóját? Mely tettünk vagy szavunk 
indította őt arra, hogy ily riasztó levelet írjon neked? O, szerencsétlen 
körülményeim, hiszen a hallgatás sem lehet veszedelmesebb, mint a 
beszéd. De akárhogy végződik is az egész, jobb, ha védekezésemet 
ítéled el, mint ügyemet. Bizonyára jóváhagyod, amit most elmondok: 
hiszen emlékszel, hogy amikor Makedóniába küldtél katonákat 
toborozni, azt mondtad: számos épkézláb ifjú elrejtőzött anyád 
házában. Megparancsoltad, hogy senkire se legyek tekintettel rajtad 
kívül, s a katonáskodástól vonakodó ifjakat kísérjem hozzád. Meg is 


tettem, méghozzá erélyesebben teljesítve parancsodat, mint ahogy 
érdekemben állt volna. Onnan hoztam magammal Gorgiaszt, 
Hekataioszt és Gorgidaszt is, akik derekasan szolgálnak neked. Mi 
volna hát nagyobb jogtalanság, mint megtorolni, hogy szót fogadtam, 
holott, ha nem fogadok szót, méltán sújtott volna büntetésed. Mert 
anyád csak azért üldöz bennünket, mert a te érdekedet az ő asszonyi 
kegyei fölé helyeztük. Hatezer makedón gyalogost és hatszáz lovast 
hoztam magammal, s legtöbbjük nem követett volna, ha elnéző vagyok 
azokhoz, akik vonakodnak a katonáskodástól. Következésképp, mivel 
anyád ez okból neheztel ránk, te magad békítsd meg őt, hiszen te 
zúdítottad fejünkre haragját. 


Miközben Amüntasz mindezt előadta, váratlanul megjelentek azok a 
katonák, akik öccsét Polemónt, akiről az imént említettük, hogy 
megszökött, utolérték és megkötözve visszahozták. A harcra kész 
tömeget alig lehetett visszatartani, hogy honi szokás szerint meg ne 
kövezze az ifjút. Ő azonban a legcsekélyebb félelem nélkül így szólt: 

- Egy percig sem könyörgök önmagamért, csak azt kérem: 
szökésemet ne róják fel ártatlan fivéreim vétkéül. Ha nincsen rá más 
mentség, pusztán az én bűnöm legyen ! Az ő ügyük azért is sokkal 
jobban áll az enyémnél, mert énrám, a szökevényre hárul minden 
gyanú. 

Ezt a beszédet már helyeselte az egész gyűlés. Még a könnyük is 
kicsordult, s hirtelen annyira megenyhültek iránta, hogy már azt is a 
javára írták, amit az előbb még felróttak neki. Virágzóan ifjú, zsenge 
korú fiú volt, akit a Philótasz kínvallatásától megrettent lovasok között 
magával sodort a többiek riadalma. Akkor fogták el üldözői, amikor 
társaitól cserbenhagyva éppen azon tanakodott: visszaforduljon-e, 
vagy tovább meneküljön. Az ifjú most sírva fakadt, és arcát öklözte, de 
nem a saját sorsán búsult, hanem azon, hogy fivéreit ő sodorta 
veszedelembe. Már a király is megszánta, nemcsak a sereg, csupán 
egyik fivére maradt könyörtelen, és félelmetes ábrázattal szemébe 
nézve, ráripakodott: 

- . Akkor fakadtál volna sírva, esztelen, amikor lovadat 
megsarkantyúzva elszöktél bátyáidtól, és a szökevények mellé 
szegődtél! Hová és ki elől futottál, te szerencsétlen? Arra 
kényszerítesz, hogy főbenjáró bűn  vádlottjaként vádbeszédet 
kerekítsek! 

Polemón bevallotta, hogy súlyosabban vétett bátyjai, mint önmaga 
ellen. A tömeg zokogásra fakadt, és hangosan kiáltozott, ezzel 
nyilvánította rokonszenvét. Mindnyájan egyetértve, egyhangúan 
követelték: kegyelem az ártatlan és bátor férfiaknak! A részvét láttán 
barátaik is kaptak az alkalmon, és odasiettek, hogy könnyek között 
megkérleljék a királyt. Amint lecsöndesült a zsivaj. Nagy Sándor így 
szólt: 


- Ítéletemmel én is feloldom Amüntaszt és fivéreit a vád alól. 
Nektek pedig, ifjak, azt kívánom: inkább felejtsétek el kegyelmemet, 
semhogy emlékeznetek kelljen az átélt veszedelemre. Ugyanolyan 
bizalommal térjetek vissza baráti szívemhez, amilyennel én fordulok 
újra felétek. Ha nem vetném ki emlékezetemből mindazt, amivel 
benneteket megrágalmaztak, egykönnyen elmérgesednék a lelkem 
mélyén takargatott seb. De jobb, ha a gyanútól megtisztulva álltok 
előttem, mint vádlottként. Gondoljátok meg, hogy senki sem menthető 
fel addig, míg el nem mondta mentségét. Te pedig, Amüntasz, bocsáss 
meg öcsédnek. Ez egyben záloga lesz annak, hogy valóban őszintén 
kiengesztelődtél irántam. 

Aztán feloszlatta a gyűlést, és maga elé hívatta Polüdamaszt, aki 
régóta kedves embere volt Parmeniónnak, rendszerint mellette állt a 
csatatéren is. Poldamasz nyugodt lelkiismerettel lépett be a királyi 
sátorba, de amint felszólították, hogy öccseit is hozza magával, akik 
még olyan fiatalok voltak, hogy a király nem is ismerte őket, bizalma 
aggodalomra változott, elfogta a nyugtalanság, és inkább azon 
tépelődött, mi lehet ártalmára, mint azon, hogyan is hárítsa el a 
veszedelmet. Az értük küldött fegyveresek már elő is vezették az 
ifjakat, a király pedig megparancsolta a félelemtől elsápadt 
Polüdamasznak, hogy lépjen közelebb, majd mindenki mást 
eltávolítva, így szólt hozzá: 

- Parmenión ármánya mindnyájatokat egyaránt fenyeget, de 
leginkább engem és téged, akiket színlelt barátságával elámított. Ugy 
döntöttem, hogy kézre kerítésére és megbüntetésére - lásd, mennyire 
bízom hűségedben! - a te szolgálatodat veszem igénybe. Amíg ezt 
véghezviszed, öcséid nálam maradnak kezesként. Utazz Médiába, és 
vidd el parancsnokaimnak saját kezűleg írt levelemet. Gyorsan kell 
cselekedned, hogy megelőzd a hír sebes szárnyalását. Az a 
kívánságom, hogy éjszaka érkezz oda, és másnap hajtsd végre a 
levélben közölt parancsot. Parmeniónnak is viszel leveleket: az egyiket 
a magam, a másikat Philótasz nevében írom meg. Címeres gyűrűje 
birtokomban van. Ha az atya azt hiszi, hogy fia pecsételte le a levelet, 
nem ijed meg majd, ha megpillant téged. 

Polüdamasznak nagy kő esett le a szívéről, és megfogadta, hogy 
mindent elkövet, még buzgóbban is, mint ahogy elvárják tőle. Ezért 
megdicsérték, és ígéretekkel halmozták el, ő pedig levetette a ruháját, 
és arab köntöst öltött magára. Két arabot adtak mellé kíséretül, 
akiknek asszonyai és gyermekei hűségüket biztosító zálogként a 
királynál maradtak. Elhagyatott, szárazságtól kopár vidékeken 
vonultak keresztül teveháton, és tizenegy nap múlva kitűzött 
céljukhoz értek. Polüdamasz, mielőtt bejelentették volna érkezését, 
újra makedón viseletet öltött, s a negyedik őrváltás idején megjelent 
Kleandrosznak, a királyi sereg egyik vezérének sátorában. Amint 
átadta a leveleket, megállapodtak, hogy kora hajnalban Parmeniónnál 
találkoznak, Polüdamasz a királytól hozott leveleket. Már útban voltak 


Parmeniónhoz, amikor annak hírül adták Polüdamasz érkezését. A 
fővezér, barátja jöttén örvendezve és egyben kíváncsiságtól égve, 
hogy megtudja, mi van a királlyal, mert már régóta nem kapott tőle 
levelet, megparancsolta, hogy kerítsék elő Polüdamaszt. 

E vidék királyi rezidenciái körül kies fekvésű, emberi kéz ültette, 
tágas, kellemes ligetek díszlettek, főként a királyok és a szatrapák 
gyönyörűségére. Parmenión odakünn sétált a ligetben a vezérek 
között, akiknek a király levélben megparancsolta, hogy öljék meg. Már 
ki is tűzték a parancs végrehajtásának percét, akkorra, amikor 
Parmenión a Polüdamasztól átvett levél olvasásába merül. Az álnok 
Polüdamasz, amint Parmenión messziről megpillantotta őt, örvendező 
arckifejezést öltött, és odasietett hozzá, hogy megölelje. Miután 
kölcsönösen üdvözölték egymást, Polüdamasz átadta a király levelét. 
Parmenión feltörte a pecsétet, közben afelől kérdezősködött, mivel 
foglalkozik mostanában a király. Polüdamasz azt, felelte, majd 
megtudja mindjárt a levélből. Parmenión elolvasta, majd így szólt: 

- A király hadjáratra készül Arakhószia lakói ellen. Vállalkozó 
szellemű férfiú, sohasem ül tétlenül! De ideje, hogy jobban vigyázzon 
egészségére, amikor már annyi dicsőséget aratott! 

Aztán a másik levél olvasásába merült, melyet Philótasz nevében 
írtak, és öröm tükröződött arcán. Ekkor Kleandrosz az oldalába döfte 
kardját, majd a torkát is átszúrta. Belevágtak a többiek is, noha már 
nem volt benne élet. 

A liget bejáratánál álldogáló fegyveresek neszét vették a 
gyilkosságnak, amelynek okát nem ismerték, és a táborba sietve, a 
riasztó hírrel felverték a katonákat. Ezek fegyvert ragadtak, és a 
ligethez sereglettek, ahol a gyilkosság történt, azzal fenyegetőzve: ha 
nem adják ki Polüdamaszt és bűntársait, lerombolják a ligetet övező 
falat, és engesztelő áldozatul a fővezérért valamennyiük vérét ontják. 
Kleandrosz ekkor bebocsátotta vezetőiket, és felolvasta a király 
levelét, amelyben megírja katonáinak Parmenión ármánykodását, és 
arra kéri őket: álljanak érte bosszút. A király akaratának közzététele, 
ha nem is zúgolódásukat, de a nyílt lázadást mindenesetre elfojtotta. A 
többség eloszlott, csak néhányan maradtak ott, hogy engedélyt 
kérjenek: legalább hadd temessék el hadvezérük holttestét. 
Kleandrosz jó ideig nem engedett kérésüknek, mert attól tartott, hogy 
megsérti a királyt. De később, mivel egyre elszántabban ostromolták 
kérésükkel, jónak látta, ha nem önt olajat a tűzre, ezért megengedte, 
hogy a lefejezett holttestet eltemessék, Parmenión fejét pedig elküldte 
a királynak. 


Így lelte halálát Parmenión, ez a háborúban és békében egyaránt 
jeles férfiú. Sok győzelmet aratott a király nélkül, de a király egyetlen 
nagy tettet sem vitt véghez nélküle. Mindenben kezére járt a siker 
koronázta királynak, aki megkövetelte, hogy minden az ő szerencséjét 


szolgálja. Hetvenéves korában is ifjúként látta el a vezér, sőt 
nemegyszer a közkatona tennivalóit is. Tanácsadásban bölcs volt, 
harcban elszánt; kedvelték a főemberek, s a katonanép rajongott érte. 
Kérdéses, vajon e tulajdonságai valóban arra ösztönözték-e, hogy 
királyi hatalomra törjön, vagy csupán gyanúba keverték. Mert még 
azon melegében is, amikor tisztábban ítélhettek volna ebben az 
ügyben, kétséges volt, vajon  Philótasz, irtózatos  kínzatásától 
összetörve, az igazat vallotta-e, ami tényekkel nem volt bizonyítható, 
vagy csupán hazugságokkal igyekezett véget vetni gyötrelmeinek. 

Nagy Sándor, amint megtudta, hogy egyesek nyíltan zúgolódnak 
Parmenión meggyilkolása miatt, jobbnak látta, ha elkülöníti őket a 
hadseregtől. Ezért egy csapatba tömörítetté valamennyit, és vezérükül 
Leonidaszt jelölte ki, akit egykor szintén meghitt kapcsolat fűzött 
Parmeniónhoz. Legtöbbjüket máskülönben is ellenségének tekintette 
a király. Hogy kifürkéssze katonái hangulatát, azt tanácsolta nekik: ha 
levelet írnak Makedóniába öveiknek, adják csak át bizalommal az ő 
futárainak, azok majd kézbesítik. Ki-ki őszintén megírta rokonainak 
azt, ami a szívén volt: egyeseknek nehezére esett a katonáskodás, de a 
legtöbbnek nem volt kedve ellenére, így aztán kézre kerített olyan 
levelet, mely magasztalta őt, és olyat is, amelyben panaszkodtak 
ellene. Azokat, akik történetesen a fáradalmak ellen zúgolódtak 
levelükben, elválasztotta a többiektől, és csapatukat megbélyegzésül 
külön táborba küldte azzal az elgondolással, hogy a háborúban 
felhasználja ugyan erejüket, de izgató beszédüket távol tartja a 
hiszékeny katonák fülétől. Ez az elhatározás talán meggondolatlan 
volt, hiszen a gyalázat a legbátrabb ifjakat sértette, mégis, mint a 
király minden más kezdeményezése, szerencsésen ütött ki: ettől fogva 
senki sem rohant oly elszántan a csatába, mint éppen ezek a katonák. 
Bátorságukat az a vágy is tüzelte, hogy lemossák a gyalázatot, és az a 
tudat is, hogy hőstetteik nem maradhatnak rejtve a maroknyi 
embercsoportban. 


Nagy Sándor, amint így elrendezte ügyeit, és Arszamészt kinevezte 
a drangák szatrapájává, közhírré tétette, hogy az arimaszposzok ellen 
indulnak, akiket már akkoriban más néven euergetáknak emlegettek, 
mivel Kürosz hidegtől és éhségtől elcsigázott hadának hajlékot és 
élelmet adtak. A makedónok öt nap alatt érkeztek e vidékre. A király 
ekkor megtudta, hogy Szatibardzanész, aki Besszoszhoz pártolt, 
lovasosztagával újból rátört az ariusokra. Ezért hatezer görög 
gyalogos élén, akiket még hatszáz lovas követett, odaküldte Karanoszt 
és Erigüioszt Artabadzosszal és Andronikosszal együtt. Ő maga hatvan 
nap alatt elrendezte ügyeit az euergeták népével, és tekintélyes 
pénzösszeggel ajándékozta meg őket Kürosz iránti odaadó 
hűségükért. 


Kormányzásukkal Amedinészt, Dareiosz egykori írnokát bízta meg, 
majd leigázta a Fekete-tenger környékén lakó arakhósziaiakat. Itt 
csatlakozott hozzá a nemrégiben még Parmenión vezetése alatt álló 
sereg: hatezer makedón vitéz, kétszáz előkelő származású férfi és 
ötezer görög katona hatszáz lovassal, kétségtelenül a király hadának 
színe-java.  Arakhószia helytartói székébe Menónt ültette, és 
helyőrségül négyezer gyalogost hagyott hátra hatszáz lovassal. 

Ő maga seregével behatolt egy olyan törzs földjére, amelyet 
szomszédai is alig ismertek, és amely semmiféle kapcsolatot nem 
tartott fenn a külvilággal. Parapaniszadáknak nevezték ezt a vad 
emberfajtát, mely a barbárok közt a legműveletlenebb volt. A vidék 
zord éghajlata lakosainak lelkületét is eldurvította. Az ország nagy 
része a hideg északi égövön fekszik, nyugat felől Baktriával 
szomszédos, déli vidéke pedig az Indiai-tenger felé húzódik. A 
parapaniszadák téglával alapozzák meg kunyhóikat, és abból is építik; 
s mivel terméketlen földjükön nincsenek erdők, még a kopár 
hegyoldalakon sem, házaik befedésére is téglát használnak. Épületeik 
alapzata szélesebb, majd felfelé elkeskenyedik, és végül, akár a hajó 
orra, összeszűkül. Felül nyílást hagynak, ahol behatolhat a fény. Az 
olyan gyümölcsfákat és szőlőfajtákat, melyek megélnek e zord éghajlat 
alatt, jól betakarják, úgyhogy télen földdel borítva szunnyadnak. 
Amint elolvad a hó, s a termőföld előbukkan, újból kitakarják, hogy 
levegő és napfény érje őket. A földet vastagon elborító hólepel 
csontkeményre fagy a szinte örökös dermesztő hidegben, még a 
madár s az erdei vad nyoma sem marad meg rajta. Az égboltról inkább 
éjszakához hasonló sötétség ereszkedik a földre, mint napvilág, a 
közeli tárgyak is alig látszanak. 

A sereg az emberi műveltség legcsekélyebb nyomát is nélkülöző 
pusztaságban minden elképzelhető rosszat elszenvedett: éhséget, 
hideget, fáradságot, csüggedést. Sokan elpusztultak a számukra 
szokatlan hóban-fagyban, sok ember lába lefagyott, s a legtöbbnek a 
szeme sínylette meg a hideget. A legnagyobb veszély az elcsigázott 
katonákat fenyegette, mert ha elfagyott, lankadó végtagokkal a hóba 
zuhantak, mozdulatlanságukban a hideg úgy megdermesztette őket, 
hogy hiába erőlködtek, többé nem tudtak talpra állni. Bajtársaik 
élesztgették az aléldozókat, s erre semmi más orvosság nem akadt, 
mint az, hogy mozgásra kényszerítették őket. Ilyenkor lassanként 
visszatért beléjük az élet melege, és tagjaik némi erőre kaptak. Akik 
szerencsésen elvergődtek valamelyik barbár kunyhójáig, azok hamar 
magukhoz tértek. De oly sűrű volt a homály, hogy a házakat csak a 
felszálló füst jelezte. Lakóik még sosem láttak idegeneket földjükön, s 
amint váratlanul megpillantották a fegyvereseket, halálra rémülten 
mindent előhordtak, ami csak a kunyhókban akadt, rimánkodva, hogy 
irgalmazzanak életüknek. A király gyalogosan körüljárta seregét, 
felemelte a földön heverőket, s azokat, akik nehezen vánszorogtak, 
teste oszlopával támogatta. Megsokszorozva útja fáradalmait, hol a 


menet élén, hol középütt, hol a sor végén termett. Végre aztán emberi 
kéz művelte tájakra érkeztek, és a sereg új erőre kapott a bőséges 
élelemtől. Elvergődtek a táborhelyre azok is, akik nem tudtak lépést 
tartani a többivel. 

A sereg innen a Kaukázus-hegység felé vette útját, mely összefüggő 
vonulatával kettéosztja Ázsiát. Egyfelől a Kilikiai- és a Bíbor-tengerre 
tekint, másfelől a Kaspi-tenger és az Araxész folyó felé, valamelyik 
nyúlványa pedig a szkítha sivatag felé. A Kaukázushoz csatlakozik a 
Taurusz valamivel alacsonyabb hegyvonulata, mely Kappadókiából 
kiindulva végighúzódik Kilikia mentén, majd Armenia hegységeiben 
folytatódik. A hegyek ekként mintegy láncolatban egymáshoz 
csatlakozva összefüggő vonulatot alkotnak; innen ered Ázsia csaknem 
minden folyója, mely a Bíbor-tengerbe, a Kaspi- vagy más néven 
Hürkán-tengerbe, vagy a Fekete-tengerbe ömlik. 

A sereg tizenhét nap alatt kelt át a Kaukázuson. Van itt egy tíz 
stádium kerületű, négy stádium magasságba tornyosuló szikla: az ősi 
hagyomány szerint ehhez láncolták Prométheuszt. A hegy lábánál 
kiválasztottak egy helyet városalapításra. Hétezer ember kapott 
engedélyt a meghódoltak közül, hogy az új városban letelepüljön, és 
azok a harcosok, akik nem voltak már alkalmasak hadiszolgálatra. Ezt 
a települést is Alexandriának nevezték el lakói. 


Besszosz, akit megrémített Nagy Sándor előrenyomulása, eközben 
nemzeti szokásuk szerint ünnepélyes áldozatot mutatott be a honi 
isteneknek, majd lakoma közben haditanácsot tartott barátaival s a 
parancsnokokkal. Bortól elnehezülve aztán hol a saját erejükkel 
hetvenkedtek, hol az ellenséget csepülték vakmerősége meg csekély 
száma miatt. Kiváltképp a dölyfös, vad beszédű Besszosz szónokolt, 
aki bűnös úton jutott a hatalomhoz, s aki már alig volt beszámítható 
állapotban. 

- Az ellenség hírnevét csupán Dareiosz ostobasága növelte naggyá. 
Kilikia hegyszorosaiban ütközött meg velük, holott, ha visszavonul, a 
gyanútlan ellenséget a perzsáknak kedvező terepre csalogathatja, az 
útjukat álló sok folyó, a sok hegyi búvóhely közé, ahol kelepcébe 
esnek, és sem menekülésre, sem ellenállásra nem nyílik alkalmuk. En 
úgy döntöttem, hogy visszavonulok a szogdok közé, s az Oxosz 
folyóval mint védőpalánkkal elrekesztem az ellenséget mindaddig, 
amíg a szomszéd népek össze nem sereglenek tekintélyes 
haderejükkel. Segítségünkre sietnek majd a khoraszmioszok, a dahák, 
a szakrák, az indusok s a Tanaisz folyón túl lakozó szkíthák; egyik sem 
oly alacsony termetű közülük, hogy válla magassága el ne érné a 
makedón katona feje búbját. 

A többiek ittasan közbekiáltozták, hogy ez az egyetlen okos 
megoldás, — Besszosz pedig — megparancsolta, hogy bővebben 
töltögessék a bort. Így készülődött Nagy Sándor legyőzésére a 


lakomaasztal mellett. Részt vett a vendégségen egy Gobarész nevű, 
méd nemzetiségű mágus, inkább mesterember, mint tudós, ha ugyan 
tudomány a mágia, és nem csupán szemfényvesztés a hiszékenyek 
elkábítására. Gobarész máskülönben szerény és becsületes férfi volt. 
Amint szóhoz jutott, azzal kezdte, hogy jól tudja, a szolgának 
hasznosabb szót fogadnia, mint tanácsot adnia, mert aki szót fogad, az 
a közösség sorsában részesül, de aki tanácsot osztogat, az külön 
veszélyt vállal. Besszosz biztatta, beszéljen csak bátran, és még a 
kezében tartott serleget is odanyújtotta neki. Gobarész átvette tőle, 
majd így folytatta: 

- A halandók helyzete már csak azért is fonáknak és balgának 
nevezhető, mert a saját dolgában ki-ki ügyefogyottabb, mint a 
máséban. Az önmagunknak adott tanácsok mindig zavarosak. 
Megzavarhat a félelem, a sóvár vágyakozás, és némelykor a 
természetes elfogultság saját elképzeléseink iránt; mert soha nem 
hisszük magunkat önhittnek. Tapasztalhattad már, hogy ki-ki azt tartja 
az egyetlen, vagy legalábbis a legjobb megoldásnak, amit ő maga 
eszelt ki. Súlyos terhet hordozol fejeden, a királyi koronát. 
Megfontoltan kell viselned, különben - isten óvjon! - összeroskadsz 
alatta. Okosságra van szükség, nem heveskedésre. 

Aztán megtoldotta még beszédét a  Baktriában használt 
közmondásokkal: , Amelyik kutya ugat, az nem harap", és , Lassú víz, 
partot mos". Majd így folytatta: 

- Azért fűztem ezt hozzá, hogy megtanítsalak benneteket: a 
barbárok bölcsessége is bölcsesség. 

Gobarész már ezzel is felcsigázta hallgatói érdeklődését. Ezután 
olyasmit tanácsolt, ami inkább hasznos volt Besszosznak, mint 
kellemes. 

- A gyorsaságban felülmúlhatatlan király itt terem palotád 
küszöbén. Hamarabb felkerekedik seregével, mint ahogyan te asztalt 
bontasz. Te most a Tanaisz partjáról toborzol hadat, és folyókkal 
rekeszted el magad a fegyveresektől. Persze, hiszen az ellenség nem 
üldözhet, amerre menekülsz! Közös az út mindkét fél számára, 
csakhogy a győztesnek biztonságosabb. S ámbár úgy véled, 
szárnyakat ad a félelem, a reménység mégis gyorsabb. Miért nem 
kérsz kegyelmet az erősebbtől, miért nem adod meg magadat? 
Akárhogy fordul a dolog, jobb sorsod lesz, ha meghódolsz, mint ha 
ellenség maradsz. Idegen királyságot bitorolsz, épp azért annál 
könnyebben lemondhatsz róla. Talán még törvényes király is lehetsz, 
ha azzá tesz ő, akinek hatalmában áll, hogy meghagyja vagy elvegye 
hatalmadat, íme, őszinte jó tanácsot kaptál; teljesen fölösleges tovább 
fejtegetnem. A nemes paripát pálcádnak puszta árnyékával is 
irányíthatod, a lusta lovat még sarkantyúddal sem ösztökélheted 
futásra. 

A féktelen természetű Besszosz, aki a sok bortól még inkább 
nekiszilajodott, oly éktelen haragra lobbant, hogy barátai alig tudták 


lefogni a kezét, mert már kardot rántott, hogy megölje Gobarészt. 
Eszeveszetten kirohant a lakoma terméből, Gobarész pedig elosont a 
zűrzavarban, és átszökött Nagy Sándorhoz. 

Besszosznak nyolcezer felfegyverzett baktriai katonája volt. Ezek 
eleinte azt hitték, hogy Baktria forró éghajlata miatt a makedónok 
inkább India felé veszik útjukat, ezért engedelmesen teljesítették 
királyuk parancsait. Amint azonban megtudták, hogy Nagy Sándor 
országuk felé közeledik, cserbenhagyták  Besszoszt, és ki-ki 
hazaszökött szülőfalujába. Ő pedig híveinek csapatával, akik 
hűségesen követték, átkelt az Oxosz folyón. Amint a túlsó partra 
értek, felgyújtotta a hajókat, nehogy az ellenség is hasznukat vegye, 
és Szogdiané felé indult, hogy új sereget toborozzon. 

Nagy Sándor ezalatt, mint fentebb említettük, átkelt a Kaukázuson, 
de az élelem szűke miatt már-már éhínség tört ki a táborban. Olaj 
helyett szezámfűből kifacsart nedvvel kenegették testüket. Egy 
amphora szezámolajnak azonban kétszáznegyven denárius volt az ára, 
míg ugyanannyi méznek háromszázkilencven, és bornak háromszáz. 
Búzát sehol sem találtak, vagy csak elenyészően keveset. A barbárok 
oly ügyesen álcázták a szírosznak nevezett gabonatároló vermeket, 
hogy csak az bukkanhatott rájuk, aki megásta. Ilyenekbe rejtették el a 
gabonát. Kenyér szűkében a katonák folyami halon és füveken 
tengődtek. De végül már ebből az eleségböl is kifogytak. Ekkor Nagy 
Sándor elrendelte, hogy vágják le az igásbarmokat: ezek húsán éltek, 
míg Baktriába nem érkeztek. 

Baktria földjén sokféle növény terem gazdagon. Egyes helyeken 
számtalan fa és szőlőtőke ontja bőségesen zamatos gyümölcsét. A 
kövér termőtalajt lépten-nyomon források öntözik. A porhanyósabb 
földű területeket bevetik gabonával, a többit meghagyják legelőnek. 
Az ország nagy részét azonban terméketlen homok borítja. E száraz, 
sivatagi tájakon nem él meg sem ember, sem növény. Amikor a 
Fekete-tenger felől fúj a szél, összesepri a síkságot borító fövényt. A 
homokbuckák messziről jókora domboknak látszanak, s a kitaposott út 
utolsó nyomát is maguk alá temetik. Ezért e puszták vándorai, akár a 
hajósok, éjszaka a csillagok járását figyelik, ahhoz igazítják útjukat, s 
az éjhomályban errefelé valóban csaknem több fény dereng, mint 
nappal. Napközben áthatolhatatlan e vidék, mert járható ösvénynek 
nyoma sincs, s az égboltot is homály borítja. Akit pedig útban ér a 
tenger felől kerekedett szél, betemeti homokkal. De ahol 
termékenyebb a föld, ott temérdek embert és lovat táplál, így aztán 
Baktriából harmincezer lovas katonát állítottak. Baktra, az ország 
fővárosa, a Parapamiszosz hegység tövében épült. A városfalak 
mentén kanyarog a Baktrosz folyó, amelyről a várost is elnevezték. 

A királynak, aki itt ütötte fel állandó táborát, hamarosan hírül 
hozták Görögországból a peloponnészosziak és a spártaiak lázadását - 
mert akkor még nem verték le őket, amikor a hírvivők útra keltek, 
hogy a zendülés kitörését jelentsék. Egy másik, közeli veszedelemről 


is hírt hoztak: a Tanaisz folyó túlsó partján élő szkíthák felkerekedtek, 
hogy Besszosz segítségére siessenek. Ugyanekkor érkezett tudósítás 
Karanosznak és Erigüiosznak az ariusokkal vívott ütközetéről is. A 
makedónok és az ariusok ugyanis harcba keveredtek, és a szökevény 
Szatibardzanész állt a barbár sereg élére. Amint észrevette, hogy 
mindkét részről egyenlő erőkkel küzdenek, s azért lomhán folyik a 
harc, a csatarend élére lovagolt, lábhoz tétette a lándzsások fegyverét, 
majd sisakját lerántva odakiáltott az ellenségnek, álljon ki vele valaki 
párviadalra: jómaga födetlen fővel száll harcba. Nem tűrhette a 
barbár hetvenkedését Erigüiosz, a makedón sereg vezére, aki hajlott 
kora ellenére testi-lelki erő tekintetében még állta a versenyt 
bármelyik ifjúval. Levette hát ő is a sisakját, és ősz üstökét fedetlenül 
hagyva, így szólt: 

- Elérkezett a nap, amikor akár győzelmemmel, akár dicső 
halálommal megmutathatom, milyen barátai és katonái vannak Nagy 
Sándornak. 

Nem is szólt többet, hanem az ellenség elé vágtatott. Mindkét tábor 
katonáinak kiadták a parancsot, hogy fegyverüket tegyék lábhoz. 
Rögtön vissza is vonultak, szabadon hagyták a teret, és feszült 
figyelemmel várták a párviadal kimenetelét, mely az ő sorsukat is 
eldönti, nemcsak a vezérekét, hiszen azok hadiszerencséje szabja meg 
az övékétis. Elsőnek a barbár hajított dárdát, de Erigüiosz fejét 
könnyedén félrehajtva kikerülte, majd lovát megsarkantyúzva oly ádáz 
dühvel döfte lándzsáját a barbár torkába, hogy nyakszirtjén jött ki a 
lándzsahegy. A barbár lefordult lováról, de még akkor is ellenállt. 
Erigüiosz azonban kirántotta a sebből a lándzsát, és újra a barbár 
arcának szegezte. Szatibardzanész belekapaszkodott ellensége 
kezébe, hogy siettesse a halálos döfést. A barbárok, amint elvesztették 
vezérüket, akit inkább kényszerből, mint önként követtek, 
visszaemlékezve Nagy Sándor érdemeire, letették a fegyvert Erigüiosz 
előtt. 

A király örült e sikernek, a spártaiak felől azonban egy percig sem 
volt nyugodt, noha férfiasan fogadta pártütésük hírét, kijelentve: 
mindaddig nem merték kimutatni foguk fehérét, amíg meg nem 
tudták, hogy ő már India határán jár. És indult is, hogy seregével 
üldözőbe vegye Besszoszt, amikor elébe járult Erigüiosz, kezében, 
dicső győzelmi jelvényként, a barbár vezér fejével. 


Nagy Sándor ezután a baktriai vidéket Artabadzosz gondjára bízta, 
s a megrakott málhás szekereket is ott hagyta az őrséggel együtt, ő 
pedig könnyű fegyverzetű csapataival éjszakánként menetelve 
megindult Szogdiané pusztaságain át. A katonák szomját inkább az 
imént említett vízhiány okozta kétségbeesés keltette fel, mint a 
tikkadtság. Négyszáz stádiumos körzetben egyetlen csepp vízre sem 
bukkantak. A nyári nap forrósága áttüzesíti a homokot, s mihelyt 


izzásba jön, mint olthatatlan tűzvész, mindent megperzsel. Ilyenkor a 
mérhetetlenül átforrósodott földből felszálló gőzök elhomályosítják a 
napfényt s a puszták hatalmas, mély tengernek látszanak. Az éjjeli 
menetelés elviselhető volt, mert a harmat és a hűs hajnal felüdítette 
testüket. De amint felkelt a nap, máris hőség támadt, minden csepp 
harmatot felszívott a perzselő szárazság, s az emberek ajka és egész 
belseje tüzelt. A katonákat ettől cserbenhagyta lelki, majd testi erejük 
is. Nehezükre esett állni is, menetelni is. Csak kevesen hallgattak a 
vidék ismerőinek intelmére, és vittek magukkal némi vizet. Ez ideig- 
óráig csillapította szomjukat, de amint nőttön-nőtt a hőség, újra 
epekedtek víz után. Ezért aztán minden bort és olajat megittak az 
utolsó cseppig, és akkora gyönyörűségük telt az ivásban, hogy már 
nem is féltek a szomjúságtól. De később a mohón lenyelt folyadéktól 
elnehezültek, nem tudtak járni, sem fegyverüket hordani, s amikor a 
mértéktelenül magukba döntött italt kiöklendezték, úgy tetszett, 
szerencsésebbek azok, akiknek már elfogyott a vizük. A súlyos gondjai 
között őrlődő királyt ekkor körülvették barátai, és kérve kérték, ne 
feledje, hogy csak az ő lelkiereje orvosolhatja a lankadó sereg 
gyengeségét. Ekkor a következő táborhely kiszemelésére előreküldött 
katonák közül ketten visszatértek, kezükben teli vizestömlőkkel. 
Fiaikat keresték, akik tudomásuk szerint ebben a hadtestben 
teljesítenek szolgálatot, és irgalmatlanul szenvednek a szomjúságtól. 
Amikor szembetalálkoztak a királlyal, egyikük kioldozta a tömlő száját, 
s a magával hordott edényt telitöltve vízzel, odanyújtotta a királynak. 
Nagy Sándor átvette, és megkérdezte, kinek hozták a vizet. Amint 
megtudta, hogy fiaiknak, visszaadta a teli kupát érintetlenül, és így 
szólt: 

- Egymagám nem tudom kiinni, ahhoz meg kevés, hogy a többiek 
között szétosszam. Siessetek, és hamar adjátok oda gyerekeiteknek, 
hiszen nekik hoztátok. 

Végre estefelé elérte az Oxosz folyót, de a sereg nagy része nem 
tudott lépést tartani vele. Ezért tüzeket gyújtatott egy magas hegyen, 
hogy akik nehezen vánszorogva lemaradtak, lássák, nincsenek már 
messzi a tábortól. A sereg élén járó katonáknak pedig 
megparancsolta, hogy gyorsan verjék el éhüket-szomjukat, s ha már új 
erőre kaptak, töltsék teli a tömlőket, az edényeket s mindazt, amiben 
vizet szállíthatnak, és siessenek bajtársaik segítségére. De akik 
nagyon is mohón vedelték az italt, azok megfulladtak, és végük lett. 
Sokkal többen pusztultak el itt, mint bármelyik csatában. A király, 
még mindig páncélban, étlen-szomjan nézte a sereg elvonulását, és 
addig nem tért pihenőre, amíg a menetet záró utolsó sorok is el nem 
haladtak előtte. Az egész éjszakát súlyos aggodalmak között 
virrasztotta át. Másnap sem derült jobb kedvre, mert nem voltak hajói. 
Hiídverésre sem gondolhatott, mivel a kopár folyópartot sehol nem 
szegélyezte erdő. Ezért kényszerhelyzetében az egyetlen lehetséges 
megoldáshoz folyamodott: megparancsolta, hogy tömjenek teli minden 


tömlőt szalmával, és osszák szét egymás között. A katonáknak aztán a 
tömlőkre hasalva kellett átevickélniük a folyón, s akik elsőnek értek 
partot, azok őrt álltak mindaddig, míg a többiek is át nem keltek, így 
csak a hatodik nap végére sikerült túlpartra juttatni egész seregét. 

És már parancsot adott Besszosz további üldözésére, amikor 
értesült a szogdianéi eseményekről. Besszosz legkedveltebb barátja 
Szpitamenész volt, akit elárasztott különleges kegyeivel. Csakhogy a 
hitszegés méregfogát semmiféle kedvezéssel nem lehet kihúzni. 
Szpitamenész nem is tartotta valami nagy bűnnek a pártütést, már 
csak azért sem, mert a királygyilkos Besszosz ellen semmiféle eszköz 
nem látszott törvénytelennek. Pompás ürügyet kovácsolt az 
összeesküvésre, mondván, hogy Dareioszért áll bosszút, de valójában 
nem gaztette, hanem szerencséje miatt gyűlölte Besszoszt, így aztán, 
amint megtudta, hogy Nagy Sándor átkelt az Oxosz folyón, cinkosaivá 
tette Dataphernészt és Katanészt, akik Besszosz különleges bizalmát 
élvezték. Ezek kötélnek is álltak, még készségesebben, mint ahogy 
elvárta tőlük. Maguk mellé vettek nyolc oroszlánerejű ifjút, és a 
következő cselt eszeltek ki: Szpitamenész Besszoszhoz siet, és 
négyszemközt közli vele: tudomására jutott, hogy Dataphernész és 
Katanész ármányt sző ellene. Azt forgatják a fejükben, hogy Besszoszt 
élve Nagy Sándor kezére adják, ő azonban rajtakapta őket, és vasra 
verette mindkettőt. Besszosz úgy vélte, hálára kötelezi e nagy 
szolgálat, tehát először is köszönetet mondott érte, aztán 
bosszúvágytól égve maga elé parancsolta őket. Saját cinkosaik 
vezették elő e kettőt, kezük látszólag meg volt kötözve. Besszosz vad 
ábrázattal rájuk meredt, és fölkelt, mintha ököllel rontana rájuk. Az 
összeesküvők ekkor felhagytak a színleléssel, körülfogták Besszoszt, 
és akárhogy is tusakodott, gúzsba kötözték. Aztán letépték fejéről a 
koronát, és leszaggatták köntösét, melyet a megölt királytól 
zsákmányolt.  Besszosz beismerte, hogy  megtorolták bűnét a 
bosszúálló istenek, akik nem annyira Dareioszt, az ily módon 
megbosszult királyt üldözték, mint inkább Nagy Sándornak kedveztek, 
akinek még az ellenség is mindig elősegítette győzelmét. Nem tudni, 
vajon a tömeg bosszúra szomjazott-e Besszosz ellen, de azok, akik 
megkötözték, hazugul kijelentették, hogy Nagy Sándor parancsára 
cselekednek, és ezzel megfélemlítették a még ingadozókat Aztán lóra 
ültették Besszoszt, és magukkal hurcolták, hogy átadják Nagy 
Sándornak. 

A király eközben kiválasztott mintegy kilencszáz katonát, akiknek 
szolgálati ideje letelt, s a lovasoknak két talentumot, a gyalogosoknak 
háromezer denáriust adott fejenként, majd azzal az intelemmel, hogy 
nemzzenek gyermekeket, hazabocsátotta őket. A többieknek 
köszönetet mondott ígéretükért, hogy a háború végéig szolgálnak. 

Besszosz üldözése közben egy kis városkába érkezett, melynek lakói 
a brankhidák voltak. Egykor a Görögországból hazatérő Xerxész 
parancsára költöztek ide Milétoszból, és települtek e helyre, mert a 


Didümaiónnak nevezett templomot megszentségtelenítették, hogy 
Xerxész kedvében járjanak. Nemzeti szokásaik még nem halványultak 
el emlékezetükben, de már kevert nyelven beszéltek, és ősi 
beszédüket lassanként kiszorították az idegen szavak. Nagy örömmel 
fogadták a királyt, és nyomban meghódoltak a maguk és városuk 
nevében. Nagy Sándor egybehívatta a seregében szolgáló milétoszi 
katonákat, akik ősi gyűlöletet tápláltak a brankhidák nemzetsége 
ellen. A király ezért megengedte, hogy szabadon döntsék el, mire 
emlékeznek inkább: a sérelemre, vagy a közös eredetre. Mivel a 
vélemények megoszlottak, Nagy Sándor kijelentette, hogy ő maga is 
fontolóra veszi a dolgot, hogyan cselekednének a leghelyesebben. 
Másnap, amikor a brankhidák elébe járultak, felszólította őket, hogy 
kövessék. Amikor a városhoz érkeztek, könnyű fegyverzetű csapatával 
behatolt a városkapun. A phalanxnak megparancsolta, hogy zárják 
körül a falakat, és adott jelre fosszák ki a várost, az árulók 
mentsvárát, s a lakosokat irtsák ki egy szálig. Városszerte kaszabolták 
a fegyverteleneket, akik azzal sem tudták megenyhíteni a kegyetlen 
ellenséget, hogy közös nyelvükön szóltak hozzájuk, sem azzal, hogy 
oltalomkeresők módjára, fejüket befödve rimánkodtak nekik. A 
makedónok végül nekiestek a falaknak, és földig rombolták, hogy a 
városnak nyoma se maradjon. A ligetek és szent berkek fáit is 
nemcsak hogy kivágták, de gyökerestől kiirtották, hogy irdatlan 
pusztaság, kopár föld maradjon kezük nyomán, még a gyökereket is 
kiszaggatták. Ha mindezt az árulók ellen eszelik ki, jogos lett volna a 
bosszú, és nem tartották volna őket kegyetleneknek, De így őseik 
bűnéért az utódok lakoltak meg, akik még a színét sem látták 
Milétosznak, ezért nem is játszhatták Xerxész kezére. A király innen a 
Tanaisz folyó felé tartott. Oda hurcolták Besszoszt is vasra verve és 
ruháitól megfosztva. Szpitamenész a nyakára hurkolt láncnál fogva 
tartotta őt, s e látvány a barbároknak is, a makedónoknak is 
gyönyörűségére szolgált. Szpitamenész ekkor igy szólt: 

- Bosszút álltam érted is, Dareioszért is, királyaimért, és ide hoztam 
saját urának gyilkosát. Azon mód fogtam el, ahogy ő maga példát 
adott rá. Bár nyitná fel e látvány Dareiosz szemeit! Támadna fel 
halottaiból! Mert nem volt halálbüntetésre méltó, de méltó erre az 
elégtételre. 

Nagy Sándor szívből megdicsérte Szpitamenészt, majd Besszoszhoz 
fordulva így szólt: 

- Mily vadállati düh kerített hatalmába, amikor arra vetemedtél, 
hogy előbb láncra verd, azután megöld királyodat, aki annyi jóval 
elhalmozott? De a gyilkosság jutalmaként meglakoltál bitorlott királyi 
címedért ! 

Besszosz nem merte bűnét mentegetni, de kijelentette, a királyi 
címet azért vette fel, hogy Nagy Sándor oltalmába ajánlhassa népét, 
mert ha késlekedik, más kaparintja meg a királyi hatalmat. Nagy 
Sándor magához hívatta Dareiosz fivérét, Oxathrészt, egyik testőrét, 


és kezére adta Besszoszt, hogy a barbárok feszítsék keresztre, vágják 
le orrát, fülét és szegezzék át nyílvesszőkkel, azután ügyeljenek, hogy 
még a madarak se érinthessék a holttestet. Oxathrész megígérte, hogy 
lesz rá gondja, majd hozzáfűzte: a madarakat pedig csakis Katanész 
riaszthatja el, senki más, ő ég a vágytól, hogy bemutathassa jeles 
művészetét. Valóban, Katanész oly biztosan célba talált, hogy még a 
madarakat is leszedte röptükben. Manapság, amikor oly kitűnően 
bánnak az íjjal, talán már nem is látszik csodálatosnak ez a művészet, 
de akkoriban rendkívüli csodaszámba ment a nézők szemében, és 
nagy dicsőségére vált mesterének. Nagy Sándor ezután 
megajándékozta mindazokat, akik Besszoszt odahurcolták, a kivégzést 
pedig későbbre halasztotta, hogy Besszoszt azon a helyen öljék meg, 
ahol ő Dareioszt legyilkolta. 


Eközben a  takarmányszerzésre rendezetlen csoportokban 
szerteszéledt makedónokon rajtaütöttek a szomszédos hegyekből 
lezúduló barbárok, de többet ejtettek foglyul, mint amennyit 
megöltek. Azután a foglyokat maguk előtt terelve újból visszahúzódtak 
a hegyekbe. A húszezer főnyi rablónép parittyákkal és nyilakkal szállt 
harcba. A király ostrom alá fogta őket, a legbátrabb katonák között 
harcolt, s eközben nyíllövés érte. A nyíl a lábszárába fúródott, és 
hegye beletört a sebbe. A megrémült makedónok csüggedten a 
táborba vitték. De a barbárok is mindjárt észrevették, hogy nincs már 
a csatatéren, mert a magas hegyről mindent jól láttak. Ezért másnap 
követeket küldtek a királyhoz. Nagy Sándor megparancsolta, hogy 
nyomban bocsássák be őket. Leoldozta sebéről a kötést, és eltitkolva, 
mily súlyos sebesülés érte, megmutatta lábszárát a barbároknak. 
Ezek, amint engedélyt kaptak, hogy leülhessenek, kijelentették, a 
király megsebesülése őket is éppen úgy elszomorította, mint a 
makedónokat. Ha megtalálnák a bűnöst, rögtön kiszolgáltatnák a 
királynak, mert istenek ellen csak a szentségtörők harcolnak. 
Egyébiránt a király sebesülésétől megrendülve egész néptörzsük 
megadja magát neki. A király biztosította őket kegyelméről, s mihelyt 
kiszabadultak fogságba esett katonái, oltalmába fogadta a meghódolt 
néptörzset. Azután továbbvonultak. Nagy Sándort tábori hordágyon 
vitték, s a lovasok és a gyalogosok azon versengtek, kik vihessék. A 
lovasok úgy vélték, az ő kiváltságuk ez, hiszen a király rendszerint az 
ő soraikban harcol; a gyalogosok viszont, mivel máskor mindig ők 
hordozzák sebesült bajtársaikat, most felzúdultak, hogy éppen akkor 
fosztják meg őket ettől a szokásos szolgálattételtől, amikor a királyt 
vihetnék. Nagy Sándor, látva, mily nehéz eldönteni a két fél viharos 
vitáját, hiszen a mellőzött felet megsértené, azt parancsolta, hogy 
felváltva vigyék a hordágyat. 

Negyednapra Marakanda városába érkeztek. E város falainak 
kerülete hetven stádium, és fellegvárát külön fal övezi. Nagy Sándor 


ezerfőnyi helyőrséget hagyott a városban, aztán leromboltatta és 
felperzseltette a szomszédos falvakat. 

Később követek érkeztek hozzá az abius szkítháktól, akik Kürosz 
halála óta függetlenek voltak, de most önként a makedón király 
uralma alá vetették magukat. Közismerten igazságszerető néptörzs 
volt ez a barbárok között; fegyvert csak akkor ragadtak, ha 
megtámadták őket. Mértéktartón — és méltányosan éltek 
szabadságukkal, s így törzsükben a legtekintélyesebbek és az 
alacsonyabb sorban élők között lassanként kiegyenlítődött a 
különbség. Nagy Sándor barátságosan beszélt követeikkel majd egyik 
barátját, Derdászt elküldte az Európában élő szkíthákhoz azzal az 
üzenettel, hogy a makedón király engedélye nélkül ne lépjék át a 
Tanaisz folyót, és azzal is megbízta, hogy alaposan vegye szemügyre 
az ország földrajzi viszonyait, és keresse fel azokat a szklthákat is, 
akik a Boszporosztól nyugatra fekvő tájakon élnek. A király már 
kiválasztott egy helyet a Tanaisz partján új város alapítására, melyet 
erődül szánt a már eddig leigázott és a meghódításra kiszemelt 
területek védelmére. De terve megvalósítását el kellett halasztania, 
mert hírét vette a szogdok pártütésének, amely Baktriát is magával 
ragadta. Először hétezer lovas katona lázadt fel, és példájukat 
hamarosan a többiek is követték. Nagy Sándor magához szólította 
Szpitamenészt és Katanészt, akik kezére adták volt Besszoszt, mert 
azt hitte, hogy segítségükkel hatalmába kerítheti a felforgatókat. De 
éppen azok voltak a pártütés vezérei, akiket a forrongás 
megfékezésével bízott meg. Elhíresztelték, hogy a király azért hívatja 
magához a baktriai lovasokat, hogy utolsó szálig kiirtsa valamennyit, s 
e parancs végrehajtásával őket bízta meg, de ők nem vállalkoznak 
erre, nehogy jóvátehetetlen bűnt kövessenek el honfitársaik ellen. 
Nagy Sándor kegyetlensége különben is éppoly elviselhetetlen 
számukra, mint  Besszosz gaztette, így aztán könnyűszerrel 
fegyverfogásra bujtogatták a megfélemlített katonákat, akik amúgy is 
hajlottak a felkelésre. 

Nagy Sándor, amint tudomást szerzett a szökevények pártütéséről, 
megparancsolta Kratérosznak, hogy fogja ostrom alá Küropoliszt, ő 
pedig a környék egy másik városát zárta ostromgyűrűbe. Adott jelre 
lekaszabolták az összes fegyverforgató ifjat, a többi városlakó a 
győztesek foglya lett. A várost földig rombolták, elrettentő példaként, 
hogy pusztulásán okuljon a többi nép. A memakénoszok erős 
néptörzse elhatározta, hogy vállalja az ostromot, amit nemcsak 
becsületesebbnek, de biztosabbnak is tartott. Makacs ellenállásuk 
megtörésére a király ötven lovast küldött azzal az üzenettel: ha 
megadják magukat, kegyelemben részesülnek, de könyörtelen lesz, ha 
legyőzte őket. Azok azt felelték, hogy nem kételkednek sem a király 
adott szavában, sem kegyességében. Majd felszólították a lovasokat, 
hogy a városfalakon kívül üssék fel sátraikat. Azután bőkezűen 


vendégül látták őket, s amikor azok a lakomától elnehezülve álomba 
merültek, éjnek idején rajtuk ütöttek, és lekaszabolták őket. 

Nagy Sándor érthető felháborodásában ostromgyűrűbe zárta a 
várost, melyet úgy megerősítettek, hogy a makedónok egy csapásra 
nem tudták bevenni. Ezért Meleagroszt és Perdikkaszt otthagyta, 
hogy folytassák az ostromot, ő pedig Kratéroszhoz ment, aki, mint az 
imént említettük, Küropoliszt ostromolta. Kezdetben az volt a 
szándéka, hogy megkíméli a Kürosz alapította várost; mert e 
néptörzsek egyetlen királyát sem csodálta annyira, mint őt és 
Szemirámiszt, akikről úgy vélekedett, hogy lelki nagyságukkal és híres 
tetteikkel messzi felülmúlnak mindenki mást. De a városlakók makacs 
ellenállásától haragra lobbant; ezért, amint bevették a várost, 
megparancsolta, hogy rabolják ki. Miután földig rombolták, visszatért 
Meleagroszhoz és Perdikkaszhoz, méltán ellenséges szándékkal a 
memakénoszok ellen. De egyetlen város sem állta szívósabban az 
ostromot. A legbátrabb katonák estek el a harcban, és maga a király is 
halálos veszedelembe került. Egy kő ugyanis oly erővel sújtotta 
nyakszirten, hogy minden elfeketedett előtte, és eszméletét vesztve 
összerogyott. A katonák rögtön megsiratták, mintha máris elragadta 
volna tőlük a halál. De Nagy Sándor rettenthetetlen volt mindabban, 
ami másokat megfélemlített, így aztán, noha még be sem gyógyult a 
sebe, még hevesebben folytatta az ostromot, mert vele született harci 
kedvét a harag is sarkallta. Föld alatti árkokkal aláaknázták a falakat, 
a hatalmas nyíláson betörtek, s a győztes király leromboltatta a 
várost. 

Ezek után Menedémoszt háromezer gyalogossal és nyolcszáz 
lovassal Marakanda városához küldte. A szökevény Szpitamenész 
kiűzte innen a makedón helyőrséget, és befészkelte magát a városba, 
noha a lakosság nem nézte jó szemmel a felkelést. Mégis úgy látszott, 
hogy csatlakoznak hozzá, mivel úgysem tehettek ellene semmit. Nagy 
Sándor eközben visszatért a Tanaisz folyóhoz, és fallal körülvette a 
táborhelyül elfoglalt egész területet. A városfal kerülete hatvan 
stádium volt. A király elrendelte, hogy ezt a várost is Alexandriának 
nevezzék. Az építkezést oly gyorsan befejezték, hogy tizenhét nappal a 
védőfalak felhúzása után már a házak is tető alá kerültek. Oriási 
versengés támadt a katonák között, hogy melyikük dicsekedhet el 
elsőnek a saját kész művével, kinek-kinek kiszabták ugyanis a maga 
feladatát. Az új város lakói azok a foglyok lettek, akiket a király 
gazdáiktól megvásárolt és felszabadított. Utódaikban még ily hosszú 
idő múltán, mindmáig él Nagy Sándor emléke. 


Az akkoriban a Tanaiszon túl lakó szkíthák királya sejtette, hogy a 
makedónok az ő vesztükre építettek várost a folyóparton. Ezért jókora 
lovashaddal kiküldte fivérét, Karthasziszt, hogy rombolja le a várost, 
és űzze messzi a folyótól a makedón csapatokat. Baktria lakóit az 


európaiaknak nevezett szkítháktól a Tanaisz választja el, mely Ázsia és 
Európa határán folyik. A Thrákiától nem messze élő szkítha néptörzs 
területe keletről északra húzódik, de a szarmaták földjével nem 
szomszédos, mint egyesek hitték, hanem annak egy részét alkotja. Ez 
a néptörzs még az innen egyenes irányban észak felé folytatódó, az 
Isztroszon túli vidéket is megszállta, mely Baktriával, Ázsia végső 
határvidékével szomszédos. A törzs az észak felé eső területeket 
népesiti be; ezen túl rengeteg erdők, lakatlan puszták következnek. A 
Tanaisz partján és Baktria szomszédságában újra emberi kéz 
megművelte földek húzódnak. 

Nagy Sándor ezúttal nem dolgozott ki haditervet a szkíthák elleni 
háborúra, ezért, amint megpillantotta a feléjük nyargaló ellenséget - 
noha sebe nem gyógyult még be, és beszélni is alig tudott, úgy 
elgyengült a szűkös táplálkozástól és a nyakát szaggató fájdalomtól -, 
összehívta barátait. Nem az ellenség félemlítette meg, hanem a 
körülmények kedveződen alakulása. A baktriaiak elpártoltak, a 
szkíthák is mozgolódnak már ellene, és ő nem tud a lábára állni, nem 
tud lóra ülni, hogy vezérelje és bátorítsa katonáit. Két tűz közé került, 
s még az isteneket is vádolva panaszolta, hogy ágyhoz szegezve kell 
feküdnie, holott azelőtt senki sem menekülhetett gyorsasága elől. 
Végül még azt hiszik a katonái, hogy színleli a betegséget. 

Ezért, ámbár Dareiosz legyőzése óta nem kért tanácsot a 
látnokoktól és jövendőmondóktól, most újból a babonához, az emberi 
elme  játékszeréhez — folyamodott.  — Arisztandrosznak, akiben 
hiszékenyen bízott, megparancsolta, hogy mutasson be áldozatot, s 
abból fürkéssze ki a jövendőt. A jósok szokása az volt, hogy 
félrevonultak a királytól, úgy szemlélték meg az áldozati állatok 
zsigereit, aztán jelentették, mit olvastak ki belőlük. Miközben 
Arisztandrosz a rejtett jövendőt fürkészte az áldozati barmok belső 
szerveiből, a király felszólította barátait, üljenek közelebb hozzá, 
nehogy hangszálainak megfeszítése felszakítsa még alig beforrt sebét. 
A királyi sátorba Hephaisztiónt, Kratéroszt és Erigüioszt bocsátották 
be az őrséggel együtt. Nagy Sándor ekkor így szólt: 

- Olyankor kell szembeszállnom a veszedelemmel, amikor az 
ellenség körülményei kedvezőbbek az enyémnél. De a szükség 
halomba dönti terveinket, főként háborúban, amelynek időpontját 
ritkán választhatjuk meg mi magunk. Elszakadtak tőlünk a baktriaiak, 
pedig egyszer már a nyakukra léptünk, és most idegen haderő 
segítségével akarják kitapasztalni, mennyi bátorság szorult belénk. Az 
eredmény kétségtelen: ha büntetlenül hagyjuk a szkíthákat, akik még 
fegyvert is ragadnak ellenünk, akkor megvetésben lesz részünk, ha 
majd azok ellen fordulunk, akik elszakadtak tőlünk. De ha átkelünk a 
Tanaiszon, és a szkíthák letíprásával, vérük ontásával megmutatjuk, 
hogy mindenütt verhetetlenek vagyunk, ki ne sietne meghódolni 
előttünk, akik még Európában is diadalt arattunk? Csalatkozik az, aki 
dicsőségünket azzal méri, mekkora utat kell megtennünk. Egyetlen 


folyó választ el csupán, s ha azon átkelünk, máris Európában 
harcolunk. És milyen nagy szó lesz, hogy miközben Ázsiát leigázzuk, 
egy némiképpen más világban is győzelmi emlékoszlopokat állítunk 
magunknak, és egyetlen győzelemmel egyesítjük azokat az 
országokat, melyeket látszólag oly irdatlan távolságokkal választott el 
a természet! De istenemre, ha csak egy kicsit is késedelmeskedünk, 
máris nyakunkon lesznek a szkithák. Talán egyedül mi értünk hozzá, 
hogyan kell átúsztatni a folyón? Sok minden ellenünk fordul majd, ami 
eddig győzelmünket szolgálta. A sors még a legyőzőiteket is 
hadifortélyokra tanítja. Csak a minap mutattuk meg, hogyan kell 
tömlőkön átkelni a folyón. A szkithák ugyan nem leshették el tőlünk, 
de majd megtanítják rá őket a baktriaiak. Ezenkívül, eddig csak 
egyetlen csapat érkezett ide ebből a néptörzsből, a többieket még 
várhatjuk. Csak növeljük a háború veszedelmét, ha vonakodunk tőle, s 
noha támadhatnánk, védekeznünk kell majd. Elhatározásom indítóokai 
világosak. De nem tudom, megengedik-e a makedónok, hogy 
szándékomat valóra váltsam, mert sebesülésem óta még nem ültem 
lóra, nem álltam a lábamra. Ám nyomban meggyógyulok, ha ti 
követtek, barátaim. Elég erőm van még arra, hogy elviseljem a 
nehézségeket; ha pedig életem vége közeleg, mi másban lelhetnék 
dicsőbb halált, mint ebben a vállalkozásban? 

Mindinkább elfúló, gyönge hangon beszélt, még a közelében állók is 
alig hallották. Valamennyien igyekeztek eltéríteni a királyt 
elhamarkodott szándékától, különösen Erigüiosz. Amikor tekintélyével 
sem sikerült megtörnie Nagy Sándor szívós ellenállását, megkísérelte, 
hogy babonás félelmet ébresszen lelkében, amellyel szemben a király 
tehetetlen. Kijelentette, hogy tervét még az istenek is ellenzik, és nagy 
veszedelem fenyegeti, ha átkel a folyón. Mert mielőtt belépett volna a 
király sátrába, Arisztandrosszal találkozott, aki baljós előjelekről adott 
hírt; ő csak azt közli velük, amit a jövendőmondótól hallott. Nagy 
Sándor megparancsolta Erigüiosznak, hogy maradjon ott, és magához 
hívatta Arisztandroszt; nemcsak a harag forrt benne, de a szégyen is 
égette, amiért gondosan titkolt babonaságát leleplezték. Ezért a 
belépő jósra tekintve, így szólt: 

- Nem mint király, hanem mint magánember parancsoltam meg 
neked, hogy mutass be áldozatot. Miért másnak mondod el, amit a 
jósjelekből kiolvasol, miért nem nekem? Erigüiosz most a te 
fecsegésedből megismerte titkos és rejtett gondolataimat. És 
istenemre, biztos vagyok afelől, hogy félelme hatására magyarázza a 
zsigerek jósjeleit. Most pedig megparancsolom, szelídebben, mint 
ahogy érdemelnéd: azonnal mondd el nekem magamnak, mit olvastál 
ki a zsigerekből, nehogy aztán letagadhasd, amit mondtál! 

A jós sápadozva állt előtte, mint a villámsújtott, még a szó is torkán 
akadt az ijedelemtől. De ugyanattól a félelemtől ösztökélve végül 
mégis megszólalt, nehogy a királyt megvárakoztassa, így beszélt: 


- Azt jövendöltem, hogy súlyos, de nem sikertelen fáradalmak 
viszontagsága vár rád, és nem látnoki tehetségem kavar fel, hanem 
irántad érzett szeretetem. Látom, mily gyenge lábon állsz, és jól 
tudom, mennyire csak tőled függ a siker. Attól tartok, nem vagy most 
elég erős ahhoz, hogy megbirkózz a rád váró sorssal. 

A király ráparancsolt, hogy csak bízzék szerencséjében: mint 
máskor, most is neki juttatják majd a dicsőséget az istenek. Aztán 
tovább tanácskozott barátaival, hogyan keljenek át a folyón. Ekkor 
újra megjelent Arisztandrosz, hírül hozva, hogy még sohasem olvasott 
ki kedvezőbb jósjeleket a  zsigerekből, mint most: ezek 
homlokegyenest ellenkezők az előbbiekkel. Akkor nyugtalanító 
előjelek mutatkoztak, most pedig szerencsés jövendővel biztatott az 
áldozat. 

A király egyébként később olyan eseményekről kapott hírt, melyek 
megtörték sikereinek eddigi láncolatát. Menedémoszt, mint fentebb 
említettük, elküldte, hogy támadja meg Szpitamenészt, a baktriai 
lázadás fejét. Szpitamenész, amint megtudta, hogy közeledik az 
ellenség, nehogy a városfalak közt rekedjen, lesbe állt azzal a 
szándékkal, hogy elfogja a makedónokat a hegyszorosban, amerről 
érkezésüket sejtette. Az erdei út alkalmas volt arra, hogy csapdába 
csalja őket; itt rejtette el a dahákat. Ezeknél két fegyveres ül egy 
lovon, s az egyik kellő időben váratlanul leugrik, hogy megzavarja az 
ellenség lovas csatarendjét. E harcosok fürgesége méltó gyors lábú 
lovaikhoz. Szpitamenész megparancsolta nekik, hogy kerítsék körül a 
hegyszorost, és úgy irányította őket, hogy egyszerre oldalba, szembe 
és hátba támadják az ellenséget. "Menedémoszt mindenfelől 
körülzárták, s noha kisebb serege volt, mint az ellenségnek, mégis 
sokáig ellenállt, és egyre azt kiáltozta katonáinak: ha már tőrbe estek 
ezen az ismeretlen helyen, nincs más választásuk, az ellenség vérét 
ontva a dicső halálban keressenek vigaszt. Páratlan erejű lován, 
megeresztett gyeplőkkel mindegyre berontott a barbárok ék alakú 
csatarendjébe, és halomra öldöste az ellenséget. De mivel minden 
ellenséges fegyver ellene irányult, számtalan sebétől elgyengülve arra 
buzdította egyik barátját, Hüpsziklészt, hogy kapjon az ő lovára, és 
nyargalvást meneküljön el. Alighogy ezt kimondta, elszállt belőle az 
élet, s a lóról lefordulva földre zuhant. Hüpsziklész ugyan 
elmenekülhetett volna, de barátját vesztve ő is inkább a halált 
választotta. Egyetlen gondja az volt, hogy halála ne maradjon 
bosszulatlan. Ezért lovát megsarkantyúzva az ellenség soraiba rontott, 
és emlékezetes hősi viadalban borította el a nyílzápor. Amint ezt 
meglátták az életben maradottak, felmenekültek egy valamicskével 
magasabb dombhátra. Szpitamenész körülzárta a magaslatot, hogy 
kiéheztetéssel megadásra kényszerítse őket. Kétezer gyalogos és 
háromszáz lovas katona esett el ebben a harcban. Nagy Sándor bölcs 
megfontolásból titokban tartotta a vereséget, és azoknak, akik 


megmenekültek az ütközetből, halálbüntetés terhe alatt megtiltotta, 
hogy elhíreszteljék a történteket. 


Amikor aztán nem  palástolhatta többé lelke  háborgását, 
visszavonult sátrába, melyet szántszándékkal egy folyóparti dombon 
állított fel. Magányában itt sorra fontolóra vette egymás után 
felmerülő terveit, s az éjszakát átvirrasztva sűrűn fellebbentette a 
sátrát borító állatbőröket, hogy kikémlelje az ellenség tábortüzeit, s 
így hozzávetőleg felbecsülje az ellenség számát. Már hajnalfény 
derengett, amikor vértet öltve katonáihoz sietett; sebesülése óta még 
nem jelent meg közöttük. Oly nagy tiszteletben állt náluk, hogy 
jelenléte könnyen feledtette velük a rettegett veszedelmet, 
örömkönnyek között, boldogan üdvözölték, és nekiszilajodva sürgették 
a háborút, noha nemrégen még vonakodtak tőle. Nagy Sándor 
kihirdette szándékát: a lovasság és a phalanx csónakokon keljen át, a 
könnyű fegyverzetű csapatok pedig tömlőkön úsztassanak keresztül a 
folyón. Többet nem kellett mondania, de nem is tudott volna 
gyöngeségében. A katonák egyébként olyan jókedvvel gyürkőztek neki 
a csónakácsolásnak, hogy három nap alatt tizenkétezret összetákoltak. 
És már mindent előkészítettek az átkelésre, amikor húsz szkítha 
küldött érkezett. Nemzeti szokásuk szerint lóháton végignyargalták a 
tábort, és azt követelték: jelentsék be őket a királynak, mert 
személyesen akarják átadni a rájuk bízott üzenetet. Amikor 
bebocsátották őket a sátorba, és engedélyt kaptak, hogy leülhessenek, 
tekintetüket a királyra szegezték. Feltehetőleg semmiképp sem 
találták híréhez méltónak Nagy Sándor szerény külsejét, mert ők 
rendszerint az emberek termetéből ítélték meg lelki nagyságukat. 
Pedig a szkíthák gondolkozásmódja nem olyan együgyű és 
kezdetleges, mint a többi barbár néptörzsé; egyesek szerint még 
valamicske tudásra is szert tett némelyikük, már amekkorára egy 
örökké fegyverben élő néptörzs fia szert tehet. A hagyomány 
megőrizte a király előtt elmondott beszédüket is. Ekesszólásuk talán 
különbözik a miénktől, akik a sors jóvoltából műveltebb korszakban 
élünk. De ha nem is becsüljük valami sokra a beszédet, 
szavahihetőségünk megköveteli, hogy akármilyen volt, változtatás 
nélkül előadjuk. Tehát, a hagyomány szerint, az egyik idősebb küldött 
így beszélt: 

- Ha az istenek sóvár kapzsiságodhoz szabták volna termeted 
nagyságát, nem férnél el a földkerekségen. Egyik kezeddel Keletet 
markolnád, a másikkal Nyugatot, s ha e területet mind átfogtad volna, 
arra lennél kíváncsi, hol rejtőzik a ragyogó, hatalmas istenség. Mert 
sóvár vágy emészt az után is, amit úgysem tudsz megragadni, 
Európából Ázsiába rontasz, Ázsiából átkelsz Európába; végezetül, ha 
sikerülne leigáznod az egész emberiséget, az erdők, a hópelyhek, a 
folyók, a vadállatok ellen viselnél háborút. Hogyan? Hát nem tudod, 


hogy sokáig növekszenek a terebélyes fák, de egy óra alatt ledönthetik 
őket? Ostoba az, aki csak a gyümölcsökre tekinget, és nem méri fel, 
milyen magasan csüngenek. Vigyázz, nehogy letörjön alattad az ág, 
amelybe kapaszkodól, miközben a fa tetejére törekszel! Egykor az 
oroszlán is a legparányibb madarak martaléka lett, s a rozsda 
megrágja a vasat. Semmi sem oly erős, hogy ártalmára ne lehetne 
még a gyenge is. Mi dolgunk veled? Sohasem tettük lábunkat a te 
földedre. Hát nem maradhat ismeretlen előttünk, erdőrengetegek 
lakói előtt, hogy ki vagy és honnan jössz? Szolgálni nem tudunk, 
parancsolni sem kívánunk senki fiának. Tudd meg, mily ajándékok 
adattak a szkíthák népének: ökörfogat, eke, nyíl, dárda, serleg. Ezeket 
fordítjuk barátaink javára, ellenségeink vesztére. Termésünket, az 
ökrök munkájának gyümölcsét barátainknak adjuk, a serlegből velük 
együtt bort áldozunk isteneinknek; a nyíllal messziről, a dárdával 
közelről törünk ellenségeinkre, így vertük le Szíria, majd a perzsák és 
a médek királyát, és megnyílt előttünk az út egészen Egyiptomig. 
Azzal dicsekszel, hogy a rablók üldözésére jöttél ide, de te magad 
rabolsz ki minden népet, amerre csak jársz. Birtokba vetted Lídiát, 
meghódítottad Szíriát, kezedben tartod Perzsiát, máris uralkodol 
Baktrián, sőt szemet vetettél Indiára is. Most pedig a mi nyájaink után 
is kinyújtod kapzsi és telhetetlen kezedet. Mire neked a gazdagság, ha 
mind nagyobb éhséggel gyötör? Te vagy az első, akit falánkká tett a 
jóllakottság: minél többet bekebeleztél, annál mohóbban sóvárogsz az 
után, amit még nem kebeleztél be. Hát nem jut eszedbe, milyen sokáig 
rostokoltál Baktra körül? Míg igádba hajtottad őket, a szogdok 
fegyvert ragadtak. Győzelmedből háború születik mindegyre. Mert, 
noha hatalmasabb és erősebb vagy, mint bárki más, mégsem akar 
senki idegen urat tűrni maga fölött. Kelj csak át a Tanaiszon, majd 
meglátod, mily mérhetetlen messziségbe nyúlnak pusztaságaink; 
mégsem éred utol sohasem a szkithákat. A mi szegénységünk fürgébb 
lesz, mint sereged, mely magával hurcolja a számtalan nemzettől 
összeharácsolt zsákmányt. S amikor úgy hiszed, hogy messzi járunk, 
újra táborodban pillantasz meg minket, mert villámgyorsan üldözünk 
és menekülünk. Úgy hallottam, a szkithák pusztaságait még a görög 
közmondások is csúfondárosan emlegetik. De mi szívesebben 
kóborolunk puszta, emberkéz nem művelte tájakon, mint városokban 
és gazdag termőföldeken. Ezért hát jól ragadd üstökön a 
szerencsédet, mert egykönnyen kisiklik a markodból, s erőszakkal 
fogva nem tarthatod. Idővel majd világosabban belátod, mint most, 
mily üdvös tanácsot adok; zabolázd meg jó sorsodat, annál 
könnyebben uralkodói rajta. Minálunk azt mondják, a szerencsének 
nincs lába, csak szárnya és keze. Amikor a kezét nyújtja, ragadd meg 
a szárnyát is! Végezetül, ha isten vagy, halmozd el jótéteményeiddel a 
halandókat, és ne rabold el tőlük javaikat: ha pedig ember vagy, 
legyen rá gondod, hogy mindig az is maradj. Dőreség olyasmiken 
járatnod az eszedet, amelyek miatt önmagadról elfeledkezel. Jó 


barátokra találsz azokban, akik ellen nem indítasz háborút. Mert az 
egyenrangúak között legszilárdabb a barátság, de csak azok 
számítanak egyenrangúaknak, akik erejükkel nem törnek egymás 
vesztére. Ne képzeld, hogy barátaiddá váltak azok, akiket letiportál! 
Nincsen barátság úr és szolga között, békeidőben is a hadijogok 
érvényesek. Ne hidd, hogy a szkíthák esküvel szentesítik a barátságot: 
ők hívek maradnak, ez az esküjük. A görögök élnek afféle 
elővigyázattal, hogy esküvel pecsételik meg a szerződéseket, s tanukul 
hívják az isteneket: a mi vallásunk maga a hűség. Megcsalja az 
isteneket az, aki nem tiszteli az embereket. Neked sem kell olyan 
barát, akinek jóindulatában kételkedel. Bennünk azonban Ázsia és 
Európa őrszemeire lelnél: Baktria szomszédos velünk, csak a Tanaisz 
választ el egymástól; a Tanaiszon túl egészen Thrákiáig kiterjed 
országunk, Thrákia pedig, úgy tudjuk, Makedóniával határos. 
Szomszédai vagyunk mindkét birodalmadnak: fontold meg jól, 
ellenséget, vagy barátot akarsz-e látni bennünk. 


Így beszélt a barbár. A király azt felelte, hogy élni fog a saját 
szerencséjével, de egyszersmind az ő tanácsaikkal is: követni fogja 
szerencsecsillagát is, amelyben bízik, s a tanácsadó javaslatát is, 
nehogy elhamarkodottan és vakmerőn cselekedjék. 

Ezzel elbocsátotta a követeket, hadát pedig a készenlétben álló 
bárkákra vezényelte. A bárkák orrába pajzzsal felszerelt katonákat 
állított, és megparancsolta nekik, ereszkedjenek térdre, hogy 
biztosabban védve legyenek a nyíllövések ellen. Mögöttük a 
hajítógépek kezelői álltak, kétoldalról és elölről fegyveresekkel 
körülvéve. A többiek a hajítógépek mögött helyezkedtek el, és 
pajzsokból alkotott védőfedéllel oltalmazták az evezősöket, akiken 
nem volt páncél. Ugyanilyen rendben sorakoztak fel a lovasságot 
szállító bárkákon is. A legtöbb lovas gyeplőszáron vonszolta a hajófar 
mögött úszó lovát. Azokat, akik a szalmával telitömött tömlőkön keltek 
át, az előttük haladó hajók védelmezték. 

A király, válogatott csapatával, elsőnek szedte fel a horgonyt, és a 
túlsó part felé irányította bárkáját A szkíthák lovasai csatarendben 
kivonultak ellenük, és megszállták a folyópart szegélyét, hogy a 
bárkák ki se köthessenek. A partszegélyt ellepő ellenséges sereg 
rémítő látványán kivül más ijedelem is várt az átkelő makedónokra: a 
kormányosok ugyanis a folyó sodrában nem tudták irányítani bárkáik 
járását, s a tántorgó katonák, azon rémüldözve, hogy kizuhannak, a 
hajósok munkáját zavarták. Dárdáikat sem tudták erős lendülettel 
elhajítani, hiszen legfőbb gondjuk az volt, hogyan vessék meg 
szilárdan a lábukat, nem az, hogyan támadjanak az ellenségre. De jó 
hasznát vették a hajítógépeknek, melyek sikerrel ontották a lövedéket 
az elővigyázatlanul partra sereglett ellenség tömött soraiba. A 
barbárok is sűrű nyílzáport zúdítottak a bárkákra, úgyhogy alig akadt 


egyetlen pajzs, melyet ne fúrt volna keresztül egyszerre több 
nyílvessző is. 

A bárkák eközben már horgonyt vetettek a parton. Ekkor a pajzzsal 
ellátott fegyveresek  fölemelkedtek, és biztos kézzel, szabad 
lendülettel hajították el dárdáikat. És látva, hogy a barbárok rémülten 
visszafordítják lovaikat, egymást biztatgatva fürgén a partra ugrottak, 
és nekibőszülten rátámadtak a fejvesztett ellenségre. Majd azok a 
lovasok, akik már felkantározták lovukat, osztagaikkal áttörték a 
barbárok csatarendjét. A többiek ezalatt a harcoló csapatoktól védve 
felkészültek az ütközetre. A király acélos lelkületével pótolta a 
betegségtől még mindig fogyatékos testi erejét. Harcra buzdító 
hangját most nem hallhatták a katonák, mert a nyakán ütött seb még 
nem forradt be teljesen, de mindenki láthatta, hogyan harcol, így 
aztán ki-ki a maga hadvezére lett, és kölcsönös biztatások közepette, 
életüket nem kímélve rontottak az ellenségre. A barbárokat annyira 
megfélemlítette az ellenség ábrázata, fegyvere, csatakiáltása, hogy 
megeresztett gyeplőkkel - mert lovas csapat volt - mind egy szálig 
megfutamodtak. A király nyolcvan stádiumon keresztül kitartóan 
üldözte őket, noha testi gyengesége annyira elgyötörte, hogy alig 
tudta elviselni a fájdalmakat. Már-már eszméletét vesztve, 
megparancsolta katonáinak, hogy napnyugtáig üldözzék a 
menekülőket, ő pedig testileg-lelkileg végképp kimerülve visszatért a 
táborba, és ott is maradt. 

Az üldözők már túljutottak Liber atya határkövein is: egymástól 
nem nagy távolságra felállított  "kőoszlopok voltak ezek, és 
borostyánnal befutott sudár fák. De a makedónokat tovább sodorta 
haragjuk. Csak éjféltájban tértek vissza a táborba, miután számos 
ellenséget megöltek, és még többet foglyul ejtettek. Ezernyolcszáz 
lovat is zsákmányoltak. A makedónok közül hatvan lovas és mintegy 
száz gyalogos esett el, ezren pedig megsebesültek. 

E hadjárat jókor jött győzelmének híre megfékezte az elpártolásra 
készülő ázsiai népek nagy részét. A verhetetlennek tartott szkíthák 
leverése arra a beismerésre kényszerítette őket, hogy egyetlen 
néptörzs sem mérkőzhet meg a makedónok fegyvereivel. Ezért a 
szakák követeket küldtek Nagy Sándorhoz azzal az ígérettel, hogy 
meghódolnak neki. Nemcsak a király dicsősége indította őket erre, 
hanem a legyőzött szkíthák iránt tanúsított nagylelkűsége is; mert 
minden hadifoglyot váltságdíj nélkül szabadon bocsátott, hogy 
bebizonyítsa: nem haragból, hanem vitézségből szállt harcba a 
legszilajabb néptörzzsel. Ezért kegyesen fogadta a szakák követeit, és 
kísérőül melléjük adta a még egészen ifjú Euxenipposzt, akit felette 
kedvelt viruló fiatalságáért; termetre Hephaisztiónlioz hasonlított, de 
férfias szépségében még nem érte utol. 

Nagy Sándor Marakanda városa felé tartott, meghagyva 
Kratérosznak, hogy a had zömével együtt lassú menetben kövesse. 
Szpitamenész, amint hírül vette jöttét, Baktrába menekült előle. A 


király négy nap alatt megtette az út nagyobb részét, és arra a helyre 
érkezett, ahol kétezer gyalogosa és háromszáz lovas katonája pusztult 
el Menedémosz parancsnoksága alatt. Elrendelte, hogy csontjaikat 
hántolják el, majd honi szokás szerint halotti áldozatot mutatott be. 
Időközben megérkezett Kratérosz is, aki a király parancsára utánuk 
jött a phalanxszal. S hogy minden pártütő egyaránt megérezze a 
háború borzalmait, Nagy Sándor megosztotta haderejét, majd 
parancsot adott, hogy perzseljék fel a falvakat, és irtsák ki a 
fiatalságot. 

Szogdiané nagy része sivatagos vidék, mintegy nyolcvan stádium 
szélességben kopár puszták borítják. Hosszában óriási kiterjedésű ez 
az ország, s egy gyors vizű folyó hömpölyög át rajta, melyet a lakosság 
Polütimétosznak nevez. Partjait szűk mederbe szorítják, majd elnyeli 
egy üreg, s a föld alá sodorja. A rejtett folyamágy irányát a rohanó víz 
zúgása jelzi, de a földet, mely alatt ekkora folyó hömpölyög, egy 
cseppnyi nedvesség sem itatja át. 

A szogd foglyok közül harminc előkelő, pompás testi erejű férfit 
vezettek a király elé. Amint a tolmácstól megtudták, hogy a király 
parancsára mindjárt kivégzésre hurcolják őket, örvendező dalra 
zendítettek, és táncra perdülve, szertelen mozdulatokkal fejezték ki 
vidámságukat. A király elcsodálkozott, hogy ily bátran néznek szembe 
a halállal, és visszahívta őket, hogy megtudakolja, miért örülnek oly 
kitörően utolsó órájukban. A foglyok azt felelték: ha más öletné meg 
őket, szomorúan indulnának a halálba, de most, hogy ily nagy, minden 
népet meghódító király parancsára térhetnek meg őseikhez, nemzeti 
dalaikkal és örömujjongással ünneplik a dicső halált, a bátor férfiak 
vágyálmát. A király bátorságukat csodálva megkérdezte: 

- Ha megkegyelmezek nektek, nem akartok-e élni inkább, de már 
nem mint ellenségeim? 

Azt felelték, hogy sohasem voltak ellenségei, csak a háborúba 
sodródva lettek azzá. De ha valaki jósággal, és nem jogtalansággal 
óhajtaná kitapasztalni jellemüket, versenyre kelnének bárkivel, méltón 
kifejeznék hálájukat. Nagy Sándornak arra a kérdésére, hogy milyen 
záloggal biztosítják hűségüket, azt felelték, életüket kötik le zálogul: 
tőle kapták vissza, és bármikor odaadják, amikor kéri tőlük. Nem is 
szegték meg ígéretüket. Azok, akik hazatértek közülük, királyhűségre 
szorították honfitársaikat; az a négy pedig, aki a testőrök sorába 
került, egyetlen makedón mögött sem maradt el a király iránt való 
szeretetben. 

Nagy Sándor Szogdianéban hagyta Peukolaoszt háromezer főnyi 
gyalogossal - erősebb helyőrségre nem volt szükség -, és Baktria felé 
vette útját. Onnan Ekbatanába vitette Besszoszt, hogy ott fizessen 
fejével Dareiosz legyilkolásáért. Csaknem ugyanezekben a napokban 
érkezett meg Ptolemaiosz és Melanidasz négyezer gyalogossal és ezer 
lovassal, akik zsoldért szegődtek szolgálatukba. Aszandrosz is megjött 
Lükiából, ugyancsak háromezer gyalogossal és ötszáz lovassal. 


Aszklepiodórosz ugyanannyi katonát hozott magával  Szíriából, 
Antipatrosz pedig nyolcezer görög harcost küldött, köztük hatszáz 
lovast. A király a meggyarapodott sereggel végigvonult a lázadás 
felforgatta vidéken, hogy mindent lecsöndesítsen: a pártütés vezéreit 
mindenütt kivégeztette. Negyednapra aztán az Oxoszhoz érkezett. E 
folyó sok iszapot hord magával, vize ettől mindig zavaros, ivásra 
alkalmatlan. A katonák ezért kutakat ástak, de akármilyen mélyre 
hatoltak a földben, nem leltek vízre. Egyszer csak váratlanul 
megpillantottak egy forrást, mely éppen a király sátrában fakadt, s 
mivel addig nem vették észre, úgy képzelték, hogy abban a 
pillanatban tört elő. Maga a király is megerősítette hiedelmüket, hogy 
a forrás az istenek ajándéka. Azután átkeltek az Okhosz és az Oxosz 
folyókon, és elérték Margiana városát. Ennek környékén hat erőd 
építésére választottak ki alkalmas helyet: kettőt Margianától délre, 
négyet északra szándékoztak felépíteni, egymáshoz közel, hogy ne 
kelljen messzire menniük segítségért. Magas dombtetőkön építették 
fel mind a hatot; akkoriban a leigázott népek megzabolázására szánt 
várak voltak, most pedig, amikor már feledésbe merült rendeltetésük, 
azoknak szolgálnak, akiken egykor uralkodtak. 


A király a többi országban is rendet teremtett. Csak egyetlen 
sziklahegy maradt a szogdianéi Ariamadzész kezén. Harmincezer 
fegyveressel tartotta megszállva, és már előre annyi élelmet halmozott 
fel, amennyi akár két esztendeig is elegendő ekkora sokaságnak. A 
szikla harminc stádium magasba tornyosul, kerülete százötven 
stádium. Minden oldala meredek és szakadékos, csak egyetlen 
keskeny ösvény vezet fel rajta. Feleúton, a szikla derekán, barlang 
tátong szűk és sötét torkolatával, mely befelé fokozatosan 
kiszélesedik, s a legmélyén magas boltozató búvóhelyek rejtőznek. A 
barlangban csaknem mindenütt források csörgedeznek, s az 
egybeömlő vizek zuhataga lezúdul a hegy meredélyén. A király, amint 
szemügyre vette a nehezen megközelíthető sziklákat, először úgy 
határozott, hogy elvonul alóla. De utóbb feltámadt lelkében a vágy, 
hogy a természetet is megtörje. Mielőtt azonban ostrommal tett volna 
kísérletet, felküldte Kophészt, Artabadzosz fiát a barbárokhoz, hogy 
rábeszélje őket a szikla feladására, Ariamadzész annyira bízott 
előnyös helyzetében, hogy csak úgy ontotta a kevély válaszokat, és 
végül még azt is megkérdezte, nem tud-e repülni Nagy Sándor. A 
király haragját annyira feltüzelte ez a híradás, hogy menten összehívta 
megszokott tanácsadóit, és elbeszélte nekik a barbár arcátlanságát: 
gúnyt űz belőlük, mert nincsenek szárnyaik. Hozzáfűzte még, hogy a 
következő éjszaka majd megmutatja Ariamadzésznek, hogy még 
repülni is tudnak a makedónok. 

- Válogassa ki mindegyitek a maga csapatából a legügyesebb 
legényeket, és vezesse elém. Háromszázan legyenek összesen, 


olyanok, akik otthon hegyi ösvényeken és járhatatlan sziklákon 
szokták terelgetni a nyájat. 

A parancsnokok hamarosan eléje vezették a fürge, csupa tűz ifjakat. 
A király rájuk tekintett, és így szólt: 

- Ó, ifjak, honfitársaim, veletek együtt már számos, eddig 
legyőzhetetlen város erődjét vettem be, örök hóval borított 
hegyormokon vergődtem keresztül, behatoltam Kilikia 
hegyszorosaiba, tűrtem kitartóan a fagy fogát Indiában. Kölcsönösen 
példát mutattunk egymásnak. A szikla, melyet itt láttok, csak egyetlen 
ösvényen megközelíthető, s ezt megszállva tartják a barbárok. A többi 
oldallal nem törődnek, oda nem állítottak őrséget, csak a táborunk 
felé eső részre. Ösvényre leltek, ha serényen fürkészitek, merről 
megközelíthető a sziklaorom. Nincs olyan szédítő magasság a 
természetben, ahová fel ne tudna törni a bátor. Ha vállalkoztok arra, 
amiről mások már eleve lemondanak, hatalmunkba kerítjük Ázsiát. 
Kapaszkodjatok fel a csúcsra, és ha megszálltátok, adjatok jelt fehér 
kendőkkel. Ekkor előrenyomulok csapataimmal, s az ellenség 
figyelmét rólatok elterelve magunkra vonom. Tíz talentum a jutalma 
annak, aki elsőnek veti meg a lábát a sziklatetőn, az utána érkező 
eggyel kevesebbet kap, és ugyanannyi lesz az osztályrésze az utánuk 
következő tíz embernek is. De biztos vagyok benne, hogy nem annyira 
bőkezűségem jár az eszetekben, mint inkább parancsom. 

Az ifjak oly lelkesedéssel hallgatták a királyt, mintha máris bevették 
volna a sziklacsúcsot. Amint elbocsátotta őket, vasékeket szedtek 
össze, hogy majd a sziklák közé verik, és erős köteleket. A király 
körüllovagolta a  sziklahegyet, s a második  őrségváltáskor 
szerencsekívánataival útjukra bocsátotta az ifjakat azon a helyen, ahol 
az út a legkevésbé látszott meredeknek és nyaktörőnek. A harcosok 
kétnapi élelemmel felszerelve és csupán karddal, lándzsával 
felfegyverkezve indultak meg a meredélyen. Eleinte még két lábon 
jártak, aztán, amint a meredekebb sziklafalhoz érkeztek, egyesek a 
kezükkel ragadták meg a kiálló szirteket, úgy húzódzkodtak fel, mások 
a kőszálakra vetett kötélhurkok segítségével kapaszkodtak feljebb, 
némelyek meg ékeket vertek a sziklák közé, hogy felhághassanak 
rajtuk mint lépcsőfokokon. Félelem és fáradtság gyötörte őket egész 
nap. De a meredeken törtetőkre csak ezután várt még a munka 
neheze. Úgy érezték, mintha a szikla egyre magasodnék. Szívfacsaró 
látvány volt, amikor valamelyikük elvétette a lépést, megcsúszott és 
lezuhant a mélybe; társaik pusztulása eszükbe juttatta, hogy rájuk is 
ez a fenyegető sors várhat. De végül minden akadályon keresztül 
mégiscsak felvergődtek a hegytetőre. Valamennyiüket elcsigázta a 
szüntelen erőfeszítés, némelyiküknek keze-lába is megsérült, az 
éjszaka és az álom elnyomta őket. Az úttalan, meredek sziklák között 
hevertek, s a fenyegető veszélyről megfeledkezve, pirkadatig aludtak. 
Végre aztán felriadtak, szinte ájulásszerű, mély álmukból, s amint az 
alattuk elterülő rejtett völgyeket fürkészték, azt találgatva, vajon a 


szikla melyik részén lappanghat az ellenség ekkora sokasága, 
egyszeriben észrevették, hogy az alattuk levő barlangnyílásból füst 
gomolyog elő. Ebből megtudták, hogy ott van az ellenség búvóhelye. 
Ekkor kitűzték lándzsáikra a megbeszélt jelet, és megállapították, 
hogy harmincketten dőltek ki a soraikból az úton. 

A király hevesen sóvárgott a szikla bevételére, de éppoly hevesen 
aggódott is azoknak a sorsa miatt, akiket ily nyilvánvaló veszedelembe 
küldött. Ezért egész nap a hegyormot kémlelte, és csak késő este tért 
nyugovóra, amikor a sötétség már mindent elnyelt tekintete elől. 
Másnap a még alig derengő hajnalfényben elsőnek pillantotta meg a 
hegyorom elfoglalásának jeléül kitűzött kendőket. De a mindegyre 
váltakozó égbolt, a majd felvillanó, majd eltűnő fénysugarak 
bizonytalanná tették afelől, nem káprázik-e a szeme. De amint eláradt 
az égbolton a nappali világosság, minden kétsége megszűnt. Ekkor 
magához hívatta Kophészt, akivel egyszer már üzent a barbároknak, 
és újból hozzájuk küldte azzal a figyelmeztetéssel, hogy térjenek végre 
jobb belátásra. Ha pedig sziklaerődjükben bízva továbbra is 
hajthatatlanok maradnának, akkor mutassa meg nekik, hogy már 
nyakukon az ellenség, megszállta a szirttetöt. Kophész, amint 
odaérkezett, nyomban igyekezett rábeszélni Ariamadzészt: adja fel a 
sziklát, kedvében járna a királynak, ha nagy tervei megvalósításában 
nem késleltetné egyetlen szikla ostromával. Am Ariamadzész még 
vakmerőbben és gőgösebben beszélt, mint korábban, és hátat fordított 
Kophésznak. Ő azonban megragadta a barbár kezét, és megkérte: 
jöjjön ki vele a barlang elé. Amint kiléptek, a hegytetőn álló ifjakra 
mutatott, és méltán gúnyt űzve Ariamadzész kevélységéből, 
kijelentette: Nagy Sándor katonáinak valóban még szárnyuk is van. 

A makedónok táborából eközben már felharsant a kürtszó és a 
sereg harci kiáltozása. Ez a körülmény, mint a háborúban oly sok 
egyéb jelentéktelen apróság, megadásra kényszerítette a barbárokat 
Ijedelmükben ugyanis nem vették észre, mily kevesen kerültek a 
hátukba. Ezért gyorsan visszahívták Kophészt, aki a kavarodásban 
otthagyta őket, és vele küldtek harminc parancsnokot, hogy átadják a 
sziklaerődöt, és szerződésben biztosítsák szabad elvonulásukat. Nagy 
Sándor, noha aggódott, hogy a barbárok észreveszik, milyen kicsi az 
ifjak csapata, és szétverik őket, szerencséjében bízva és Ariamadzész 
dölyfösségén felháborodva, mégis azt felelte, hogy feltétel nélküli 
megadást követel. Ariamadzész, noha még nem veszett el számára 
minden, kétségbeesésében rokonaival és nemzetsége legelőkelőbb 
férfitagjaival együtt levonult a táborba. A király valamennyiüket 
megkorbácsoltatta, és a szikla tövében keresztre feszíttette. A 
meghódolt népsokaságot elrabolt javaikkal együtt az új városok 
lakóinak ajándékozta, a sziklaerőd és a körülötte elterülő vidék 
védelmét pedig Artabadzosz gondjaira bízta. 


VIII. KÖNYV 


Nagy Sándor azzal, hogy hatalmába kerítette a sziklaerődöt, inkább 
hírnevét, mint dicsőségét öregbítette. Ezután három részre osztotta 
hadát, hogy a csapatok minden irányból üldözőbe vegyék a szétszórt 
ellenséget. Az egyik sereg élére Hephaisztiónt állította, a másikat 
Koinosz gondjaira bízta, a többi katonát pedig ő vezérelte. De a 
barbárok között nem uralkodott egyetértés. Némelyiket fegyverrel 
hódították meg a makedónok, a legtöbben viszont önként hódoltak 
meg, még mielőtt harcra került volna a sor. A király ez utóbbiaknak 
adományozta mindazok városait és földjeit, akik továbbra is makacsul 
ellenálltak. A  Baktriából száműzöttek eközben a masszageták 
nyolcszáz főnyi lovasságával a környékbeli falvakat dúlták fel. 
Megfékezésükre Attinasz, a vidék helytartója vonult ki háromszáz 
lovassal, nem is gyanítva, hogy kelepcébe csalják őket. Az ellenség 
ugyanis elrejtette fegyvereseit az erdőben, míg néhány katonája 
nyájat terelgetett a szomszédos réten, hogy a zsákmány tőrbe csalja a 
gyanútlan Attinaszt. A helytartó felbomlott sorokban, rendezetlenül 
közelgő hada csakugyan a zsákmányra vetette magát. Ahogy 
elhaladtak az erdő mellett, a lesben álló ellenség váratlanul rájuk tört, 
és utolsó szálig lekaszabolta őket. Vereségük híre gyorsan eljutott 
Kratérosz fülébe, aki erre teljes lovashadával odasietett. A 
masszageták már elmenekültek ugyan, de ezer daha lovas ott veszett. 
Pusztulásuk az utolsó lázadásnak is végét jelentette ezen a vidéken. 

Nagy Sándor eközben újra leigázta a szogdokat, majd visszatért 
Marakandába. Itt elébe járult Derdász, akit nemrég e néptörzs 
küldötteivel együtt a Boszporosztól keletre tanyázó szkíthákhoz 
küldött Phrataphernész, a szomszédos masszageták és dahák 
országaival egyesült Khoraszmia királya, szintén elküldte követeit, 
hogy hódolatáról biztosítsák Nagy Sándort. A szkíthák felajánlották 
neki, hogy vegye feleségül királyuk leányát. De ha nem tartaná elég 
méltónak ezt a rokonságot, akkor azt engedje meg legalább, hogy a 
legelőkelőbb makedón férfiak házasságra lépjenek a szkitha nép 
legnemesebb szüzeivel. Maga a király is eljön hozzá személyesen, 
ígérték. Nagy Sándor kegyesen végighallgatta mindkét küldöttséget, 
majd hosszabb időre letáborozott, hogy bevárja Hephaisztiónt és 
Artabadzoszt. Amint a seregek egyesültek, a Bazairának nevezett 
vidék felé vette útját. 

E barbár terület gazdagságát legjobban a tágas ligetekbe és 
erdőségekbe zárt nemes vadak csordái mutatják. E célra nagy 
kiterjedésű erdőket választanak ki. Lépten-nyomon kiapadhatatlan 
források csörgedeznek e kies ligetekben, melyeket fallal öveznek, és 
menedékül a vadászoknak tornyokat építenek bennük. Az egyik ilyen 
erdőségről köztudomású volt, hogy már négy egymást követő 
nemzedéken át senki sem vadászott benne. Nagy Sándor egész 
seregével behatolt ide, és megparancsolta, hogy mindenünnen hajtsák 
fel a vadat. Ekkor előrontott egy óriási oroszlán, és éppen a király felé 
tartott. Lüszimakhosz, a későbbi király, aki Nagy Sándor közelében 


állt, a fenevadra hajította vadászgerelyét. A király félretolta, és 
elküldte onnan, mondván, hogy ő egymaga is éppúgy le tudja teríteni 
az oroszlánt Egyszer ugyanis Szíriában vadászott Lüszimakhosz, s 
egymaga egy irdatlan nagy fenevadat ejtett el, de bal vállát csontig 
szétmarcangolta az oroszlán, úgyhogy a vadász végveszedelembe 
került. Ezt vetette most szemére a király, nemcsak puszta szavakkal, 
de még inkább tettével: az oroszlánt ugyanis nemcsak ártalmatlanná 
tette, hanem egyetlen lándzsadöféssel leterítette. Úgy hiszem, az a 
mendemonda, hogy a király az oroszlán elé vetette Lüszimakhoszt, 
éppen ebből az esetből vette eredetét. Es noha Nagy Sándor 
vadászkalandja szerencsésen végződött, a makedónok, nemzeti 
hagyományaikra hivatkozva, kikötötték, hogy a király nem vadászhat 
gyalogosan, sem a főemberekből és barátaiból álló kíséret nélkül. 
Nagy Sándor négyezer vadat terített le, aztán az egész sereg 
lakomához ült az erdőben. 

Innen visszatértek Marakandába. A király Artabadzoszt, hajlott 
korára való tekintettel, elbocsátotta tisztségéből, és Kleitoszt állította 
a tartomány élére. Az a Kleitosz volt ez, aki a Granikosz folyónál 
pajzsával megvédte a fedetlen fővel harcoló királyt, és kardjával 
lecsapta a király fejére sújtó Rhoszakész karját, régi katonája 
Philipposznak, és számos ütközetben kitüntette magát. Kleitosz 
nővérét, Lanikét, aki Nagy Sándor dajkája volt egykor, anyjaként 
szerette a király. Mindezen okokból birodalma nagy részét dajkája 
fivérének gondjaira és oltalmára bízta. Megparancsolta neki, hogy 
készüljön útra, mert másnap indul, egyben meghívta a korán kezdődő 
ünnepi lakomára. Itt a király a sok bortól nekitüzesedve, szertelen 
önimádattal dicsekedni kezdett hadi sikereivel, úgyhogy még azok is 
kelletlenül hallgatták, akik tudták, hogy igazat beszél. Az öregebbek 
mégis mélyen hallgattak mindaddig, amíg ócsárolni nem kezdte 
Philipposz hadi tetteit, s azzal hetvenkedett, hogy a khairóneiai fényes 
győzelmet neki köszönhetik, csupán atyja gyűlölete és irigysége 
fosztotta meg őt a dicsőségtől. Amikor pedig Philipposz a makedón 
katonák és a görög zsoldosok között kitört zendülésben megsebesült, 
elgyöngülve feküdt és haldoklónak tetette magát, nagyobb 
biztonságban volt, mint bármikor életében, mert ő maga védelmezte 
atyját, pajzsot tartott elébe, és saját kezével ölte meg azokat, akik 
Philipposzra törtek. Atyja ezt sohasem ismerte be szívesen, mert nem 
volt ínyére, hogy fiának köszönheti életét. Éppúgy az illírek ellen is 
önállóan, atyja nélkül vezetett hadjáratot, és levélben számolt be neki 
győzelméről és arról, hogy széjjelszórta és megfutamította az 
ellenséget; Philipposz részt sem vett ebben a hadjáratban. Nem azok a 
dicséretre méltók, akik a szamothrakéi misztériumokat látogatják, 
ahelyett, hogy felperzselnék és elpusztítanák Ázsiát, hanem azok, akik 
minden képzeletet felülmúló hőstetteket visznek véghez. 

A fiatalok gyönyörűséggel hallgatták ilyen és hasonló kijelentéseit, 
de az öregek fülének nem volt kedves az efféle beszéd, főként 


Philipposz miatt, hiszen életük java részét az ő uralkodása alatt 
töltötték. Ekkor Kleitosz, már maga sem valami józan fővel, a kevésbé 
előkelő helyeken heverő asztaltársaihoz fordult, és Euripidész versét 
idézte nekik, úgy, hogy a király csak hangfoszlányokat hallhasson, ne 
összefüggő szavakat. A vers szerint helytelen a görögöknél az a 
szokás, hogy a győzelmi jelvényekre csak a király nevét vésik fel: az 
uralkodók így kisajátítják a mások vérén szerzett dicsőséget. Nagy 
Sándor ekkor gyanút fogott, hogy rosszmájú megjegyzéseket tesznek 
rá, és faggatni kezdte asztalszomszédait, mit is hallottak Kleitosztól. 
Azok makacsul nem feleltek neki. Kleitosz azonban fokról fokra 
emeltebb . hangon, sorra  felemlegette Philipposz  hőstetteit, 
Görögországban viselt háborúit, és valamennyit dicsőbbnek nevezte 
az akkoriaknál. Ebből vita kerekedett a fiatalabbak és az öregek közt. 
A király látszólag türelmesen hallgatta végig, hogyan tiporja porba 
Kleitosz az ő dicsőségét, de valójában éktelen haragra gerjedt. Mégis 
úgy tetszett, fékezte volna indulatát, ha Kleitosz véget vet vakmerően 
kezdett beszédének, de az könyörtelenül tovább folytatta, s így egyre 
jobban felingerelte a királyt. Végül már arra vetemedett, hogy 
Parmeniónt is védelmébe vette, és dicsőbbnek mondta Philipposznak 
az athéniak fölött aratott győzelmét, mint Thébai lerombolását. 
Nemcsak a bor mámora ragadta el Kleitoszt, hanem kellemetlen 
vitázó kedve is. Végezetül kijelentette: 

- Ha meg kell halni érted, Kleitosz az első, de amikor győzelmeink 
gyümölcseit osztod széjjel, azok részesülnek busás jutalomban, akik a 
legarcátlanabbul csúfot űznek atyád emlékéből. Nekem Szogdianét 
juttatod, ezt az örökké forrongó vidéket, mely még mindig nem hajolt 
igába, és nem is fog sohasem. Természetüknél fogva fékezhetetlen 
vadállatok közé küldesz. De hallgatok arról, ami engem érint. 
Csakhogy lebecsülöd Philipposz katonáit is, elfelejted, hogy az öreg 
Atarrhiasz nélkül, aki a  megfutamodó ifjakat visszakergeti a 
harcmezőre, még mindig Halikarnasszosz körül vesztegelnénk. 
Hogyan is igáztad le Ázsiát ezekkel a fiatalokkal? Úgy vélem, igazat 
beszélt nagybátyád, amikor, mint mondják, Itáliában kijelentette: ő 
férfiak ellen viselt hadat, te asszonyok ellen. 

Kleitosz meggondolatlanul és vakmerően odavetett szavai közül 
egyik sem sértette annyira a királyt, mint Parmenión dicsérete. De 
mégis elfojtotta haragját, és beérte azzal, hogy rászólt Kleitoszra, 
takarodjon ki. Csak annyit fűzött hozzá: ha még soká beszélne, méltán 
szemrehányást tehetne magának, amiért megmentette királya életét; 
ezzel ugyanis már gyakran elhencegett. Kleitosz azonban még mindig 
nem kelt föl az asztal mellől. Közelében heverő szomszédai 
megragadták, dorgálni, inteni kezdték, és kifelé taszigálták. Miközben 
erővel elvonszolták onnan, előbbi borgőzössége haragba csapott át, és 
azt kiáltozta, hogy ő mellét tartotta védőpajzsul a király háta elé, de 
most, ennyi idő múltán gyűlöli e dicső tettnek az emlékét is. Aztán 
felhánytorgatta Attalosz megöletését, és végül csúfot űzött még 


Iuppiter jósszavából is, akit atyjának vallott Nagy Sándor, és 
kijelentette: igazabb az, amit ő mond szemébe a királynak, mint atyja 
szava. A király már ettől akkora haragra gerjedt, hogy színjózanul sem 
tudta volna türtőztetni magát. Bortól zavaros fejjel hirtelen felpattant 
a kerevetről. Elképedt barátai is felugráltak, inkább félrelökve, mint 
félretolva serlegüket, és feszülten lesték, mit tesz a király tajtékzó 
haragjában. Nagy Sándor kiragadta a lándzsát az egyik 
fegyverhordozó kezéből, hogy átdoöfje vele Kleitoszt, aki még mindig 
őrjöngve pergette fékevesztett nyelvét, de Ptolemaiosz és Perdikkasz 
visszatartották. Derekánál megragadták az egyre hadonászó királyt, 
hogy megfékezzék, Lüszimakhosz és Leonnatosz pedig még a lándzsát 
is elvette tőle. Nagy Sándor a katonákhoz fordult oltalomért, azt 
kiáltozta, hogy elfogták legbizalmasabb barátai, vele így ugyanaz 
történik, ami nemrég Dareiosszal, és megfúvatta a kürtöket, hogy 
fegyvert ragadva gyülekezzenek a királyi sátor köré. Ptolemaiosz és 
Perdikkasz ekkor térdre hullva könyörgött: ne ragadtassa el magát ily 
hirtelen haragtól, inkább aludjon rá egyet, másnap majd rendbe hoz 
mindent, sokkal igazságosabban. De könyörgésük süket fülekre talált 
a dühtől tajtékzó királynál. Eszeveszetten kirohant a királyi sátor 
előterébe, kiragadta az egyik őrtálló kezéből a lándzsát, és a 
bejárathoz állt, amerre távozó lakomatársainak el kellett haladniuk. 
Mind sorra elvonultak, Kleitosz utolsónak lépett ki, amikor már 
eloltották a fáklyákat. A király megkérdezte tőle, kicsoda. Már a 
hangjából is kicsengett, hogy kegyetlen gaztettre készül. Kleitosznak 
már elfüstölt a haragja, csak a király haragjára gondolt, és így felelt: 

- Kleitosz, aki a vendégségből távozik. 

Alighogy ezt kimondta. Nagy Sándor az oldalába döfte lándzsáját, 
hogy áldozatának kifröccsent a vére, és felkiáltott: - Eredj hát 
Philipposz meg Parmenión meg Attalosz után! 


Mostohán gondoskodott a természet az emberi szellemről, mert 
rendszerint nem tetteink következményét mérlegeljük, hanem csak 
azt, amit már elkövettünk. A király is csak későn döbbent rá, amikor 
haragja ellobbant, és feje kitisztult a bor mámorától, hogy mekkora 
bűnt követett el. Belátta, hogy olyan valakit ölt meg, aki ez egyszer 
hallatlan vakmerőségre vetemedett ugyan, de máskülönben a 
csatákban bátor volt, és - szégyenkezve kell bevallania - megmentette 
életét. Király létére a hóhér förtelmes szerepét töltötte be, borzalmas 
gyilkossággal állt bosszút a fékevesztett Kleitosz szavaiért, holott csak 
a bor beszélt belőle. A sátor egész előterét elöntötte annak a vére, aki 
kicsivel előbb még a vendége volt. Az őrök kábultan, szinte kővé 
dermedten álltak messzire félrevonulva, s a magányban szabadabban 
tört elő a király bűnbánata. Ezért kirántotta a lándzsát a földön heverő 
holttestből, és önmaga ellen fordította. És már-már a saját mellébe 
döfte, amikor odarohantak az őrök, és bárhogy tusakodott, kicsavarták 


a kezéből. Fölragadták és bevitték a sátorba, ott a földre vetette 
magát, és zokogásával, szívfacsaró jajveszékelésével fölverte az egész 
királyi szállást. Aztán körmeivel marcangolta arcát, úgy könyörgött a 
körülállóknak: ne hagyják, hogy túléljen ekkora gyalázatot. Ilyen 
átkozódások között töltötte az egész éjszakát. Azután mély 
töprengésbe merült, vajon nem az istenek haragja kergette-e ily 
borzalmas bűnbe, s ekkor eszébe jutott, hogy nem a kitűzött napon 
mutatták be a Liber atya évenkénti ünnepére elrendelt áldozatot, 
tehát nyilvánvaló, hogy az isten haragjából történt a gyilkosság 
borozás és lakomázás közben. De leginkább az rendítette meg, hogy 
látta, mennyire megrettent tőle minden barátja: ezentúl senkinek sem 
lesz bátorsága beszédbe elegyedni vele. Magányosan kell élnie, mint a 
vadállatnak, mely mindenkit elriaszt, de maga is reszket mindenkitől. 

Pirkadatkor aztán megparancsolta, hogy vigyék be sátrába a 
holttestet, még azon mód véresen. Amint letették elébe, kiömlő 
könnyek között így szólt: 

- Ilyen hálával fizettem meg hát dajkámnak, akinek két fia az én 
dicsőségemért esett el Milétosznál! Es íme, fivérét, árvaságában 
egyetlen vigaszát, én magam öltem meg lakoma közben! Most kihez 
meneküljön a boldogtalan? Egyedül én maradtam meg neki, de éppen 
énrám nem nézhet többé jó szemmel. En pedig, megmentőimnek 
gyilkosa, úgy térek vissza hazámba, hogy meg sem szoríthatom 
dajkám kezét anélkül, hogy eszébe ne idézném bánatát! 

Könnyeinek és siralmainak áradata kiapadhatatlannak látszott, 
ezért barátai megparancsolták, hogy vigyék el a holttestet. A király 
három napig bezárkózva feküdt. A fegyverhordozók és a testőrök 
végre észbe kaptak, hogy netalán el akarja magát emészteni, ezért 
együttes erővel behatoltak a sátorba. Hosszas könyörgéseikkel aztán 
megtörték makacs ellenállását, és sikerült rábeszélniük, hogy egyék 
valamit. S a makedónok, hogy enyhítsék égő szégyenkezését, 
kijelentették: jogosan ölte meg Kleitoszt. Még a temetést is meg 
akarták tiltani, de a király elrendelte, hogy hántolják el a holttestet. 

Tíz napot töltött még  Marakandában, főleg azzal, hogy 
lecsöndesítse háborgó lelkiismeretét. Aztán Hephaisztiónt a sereg egy 
részével a baktriai vidékre küldte, hogy élelmet szerezzen télire. Az 
eredetileg Kleitosznak szánt tartományt Amüntasznak adta, ő pedig 
Xenippába ment A szkithák országával szomszédos ez a vidék, ahol 
sűrűn sorakoznak a népes falvak, mert a termékeny föld nemcsak az 
őslakókat láncolja magához, hanem az idegeneket is odavonzza. A 
Nagy Sándortól elpártolt baktriai száműzöttek menedéke lett ez a 
környék. De a király jöttének hírére elűzte őket a helybeli lakosság, s 
ekkor mintegy kétezerötszázán csapatba verődtek. Lovasok voltak 
valamennyien; békeidőben is rablásból éltek, most pedig a háború és 
az a tudat, hogy számukra már úgysincs irgalom, még inkább 
elvadította féktelen természetüket, így aztán váratlanul rátámadtak 
Amüntaszra, Nagy Sándor helytartójára. Az ütközet sokáig eldöntetlen 


maradt. Végül is hétszáz emberüket elveszítve, akik közül 
háromszázat foglyul ejtett az ellenség, megfutamodtak a győztesek 
elől, de társaikért bosszút álltak: nyolcvan makedónt megöltek, s 
ezenfelül háromszázötvenet megsebesítettek. De még így is, az újabb 
elpártolás után is kegyelemben részesültek. 

A király, miután alattvalóivá fogadta őket, egész hadával a 
Nautakának nevezett vidékre vonult. A tartomány  szatrapája 
Sziszimithrész volt, aki saját anyjával két gyermeket nemzett; ennél a 
népnél ugyanis nem ütközik törvénybe az a fajtalanság, hogy a szülők 
saját gyermekeikkel közösüljenek. Ez a Sziszimithrész felfegyverezte 
honfitársait, s a vidék kapuját, ott, ahol a legkeskenyebbre 
összeszűkül, erős védőfallal eltorlaszolta. Oldalvást egy gyors vizű 
folyó hömpölygött, hátulról egy szikla fedezte őket, melyen át a 
lakosok kezük munkájával törtek átjárót Az alagút bejáratánál még 
behatolt a fény, de beljebb már sötétség honolt, ha nem gyújtottak 
világot. A föld alatti folyosó, melyet csak a helybeliek ismertek, 
megszakítás nélkül folytatódott, és a mezőkre nyilt. 

Noha erős barbár csapatok védelmezték a szűk bejáratot, ezt a 
természetalkotta erődöt. Nagy Sándor mégis odarendelte a faltörő 
kosokat, és ostrom alá vette az emberi kéz emelte védőfalat. A 
makedónok. parittyákkal és nyilakkal leterítették az első sorokban 
harcoló ellenség legnagyobb részét, a többit szétverték és 
megfutamították. A király ekkor az erőd romjain keresztül a sziklához 
vezette seregét. De útjukat állta a hegyoldalról a völgybe zúduló 
vizektől megduzzadt folyó. Ugy látszott, óriási fáradságba kerülne a 
feneketlen mélységet feltölteni. A király mégis megparancsolta, 
döntsenek ki fákat, és hordjanak össze kőtömböket. A barbárok még 
sosem láttak effélét, ezért iszonyú félelem szállta meg őket a 
mélységből váratlanul kiemelkedő sánc láttán. 

A király úgy vélte, a félelem megadásra szoríthatja az ellenséget, 
ezért követségbe küldte Oxartészt - aki ugyancsak a nautakabeli 
néptörzsből származott, de behódolt neki -, hogy rábeszélje a vezért a 
szikla feladására. És hogy növelje félelmüket, közben az 
ostromtornyokat is odarendelte, s a hadigépekből villogó nyilak 
záporoztak. A barbárok erre felmenekültek a sziklatetőre, mert csak 
ebben az erősségben volt bizodalmuk. Oxartész pedig nekilátott, hogy 
rábeszélje a megrémült és reményét vesztett Sziszimithrészt: a 
makedónoknak inkább barátságát, mint erejét igyekezzék 
kitapasztalni, és ne késleltesse a győztes sereget, amely sietve India 
felé tart, mert aki útját állja, önfejére zúdítja a mások ellen köszörült 
fegyvereket. Sziszimithrész még csak hajlott volna a szép szóra, de 
anyja és egyben felesége kijelentette, hogy inkább meghal, semhogy 
bárki hatalmába kerüljön. Ezzel arra kényszerítette a barbárt, hogy 
becsületére, ne biztonságára gondoljon. Sziszimithrész el is szégyellte 
magát, hogy az asszonyok számára drágább kincs a szabadság, mint a 
férfiaknak. Útjára bocsátotta tehát a békekövetet, és elhatározta, hogy 


szembenéz az ostrommal. De amint az ellenség haderejét 
összehasonlította a sajátjával, újból csak megbánta, hogy hallgatott az 
asszonyi tanácsra, melyet most inkább elhamarkodottnak látott, mint 
a szükségből fakadónak. Ezért sürgősen visszahívatta Oxartészt, és 
megígérte, hogy aláveti magát a király hatalmának, csak azt kéri, el 
ne árulja anyja szándékát és tanácsát, hogy mentől könnyebben 
részesüljön kegyelemben ő is. Ezután Oxartészt előreküldte, majd 
anyjával, gyermekeivel és egész rokonságával maga is elindult, s még 
sérthetetlenségük biztosítását sem várta meg, melyet Oxartész ígért. 

A király lovas futárral megüzente nekik, hogy forduljanak vissza, és 
várják be jöttét. Amint megérkezett, áldozati állatokat öletett le a 
háború és a győzelem istennői tiszteletére, majd Sziszimithrészt 
visszahelyezte eddigi hatalmába, és biztatta, hogy még nagyobb 
tartományt ad kezére, ha hűséggel megőrzi szövetségüket. A helytartó 
ekkor átadta két fiát a királynak, aki megparancsolta, hogy seregében 
harcoljanak. 

Azután a phalanxot hátrahagyta az elpártoltak megzabolázására. ő 
pedig továbbvonult a lovassággal. Eleinte még csak végigvergődtek 
valahogy a meredek és köves utakon, de később a lovak patái 
letöredeztek, és testük is kimerült, így sokan nem tudtak lépést 
tartani a többiekkel. Soraik lassanként megritkultak, s ahogy gyakran 
megesik, a szégyenérzeten felülkerekedett a halálos kimerültség. A 
király azonban sűrűn váltogatott lovakkal szakadatlanul a menekülők 
nyomában volt. Az előkelő ifjak, máskor állandó kísérői, most, az 
egyetlen Philipposz kivételével, sorra  lemaradoztak mellőle. 
Lüszimakhosz öccse volt ez a serdülő ifjú, akinek páratlanul nemes 
jellemét a következők is bizonyítják. Otszáz stádiumon keresztül - 
szinte hihetetlen! - futva kísérte a lovon nyargaló királyt, bár 
Lüszimakhosz többször is felajánlotta neki a lovát. A mellvért és 
fegyverek terhét is viselte, mégsem tudták rávenni, hogy elmaradjon 
urától. Amikor elérték az erdőt, ahol a barbárok rejtőztek, hősies 
küzdelemben oltalmazta az ellenséggel közelharcba keveredett 
királyt. De miután a barbárok futásnak eredve kiürítették az erdőt, 
elhagyta lelkiereje, mely a csata hevében megacélozta izmait hirtelen 
egész testében kiverte a verejték, s a legközelebbi fatörzsnek dőlt. De 
ez a támaszték kevés volt ahhoz, hogy megálljon a lábán. Ekkor a 
király feltámogatta, ám karjai között összerogyott és meghalt. Az 
elszomorodott királyra még egy újabb, nem kevésbé gyászos csapás 
várt. Röviddel a táborba való visszatérés előtt Erigüiosznak, egyik 
legjelesebb vezérének haláláról értesült. Mindkét hőst teljes pompával 
és tisztességgel helyezték sírba. 


A király ezután elhatározta, hogy a dahák ellen vonulnak, mert 
tudta, hogy Szpitamenész közöttük rejtőzik. Szüntelen 
hadiszerencséje ebben a hadjáratban is kedvezett, mint annyi más 


alkalommal, és sikerre juttatta tervét, méghozzá távollétében. 
Szpitamenész mérhetetlen szerelemmel lángolt feleségéért, és 
magával hurcolta minden viszontagságon át, noha az asszony nehezen 
viselte a menekülést és az örökös száműzetést. A fájdalmaktól 
elgyötörve asszonyi hízelkedéssel többször is megkörnyékezte férjét, 
hogy vessen már véget menekülésüknek, és bölcsen engesztelje ki a 
győztes Nagy Sándort, hiszen úgysem menekülhet előle. Három 
felserdült fiuk volt, őket is atyjuk elé vezette, hogy keblére boruljanak, 
és úgy rimánkodott: legalább rajtuk könyörüljön. Es hogy kérése még 
hathatósabb legyen, hozzáfűzte, hogy Nagy Sándor már a közelben 
van. De Szpitamenész árulásnak vélte az intelmet, és azt képzelte, 
hogy felesége, szépsége tudatában, csak arra vár, hogy a legelső 
alkalommal odadobja magát a makedón királynak. Ezért kardot 
rántott, hogy leszúrja, de az asszony fivérei előrohantak és lefogták. 
Ekkor feleségére förmedt, hogy takarodjék a szeme elől, ráadásul meg 
is fenyegette, hogy megöli, ha még egyszer mutatkozik előtte. 
Férfivágyának kielégítésére aztán szajhákkal töltötte az éjszakákat, de 
annyira megundorodott tőlük, hogy a szíve mélyén lappangó szerelem 
újból fellángolt asszonya iránt. Teljes odaadással visszatért tehát 
hozzá, és állhatatosán kérlelte, hogy térjen jobb belátásra, tűrje a 
viszontagságokat, bármit is mérjen rájuk a sors: neki magának 
könnyebb a halál, mint a megadás. Az asszony mentegetőzve 
kijelentette, hogy ő olyasmit tanácsolt csupán, amit hasznosnak vélt - 
meglehet, asszonyi ésszel, de tiszta szívből -, a jövőben pedig 
engedelmesen követi férjét. A színlelt kedveskedéssel elámított 
Szpitamenész lakomát rendezett még fényes nappal. Amikor aztán 
ételtől-italtól elnehezülve álomba merült, ágyasházába vitték. Az 
asszony, látva, hogy Szpitamenész kába, mélységes alvásba bódult, 
kivette a ruhája alatt rejtegetett kardot, és levágta a férje fejét, majd 
odanyújtotta gaztettében cinkos szolgájának, miközben őt magát 
telifröcskölte a vér. Aztán úgy, ahogy volt, a szolga kíséretében, 
vérfoltos runában a makedónok táborába sietett, és megparancsolta, 
hogy jelentsék Nagy Sándornak: olyan hírrel érkezett, melyet 
személyesen kell átadnia. A király nyomban elrendelte, hogy 
bocsássák be a barbár nőt. Amint megpillantotta vérrel telifröcskölt 
ruhájában, úgy vélte, hogy panaszra jött valami rajta esett gyalázatért, 
és felszólította, mondja el, mit akar. Az asszony arra kérte, vezessék 
be a szolgát, aki parancsára a sátor előterében várakozik. A szolga a 
köntösébe burkolva tartogatta Szpitamenész fejét, s amikor 
gyanúsnak tűnvén vállalóra fogták, megmutatta, mit rejteget. Az 
ólmos sápadtság annyira eltorzította a vértelen arc vonásait, hogy 
nem volt világosan felismerhető. A király, amint meghallotta, hogy egy 
levágott emberi fejet hoztak hozzá, kiment a sátor elé, és 
megtudakolta, miről is van szó. A szolga vallomásából aztán 
meghallotta, mi történt, s ettől egymást kergették fejében a különféle 
gondolatok. Azt belátta, hogy óriási szolgálatot tett neki az asszony, 


amikor megölte ezt a hitvány szökevényt, aki, ha élne, útjában állna 
nagy tervei megvalósításában. De irtózattal töltötte el a förtelmes bűn, 
hogy a barbár nő álnokul megölte gyermekei apját, aki annyi jóval 
elhalmozta. Végül is a bűntett kegyetlensége annyira elhomályosította 
a jó szolgálat értékét, hogy a király megüzente neki: hagyja el a 
tábort, nehogy a barbár féktelenség példája megfertőzze a görögök 
erkölcseit és békés természetét. 

A dahák, amint értesültek Szpitamenész meggyilkolásáról, 
Dataphernészt, aki cinkosa volt a pártütésben, nyomban megkötözték, 
és kiszolgáltatták Nagy Sándornak, s egyben ők is megadták magukat. 
A király ezután, pillanatnyi gondjainak nagy részétől megszabadulva, 
a kapzsi és gőgös helytartók uralma alatt esett sérelmek orvoslására 
fordította figyelmét. Hürkániát, valamint a mardusok és tapurok 
országát Phrataphernész gondjaira bízta, és megparancsolta neki, 
hogy elődjét, Phradatészt, őrizet alatt küldje hozzá. A drangák 
helytartója, Arszamész helyébe Sztaszanórt nevezte ki, ugyanakkor 
Arszakészt Médiába küldte, és Oxüdatészt elmozdította onnan. 
Babilóniai pedig Mazaiosz halála után Sztamenész uralma alá 
rendelte. 


Mindennek elvégzése után, három hónap múlva, felkerekedett téli 
táborhelyéről, és seregével útra kelt a Gazakának nevezett vidék felé. 
Első nap nyugodtan meneteltek. A második nap sem volt még nagyon 
viharos és borús, de már homályosabb az elsőnél, s a készülő zivatar 
fenyegető előjelei mutatkoztak. Harmadnap az egész égbolton 
villámok cikáztak keresztül-kasul, a felvillanó, majd kilobbanó fény 
csaknem megvakította a menetelő sereget, s a lelkeket borzadállyal 
töltötte be. Szinte szüntelenül mennydörgött, a katonák körül 
csapkodott a villám, fülük  megsiketült az  égzengéstől, és 
rémületükben sem továbbmenni, sem megállni nem mertek. Ekkor 
hirtelen jégeső zúdult a fejükre, csak úgy záporozott. Eleinte pajzsokat 
tartottak maguk fölé oltalmul, de később nem tudták már fogni 
elgémberedett kezükben a síkossá vált pajzsot, ám azt sem tudták 
eldönteni, melyik égtáj felé meneküljenek, mert akármerre futottak, 
még viharosabb erővel tört rájuk a zivatar, így aztán soraik 
felbomlottak, a sereg szerteszéledt az erdőben. Sokan inkább 
félelemből, mint fáradtságtól elcsigázva a földre vetették magukat, 
bár a dermesztő hideg még az esőcseppeket is jéggé fagyasztotta. 
Mások a fatörzsekhez dőltek, amelyek igen sok katonának kínálkoztak 
támasztékul és menedékül. Jól tudták ugyan, hogy ezzel maguk 
választották ki haláluk helyét, mert mozdulatlan testüket elhagyja az 
élet melege, de a tétlenség kellemes volt fáradt testüknek, és szívesen 
haltak meg pihenés közben. A vihar hevesen és kitartóan tovább 
tombolt, s a nappali fényt, e természet nyújtotta vigaszt, elfedték 
előlük a felhők és az erdőkben borongó félhomály. Egyedül a király 


viselte bátran a szörnyű vészt, katonái között járt, összeterelte a 
szerteszéledt embereket, fölemelte azt, aki elesett, tekintetüket a 
távoli kunyhókból előgomolyó füstcsíkokra irányította, és egyre 
biztatta őket, hogy sietve húzódjanak be a legközelebbi 
menedékhelyre. Legnagyobb hasznukra mégis az volt, hogy 
szégyelltek volna cserbenhagyni a királyt, aki minden erejét 
megfeszítve tűrte a számukra elviselhetetlen szenvedést. 

Végül is a szükség, amely a bajban mindig leleményesebb, mint az 
ész, megtalálta a hideg ellenszerét is. A katonák fejszével nekiestek az 
erdőnek, s a halomba döntött fákból itt is, ott is máglyát raktak és 
tüzet gyújtottak. Mintha egyetlen lángtengerbe borult volna az erdő, s 
a lángok között szinte alig maradt hely a katonáknak. A melegtől 
felengedett tagjaik dermedtsége, és lassanként szabadabban szívták 
magukba a levegőt - mert a hidegtől még a lélegzet is beléjük fagyott. 
Egyesek behúzódtak a barbárok erdő szélén rejtőző kunyhóiba, ahová 
végső ínségükben a kényszer kergette őket, mások a szabad ég alatt 
ütöttek tábort: a föld még nedves volt ugyan, de a zord hideg már 
megenyhült. Ez a csapás kétezer katonát, markotányost és tábori 
szolgát ragadott el. A hagyomány szerint sokan, akiket fatörzsekhez 
dőlve találtak meg, élőknek látszottak, és úgy rémlett, mintha 
egymással beszélgetnének, ugyanabban a helyzetben, ahogy meglepte 
őket a halál. 

Egy makedón közkatonának, aki már alig vonszolta magát és 
fegyvereit, sikerült elvánszorognia a táborig. A király éppen akkor 
telepedett a tűz mellé, hogy felmelegítse tagjait, de amint 
megpillantotta a makedónt, felugrott tábori székéről, elvette a 
rogyadozó és már félig eszméletlen katona fegyverét, majd 
ráparancsolt, hogy üljön le az ő helyére. A katona sokáig azt sem 
tudta, hol pihen és ki ültette oda. Amint végre visszatért belé az élet 
melege, és megpillantotta a királyi széket és magát a királyt is, 
rémülten tápászkodott fel. Nagy Sándor látva ijedelmét, így szólt: 

- Megérted-e, te katona, mennyivel különb sorban éltek ti az én 
uralmam, mint a perzsák az ő királyuk uralma alatt? Mert a 
perzsáknál a fejével fizet az, aki a király székébe ül, neked pedig az 
életedet mentette meg. 

Másnap összehívta barátait és a  csapatparancsnokokat, és 
elrendelte, hirdessék ki a katonák között, hogy minden veszteségükért 
kárpótolni fogja őket. Be is tartotta szavát. Szisziraithrész ugyanis 
számos igásállatot és kétezer tevét küldött neki, ezenfelül 
birkanyájakat és  marhacsordát. A király mindezt igazságosan 
szétosztotta katonái közt, s ezzel kárpótolta s egyben az éhezéstől is 
megmentette őket. Majd boldogan köszönetét nyilvánította 
Sziszinüthrésznek jó szolgálatáért, azután megparancsolta a 
katonáknak, hogy szereljék fel magukat hat napra való száraz 
élelemmel, mert a szakák ellen vonulnak. Letarolta az egész vidéket, s 
a zsákmányból harmincezer barmot Sziszimithrésznek ajándékozott. 


Azután abba a tartományba érkezett, amelynek élén Oxüartész állt, 
a nemes szatrapa, aki meghódolt neki, és oltalmába ajánlotta magát. A 
király meghagyta méltóságában, csak azt követelte tőle, hogy három 
fia közül kettő a makedón seregben szolgáljon. A szatrapa még 
harmadik fiát is kiszolgáltatta. A királyt barbár pompával rendezett 
lakomával fogadta. Amikor az ünnepi vígság tetőpontra hágott, 
Oxüartész megparancsolta, hogy vezessenek be harminc előkelő 
szüzet. Közöttük volt a saját lánya, Roxané is, aki kitűnt páratlan 
szépségével és a barbárok közt oly ritka, elragadó bájával. S noha a 
válogatott szépségek sorában vonult be, mégis magára vonta 
mindenki tekintetét, főleg a királyét, aki a szerencse pazar ajándékai 
közepette, melyekkel szemben egyetlen halandó sem elég óvatos, már 
kevésbé fékezte szenvedélyét. Es ámbár egykor pusztán atyai 
szeretettel tekintett Dareiosz hitvesére és hajadon lányaira, akiknek 
szépségével csak Roxané szépsége vetekedett, most szerelemre 
lobbant egy szüzecske iránt, aki az ő királyi származásához képest 
alacsony sorból született. Ezért kijelentette, hogy uralma 
megszilárdítása érdekében nászával pecsételi meg a perzsák és a 
makedónok barátságát: a legyőzöttek csakis így küzdhetik le 
szégyenérzetüket, a győztesek pedig kevélységüket. Hiszen Akhilleusz 
is, akit ősének vall, egy rabszolgalánnyal esett szerelembe. Senki se 
gondolja róla, hogy meggyalázza a legyőzötteket: Roxanét törvényes 
házasságkötéssel szándékozik magához láncolni. Az apa a nem várt 
örömtől elragadtatva hallgatta szavait. A szenvedélytől lángoló király 
megparancsolta, hogy ősi szokás szerint hozzanak be kenyeret, mert a 
makedónoknál ez volt a házasságkötés legszentebb jelképe, majd 
kardjával kettészelte, és ő is, Roxané is ízlelt belőle egy-egy falatot. 
Gondolom, a nemzeti szokások meghonosítói ezzel az egyszerű és 
könnyen megszerezhető táplálékkal azt akarták megmutatni, hogy 
mily kevéssel kell beérniük a családalapító fiataloknak. Ázsia és 
Európa uralkodója így vette feleségül a lakoma vigasságára bevezetett 
Roxanét, hogy vele, a fogoly nővel nemzzen gyermeket, aki majd a 
győzteseknek parancsol. A király barátai szégyelltek, hogy Nagy 
Sándor borozás közben, lakomaasztalnál választ magának apóst, 
méghozzá a leigazoltak sorából. De Kleitosz megölésével odaveszett a 
szabadság, így hát legalábbis arcukkal, mely a legengedelmesebb 
szolga, helyeselték tettét. 


A király eközben Indiába készülődött, és onnan az Óceán partjára. 
Hogy ne támadjon a háta mögött semmiféle forrongás, mely 
veszélyeztetné tervei megvalósítását, elrendelte, minden tartományból 
szedjenek össze harmincezer ifjat, és felfegyverezve vezessék őket 
hozzá, hogy kezesek, egyben katonái legyenek. Kratéroszt az elpártolt 
Hausztanész és Katanész üldözésére küldte. Hausztanészt elfogták, 


Katanészt pedig csatában ölték meg. Polüperkhón eközben 
meghódította a Bubakénének nevezett vidéket. 

Nagy Sándor, miután mindezzel végzett, indiai hadjáratára 
összpontosította figyelmét. Gazdagnak tartották ezt az országot, 
nemcsak aranyban, hanem drágakövekben és igazgyöngyökben is, de 
mindez inkább a külső pompa, mint a valódi nagyság jele volt. Néhány 
világlátott ember azt állította, hogy ott a harcosok arany meg 
elefántcsont fegyverzetben pompáznak. Nagy Sándor tehát, hogy 
semmiben le ne maradjon, amikor már mindenben első, ezüst 
lemezekkel boríttatta a pajzsokat, arany zablát tétetett a lovak 
szájába, s a mellvérteket is arany meg ezüst díszítésekkel cifráztatta. 
Százhúszezer fegyveres követte e hadjáratában. 

Miután minden előkészületet megtett, úgy vélte: most érlelődött 
meg benne teljesen az az elgondolás, amelyet egykor éretlen fejjel 
kieszelt, és töprengésbe merült, miképpen érhetné el, hogy az 
égieknek kijáró tisztelettel illessék. Azt akarta, hogy ne csak az isten 
fiának szólítsák, hanem annak is tartsák - mintha bizony 
parancsolhatott volna az emberek gondolatainak és nyelvének. Ezért 
elrendelte, hogy a makedónok, perzsa szokás szerint, földre borulva, 
imádattal köszöntsék. Efféle vágyait még inkább felszította a végzetes 
hízelgés, a királyok örök veszedelme: mert a hajbókolás többször 
megtörte már erejüket, mint az ellenség. Nem a makedónok bűne volt 
ez, hiszen egyikük sem tűrte volna, hogy felforgassák ősi szokásaikat, 
hanem a görögöké, akik a becsületes művészetek mesterségét romlott 
erkölcseikkel megmételyezték. Egy bizonyos Agiszt Argoszból, aki 
Khoirilosz után a legsilányabb versfaragó volt, azután a szicíliai Kleónt 
- aki nemcsak lelkületénél, de fajtája bűnös hajlamánál fogva is 
hízelgő volt - és városainak többi söpredékét a király éppen úgy 
becsülte, mint saját rokonait és a legnagyobb seregek vezéreit. Ezek a 
fűzfapoéták kitárták előtte az ég kapuit, és olyasmiket locsogtak, hogy 
Héraklész, Liber atya és Kasztor meg Pollux átengedi helyét az új 
istenségnek. 

A király egy ünnepnapon pazar pompával lakomát rendezett, 
amelyre nemcsak legelőkelőbb makedón és görög barátait hívta meg, 
hanem a főrangú barbárokat is. Lakomához heveredett, és egy ideig 
elpoharazgatott velük, azután eltűnt a vendégségből. Ekkor Kleón már 
előre elkészített szónoklatba fogott, és egekig dicsérte Nagy Sándor 
hőstetteit. Majd sorra magasztalta érdemeit, és kijelentette, mindezt 
csak egyetlen módon hálálhatják meg méltóképpen: ha már tudják 
róla, hogy isten, nyíltan is vallják annak, s egy csipetnyi tömjént 
áldozva róják le hálájukat nagy jótetteiért. A perzsák ugyanis nemcsak 
hódolatból tisztelik királyaikat az istenek között, hanem okosságból is, 
hiszen szentségük a birodalom üdvét védi. Héraklész és Liber atya 
sem emelkedhetett az istenek sorába mindaddig, amíg felül nem 
kerekedett a velük egy időben élők irigységén. Az utókor mindenből 
annyit hisz el, amennyit a kortársak szentesítettek. Ha tehát a többiek 


tétováznának is, ő maga, mihelyt a király belép a lakornaterembe, 
földre borul előtte. Másoknak is így kell tenniük, elsősorban azoknak, 
akiknek bölcs az eszük, mert illő, hogy ők járjanak elöl jó példával a 
király tiszteletében. 

Ez a beszéd napnál világosabban Kalliszthenész ellen irányult. Az ő 
szigora és harcra kész szabadságvágya gyűlöletes volt a király 
szemében, mintha csak ő késleltetné a makedónok ilyen 
megalázkodását. Amint csönd támadt, és mindenki egyedül őrá 
függesztette tekintetét, így szólalt meg Kalliszthenész: 

- Ha a király végighallgatta volna beszédedet, most kétségkívül 
nem kellene másnak válaszolnia helyette. Ő maga tiltotta volna meg 
neked, hogy idegen, más országbeli szokások felvételére unszold, és 
túlzott hízelgéseddel irigységet zúdíts a fejére dicső hadisikereiért. De 
mert a király nincs itt, én felelem helyette, hogy a koraérett gyümölcs 
sohasem időálló, te pedig nem szerzel a királynak égi dicsőséget, 
hanem elrabolod tőle. Az idő távlata kell ahhoz, hogy valakit istennek 
tartsanak, és ezzel mindig csak az utókor tiszteli meg a nagy 
embereket. En bizony azt kívánom, hogy királyunk minél később 
emelkedjék a halhatatlanok közé: éljen sokáig, és nagysága legyen 
örökkétartó. Az embert sohasem kíséri életében az isteni fenség, de 
halála után olykor nyomába szegődik. Héraklészt és Liber atyát 
említetted az imént példaként, hogy istenné váltak. Azt hiszed, 
egyetlen lakomán hozott határozat tette őket istenekké? Előbb 
elragadta testüket a természet a halandók szemei elől, csak azután 
emelte őket egekig a hírnév. Nos hát, Kleón, te meg én, isteneket 
teremtünk: tőlünk kapja a király isteni mivolta bizonyságát! Csak 
tessék, tapasztald ki saját hatalmadat: tégy valakit királlyá, ha istenné 
tudsz tenni másokat. Vagy könnyebb az eget ajándékozni valakinek, 
mint földi birodalmat? Hallgassák meg irigység nélkül a kegyes 
istenek mindazt, amit Kleón mondott, és engedjék, hogy a régi 
mederben folyjanak tovább ügyeink. Adják, hogy beérjük saját 
nemzeti szokásainkkal. Hazámat nem szégyellem, és nem óhajtom a 
legyőzöttektől eltanulni, hogyan tiszteljem királyomat. Különben, ha 
átvesszük törvényeiket, és azok szerint élünk, őket vallom 
győzteseknek. 

Tetszéssel hallgatta mindenki Kalliszthenészt, mint a közös 
szabadság védelmezőjét. Szavai nemcsak néma helyeslést váltottak ki, 
hanem hangos visszhangot is, különösen az öregek részéről, akik 
nehezen törődtek bele, hogy ősi szokásaikat kiszorítják az idegen 
országbeliek. A király utolsó szóig kihallgatta a vendégek 
beszélgetését, mert a kerevetek körül felfüggesztett szőnyegek 
mögött állt. Végül is megüzente Agisznak és Kleónnak, hogy a 
beszélgetés befejeztével csak biztassák fel a barbárokat: amikor 
belép, saját szokásuk szerint boruljanak földre előtte. Nem sokkal 
később csakugyan visszatért a lakomára, és úgy tett, mintha 
időközben fontos tennivalói akadtak volna. Amikor a perzsák leborulva 


hódoltak előtte, Polüperkhón, aki Nagy Sándor mellett feküdt az 
asztalnál, csúfondárosan biztatni kezdte az egyiket, akinek álla a 
földet súrolta, hogy alaposabban verje oda a padozathoz. Ezzel 
feltüzelte a király haragját, aki már korábban is csak nagy nehezen 
türtőztette magát, és most rákiáltott: 

- Hát te nem köszöntesz engem hódolattal? Vagy talán nevetség 
tárgya lettem, egyedül a te szemedben? 

Polüperkhón azt felelte, hogy a király nem lett nevetség tárgya, de ő 
maga sem akar megvetés tárgya lenni. Nagy Sándor erre leráncigálta 
őt a heverőről, a földre taszította, s amint Polüperkhón arcra bukott, 
így szólt hozzá: 

- Látod, most ugyanazt teszed magad is, amiért az előbb másvalakit 
kinevettél! 

Aztán megparancsolta, hogy vegyék őrizetbe, s ezzel véget vetett a 
lakomának. 


Polüperkhónnak a büntetés letelte után nagy sokára megbocsátott, 
de  Kalliszthenészt, akit már régóta izgágasággal gyanúsított, 
könyörtelenül tovább üldözte haragja. Hamarosan alkalom kínálkozott 
rá, hogy kitöltse rajta bosszúját. Mint fentebb említettük, szokás volt a 
makedónoknál, hogy az előkelők átadták a királynak felserdült fiaikat 
olyasféle szolgálatra, mely alig különbözött a szolgai teendőktől. 
Éjszakánként felváltva álltak őrt annak a helyiségnek ajtajában, ahol a 
király aludt. Ők kisérték be hozzá az ágyasokat egy másik bejáraton, 
ahol nem őrködtek fegyveresek. Amikor a király nyeregbe akart 
szállni, ők vezették elő a lovászoktól átvett lovakat is. Kísérői voltak 
vadászaton és harcban, és a szabad emberekhez illő minden 
mesterségre kioktatták őket. Különleges megtiszteltetésszámba ment, 
hogy étkezéskor a király asztalánál ülhettek. A királyon kívül senkinek 
sem állt jogában megvesszőztetni őket. Seregletük afféle iskola volt a 
makedónoknál, ahol a jövendőbeli vezéreket és helytartókat nevelték. 
Innen kerültek ki a későbbi királyok, akiknek utódaitól sok idő múltán 
a rómaiak elragadták az uralmat. 

Egy alkalommal Hermolaosz, az egyik nemes királyi apród, 
leterítette fegyverével azt a vadkant, melyet Nagy Sándor akart 
elejteni, s ezért királyi parancsra megvesszőzték. Hermolaosz zokon 
vette a gyalázatot, és elsírta sérelmét Szosztratosznak, aki szintén az 
apródok seregében szolgált, és égő szerelemmel  hevült 
Hermolaoszért. Amint meglátta társa felszaggatott testét, amelyért 
bolondult - és talán mert más okból is ellensége volt már régebbről a 
királynak - megeskette a már amúgy is feldühödött ifjút, és maga is 
megesküdött, hogy szövetkeznek a király megölésére. Dolgukat nem 
hamarkodták el gyerekes szeleburdisággal, hanem gondosan 
megválogatták, kit avassanak bele a bűnös összeesküvésbe. Ugy 
döntöttek, hogy Nikosztratoszt, Antipatroszt, Aszklepiodóroszt és 


Philótaszt vonják be, rajtuk kívül még Antíklészt, Aphthonioszt és 
Epimenészt. Csakhogy tervük keresztülvitelére nem kínálkozott 
egykönnyen alkalom. Elengedhetetlenül szükséges volt, hogy minden 
összeesküvő ugyanazon az éjszakán álljon őrséget, nehogy a 
beavatatlanok meghiúsítsák tervüket. De véletlenül mindegyikük más- 
más éjjel teljesített őrszolgálatot, így aztán az őrváltás sorrendjének 
cserélgetésével és tervük végrehajtásának egyéb előkészületeivel 
harminckét napot elvesztegettek. 

Végül elérkezett az éjszaka, amikor az összeesküvőkre került az őrt 
állás sora. Kölcsönösen örvendeztek egymás hűségének, melyet ennyi 
nap lepergése is bizonyított. Egyiküket sem tántorította el a félelem, 
sem a várakozás : akkora gyűlölet élt mindnyájukban a király ellen, 
vagy akkora hűség egymás iránt. Ott álltak tehát a terem ajtajában, 
ahol a király vacsorázott, hogy amint kilép a lakomáról, ágyasházába 
vezessék. De Nagy Sándor szerencséje s a vendégsereg széles jókedve 
következtében mindnyájan bőven felöntöttek a garatra, s az asztal 
melletti tréfálkozásokkal is elszaladt az idő. Az összeesküvők hol azon 
örvendeztek, hogy a királyt elnyomja majd az álom, mire rátörnek, hol 
meg azon aggódtak, hogy hajnalba nyúlik a lakoma. Mert pirkadatkor 
őrségváltás van, és mások lépnek helyükbe; azután csak hét nap 
múlva kerül rájuk a sor. Azt sem remélhették, hogy ennyi idő alatt 
mindegyikük kitart. Már hajnalfény derengett, amikor feloszlott a 
vendégség, s az összeesküvők közrevették a királyt, örvendezve, hogy 
elérkezett bűnös tervük végrehajtásának pillanata. Ekkor azonban egy 
eszelősnek tartott asszony, aki bejáratos volt a királyi szállásra, és úgy 
tetszett, ösztönével a jövőbe lát, a kilépő királyhoz rohant, és eléje 
vetette magát. Arca, szeme lobogott a fölindulástól, úgy intette Nagy 
Sándort, hogy forduljon vissza a terembe. A király tréfásan azt felelte, 
hogy üdvös tanácsot adtak neki az istenek, majd visszahívatta 
barátait, és körülbelül a nap második órájáig elidőzött a lakomaasztal 
mellett. Ekkor már mások vették át az őrséget az apródseregből, hogy 
a király ágyasházának bejárata előtt virrasszanak, de az összeesküvők 
még mindig ott ácsorogtak, noha szolgálatuk ideje lejárt már: ily 
csökönyös az emberi lelket átitató reménység! A király megszólította 
őket, még barátságosabban, mint máskor, és pihenni küldte, hiszen 
egész éjszaka kitartóan virrasztottak. Aztán ötven sestertiust adott 
mindegyiküknek, és megdicsérte őket, hogy még akkor is hűségesen 
őrhelyükön állnak, amikor már átadták másoknak a szolgálatot. 

Az ifjak, vérmes reményükben megcsalatkozva, szállásukra tértek. S 
míg a többiek várták, mikor kerül rájuk ismét az éjjeli őrszolgálat 
sora, Epimenész - akár azért, mert hirtelen megszelídítette a király 
kedvessége, hiszen éppen őt szólította meg az összeesküvők közül, 
akár azért, mert úgy vélte, az istenek ellenzik a tervezett merényletet 
- bevallotta fivérének, Eurülokhosznak, akit eleinte nem szándékozott 
beavatni az összeesküvésbe, mit is forraltak. Mindenki szeme előtt ott 
lebegett még  Philótasz büntetése, ezért Eurülokhosz gyorsan 


megragadta fivérét, és a királyi szállásra sietett vele, felverte a 
testőrséget, és közölte, hogy életfontosságú hírt hozott a királynak. 
Már az időpont is, amikor berontottak, aztán feldúlt ábrázatuk, mely 
világosan tükrözte, milyen vihar tombol bennük, s az egyik fivér 
szorongása felriasztotta Ptolemaioszt és Leonnatoszt, akik a király 
ágyasházának küszöbénél feküdtek. Kinyitották tehát az ajtót, és 
fáklyát ragadva felverték a királyt a bor és az álom kábulatából. Nagy 
Sándor, amint lassanként magához tért, megkérdezte, mi hírt hoznak. 
Mire Eurülokhosz habozás nélkül elmondotta: az istenek nem 
fordultak el még családjától teljesen, mert fivére szörnyű bűn 
szövevényébe keveredett ugyan, de megbánta, és önként idejött, hogy 
fontos bejelentést tegyen. Az elmúlt éjszakára tervezték a 
merényletet, s a bűnös terv kieszelői olyanok, akikre legkevésbé 
gondolna a király. Aztán Epimenész sorra elbeszélt mindent, és 
megnevezte cinkosait is. Állítólag Kalliszthenészt nem említette az 
összeesküvés résztvevői között, csupán annyit mondott róla, hogy 
mindig szívesen hallgatta az ifjak beszédét, amikor a királyt szapulták 
és rágalmazták. Egyesek még azt is hozzáfűzik, hogy amikor 
Hermolaosz panaszkodott a királyra, mert őt is megvesszőztette, 
Kalliszthenész kijelentette: gondoljanak arra, hogy már férfiak. 
Homály fedi, vajon vigaszul mondta-e ezt a kiállt vesszőcsapásokért, 
vagy azért, hogy feltüzelje az ifjak haragját. 

A király lelkéből-szeméből elszállt az álom, rádöbbent arra, milyen 
veszedelemtől menekült meg. Eurülokhoszt megajándékozta ötven 
talentummal és egy bizonyos Tiridatész busás vagyonával. 
Epimenésznek pedig megbocsátott, nem is várta, hogy a fiú 
kegyelemért könyörögjön. A bujtogatókat, köztük Kalliszthenészt, 
vasra verette. Amikor a királyi szállásra vezették őket, Nagy Sándor 
aludt; bortól és virrasztástól kábultan az egész napot és még a 
rákövetkező éjszakát is átaludta. Másnap aztán szokás szerint gyűlést 
hívott egybe, amelyben minden vádlott apja és rokonai is részt vettek. 
Egyikük sem volt biztonságban még a saját sorsa felől sem, a 
makedónok törvénye szerint ugyanis meg kellett halniuk, mert az 
életével fizet mindenki, akit vérrokonság fűz a bűnösökhöz. A király 
megparancsolta, hogy Kalliszthenész kivételével vezessenek elő 
minden összeesküvőt. Azok habozás nélkül elbeszélték, mit forraltak. 
Az egész gyülekezet rájuk zúdította szidalmait, a király pedig 
megkérdezte tőlük: ugyan mivel érdemelte ki, hogy ekkora gazságot 
eszeltek ki ellene. Mindenki megdermedt rémületében, csak 
Hermolaosz szólalt meg. 

- Azt kérdezed tőlünk, mintha nem tudnád, miért szövetkeztünk 
megölésedre. Azért, mert már úgy parancsoltál nekünk, mintha nem 
szabad emberek volnánk, úgy uralkodtál rajtunk, mint rabszolgáidon. 

A gyülekezetből elsőnek Hermolaosz apja, Szopolisz ugrott fel 
helyéről, és azt kiáltozta, hogy fia saját atyjának is gyilkosa, és 
tenyerével betapasztva a fiú száját, követelte, ne is hallgassák meg az 


olyat, aki gonosz szándékától és a fejére zúdult bajtól eszét vesztette. 
A király csendre intette az apát, majd ráparancsolt Hermolaoszra, 
mondja csak el, mire tanította még mestere, Kalliszthenész, Az ifjú így 
folytatta : 

- Élek nagylelkűségeddel, és elmondom mindazt, amire saját 
fájdalmas tapasztalataink tanítottak. Hány makedón élte túl 
kegyetlenségedet? Hány olyan, aki nem a legalacsonyabb sorból 
származott? Attalosz és  Philótasz, Parmenión és a lünkeszta 
Alexandrosz és Kleitosz, ha meg kell küzdeni az ellenséggel, ölnek, 
csatába szállnak, pajzsukkal oltalmaznak téged, dicsőségedért és 
győzelmedért sebeket kapnak. Gyönyörűen megháláltad érdemeiket! 
Az egyik vérével öntözte asztalodat. A másik sem természetes halállal 
szenvedett ki: seregeid vezéreit kínpadra vonattad, látványosságul a 
perzsák számára, akiken győzelmet arattak. Parmeniónt, akivel 
megöletted Attaloszt, ítélet nélkül lemészároltattad. Ugy büntetsz, 
hogy a boldogtalanok emeljenek kezet egymás ellen, s azt, aki nemrég 
még gyilkosságod eszköze volt, máról holnapra lemészároltatod egy 
másikkal. 

Erre mindenki felzúdult Hermolaosz ellen, és atyja fenyegetően 
kardot rántott: le is döfte volna, ha a király meg nem fékezi. Aztán 
ráparancsolt  Hermolaoszra, hogy beszéljen, és megkérte a 
jelenlevőket: türelemmel hallgassák végig a vádlottat, hogyan 
súlyosbítja bűnét. Amint a király parancsára nagy nehezen csönd lett, 
Hermolaosz újra megszólalt: 

- Mily nagylelkűen hagyod szónokolni a nehéz beszédű fiúkat! 
Kalliszthenész hangját bezzeg elnyeli a tömlöc, mert egyedül ő tud 
szónokolni. Miért nem vezetik be őt, amikor még azokat is 
meghallgatják, akik beismerik bűnösségüket? Mert félsz hallani az 
ártatlan ember szabad hangját, sőt látását sem tudod elviselni. 
Állítom, hogy semmit sem tett. Itt vannak mindazok, akik velem együtt 
kieszelték ezt a gyönyörű tervet; egyikük sem vallja cinkosának 
Kalliszthenészt, jóllehet a legigazabb és legbéketűrőbb király már 
régen halálra szánta őt. Íme, ez a makedónok jutalma: oly tékozlón 
ontod vérüket, mint hasznavehetetlen, szennyes moslékot! Neked 
harmincezer öszvér szállítja a harácsolt aranyat, de a katonák semmit 
nem visznek majd haza, csak ingyen kapott sebhelyeiket. De mindezt 
eltűrtük valahogy, amíg nem szolgáltattál ki minket a barbároknak, és 
nem hajtottad a győzteseket az új szokások igájába. Neked a perzsák 
ruházata és életmódja tetszik, honi szokásainkat megutáltaa, így tehát 
a perzsák királyát akartuk megölni, nem a makedónokét, s a hadijog 
alapján üldözünk téged mint árulót. Te azt akartad, hogy a makedónok 
térdet hajtsanak előtted, és istenként tiszteljenek; te megtagadtad 
atyádat, Philipposzt; és ha volna hatalmasabb isten Iuppiternél, akkor 
még őt is megvetnéd. Csodálkozol, hogy mi, szabad emberek, nem 
tudjuk elviselni kevélységedet? Mit várhatunk tőled, hiszen vagy meg 
kell halnunk ártatlanul, vagy, ami még a halálnál is rosszabb, 


szolgaságban kell élnünk. Te azonban, ha netalán még jó útra térnél, 
sokat köszönhetsz majd nekem, mert én voltam az első, akitől 
meghallhattad, mi az, amit nem tudnak elviselni a szabad emberek. Az 
öregeknek mégis irgalmazz, és ha már gyermekeiktől megfosztod 
őket, ne tetézd bánatukat sanyargatással is! Minket pedig hurcoltass 
csak el, hogy amit a te haláloddal akartunk elérni, azt kivívjuk a saját 
halálunkkal! 

Így beszélt Hermolaosz. 

A király pedig így válaszolt : 

- Türelmem bizonyítja, mily hazug a fiú minden szava, amit 
tanítómesterétől hallott. Én nemcsak egymagam hallgattam végig 
égrekiáltó bűnéről tett vallomását, hanem rákényszerítettelek titeket 
is, hogy végighallgassátok. Noha nagyon jól tudtam, hogy amint 
szóhoz juttatom ezt a gazembert, kiontja magából minden dühét, mely 
arra ösztökélte, hogy életemre törjön, pedig atyjaként kellene 
tisztelnie. A minap, amikor nagyon is szemtelenül viselkedett a 
vadászaton, honi szokás szerint, mellyel Makedónia királyai ősidőktől 
fogva élnek, büntetést róttam rá. Es ez így is van rendjén: a gyermek 
eltűri a verést a gyámtól, az asszony a férjtől, sőt, minálunk az ilyen 
korú fiúkat nemegyszer a szolgákkal vesszőztetik meg. Íme, ez az én 
kegyetlenségem, melyet gálád gyilkossággal akart megtorolni! 
Tudjátok jól, milyen elnéző vagyok azok iránt, akik megérdemlik 
jóságomat, ezt emlegetnem is fölösleges. Istenemre, egy csöppet sem 
csodálkozom, hogy Hermolaosz nem helyesli az apagyilkosok 
megbüntetését, hiszen maga is rászolgált. Mert a maga ügyét védi, 
amikor Parmeniónt és Philótaszt dicséri. A lünkeszta Alexandroszt 
pedig, jóllehet két tanú rábizonyította bűnösségét, és levelei is ellene 
beszéltek, három esztendeig nem büntettem meg, amíg csak ti 
magatok nem követeltétek, hogy végre méltóképpen lakoljon meg 
gonoszságáért. Arra is emlékezhettek, hogy Attalosz már trónraléptem 
előtt ádáz ellenségem volt. O, bárcsak Kleitosz ne ingerelt volna 
haragra maga ellen! Vakmerő nyelvvel énrám és tirátok szórt 
gyalázkodását így is tovább tűrtem, mint ameddig ő maga eltűrt volna 
tőlem hasonlót. A királyok és hadvezérek béketűrése nemcsak az ő 
természetüktől függ, hanem az alattvalókétól is. Az engedelmességtől 
megenyhül az uralkodói szigor. De amikor a tisztelet kivesz a 
lelkekből, és azt látjuk, hogy minden felfordul, erőszakhoz kell 
folyamodnunk, hogy letörjük az erőszakot. De miért is csodálkozom, 
hogy kegyetlenséget vet a szememre az, aki kapzsisággal merészel 
vádolni? Nem óhajtok egyeseket kiszemelni közületek, nehogy 
érzékenységeteket megsértve magam előtt is gyűlöletessé tegyem 
bőkezűségemet. De nézzétek csak meg az egész hadsereget. Azok, 
akiknek nemrég egyebük sem volt, mint fegyverük, most ezüst 
kereveten heverésznek, asztaluk roskadozik az arany edényektől, a 
rabszolgák hadait hurcolják magukkal, és nem győzik már cipelni az 
ellenségtől szerzett zsákmányt. Persze, a legyőzött perzsáknak nagy a 


becsülete előttem! De hiszen számomra mértéktartásomnak éppen az 
a legerősebb bizonyítéka, hogy még a legyőzőitek fölött sem 
uralkodom gőgösen. Mert nem azért jöttem Ázsiába, hogy kiirtsak 
minden nemzetet, sem, hogy pusztasággá tegyem a földkerekség felét, 
hanem azért, hogy az általam háborúban leigazolt népeknek öröme 
teljék győzelmemben, így aztán veletek együtt katonáskodnak, 
birodalmatokért vérüket ontják, de menten fellázadnának, ha gőgösen 
bánnánk velük. Nem időálló az a hatalom, melyet karddal veszünk 
birtokunkba, de a jótettekért örök a hála. Ha Ázsiát meg akarjuk 
hódítani, és nemcsak átvonulni rajta, akkor szelíden kell bánnunk e 
népekkel: az ő hűségük szilárddá és örök életűvé teszi a birodalmat. 
De máris többet markoltunk, mint amennyit elbírunk. Mert telhetetlen 
a kapzsiság, a csordultig telt kehelybe is szüntelenül töltöget. De 
csakugyan igaz, hogy a perzsa szokásokat meghonosítom a 
makedónok között! Mert sok nemzetben látok olyasmit, amit nem 
szégyen utánoznunk. Csak úgy kormányozhatom helyesen e roppant 
birodalmat, ha mi is megtanítjuk őket egyre-másra, s ha mi magunk is 
tanulunk tőlük. De az már szinte nevetséges, hogy Hermolaosz azt 
követelte tőlem: tagadjam meg luppitert, aki jósszavával fiának ismert 
el engem. Hát még az is tőlem függ talán, hogy mit felelnek az 
istenek? Fiának nevezett, és ezt üdvös volt elfogadnom éppen 
nagyszabású terveink érdekében. O, bárcsak az indusok is elismernék, 
hogy isten vagyok! Mert a hírnév dönti el a háborút, és gyakran még a 
tévhit is igazzá válik. Azt hiszitek talán, merő pompaszeretetből 
díszítem fegyvereiteket arannyal-ezüsttel? Meg akarom mutatni 
azoknak, akik aligha láttak még silányabb fémet az aranynál, ezüstnél, 
hogy a makedónok verhetetlenek mindenben, még aranyban is 
gazdagabbak másoknál. Először is elkápráztatom tehát az indusok 
szemét, akik mindent megvethetnek, ami nyomorúságos és szegényes. 
Aztán megmagyarázom nekik, hogy nem aranyra-ezüstre éhesen 
érkeztünk közéjük, hanem azért, hogy meghódítsuk az egész 
földkerekséget. És te, apagyilkos, ezt a dicsőséget akartad elorozni! 
Megfosztani királyuktól a makedónokat, hogy a legyőzött népek 
martalékává legyenek! És még arra intesz, hogy irgalmazzak 
szüléiteknek! Nem kellene az orrotokra kötnöm, miképpen határoztam 
felőlük, hogy annál keservesebb legyen pusztulástok, ha egyáltalán 
gondoltok szüléitekre, és szíveteken viselitek sorsukat. De már 
korábban eltöröltem azt a törvényt, amely szerint a bűnössel együtt 
ártatlan rokonainak és szüleinek is pusztulniuk kell, és megígérem, 
hogy ők is valamennyien élhetnek eddigi jogaikkal. Tudom már, miért 
szeretnéd, ha idehívatnám Kalliszthenészt, aki egyedül tart téged 
hősnek, mivel gazember vagy: hogy ő is nyilvánosan fejemre olvassa 
mindazt a gyalázatot, mellyel az imént illettél engem, s melyet tőle 
hallottál. Ha makedón volna, veled együtt ide hozatnám tehozzád, a 
tanítványhoz méltó mestert, de mert Olünthoszból való, más törvények 
alá esik. 


Ezután feloszlatta a gyűlést, és az elítélteket saját seregükbeli 
társaik kezére adta. Ezek, hogy bebizonyítsák a király iránt való 
hűségüket, kegyetlen kínzások közepette ölték meg őket. 
Kalliszthenésznek is kínhalált kellett halnia, noha ártatlan volt a király 
ellen szőtt összeesküvésben, de semmiképp sem tudott gyökeret verni 
az udvar hízelgő légkörében. Ezért az ő kivégzése miatt gyűlölték meg 
a görögök Nagy Sándort a legjobban. Mert nemcsak hogy 
kivégeztette, hanem meg is kínoztatta, méghozzá ítélethozatal nélkül, 
ezt a kiváló jellemű és tudományú férfit, aki visszatartotta őt a 
pusztulástól, amikor Kleitosz legyilkolása után konokul kitartott 
amellett, hogy elemészti magát. Nagy Sándor utóbb megbánta 
kegyetlenségét, de már későn. 


Ezután, hogy ne nyújtsa hosszabbra a tétlenség idejét, mely pusztán 
arra való, hogy mendemondákat szövögessenek, India ellen indult, 
mert harcban mindig fényesebben ragyogott a dicsősége, mint 
győzelmei után. Csaknem egész India keleti irányban nyúlik el, 
széltében kevésbé terjedelmesen, mint hosszában. A déli szélnek 
kitett vidéken hegyek emelkednek, a többi terület síkság. A Kaukázus- 
hegységben eredő számos nevezetes folyó csendesen folydogál 
medrében a mezőkön át. Az Indus hidegebb a többi folyónál, és 
tovasiető habjainak színe alig különbözik a tengerétől. A Gangesz, 
egész Kelet legnagyobb folyama, egyenesen dél felé tart, és magas 
hegyhátakon tör keresztül, majd az útját álló sziklák kelet felé terelik 
folyását. Mindkét folyam a Bíbor-tengerbe ömlik. Az Indus elárasztja a 
partokat, számos fatörzset és nagy mennyiségű földet sodor magával, 
a sziklák is sűrűn útját szegik, melyeken megtörik a vízár. Ahol 
lágyabb talajra lel, ott kiterebélyesedik, és szigeteket alkot. Az 
Akeszinész gyarapítja vizét. A Gangesz a lefelé siető lomanészt 
fogadja magába. A két folyó haragvó áradattal zúdul egybe, mivel a 
Gangesz szilaj ellenállást fejt ki a beleömlő folyó torkolatánál, s a 
szembetalálkozó vízáramlatok összecsapnak. A Diardinész kevésbé 
ismert folyó, mert India legtávolabb eső vidékén folyik. Máskülönben 
nemcsak krokodilok élnek benne, mint a Nílusban, hanem delfinek és 
más népek előtt ismeretlen egyéb vízi szörnyetegek is. Az 
Ethümantosz sűrűn kanyarogva számos kacskaringót alkot. A 
környékbeliek csatornákba terelik vizét, és öntözésre használják. Ez 
okból annyira leapad, hogy már neve sincs, amikor a tengerbe ömlik. 

Ezeken kívül még számos folyó szeli át a vidéket, de egyik sem 
jelentősebb, mivel kevésbé ismert tájakon folynak keresztül. A 
tengermelléket az északi szél csontkeményre szárítja, de a hegyhátak 
felfogják, s így nem törhet be az ország belsejébe. Ezért ez az enyhébb 
éghajlatú terület kedvez a gyümölcstermesztésnek. De ebben az 
országban annyira más az évszakok rendje, hogy amikor másutt 
perzselő a hőség, Indiát hó borítja, és ellenkezőleg: amikor mindenütt 


tél köszönt be, itt tűrhetetlen hőség uralkodik. Megfoghatatlan, miért 
ilyen fordított errefelé a természet rendje. A tenger, mely India 
partjait mossa, még színében sem különbözik a többi tengertől. 
Erüthrosz királyról nevezték el, ezért képzelik azt a tudatlanok, hogy 
vize bíborvörös. 

Az országban bőven megterem a len, a legtöbb ruhát ebből szövik. 
A fák kérge alatt oly vékony a háncsréteg, hogy írásjeleket lehet róni 
rá, akár a papírra. Madaraik tanulékonyan utánozzák az emberi 
hangot, és akadnak olyan állatfajták is, amilyeneket más népek 
legfeljebb az országukba vitt példányokból ismernek. És itt van a 
hazája az orrszarvúnak is, melyet máshol nem ismernek. Az itteni 
elefántok erősebbek azoknál, melyeket Afrikában szelídítenek, és 
nagyságuk is erejükhöz illő. A lomha vizű, csöndesen és lassan 
csordogáló folyók aranyszemcséket sodornak magukkal. A tenger 
drágaköveket és igazgyöngyöt vet partra. Az indusok gazdagsága 
legfőképpen ebből ered - különösen, amióta bűnös kereskedelmük 
elárasztotta az idegen nemzeteket e fényűző holmikkal -, mert 
kényük-kedvük szerint szabják meg az árát a viharzó tenger kivetette 
salaknak. 

Az emberek jellemét itt is a föld természeti viszonyai alakították ki. 
Testüket tetőtől talpig lenvászon lepelbe burkolják, lábukon sarut 
viselnek, fejükre vászonkendőt csavarnak, drágaköves fülönfüggőket 
viselnek, s a legelőkelőbb és leggazdagabb bennszülöttek véges-végig 
arany karperecekkel cicomázzák karjukat. Hajukat inkább fésülik, 
mint nyírják, álluk örökké nyiratlan, egyébként arcuk bőrét mindenütt 
tükörsimára borotválják. 

Királyaik fényűzése azonban, melyet ők fenségnek mondanak, 
minden más királyénál bűnösebb. Amikor a király kegyeskedik 
megmutatkozni népe előtt, szolgái ezüst illatfüstölöket lóbálnak előtte, 
és elárasztják útját véges-végig, amerre csak viteti magát. Arany 
gyaloghintóban hever, melyről körös-körül drágagyöngyök függnek 
alá, arany- és bíborszálakkal átszőtt lenvászon öltözetet visel. 
Fegyveresek és testőrök kísérik, soraik között lombos faágakat 
hordoznak, rajtuk madarakkal, melyek beszélni tudnak, és a király 
komoly eszmecseréjébe is belerikácsolnak. A királyi palotát aranyozott 
oszlopok díszítik, melyekre aranyszínű szőlővenyige csavarodik fel 
körös-körül, s az épületet ezüstbe metszett madáralakok ékesítik, 
mert igen szeretnek madarakban gyönyörködni. A palota kapuja 
olyankor áll nyitva a látogatók előtt, amikor a királyt fésülik, és haját 
cicomázzák; ekkor ad választ a követeknek, ekkor oszt igazságot 
alattvalóinak. Eközben leoldozzák saruját, és jó illatú kenetekkel kenik 
meg lábát. Vadászaton egész fáradsága abból áll, hogy a vadaskertbe 
zárt állatokat ágyasainak fogadalmi imái és énekei közepette 
lenyilazza; nyilaik két rőfnyi hosszúak, és nagy erőfeszítéssel röpítik 
ki, de vajmi kevés eredménnyel, mert a vesszők, melyeknek minden 
ereje a könnyed fürgeségben rejlik, feleslegesen nehezek, és ezért 


lassan szállnak. A király rövidebb utakra lóháton megy, nagyobb 
távolságokra elefántok vontatta kocsin utazik, s az otromba nagy 
állatok testét tetőtől talpig arannyal borítják. Es hogy romlott 
erkölcseiken csorba ne essék, a királyt ágyasainak hosszú sora követi 
aranyozott gyaloghintókon. A királynétól és kíséretétől elkülönítve 
halad ez a csoport, de éppoly fényes pompának közepette. A nők 
készítik a lakomát, ők szolgálják fel a bort is, melyet egész Indiában 
bőven fogyasztanak. Amikor a királyt álomba ringatja a színbor, 
ágyasai hálótermébe viszik, és ősi dalokkal hívogatják az éj isteneit. 

Ki hinné, hogy e romlottságnak közepette a bölcsességgel is törődik 
valaki? Pedig van egy néposztály, elvadult és faragatlan emberek, 
akiket bölcseknek neveznek. Szerintük dicső dolog elébe vágni a 
végzet kiszabta végső napnak, ezért azok, akiket éveik súlya 
görnyeszt, vagy betegségük gyötör, elevenen máglyára szállnak. Ugy 
vélekednek, hogy a természetes halál szégyenfoltja az ember egész 
életének, ezért mindennemű végtisztesség nélkül temetik el azokat, 
akiket az öregség vitt sírba. Hitük szerint beszennyeződik a tűz, ha 
nem lélegzőt fogad magába. Azt beszélik, hogy a városokban 
közhivatalnokok élnek, akik jártas elmével figyelik a csillagok járását, 
és jövendőt mondanak belőle. Ezek szerint csak az sietteti halála 
napját, aki nem várhatja be nyugodt lelkiismerettel. Istennek tartják 
mindazt, amit gondoznak, legfőképp a fákat; ezek bántalmazása 
főbenjáró bűn. A hónapokat tizenöt napra osztották be, az esztendő 
időtartamát csorbítatlanul megőrizték. Az időt a hold járása szerint 
számítják, de nem holdtöltétől fogva, mint a legtöbb nép, hanem attól 
kezdve, hogy sarlóvá görbül, és mivel a holdnak ehhez az állásához 
igazítják időszámításukat, a hónapok rövidebbek náluk. Sok egyébről 
is beszámol még a hagyomány, de könyvem érdekében nem látom 
helyénvalónak, hogy ezek elbeszélésével az események sorát 
megszakítsam. 


Amint tehát Nagy Sándor átlépte India határát, elébe siettek az 
egyes nemzetségek hercegei, engedelmes hódolatukat nyilvánították 
neki, és kijelentették, hogy luppiter harmadik fia érkezett hozzájuk; 
Liber atyát és Héraklészt csak hallomásból ismerik, de őt a saját 
szemükkel láthatják. A király kegyesen fogadta őket, majd felszólította 
mindnyájukat, hogy tartsanak vele és kalauzolják. Aztán, mivel többen 
már nem járultak eléje, Hephaisztiónt és Perdikkaszt előreküldte a 
sereg egy részével, hogy leigázzák mindazokat, akik ellenségesen 
fogadják uralmát. Egyben megparancsolta, nyomuljanak előre az 
Indus folyóig, és ácsoljanak hajókat, hogy túlpartra juttathassa a 
sereget. Mivel több folyón is át kellett kelniük, úgy készítették el a 
hajókat, hogy széjjelszedve szekereken szállíthatók, majd újból 
összeszerelhetek legyenek. Ezután megparancsolta Kratérosznak, 
hogy kövesse a phalanxszal, maga pedig a lovasság és a könnyű 


fegyverzetűek kíséretében indult útnak. Az útjába kerülő ellenséget 
rövid harc után visszaszorította a szomszédos városba. Addigra 
Kratérosz is odaérkezett. És hogy már kezdetben megfélemlítsék az 
indusokat, akik még nem ismerték a makedónok fegyvereit. Nagy 
Sándor megparancsolta, hogy senkinek se kegyelmezzenek, és 
gyújtsák fel az elfoglalt város erődjeit. Ahogy a falak felé vágtatott, 
nyílvessző sebezte. Mindazonáltal bevette a várost, és lakóit utolsó 
szálig lemészároltatta, sőt még a házaknak sem kegyelmezett. 

Ezek után uralma alá hajtott egy ismeretlen néptörzset, majd Nüsza 
városához érkezett. Véletlenül épp a városfalak közelében ütött tábort 
egy erdős helyen. Az éjjeli fagy foga hevesebben marta testüket, mint 
valaha, s ez ellen a tűz kínálkozott a legalkalmasabb orvosszernek. 
Letarolták hát az erdőt, és máglyákat gyújtottak. A felszított lángok 
belekaptak az elhalt városlakók cédrusfából ácsolt síremlékeibe. A 
tüzet fogott sírok között elharapóztak a lángok, és addig lobogtak, míg 
porig nem égett minden. A városból kutyaugatás, majd emberek 
kiáltozása hallatszott. A városlakók csak most vették észre, hogy 
ellenség érkezett falaik alá, a makedónok pedig, hogy városhoz 
érkeztek. A király nyomban kivonult seregével, és ostrom alá vette a 
falakat. Az ellenség soraiból azokat, akik megkísérelték az ellenállást, 
nyílzáporral árasztották el. Ezért a nüszaiak közül egyesek a megadás, 
mások a fegyveres ellenállás mellett kardoskodtak. Nagy Sándor, 
látva tétovázásukat, megparancsolta katonáinak, hogy vegyék 
ostromzár alá a várost, de senkit se öljenek meg. A városlakók az 
ostrom okozta ínségtől elcsigázva végül is megadták magukat. Azt 
állították, hogy városukat Liber atya akpította, s ez a történet igaz is. 
Nüsza annak a hegynek a tövében épült, melyet a környékbeliek 
Mérosznak neveznek. Ebből merítették a görögök azt a mesét, hogy 
Iuppiter a saját combjába rejtve hordozta Liber atyát. 

A király kikérdezte a városlakókat, miképpen tagozódik a hegy, 
majd előreküldte az élelmiszeres szekereket, és az egész sereggel 
együtt ő is nekiindult a hegyoromnak. Sok borostyán és szőlő terem a 
hegyen, és lépten-nyomon bővizű források csörgedeznek. Különféle, 
zamatos levű gyümölcsöket kínálnak a fák, melyek maguktól, egy-egy 
véletlenül földbe hullott magból nőttek fel. A sziklák között sűrű 
babérfaerdők és illatos gyógynövénycserjék sarjadnak vadon. A 
katonák, nyilván nem isteni sugallatra, hanem a tréfa kedvéért, 
szerteszéledve borostyán- és szőlőlombot tépdestek, koronát fontak 
homlokukra, és mint a tomboló bakkhánsok, keresztül-kasul 
kóborolták az erdőt. Ezer meg ezer hang hívta fennszóval az istent, az 
erdő oltalmazóját: hegy-völgy visszhangzott belé. Eleinte csak 
néhányan kerekedtek féktelen jókedvre, de ahogy ez már gyakran 
megesik, hirtelen a többiekre is ráragadt a vidámság. Mintha csak 
békeidő volna, a fűbe s a lombkupacokra heveredtek. A királynak nem 
volt kedve ellenére a váratlanul fellángolt vigasság. Bőkezűen osztott 
nekik mindenből, ami csak a lakomázáshoz szükséges, majd tíznapos 


pihenőt engedélyezett, hogy a sereg Liber atya tiszteletének 
szentelhesse magát. És ki tagadná, hogy a legragyogóbb győzelem is 
gyakrabban köszönhető a szerencsének, mint a hőseiességnek? Mert 
az őrjöngve üvöltő katonák lármája, mely csatakiáltásként hangzott, 
annyira megijesztette az ellenséget, hogy még akkor sem mert rájuk 
törni, amikor már lakomáztak, majd a bortól mély álomba merültek. 
Ugyanilyen jó szerencse oltalmazta őket akkor is, amikor az Oceán 
partjáról visszatérve az ellenség szeme láttára részegeskedtek és 
dorbézoltak. 

Innen útra kelve a Daidalának nevezett vidékre érkeztek. A környék 
lakói elhagyták otthonaikat, és a járhatatlan, erdőborította hegyekbe 
menekültek. A király ekkor átvonult Akadirába; de ezt a várost is 
felégették és elhagyták lakói. Ezért változtatni kellett a harci 
módszereken. Nagy Sándor felosztotta tehát seregét, így egyszerre 
több helyen is megvillogtatták fegyvereiket. Ott ütöttek rajta az 
indusokon, amerről nem is várták az ellenséget, így aztán teljesen 
tönkreverték és igájukba hajtották őket. 

A legtöbb várost Ptolemaiosz hódította meg, a legjelentősebbeket 
Nagy Sándor. Aztán újra egyesítette korábban felosztott csapatait. 
Majd átkeltek a Khoaszpész folyón, és hátrahagyták Koinoszt, hogy 
ostrom alá vegyék a gazdag várost, melyet lakói Beirának neveznek, a 
király pedig a mazagák ellen vonult. Asszakanosz, az ország királya, 
nemrég halt meg, így az egész vidéken és a városon anyja, Kleophisz 
uralkodott. Harmincnyolcezer gyalogos katona védte a várost, e 
természetes és mesterségesen is megszilárdított erődöt. Keleti oldalán 
ugyanis gyors vizű folyó övezi, mely meredek  partjaival 
megközelíthetetlenné teszi a várost. Nyugat és dél felől irdatlan 
sziklák tornyosulnak körülötte, mintha csak a természet épített volna 
torlaszt e helyen; alattuk eső- és szélvájta barlangok és szakadékok 
nyílnak, a sor végén pedig óriási fáradsággal megásott verem tátong. 
A várost harmincöt stádium kerületű fal veszi körül, mely alul 
terméskőből, feljebb ki nem égetett téglából épült. A fal 
megerősítésére köveket raktak a téglák közé, hogy a szilárd anyag 
kösse a törékenyebbet, s az egészet vízzel gyúrt agyaggal tapasztották 
össze. Hogy össze ne roskadjon az egész építmény, erős gerendákkal 
is megtámogatták, s ezek tetejébe deszkákkal mellvédet emeltek, mely 
védte is, de járhatóvá is tette a falat. 

Nagy Sándor tanácstalanul szemlélte az erődöt, mert csak úgy 
tudták volna az ostromgépeket a falak alá vontatni, ha a szakadékokat 
földdel feltöltik. Eközben a falról nyilat röpítettek beléje. A vessző 
éppen a lábikrájába fúródott. A király kirántotta a nyílhegyet, és 
megparancsolta, hogy vezessék oda a lovát. Nyeregbe ült, sebét be 
sem kötözte, és máris azon volt, hogy késedelem nélkül végrehajtsa 
tervét. Csakhogy megsérült lábszára lecsüngött, az odatoluló vér 
megalvadt a sebben, és fájdalma nőttön-nőtt. Ekkor; úgy mondják, azt 
a kijelentést tette, hogy ámbár Iuppiter fiának nevezik, mégis érzi, 


milyen esendő is beteg teste. Mindazonáltal csak akkor vonult vissza a 
táborba, amikor már mindent szemügyre vett, és kiadta a szükséges 
utasításokat. 

Parancsa szerint tehát egyesek lerombolták a városfalakon kívül 
álló házakat, és temérdek anyagot hordtak össze a feltöltéshez, mások 
kőtömböket és óriási fatörzseket hengerítettek le ágastul az üregekbe. 
A földtömeg hamarosan elérte a talaj szintjét. Ekkor tornyok 
építéséhez láttak, e munkát a buzgó, lelkes katonák kilenc nap alatt 
befejezték. A király, noha sebe még nem forrt be teljesen, kilovagolt, 
hogy megszemlélje, mit végeztek. Megdicsérte a katonákat, majd 
parancsot adott, hogy vontassák elő az ostromgépeket, melyekből 
nyílfelhőket ontottak az erődre. Különösen a mozgó tornyok 
rémítették el a város védőit, mert soha nem láttak még efféle 
szerkezeteket, s a minden látható emberi beavatkozás nélkül 
tovagördülő otromba gépezetekről azt vélték, az istenek parancsára 
közelednek. Azt sem hitték el, hogy a faltörő dárdák és a 
hajítógépekből kiröpített súlyos dorongok halandóktól erednek. Ezért 
hamarosan lemondtak arról, hogy megvédhetik városukat, és 
visszavonultak a fellegvárba. S mivel az ostromlottaknak végül nem 
maradt 
más választásuk, mint a vár feladása, követek indultak a királyhoz, 
hogy kegyelmet kérjenek. Kaptak is, mire a királyné nagy sereg 
előkelő asszony kíséretében a makedón uralkodó elé járult, és 
aranycsészékből boráldozattal hódoltak neki. Kleophisz a király térdei 
közé állította kisfiát, és nemcsak bocsánatot nyert, hanem előbbi 
rangját is visszakapta, mert hiszen addig királynénak nevezték. 
Egyesek úgy vélték, ezt inkább szépségének köszönhette, mint a 
részvétnek. Mindenesetre az a gyermek, akit később a világra hozott, 
akárki volt is az apja, Nagy Sándorról az Alexandrosz nevet kapta. 


A király innen Hóra városához küldte Polüperkhónt a sereggel, 
majd ő maga legyőzte a rendezetlenül védekező városbelieket. A falak 
közé szorította őket, és elfoglalta a várost. Több más, polgáraitól 
cserbenhagyott ismeretlen város is a király hatalmába került. E 
városok lakói felfegyverkeztek, és megszállták az Aornosz nevű 
sziklát. Az a mendemonda járja, hogy Héraklész egykor 
eredménytelenül ostromolta e kőszálat, végül is földrengés támadt, s 
így fel kellett hagynia az ostrommal. Nagy Sándor tanácstalanul állt a 
minden oldalról meredek és szakadékos szikla előtt. Ekkor elébe járult 
két fiával egy öregember, aki jól ismerte a környéket, és felajánlotta, 
hogy megmutatja a hegyre vezető utat, ha jól megfizetik a fáradságát. 
Nagy Sándor nyolcvan talentumot ígért neki, aztán az egyik fiút 
visszatartotta túsznak, az öreget pedig elküldte, hogy teljesítse, amit 
ígért: a könnyű fegyveresek élére Müllinaszt állította, a királyi írnokot. 
Ugy határoztak, hogy az ellenség megtévesztésére a csapat kerülő 


úton közelíti meg a sziklatetőt. Ez a szikla nem szelíd és enyhe lejtővel 
emelkedik fölfelé, mint a legtöbb, hanem leginkább oszlophoz 
hasonlít, melynek alapzata terebélyes, majd feljebb összeszűkül, és 
orma hegyes csúcsban végződik. A sziklahegy lábánál, meredek 
partok között, az Indus hömpölyög feneketlenül mély medrében. Túlsó 
partján szédítően mély szakadékok és vízmosások tátonganak. Ezeket 
előbb fel kellett tölteniök, másképpen nem vehették be ostrommal a 
hegyet. Az erdő kéznél volt, s a király azt parancsolta, hogy a kivágott 
fákat fosszák meg ágaiktól, és úgy hordják és vessék a mélységbe, 
mivel a lombos ágak megnehezítik a fatörzsek szállítását. Elsőnek ő 
maga hengerített a mélybe egy csupasz fatörzset, mire a sereg 
nyomban lelkes kiáltásokban tört ki, és egyikük sem vonakodott attól 
a munkától, amelyre a király adott példát. 

Ily módon két nap alatt feltöltötték a szakadékokat. Ekkor a király 
megparancsolta az íjászoknak és az agrianus katonáknak, hogy 
kapaszkodjanak fel a meredeken. Saját apródseregéből is kiválasztott 
harminc ifjút a legjavából. Kharoszt és Alexandroszt állította e seregek 
élére, s az utóbbit emlékeztette, hogy közös nevet viselnek. Először 
úgy határoztak, hogy a nyilvánvaló veszedelem miatt a király nem 
vállalkozhat a kockázatra, de amint felharsant a kürtjel, az 
oroszlánbátorságú Nagy Sándor testőreire parancsolt, hogy kövessék, 
és elsőnek indult meg a sziklán felfelé. Ezután már egyetlen makedón 
sem maradt a helyén: elhagyták őrállásaikat, és önként a királyt 
követték. Sokan siralmas véget értek: lezuhantak a meredek szikláról, 
és elnyelte őket az alattuk hömpölygő folyó. Szívfacsaró látvány volt 
még azok számára is, akik nem forogtak veszedelemben. Amikor a 
mások pusztulása eszükbe juttatta, hogy őket is ugyanilyen 
veszedelem fenyegeti, félelemmé vált a szánalom, s immár nem az 
áldozatokat, hanem önmagukat siratták. 

És már feljutottak odáig, ahonnan csak győztesként térhetnek 
vissza, különben pusztulás vár rájuk. A barbárok hatalmas köveket 
hengerítettek a felfelé igyekvő katonákra, akiket az ütés levert a 
lábukról a síkos talajon, és fejjel lefelé a mélybe zuhantak. 
Alexandrosz és Kharosz azonban, akiket a harminc válogatott ifjúval 
előreküldött a király, mégis feljutottak a sziklára, és már közelharcba 
keveredtek az ellenséggel. De mert a barbárok felülről nyilaztak rájuk, 
több találat érte őket, mint amennyi sebet osztottak. Alexandrosz, 
nevéhez és ígéretéhez híven, vadul, de meggondolatlanul harcolt. Meg 
is sebesült, majd leterítették. Amint Kharosz észrevette, hogy társa 
elesett, az ellenségre rohant, és csak a bosszúra gondolt. Sokat 
lándzsájával döfött le, másokat kardjával vágott agyon. De győzött a 
túlerő, és Kharosz holtan zuhant barátjára. A király érthetően annyira 
megrendült legbátrabb apródjai és többi katonája pusztulásán, hogy 
visszavonulót fúvatott. Az mentette meg életüket, hogy lassan és 
fegyelmezetten hátráltak, a barbárok pedig beérték azzal, hogy 
elűzték az ellenséget, és nem vették üldözőbe a menekülőket. 


Nagy Sándor úgy döntött, hogy eláll szándékától, hiszen semmi 
reménye sem lehetett a szikla bevételére, de látszólag mégis folytatta 
az ostromot: megparancsolta, hogy szálljak meg az utakat, vontassák 
elő az ostromtornyokat, s a fáradt katonákat váltsák fel társaik. Az 
indusok látták ugyan, mily szívósan kitart, mégis nemcsak 
önbizalmukat fitogtatva, hanem győzelmüket is ünnepelve két nap, két 
éjjel lakomáztak, és nemzeti szokásuk szerint dobokat vertek. A 
harmadik éjjel azonban megszűnt a dobpergés; a szikla mindenütt 
fénylett a barbárok gyújtotta fáklyavilágtól - úgy vélték, az éjszaka 
leple alatt biztonságosabban  elmenekülhetnek az úttalan 
sziklarengetegen át. A király a terepszemlére küldött Balakrosztól 
megtudta, hogy az indusok elhagyták a szirtet és megfutamodtak. 
Ekkor jeladásra felharsant az egész had együttes csatakiáltása, hogy 
megfélemlítsék a rendezetlen csoportokban menekülőket. Sok indus, 
mintha máris sarkukban volna az ellenség, a rohanásban a síkos 
köveken, a járhatatlan sziklák között a mélybe zuhanva életét 
vesztette, a legtöbbnek keze-lába tört, és ezeket az ép bőrrel 
menekülők cserbenhagyták. A király, noha inkább a természet, mint 
az ellenség fölött győzedelmeskedett, mégis úgy tett, mintha fényes 
diadalt aratott volna, és különféle áldozatokat, szertartásokat 
rendezett az istenek tiszteletére. A háború és a győzelem istennőinek 
a sziklán emeltek oltárt. Az útmutatóknak, akikkel előreküldte a 
könnyű fegyverzetű csapatot, megadta a kitűzött jutalmat, noha vajmi 
keveset váltottak be ígéretükből. A szikla és a körülötte elterülő vidék 
őrizetét Sziszokosztoszra bízta. 


Nagy Sándor innen Ekbolima felé tartott, s amikor megtudta, hogy 
egy bizonyos Erikész húszezer fegyveressel megszállta a keskeny 
útszakaszokat, a sereg nehéz fegyverzetű csapatait Koinoszra bízta 
azzal, hogy lassú menetben kövessék, ő pedig előresietett, s a 
parittyások és íjászok segítségével széjjelszórta a  hegyszorost 
megszállva tartó ellenséget, és ezzel utat nyitott a nyomában haladó 
csapatoknak. Az indusok, akár a vezérük iránti gyűlöletből, akár azért, 
hogy a győztes kegyeibe férkőzzenek, elfogták és megölték a 
menekülő Erikészt, fejét és fegyvereit pedig elvitték Nagy Sándornak. 
A király nem torolta meg tettüket, de nem is jutalmazta meg őket. 

Innen tízenhat napos meneteléssel az Indus folyóhoz érkezett, és 
már mindent készen talált az átkelésre, úgy, ahogy Hephaisztiónnak 
megparancsolta. Ezen a vidéken Omphisz uralkodott, aki már atyjának 
is azt javasolta, hogy adja át birodalmát Nagy Sándornak, atyja halála 
után pedig követeket küldött a királyhoz, hogy kérjék ki tanácsát: 
megtartsa-e uralmát a makedónok jöttéig, vagy mint magánember 
várja be őt. Es még akkor sem merészelt jogával élni, amikor 
megkapta az engedélyt az uralkodásra. Hephaisztiónt szívélyesen 
fogadta, és bőven mérte seregének az ingyen gabonát, de nem járult 


eléje, mert hódolatnyilvánítását kizárólag Nagy Sándornak tartogatta. 
Az érkező király elé fegyveres hadával vonult ki. A városfalak 
közelében a katonák sorai között egymástól csekély távolságra 
baktató elefántok nagy látványosságot nyújtottak. 

Nagy Sándor először azt hitte, nem barát, hanem ellenség 
közeledik, és harcra készen már-már megparancsolta katonáinak, 
hogy ragadjanak fegyvert, s a lovasok fejlődjenek fel a két szárnyon. 
Az indus fejedelem azonban, észrevéve a makedónok tévedését, 
megállította seregét, és megsarkantyúzta lovát; Nagy Sándor akár a 
maga erejében, akár a másik becsületében bízva, ugyanígy tett, bár 
nem tudta még, ellenség közeleg-e, vagy barát. Barátokként 
találkoztak, ami tükröződött is mindkettőjük arcán. Tolmács nélkül 
nem tudtak beszélgetni, amint aztán kerítettek egyet, a barbár 
kijelentette, hogy seregével együtt vonult ki a király fogadására, és 
birodalmát teljes egészében késedelem nélkül átadja, meg sem várva, 
amíg a küldöttek útján kölcsönös hűségre kötelezik magukat. Rábízza 
önmagát és birodalmát arra, akiről tudja, hogy a dicsőségért harcol, 
és semmitől sem riad vissza jobban, mint attól, hogy hitszegő hírébe 
keveredjék. 

A király örült a barbár őszinteségének, bizalma jeléül jobbját 
nyújtotta neki, és visszahelyezte őt eddigi hatalmába. Omphisz 
ötvenhat elefántot ajándékozott Nagy Sándornak, ezenfelül egész 
csorda hatalmas jószágot, és mintegy háromezer bikát, mely értékes 
állat, és még a királyok részéről is szívesen vett ajándék ezen a tájon. 
Amikor Nagy Sándor megkérdezte, több földművese van-e mint 
katonája, Omphisz azt válaszolta, hogy amikor egyszerre két király 
ellen visel háborút, nagyobb sereg katonára van szüksége, mint 
szántóvetőre. Abiszarész és Porosz volt ez a két király, s az utóbbi a 
hatalmasabb. Mindketten a Hüdaszpész folyón túl uralkodtak, és ha 
bárki fegyvert ragadott ellenük, nyomban megkísérelték a 
hadiszerencsét. Omphisz Nagy Sándor engedelmével magára öltötte 
királyi jelvényeit, és nemzeti szokásuk szerint felvette azt a nevet, 
melyet atyja viselt: Taxilésznek nevezte őt a nép, s e nevet minden 
utóda örökölte, amint trónra lépett. 

Omphisz három napon keresztül bőkezűen vendégül látta Nagy 
Sándort, majd negyednap elmondta, mennyi gabonát adott 
Hephaisztiónnak, ezután arany koronát ajándékozott a királynak és 
minden barátjának, s ezenfelül nyolcvan vert ezüst talentumot. Nagy 
Sándor csodálkozó örömmel fogadta a bőkezűséget, de visszaadta, 
amit kapott, és a magával hozott zsákmányból megtoldotta ezer 
talentummal, ráadásul sok arany és ezüst asztali edényt, temérdek 
perzsa köntöst, harminc lovat adott neki a saját méneséből, azzal a 
lószerszámmal együtt, melyet akkor viseltek, amikor ő maga lovagolt 
rajtuk. A bőkezűség elbűvölte a barbárt, de mélységesen sértette a 
király barátait. Egyikük, Meleagrosz, a lakomaasztalnál alaposan 
beborozva, megjegyezte, hogy sok szerencsét kívan Nagy Sándornak, 


mert végre Indiában talált valakit, aki méltó ezer talentumra. A király 
még nem felejtette el, mennyire megbánta, hogy Kleitoszt vakmerő 
nyelveléséért megölte, ezért visszafojtotta haragját, de kijelentette: az 
irigy ember magát gyötri a legjobban. 


Másnap Abiszerész követei érkeztek a királyhoz. Megbízatásukhoz 
híven kijelentették, hogy az egész birodalmat uralma alá vetik. Miután 
a szövetséget adott szóval is megpecsételték, a küldöttek visszatértek 
királyukhoz. Nagy Sándor úgy vélte, hírneve Poroszt is megadásra 
kényszeríti "majd, ezért elküldte hozzá Kleokharészt azzal a 
felszólítással, hogy Porosz fizessen adót, és országa kapujában fogadja 
őt mint királyát. Porosz visszaüzente, hogy egyik kívánságát 
teljesítheti, mert ha behatol birodalmába, valóban várja, de fegyverrel 
a kezében. Nagy Sándor már elhatározta, hogy átkel a Hüdaszpészen, 
amikor megkötözve elé vezették Bardzaentészt, az arakhósziai 
pártütés fejét, és harminc vele együtt zsákmányolt elefántot. Jókor jött 
ez a segítség az indusok ellen, akiknek az erejét az állatok adták, és 
jobban bíztak bennük, mint saját hadseregükben.  Odahozták 
megkötözve Damaraxoszt, India egyik apró országának királyát is, aki 
Bardzaentésszcl szövetkezett. Nagy Sándor őrizetbe vétette a pártütőt 
és a királyocskát is, az elefántokat átadta Taxilésznek, aztán 
megindult a Hüdaszpész folyó felé, melynek túlsó partján Porosz ütött 
tábort, hogy megakadályozza a makedónok  átkelését. Porosz 
nyolcvanöt hatalmas elefántot sorakoztatott fel, mögöttük háromszáz 
harcszekeret és mintegy harmincezer gyalogost, közöttük íjászokat is, 
akik, mint korábban említettük, oly súlyos nyilakkal harcoltak, 
amelyek nem röpíthetök ki kellő lendülettel. Poroszt a többi elefántnál 
jóval magasabb állatpéldány hordozta hátán. Az arany és ezüst 
fegyverzetben pompázó király termete fenségesen kimagaslott. Testi 
erejéhez illő bátorság lakozott benne, s annyi bölcsesség, amennyi a 
faragatlan népség között csak elképzelhető. 

A makedónokat nemcsak az ellenség látása rémítette meg, hanem a 
hatalmas folyó is, melyen át kellett kelniük. Négy stádium 
szélességben hömpölygött mély medrében, és sehol sem nyílt rajta 
gázló, úgyhogy roppant tengernek látszott a szemükben. Sodra sem 
volt lassú, mint a szélesen kiterebélyesedő folyóké, tajtékzón rohant, 
mint a szűk partok közé szorított hegyi patak, s a több helyütt 
felkavargó örvény elárulta, hogy szirtek lappangnak a mélyben. 

De még félelmetesebb látvány volt a lovaktól és férfiaktól hemzsegő 
part. Óriási testű szörnyetegek ácsorogtak ott, és rémítő 
trombitálásukkal fülsiketítően zajongtak, mivel gazdáik 
szántszándékkal ingerelték őket. A folyó is, az ellenség is egyszeriben 
váratlan félelemmel remegtette meg a harcedzett makedónokat, 
akiket máskor jó reménység töltött el. Ugy vélték, az ingadozó 
bárkákkal lehetetlen a túlsó partra érni, és biztonságosan kikötni. A 


folyó közepén sűrűn sorakoztak a szigetek, ahová, fegyverét feje fölé 
tartva, sok indus is, makedón is átúszott. Jelentéktelen összetűzések 
támadtak közöttük, de mindkét király úgy érezte, hogy ezekben a kis 
összecsapásokban dől el a harc. A makedónok seregében két nemes 
ifjú tűnt ki vakmerő bátorságával, Hégeszimakhosz és Nikanór, akik 
állandó  szerencséjükben bizakodva, nem ismertek veszélyt. 
Vezérlésük alatt a legelszántabb ifjak, egy szál lándzsával a kezükben, 
átúsztak arra a szigetre, ahol hemzsegett az ellenség, és számos 
indust leterítettek, noha legjobb fegyverük a puszta bátorság volt. 
Dicsőséggel visszatérhettek volna, de a vakmerőség nem ismer 
mértéket. Gőgösen és megvetően várták a rájuk rontó ellenséget, 
közben néhány indus titokban átúszott a folyón, körülkerítette őket, és 
messziről nyílzáport zúdított rájuk. Akik megmenekültek, azokat vagy 
a folyó sodra ragadta el, vagy az örvények nyelték magukba. 

Ez a csata erősen megnövelte Porosz önbizalmát, aki mindent 
végignézett a partról. Nagy Sándor eleinte tanácstalan volt, de végül 
sikerült olyan hadifortélyt kieszelnie, mely félrevezeti az ellenséget. A 
folyó közepén volt egy terebélyesebb, erdőborította sziget, mely 
alkalmasnak látszott a hadicselre. Nem messze attól a partszakasztól, 
ahol Nagy Sándor állt, egy igen mély árok húzódott, amelyben 
nemcsak gyalogosok, de még lovasok is elrejtőzhettek. Hogy az 
ellenség figyelmét elterelje erről az alkalmas helyről, megparancsolta 
Ptolemaiosznak, hogy valamennyi lovasosztaggal vonuljon fel, jó 
messze a szigettől, és harci kiáltásokkal riasszák meg az ellenséget, 
mintha átkelésre készülődnének. Ptolemaiosz több napon keresztül 
megismételt harci fogással rákényszerítette Poroszt, hogy mindig arra 
a partszakaszra tömörítse hadát, amerre látszólag ők is igyekeztek. A 
sziget már kívül esett az ellenség látókörén. Nagy Sándor ekkor 
megparancsolta, hogy a folyóparton üssék fel sátrát, szemben az 
ellenséggel, s állandó kísérete, az apródsereg álljon a sátor 
bejáratánál, mert szántszándékkal meg akarta csillogtatni teljes 
királyi pompáját az ellenség szeme előtt. Azután Attaloszt, aki egykorú 
volt vele, és arca, termete is hasonlított rá, különösen messziről, 
királyi díszbe öltöztette, hogy azt a látszatot keltse, mintha maga a 
király üldögélne a parton, és eszébe sem jutna, hogy átkeljen. A terv 
keresztülvitelét eleinte késleltette az időjárás, de később segítette, 
mert a szerencse még a kellemetlenséget is a király javára fordította. 
Nagy Sándor már éppen arra készült, hogy a sereg egy részével 
átkeljen a folyón az imént említett szigetre - mivel az ellenség 
figyelme azokra fordult, akik Ptolemaiosszal ellepték az alsóbb 
partszakaszt -, amikor olyan zivatar kerekedett, amely még fedél alatt 
is alig volt elviselhető. Az esőverte katonák otthagyták a bárkákat, 
csónakokat, s a szárazföldre menekültek, de az ordító viharban az 
ellenség nem hallhatta rémült kiáltozásukat. Aztán hirtelen, egy 
szempillantás alatt elállt az eső, ám a felhők oly sűrűn egymásra 
torlódtak, hogy eltakarták a napvilágot, s az emberek még közelről is 


alig ismerték fel egymást, amikor szót váltottak. Az égboltot elborító 
éjszaka mindenki mást megfélemlített volna, hiszen ismeretlen folyón 
kellett áthajózniuk, miközben az ellenség talán már meg is szállta a 
partot, ahová sötétben, vaktában törekedtek. De a király, aki 
veszedelmek árán szokott dicsőséget szerezni, még a másokat 
megfélemlítő sötétséget is kedvezőnek látta. Ezért jelt adott, hogy 
mindnyájan teljes csöndben szálljanak vízre, és megparancsolta, hogy 
az a bárka haladjon elöl, mely őt viszi. A parton, ahová igyekeztek, egy 
szál ellenség sem volt, mivel Porosz figyelmét még mindig Ptolemaiosz 
kötötte le. Egyik hajójuk zátonyra futott, a hullámverés egy szirthez 
csapta, de a többi szerencsésen partot ért. A király ekkor 
megparancsolta katonáinak, hogy ragadják meg fegyvereiket, és 
sorakozzanak hadirendbe. 


És már meg is indult szárnyakra osztott serege élén, amikor 
Porosznak hírül adták, hogy fegyveresek lepték el a partot, és 
elérkezett a döntő pillanat. Porosz emberi gyöngeségből eleinte abban 
a reményben ringatta magát, hogy megállapodásuk szerint 
szövetségese, Abiszarész érkezett segítségére. De később, amint a 
pirkadat fényében kiderült, hogy az ellenség hatolt be, száz 
négyfogatú harci szekeret és négyezer lovast küldött a közelgő sereg 
ellen. A csapatok élére fivérét, Szpitakészt állította. Erejük a harci 
szekerekben rejlett. Minden szekéren hat férfi állt, két pajzsos, 
kétoldalt elhelyezkedve két íjász, s végül két kocsihajtó, szintén 
fegyveresen, mert amikor közelharcra került a sor, a gyeplőket 
elhajítva, ők is a nyilak záporát ontották az ellenségre. Ám ezen a 
napon vajmi keveset ért a kocsihajtók segítsége. Mint fentebb 
említettük, soha nem látott zivatar zúdult a mezőkre, a lovasság nem 
tudott előrenyomulni az átázott talajon, a súlyos és nehezen 
mozdítható szekerek pedig elakadtak a sárban és kátyúban. Nagy 
Sándor viszont könnyű fegyverzetű, mozgékony seregével sebesen 
tört előre. Elsőnek a szkiták és dahák támadtak az indusokra, majd a 
király Perdikkaszt a lovassággal az ellenség balszárnya ellen 
irányította. Mindenütt fellángolt már a harc, s ekkor a kocsihajtók, 
úgy vélve, hogy ezzel döntő segítségére lesznek társaiknak, 
megeresztett gyeplőkkel a harci forgatag kellős közepébe rontottak. 
De ezzel önmaguknak is ugyanannyit ártottak, mint az ellenségnek. 
Első rohamuk elsöpörte ugyan a makedón gyalogosokat, de a síkos és 
úttalan utakon robogó szekerekből sorra kizuhantak a hajtók is. 
Némelyikük szekerét a megbokrosodott lovak nemcsak a kátyúkba és 
a pocsolyákba fordították, hanem egyenesen a folyóba. Csak 
néhányuknak sikerült az ellenség fegyverei elől  Poroszhoz 
menekülniök, aki keményen folytatta a küzdelmet. Látva, hogy a 
harckocsik hajtók nélkül, széjjelszórtan, keresztül-kasul száguldoznak 
a csatamezőn, legjobb barátaira bízta az elefántokat. Mögöttük 


sorakoztatta fel a gyalogságot, az íjászokat és a dobverőket. Az 
indusoknál ugyanis a dobpergés helyettesíti a kürtszót: nem vadítja 
meg az elefántokat, mert fülük már hozzászokott ehhez a hanghoz. A 
gyalogság sorai előtt hordozták Héraklész szobrát, hogy végsőkig 
feltüzelje a harcosokat; hordozói haditörvényszék elé kerültek, ha 
cserbenhagyták a halványt, sőt még azok is a fejükkel lakoltak, akik 
nem mentették ki a csata forgatagából. Az a félelem, melyet az egykor 
ellenséges isten keltett bennük, lassanként vallásos tiszteletté 
változott. 

A makedónok nemcsak az állatóriások, hanem a király láttán is 
megtorpantak egy pillanatra. A fegyveresek közé állított elefántok 
messziről tornyoknak látszottak. Porosz különben is fejjel kimagaslott 
az emberek közül, s az elefánt hátán még óriásibbnak tetszett. 
Nemcsak a király volt nagyobb másoknál, az állat is hatalmasabb volt 
a többinél. 

Nagy Sándor szemügyre véve a királyt és az indusok seregét, így 
szólt: 

- Végre bátorságomhoz méltó veszedelmet látok magam előtt! 
Egyszerre kell megküzdenünk vadállatokkal és páratlan erejű 
férfiakkal. 

Majd Koinoszhoz fordulva így szólt: 

- Ha majd Ptolemaiosszal, Perdikkasszal és Hephaisztiónnal együtt 
az ellenség balszárnyára támadtam és a csata forgatagában pillantasz 
meg, törj a jobbszárnyra, és támassz felfordulást. Te pedig, 
Antigenész, és te, Leonnatosz és Taurón, ti megrohanjátok az arcvonal 
közepét, és visszaszorítjátok az első sorokat. Hosszú és erős 
lándzsáink mintha egyenesen arra készültek volna, hogy az elefántok 
és hajtóik ellen fordítsuk. Taszítsátok földre az embereket az elefántok 
hátáról, és terítsétek le az állatokat. Kétélű fegyver az a segítség, amit 
az elefántok nyújtanak, hiszen nemegyszer még ádázabb dühvel 
fordulnak gazdáik ellen. Az ellenséget parancsszóra támadják meg, 
uraikat pedig riadalmukban. ; 

Így szólva, elsőnek sarkantyúzta meg lovát. És ahogy 
megállapodtak, máris rátámadt az ellenség csatasoraira, miközben 
Koinosz viharos erővel zúdult a balszárnyra. A phalanx is egyetlen 
lendülettel áttörte az indus arcvonal közepét. 

Porosz pedig megparancsolta, hogy tereljék arrafelé az elefántokat, 
amerre, megfigyelése szerint, rohamra indult a lovasság. De a lomha 
és nehezen mozduló állatok nem tudták utolérni a fürge lábú 
paripákat. Nyílvesszőiknek sem vették semmi hasznát a barbárok, 
mert szerfölött hosszúak és súlyosak, és csak úgy illeszthetők 
pontosan és megfelelőképp az idegre, ha az íjat előbb a földre állítják. 
De most a síkos talajon sehogy sem boldogultak, s amíg íjaik 
felajzásán erőlködtek, a fürge ellenség máris kiröpítette nyilait. 
Királyuk parancsszavára sem hallgattak már - ahogy ez gyakran 
megesik, amikor a fejevesztett népnek inkább a rémület parancsol, 


mint vezére -, és egyszeriben annyi parancsnokuk támadt, ahány 
kóbor csapatra szakadoztak. Egyesek azt parancsolták, hogy 
tömörüljenek csatarendbe, mások azt, hogy szóródjanak széjjel, ismét 
mások, hogy álljanak meg, némelyek pedig, hogy kerítsék be hátulról 
az ellenséget. Nem volt központi vezetés. Végül Porosznak néhány 
híve segítségével, akikben erősebb volt a szégyenérzet, mint a 
félelem, mégis sikerült összeterelnie a szétzüllött csapatokat. Ekkor 
újból megindult a makedónok ellen, és megparancsolta, hogy az 
elefántokat csapatai előtt tereljék. A szörnyetegek nagy félelmet 
keltettek, és szokatlan trombitálásuk nemcsak a lovakat, e mindentől 
riadozó állatfajtát, de még a harcosokat is elrémítette, és felforgatta 
csatarendjüket. 

A kevéssel előbb még győztes makedónok már-már azt nézték, hová 
is meneküljenek, amikor Nagy Sándor megparancsolta a könnyű 
fegyverzetű agrianusoknak és thrákoknak, akik csatározásokban jobb 
katonáknak bizonyultak, mint közelharcban, hogy támadjanak rá az 
elefántokra. Dárdazáport ontottak az állatóriásokra és a hajcsárokra, 
és már a phalanx is szívósan szorongatta a rémült ellenséget. De 
egyesek hebehurgyán támadtak az elefántokra, és maguk ellen 
ingerelték a megsebzett állatokat, amelyek eltaposták őket. A többiek 
okulhattak —  példájukból, hogy óvatosabban harcoljanak. A 
legborzalmasabb látvány az volt, amikor ormányukkal derékon 
ragadtak egy-egy fegyverest, és felnyújtották hajcsárjuknak. 

És még mindig nem dőlt el a harc, mert a makedónok hol üldözőbe 
vették az elefántokat, hol menekültek előlük, a küzdelem, váltakozó 
hadiszerencsével, egész nap elhúzódott, amíg különleges célra 
készített fejszéikkel neki nem estek az elefántok lábának, a feopisz- 
nak nevezett enyhe görbületű, sarlóhoz hasonló kardokkal pedig az 
elefántok ormányát metszették le. Minden eszközt felhasználtak, már 
nemcsak a haláltól, hanem a halált megelőző, újfajta kínoktól is félve. 

A sebektől agyongyötört elefántok végül is dühükben levetették és 
megtaposták a földre zuhant hajcsárokat, aztán csordákba verődtek, 
és inkább félelemtől, mint ádáz indulatoktól űzve, a csatasorok mögé 
menekültek. Ekkor Porosz, akit legtöbb katonája cserbenhagyott már, 
elefántja hátáról idejekorán elkészített vesszőkkel nyilakat árasztott a 
köréje sereglő makedónokra. Sokat megsebesített közülük távolról, de 
őt is mindenfelől könnyen célba vehették. Már kilenc nyílvessző ütött 
sebet hátán és mellén. Patakokban ömlött a vére, és erejét vesztve 
elengedte fegyverét, melyet eddig nem tudtak kiütni a kezéből. Még 
sértetlen elefántja nekidühödten újból a csatasorok közé rontott. 
Ekkor azonban a hajcsár észrevette, hogy a király petyhüdt 
végtagokkal, fegyverét elejtve, ájultan hever. Nyomban futásra 
ösztökélte az elefántot, mert Nagy Sándor már üldözőbe vette őket. 
De a makedón király számtalan nyíillövéstől sebzett lova erejét vesztve 
összerogyott, ám lovasát inkább letette, mint földre vetette. Nagy 
Sándor lovat váltott, ezért elmaradt az üldözésben. Eközben Taxilész 


indus király fivére, akit Nagy Sándor előreküldört, igyekezett 
rábeszélni Poroszt, hogy ne rohanjon a saját vesztébe, hanem adja 
meg magát a győztesnek. Porosz azonban, noha ereje kimerült már, és 
sok vére elfolyt, az ismerős hangra fejét felütve megszólalt: 

- Ismerem a hazaáruló és hitszegő Taxilész király fivérét. 

Majd egy ki nem lőtt nyílvesszővel úgy mellbe döfte, hogy a háta 
közepén jött ki a nyíl hegye. Utolsó hőstette után meggyorsította 
menekülése iramát, de a sok lándzsadöféstöl már az elefántot is 
elhagyta ereje. Porosz ezért megállította a menekülőket, és 
gyalogságát az üldözők ellen fordította. Nagy Sándor eközben már 
utolérte őket, s amint értesült Porosz konokságáról, megparancsolta, 
hogy egyetlen ellenszegülőnek se kegyelmezzenek, így aztán 
elárasztották nyilaikkal a gyalogosokat, és még Poroszt is, aki végül 
sebekkel elborítva lassanként lefelé csúszott az elefánt hátáról. Az 
indus hajcsár azt hitte, le akar szállni, és szokás szerint térdre 
parancsolta az állatot. Amint az letérdepelt, a többi elefánt is - mivel 
erre idomították őket - a földre ereszkedett. Ez a véletlen a győztesek 
kezére adta Poroszt és a többi indust. 

Nagy Sándor azt hitte, már megölték a barbár királyt, ezért 
megparancsolta, hogy fosszák meg ruháitól. A parancsra többen is 
odasereglettek, hogy Porosz páncélzatát és öltözetét lehúzzák. Ekkor 
az elefánt, ura védelmére kelve, megtámadta a fosztogatókat, és 
Poroszt újból a hátára emelte. Ezért mindenfelől nekitámadtak 
dárdáikkal, és halálra szurdosták, Poroszt pedig egy szekérre 
helyezték. Amint a király észrevette, hogy felnyitja a szemét, gyűlölet 
nélkül, szánalomtól megindultán így szólt hozzá: 

- Mily őrület hajszolt, te szerencsétlen, hogy megkísérelted a 
hadiszerencsédet, pedig hallhattad tetteimnek hírét, és Taxilész 
példájából közelről  megismerhetted kegyes  jóindulatomat a 
meghódoltak iránt? 

Porosz erre így felelt: 

- Megkérdeztél, hát válaszolok, olyan nyíltan, ahogy feltetted a 
kérdést. Azt hittem, senki nem erősebb nálam, mivel csak a magam 
erejét ismertem, a tiedet még nem tapasztaltam. A háború megtanított 
rá, hogy te erősebb vagy nálam. De még így is boldog vagyok, mert 
utánad én következem. 

Nagy Sándor újabb kérdésére, hogy szerinte most mit tegyen a 
győztes, így válaszolt: 

- Azt, amit ez a nap tanácsol neked, melyen saját szemeddel 
láthattad, mily múlandó a boldogság. 

Ezzel az intelemmel Porosz nagyobb szolgálatot tett önmagának, 
mintha könyörgött volna, mert Nagy Sándor nemcsak részvétre, 
hanem egyenesen tiszteletre méltónak találta rettenthetetlen lelki 
nagyságát, melyet még a balszerencse sem tört meg. Ugy 
gondoskodott a betegről, mintha az érte harcolt volna, s amint 
felgyógyult, általános meglepetésre, barátai sorába fogadta, majd a 


korábbinál nagyobb birodalmat adományozott neki. Valóban, Nagy 
Sándor semmiben sem volt szilárdabb és állhatatosabb, mint az igazi 
hősiesség és dicsőség csodálatában. De a hírnevet őszintébben 
becsülte az ellenségben, mint saját alattvalóiban, mert úgy vélte, 
honfitársai elhomályosíthatják nagysága fényét, de a legyőzött 
ellenség minél hatalmasabb volt, annál inkább növeli. 


IX. KÖNYV 


Nagy Sándor ez emlékezetes győzelem örömére - mellyel, mint 
remélte, kitárultak előtte Kelet kapui - áldozati állatokat öletett le a 
Napisten tiszteletére. Azután összehívta katonáit, s hogy minél 
lángolóbb buzgalommal vállalják a még előttük álló küzdelmeket, 
megdicsérte őket, majd kijelentette: a legutóbbi küzdelemben az 
indusok teljes haderejét felmorzsolták: ami előttük áll, gazdag 
zsákmánnyal kecsegtet, és az ország, ahová most készülnek, páratlan 
kincseiről nevezetes, mellettük olcsónak és hétköznapinak tetszenek a 
perzsáktól zsákmányolt holmik. Nemcsak a saját otthonukat, de még 
egész Makedóniát és Görögországot is  kirakhatják majd 
drágakövekkel és gyöngyökkel, arannyal meg elefántcsonttal. Pénzre 
és dicsőségre sóváran fogadkoztak a katonák, hogy ott lesznek, meg 
azért is, mert még sohasem csalatkoztak a király szavában. Nagy 
Sándor azután elbocsátotta őket jó reménnyel a szívükben, és 
megparancsolta, építsenek hajókat, hogy miután keresztül-kasul 
bejárta már Ázsiát, most a földet határoló tengerre is eljusson. A 
közeli hegyekben bőven akadt nyersanyag a hajóácsoláshoz, de amint 
a katonák nekigyürkőztek a favágásnak, soha nem látott, hatalmas 
óriáskígyók bukkantak elő. Orrszarvú, e másutt oly ritka állatfajta is 
élt a hegyekben. A rhinocerosz nevet egyébként a görögök adták az 
orrszarvúnak; a görögül nem tudó indusok a saját nyelvükön 
másképpen nevezik. 

A király átkelt egy folyón, és mindkét parton egy-egy várost 
alapított, majd vezéreit megajándékozta koronával és fejenként ezer 
arannyal; a többiek aszerint kaptak jutalmat, milyen közeli barátai 
voltak a királynak, milyen szolgálatokat teljesítettek. Abiszarész, aki 
már a Porosszal viselt háború előtt elküldte követeit Nagy Sándorhoz, 
most újabb követeket menesztett azzal az ígérettel, hogy minden 
parancsának engedelmeskedik, csak függetlenségét hagyja meg, mert 
nem élhet királyi hatalom nélkül, fogolyként viszont nem uralkodhat. 
Nagy Sándor megüzente neki: ha nehezére esik eljönnie hozzá, maga 
keresi fel őt személyesen. 

Aztán újból átkelt egy folyón, és India belseje felé tartott. 
Mérhetetlen kiterjedésű erdők vonultak itt, tele égig érő árnyas 
faóriásokkal. A legtöbb fa ágai vaskosak, mint egy-egy fatörzs, és a 
földig hajolnak, majd újból fölfelé görbülnek, és nem is fölegyenesedő 


ágaknak látszanak, hanem gyökerükből kinőtt fáknak. Az éghajlat 
kellemes errefelé, mert a nap hevét árnyék enyhíti, és mindenütt 
bővizű források csörgedeznek. Itt is temérdek kígyó nyűzsgött. 
Pikkelyük aranyfényben csillámlik, és mérgük veszedelmesebb minden 
más kígyó marásánál: akit megmarnak, az rögtön belehal, így volt ez, 
amíg a környékbeliek nem adtak gyógyírt a makedónoknak. Innen 
útra kelve, puszta vidékeken át, a Hüraótisz folyóhoz érkeztek. 
Ligetek virultak a folyóparton, sosem látott árnyas fákkal és lépten- 
nyomon felbukkanó, népes  vadpáva-falkákkal. Amint innen is 
továbbvonultak, ostromgyűrűbe zárták a közeli várost. A király 
túszokat szedett a városlakóktól, és adót vetett ki rájuk. 

Aztán elérkeztek ahhoz a helységhez, mely nagyvárosnak számított 
ezen a vidéken. Nemcsak erődfal védte, hanem egy mocsaras tó is. A 
barbárok szekereken vonultak ki, egymáshoz erősítették őket, így 
harcoltak. Lándzsával, fejszével felfegyverkezve, fürgén ugráltak 
egyik szekérről a másikra, hogy bajba jutott társaik segítségére 
siessenek. A makedónokat kezdetben elrémítette a hadviselésnek ez a 
szokatlan módja, mert a távolból ütöttek rajtuk sebet. De később már 
nem zavarta őket ez az otromba harci fogás, kétfelől közrefogták a 
szekereket, és lándzsával a viaskodó ellenségre támadtak. A király 
megparancsolta, vagdossák el a szekérsort összetartó köteleket, hogy 
az egymástól elkülönített szekereket könnyebben bekeríthessék. A 
barbárok nyolcezer embert veszítettek, végül visszamenekültek 
városukba. Másnap a makedónok mindenüvé  ostromlétrákat 
támasztottak, és megszállták a falakat. Néhány  városlakót 
megmentett a gyors menekülés: látva, hogy városukra pusztulás vár, 
átúsztak a mocsaras tavon, és óriási riadalmat keltettek a szomszédos 
városokban, mert hírét vitték, hogy legyőzhetetlen seregek, maguk az 
istenek érkeztek közéjük. 

Nagy Sándor a vidék letárolására Perdikkaszt küldte ki könnyű 
fegyverzetű csapatokkal, a haderő egy részét pedig Eumenészre bízta, 
hogy ő is megadásra kényszerítse a barbárokat; jómaga pedig 
megmaradt seregét ahhoz az erődhöz vezette, ahová a többi város 
lakói menekültek. A városlakók követeket küldtek ugyan, hogy 
kegyelmet kérjenek a királytól, de azért rendületlenül háborúra 
készülődtek, mert viszály tört ki közöttük, mely két pártra szakította 
őket. Egyesek úgy vélekedtek, hogy a megadással csak veszíthetnek, 
mások viszont, hogy nincs erejük az ellenállásra. De sehogy sem 
sikerült közös elhatározásra jutniuk, közben pedig a megadás 
szószólói kinyitották a városkapukat, és bebocsátották a makedón 
sereget. Nagy Sándor méltán sújthatta volna haragjával a háború 
híveit, mégis mindenkinek megkegyelmezett, túszokat szedett, aztán 
útra kelt a legközelebbi város felé. A túszokat a sereg előtt vezették. 
Amikor a falakon álló városlakók felismerték bennük a saját 
fajtájukbelit, szóba elegyedtek velük. A túszok elbeszélték, mily 
kegyes, egyszersmind mily erős a makedón király, és ezzel megadásra 


ösztönözték honfitársaikat. Nagy Sándor a többi, hasonlóképpen 
meghódolt várost is oltalmába fogadta. 

Ezek után Szopithész birodalmába érkeztek. A barbárok szerint ez a 
néptörzs értelmesebb a többinél, és erkölcsösen él. A szabad emberek 
gyerekeit nem szüleik tetszése szerint táplálják és nevelik, hanem 
azok belátása szerint, akiket a gyerekek nevelésével megbíztak. Ha 
feltűnő fogyatékosságot észlelnek a gyermeken, akár a legcsekélyebb 
hibát teste bármely részén, megölik. Nem az előkelő származás és a 
fényes hírnév alapján kötnek házasságot, hanem testalkatuk szerint 
választják ki egymást, mert ezt becsülik gyermekeikben is. 

A várost, amely ellen Nagy Sándor megindult seregével, Szopithész 
védelmezte. A kapuk zárva voltak, de egyetlen fegyveres sem 
mutatkozott a falakon és a tornyokon. A makedónok találgatták, vajon 
a várost elhagyták-e lakói, vagy cselből rejtőztek el. Ekkor váratlanul 
teltárult az egyik kapu, és két felnőtt fiával kilépett rajta az indus 
király, aki fenséges termetével fejjel kimagasodott a többi barbár 
közül. Bíborral és arannyal átszőtt ruhája bokáig ért, drágakövekkel 
kirakott aranysarut viselt, karján igazgyöngyök ékeskedtek, füléből 
lángtüzű, hatalmas ékkövek függtek. Berillkővel díszített aranypálcát 
hozott, melyet átnyújtott a királynak, arra kérve, fogadja el mint uruk 
és parancsolójuk. Aztán saját maga, fiai és néptörzse nevében 
meghódolt előtte. 

Nemes fajtájú vadászkutyák élnek azon a vidéken. Mondják, hogy 
amint megszimatolják a vadat, visszafojtják ugatásukat; legádázabb 
ellenségeik az oroszlánoknak. Szopithész, hogy erejüket bemutassa 
Nagy Sándornak, megparancsolta, tereljenek be a rácsokkal elkerített 
karámba egy óriási oroszlánt, és szabadítsanak rá kutyákat, de ne 
többet, mint négyet. A kutyák villámgyorsan megragadták a 
vadállatot. Ekkor a kutyák egyik őre megragadta az oroszlánba 
kapaszkodó egyik véreb lábát, és ütötte-verte, de mert így sem tudta 
letépni, karddal levágta a kutya egyik lábát. De még így sem tudta 
megtörni szívós kitartását. Ekkor újra nekigyürkőzött, s a kutya másik 
lábát is levágta, majd amikor az így sem tágított az oroszlántól, 
kardjával összevissza kaszabolta. A véreb még halódva is a 
megsebzett oroszlánba vájta fogait: a hagyomány szerint ily heves 
vadászszenvedélyt oltott a természet ezekbe az állatokba. Jómagam 
több dolgot leírok, mint amennyit elhiszek; de nem akarom sem 
igaznak állítani azt, amiben kételkedem, sem elhallgatni azt, amit 
hallottam. 

Nagy Sándor meghagyta tehát Szopithészt királyságában, s mihelyt 
csatlakozott hozzá Hephaisztión, aki időközben más területeket 
hódított meg, a Hüpaszisz folyó felé vette útját. 

A legközelebb eső néptörzs királya Phégeusz volt, aki 
megparancsolta alattvalóinak, hogy továbbra is csak műveljék 
földjeiket, ő pedig ajándékokkal járult Nagy Sándor elé, és 
kijelentette, hogy egyetlen parancsának teljesítését sem tagadja meg. 


A király két napig időzött nála, majd harmadnap elhatározta, hogy 
átkel a folyón. A Hüpasziszon azonban nemcsak nagy víztömege, 
hanem sziklazátonyai miatt is bajos volt az átkelés. Nagy Sándor 
részletesen kikérdezte Phégeuszt, és megtudta tőle, hogy a folyón túl 
tizenkét napi járóföld áll előtte üres pusztaságokon át, majd a 
Gangeszhez érkezik, egész India leghatalmasabb folyamához. A 
Gangesz túlsó partján a gangaridák és a praszioszok néptörzse lakik. 
Királyuk, Aggramész, húszezer lovassal és kétszáz gyalogossal 
megszállta az utakat, ezenfelül kétezer négyfogatú harcszekeret 
vonultatott fel, s ami a legrémítőbb, még elefántokat is, kereken 
háromezret. Phégeusz így mondta. A király hihetetlennek találta 
mindezt. Ezért megkérdezte a kíséretében levő Poroszt, hihető-e, amit 
hallottak. Porosz megerősítette, hogy csakugyan nem ok nélkül 
emlegetik e néptörzs és birodalom erejét, királyuk azonban nem 
előkelő születésű, igen alacsony sorból származik, apja ugyanis 
borbély volt, aki alig kereste meg a betevő falatot, de nem éppen rút 
külsejéért megkedvelte őt a királyné. Az ő pártfogásával aztán 
befurakodott az akkor uralkodó király bizalmas barátai körébe, majd 
eltette láb alól a királyt, és ármányos módon, a királyi gyermekek 
gyámságának ürügyével, megkaparintotta a hatalmat. Aztán sorra 
megölette a király árváit, és fiúgyermeket nemzett, azt, aki most 
uralkodik. Alattvalói gyűlölik és megvetik Aggramészt, aki inkább apja 
foglalkozására emlékezteti őket, mint valódi királyra. 

Porosz szavai gondokat ébresztettek Nagy Sándorban. Az ellenséget 
és az elefántokat semmibe vette, de a vidék természeti viszonyai és a 
folyók ereje miatt aggódott. Szédítő feladatnak látszott az emberlakta 
világ végére sodródott népeket felkutatni és országaikat feldúlni; ám 
dicsszomja és olthatatlan sóvárgása a hírnév után nem ismert 
megközelíthetetlen helyet, elérhetetlen távolságot. Időnként mégis 
elfogta a kétség: vajon a makedónok, akik oly mérhetetlen földeket 
bejártak már, akik hadviselésben és táborozásban öregedtek meg, 
követik-e majd az útjukat álló folyókon, a mostoha természet előttük 
tornyosuló számtalan akadályán keresztül? Hiszen annyi zsákmányt 
szereztek már, nem élveznék-e most szívesebben fáradságuk 
gyümölcsét, mint újabb zsákmányért törjék magukat? Az ő vágyai 
mások, mint a katonáké: ő az egész földkerekség uralmának álmát 
dédelgeti lelkében, és terve megvalósításának még csak a küszöbén 
áll, a küzdelmekben kimerült katonák ellenben arra vágynak, hogy 
szűnjenek meg végre a veszedelmek, és mielőbb élvezhessék 
fáradalmaik gyümölcsét. 

Sóvár vágyakozása végül mégiscsak fölülkerekedett a józan észen. 
Összehívta a katonákat, és így beszélt hozzájuk: 

- Jól tudom, katonáim, hogy az utóbbi napokban India lakói 
szántszándékkal sok olyasmit fecsegtek, amivel rátok ijeszthettek. De 
már nem ismeretlen előttetek a hazudozók üres fecsegése. Ugyanígy 
rémitgettek titeket a perzsák Kilikia hegyszorosaival, Mezopotámia 


síkságaival, a Tigrissel és az Euphratésszel, és az egyiken gázlót 
találtunk, a másikon hidat építettünk, és átkeltünk. A szóbeszéd 
sohasem fest valódi képet, szúnyogból elefántot csinál. A mi dicső 
hírnevünk is, noha szilárd alapon nyugszik, mégis főképp tetteink 
felnagyításából ered. Ki hitte volna még nemrégiben, hogy bárki is 
túléli a házfalaknak tetsző elefántokkal való viaskodást, az átkelést a 
Hüdaszpészen, és még sok egyebet, amiről rémítőbb hallani, mint a 
valóságban megismerni? Istenemre, már réges-rég megfutamodtunk 
volna Ázsiából, ha elijesztene bennünket a sok mese. Csak nem 
hiszitek el, hogy itt az elefántcsordák népesebbek, mint másutt a 
marhacsordák? Hiszen az elefánt ritka állat, nem egykönnyen ejthető 
fogságba, megszelídíteni is nehéz! Éppily hazug a seregszemle is, 
mely felsorolta a gyalogos és lovas csapatok számát. Mert minél 
szélesebb mederben árad szét a folyó, annál lassúbb a sodrása; a szűk 
partok közé szorított, keskeny ágyban tajtékzó folyó sebesen 
hömpölyög, de a rohanó ár is lecsöndesül, ha medre kiszélesedik. 
Ezenkívül a legfőbb veszedelem a parton vár minket, ahol az ellenség 
kikötni készülő hajóinkra les. Eszerint, ahány folyó utunkba akad, 
megannyi kudarccal fenyeget a partraszállás. De tegyük fel, mindez 
így van. Ebben az esetben mi rémit el titeket: a vadállatok nagysága, 
vagy az ellenség sokasága? Ami az elefántokat illeti, itt a legutóbbi 
példa: ádázabban támadtak gazdáikra, mint miránk, ormótlan nagy 
testüket bárdokkal meg sarlókkal szétdaraboltuk. De hát mit számít, 
hányan vannak - annyian, mint Porosznál, vagy háromezren -, hiszen 
láthattuk: egyet-kettőt megsebeztünk, a többi menten futásnak eredt. 
Meg aztán kevés elefánt is nehezen irányítható, hát még ha annyi 
ezret összecsődítenek! Csak egymást taszigálják, mert hatalmas 
testük otromba tömegétől nem férnek el, menekülni sem tudnak. 
Nekem bizony nem kellenek ezek az állatok, még akkor sem 
vonultatnám fel őket a harcmezőn, ha lennének elefántjaim, mert jól 
tudom, hogy veszedelmesebbek gazdáikra, mint az ellenségre nézve. 
Igen ám, de a lovasok és a gyalogosok sokasága is megfélemlít titeket! 
Valóban,  hozzászoktatok, hogy maroknyi csapat ellenséggel 
harcoljatok, és most először kerültök szembe tengernyi tömeggel. A 
makedónok a túlerővel szemben is győzhetetlenek, erejükről 
tanúskodik a Granikosz folyó, a perzsák vérével öntözött Kilikia és 
Arbela, ahol megvert ellenségeink csontjai borítják a csatamezőt. 
Győzelmeitekkel már kipusztítottátok Ázsia népességét, csak utána 
kezdtetek számlálgatni az ellenség légióit. Amikor áthajóztunk a 
Helleszpontoszon, még eltöprenghettünk volna, mily kevesen is 
vagyunk; de most már követnek minket a szkíthák, segítségünkre 
sietnek a baktriaiak, sorainkban küzdenek a dahák és a szogdok. De 
az ő tömegükben nincs bizodalmam. A ti vitézségetekre építek, a ti 
hősiességetek jövendő háborúim biztosítéka és záloga. Amíg veletek 
állhatok a csatasorban, nem számlálgatom sem a saját seregemet, sem 
az ellenségét; csak duzzadjon szívetek a harci kedvtől és a belém 


vetett bizalomtól! Harcainknak és fáradalmainknak nem a kezdetén, 
hanem a végén állunk: elérkeztünk napkeletre és az Óceánhoz. Ha 
vissza nem tart a gyávaság, meghódítjuk a föld végső határát, és 
győztesként térünk vissza hazánkba. Ne tegyetek úgy, mint a renyhe 
földműves, aki restségében veszni hagyja az érett termést! Nagyobb a 
jutalom a kockázatnál, mert gazdag, és nem harcias nép lakta vidék 
ez. Ennélfogva most nem annyira dicsőségünket növelő, mint inkább 
zsákmányszerző hadjáratra vezérellek benneteket. Méltók vagytok 
arra, hogy hazavigyétek mindazt a kincset, amit India partjaira kivet a 
tenger, méltók, hogy mindent megízleljétek, és semmiről se mondjatok 
le félelemből. Igazi magatokra, dicsőségetekre, mellyel felülmúltátok 
az emberi teherbírás legfelső határait, kölcsönös jószolgálatainkra, 
melyekkel győzhetetlenül törünk célra, kérve kérlek benneteket, ne 
hagyjatok cserben engem, tanítványotokat és bajtársatokat, nem 
utolsósorban királyotokat, aki most az emberi sikerek végső határához 
közeledem. Minden másban parancsoltam nektek, ebben az egyben ti 
köteleztek hálára engem. Én kérem ezt tőletek, aki sohasem küldtelek 
titeket veszedelembe úgy, hogy ne magam jártam volna legelől, aki 
nemegyszer pajzsommal fedeztem csatasoraitokat. Ne törjétek össze 
kezemben a pálmaágat, mely egy sorba emel Héraklésszel és Liber 
atyával, ha nem tör ellenem az irigység. Engedjetek hát kérésemnek, 
és szólaljatok meg végre ti, konok hallgatók. Hol marad kiáltásotok, 
harci kedvetek jele? Hol van az én makedónjaimnak régi tekintete? 
Nem ismerek rátok, katonáim, és úgy látszik, ti sem énrám. Már 
régóta süket fülekbe harsogok, elhidegült és hajthatatlan lelkeket 
igyekszem felrázni. 

Mivel a katonák lehorgasztott fejjel tovább hallgattak, a király így 
folytatta: 

- Nem tudom, mit követtem el ellenetek meggondolatlanul, hogy 
még csak rám sem akartok tekinteni. Ugy tetszik, mintha 
pusztaságban lennék. Senki sem felel, de még csak nem is ellenkezik. 
Hát kinek beszélek? És mit sürgetek? A ti dicsőségeteket és 
nagyságotokat akarom megszilárdítani. Hol vannak azok, akik 
nemrégiben még versengtek, hogy melyikük hordozza sebesült királya 
testét? Cserbenhagytatok, megcsaltatok, az ellenség martaléka 
lettem. De egymagam is folytatom utam. Vessetek folyók és vadállatok 
és olyan néptörzsek elé, akiknek a nevétől reszkettek! Majd akad, aki 
követ engem, ha ti cserbenhagytok: velem tartanak a szkíthák és a 
baktriaiak, akik nemrégen még ellenségeink voltak, és most 
sorainkban harcolnak. A hadvezér inkább haljon meg, de ne 
könyörögjön! Menjetek csak haza! Menjetek és ujjongjatok, hogy 
cserbenhagytátok királyotokat! Én itt megtalálom a győzelem útját, 
amelyben ti nem hisztek többé, vagy a dicsőséges halált. 


De még erre sem jött ki egyetlen hang sem a katonák torkán. Arra 
vártak, hogy a vezérek és főemberek megmagyarázzák a királynak: a 
sebektől és az örökös fáradalmaktól elgyötört katonák nem 
vonakodnak a szolgálattól, csak nem tudják már ellátni. Félelemtől 
dermedten álltak, szemüket a földre sütötték. Aztán halk moraj 
támadt soraikban, majd sóhajtozni kezdtek, és lassanként szabadabb 
kitörést engedtek fájdalmuknak. Könnyeiket látva a király haragja 
szánalomra fordult, s még ő sem tudta visszafojtani a sírást, akárhogy 
igyekezett is. Végül, amikor már az egész gyülekezet zokogott, a sok 
tétovázó közt egyedül Koinosz merészelt odamenni az emelvényhez, 
jelezve, hogy szólani szeretne. Amint a katonák észrevették, hogy 
leveszi sisakját - mert így illett a királyt megszólítani -, kérték, hogy 
az egész sereg nevében beszéljen. Koinosz ekkor így szólt: 

-  Távoztassanak el tőlünk az istenek minden szentségtörő 
gondolatot, és valóban el is távoztattak, mert ugyanolyan érzülettel 
vagyunk irántad, mint mindig, oda megyünk, ahová parancsolod, 
harcolunk, kockára tesszük életünket, vérünket áldozzuk, hogy 
nevedet megőrizzük az utókor számára. Ezért, ha kitartasz terved 
mellett, követünk, ahová csak kívánod, vagy előtted járunk; akár 
fegyvertelenül, mezítelenül, erőtlenül is. De ha hallani akarod 
katonáid őszinte szavát, melyet a végső szükség ad ajkukra, kérlek, 
szentelj jóindulatú figyelmet azoknak, akik állhatatosán követnek 
téged, királyukat és vezérüket, és mindenüvé követni fognak, amerre 
indulsz. Nagy tetteiddel katonáidat is meghódítottad, király, nemcsak 
az ellenséget. Véghezvittük már mindazt, amire halandó ember képes. 
Bejártuk a tengereket, a földeket, és már jobban ismerünk mindent, 
mint a helybéliek. Most szinte a világ végén vetettük meg a lábunkat. 
Más világba készülsz behatolni, és az indusok előtt is ismeretlen 
Indiát akarod felkutatni, kifüstölni rejtett odúikból e vadállatok és 
kígyók közt élő népeket, hogy olyan földeken is tündököljön diadalod, 
melyeket már nem ragyog be a nap. Elgondolásod méltó 
szellemedhez, de számunkra szédítően magas. A te hősiességed 
szüntelenül növekszik, a mi erőnk már a végét járja. Tekints 
elgyengült testünkre, melyet számtalan seb borít, számtalan forradás 
éktelenít. Fegyvereink éle kicsorbult, nincs már mivel harcolnunk. 
Perzsa gúnyát öltöttünk magunkra, mert otthonról nem küldhetnek 
utánunk ruhát, idegen életmódba süllyedtünk. Hány embernek van 
még páncélja közülünk? Kinek maradt meg a lova? Kérdezd csak meg, 
hány katonának maradt még rabszolgája a zsákmányból. Mindenkit 
legyőztünk, és mindenben hiányt szenvedünk. Es nem a fényes 
zsákmányért harcolunk, mert amit a háborúban szereztünk, 
elfecséreljük a háborúra. Ezt a gyönyörű hadsereget akarod a 
vadállatok elé vetni mezítelenül? Meglehet, hogy számukat 
készakarva eltúlozzák a barbárok, de hogy sokan vannak, azt még a 
hazugságokból is kihámozom. De ha még mindig az a szándékod, hogy 
India belsejébe hatolj, a déli vidék kevésbé kopár; ha azt 


meghódítottuk, nyitva az út előttünk a tengerig, mellyel maga a 
természet szabott határt az emberi törekvéseknek. Miért kerülő úton 
törsz a dicsőségre, hiszen csak a kezedet kell érte kinyújtanod, így is 
rátalálunk az Oceánra. Ha csak nem vágyol kóborolni, így elérünk a 
célhoz, ahová sorsod vezérel. Jobbnak láttam, ha mindezt szemtől 
szembe mondom el neked, mint hátad mögött a katonáknak. Nem 
azért tettem, hogy a körülöttünk felsorakozott sereg kegyeibe 
férkőzzem, hanem, hogy inkább nyílt beszédet, mint fojtott pusmogást 
hallj. 

Amint befejezte szavait, a katonák mindenünnen kiáltozásban és 
jajveszékelésben törtek ki, és megilletődött hangon királyuknak, 
atyjuknak, uruknak szólították Nagy Sándort. Majd néhány vezér is 
könyörögve fordult hozzá, különösen az öregebbek, akiknek 
mentegetőzése koruknál és tekintélyüknél fogva nagyobb súllyal esett 
a latba. A haragvó király nem tudta a makacsul hallgatókat sem 
megdorgálni, sem lecsöndesíteni. Ezért tanácstalanul leszállt az 
emelvényről, sátrába zárkózott, és megtiltotta, hogy barátain kívül 
bárki is belépjen. Két napig emésztődött haragjában. Harmadnap 
előjött, és megparancsolta, hogy négyszögletes kövekből emeljenek 
tizenkét oltárt hadjárata emlékére, majd kiszélesíttette a tábor 
védőfalait is, és a test arányainál tágasabb házakat készíttetett, hogy 
nagyszabásúvá tegyen mindent, csodálatos, de megtévesztő emlékül 
az utókor számára. 

Innen a már egyszer megtett úton visszafelé haladt, és letáborozott 
az Akeszinész folyónál. Itt Koinosz váratlanul megbetegedett és 
meghalt. A király elsiratta ugyan, de hozzáfűzte, hogy e néhány nap 
kedvéért szőtte azt a hosszú beszédet, mintha csak egymaga készülne 
vissza Makedóniába. Eközben már vízre bocsátották a király 
parancsára megépített hajóhadat. Memnón Thrákiából utánpótlásul 
ötezer lovast hozott magával, ezenfelül Harpalosztól hétezer gyalogost 
és huszonötezer arany- és ezüstmetszetű pajzsot is. Nagy Sándor 
szétosztotta ezeket, és megparancsolta, hogy égessék el a régi 
pajzsokat. A két indiai királyt. Poroszt és Taxilészt, akik mint régi 
ellenségek gyűlölték egymást, kibékétette, és rokoni kapcsolattal 
megerősítette barátságukat. Mindkettőt meghagyta a maga 
királyságában. Jó hasznát vette a  hajóépítésben nagy 
hozzáértésüknek, mert ezer hajóval készült az Oceánra. 

Két várost is alapított, az egyiket Nikaiának, a másikat 
Bukephalának nevezte el, az utóbbit elveszett lováról, s az állat 
emlékének szentelte a várost. Aztán elrendelte, hogy az elefántok és a 
málhás szekerek szárazföldi úton kövessék, ő pedig lefelé hajózott a 
folyón, és mintegy negyven stádiumot tett meg naponta azzal a 
számítással, hogy alkalmas helyeken időnként partra teszi majd 
seregét. 


Elérkeztek arra a vidékre, ahol a Hüdaszpész felveszi az 
Akeszinészt, és onnan a sziboszok országának határa felé siet. Ez a 
néptörzs azt vallja, hogy őseik Héraklész kíséretében jártak egykor, de 
betegségük miatt hátramaradtak, és megszállták azt a vidéket, ahol 
most ők élnek. Öltözetük vadbőr volt, fegyverzetük buzogány. Sok 
mindenben megőrizték eredetük emlékeit, jóllehet a görög szokások 
már rég elavultak. Itt partra szállt Nagy Sándor, majd folytatta útját, 
és kétszázötven stádiumot előrehaladva letarolta a vidéket, fővárosát 
pedig ostromgyűrűbe zárta. Negyvenezer ottani gyalogos vonult 
ellene. A király átkelt a vízen, és megfutamította az ellenséget, majd 
ostrommal bevette városukat, ahová bezárkóztak. A fiatalkorúakat 
megölette, a többit magával hurcolta. Aztán ostrom alá fogott egy 
másik várost is, de a védők nagy erővel visszaverték, s eközben sok 
makedón katonát vesztett. Mindamellett szívósan folytatta az 
ostromot, úgyhogy a városlakók reményüket vesztve felgyújtották a 
házakat, és gyermekestül, feleségestül bennégtek. Ujfajta küzdelem 
támadt, mert a helybeliek szították, az ostromlók oltották a tüzet. 
Lakói elpusztítani, ostromlói megmenteni igyekeztek a várost: ennyire 
felforgatja a háború még a természet törvényeit is ! 

A fellegvár sértetlen maradt. Nagy Sándor helyőrséget hagyott 
hátra benne, majd körülhajózta a várat. A Gangesz után egész India 
három legnagyobb folyója védelmezi hullámaival ezt az erődöt. 
Északon az Indus folyik el mellette, délen az egybeömlö Akeszinész és 
Hüdaszpész. A folyók egyesülése különben akkora hullámokat ver, 
mint a tengerár, és a sok zavaros iszaptól, melyet az összecsapó 
vizgörgetegek mindegyre felkavarnak, keskeny mederbe szorul az 
egyébként hajózható folyó. 

Mivel az egymásnak torlódó hullámok majd elölről, majd oldalról 
ostromolták a makedónok gályáit, a hajósok felvonták a vitorlákat. De 
munkájukban hol a hullámverés, hol a folyók rohanó áradata 
háborgatta őket. Két nagyobb méretű hajó mindnyájuk szeme láttára 
elsüllyedt, de a könnyebb gályák, noha azokat sem lehetett 
kormányozni, mégis sértetlenül partra vetődtek. A király hajóját egy 
viharos erejű örvény elragadta, megpörgette és oldalt döntötte, 
úgyhogy irányítás nélkül sodródott tova. Nagy Sándor már levetette 
ruháit, hogy a folyóba ugorjon; barátai a közelben úszkáltak, hogy 
kimentsék. Egyaránt veszedelmesnek látszott az úszás is, a hajón 
maradás is. Ezért óriási erőfeszítéssel nekifeküdtek az evezőknek, s 
amennyi erő emberbe fér, mind beleadták, hogy kivergődjenek az 
egymáshoz csapódó vízgörgetegek közül. Szinte úgy rémlett, a 
hullámok kettéhasadnak, az örvények visszahúzódnak. Végül sikerült 
kiragadniuk a hajót az örvényből, de az nem a partra siklott, hanem a 
legközelebbi zátonyra sodródott. Valóságos háború zajlott le a 
vízárral. Nagy Sándor mindegyik folyónak oltárt emeltetett és 
áldozatot mutatott be, majd harminc stádiummal továbbhajózott. 


Innen a szudrakák és a malloszok országába érkeztek. E néptörzsek 
máskor háborúskodni szoktak egymással, de most a közös 
veszedelemben összefogtak. Kilencvenezer gyalogos katonájuk állt 
fegyverben, ezenkívűl tízezer lovasuk és kilencszáz négyfogatú harci 
szekerük. A makedónok azt hitték, már minden megpróbáltatáson túl 
vannak, s amint megtudták, hogy most új háború vár rájuk India 
legvadabb néptörzseivel, a — hirtelen ijedtségtől — egészen 
megdermedtek. Ismét kitört a zúgolódás a király ellen, hogy 
kényszerből lemondott ugyan a Gangesz folyóról és a többiről, mely 
azon túl van még, de a háborút nem fejezte be, csak máshová helyezte 
át a színteret, és zabolátlan néptörzsek martalékául veti őket, hogy 
vérükkel nyissanak előtte utat az Oceánhoz. Magával hurcolja őket túl 
a napon és a csillagokon, olyan vidékekre, melyeket a természet 
elrejtett a halandók szeme elől. Mindegyre új ellenség támad újfajta 
fegyverekkel, és ha szétverik, megszalasztják is őket, ugyan miféle 
jutalom vár rájuk? Homály és sötétség, a mély tengerre boruló őrök 
éjszaka, irdatlan szörnyetegek  falkáitól hemzsegő feneketlen 
szakadék, mozdulatlan hullámok, amelyekben még a természet is 
erőtlenül elhal. 

A király, akit jobban aggasztott a katonák nyugtalankodása, mint a 
saját gondjai, összehívta seregét, és megmagyarázta nekik, hogy 
harciatlan néptől ijedtek meg. Különben is e néptörzseken kívül többé 
már senki sem állja útjukat, s így, miután bejárták a földkerekséget, 
végre a világ végére érkeznek, s ezzel fáradalmaiknak is vége szakad. 
A kedvükért, mert annyira féltek, lemondott a Gangeszről és a folyón 
túli sokféle népről, arrafelé vette útját, ahol ugyanolyan dicsőség, de 
kevesebb veszedelem vár rájuk. Hamarosan megpillantják az Oceánt, 
máris arcukba csap a tenger levegője. Ne sajnálják tőle a sóvárgott 
dicsőséget! Ha átlépik Héraklész és Liber atya határait, csekély 
fáradozással halhatatlan hírnevet szereznek királyuknak. Tegyék 
lehetővé számára, hogy hazavonuljon Indiából, ne meneküljön ! 

Minden tömeget, de kivált a katonanépet könnyen elragadja a 
lelkesedés. Ezért éppoly könnyű lázadásra bujtogatni, mini 
lecsendesíteni a forrongást. Még soha ilyen harcias kiáltások nem 
harsantak fel a seregben. Biztatták a királyt: csak vezérelje őket az 
istenek segítségével, hogy túlszárnyalja vetélytársai dicsőségét. Nagy 
Sándor örömmel hallgatta kiáltozásukat, és nyomban támadásra 
indult. Az ellenség, a két legerősebb indus néptörzs, alaposan 
felkészült a háborúra. Vezérük a szudrakák nemzetségéből való, 
kiváló férfi volt: a hegy lábánál ütött tábort, és tüzet gyújtatott 
mindenfelé, hogy azt a látszatot keltse, mintha tengersokan volnának. 
Katonái kiáltozással és jellegzetes üvöltözéssel igyekeztek ráijeszteni 
a nyugovóra tért makedónokra, de mindhiába. Már hajnalodott, 
amikor bizalommal és reménnyel eltelve megparancsolta elszánt 
katonáinak, hogy ragadjanak fegyvert, és álljanak hadirendbe. A 
barbárok azonban - senki sem tudja, vajon félelemből, vagy mert 


lázadás tört ki köztük - hirtelen megfutamodtak, és megszállták a 
járhatatlan és nehezen megközelíthető hegyeket. Nagy Sándor 
üldözőbe vette seregüket, de hasztalan; málhás szekereiket azonban 
sikerült kézre kerítenie. 

Aztán a szudrakák városa alá siettek, ahová az ellenség zöme 
bemenekült, noha a falakban sem bíztak jobban, mint a fegyverekben. 
A makedón király már felvonult seregével, amikor a jövendőmondó 
sietve figyelmeztette, hogy ne indítson ostromot, vagy legalább 
halassza el, mert a jósjelek szerint veszélyben forog élete. A király 
ránézett Démophónra - mert ő volt a jós -, és kijelentette: 

- Ha valaki téged igy megzavarna, miközben mesterségedben 
buzgólkodol és a zsigereket kémleled, biztos vagyok benne, hogy 
zokon vennéd, és bosszankodnál érte. 

S amikor Démophón csak erősködött, hogy így mutatták a jósjelek, 
a király ekképp válaszolt: 

- Hát nem érted, hogy annak, akinek nem a barmok belső részei, 
hanem hatalmas tervek lebegnek a szeme előtt, nincs nagyobb 
kerékkötője, mint a babonától elvakult jós? 

Majd mit sem késlekedve megparancsolta, hogy támasszák a 
falakhoz az ostromlétrákat, s míg a többiek még tétováztak, ő máris 
felkapaszkodott. Keskeny volt a fal koronája, és peremét nem fogazat 
csipkézte, mint másutt, hanem összefüggő, áthághatatlan mellvédet 
alkotott. A király ezért inkább függeszkedett, mint állt a fal szegélyén, 
és pajzsával igyekezett a mindenünnen záporozó nyilakat felfogni, 
melyekkel messziről, a tornyok tetejéről elárasztották. A katonák nem 
siethettek segítségére, mert felülről őket is nyíllal lőtték. Végül 
szégyenérzetük mégis felülkerekedett a veszedelem nagyságán, mert 
látták, hogy tétovázásukkal az ellenség kezére adják a királyt. De a 
sietség csak késleltette a segítséget, mert ahogy versengve 
kapaszkodtak fölfelé, úgy megterhelték az ostromlétrákat, hogy azok 
leszakadtak, a katonák földre zuhantak, s ezzel utolsó reménységétől 
is megfosztották a királyt. Oly elhagyatottan állt a népes sereg szeme 
előtt, mint valami pusztaságban. 

És már elfáradt bal karja, amellyel jobbra-balra forgatva pajzsát, 
felfogta a nyílvesszőket, miközben barátai egyre kiabáltak, hogy 
ugorjon le közéjük, készen állnak, hogy felfogják. Ekkor olyan 
hihetetlen és hallatlan merészségre vetemedett, mely sokkal inkább 
vakmerősége, mint fényes dicsősége hírnevét öregbítette. Azt tette 
ugyanis, hogy hirtelen lendülettel levetette magát az ellenségtől 
hemzsegő városba, holott alig remélhette, hogy ott karddal a kezében 
drágán adhatja életét, hiszen azon nyomban rárontanak, és élve 
elfoghatják, mielőtt még a lábára áll. De sikerült úgy egyensúlyoznia 
testét, hogy mindjárt talpon termett, és összecsapott az ellenséggel. 
Szerencséje még arról is gondoskodott, hogy be ne keríthessék. A 
faltól nem messzi öreg fa állt, mely mintha egyenesen a király felé 
tárta volna sűrű lombbal borított oltalmazó ágait. Nagy Sándor 


nekivetette hátát a vaskos fatörzsnek, nehogy bekeríthessék, és 
pajzsával felfogta a szemből rázúduló nyilakat. És noha egész sereg 
támadt messziről egyetlen emberre, senki sem merte megközelíteni, s 
így több nyílvessző érte a faágakat, mint a pajzsot. 

A király oldalán harcolt először is fényes hírneve, aztán a a 
kétségbeesés, mely oly gyakran küldi az embert a dicső halálba. De 
egyre özönlött az ellenség. Nagy Sándor pajzsát már a nyilak sűrű 
zápora verte, sisakját betörték a kövek, térde roskadozott a szüntelen 
erőfeszítéstől. Ekkor a legközelebb állók vigyázatlanul és megvetően 
rárohantak, de ő úgy sújtott le kardjával kettőre, hogy azok élettelenül 
terültek el. Ezután már senkinek sem volt kedve közelebb 
merészkedni hozzá, csak távolról röpítettek feléje dárdákat és 
nyilakat. 

A király, noha mindenfelől támadták, továbbra is vitézül védekezett, 
egész testét két térde tartotta. Ekkor az egyik indus oly erővel 
eresztette belé kétkönyök hosszú nyílvesszőjét - mert az indusok 
nyilai, mint már említettük, ekkorák voltak -, hogy mellvértjét átütve 
jobb felébe fúródott, valamicskével a dereka fölött. A nyíl ütötte 
sebből patakzott a vér. Nagy Sándor eleresztette pajzsát, mint a 
haldokló, és gyengeségében még ahhoz sem volt ereje, hogy jobb 
kezével kitépje sebéből a nyilat. Megsebzője ujjongó örömmel 
odafutott, hogy kifossza a holttestet. Nagy Sándor, amint idegen kéz 
érintését érezte, gondolom, a súlyos gyalázattól felháborodva, 
összeszedte minden erejét, és tőrét az ellenség védtelen oldalába 
merítette. A király körül három holttest hevert; a távolabb állók kővé 
meredten bámultak. Ő pedig, hogy inkább küzdelemben oltsák ki 
életét, utolsó erejével pajzsára támaszkodva igyekezett felemelkedni. 
De ahhoz már nem volt ereje, hogy lábra álljon, ezért jobb kezével 
megragadva a lecsüngő faágakat, megkísérelt felkelni. De még így 
sem sikerült felegyenesednie, újból térdre esett, és kézmozdulattal 
hívta ki az ellenséget: akad-e köztük, aki össze mer csapni vele. 

Végre Peukesztész a város másik végén szétverte a fal védelmezőit, 
és a király nyomában haladva segítségül érkezett. Nagy Sándor, amint 
megpillantotta őt, úgy vélte, már nem azért jön, hogy életét mentse, 
hanem hogy vigasztalója legyen a halálban, ezért kimerülten pajzsára 
hanyatlott. Aztán megjelent Timaiosz, majd nemsokára Leonnatosz és 
Arisztonosz is odaérkezett. Az indusok is, amint megtudták, hogy a 
király a falakon belül van, mindenki mást otthagyva, odasereglettek, 
és megrohanták a védelmezőket. Timaiosz, számos sebbel a mellén, 
hősies küzdelemben elesett. Peukesztészt is három nyíllövés érte, de 
pajzsával mégsem önmagát, hanem a királyt oltalmazta; Leonnatosz, 
miközben távol tartotta a mohón odasiető barbárokat, súlyos sérülést 
szenvedett nyakszirtjén, és eszméletlenül a király lábaihoz rogyott. 
Sebeitől ellankadva már Peukesztész is pajzsára dőlt, s így minden 
reményük Arisztonoszban volt. De ő is súlyosan megsebesült már, és 
nem tudta tovább feltartóztatni a hatalmas tömeget. 


Eközben a makedónok között híre futott, hogy elesett a király. Ez 
másokat megrémített volna, őket feltüzelte. Minden veszedelmet 
feledve, csákányokkal áttörték a falat, s ahol sikerült rést ütniük, 
benyomultak a városba, és lekaszabolták az indusokat, akik közül a 
legtöbben nem is mertek szembeszállni velük, hanem elmenekültek. A 
makedónok nem kegyelmeztek sem öregnek, sem asszonynak, sem 
gyereknek; mindenkiről, aki útjukba akadt, azt képzelték, hogy éppen 
ő sebesitette meg a királyt. E vérfürdő után végre lecsillapult jogos 
haragjuk. Kleitarkhosz és Timagész azt állítja, hogy Ptolemaiosz, a 
későbbi király, részt vett ebben az ütközetben. De ő maga azt jegyezte 
fel az utókor számára - és ezzel nem ejtett csorbát dicsőségén -, hogy 
nem lehetett ott, mert hadi kiküldetése másfelé szólította. Ennyire 
felületesek voltak a régi történeti müvek szerzői, vagy - ami éppoly 
nagy hiba - ennyire hiszékenyek. 

A királyt sátrába vitték, és az orvosok mindenekelőtt a testébe 
fúródott nyílvessző fanyelét metszették le, úgy, hogy a nyílhegyet ne 
mozdítsák meg. Aztán levetkőztették, és látták, hogy a nyílvessző 
horgos, és a király életének súlyosabb veszélyeztetése nélkül csak úgy 
távolítható el, ha még nagyobb sebet vágnak körülötte. De attól 
tartottak, hogy e műveletben megakadályozza őket az ömlő vér, mert 
jókora nyílvessző fúródott a testbe, és úgy látszott, belső szerveket is 
sértett. Kritobulosz, aki kitűnően értette orvosi mesterségét, halálra 
rémült a nagy veszedelemben, nem mert a sebhez nyúlni, nehogy 
sikertelen beavatkozás esetén bajt zúdítson saját fejére. A király 
ránézett a könnyező, rémüldöző, izgalmában csaknem eszméletét 
vesztett orvosra, és így szólt: 

- Mire vársz, mit húzod az időt, miért nem szabadítasz meg mielőbb 
legalább e kíntól, ha már úgyis meghalok? Vagy talán attól félsz, hogy 
te leszel a bűnös gyógyíthatatlan sebemért? 

Kritobulosz végül is vagy leküzdötte, vagy elpalástolta félelmét. 
Figyelmeztette a királyt, hogy mozdulatlanul tűrje a fájdalmat, amíg 
kivágja testéből a nyílhegyet, mert a legcsekélyebb mozdulat is 
ártalmára lehet. A király kijelentette, hogy senkinek sem kell őt 
lefognia, és valóban mozdulatlanul feküdt mindvégig, ahogy az orvos 
parancsolta. Kritobulosz felnyitotta és mélyebbre vájta a sebet, 
kivágta belőle a nyílhegyet, közben vérözön borított el mindent. A 
király eszméletét vesztette, szeme előtt elsötétült a világ, és úgy 
feküdt ott, mint a halott; mivel az orvosok hasztalan igyekeztek 
különféle gyógyszerekkel elállítani a vérzést, a jó barátok, abban a 
hiszemben, hogy meghalt a király, jajveszékelésben és zokogásban 
törtek ki. De végül mégiscsak elállt a vérzés. Nagy Sándor lassanként 
eszméletre tért, és felismerte a körülötte állókat. Egész álló nap és a 
rákövetkező éjjel fegyveres sereg őrködött a királyi sátor körül. A 
katonák bevallották, hogy csak a király lélegzése tartja bennük a 
lelket. Addig el sem mozdultak onnan, amíg meg nem tudták, hogy 


álomba szenderült. Ekkor hírül vitték a táborba, hogy van már remény 
a király felgyógyulására. 

Hét napig gyógyította sérülését, és még nem forradt be a sebhely, 
amikor meghallotta, hogy a barbárok halálhírét költötték. Ekkor 
megparancsolta, kössenek össze két hajót, sátrát helyezzék feltűnően 
a középre, hogy mindenünnen jól láthassák azok, akik halottnak 
hiszik. Azzal, hogy így megmutatta magát a vidék lakosságának, 
romba döntötte az ellenség légből kapott hírekre épült reményét. 
Tovább hajózott lefelé a folyón, és megparancsolta, hogy tartsanak 
bizonyos távolságot az ő hajója és a többi között, nehogy megzavarják 
pihenésében az evezőcsapások, mert még nagyon gyenge volt, és 
nyugalomra volt szüksége. 

Négy nappal azután, hogy hajóra szállt, olyan vidékre érkezett, 
melyet lakói elhagytak, de gabonában és nyájakban bővelkedett. A 
királynak megtetszett ez a hely; itt majd ő is, katonái is jót 
pihenhetnek. Hagyomány volt a makedónoknál, hogy a király 
betegsége idején legbizalmasabb barátai és a testőrök sátora bejárata 
előtt alusznak. Most is éltek e szokással, és sokan betódultak 
hálóhelyiségébe. A király aggódva kérdezte, mi hírt hoznak, hogy 
mindannyian együtt jöttek be hozzá, talán csak nem az ellenség 
váratlan támadását jelentik. Erre Kratérosz, akit a barátok megbíztak, 
hogy adja elő kérelmüket, így szólt: 

- Azt hiszed, jobban aggódnánk az ellenség támadása miatt, ha 
mindjárt sáncaink előtt gyülekeznék is, mint a te egészséged miatt, 
ami neked oly olcsó? Fogjon bár össze ellenünk minden nép, árassza 
el fegyverekkel és harcosokkal az egész földkerekséget, borítsa el 
hajóhadakkal a tengert, támadjon ellenünk soha nem látott 
szörnyetegekkel, te akkor is győzelemre vezérelsz minket. De melyik 
isten biztosíthat minket afelől, hogy te, Makedónia oszlopa és csillaga, 
hosszú életű leszel, amikor ily féktelenül rontasz a nyilvánvaló 
veszedelembe, és megfeledkezel arról, hogy annyi honfitársadat 
rántod magaddal a pusztulásba? Mert ugyan melyikünknek volna 
kedve vagy ereje túlélni téged? Téged, királyunkat és vezérünket 
követve, oly messzire sodródtunk már, ahonnan csak te vezethetsz 
vissza bennünket otthonunkba. Ha még mindig a Perzsia feletti 
uralomért harcolnál Dareiosszal, senki sem vetné szemedre, sőt, nem 
is csodálná, hogy ily elszántan, vakmerően szállasz szembe minden 
veszedelemmel. Mert ahol a kockázat és a díj egyenlő, ott siker esetén 
bővebben terem a babér, balszerencsében pedig több vigaszt 
meríthetünk. De ki ismeri és emlegeti majd nagyságodat, nemcsak 
katonáid közül, de bármelyik barbár néptörzsből is, ha egy ismeretlen 
városka bevételéért fizettél életeddel? Borzad a lelkünk, ha 
visszagondolunk arra, amit nemrég láttunk. Kimondani is irtózom, 
hogy hősi testedet zsákmányra éhes, gyáva kezek érintése gyalázta 
volna meg, ha nem oly kegyes hozzánk a sors, hogy kiragad a 
veszedelemből, és megment számunkra. Mindnyájan árulóid vagyunk, 


mindnyájan cserbenhagytunk, akik nem tudtunk követni. Jelöld meg 
minden katonádat a szégyen bélyegével, egyikük sem vonakodik majd 
megbűnhődni azért, aminek elhárítására nem volt elég ereje. Más 
módon mutasd meg, kérlek, mennyire lebecsülsz minket! Oda 
megyünk, ahová parancsolod. Vállaljuk a sötét veszedelmeket és a 
nemtelen küzdelmeket is, te csak őrizd meg magad a nagyságodhoz 
méltó harcra. Hamar elhervad a dicsőség az alantas ellenféllel való 
küzdelmekben, és mi sem méltatlanabb, mint elfecsérelni ott, ahol 
nem lehet tündökölni vele. 

A többiek is nagyjából efféléket mondtak. Végül összefolyó 
hangzavarban, könnyek között kérlelték, csillapuljon végre kielégített 
dicsszomja, és törődjék a saját jólétével, ami egyben valamennyiük 
közös jóléte. A királynak jólesett barátai gyöngédsége. Szívélyesen 
megölelte őket, és kérte, üljenek le. Majd a megkezdett beszéd fonalát 
továbbszőve, így szólt: 

- "Köszönetet mondok nektek, ó, hűséges, odaadó híveim és 
barátaim, nemcsak azért, hogy előbbrevalónak mondtatok ma az én 
jólétemet a magatokénál, hanem azért is, mert a háború első 
pillanatától fogva egyetlen alkalmat sem mulasztottatok el, hogy 
irántam való hűséges ragaszkodástok számtalan tanújelét adjátok. Be 
kell vallanom, még sohasem volt kedvesebb az életem, mint mostantól 
fogva lesz, mert még sokáig élvezni szeretném barátságotokat. De 
más az elképzelésük azoknak, akik készek meghalni értem, és más az 
enyém, aki úgy vélem, hogy e szeretetet hősiességemmel érdemeltem 
ki tőletek. Mert ti tartós, sőt talán örökké tartó jutalmat vártok tőlem; 
de én nem az idő, hanem a dicsőség mértékével mérem önmagamat. 
Az atyámtól öröklött hatalommal beérve Makedónia határain belül is 
tétlenül bevárhattam volna az ismeretlenség homályába vesző, 
dicstelen öregkort - ámbár még a restek sem maguk irányítják 
sorsukat, és gyakran kegyetlen halál ragadja el azokat, akik úgy vélik, 
hogy a hosszú élet az egyetlen érték. En azonban nem éveimet, hanem 
győzelmeimet számlálom, és ha jól felmérem a sors adományait, máris 
sokáig éltem. Makedóniából elindulva uralmam alá hajtottam egész 
Görögországot, leigáztam  TIhrákiát és  Illíriát, parancsolok a 
triballoszoknak és a maidoszoknak, birtokomban van Ázsia, amerre a 
Helloszpontosz és a Bíbor-tenger mossa partjait. Már nem messzi 
járok a világ határától, és biztosra veszem: ha átléptem, új világ, új 
föld tárul ki előttem. Egyetlen óra leforgása alatt átkeltem Ázsiából 
Európába. Csak nem gondoljátok, hogy miután legyőztem mindkét 
földrészt, most, királyságom kilencedik, életem huszonnyolcadik 
esztendejében megtorpanok dicsőségem útján, amikor egyedül annak 
szenteltem egész életemet? Semmiképp sem mondok le róla, és bárhol 
harcolok majd, mindig arra gondolok, hogy a földkerekség színpadán 
cselekszem. Fényes nevet adok a névtelen helyeknek, olyan földeket 
tárok fel minden nép előtt, melyeket a természet mindeddig elrejtett 
előlünk. Mily szép lesz, ha úgy hozza a sors, e nagy tettek közepette 


meghalni! Születésem arra kötelez, hogy inkább gazdag, mint hosszú 
életet kívánjak. Kérlek benneteket, gondoljatok arra, hogy olyan 
vidékre érkeztünk, melynek ragyogó neve egy asszony dicsőségét 
hirdeti. Hány várost alapított Szemirámisz! Hány néptörzset leigazolt! 
Mily nagy tetteket vitt véghez! Hírnevünk még kisebb, mint e nőé, és 
máris megelégeltük a dicsőséget? Csak kedvezzenek az istenek: 
legfőbb tennivalóink még hátravannak. De csak úgy lesz a miénk 
mindaz a terület, ahová még be sem tettük lábunkat, ha semmit sem 
becsülünk le. amiben fényes dicsőség rejtőzik. Ti csak a belső 
fondorlatoktól, környezetem ármánykodásától védelmezzetek meg: a 
harc és a háború isten kavarta veszedelmeivel bátran szembenézek. 
Philipposz nagyobb biztonságban volt a csatamezőn, mint a 
színházban: az ellenséges seregek elől gyakran sikerült elmenekülnie, 
saját alattvalói kezei közül mégsem tudott kisiklani. Ha 
végiggondoljátok, hogyan pusztultak el más királyok is, meglátjátok, 
hogy többet öltek meg közülük saját alattvalóik, mint az ellenség. 
Egyébként, mivel most alkalom kínálkozik rá, kimondom azt, amit már 
régóta a fejemben forgatok: fáradozásom és érdemeim legnagyobb 
jutalma az lesz, ha anyám, Olümpiasz, a halhatatlanok közé emeltetik, 
bármikor távozzék is az élők sorából. Ha lehet, magam valósítom meg, 
de ha engem korábban ragadna el a végzet, emlékezzetek rá, hogy 
nektek hagytam ezt a feladatot. 

Ezzel elbocsátotta barátait, de még néhány napig azon a helyen 
táborozott. 


Amíg Indiában ez történt, viszály támadt a görög katonák között, 
akiket a király nemrég a Baktra körüli gyarmatokra telepitett. A 
katonák elszakadtak Nagy Sándortól, nem annyira az iránta való 
gyűlöletből, mint a büntetéstől való félelmükben. Megölték ugyanis 
néhány tekintélyesebb  honfitársukat, majd fegyvert ragadva 
megszállták a történetesen gondatlanabbul őrzött baktriai fellegvárat, 
s a barbárokat is felbujtották, hogy csatlakozzanak felkelésükhöz. 
Athenodórosz volt a vezérük, aki még a királyi címet is felvette, nem 
annyira uralomvágyból, mint inkább azért, hogy azokkal, akik 
elismerték tekintélyét, visszatérjen hazájába. Vetélytársa és ellensége, 
az ugyanabból a nemzetségből való Bitón, ármányt szőtt ellene: 
vendégségbe hívta, s egy bizonyos baktriai Boxosszal megölette őt a 
lakomán. Másnap Bitón gyűlést hívott egybe, s a többséget sikerült is 
meggyőznie afelől, hogy valójában Athenodórosz ármánykodott ellene. 
Egyesek azonban gyanút fogtak, hátha félrevezeti őket, és lassanként 
másokra is átragadt a gyanakvás. A görög katonák ezért fegyvereik 
után kaptak, hogy a legelső alkalommal megöljék Bitónt, de a vezérek 
lecsillapították a tömeg haragját. Bitón, akit váratlan szerencséje 
kiragadott a fenyegető veszedelemből, máris áskálódni kezdett élete 
megmentői ellen. Amint leleplezték fondorkodását, őt is, Boxoszt is 


elfogták. Boxoszt rögtöni kivégzésre. Bitónt kínhalálra ítélték. Már elő 
is hozták a kínzóeszközöket, amikor a görögök, nem tudni, mi okból, 
eszeveszetten szétfutottak, hogy fegyvert ragadjanak. Amint Bitón 
hóhérai meghallották lármázásukat, megrettentek, hogy a háborogva 
üvöltöző tömeg a kínzás ellen tiltakozik, ezért eleresztették az 
áldozatot. Bitón azon mód meztelenül a görögökhöz menekült, s a 
kínzatásra ítélt ember nyomorúságos látványa egyszeriben annyira 
megváltoztatta érzületüket, hogy szabadonbocsátását követelték. A 
halálbüntetéstől ily módon kétszer is megmenekült Bitón mindazokkal, 
akik elhagyták a királytól részükre kijelölt gyarmatokat, visszatért 
hazájába. Ez történt Baktra körül és a szkíthák földjének határán. 

Eközben száz követ járult a király elé a fentebb említett 
néptörzsekből. Kocsin érkeztek valamennyien, szálas termetüket 
arannyal és bíborral átszőtt díszes lenvászon ruházat fedte. 
Bejelentették, hogy meghódolnak, és átadják neki városaikat, 
földjeiket, ő az első, akinek oltalmára bízzák, és uralma alá rendelik az 
évek hosszú során át csorbítatlanul megőrzött szabadságukat. Az 
istenek sugallatára tesznek így, nem félelemből, mert sértetlen 
haderővel hajtják igába nyakukat. A király megtanácskozta az 
ajánlatot, majd oltalmába fogadta a meghódoltakat, és ugyanannyi 
adót vetett ki rájuk, amennyit Arakhószia lakóinak fizetett a két 
néptörzs. Ezenkívül kétezerötszáz lovast is követelt tőlük, s a 
barbárok minden parancsát készséggel teljesítették. Majd lakomára 
hívta a néptörzsek követeit és a főembereket, és pazar vendégséget 
rendezett számukra. Száz aranyozott kerevetet állíttatott fel szorosan 
egymás mellett, és a heverők körül aranytól és bíbortól csillogó 
kárpitok függtek. E lakomán a vendégek szeme elé tárult mindaz a 
túlfinomult pompa, mely a perzsáknál ősidőktől fogva dívott, s melyet 
a makedónok újabban átvettek tőlük - a két nemzetnek egészen a 
romlottságig menő együttes fényűzése. 

Részt vett a lakomán az athéni Dioxipposz, a híres ökölvívó is, akit a 
király is jól ismert, és kedvelt roppant erejéért és ügyességéért. A 
rosszmájú irigyek félig komolyan, félig tréfásan egyre szapulták, 
mondván, hogy katonaköpenybe bújtatott, mihaszna szörnyeteg, 
együtt jár a sereggel, és amikor csatába rohannak, ő olajtól csöpögő 
testtel lakomára készíti bendőjét. A lakomán is már ittas fejjel így 
évődött vele a makedón Korratasz, és azt követelte, ha férfi a talpán, 
álljon ki vele másnap kardviadalra, és a király döntse el, ő volt-e 
vakmerő vagy Dioxipposz gyáva. Dioxipposz lekicsinylő gúnnyal 
mosolygott harcias szilajságán, és elfogadta a kihívást. Másnap aztán 
komolyabban is sürgették a párviadalt, ezért a király, mivel nem tudta 
őket eltéríteni szándékuktól, megengedte, hogy összemérjék erejüket. 
Igen sok katona, köztük görögök is, Dioxipposz pártján volt. A 
makedón az előírás szerint fegyverkezett fel : bal kezében pajzsot és 
szorászá-nak nevezett lándzsát hordott, jobb kezében dárdát és kardot 
tartott, mintha egyszerre több ellenféllel akarna megküzdeni. 


Dioxipposz fénylett az olajtól, fején koszorú díszlett, bal karján 
bíborköpenyt viselt, jobbjával vaskos, görcsös husángot markolt. Már 
magában véve ez is felcsigázta a nézők várakozását, mert az, hogy 
valaki meztelenül áll ki az állig felfegyverzett ellenféllel szemben, 
nemcsak vakmerőségnek, hanem egyenesen esztelenségnek tűnt. 

Ekkor a makedón, abban a hiszemben, hogy messziről is leterítheti 
az ellenfelet, feléje hajította dárdáját. Dioxipposz azonban könnyed 
mozdulattal félresiklott előle, s mielőtt a másik jobb kezébe vehette 
volna a lándzsát, odaugrott és husángjával kettétörte. A makedón, 
miután mindkét hajítófegyverét elvesztette, kardja után kapott. 
Dioxipposz ekkor hirtelen derékon ragadta, ezzel kirántva lába alól a 
talajt, leterítette, kitépte kezéből a kardot, és lábát a földön heverő 
makedón nyakára tette. Majd felemelte husángját, hogy összezúzza 
legyőzött ellenfelét, a király azonban megálljt intett. E látványosság 
kimenetele kedvét szegte nemcsak a makedónoknak, hanem a 
királynak is, főként, mivel barbárok is voltak jelen: attól tartott, hogy 
gúny tárgyává süllyed a makedónok híres bátorsága. Ezért ettől fogva 
szívesen meghallgatta Dioxipposz irigyeinek vádaskodását. Néhány 
nap múlva a szolgák összebeszéltek, elloptak egy arany serleget a 
lakomaasztalról, majd a király elé járultak azzal, hogy elveszett egy 
kehely, pedig hát ők maguk tüntették el. A szégyenérzet gyakran 
hamarabb felborítja az ember lelki egyensúlyát, mint az elkövetett 
bűn. Dioxipposz sem tudta elviselni a ferde pillantásokat, melyek 
tolvajnak bélyegezték. Ezért, miután eltávozott a vendégségből, 
levelet írt a királynak, és kardjába dőlt. Nagy Sándort elszomorította 
az ökölvívó halála, mert úgy vélte, felháborodásában és nem 
bűntudatból ölte meg magát, annál is inkább, mivel irigyei, miután 
álnokul gyanúba keverték őt, nem tudták palástolni szertelen 
örömüket. 


A hazabocsátott indus követek néhány nap múlva ajándékokkal 
tértek vissza. Háromszáz lovat és ezerharminc négyfogatú harci 
szekeret hoztak, azonfelül temérdek lenvászon öltözetet, ezer indiai 
pajzsot és fehér fémből vert száz talentumot, azután hatalmas 
oroszlánokat és tigriseket, valamennyit megszelídítve, továbbá 
óriásgyik bőröket és teknősbéka páncélokat. A király ezután 
megparancsolta Kratérosznak, hogy a csapatokat a folyó mentén 
vezesse, amerre ő vonul gályáival. Kíséretét a gályákra rendelte, és ár 
mentén hajózva megindult a malloszok országának határai felé. 

Innen a szambagrák lakta vidék felé vette útját. Ezt az erős néptörzset 
nem királyok kormányozzák, hanem maga a nép. Hatvanezer 
gyalogosuk volt és hatezer lovasuk; e csapatokat ötszáz harci szekér 
kísérte. Három, harcban kitűnt férfit választottak vezérükül. A 
folyóparti lakosok, mert falvaik sűrűn sorakoztak, főképp a part 
mentén, amint észrevették, hogy a folyón, ameddig csak a szem ellát, 


mindenütt hajók mozognak, s amint megvillant előttük a számtalan 
sok katona fegyvere, a szokatlan látványtól megrémülve azt hitték, 
hogy az istenek sereglete közeleg, egy második Liber atya, akinek 
nevét széltében ismerték e néptörzsek. Majd a félénk barbárok fülébe 
hatolt a katonák kiáltozása, az evezőcsapások zaja s a különféle 
nyelveken egymást biztató hajósok kurjantásai. Így hát mindnyájan a 
fegyveresekhez szaladtak, és azt kiabálták nekik, hogy őrültség 
szembeszállniuk az istenekkel, a megszámlálhatatlan sok hajó 
legyőzhetetlen férfiakat hordoz. És a lakosság annyira megfélemlítette 
saját seregeit, hogy a katonák követeket küldtek Nagy Sándorhoz 
azzal az üzenettel, hogy az egész néptörzs megadja magát. 

A király oltalmába fogadta őket, majd negyednapra ismét más 
néptörzsek közé érkezett. Ezek sem voltak bátrabbak, mint a többiek. 
Nagy Sándor várost alapított földjükön, és elrendelte, hogy Alexandria 
legyen a neve, majd behatolt a muszikannak nevezett nép országába. 
Itt a parapaniszadák vádaskodására kihallgatta Terioltészt, akit ő 
maga tett e vidék szatrapájává, s mihelyt rábizonyosodott, hogy 
valóban kapzsin és gőgösen uralkodik, kivégeztette. Oxüartész 
baktriai helytartót viszont nemcsak hogy felmentette a vádak alól, 
hanem szeretete jeléül még ki is bővítette birodalma határait. Majd az 
uralma alá hajtott muszikanok városában helyőrséget állított fel. 

Ezután, erdős vidéken keresztül, egy vad indiai törzshöz érkeztek. 
Királyuk, Portikanosz, nagy sereg hazai katonával megerősített 
városukba zárkózott. Nagy Sándor három napig ostromolta, majd 
bevette a várost. Portikanosz ekkor a fellegvárba menekült, és 
követeket küldött a királyhoz, hogy a megadás feltételeiről 
tárgyaljanak. De mielőtt odaérkeztek volna a küldöttek, a vár két 
tornya óriási robajjal összeomlott, s a romokon át a makedónok 
behatoltak a fellegvárba, megszállták, Portikanoszt pedig maroknyi 
ellenálló seregével együtt lekaszabolták. 

Ezután leromboltatta a fellegvárat, és a foglyokat eladatta 
rabszolgának, majd behatolt Szambosz király birodalmába. Miután 
számos helységet oltalmába fogadott, aláaknázta és elfoglalta e 
néptörzs legerősebb városát. A katonai fortélyokban teljesen járatlan 
barbárok mintha rémeket láttak volna, amikor városuk kellős közepén 
a föld alól előbukkantak a fegyveresek, hiszen korábban semmi 
nyomát nem látták annak, hogy bármiféle árkot ástak volna. 
Kleitarkhosz szerint nyolcvanezer indust lemészároltak ezen a 
vidéken, és temérdek hadifoglyot eladtak rabszolgának. A muszikanok 
viszont elpártoltak, de a lázadás elfojtására kiküldött Peithón elfogta 
és a király elé hurcolta a néptörzs fejét, aki egyben a pártütés vezére 
is volt. Nagy Sándor keresztre feszíttette, majd visszatért a folyóhoz, 
ahol parancsára a hajóhad várakozott rá. 

Lefelé haladva a folyón, negyednapra ahhoz a városhoz érkeztek, 
mely Szambosz birodalmának határán épült. Szambosz nemrég 
megadta magát, de a város lakói nem ismerték el az új uralmat, és 


bezárták kapuikat. Mivel kevesen voltak, Nagy Sándor mindössze 
ötszáz agrianust rendelt ki az erődfalak alá, hogy lassanként hátrálva 
csalogassák elő a falak mögül az ellenséget, amely kétségtelenül a 
nyomukba ered, ha azt hiszi, hogy megfutamodnak. Az agrianusok a 
parancs szerint harcra ingerelték az ellenséget, majd hirtelen hátat 
fordítottak. A barbárok szétszórt csoportokban üldözőbe vették őket, s 
eközben makedón csoportokhoz sodródtak, melyek között a király is 
ott volt. Ekkor újra fellángolt a harc. S a háromezer barbár közül 
hatszázat lekaszaboltak, ezret foglyul ejtettek, a többinek sikerült 
bezárkóznia a városfalak mögé. 

De a győzelem korántsem volt oly örvendetes, mint első tekintetre 
látszott. A barbárok ugyanis méregbe mártott kardokkal küzdöttek, 
ezért a sebesültek nyomban kiszenvedtek, és az orvosok hasztalan 
találgatták hirtelen haláluk okát, hiszen még a könnyű sérülések is 
gyógyíthatatlanok voltak. A barbárok pedig abban reménykedtek, 
hogy kézre keríthetik az elővigyázatlan, sőt vakmerő királyt. Nagy 
Sándor azonban, ámbár a legelszántabb katonák között harcolt, ez 
alkalommal mégis sértetlenül került ki az ütközetből. De Ptolemaiosz 
sorsa rendkívüli módon aggasztotta : noha csak könnyebb sérülés érte 
a bal vállán, mégis súlyosabb veszedelemben forgott. Vérrokona volt a 
királynak, sőt, egyesek Philipposz fiának vélték; kétségtelen, hogy az 
egyik ágyastól született. Testőre volt Nagy Sándornak, a 
legelszántabb harcos, és békeidőben még jelesebb és kiválóbb 
segítőtárs, mint háborúban. Beérte a  polgáremberek szerény 
életmódjával, bőkezű volt és könnyen megközelíthető, szemernyi 
királyi gőg sem szorult belé. Éppen ezért nehéz lett volna eldönteni, 
vajon a király kedvelte-e jobban, vagy honfitársai, de kétségtelen, 
hogy ekkor tapasztalhatta először környezete szeretetét: a makedónok 
szinte megjósolták ebben a veszedelemben, milyen dicső rangra 
emelkedik még egykor. Sőt a királyért sem aggódtak jobban, mint 
Ptolemaioszért. Nagy Sándor, akit kimerített a harc és az aggodalom, 
ott ült mellette, és még ágyát is átvitette Ptolemaiosz sátrába, hogy 
nála aludjék. Alighogy lefeküdt, nyomban mély álomba merült, s amint 
felébredt, elmesélte, hogy álmában egy sárkányt látott, mely szájában 
füvet hozott eléje, és elárulta, hogy ez a méreg ellenszere. Még a fű 
színére is emlékezett a király, és kijelentette, hogy rögtön felismerné, 
ha valaki rábukkanna és odahozná. Amint aztán rátaláltak a 
gyógynövényre - mert sokan keresték -, a sebre helyezte, s a beteg 
fájdalma nyomban megszűnt, majd rövidesen a sérülés helye is 
begyógyult. A korai reményükben megcsalatkozott barbárok pedig 
városukkal együtt megadták magukat. 

Innen a legközelebbi néptörzs, a pataliaiak felé vették útjukat. 
Szoirisz, a néptörzs királya, elhagyta városát, és a hegyekbe 
menekült. Nagy Sándor megszállta a várost, s a földeket feldúlta. 
Bőséges zsákmányt szereztek, sok marhacsordát és birkanyájat 
elhajtottak, és temérdek gabonát is találtak. A király ezután vezetőket 


vett maga mellé, akik jól ismerték a folyót, és egy csaknem a 
folyómeder közepén emelkedő szigetre hajózott. 


Itt huzamosabb tartózkodásra kényszerült, mert a felügyelet nélkül 
hagyott vezetők elszöktek. Ezért kiküldött néhány embert, hogy 
keressenek más útmutatókat, de egyet sem találtak, így aztán a királyt 
makacs sóvárgása, hogy meglássa az Óceánt, és eljusson a világ 
végére, arra ösztökölte, hogy saját magát és annyi bátor férfi életét 
kalauzok nélkül az ismeretlen folyóra bízza. Teljesen tájékozatlanul 
hajóztak tehát a sosem látott tájakon keresztül. Hogy milyen messzi 
van még az Óceán, miféle népek laknak a vidéken, milyen csöndes a 
folyó torkolata, át tudnak-e siklani rajta a hosszú testű hajók - mindezt 
csak homályos elképzeléssel, vaktában találgatták. Vakmerő 
vállalkozásukban egyetlen segítőjük a szüntelen jó szerencse volt. Már 
négyszáz stádiumot megtettek, amikor a kormányosok jelentették a 
királynak, hogy megcsapta arcukat a tengeri levegő, tehát már nem 
lehet messze az Óceán. Nagy Sándor örvendezve biztatta a hajósokat, 
feküdjenek neki az evezőknek, mert hamarosan vége szakad 
fáradalmaiknak, amit már mindnyájan oly epedve vártak. Mi sem 
hiányzik többé a teljes diadalhoz, mi sem áll többé hősiességük 
útjában: egyetlen kardcsapás, a legcsekélyebb vérontás nélkül szálljak 
meg a földkerekség peremét, ahol maga a természet is megszűnik; 
rövidesen olyasmit pillantanak majd meg, amit eddig csak a 
halhatatlanok láthattak. Egypár embert mégis partra küldött, hogy 
fogjanak el néhány arra kószáló parasztot, mert azt remélte, hogy 
azoktól majd pontosabb tájékoztatást kap. A partra küldöttek minden 
kunyhót átkutattak, végül rábukkantak néhány bujkálóra. Arra a 
kérdésre, milyen messzi lehet még a tenger, azt válaszolták, hogy 
hírét sem hallották még semmiféle tengernek, de három nap alatt 
eljuthatnak a keserű vízhez, mely az édes vizet megrontja. Világos 
volt, hogy a tengerről beszélnek, mit sem sejtve annak természetéről. 
A hajósok tehát lángoló buzgalommal eveztek tovább, és napról napra 
növekedett lelkesedésük, minél inkább közeledtek a remélt célhoz. 
Harmadnap már behatolt a tenger a folyóba, de a kétféle víz még csak 
enyhe hullámzással vegyült össze. Ekkor valamivel lassabban, mert a 
hullámverés visszafelé sodorta őket, egy szigetre hajóztak, mely 
szintén a folyó közepén emelkedett. Amint partot érve kikötöttek, még 
mit sem sejtve a rájuk leselkedő veszedelemről, széjjelszéledtek, hogy 
ennivalót keressenek. 

Mintegy három óra múlva az Óceán a megszokott időpontban 
felduzzadt, és beáramlott a folyóba, visszaszorítva annak habjait. A 
kezdetben megtorpant folyóvíz aztán szilajabb árral hömpölygött 
visszafelé, mint meredek medrükben a hegyi patakok. Nagy Sándor 
katonái nem ismerték még az Oceán természetét, azért azt képzelték, 
csodajelet látnak, mely az istenek haragját mutatja. A tenger pedig 


egyre áradt, és elöntötte a kevéssel előbb még száraz mezőket. A 
gályákat is hátára kapta a dagály, és szétszórta az egész hajóhadat. A 
parton levők eszüket vesztve a váratlan veszedelemtől, riadtan 
hajóikhoz futottak. De a kavarodásban csak kerékkötő a sietség. 
Egyesek  csáklyákkal taszították tovább a hajókat, mások 
nekigyürkőztek, hogy megmozgassák az evezőket. Némelyek oly 
sietve igyekeztek tovább, hogy be sem várták társaikat, így aztán a 
megbénult, nehézkes alkotmányokat csak nagy üggyel-bajjal tudták 
megmozdítani. Más hajók viszont befogadták a felkapaszkodókat, így 
aztán a túlzsúfoltság és az emberhiány egyaránt késleltette őket. 
Egyfelől azt harsogták, hogy várjanak, másfelől, hogy induljanak, s az 
egymásnak ellentmondó parancsok nemcsak látásukat, de még 
hallásukat is megzavarták. A kormányosok sem segíthettek, mert 
hangjukat elnyelte a zűrzavar, de a nagy riadalomban és 
felfordulásban amúgy sem hallgatott senki vezényszavukra. A hajók 
egymásnak ütköztek, tönkrezúzták egymás evezőit, összeszorultak. 
Azt hihette volna az ember, hogy nem egyazon sereg hajóhada vonul, 
hanem két tábor csap össze tengeri ütközetben. Az egyik gálya orra a 
másik farába ütközött, az elöl haladót a mögötte járó szorongatta, az 
meg az előtte levőt akadályozta haladásában. A civakodó hajósok dühe 
odáig fajult, hogy ölre mentek. 

A tengerár véges-végig elöntötte már a folyó menti földeket, csak 
néhány domb emelkedett ki a víz alól, mint apró szigetek. Ezekre 
igyekeztek a legtöbben kievickélni, rémülten, hogy lemaradtak a 
hajókról. A széjjelszórt gályák részint mély vizek fölött lebegtek, ahol 
völgyek húzódtak az ár alatt, részint zátonyra futottak, mivel az 
elárasztott föld felszíne nem volt egyenletes. Ekkor váratlanul újabb, 
és az előbbinél még nagyobb ijedelem zúdult rájuk. Apadni kezdett a 
tengerár, s a víz harsogva tört vissza medrébe. Ujra felszínre 
bukkantak a kevéssel előbb még hullámok borította földek. A szárazon 
rekedt hajók némelyike orrára dőlt, némelyike oldalára billent. A part 
mentén mindenütt málhák, fegyverek, törött deszkák és evezöroncsok 
hevertek. A katonák nem merészkedtek sem partra szállni, sem a 
hajókon maradni, mindegyre azt lesték, mikor tör rájuk még súlyosabb 
veszedelem. Alig hittek a saját szemüknek, hogy mindezt átélték: 
hajótörés a szárazföldön, tengervíz a folyóban. De viszontagságaiknak 
nem szakadt még vége; mivel nem tudták, hogy a tengerár hamarosan 
újra visszatér, és hátára veszi hajóikat, éhínséget és végső pusztulást 
jósolgattak maguknak. És betetőzésül ijesztő vízi szörnyek csúsztak- 
másztak szerte a parton, ahonnan visszahúzódott a dagály. 

Közelgett már az éjszaka, s a királyt is elfogta a csüggedés, vajon 
megmenekülhetnek-e épségben. De a gondok mégsem tudták 
összezúzni törhetetlen lelkierejét: egész éjjel lesben állt, és lovasokat 
küldött a folyó torkolatához, hogy amint a tenger újabb áramlását 
észlelik, időben jelentsék. Azt is megparancsolta, hogy javítsák ki a 
megrongált hajókat, és állítsák fel azokat, melyeket a hullámok 


felborítottak, hogy felszerelve, útra készen álljanak, ha a tenger újból 
elárasztja a szárazföldet. Katonáit bátorítva ébren töltötte az egész 
éjszakát. És már jöttek is lóhalálában a lovasok, és nyomban utánuk 
betört a tengerár. A víz eleinte csendes özönléssel vette hátára a 
hajókat, majd az egész partvidéket elárasztva, magával sodorta a 
hajóhadat is. A katonák és a hajósok örömrivalgásától visszhangzott a 
tengerpart és a folyó környéke, féktelen ujjongással ünnepelték nem 
remélt megmenekülésüket. Ámulva kérdezgették, honnan tért vissza 
ily váratlanul a tengerár, hová húzódott vissza az előző napon, miféle 
természete van ennek az elemnek, hogy egyszer szilajon tombol, 
máskor engedelmeskedik az idő parancsának. A király a történtekből 
megállapította, hogy napkelte után következik be ismét a dagály 
időpontja, ezért éjfélkor, hogy a dagályt megelőzze, néhány hajóval 
leereszkedett a folyón. Amint elérte a torkolatot, még négyszáz 
stádiumra behatolt a tengerbe, amivel végre betelt szíve vágya. Majd 
áldozatot mutatott be a tenger és a partvidék oltalmazó isteneinek, és 
visszatért hajóhadához. 


Innen felfelé hajóztak a folyón, és másnap kikötöttek egy sós vizű tó 
közelében. Sokan pórul jártak, mert a tó vizének természetét nem 
ismerve, meggondolatlanul bemerészkedtek a habokba. Testüket 
viszketegség támadta meg, és a fertőzés másokra is átterjedt. Olajjal 
kenegették magukat. Ezután a király előreküldte Leonnatoszt, hogy az 
út mentén, amerre tovább szándékozott vonulni a sereggel, ásasson 
kutakat - mert aszályos volt ez a vidék -, ő pedig letáborozott 
hadinépével, hogy bevárja a tavaszt. Eközben néhány várost is 
alapított. A hajózás mesterségében jártas Nearkhosznak és 
Onészikritosznak megparancsolta, hogy ereszkedjenek le a legerősebb 
hajókon az Óceánra, hatoljanak be olyan távolságra, ameddig veszély 
nélkül tehetik, és figyeljék meg a tenger természetét. Ha majd vissza 
akarnak térni hozzá, felhajózhatnak akár ugyanazon a folyón, akár az 
Euphratészen. 

Amint enyhült a tél, felgyújtatta a hasznavehetetlennek látszó 
hajókat, majd szárazföldi úton továbbvonult seregével. Kilencnapi 
meneteléssel elérkeztek az arabiták földjére, onnan pedig ugyanannyi 
idő alatt a kedrószok lakta vidékre. Ez a független néptörzs közös 
megegyezéssel megadta magát. A király semmi egyebet nem követelt 
a meghódolt néptől, csak élelmiszert. Innen öt nap alatt egy folyóhoz 
érkezett, melyet a környékbeliek Arabosznak neveztek. Errefelé 
sivatagos, vízben szegény vidék fogadta. Miután ezen keresztülhatolt, 
elért Horitébe. Itt Hephaisztiónra bízta a haderő zömét, a könnyű 
fegyverzetű csapatokat pedig megosztotta Ptolemaiosz és Leonnatosz 
között. Egyszerre három sereg is fosztogatta az indusokat, és 
mindegyik gazdag zsákmányt ejtett. A tengerparti vidéket Ptolemaiosz 
pusztította, a többit egyfelől a király, másfelől Leonnatosz dúlta. Ezen 


a tájon is alapított várost Nagy Sándor, és az Arakhószia-belieket 
telepítette ide. 

Innen a tengermelléki indusok felé tartott. Óriási kiterjedésű 
sivatagos vidéken laknak, és még szomszédaikkal sem tartanak fenn 
semmiféle kereskedelmi kapcsolatot. A magány még inkább 
elvadította ezeket az amúgy is csiszolatlan, nyers természetű 
embereket. Nyesetlen körmük hegyesen meredezik, üstokük borzas és 
nyíratlan. Kunyhóikat kagylóhéjakból és a tenger más salakjából 
építik. Vadbőröket viselnek testükön, napon szárított halakkal és 
partra vetett nagyobbfajta tengeri állatok húsával táplálkoznak. 
Amikor az élelmiszerkészletek kifogytak, eleinte nélkülözés, majd 
kegyetlen éhínség ütött ki a makedónok között, úgyhogy mindenütt 
kiásták a pálmafák gyökereit, minthogy egyedül ez a fa terem meg 
ezen a vidéken. De amikor már ebből a táplálékból is kifogytak, 
nekiestek az igásbarmoknak, és sorra leöldösték őket, sőt még a 
lovaknak sem kegyelmeztek. S mivel nem volt többé igásállatuk, mely 
tovább szállítaná zsákmányukat, tüzet raktak az ellenségtől szerzett 
zsákmányból, amelyért bejárták a legtávolabb Keletet. 

Az éhínséget aztán betegségek követték, mert az egészségtelen 
táplálék szokatlan ízű nedvei, az út fáradalmai és a lelki gyötrelmek 
mind hozzájárultak ahhoz, hogy elharapóztak a járványok. Akár 
letáboroztak, akár tovább vánszorogtak, mindenképpen pusztulás 
fenyegette őket. Akik letáboroztak, azokat az éhség gyötörte, a tovább 
vánszorgókat pedig a még súlyosabb dögvész támadta meg. Az 
útszélen itt is, ott is szinte több haldokló hevert, mint holttest. De még 
a kevésbé súlyos betegek sem tudtak lépést tartani a többiekkel, mert 
a sereg gyors menetben haladt előre. Egyesek úgy vélekedtek 
ugyanis, hogy minél gyorsabban törnek előre, annál több a remény 
életük megmentésére. A hátrahagyottak tehát segítségért rimánkodva 
megszólítottak ismerőst, ismeretlent. De nem voltak már igásbarmaik, 
hogy tovább szállíthassák őket, a katonák pedig alig cipelték 
fegyverüket is, és mindegyre szemük előtt lebegett a rájuk leselkedő 
pusztulás képe. Ezért már vissza sem pillantottak mind sűrűbben 
segítségért kiáltozó társaikra, mert részvétüket elfojtotta a félelem. Az 
útszélen hagyott katonák az isteneket hívták tanúbizonyságul, meg 
mindazt, ami valamennyiük számára szent, és a király segítségéért 
könyörögtek, de mindhiába; esdeklésük süket fülekre talált. Ekkor 
kétségbeesésük dühre fordult, átkozódva hasonló sorsot kívántak a 
többieknek, és olyan barátokat és bajtársakat, mint ők maguk. 

A királyt bánat és szégyen gyötörte, mert ő maga volt ekkora 
pusztulás okozója, ezért üzent Phrataphernésznck, a parthüaioszok 
szatrapájának, hogy tevéken küldjön szárított élelmet, s a többi 
környékbeli helytartót is értesítette szorult helyzetéről. Azok nem is 
késlekedtek a segítséggel, így aztán a sereg megszabadult legalábbis 
az éhínségtől, és végre eljutottak Kedrószia határáig. Minden 
megterem ezen a vidéken. A király azért hosszabb időre letáborozott, 


hogy az elcsigázott katonák erőre kapjanak a pihenéstől. Itt levelet 
kapott Leonnatosztól, aki értesítette, hogy sikeres harcot vívott a 
horiták nyolcezer főnyi gyalogos- és négyszáz főnyi lovashadával. 
Kratérosztól is híradás érkezett, hogy Ozinészt és Zariaszpészt, a két 
perzsa főembert, akik pártütést szerveztek, kézre kerítette, és vasra 
verve őrzi őket. A király Szibürtioszt ültette a vidék helytartói székébe 
- mert Menón, az eddigi helytartó, betegségben meghalt -, ő pedig 
Karmania felé vette útját. Asztaszpész, az itt lakó néptörzs szatrapája, 
abba a gyanúba keveredett, hogy amíg a király Indiában tartózkodik, ő 
felforgatásra bujtogat. Nagy Sándor elfojtotta haragját, és nyájasan 
szólította meg az elébe siető Asztaszpészt, egyelőre meghagyta 
tisztségében, amíg az ellene szóló vádat ki nem vizsgálja. 

Amikor az uralma alatt álló területek helytartói, parancsára, 
temérdek lovat, igás és teherhordó barmot küldtek mindenünnen, az 
állatállományt szétosztotta a málhás szekerek vontatására. A 
fegyvereket is felújította a korábbi fényűzés jegyében, mert Perzsia 
közelében jártak már, nemcsak békés, de egyben gazdag vidékeken, 
így hát, mivel Liber atyával, mint fentebb említettük, nemcsak az 
itteni népek fölött aratott diadalban, hanem hírnévben is versenyre 
akart kelni, embertelen gőgjében elhatározta, hogy utánozni fogja 
vagy a diadalmenetet, melyet elsőnek ez az isten rendezett, vagy a 
bakkhánsok vidám felvonulását. Megparancsolta, hogy az útjukba eső 
falvakat díszítsék fel virággal és lombkoszorúval, a házak küszöbére 
borral teli kancsókat és egyéb öblös edényeket állítsanak. A 
szekereket befedette, hogy minél több katona elférjen rajtuk, és 
sátrak módjára felékesíttette, némelyiket fehér vászon leplekkel, 
némelyiket drága kelmékkel. Elöl haladtak a király barátai és az 
apródok serege, színes virágkoszorúkkal és lombfüzérekkel ékesen - 
emitt fuvolák, amott lantosok szava zendült -, majd szekereken a 
dorbézoló katonák, lehetőleg mindegyik hasonlóképpen felcicomázva; 
legfőbb ékességük a rajtuk függő fegyverzet volt. A király és vendégei 
arany kancsókkal és öblös arany serlegekkel roskadásig megrakott 
kocsin utaztak. Ekképp vonult a dözsölő sereg hét napon keresztül: 
könnyű zsákmány lett volna, ha a legyőzötteknek lett volna még annyi 
bátorságuk, hogy legalább a dorbézoló katonákon rajtaüssenek. 
Istenemre, a diadalmenet közben ezer józan férfi is kézre keríthette 
volna a hétnapos tivornyázástól ellankadt sereget. De a szerencse, 
mely előre megszabja mindennek a dicsőségét és értékét, még ezt a 
katonabecsületen esett szégyenfoltot is diadalra változtatta. A 
kortársak is csodálták, az utókor is csodálja, hogy a makedónok 
részegen vonultak végig a még nem kezes néptörzsek között, s hogy a 
barbárok önbizalomnak vélték vakmerőségüket. 

A felvonulást a hóhér követte nyomon: Asztaszpész szatrapát 
ugyanis, akiről az imént tettünk említést, halálra ítélte a király. 
Ennyire nem állja útját a vigasság a kegyetlenségnek, sem a 
kegyetlenség a vigasságnak. 


X. KÖNYV 


Csaknem ezekben a napokban érkezett meg ötezer gyalogossal és 
ezer lovassal Kleandrosz, Szitalkész, Herakon és Agathón, akik a 
király parancsára Parmeniónt megölték. De vádlóik is követték őket 
abból a tartományból, amelynek élén állottak, és elkövetett gaztetteik 
sokaságát nem ellensúlyozhatta az a fölötte becses szolgálat sem, 
melyet Parmenión megölésével a királynak tettek. Valóban, miután a 
polgárokat kiforgatták vagyonukból, még a templomok fosztogatásától 
sem riadtak vissza; és sok szűz és előkelő asszony siratta bemocskolt 
tisztességét, mert megbecstelenítették. Kapzsiságuk és bujaságuk 
gyűlöletessé tette a makedón nevet a barbárok előtt. De valamennyiük 
közül — Kleandrosz művelte — a legsúlyosabb  garázdaságot: 
megerőszakolt egy előkelő szüzet, azután szolgájának ajándékozta 
ágyasul. Nagy Sándor legtöbb barátja nem a nyilvánosan felpanaszolt 
vádak förtelmeit vette figyelembe, inkább az járt eszükben, hogy ezek 
ölték meg Parmeniónt, ami titokban a vádlottak javára billentheti a 
mérleget a király szemében. De örömmel látták, hogy Nagy Sándor 
haragja lesújt a harag eszközeire, és hogy a bűnös úton nyert hatalom 
nem lehet tartós. A király kivizsgálta az ügyet, és ítéletet mondott, 
hozzáfűzve, hogy a vádlók figyelmen kívül hagytak egy vétséget, noha 
éppen ez a legsúlyosabb: a vádlottak nem számoltak azzal, hogy ő 


életben marad, mert sohasem vetemedtek volna ilyesmire, ha akár 
kívánták, akár hitték volna, hogy ő épségben visszatér Indiából. Eppen 
ezért a bűnösöket vasra verette, azt a hatszáz katonát pedig, akik 
kegyetlenkedéseik eszközei voltak, kivégeztette. Ugyanazon a napon 
végezték ki a perzsa pártütés vezéreit is, akiket Kratérosz vezetett 
elő. 

Nem sokkal utóbb Nearkhosz és Onészikritosz is megérkezett, 
akiket a király az Óceánra küldött, hogy merészkedjenek ki távolabbi 
vizekre. Beszámoltak arról is, amit hallottak, arról is, amit a maguk 
szemével láttak. Elbeszélték, hogy a folyó torkolatával szemközt levő 
szigeten sok az arany, de kevés a ló; azoktól, akik a szárazföldről 
átmerészkedtek a lovakkal, úgy értesültek, hogy a szigetlakók minden 
egyes lóért egy talentumot fizetnek. A tenger hemzseg a 
szörnyetegektől: a dagállyal úsznak, testük akkora, mint egy-egy nagy 
hajó, a gályák után vetik magukat, s amikor trombitaszóval elijesztik 
őket, akkora zajjal merülnek víz alá, mint a süllyedő hajók. Sok 
mindent elhittek a szigetlakóknak, így azt is, hogy a Bibor-tengert 
nem habjai színéről nevezték el, mint ahogy legtöbben hiszik, hanem 
Erüthrosz királyról. A parttól nem messzi sűrű pálmaerdővel borított 
sziget díszlik, s a liget közepén Erüthrosz király emlékoszlopa 
emelkedik az illető néptörzs nyelvén rávésett felirattal. Hozzáfűzték 
még, hogy markotányosokat és kereskedőket szállító hajók az arany 
éhségétől űzött kormányosok vezérletével átkeltek a szigetre, de 
többé hírüket sem hallották. A királynak kedve támadt, hogy még 
többet megtudjon, ezért megparancsolta, hogy újból hajózzanak végig 
a tengerpart mentén, majd hatoljanak be az Euphratész torkolatába, 
és onnan árral szemben evezzenek fel Babilonig. 

Ő maga, végtelenbe törő álmait dédelgetve lelkében, elhatározta, 
hogy a tenger keleti partvidékének meghódítása után, mint Karthágó 
régi ellensége, Szíriából átkel Afrikába, aztán Numídia sivatagjain 
átvergődve Gades felé veszi útját - mert a hír szerint ott emelkednek 
Héraklész oszlopai -, majd Hispániába vonul - melyet a görögök 
Hiberiának neveznek a Hiberosz folyóról -, és végighajózik az Alpok 
hegysége és Itália partvidéke mentén, ahonnan rövid úton elérheti 
Epeiroszt. Megparancsolta tehát Mezopotámia elöljáróinak, hogy 
vágassanak ki szálfákat a Libanon hegységben, szállítsák a Szíriái 
Thapszakosz városába, és ácsoltassanak hétszáz hajót - valamennyi 
hétsorevezős legyen -, és úsztassák le Babilonba. A küproszi 
királyoktól rézércet, kenderkötelet és vitorlavásznat követelt. 

E foglalatossága közepette levelet kapott Porosz és Taxilész 
királytól, hogy Abiszarész meghalt, Philipposz helytartó pedig 
belepusztult sebeibe, de gyilkosait kézre kerítették. A király 
Philipposz helyébe Eudaimónt nevezte ki, a thrákok vezérét. 
Abiszarész királyi hatalmát az elhunyt fiának adományozta. 

Ezek után Parszagadába vonult. E terület lakói perzsák; szatrapájuk 
Orszinész volt, a leghíresebb és leggazdagabb barbár, aki Küroszig, a 


hajdani perzsa királyig vezette vissza eredetét. Őseitől örökölt 
vagyonát uralkodása hosszú évein keresztül maga gyarapította. 
Orszinész a makedón király elé sietett, hogy megajándékozza őt és 
barátait. Szelídített ménesek követték, arany- és ezüstveretű kocsik 
szállították az értékes holmit, drágaköveket, súlyos arany edényeket, 
bíbor ruhákat és háromezer vert ezüst talentumot. De e roppant 
bőkezűség életébe került a barbárnak. Mert amíg a király minden 
barátját kívánságán felül elhalmozta ajándékokkal, Bagoaszt, a 
heréltet, , nem tisztelte meg semmivel, holott az testi 
engedelmességével egészen magához láncolta Nagy Sándort. 
Néhányan figyelmeztették, mennyire kedves a király szívének 
Bagoasz, mire Orszinész azt felelte: ő a király barátainak keresi 
kedvét, nem fiúszeretőjének, és a perzsáknál nem is szokás 
férfiszajhát választani, aki asszonyi módon kéjeleg. A herélt, mikor ez 
a fülébe jutott, förtelmes gyalázattal szerzett befolyását menten az 
előkelő és feddhetetlen férfi ellen fordította. Néhány saját fajtájabeli 
hitvány fickót hamis vádaskodásra oktatott, de intette őket, hogy csak 
akkor hozakodjanak elő vádjaikkal, amikor ő megparancsolja. 
Eközben, valahányszor kettesben maradtak, teleduruzsolta a 
hiszékeny király fülét mindenféle hazugsággal, eltitkolva azonban, 
miért haragszik Orszinészre, hogy annál nagyobb súlya legyen 
vádaskodásának. A király még nem gyanakodott Orszinészre, de már 
kevésbé becsülte. Titokban forralták a vádat, úgyhogy a perzsának 
sejtelme sem volt a lappangó veszedelemről, s a kegyetlen fiúszajha 
még a gyalázat és bujálkodás perceiben sem feledkezett meg a 
cselszövésről. Valahányszor  felszította a király  gerjedelmét, 
mindannyiszor megvádolta Orszinészt, hol kapzsisággal, hol meg 
pártütéssel is. 

Már megérett az ártatlan ember vesztére törő rágalom, rohamosan 
közeledett az elkerülhetetlen végzet. Történetesen akkoriban nyittatta 
fel Nagy Sándor a Kürosz tetemét rejtő sírt, hogy halotti áldozattal 
tisztelje meg. Az hitte, színültig teli van a sírgödör arannyal, ezüsttel - 
mert ezt híresztelték a perzsák -, de Kürosz korhadt pajzsán, két 
szkitha íjon és egy görbe perzsa szablyán kívül semmi egyebet nem 
talált benne. Ekkor arany koszorút helyezett a sírra, és szívesen viselt 
köpenyét a koporsóra terítette, amelyben a holttest nyugodott. Majd 
elcsodálkozott azon, hogy ily nagy nevű, dúsgazdag királyt oly 
dísztelenül temettek el, mint bárkit a népből. 

Ekkor a herélt, aki a király oldalán állt, rápillantott és így szólt: 

- Mi csodálnivaló van azon, ha a királyok sírboltja üres, amikor a 
szatrapák palotáiban nem fér már el az innen elhordott arany? Ami 
engem illet, mindmáig nem láttam még ezt a sírt, de Dareiosztól úgy 
hallottam, hogy háromezer talentumot földeltek el Kürosszal együtt. 
Ezért oly bőkezű irántad Orszinész: amit büntetlenül nem 
birtokolhatott, elajándékozta, és ezzel még a kegyeidbe is férkőzött. 


A fiú már e szavakkal is feltüzelte a király haragját, s ekkor 
segítségére siettek felbujtott cinkosai. Egyfelől Bagoasz, másfelől 
kitanított cimborái légből kapott vádakkal elkábították a királyt. S 
mielőtt Orszinész még neszét vehette volna, hogy vádaskodnak ellene, 
máris vasra verték. A herélt nem érte be azzal, hogy kivégzik az 
ártatlan férfit, maga is kezet emelt rá, hogy megölje. Orszinész 
rátekintett, és így szólt: , 

- Hallottam hírét, hogy hajdan asszonyok uralkodtak Ázsiában, de 
hogy heréltek uralkodjanak, az már valóban hallatlan dolog! 

Így pusztult el a legelőkelőbb perzsa férfi, aki nemcsak hogy 
ártatlan volt, hanem még pazar bőkezűséget is tanúsított a király 
iránt. 

Ugyanebben az időben Phradatész is életével lakolt, mert azzal 
gyanúsították, hogy a királyi hatalomra tör. Nagy Sándor ekkoriban 
már könnyen hajlott a hirtelenében végrehajtott kivégzésekre, és 
kezdett rosszhiszemű lenni. Ennyire megváltoztatja a szerencse a 
természetet, és ritka az, aki eléggé óvatos saját sikereivel szemben. 
Kevéssel ezelőtt a lünkeszta Alexandroszt még két szemtanú 
feljelentése alapján sem merte elítélni, s az alacsonyabb rangú 
vádlottakat is felmentette, sokszor meggyőződése ellenére, csak azért, 
mert a többiek szemében ártatlanok voltak. A legyőzött ellenségnek 
visszaadta birodalmát. De élete végén annyira hűtlenné vált addigi 
énjéhez, hogy ő, aki egykor szilárdan ellenállt az élvezeteknek, most 
fiúszeretője kénye-kedve szerint egyeseknek birodalmakat 
ajándékozott, másokat megfosztott életüktől. 

Csaknem ugyanezekben a napokban levelet kapott Koinosztól, mely 
azokról az eseményekről tájékoztatta, melyek indiai hadjárata idején 
Európában és Ázsiában lezajlottak. Zopürión, Thrákia kormányzója, a 
géták ellen vezetett hadjáratban egész hadával együtt elpusztult egy 
hirtelen kerekedett viharban. Szeuthész, mihelyt tudomást szerzett 
pusztulásukról, pártütésre lazította honfitársait, az odrüszákat. 
Thrákia elszakadási kísérlete Görögországot is forrongásba hozta. 
Mert Nagy Sándor azáltal, hogy megbüntette néhány szatrapa 


szertelen túlkapásait - bűnös és garázda módon uralkodtak a 
tartományok népén, amíg ő India legtávolabbi csücskében háborút 
viselt -, felkeltette a többiek félelmét, akik hasonlóképpen 


cselekedtek, és hasonló jutalmat várhattak bűneikért. Ezért a 
zsoldoskatonák oltalma alá helyezték magukat, hogy azok fegyveres 
erővel védelmezzék meg őket, ha kivégzésüket követelnék; vagy 
összeharácsoltak annyi pénzt, amennyit csak lehetett, és kereket 
oldottak. A király, midőn ez tudomására jutott, levelet intézett Ázsia 
minden helytartójához, azzal a paranccsal, hogy nyomban bocsássák 
el az összes idegenföldi katonát, aki zsoldjukban teljesít szolgálatot. 

A helytartók között volt Harpalosz is, akit Nagy Sándor leghívebb 
barátai közé sorolt, mivel egykor Philipposz száműzte őt, és Harpalosz 
egyedül az ő barátságáért tért vissza hazájába; ezért Mazaiosz halála 


után a király neki adományozta Babilónia szatrapai tisztségét, és 
megbízta a kincstár őrizetével. Ez a Harpalosz, mivel súlyos 
vétségeivel eljátszotta a király bizalmát, melyet legbarátibb 
szeretetéből élvezett, a királyi kincstárból rablott ötezer talentumon 
zsoldjába fogadott hatezer katonát, és seregével Európába menekült. 
Fényűző és kicsapongó életmódja ugyanis már régen örvénybe 
sodorta őt, s mivel nem remélhetett bocsánatot a királytól, haragja 
ellen idegen védőszárnyak alatt igyekezett oltalomra lelni. Ezért 
sietett megnyerni ügyének az athéniakat, mert jól ismerte nem 
csekély hatalmukat, tudta, mekkora a tekintélyük a többi görög törzs 
előtt, és nem utolsósorban azt is, hogy titkon gyűlölik a makedónokat. 
Megcsillogtatta tehát katonái előtt a reménységet, hogy az athéniak, 
mihelyt értesülnek jöttéről és megtudják, mekkora sereget és mennyi 
pénzt hozott magával, nyomban fegyveres szövetségre lépnek majd 
vele. Ugy vélte ugyanis, hogy a tudatlan és ingatag lelkű tömegnél 
ajándékkal és romlott, kapzsiságuknál fogva megvásárolható 
emberekkel mindent elérhet. 


Harminc hajóval átkeltek tehát, és Szuniónhoz, Attika földjének 
hegyfokához hajóztak, mert innen akarták megközelíteni a város 
kikötőjét. 

Amint ez a király tudomására jutott, aki egyaránt gyűlölte 
Harpaloszt és az athéniakat, megparancsolta katonáinak, hogy 
készítsék fel a hajóhadat, és nyomban törjenek Athénra. Amíg titkos 
terve végrehajtásán fáradozott, levél érkezett hozzá, amely szerint 
Harpalosz behatolt ugyan Athénba, és meg is vesztegetett néhány 
vezető férfit, de utóbb a tanácshatározat kiutasította őt a városból. 
Ekkor a görög katonákhoz sietett, áthajózott Krétába, ahol egyik 
barátja tőrbe csalta és megölte. A király megörült a hírnek, és 
későbbre halasztotta az Európába való átkelést, de elrendelte, hogy 
minden görög város fogadja vissza száműzöttjeit, kivéve azokat, akik 
honfitársaik vérével mocskolták be kezüket. A görögök nem mertek 
ellenszegülni parancsának, ámbár tudták, hogy ez törvényeik 
felbomlásának kezdete, sőt, még meglevő javaikat is visszaadták az 
elítélteknek. Egyedül az athéniak, nemcsak önmaguk, de egész 
Görögország szószólói, vonakodtak visszafogadni a söpredék népet, 
hiszen hozzászoktak, hogy nem királyi hatalom, hanem saját 
törvényeik és szokásaik kormányozzák őket. Ezért a száműzötteket 
távol tartották városuk határaitól, készen arra, hogy bármit eltűrjenek 
inkább, semmint hogy bebocsássák egykor saját városuk, majd a 
száműzetés kijelölte helyek aljanépét. 

Nagy Sándor a veteránokat hazaengedte, majd megparancsolta, 
hogy válogassanak ki tizenháromezer gyalogos és kétezer lovas 
katonát, akik vele maradnak Ázsiában. Ugy gondolta, ezzel a kis 
haderővel is kezében tarthatja Ázsiát, hiszen több helyen helyőrséget 


szervezett, s az újonnan alapított városokat azokkal népesítette be, 
akik nem akarják a fennálló rendet felforgatni. Egyébként, mielőtt 
kiválogatta volna a letelepítendőket, megparancsolta, hogy minden 
katona jelentse, mennyi adóssága van. Tudta, hogy kicsapongó 
életmódjuk következtében legtöbbjüket súlyos tartozások terhelik, 
mégis elhatározta, hogy kiegyenlít minden adósságot. A katonák úgy 
vélték, próbára teszik őket, hogy könnyebben különválaszthassák a 
takarékosokat a tékozlóktól, ezért tétovázva csak húzták-halasztották 
az időt. A király jól tudta, hogy nem makacskodásból, hanem 
szégyenkezésből " vonakodnak adósságukat bevallani, ezért 
megparancsolta, hogy az egész táborban állítsanak fel asztalokat, és 
rakjanak ki tízezer talentumot. Ekkor végre ki-ki becsülettel bevallotta 
a maga adósságát. És ekkora összegből mindössze százharminc 
talentum maradt meg a végén, így a makedón sereg, mely annyi 
dúsgazdag népet legyőzött, több dicsőséggel, mint zsákmánnyal tért 
vissza Ázsiából. 

Különben, amint megtudták, hogy egyeseket hazaengednek, 
másokat visszatartanak, azt hitték, a király Ázsiába helyezi át állandó 
székhelyét. Ettől aztán eszüket vesztve, még a katonai fegyelemről is 
megfeledkeztek, az egész tábor harsogott a zúgolódástól. Körülvették 
a királyt - harciasabban fenyegetőztek, mint valaha -, mindnyájan 
egyszerre követelték elbocsátásukat, és mutogatták, mennyire 
megőszültek, mennyi sebet viselnek. Sem a parancsnokaiktól rájuk 
mért büntetés, sem a király iránti tisztelet nem tartotta őket féken, 
szóhoz sem hagyták jutni Nagy Sándort, összevissza kiabáltak, és 
katonás durvasággal kijelentették, hogy innen egy tapodtat sem 
mozdulnak, csak haza. Végre aztán mégiscsak lecsöndesültek - nem 
mintha meghunyászkodtak volna, hanem mert látták, hogy a király 
haragra gerjedt -, és várakozón lesték, mit mond. Ő pedig így szólt: 

- Mit jelentsen ez a váratlan felfordulás, ez a vakmerő és féktelen 
szemtelenség? Még kimondani is rettegek: nyíltan megszegtétek 
parancsomat, olyan király lettem, aki könyörög, s még attól a jogomtól 
is megfosztottatok, hogy szóljak hozzátok, kihallgassalak, megintselek 
titeket, vagy legalább a szemetek közé nézzek. Ugy döntöttem, hogy 
egyeseket hazaküldök, a többit magam vezérelem majd haza valamivel 
utóbb. És most azt látom, hogy akik máris hazamehetnek, éppúgy 
lármáznak, mint azok, akikkel később akarok utánuk indulni. Miféle 
dolog ez? Más-más okból ugyanazt kiabáljátok mindnyájan. Csak arra 
vagyok kíváncsi, kik zúgolódnak jobban ellenem: azok, akik útra 
kelnek, vagy azok, akik itt maradnak. 

Erre az egész sereg, mintha egy torokból tört volna fel a kiáltás, 
zúgni kezdett, hogy mindnyájan panaszt emelnek. A király így 
folytatta: 

- Istenemre, nem tudom elhinni, hogy mindnyájan azért 
panaszkodtok, amit most felhoztatok, mert ez a sereg nagyobb részét 
nem érinti, hiszen többet bocsátottam haza közületek, mint amennyit 


itt tartottam. Kétségtelenül súlyosabb baj lappang emögött, hogy 
mindnyájan ellenem fordultok. Hát mikor hagyta el valaha is egy 
egész sereg a királyát? Még a rabszolgák sem szöknek meg mind egy 
szálig uruktól, mindig akad egy-kettő, aki szégyellne elszakadni a 
többiek által cserbenhagyott gazdájától. Én azonban nem törődöm 
féktelen tombolástokkal, inkább gyógyírt keresek orvosolhatatlan 
bajotokra! Istenemre, nem bízom már bennetek! Elhatároztam, hogy 
nem tekintelek benneteket katonáimnak, hiszen nem is vagytok már 
azok, hanem hálátlan zsoldosoknak. Tejben-vajban fürödtök, és most 
megy el az eszetek, nem gondoltok arra, milyen nyomorúságból 
húztalak ki mindannyiatokat. Istenemre, megérdemlitek, hogy 
ugyanabban a nyomorúságban vénüljetek meg, mert könnyebb 
kormányozni titeket balsorsban, mint jósorsban. Felvitte az isten a 
dolgotokat: nemrégiben még az illírek és a perzsák adófizetői voltatok, 
és most megvetitek Ázsiát és a számtalan néptől elragadott 
zsákmányt! Nemrég, Philipposz idejében, még félmeztelenül 
szaladgáltatok, és most hitvány nektek a biborköpenyeg, látni sem 
szeretitek az aranyat-ezüstöt! Fatányért kívántok és vesszőfonatú 
pajzsot, , meg  rozsdamarta szablyát! Mert ilyen pompában 
tündököltetek, amikor a kezem alá kerültetek ötszáz talentum 
adóssággal együtt, és a királyi kincstárban mindössze hatvan talentum 
akadt, íme, ez volt vállalkozásaim alapköve, és mégis - irigység ne 
érjen! - felépítettem rá a föld nagyobbik felét felölelő birodalmamat. 
Vagy talán meggyűlöltétek Ázsiát, mely hőstetteitek dicsőségével az 
isteneihez tett hasonlóvá titeket? Királyotokat cserbenhagyva siettek 
visszatérni Európába, amikor a legtöbbnek közületek még az útra sem 
volna elegendő pénze, ha ki nem fizetem adósságát, persze, az ázsiai 
zsákmányból. Nem szégyellitek-e, hogy miután a legyőzött népektol 
szerzett zsákmányt feneketlen bendőtökbe tömtétek, most úgy 
akartok hazatérni gyermekeitekhez, asszonyaitokhoz, hogy csak 
kevesen mutathatnátok meg nekik győzelmetek gyümölcsét, hiszen a 
többiek végső kétségbeesésükben zálogba vetik még fegyverüket is. Jó 
katonám egy sem akad már, csak olyan, aki szajhájához siet, hogy 
együtt háljon vele; nem is maradt a temérdek kincsből, csak annyi, 
amennyivel  kifizethetitek őket. De nyitva előttetek minden 
országhatár: hordjátok el magatokat mielőbb, én majd a perzsákkal 
fedezem elvonulásotokat. Senkit sem tartok vissza: takarodjatok a 
szemem elől, hálátlan polgárok! Örömmel fogadnak majd titeket 
szüléitek és gyermekeitek, ha királyotok nélkül tértek haza! Még 
elétek is sietnek, ti szökevények, hitszegők! Istenemre, ujjongva 
nézem majd, amint megfutamodtok, és bárhol is lesztek, utolér titeket 
büntetésem, mert mindenkor többre becsülöm, jobban kedvelem 
azokat, akik velem maradtak. Hamarosan megtudjátok, mennyit ér 
egy sereg király nélkül, és mekkora erő rejlik bennem egymagamban ! 

Ezek után tébolyult haraggal leugrott az emelvényről, a fegyveresek 
közé vegyült, és azokat, akiket vakmerő szájaskodásukért megjegyzett 


magának, kézen ragadta, és átadta őrizetre testőreinek. Tizenhármán 
voltak, és egyikük sem merészelt szembeszállni vele. 


Ki hinné, hogy a nemrégen még tomboló sereg hirtelen kővé 
dermedt rémületében, amikor látta, hogy kivégzésre hurcolják azokat, 
akik semmivel sem merészeltek többet, mint társaik. Talán puszta 
neve félemlítette meg őket, hiszen a királyok alatt élő népek istenként 
tisztelték királyukat, akár a személye iránti hódolatuk, akár éppen a 
hatalmát ekkora eréllyel gyakorló király önbizalma miatt. Egyébként 
alázatosan meghódoltak, még bajtársaik vesztén sem háborodtak fel, 
amikor megtudták, hogy az éjszaka folyamán kivégzik őket, sőt 
egyetlen alkalmat sem mulasztottak el, hogy külön-külön is 
kimutassák engedelmes hűségüket. S amikor másnap a király 
elkergette őket magától, és csak az ázsiai katonák járulhattak elébe, 
az egész tábor gyászosan jajveszékelni kezdett, hogy megölik 
magukat, ha a király haragja nem enyhül. 

Nagy Sándor azonban, akinek minden tettében megnyilvánult 
szokásos makacssága, összehívta az idegenföldi katonákat, a 
makedónokat pedig a táborba rekesztette. Amint aztán szép számban 
összesereglettek, tolmácsot kéretett, és a következő beszéddel fordult 
a katonákhoz: 

- Amikor átkeltem Európából Ázsiába, azt reméltem, hogy sok dicső 
nemzetet, nagy tömegeket olvasztok bele birodalmamba. Nem is 
csalódtam elképzelésemben. De ráadásul bátor férfiakat ismertem 
meg bennük, akik hűségesen ragaszkodnak királyaikhoz. Azt hittem, 
itt mindenki tobzódik a pompában, és szertelen jólétében élvezetekbe 
merül. De én vagyok a megmondhatója, hogy a katonasorsot is szilárd 
testi és lelkierővel, ernyedetlenül tűritek, és kiválóan harcoltok, de a 
hűséget éppúgy becsülitek, mint a vitézséget. Most beszélek erről 
először nyíltan, de már régóta tudom. Ezért toboroztam soraitokból 
újoncokat, ezért olvasztottam bele őket saját seregembe. Ugyanaz a 
fegyverzetük, ugyanaz a ruházatuk, de engedelmesség és fegyelem 
dolgában messze felülmúlják a többieket. En magam a perzsa 
Oxüartész lányát vettem hitvesül, és nem tartottam méltóságomon 
alulinak, hogy fogoly nővel nemzzek gyermeket. Majd később, hogy 
jobban kiterebélyesedjék családfám, feleségül vettem Dareiosz lányát. 
Legbensőbb barátaimnak is azt tanácsoltam, hogy nemzzenek 
gyermekeket fogoly asszonyokkal, hogy e szent kötelék révén 
eltöröljek minden különbséget győztes és legyőzött között. Ezért, 
higgyétek el, saját népembeli katonák vagytok, nem idegenek. 
Egyetlen és közös birodalom áll fenn Azsiában és Európában; 
makedón fegyvereket adok kezetekbe, és ezzel idegen újoncokból régi 
katonáimmá avatlak titeket. Polgáraim és katonáim vagytok. Egységes 
színt ölt minden: a perzsákhoz nem méltatlan, hogy átvegyék a 
makedón szokásokat, a makedónokhoz sem, hogy utánozzák a 


perzsákat. Egyazon jogot kell élveznie mindenkinek, aki egyazon 
király uralma alatt él. 

Beszéde után perzsákból választott testőrökre bízta életét, perzsa 
fegyverhordozókat, perzsa tisztviselőket választott. Mondják, hogy 
amint e perzsák vasra verve kivégzésre hurcolták azokat a 
makedónokat, akik ellenük lazították a többit, az egyik tekintélyes és 
élemedett korú makedón így szólította meg a királyt: 

- Meddig követed még a kivégzések dolgában is az idegen 
szokásokat? Katonáidat és polgáraidat kihallgatás nélkül hurcolják 
kínhalálba azok, akiket ők ejtettek foglyul. Ha úgy véled, hogy 
megérdemeltük a halálbüntetést, legalább hóhéraidat cseréld ki. 

Baráti szívvel intézte Nagy Sándorhoz ezt az intelmet, abban a 
reményben, hogy eltűri az igazságot. De a király haragja most már 
tajtékzó dühvé fajult. Újból megparancsolta tehát a halálos ítélet 
végrehajtóinak, akik egy pillanatra megtorpantak, hogy megkötözve 
fojtsák őket a folyóba. De még a halálbüntetés sem lazította fel a 
katonákat. Seregestül tódultak a csapatparancsnokok és a király 
barátai elé, rimánkodva, ha a király úgy vélné, hogy valamelyikük 
részes bármilyen régi bűncselekményben, csak ölesse meg: 
kiszolgáltatják magukat haragjának, végezzen velük. 

Végül is a fájdalomtól szinte eszeveszetten a királyi sátor elé 
futottak, és fegyvereiket a bejáratnál elvetve, egy szál ingben 
ácsorogtak ott, és sírva rimánkodtak, hogy bocsássák be őket, 
büntetésnek védtelenül kitett mezíteleneket. Nem kegyelemért 
esedeznek, sőt, készek bűnösként meglakolni felfuvalkodottságukban 
elkövetett vétkeikért. A király haragja még a halálnál is gyászosabb 
számukra. 

Két napon keresztül, éjjel-nappal állhatatosan ott ácsorogtak a 
királyi sátor előtt, szánalmas jajveszékelésük, siralmas külsejük 
bűnbánatról tanúskodott, a király haragja mégsem enyhült meg 
katonái alázatos könyörgésétől. Harmadnap végre győzött az esdeklők 
állhatatossága. A király kilépett sátrából, enyhén megdorgálta seregét 
a fegyelemsértésért, majd könnyeit sűrűn ontva kijelentette, hogy 
visszafogadja őket szeretetébe. Az eset méltónak látszott arra, hogy 
nagyobb szabású engesztelő áldozatokkal is megünnepeljék. A szent 
szertartás végeztével a király lakomára hívta a makedón és perzsa 
főembereket. A hagyomány szerint kilencezren vettek részt e 
lakomán, a király felszólítására közös serlegből mutatták be az 
ítaláldozatot, majd görög és barbár jósok elmondták az üdvhozó 
fogadalmi imádságot utánuk a vendégek -, mindenekelőtt azért, hogy 
az eggyé olvadt két birodalom örök szövetségben forrjon össze. 
Azután elbocsátották a katonákat, sok rokkant is felmentést kapott a 
hadiszolgálat alól. A király néhány idősebb barátját is szabadságra 
küldte, közöttük név szerint az Albosznak mondott Kleitoszt és 
Gorgiaszt, Polüdamaszt és Antigenészt. A távozó katonáknak nemcsak 
a megszolgált zsoldot fizették ki becsülettel, hanem útiköltség címén 


fejenként még egy-egy talentumot is adott. Azután megparancsolta, 
hogy az ázsiai asszonyoktól született fiaikat - a hagyomány szerint 
mintegy tízezren voltak - hagyják ott nála, mert ha családostul 
kelnének át Makedóniába, az új és régebbi feleségek és gyerekek 
összekeverednének, és torzsalkodás és perpatvar dúlná fel a 
családokat. Lesz rá gondja, ígérte, hogy honi szokásaik szerint 
neveljék a fiúkat, és a haditudományokat is elsajátítsák. Ekkor több 
mint tízezer kiszolgált katonát hazaengedett, és Kratéroszt, egyik 
legkedvesebb barátját adta melléjük vezetőül; ha pedig vele bármi 
történnék útközben, Polüperkhón vegye át a parancsnokságot. 

Antipatroszhoz intézett levelében a király elrendelte, hogy 
részesítsék tiszteletben a kiszolgált harcosokat, s ahányszor csak 
színielőadást és  versenyjátékot rendeznek, az első sorokban 
ülhessenek koszorúval a fejükön; a végzet akaratából elhunytak 
kiskorú gyermekei pedig örököljék atyjuk zsoldját. Makedónia és a 
szomszédos területek  kormányzásával  Kratéroszt bízta meg, 
Antipatroszt pedig, az újoncokból álló utánpótlással, magához 
rendelte Ázsiába. Attól tartott ugyanis, hogy utóbb még súlyos bajt 
okoz a helytartó és Olümpiasz viszálykodása. Mert a hozzá intézett 
levelekben anyja is, Antipatrosz is kölcsönösen egymás ellen 
vádaskodtak, hogy a királyi méltóságot bemocskolták vagy csorbát 
ejtettek rajta. Amikor ugyanis a király halálhíre által okozott rémület 
Makedóniát is elérte, anyja és húga, Kleopátra, mozgolódni kezdett: 
az utóbbi atyja birodalmát, Olümpiasz pedig Epeiroszt elfoglalta. 

Az egyik ilyen levél Hephaisztión kezébe került, miután a király 
felbontotta. Mint mondják, Hephaisztión előtt nem volt titka. Nagy 
Sándor nem haragudott meg a merészségért: gyűrűjét ujjáról lehúzva, 
a levelet olvasó Hephaisztión szájára tette, ezzel kötelezte arra, hogy 
egy szót sem mond el abból, amit megtudott. Állítólag hibásnak 
tartotta mindkét vádaskodót. Anyja szemtelenségéről hallva dühösen 
felkiáltott: túl nagy árat kér azért, hogy tíz hónapig méhében 
hordozta. Antipatroszra gyanakodott, hogy a spártaiakon aratott 
győzelem óta nagyon is fenn hordja az orrát, és uralmát annyi éven 
keresztül meghosszabbítva nagyobb hatalomra tett szert, mint ami a 
helytartót megilleti. Ezért, amikor szóvá tették neki Antipatrosz 
komolyságát, emberi jó tulajdonságait, azt felelte, hogy kívül fehérnek 
látszik, de ha belenéznek, belül vérvörös. Ám elfojtotta gyanúját, nem 
adta jelét annak, hogy lélekben elfordult Antipatrosztól. Sokan mégis 
azt hiszik, Antipatrosz megsejtette a király gyanúját, és a kivégzéstől 
félve ocsmányul ármányt szőtt Nagy Sándor ellen, aki nem sokkal 
ezután meghalt. 


A király, hogy a megfogyatkozott seregen esett hézagokat betöltse, 
a perzsák színe-javát besorolta a makedónok közé. Testőrségébe is 
kiválasztott ezer perzsát a legjobbak közül, s nem kevesebb mint 


tízezer harcosból álló lándzsás sereget őrszolgálatra rendelt a királyi 
sátor környékére. Eközben megérkezett Peukesztész húszezer íjásszal 
és parittyással, akiket saját tartományában toborzott. A király 
besorolta őket seregébe, majd elindult Szuszából, s a Kis Tigris folyón 
átkelve. Karai mellett ütött tábort. Innen négynapi meneteléssel 
Szittakenén keresztül Szambanába vezette seregét, ahol hétnapos 
pihenőt tartottak, majd háromnapi járóföldet maguk mögött hagyva, 
Kelónéba érkeztek. E város lakói Boiótiából kerültek ide, őseiket 
Xerxész mozdította ki lakóhelyükről és telepítette át Keletre. Eredetük 
bizonyítékaként megőrizték sajátságos nyelvüket, mely túlnyomórészt 
görög szavakból áll; egyébként a kereskedelmi élet a szomszédos 
barbárok nyelvének használatára késztette őket. Innen Bagisztanész 
felé tartottak; ez a gazdag vidék bővelkedik a zamatos gyümölcstől 
roskadozó fákban és egyéb javakban, melyek nemcsak a 
létfenntartáshoz szükségesek, hanem kellemessé is teszik az életet. 

Közben Eumenész súlyosan összekülönbözött Hephaisztiónnal. 
Hephaisztión ugyanis elkergette Eumenész szolgáit, akik szállást 
akartak foglalni uruknak, és helyükbe Euiosz embereit rakta. Nem 
sokkal ezután, amikor már mindenki azt hitte, hogy a sérelmet 
elfeledték, újult erővel lángolt fel az ellenségeskedés: kegyetlenül 
veszekedtek, és átkozták egymást. Nagy Sándor beavatkozására és 
parancsára azonban megbékéltek, és a király megfenyegette 
Hephaisztiónt, aki mindenáron bajt akart okozni a király kegyében 
álló és egyébként megbékélésre hajló Eumenésznek. 

Ezután Média mezőségeire érkeztek, ahol megszámlálhatatlan 
ménes legelt. Niszaiai méneknek nevezik e hatalmas, pompás termetű 
állatokat. Amikor Nagy Sándor átvonult ezen a tájon, kísérői több mint 
ötvenezret számláltak meg. Számuk egykor meghaladta ennek 
háromszorosát is, de a háború zűrzavaraiban legnagyobb részüket 
elhajtották a rablók. A király itt közel harminc napig elidőzött. 
Atropatész, Média szatrapája, száz barbár nőt vezetett a király elé; e 
lóra termett asszonynép kerek pajzsot és szekercét viselt fegyverül, 
ezért egyesek az amazon néptörzs maradékának vélték őket. A király 
ezután hétnapi meneteléssel elérte Média fővárosát, Ekbatanát. Itt 
ünnepélyes áldozatokat mutatott be az isteneknek, versenyjátékokat 
rendezett, és lakomákban, ünnepekben keresett feloldódást, hogy 
kipihenve viselje majd újabb vállalkozásainak gondját-baját. De 
miközben ezeket hányta-vetette, a sors közbeszólt: elragadta legjobb 
barátját, és nem sokkal utóbb őt magát is. 

Éppen a versenypályán vetélkedő ifjakat szemlélte, amikor hírül 
vitték neki, hogy haldoklik Hephaisztión, aki már hét napja sínylődött 
bormámor okozta betegségében. Barátja veszedelmén elrémülve 
nyomban felugrott, és a beteg szállására sietett; de későn érkezett, 
már nem találta őt életben. Kétségtelenül ez volt a legnagyobb csapás, 
amely életében érte. Nagy fájdalmában könnyekre és jajszavakra 
fakadt, és számos jelét adta annak, hogy lelki egyensúlya teljesen 


felborult. A hagyomány különféleképpen számol be erről, az az egy 
azonban bizonyos, hogy nem akarta Ekbatanában sírba helyezni 
barátját, hanem, hogy minél méltóbb temetést rendezzen számára, 
Perdikkasszal Babilonba szállíttatta a holttestet, és ő is oda készült. Itt 
azután hallatlan költségen, tizenkétezer talentumon rendezte meg a 
temetést. Az egész birodalomra gyászt rendelt el, s hogy emléke el ne 
homályosuljon a seregben, nem jelölt ki új vezért az egykor 
Hephaisztión vezényelte lovasság élére, hanem az volt a kívánsága, 
hogy a lovasosztagot Hephaisztión-szárnynak nevezzék, és mit se 
változtassanak az általa felállított csatarenden. Soha nem látott 
versenyjátékokat és színielőadásokat is tervezett a halott tiszteletére, 
s e célból háromezer művészt gyűjtött egybe; nem sokkal utóbb, mint 
mondják, ugyanezek a művészek versengtek a király temetésén is. A 
barátok, nem ilyen túláradó hévvel ugyan, de egymással versengve 
hamarosan megtalálták a módját, hogyan tehetnék a halott emlékét 
még tündöklöbbé és dicsőbbé, hogy ezzel is a király kegyeibe 
férkőzzenek. 

Így Eumenész, amint megérezte, hogy az elhunyttal való egykori 
ellenségeskedéssel magára vonta a király neheztelését, jó példát 
mutatva Hephaisztión emlékének szentelte önmagát és fegyvereit, s a 
temetés fényének emeléséhez bőkezű pénzadománnyal járult hozzá. 
Példáját utánozták a többiek is, és utóbb odáig fajult a hízelgők 
arcátlansága, hogy a gyászban, a halott utáni epekedésben szinte 
eszét vesztő királlyal végül is elhitették, hogy Hephaisztión isten. Ez 
idő tájt az egyik  csapatvezér, a szamoszi  Agathoklész, 
végveszedelembe került, mert könnyezni látták, amint elhaladt 
Hephaisztión sírja mellett. És ha Perdikkasz ki nem találja azt a 
mesét, hogy vadászat közben megjelent előtte Hephaisztión, és ha 
meg nem esküszik az összes istenségre, köztük Hephaisztiónra is, 
hogy tőle magától tudja: Agathoklész nem az isten üres címével 
felékesített halandót siratta benne, hanem csak egykori barátságuk 
emléke csalt szemébe könnyeket, akkor a királynak annyi jószolgálatot 
tett, hős férfi ártatlan fővel súlyosan meglakolt volna baráti 
kegyeletéért. 

Egyébiránt a király, hogy figyelme lassanként elterelődjék a 
gyászról, hadjáratra készülődött a kosszaéiek ellen. A Médiával 
szomszédos hegyek közt lakik ez a rablásból élő, szilaj, vad néptörzs. 
A perzsa királyok évenkénti adófizetéssel vásárolták meg tőlük a 
békességet, hogy a hegyekből lezúdulva ne veszélyeztessék 
garázdálkodásukkal az alant elterülő környéket. A fegyverrel rájuk 
támadó perzsákat ugyanis könnyűszerrel visszaverték. Zord hegyeik 
védelméből ide szoktak visszavonulni, ha túlerővel álltak szemben. 
Évről évre ajándékokkal is lekenyerezték őket, hogy a perzsa király 
biztonságban átvonulhasson földjükön, amikor Ekbatanából, ahol a 
nyarat szokta tölteni, visszaköltözött Babilonba. 


Nagy Sándor tehát, kettéosztva seregét, rátámadt a kosszéiekre, és 
negyven nap alatt leverte őket. A király és Ptolemaiosz ugyanis, aki a 
sereg másik felét vezette, oly sűrűn kaszabolták soraikat, hogy 
megadták magukat a győztesnek, csak hogy visszaszerezzék foglyul 
esett társaikat. Nagy Sándor erős városokat építtetett alkalmas 
helyeken, nehogy a vad népség a makedón sereg elvonulása után 
lerázza az igát. Majd innen útra kelve, lassú menetben újra Babilon 
felé tartott, hogy a hadjáratban elcsigázott katonák új erőre kapjanak. 
És már alig volt harminc stádiumra a várostól, amikor Nearkhosz, akit 
a király az Óceánon és az Euphratész torkolatán át előreküldött 
Babilonba, elébe sietett, és kérve kérte: be ne tegye lábát a városba, 
mely végzete lesz. A khaldeusoktól tudja ezt, akik számos 
jövendöléssel már éppen eléggé bebizonyították, mily csalhatatlanok 
mesterségükben. A király a csillagjósok híradásán és Nearkhosz 
állhatatos könyörgésén megindulva más útra tért, elhaladt Babilon 
mellett, és onnan kétszáz stádiumra ütött tábort, míg barátai 
többségét a városba küldte. De miután a filozófus Anaxarkhosz 
kioktatta, hogy ne törődjék a khaldeusok intelmeivel, üres és céltalan 
a tudományuk, bevonult a városba. Csak úgy özönlöttek a követségek 
az egész földkerekségről. A király több napon keresztül érdeklődve 
hallgatta beszámolóikat, majd újból a halott Hephaisztión emlékének 
szentelt ünnepségekre fordította figyelmét. Valamennyiük közös 
buzgalmából gyászünnepséget rendeztek: egyetlen korabeli királyé 
sem volt költségesebb és pazarabb. 

Ezek után kedve támadt végighajózni a Pallakopasz csatornán, 
egészen az arab területek határáig. Amint eljutott odáig, 
városalapításra alkalmas helyet talált. Az új városban letelepítette az 
idősebb vagy rokkant görögöket és mindazokat, akik szívesen ott 
maradtak. Mindezt terveinek megfelelően végrehajtotta, és már 
nyugodt volt jövője felől. Kinevette a khaldeusokat, mert nemcsak 
hogy sértetlenül tette be lábát Babilonba, hanem ugyanúgy távozott is 
onnan. Ám visszatérőben a Pallakopaszba ömlő Euphratész vizéből 
keletkezett mocsarak táján rossz előjel mutatkozott: a lecsüngő faágak 
letépték a király fejékét, mely a folyóba esett. Amint aztán egyre- 
másra érkezett hír fenyegető csodajelekről, védekezésül szüntelenül 
engesztelő áldozatokat mutattak be görög és barbár szertartás 
szerint. De hasztalan volt minden engesztelés, a királynak meg kellett 
halnia. Egy alkalommal vendégül látta Nearkhoszt, és már pihenőre 
akart térni, de a larisszai Médiosz állhatatos könyörgésére utóbb 
mégis elment hozzá dorbézolni. Egész éjjel ivott, végül elfogta a 
rosszullét. A betegség egyre súlyosabbra fordult, és hat nap alatt 
annyira kimerítette utolsó erejét is, hogy már beszélni sem tudott. De 
a katonák annyira aggódtak, és úgy vágyódtak utána, hogy hiába 
kérték a vezérek, ne zaklassák a beteget, a sereg követelte, hogy 
bocsássák a király színe elé. 


Ömlő könnyeiket nézve azt hihette volna bárki, hogy a királyukat 
nem látogatják, hanem temetésére gyülekeznek. De leginkább azok 
búsultak, akik ágya körül álltak. A király rájuk pillantott, és 
megszólalt: 

- Úgy vélitek, ily bátor férfiakhoz méltó királyként halok meg? 

Szinte hihetetlen és hallatlan dolog, hogy abban a testhelyzetben, 
amelyben a katonákat fogadta, kitartott mindvégig, amig minden 
katona végső búcsút nem mondott neki. Amint elbocsátotta népét, 
mintha élete minden kötelességétől megszabadult volna, kimerültén 
hátrahanyatlott. Aztán közelebb szólította barátait, mert már a hangja 
is elgyengült, és gyűrűjét levonva ujjáról, átnyújtotta Perdikkasznak, 
és megparancsolta, hogy holttestét vitessék Hammón szentélyébe. 
Amikor megkérdezték, kire hagyja a királyságot, azt válaszolta: arra, 
aki legkülönb; egyébiránt már gondoskodott róla, hogy nagyszabású 
gyászünnepségeket rendezzenek tiszteletére. Ekkor Perdikkasz újabb 
kérdéssel fordult hozzá: mikor akarja, hogy az isteneket megillető 
tiszteletben részesítsék. A haldokló azt felelte: akkor, amikor a 
makedónok boldogok lesznek. Ezek voltak a király utolsó szavai; 
kevéssel ezután meghalt. 


Kezdetben siralomtól, jajveszékeléstől, zokogástól visszhangzott az 
egész királyi szállás. De később minden kihalt lett; elnémultak, és 
gyászos csönd ült mindenütt. Majd a fájdalmat töprengés váltotta fel: 
mi lesz ezután? A nemes ifjak, állandó testőrei, nem tudták elviselni 
fájdalmuk súlyát, nem volt maradásuk a királyi sátor előterében: 
eszeveszetten kóboroltak a roppant városban, felverték egész Babilont 
gyászos siralmukkal, és mindaz a jajszó feltört belőlük, amit ilyenkor a 
fájdalom sugall. A királyi sátor körül álldogáló makedónok és barbárok 
összesereglettek, és a közös gyászban nem lehetett megkülönböztetni 
a győztest a legyőzöttől. Mintha versengtek volna a siratásban: a 
perzsák legigazságosabb, legkegyesebb urukat, a makedónok legjobb, 
legbátrabb királyukat szólongatták. De a gyászolók kesergésébe a 
zúgolódás hangja is belevegyült: az istenek irigysége viruló erőben, 
ifjúkora és sikerei virágában ragadja el a halandók világából. 
Elevenen a szemük előtt lebegett hősi arca, amint rohamra vezérli a 
katonákat, megostromolja a városokat, feltör a falakra, s a gyűlésben 
megjutalmazza a bátrakat. Most már bánták a makedónok, hogy 
megtagadták tőle az isteni tiszteletet, bűnösnek és hálátlannak 
vallották magukat, hogy a király jogos felszólítása süket fülekre lelt 
náluk. 

Sokáig emlegették a királyt tisztelettel és sóvár szeretettel, aztán 
szánalom ébredt bennük önmaguk iránt. Eljöttek Makedóniából, 
átkeltek az Euphratészen, s most itt állnak elárvultán az új uralom 
ellen acsarkodó ellenség között, és trónörökös híján szétforgácsolódik 
majd a nép ereje, mert ki-ki magának akarja megkaparintani a 


hatalmat. Elkövetkező polgárháborúkat jósolgattak: újra vérüket kell 
ontaniuk, de most már nem Ázsia uralmáért, hanem az új királyért, és 
régi forradásaikat Íriss sebek szaggatják majd fel. Elöregedtek, 
törődöttek, és alighogy a törvényes király elbocsátotta őket a 
szolgálatból, máris meg kell halniuk, talán valamilyen ismeretlen 
csatlóskirály hatalmáért. Ilyen gondolatok közt őrlődtek, amikor 
leszállt az éjszaka, és növelte félelmüket. A katonák fegyverben 
virrasztottak, a babiloniak pedig a falakról, a háztetőkről kémlelődtek, 
hogy biztosabb értesüléseket szerezzenek. Senki sem mert 
világosságot gyújtani, s mivel szemüknek nem vehették hasznát, 
feszülten hegyezték fülüket minden zörejre, minden neszre, többnyire 
puszta képzelődésből halálra rémülten fel-alá futkostak a sötét 
sikátorokban, és gyanakodva, ijedezve egymásnak ütköztek. A 
perzsák, nemzeti szokásuk szerint, hajukat lenyírták, gyászköntöst 
öltöttek, és hitveseikkel, gyermekeikkel együtt őszinte fájdalommal 
siratták a halottat, nem a győztest, és a nem régi ellenséget, hanem 
nemzetük legigazságosabb királyát. És ők, akik örökké királyok 
uralma alatt éltek, elismerték, hogy soha nem volt még méltóbb 
parancsolójuk. 

A gyász nem maradt rejtve a város falai között: a riasztó hír bejárta 
a közvetlen környéket, majd Ázsia nagy részét is az Euphratészen 
innen. Gyorsan eljutott Dareiosz anyjához is. A királyné megszaggatta 
köntösét, gyászt öltött, és haját szétzilálva a földre vetette magát. 
Mellette ült egyik lányunokája, a nemrégiben elhunyt Hephaisztión 
özvegye. A közös bánat újból felszaggatta a saját külön fájdalmát. De 
mindnyájuk gyászát Sziszigambisz érezte át legjobban, a saját sorsát 
is, unokáiét is egyaránt megsiratta. A frissen kapott seb a régieket is 
feltépte. Mintha csak nemrég veszítette volna el Dareioszt, s a 
boldogtalannak most egyszerre két fiát kellene temetőbe kísérnie. 
Siratta a halottakat, siratta az élőket. Ki visel gondot ezentúl 
lányunokáira? Ki lesz az új Nagy Sándor? Ismét foglyok, ismét 
száműzöttek a királyi hatalomból. Dareiosz halála után oltalmazóra 
leltek, de Nagy Sándor után kétségtelenül nem akad már 
gondviselőjük. Eközben felmerült emlékezetében Okhosz is, a 
legkegyetlenebb király, aki egy nap alatt nyolc fivérét lemészárolta, és 
a fiak seregének kiirtása után még az atyát is lekaszabolta; a hét fiú 
közül, akiket ő hozott világra, egy maradt csupán életben, Dareiosz, 
aki rövid ideig tündökölt, hogy annál kegyetlenebbül oltsák ki életét. 
Végül annyira összeroppant a fájdalom súlya alatt, hogy elfordult 
unokáitól, fejét befödte, és térdre roskadt; nem kívánt se ételt, sem 
világosságot. Öt nappal utóbb, hogy halálra szánta magát, valóban 
kiszenvedett. Halála kétségtelenül bizonyítja, mily kegyes volt hozzá 
Nagy Sándor, és milyen igazságos — minden fogolyhoz: 
Sziszigambisznak volt ereje ahhoz, hogy Dareiosz halála után tovább 
tengesse életét, de pirult volna, ha túléli Nagy Sándort. 


És istenemre, ha igazságosan ítéljük meg a királyt, világosan 
kitűnik, hogy erényei vele születtek, bűnei szerencséjéből és ifjú 
korából fakadtak. Hihetetlen volt lelkiereje; csaknem emberfeletti 
erővel tűrte el a fáradalmakat; bátorságával nemcsak a királyok közül 
tűnt ki, hanem azok közül is, akiknek ez volt egyetlen erényük; 
bőkezűen nemegyszer nagyobb javakat osztogatott, mint aminőket az 
istenektől kérnek a halandók; kegyes jóindulattal viseltetett a 
legyőzöttek iránt, hiszen annyi, háborúban elfoglalt birodalmat 
visszaadott, vagy adományként átengedett; mindig megvetette a 
halált, amely előtt mások megdermednek a félelemtől; szerfelett 
mohón szomjúhozta a hírnevet és a dicsőséget, amin ifjú korát és nagy 
tetteit tekintve senki sem csodálkozhat; gyöngéd fiúi szeretettel 
szerette anyját: Olümpiaszt a halhatatlanok sorába akarta emelni, 
atyjáért, Philipposzért bosszút állt; bőkezű volt csaknem minden 
barátjához, jóindulatú a katonákhoz; lelki nagyságához méltónak 
bizonyult okossága, korához mérten szinte hihetetlennek szakértelme; 
szertelen szenvedélyeit féken tartotta, a szerelemben pusztán 
természetes vágyait elégítette ki, és csak a megengedett határok közé 
szorított gyönyöröket élvezte: természetének valóban páratlan 
adománya volt mindez. Szerencséjének pedig ezek voltak a 
következményei: istennek tartotta magát, és az isteneknek kijáró 
tiszteletet követelte meg a maga számára; hitt a jóshelyeknek, ahol 
ilyesmiket hitettek el vele; azokra pedig, akik vonakodtak istenként 
tisztelni őt, a kelleténél keményebben sújtott le haragja; öltözetét 
idegen ruházatra cserélte, szokásaiban utánozta a legyőzött népeket, 
akiket győzelme előtt megvetett. S amennyire fiatal évei csak szították 
haragos indulatait és szomját a borra, öreg kora éppúgy csillapíthatta 
volna mindezt. Mégis el kell ismernünk, hogy igen sokat köszönhetett 
ugyan saját erényeinek, de még többet szerencséjének, melyen - 
egyetlen a halandók között - uralkodott is. Hányszor megmentette jó 
sorsa a haláltól! Hányszor megoltalmazta szüntelen pártfogásával, 
amikor vakmerőn a veszedelmekbe rontott! Eletének és dicsőségének 
is közös határt szabott. Türelmesen várakozott a végzet, míg Nagy 
Sándor leigázta Keletet, és elhatolt az Óceánig, s ezzel véghezvitte 
mindazt, amit csak halandó elérhet. 

Ilyen király és vezér után kellett utódot választaniuk. De ez a teher 
súlyosabb, semmint hogy egyetlen ember vállalhatná, így tehát Nagy 
Sándor puszta neve és tetteinek híre következtében birodalmát több 
király között kellett megosztani szerte a földkerekségen; és dicsősége 
rásugárzott mindazokra, akiknek sorsa akár a leggyöngébb fonállal is 
az övéhez fűződött. 


Eközben Babilonban - mert itt tértünk el a tárgytól - a testőrök a 
királyi szállásra hívták Nagy Sándor legbizalmasabb barátait és a 


csapatparancsnokokat. Tömegestül tódultak utánuk a katonák is, 
égette őket a kíváncsiság, vajon ki lép a király örökébe. Számos vezér, 
a katonák csődületében elakadva, nem tudott behatolni a királyi 
sátorba, noha a kikiáltó igyekezett távol tartani mindenkit, akit nem 
szólítottak név szerint. De a gyámoltalan parancsolgatásra rá se 
hederítettek. Újra meg újra éktelen jajveszékelésben törtek ki, és 
hangos zokogásra fakadtak, de később elcsendesültek, és könnyeiket 
visszafojtva várták, mit hoz a jövő. Ekkor Perdikkasz kiállította a 
királyi széket a nép színe elé, rajta Nagy Sándor koronája, köntöse és 
fegyverei, majd ráhelyezte a gyűrűt is, melyet a király előző napon 
gondjaira bízott. E tárgyak láttán újra könnyekre fakadtak, és minden 
gyászba borult körülöttük. Perdikkasz szólásra emelkedett. 

- Íme a király gyűrűje, mellyel a birodalomra és királyi hatalmára 
vonatkozó írásokat szokta lepecsételni. Ő adta kezembe, és én most 
visszaadom nektek. S ámbár a haragvó istenek nem gondolhattak 
volna ki súlyosabbat a minket ért csapásnál, mégis, tettei nagyságát 
szemlélve méltán hihetjük, hogy e nagy férfiút, aki emberi 
vállalkozásaival megközelítette az isteneket, sorsának beteljesültével 
sietve társaságukba fogadják. Ezért, minthogy ennek egyetlen 
akadálya e porhüvely, mely a halandókat mindenkor távol tartja a 
halhatatlanságtól, mielőbb adjuk meg testének és nevének az illő 
végtisztességet, nem feledve eközben, mily városban, kik között 
vagyunk, királyunktól és oltalmazónktól megfosztva. Jól meg kell tehát 
fontolnunk és tanácskoznunk, harcostársaim, hogyan maradhatunk 
győztesek e legyőzött nép körében. Fejre van szükségünk, s hogy kire, 
nektek kell megneveznetek. Tudnotok kell, hogy a katonák tömege 
vezér nélkül olyan, mint a test lélek nélkül. Roxané már hatodik 
hónapja teherben van -, szívből áhítjuk, hogy fiút szüljön. Az istenek 
áldásával a fiú örökli a királyságot, ha majd felserdült. Döntsétek el 
tehát, addig ki uralkodjék rajtatok. 

Így szólott Perdikkasz. Ekkor Nearkhosz is szólásra emelkedett, és 
kifejtette: senki sem tagadhatja, hogy a királyi méltóság Nagy Sándor 
vér szerinti utódát illeti meg, de a makedónok lelkületéhez és az 
eseményekhez nem illő, hogy olyan királyra várakozzanak, aki még 
meg sem született, és mellőzzék az élő trónörököst; a királynak van 
egy fia Barszinétől is, annak adják a királyi fejéket. 

Ez a beszéd senkinek sem tetszett. Szokás szerint lándzsájukkal 
csörömpöltek pajzsukon, szakadatlanul lármáztak, és mivel Nearkhosz 
állhatatosan védelmezte álláspontját, már csaknem lázadás ütött ki. 
Ekkor Ptolemaiosz emelkedett szólásra: 

- Roxané vagy Barsziné fia természetesen méltó utód arra, hogy a 
makedónok népének parancsoljon, csakhogy Európában szégyenletes 
lesz még a nevüket is kimondani, mivel anyai ágon fogoly ivadékok. 
Érdemes volt-e leigáznunk a perzsákat, hogy a fajtájuknak 
szolgáljunk, amire törvényes királyaik, Dareiosz és Xerxész hiába 
törekedtek számtalan sereggel és óriási hajóhaddal? Az én javaslatom 


az, hogy Nagy Sándor királyi székét állítsuk fel a sátorban, 
gyülekezzenek körülötte azok, akiket a király tanácskozásra szokott 
hívatni, valahányszor közös határozatra volt szükség, és fogadjuk el 
azt a döntést, amelyet a többség megszavaz, és ehhez tartsák 
magukat a vezérek és a csapatparancsnokok is. 

A legtöbben Ptolemaiosznak adtak igazat, néhányan azonban 

Perdikkasznak. Ekkor Arisztonusz emelkedett szólásra, és kijelentette: 
Nagy Sándor, amikor megkérdezték, kire maradjon a királyi hatalom, 
azt válaszolta, hogy arra, aki a legkülönb közülük. Az Ő véleménye 
szerint Perdikkasz a legkülönb, hiszen a király is neki adta a 
pecsétgyűrűt. Pedig Perdikkasz nem egymaga üldögélt a haldokló 
ágya mellett, és Nagy Sándor előbb körülhordozta tekintetét barátai 
seregén, úgy választotta ki éppen őt, hogy rábízza a gyűrút. 
Következésképp a király akarata az, hogy Perdikkasz vegye át a 
legfőbb hatalmat. 
Senki sem vonta kétségbe, hogy Arisztonosz javaslata helytálló, így 
tehát egyhangúlag azt követelték, hogy Perdikkasz lépjen elő, és 
húzza az ujjara a király gyűrűjét. Perdikkasz sóvárgás és 
szemérmeteskedés között ingadozott, és az járt a fejében, hogy minél 
szerényebben törekszik áhított célja felé, annál  kitartóbban 
kínálgatják majd neki a hatalmat, így hát sokáig habozott, nem tudta, 
mitévő legyen, végül is visszavonult, és megállt az első sorokban ülők 
háta mögött. 

Ekkor az egyik vezér, Meleagrosz, akit felingerelt Perdikkasz 
tétovázása, kemény elszántsággal így szólt: 

- Ne is adják az istenek, hogy Nagy Sándor méltósága és az óriási 
birodalom roppant feladatai ennek a vállán nyugodjanak! Közönséges 
halandó el sem bírná e terhet. Nem olyanokról beszélek most, akiknek 
neve  ismerősebben cseng, mint  Perdikkaszé, hanem csak 
általánosságban azt mondom, hogy senkinek sem kell ekkora terhet 
magára vállalnia kedve ellenére. Mit sem számít, hogy Roxané fia lesz- 
e a király, ha majd megszületik, avagy Perdikkasz, mert ez gyámság 
ürügyén úgyis magához ragadná a királyi hatalmat. Hiszen egyetlen 
király sem kedvére való, csak az, aki még meg sem született, és az 
általános sietségben, mely nemcsak érthető, de egyenesen szükséges 
is, egyedül ő számlálgatja a hátralevő hónapokat, és már azt is 
megjövendöli, hogy fiúgyermek születik. Es ti még kételkedtek abban, 
hogy mindnyájatokat uralma alá akar hajtani? Istenemre, ha Nagy 
Sándor őt jelölte volna utódául, úgy vélem, összes parancsa közül ezt 
az egyet nem szabad teljesítenünk. Hát miért nem szaladtok, hogy 
kifosszátok a kincstárat? Hiszen a királyi kincsek örököse maga a 
nép ! 

így szólva keresztültört a fegyveresek sorain; és azok, akik utat 
nyitottak a távozónak, maguk is nyomába eredtek a kilátásba 
helyezett zsákmány reményében. 


Meleagrosz körül már sűrű fegyveres tömeg hullámzott, s a gyűlés 
csaknem viszálykodássá és lázadássá fajult, amikor egy, a makedónok 
többsége előtt ismeretlen közember így kiáltott fel: 

- Mi szükség fegyverekre és polgárháborúra, amikor megvan már a 
királyotok, akit úgy kerestek? Elfeledkeztek a szintén Philipposz 
nemzette Arrhidaioszról, a megboldogult Nagy Sándor fivéréről, aki 
már eddig is részt vett a királyi család szent áldozatain, és most ő az 
egyedüli trónörökös? Mivel érdemelte ki ezt? Mit tett, hogy még attól 
a jogától is megfosztjátok, amit minden nép elismer? Ha Nagy 
Sándorhoz hasonló királyt kerestek, sohasem találtok; ha hozzá 
közelállót, az egyedül ő. 

Ezt hallván a gyülekezet először mintegy parancsszóra lecsöndesült, 
majd egyhangúlag azt kiáltozták, hogy oda kell hívni Arrhidaioszt, és 
halál azokra, akik nélküle tartottak tanácsgyűlést. Ekkor Peithón 
emelkedett szólásra, és könnyezve kijelentette, hogy csak most szánja 
igazán Nagy Sándort, amikor nélkülözni kénytelen derék polgárainak 
és katonáinak háláját és támogatását. Mert ők csak a király nevét és 
emlékét tartják szem előtt, vakok maradnak minden más iránt, ami 
kétségtelenül gyalázattal borítaná el azt, akinek a királyi hatalmat 
szánták. E felhánytorgatott dolgokkal azonban inkább önfejére 
zúdított gyűlöletet, mint Arrhidaioszéra megvetést; mert megszánták, 
egyben meg is kedvelték az ifjút. Ezért aztán szűnni nem akaró 
kiáltozással kinyilvánították, hogy más király nem kell nekik, csak ő, 
aki erre született, és követelték, hogy azonnal hívják oda. Perdikkasz 
ádáz ellensége, Meleagrosz gyorsan oda is vezette a királyi sátor elé. 
A katonák köszöntötték, és Philipposz királynak szólították. 

Ez azonban csak a nép hangja volt, a főemberek másként 
vélekedtek. Közöttük Peithón Perdikkasz javaslatának megvalósításán 
buzgólkodott, és Roxané születendő fiának gyámjául a királyi 
családból származó Perdikkaszt és Leonnatoszt jelölte ki. Kikötötte 
még, hogy az európai ügyek intézése Kratérosz és Antipatrosz 
feladata legyen. Ezután esküt vettek mindenkitől, hogy a Nagy Sándor 
nemzette jövendőbeli király uralma alá vetik magukat. Meleagrosz, 
aki méltán rettegett a megtorlástól, híveivel együtt elvonult. Majd 
újból berontott a királyi sátorba, magával vonszolva Philipposzt, és 
nagy lármát csapott, hogy ő az állam érdekében a nemrég 
megválasztott új király mellett szavaz, mert reménnyel tölti el 
Philipposz érett férfikora; maguk is meggyőződhetnek róla, mert ki-ki 
önmagának hisz a legjobban, hogy valóban Philipposz sarja, királyi fiú 
és fivér. 

Nincs az a mély tenger, nincs az a roppant viharos áradat, mely 
akkora hullámokat verhetne, mint a felkavart néptömeg, kivált, ha 
újkeletű és rövid életű szabadsága mámorában tombol. Néhányan a 
kevéssel előbb megválasztott Perdikkasznak szánták a királyi 
hatalmat, de a legtöbben Philipposznak, akit megvetettek. Sem 
szavazatuk, sem tiltakozásuk nem volt tartós: hol a döntésüket bánták 


meg, hol a megbánást. Végül rokonszenvük mégiscsak a király fia felé 
fordult. A főemberek tekintélyétől megrettent Arrhidaiosz kivonult a 
gyűlésről, a katonák már nem lelkesedtek oly hangosan a távozóért, 
de rokonszenvük nem lohadt le. Visszahívták tehát, és Arrhidaiosz 
magára vette fivérének a királyi széken heverő öltözetét. Meleagrosz 
az új király testőreként vértet öltött és fegyvert ragadott. Nyomukban 
tódult a phalanx, s a katonák lándzsájukkal csörömpöltek pajzsukon, 
készen arra, hogy vérét ontsák azoknak, akik illetéktelenül a királyi 
hatalomra törnének. Örültek, hogy a birodalom hatalma egyazon 
királyi család kezében marad, s hogy királyi leszármazottnak 
biztosíthatják az öröklött birodalmat; mert hozzászoktak, hogy 
tiszteljék és hódolattal övezzék a királyi címet, amely, meggyőződésük 
szerint, csak uralkodni hivatott utódokra szállhat. 

Perdikkasz megrettent, és bezáratta azt a termet, ahol Nagy Sándor 
holtteste feküdt. Hatszáz kiváló, bátor férfi volt vele, és Ptolemaiosz is 
hozzájuk csatlakozott a királyi apródsereggel. De a sok ezer fegyveres 
könnyűszerrel betörte az elreteszelt ajtót. Meleagrosz vezérelte 
testőrcsapata kíséretében az új király is betört a terembe. Perdikkasz 
felháborodottan szólította közelebb azokat, akik készek voltak 
megvédeni Nagy Sándor tetemét; de a betódult katonák messziről 
dárdát hajítottak feléje. Már sokan megsebesültek, amikor végre 
néhány öregebb harcos lekapta sisakját, hogy könnyebben 
felismerhetők legyenek, és könyörögve fordultak  Perdikkasz 
embereihez: ne ontsanak több vért, hajoljanak meg az új király és a 
többség akarata előtt. Elsőnek Perdikkasz tette le fegyverét, majd a 
többiek is. Aztán, mivel Meleagrosz arra biztatta őket, hogy ne 
távozzanak Nagy Sándor holtteste mellől, cselszövénytől tartva a 
királyi sátor másik oldalán kiosontak, és az  Euphrateszhez 
menekültek. Előkelő ifjakból összeverődött népes lovascsapat követte 
Perdikkaszt és Leonnatoszt. Elhatározták, hogy kimenekülnek a 
városból, és a mezőn ütnek tábort. Perdikkasz azonban nem remélte, 
hogy a gyalogosok is követik majd őket, ezért, nehogy úgy lássék, 
mintha a lovasságot a seregtől elszakítva magával csalná, inkább a 
városban maradt. 


Meleagrosz eközben arra bujtogatta az új királyt, hogy ítélje halálra 
Perdikkaszt, mert a hatalomra tör, és ha nem fogják el, féktelen 
uralomvágyában előbb-utóbb forradalmat szít. Emlékezik Nagy 
Sándornak tett szolgálataira, és senkiben sem bízik eléggé, akitől 
tartania kell. A király inkább beletörődött, mint beleegyezett a 
javaslatba, így tehát Meleagrosz megparancsolta, hogy hallgasson, 
majd a király nevében Perdikkaszért küldött azzal, hogy öljék meg, ha 
vonakodnék velük jönni. Perdikkasz éppen a háza előtt álldogált, 
mindössze tizenhat apród társaságában, amikor hírül vette a csatlósok 
jöttét. Szitkokkal támadt rájuk, Meleagrosz rabszolgáinak bélyegezte 


őket, és bátor fellépésével, határozott tekintetével annyira rájuk 
ijesztett,, hogy azok ész nélkül megfutamodtak.  Perdikkasz 
megparancsolta az ifjaknak, hogy pattanjanak nyeregbe, és néhány 
barátjával Leonnatoszhoz sietett, hogy nagyobb erővel verhessék 
vissza a támadást, ha rajtuk ütnének. Másnap a makedónok 
méltatlannak találták, hogy halálveszedelem fenyegeti Perdikkaszt, 
elhatározták tehát, hogy fegyverrel torolják meg Meleagrosz 
vakmerőségét, ő azonban már előre látta, hogy kitört a forradalom, 
ezért megkérdezte a királyt, nem ad-e parancsot Perdikkasz 
letartóztatására. A király Meleagrosz ösztönzésére azt válaszolta, 
hogy elfogatási parancsot ad, a népnek egyébiránt nincs oka a 
forrongásra, mert Perdikkasz él. 

A megbeszélés után Meleagrosz, leginkább a lovasság 
elszakadásától tartva és teljesen tanácstalanul - hiszen ő maga esett 
az ellenségének ásott verembe -, bizonytalan tervezgetéssel jó három 
napot elfecsérelt. A királyi szálláson azonban látszatra minden a 
régiben maradt, a néptörzsek küldöttségei a király elé járultak, 
odasereglettek a csapatparancsnokok, s az előcsarnok hemzsegett a 
testőröktől és fegyveresektől. De a nagy és ösztönös bánat a végső 
elkeseredettség jele volt: kölcsönös gyanakvásból nem mertek 
egymáshoz közeledni, egymással szót váltani, ki-ki önmagában 
tépelődött titkos gondolatain, s az új királyt a régivel összehasonlítva, 
az elhunyt után sóvárogtak. Hol van ő, kérdezgették, akit mint 
királyukat, fővezérüket követtek? ÁAÁrván magukra maradtak az 
ellenséges, igába nem tört néptörzsek között, melyek csak az alkalmat 
lesik, hogy megtorolják megszámlálhatatlan katonájuk lemészárlását. 
Efféle gondolatok emésztették a makedónokat, amikor híre futott, 
hogy a Perdikkasz vezérelte lovasság megszállta a Babilont környező 
mezőket, és visszatartja a városba irányított gabonaszállítmányokat. 

Nélkülözés, majd éhínség ütötte fel a fejét a városban maradt 
katonák között, akik azzal a követeléssel léptek fel, hogy vagy 
kössenek békét Perdikkasszal, vagy mérjék össze erejüket. Különös 
módon a mezei lakók, attól félve, hogy falvaikat, tanyáikat feldúlják, 
behúzódtak a városba, a városbeliek pedig, mivel élelmük elfogyott, 
kimenekültek falaik közül, és mindkét népség biztonságosabbnak 
tartotta az idegen lakóhelyet a magáénál. 

A makedónok féltek a forrongástól, ezért a királyi szállásra 
sereglettek, és kifejtették álláspontjukat. Azt követelték, menesszenek 
követeket a  lovassághoz, és  eszközöljék ki a hadiállapot 
megszüntetését és a fegyvernyugvást. A király tehát követségbe 
küldte a thesszáliai Pasziaszt, a  megalopoliszi Damülloszt és 
Perilaoszt. Elő is adták a király üzenetét, a lovasság pedig azzal a 
válasszal küldte vissza őket, hogy csak akkor teszik le a fegyvert, ha a 
király kiadja nekik a pártütés vezéreit. Ennek hallatára a városbeli 
katonák maguktól is fegyver után kaptak. Lármájukra előjött 
Philipposz a királyi sátorból, és így szólt: 


- Semmi ok a nyugtalanságra! Az egymással vetélkedők közül azé 
lesz a babér, aki előbb lehiggad. Ugyanakkor gondoljatok arra is, hogy 
polgártársainkról van szó: ha elveszitek tőlük a megbékélés reményét, 
a polgárháború kitörését siettetitek. Tegyünk tehát kísérletet egy 
újabb küldöttséggel, hátha sikerül békére hangolnunk őket. Es mivel a 
királyt még nem temettük el, azt hiszem, a végső tiszteletadásra úgyis 
valamennyi makedón egybesereglik. Én a magam részéről szívesebben 
lemondok a hatalomról, semmint hogy alattvalóim vérét ontsam; és ha 
nincs más remény a béke helyreállítására, kérve kérlek titeket, 
válasszatok rátermettebb királyt. 

Ezután feltörő könnyek között levette fejéről a koronát, és kinyújtott 
jobb kezében tartva felkínálta annak, aki méltóbbnak vallja magát a 
királyságra. Ez a szerény beszéd erős bizalmat ébresztett a 
makedónokban: lám, mily nemes lelkületű is ez az Arrhidaiosz, pedig 
mindeddig árnyékba borította fivérének tündöklése. Ezért mindnyájan 
sürgetve kérték, hogy cselekedjék belátása szerint. Ismét elküldte 
tehát követeit azzal a kéréssel, hogy a két vezér fogadja maga mellé 
harmadiknak  Meleagroszt. Ebbe szívesen beleegyeztek, mert 
Perdikkasz amúgy is el akarta távolítani őt a király környezetéből, úgy 
vélve, hogy egymaga nem mérkőzhet meg kettejükkel. Ezért 
lovascsapata élén Meleagrosz elé lovagolt, aki a város felől közelgett a 
phalanxszal. A két sereg némán üdvözölte egymást, és egybeolvadt 
abban a meggyőződésben, hogy mindörökre szent a béke közöttük. 


De a végzet polgárháborút zúdított a makedónokra, hiszen az 
oszthatatlan királyi hatalmat egyszerre többen is magukhoz akarták 
ragadni. Először összefogták erőiket, majd széjjelszórták; és mert 
egyszerre több fő súlyosodott a törzsre, mint amennyit elbírt volna, a 
végtagok elsatnyultak. Es a birodalom, mely egy ember vállán 
szilárdan nyugodott volna, összeomlott, amikor egyszerre többen is 
támogatták. Ezért joggal és méltán vallja a római nép, hogy 
császárának köszönheti megmenekülését, aki új csillagként ragyogott 
fel akkor, amikor már úgy hittük, örök éjszaka borult ránk. Bizony, az 
ő csillagának feltűnésével a napkelte árasztott új fényt a homályba 
borult világra, amikor a fej nélküli végtagok viszálytól marcangolva 
reszkettek. Hány tűzvészt kioltott akkoriban! Hány kardot 
visszaparancsolt hüvelyébe! Hány viharfelhőt eloszlatott váratlanul 
felvillantott derűsugarával! És a birodalom nemcsak kivirult, de 
virágba is borult azóta. Maradjon tőle távol az irigység, hosszú évekig, 
az idők végezetéig uralkodjék a császár, és majdan családja! 


De hogy visszatérjek elbeszélésemhez, melynek fonalát a nép 
üdvéről való elmefuttatás szakította félbe: Perdikkasz Meleagrosz 
halálában látta menekülésének egyetlen útját. Ugy vélte, el kell tennie 


láb alól ezt a hitszegő, hűtlen, könnyen felforgatásra hajló embert, 
ádáz ellenségét. De mélységesen eltitkolta szándékát, hogy váratlanul 
üthessen rajta. Ezért titkon felbujtotta Meleagrosz néhány katonáját: 
nyíltan zúgolódjanak az ellen, hogy Meleagrosz egyenrangú lett 
Perdikkasszal, de úgy, mintha ő maga mit sem tudna a dologról. 
Meleagrosz, amint fülébe jutott a katonák pusmogása, dühtől 
tajtékozva kitálalta a hallottakat Perdikkasznak, aki csodálkozott, 
mintha újdonságról értesülne, és részvétet színlelve együtt kesergett 
vele. Végül is megállapodtak, hogy a lazító beszédek értelmi szerzőit 
lefogják. Meleagrosz nem győzött hálálkodni, átölelte Perdikkaszt, és 
megköszönte iránta való hűséges jóindulatát. Ezután terveket 
kovácsoltak, hogyan tapossák el a bűnösöket. Elhatározták, hogy ősi 
szokás szerint seregszemlét tartanak, és erre megfelelő ürügy volt a 
viszály megszűnte. 

A makedón királyok úgy szoktak seregszemlét tartani, hogy a mező 
széléről, ahová felvonultatják a katonaságot, kétfelé hajítják egy leölt 
kutya zsigereit; ezen a térségen belül sorakoznak fel azután a 
fegyveresek, egyik oldalon a lovasság, a másikon a phalanx. Azon a 
napon is, amelyre kitűzték az ünnepi seregszemlét, a király a 
lovassággal és az elefántokkal együtt a gyalogsággal szemközt 
helyezkedett el, amelynek élen Meleagrosz állott. Ahogy a lovashad 
megmozdult, a gyalogság hirtelen megriadt, hiszen a nemrég lezajlott 
viszály után még nem csillapultak le teljesen a kedélyek, és mindig 
várható volt valami. Egy pillanatra azon gondolkodtak, ne vonják-e 
vissza csapataikat a városba, hiszen tágas síkság tárult ki a lovasok 
előtt. De restellték volna, ha ok nélkül kételkednek bajtársaik 
becsületében; ezért mereven egy helyben álltak, készen arra, hogy 
harcra keljenek, ha megtámadnák őket. Es már egeszen közel 
kerültek egymáshoz a seregek, úgyhogy csak kis távolság választotta 
el a két tábort. Ekkor a király egy lovasosztaggal körüllovagolta a 
gyalogságot, és Perdikkasz ösztönzésére maga elé parancsolta a 
széthúzás bujtogatott, hogy ellenőrizze a büntetés végrehajtását. Es 
megfenyegette őket: ha ellenkeznek, rájuk szabadítja az egész 
lovasságot az elefántokkal együtt. A gyalogosok kővé meredtek a 
váratlan ijedelemtől, Meleagrosz is fejét vesztette rémületében. 
Valamennyien biztosabbnak vélték, ha ott helyben várakoznak, és nem 
siettetik sorsukat. Ekkor Perdikkasz, látva, mily kábultan és 
meghunyászkodva. állnak ott, kiválasztott mintegy harminc katonát, 
akik a Nagy Sándor halála után megtartott első gyűlésen Meleagrosz 
után kirohantak, és az egész had szeme láttára az elefántok közé 
vetette őket. A vadállatok valamennyit agyontaposták, és Philipposz, 
noha nem az ő parancsára történt, nem vetett gátat az öldöklésnek. 
Szemlátomást az egészből csak annyit tulajdonított magának, 
amennyit az események  beigazoltak. Ez volt a makedón 
polgárháborúk előjele, egyben kezdete. 


Meleagrosz későn ismerte fel Perdikkasz fondorlatát; de mert 
pillanatnyilag őt magát nem érte támadás, nyugodtan állt tovább a 
sereg élén. Később azonban látva, hogy nincs remény a menekülésre, 
mert ellenségei annak nevében törnek vesztére, akit ő tett királlyá, 
egy templomba fíutott. De még a hely szentsége sem oltalmazhatta 
meg, és végül megölték. 


Perdikkasz ezután a sereggel együtt visszatért a városba, és 
összehívta a főembereket. A határozat szerint úgy osztották fel a 
birodalmat, hogy a királyé marad a legfőbb hatalom; Egyiptom, 
valamint a fennhatóságuk alá tartozó afrikai néptörzsek szatrapája 
pedig Ptolemaiosz legyen. Laomedónnak adták Szíriát Phöníciával, 
Philótasznak szánták Kilikiát, Antigonoszt Lükia, Pamphülia és Nagy 
Phrügia helytartójává rendelték; Kasszandroszt Kariába, Menandroszt 
pedig Lídiába vezényelték. A Helleszpontosz vidékéhez csatolt Kis 
Phrügiát Leonnatosz tartományának nyilvánították, míg Kappadókia 
Paphlagóniával együtt Eumenésznek jutott, azzal a kikötéssel, hogy a 
vidéket egészen Trapezoszig köteles megvédeni, és háború esetén 
együtt kell harcolnia Ariarathésszel; egyedül a legutóbbi utasította 
vissza tisztségét. Peithónt Média, Lüszimakhoszt Thrákia és a vele 
határos területeken élő fekete-tengeri néptörzsek helytartójává 
rendelték. Gondoskodtak róla, hogy akik India, akik Baktria és 
Szogdiané vagy a többi, az Oceán vagy a Bíbor-tenger partvidékén élő 
népeket kormányozzák, saját határaikon belül katonai hatalommal is 
rendelkezzenek. Perdikkasz a király mellett maradt, mint a királyi 
kíséretet alkotó sereg parancsnoka. Egyesek úgy vélik, hogy a 
tartományokat Nagy Sándor végrendelete alapján darabolták szét, de 
ez a mendemonda, ámbár tekintélyes szerzőktől ered, 
meggyőződésünk szerint teljesen alaptalan. - Mert - mondják - Nagy 
Sándor úgy vélte, hogy így a birodalom felosztásával ki-ki hosszú időre 
megalapozza vagyonát, ha ugyan van határa a féktelen kapzsiságnak. 
Kevéssel előbb ugyanis a király megbízottai, idegen területekről való 
gondoskodás címén, jókora területeket kaparintottak meg minden 
háborús ok nélkül, hiszen az ott élő lakosság mind egyazon 
néptörzshöz tartozott, és a többiektől országhatárok választották el 
őket. De nehéz volt beérni azzal, amit az alkalom kínált, mivel aki 
nagyobbra tör, szegényesnek találja a könnyű zsákmányt, így aztán 
mindegyikük úgy látta, sokkal egyszerűbb birtokának gyarapítása, 
mint egykor az uralom átvétele volt. 

A király már hét napja feküdt ravatalán, mert a makedónokat az 
államszervezés elvonta a temetés szent kötelességétől. Sehol másutt 
nem olyan perzselő a nyár, mint Mezopotámia földjén; a szabad ég 
alatt legelő állatok legnagyobb részét megöli a tűző nap. Az 
átforrósodott levegő oly égető, hogy mindent megperzsel, akár a tűz. 
Ritka a forrásvíz errefelé, s a helybeliek álnokul eltitkolják, hol 


csörgedez, hogy csak ők maguk meríthessenek belőle; így az idegenek 
azt sem tudják, merre keressék. És most hihetetlen dolgot beszélek el 
a hagyomány alapján: amikor a király barátai végre hozzájutottak, 
hogy a holttesttel foglalkozzanak, és beléptek a terembe, az enyészet 
legcsekélyebb jelét, még egyetlen kék foltot sem láttak rajta. Sőt az 
életnek a lélegzésből fakadó pírja sem hagyta el arcát. Ezért az 
egyiptomiak és a khaldeusok, akiket meghívtak, hogy saját 
módszereik szerint vegyék kezelésbe a tetemet, eleinte nem merték 
megérinteni, abban a hiszemben, hogy él. Aztán könyörgő imát 
mormaoltak, hogy az isteni és emberi jogok nevében halandó létükre is 
megérinthessék ezt az istenséget, majd megmosdatták a testét, kívül- 
belül megkenték illatos balzsammal, végül arany koporsóba fektették, 
és fejét méltósága jelvényével ékesítették fel. 

A legtöbben úgy vélekednek, hogy a királyt megmérgezték, és a 
mérget a szolgálatában álló Iollasz, Antipatrosz fia adta be neki atyja 
parancsára. Valóban, Nagy Sándor gyakran hangoztatta, hogy 
Antipatrosz a királyi méltóságra tör, s hogy a spártaiak fölött aratott 
győzelmétől felfuvalkodottan azt képzeli, nagyobb hatalom és 
méltóság birtokában van, mint az egyszerű helytartók; ráadásul még 
mindazt, amit a királytól kapott, saját érdemének tulajdonítja. Az a 
hiedelem is elterjedt, hogy Kratéroszt megbízták: egy csapat 
kiszolgált katonával gyilkolja meg. 

Köztudomású, hogy Makedóniában olyan erős hatású méreg terem, 
amely még a vasat is megemészti; egyedül csak a barmok patája állja 
az ártó nedvet. Sztüxnek nevezik azt a forrást, amelyből a halálos 
méreg csordogál. Kasszandrosz merített belőle, ő adta át fivérének, 
Iollasznak, aki belecsepegtette a király utolsó pohár italába. Akárhogy 
is volt, elhitték; és akikre a gyanú árnyéka vetődött, nem sokáig 
maradtak hatalmon. Makedónia, sőt Görögország felett is Antipatrosz 
ragadta magához a hatalmat, majd utódai örökölték, és kiirtottak 
mindenkit, akit a legtávolabbi rokoni kapcsolat is fűzött Nagy 
Sándorhoz. 

A király földi maradványait Ptolemaiosz, Egyiptom helytartója, 
Memphiszbe vitette, majd néhány év múltán Alexandriába, ahol 
mindmáig tisztelettel adóznak nevének és emlékezetének. 


UTÓSZÓ 


III. Alexandrosz makedón király (i. e. 336-323), a , világhódító Nagy 
Sándor" alakja, tettei kétezer éven át élénken foglalkoztatták az 
emberek képzeletét. A történelem színpadán nem jelent meg még egy 
olyan hős, akinek szereplését annyi írásmű örökítette volna meg, mint 
az övét. Hadjáratainak, kalandos hódító útjainak leírása számos 
korszak, egész évszázadok kedvelt olvasmánya volt. A káprázatos hadi 
sikerek, a mérhetetlen birodalom gyors megteremtése és széthullása, 
a makedón-görög hadak által bejárt egzotikus keleti tájak gazdag 
anyagot kínáltak a regényes feldolgozás számára, elősegítették a 
fantasztikus elemek térhódítását az elbeszélésekben. A fiatal uralkodó 
üstökösszerű pályafutása, ellentmondásos jelleme: bátorsága, 
energiája és nagyvonalúsága egyfelől, indulatossága, nagyravágyása 
és szenvedélyessége másfelől előmozdították a moralizáló szempontok 
érvényesülését is. Érthető, hogy az olvasók ízléséhez alkalmazkodó 
szépirodalmi feldolgozások mind messzebb távolodtak a történelmi 


valóságtól, hiszen már az antik történetírás sem állította maga elé a 
modern tudományosság által megkövetelt igényeket. 

Nagy Sándor első életrajzát volt hadvezére, Ptolemaiosz, Lagosz fia 
írta meg, aki később I. Ptolemaiosz Szótér (a megváltó) néven 
megalapította Egyiptomban a róla elnevezett dinasztiát (306-283). 
Ptolemaiosz a maga személyes emlékei mellett felhasznált hivatalos 
okmányokat és a király levelezését is; minden másodlagos 
szépirodalmi célzat távol állt tőle. Az értékes munka eredeti alakjában 
nem maradt ránk, azonban az idők folyamán több szerző merített 
belőle. A perzsa hadjáratokra vonatkozó leírását számunkra a 
nikomédiai születésű Arrianosz (i. sz. II. sz. első fele) görög nyelvű 
Anabaszisz-a (Felvonulás) mentette át kivonatosan. 

Az a folyamat, melynek során a király alakja köré legendák 
szövődtek, már életében megindult: nyomai már a - részben 
környezetéhez tartozó - kortárs szerzők (mint  Kalliszthenész, 
Kleitarkhosz és Arisztobulosz) műveiben megvoltak. 

Leginkább Nagy Sándor indiai expedíciója vonzotta az érdeklődést. 
Egész sor leírás születik a mesés gazdagságú, titokzatos országról. 
Kelet egzotikus állatvilága is bevonul a regényes történeti 
elbeszélésekbe. A kortárs Nearkhosznál még csak egyszerű elefántok, 
tigrisek, papagájok, tizenhat könyöknyi kígyók és aranyásó hangyák 
szerepelnek. A király nevelőjéhez, a filozófus Arisztotelészhez intézett 
kései levélhamisítványok már elefánt nagyságú vízilovakról, óriási 
rákokról, oszlop vastagságú  kígyókról, fehér  oroszlánokról, 
háromszarvú szörnyekről beszélnek. 

Onészikritosznak Nagy Sándor nevelkedéséről írott munkája a 
forrása az amazonokkal és az indiai bölcsekkel való találkozás 
motívumának. Nagy Sándor és a gümnoszophistók, a bölcs ind 
brahminok fiktív vitája a boldog élet titkáról számos változatban 
szerepel a regényes ókori életrajzokban, s még a X. században is 
keletkezett egy latin nyelvű fiktív levélváltás Nagy Sándor és 
Dindimus fő-brahmin között. 

A moralizáló szempontok térhódítására jellemző, hogy Plutarkhosz 
(kb. 46-120) - aki a maga Nagy Sándor-életrajzát különben viszonylag 
jó források alapján írta meg - szükségét érezte, hogy egy önálló, 
apologetikus célzatú értekezést szenteljen a király szerencséjének. 

Nem maradtak el a regényes szerelmi epizódok sem, amilyent 
először a király közvetlen környezetéhez tartozó mütilénéi Kharész 
illesztett be Nagy Sándor hadjáratainak kalandos leírásába. 

Nagy Sándor története regényes felhígulásának, eltorzításának 
betetőzése az az i. sz. II. sz. folyamán Egyiptomban keletkezett 
munka, amelynek ismeretlen szerzője Kalliszthenész nevét kisajátítva 
igyekezett tákolmányának hitelét növelni. Kalliszthenész, a makedón 
udvari történetíró (kb. i. e. 370-327) még csak pánhellén szellemben 
dicsőítette hősének tetteit, az ál Kalliszthenész viszont már teljesen 


szabadon kezeli a történeti eseményeket, előadása hemzseg a tárgyi 
(földrajzi, személyi, időrendi) tévedésektől. 

Az igazán meglepő (hosszú évszázadok irodalmi ízlésének és 
történeti érzékének nem nagy dicsőségére) e fércmű páratlan 
világirodalmi hatása: a III. századtól kezdve számos görög és latin 
átdolgozása keletkezett, ismeretes örmény, szír, héber, arab, kopt és 
perzsa változata is, fő forrása volt egyebek között Firdauszi Sáhnáme 
című hőskölteményének is. 

A középkorban a részint bizánci közvetítéssel továbbélő munka 
keresztény lovagregénnyé, valóságos , fejedelmek tüköré"-vé alakul át. 
A XII-XIII. sz.-ban nálunk is egy görög változat lehetett ismeretes a 
délszláv irodalmi átvétel tanúsága szerint. Már Anonymus is ismerte a 
Sándor- -regény valamilyen változatát, s ennek fordulatait értékesítette 
is az Álmos és Árpád ajkára adott szónoklatokban. Küküllei János 
(1320-94), Nagy Lajos krónikása pedig Nagy Sándor vonásaival 
ruházza fel királyának alakját. A Pszeudo-Kalliszthenész-féle változat 
él tovább a Heltai Gáspár által kiadott, XVI. századi névtelen szerző 
elbeszélésében és Haller János Hármas istoriájá-ban (1695), melynek 
első része is Nagy Sándor történetének egzotikus elemekben, 
fantasztikus kalandokban tobzódó leírása. 


A történeti valósághoz jobban ragaszkodó hagyomány elsősorban 
Curtius Rufus Nagy Sándor történetéből merített. A mű sorsa első 
felbukkanásától kezdve - érthető módon - számos szállal kapcsolódik 
különböző korok fejedelmi udvaraihoz. Az európai irodalomban 
először Einhard (Eginhard, kb. 770-840), Nagy Károly életrajzírója 
említi. 

Chatilloni Gauthier hexameterekben dolgozta át a terjedelmes 
munkát. Alexandteis sive gesta Alexandri Magni című hőskölteménye 
a XIII. sz.-ban Franciaországban iskolai olvasmány volt. Nálunk Ilosvai 
ízlését dicséri először Curtius mintául választása Nagy Sándorról írt 
históriás énekében (1548). Sikerére jellemző, hogy ez a magyar nyelvű 
feldolgozás négy kiadásban maradt fenn. Első nemzeti nyelvű 
fordításai különböző humanista fejedelmi udvarokban születnek. Olasz 
nyelven Fülöp milánói herceg, az utolsó Visconti, titkára, Pier Candido 
Decembrió szólaltatja meg a XIV. sz. második negyedében. 
Spanyolországban Aragóniai Alfonz fordíttatta le a XV. sz.-ban. Nálunk 
az első fordítás Bethlen Gábor erdélyi fejedelem udvarában készül: H. 
Forró Pál 0. Curtiusnak az Nagy Sándor macedónok királyának viselt 
dolgairól írott históriája (1619). A munkát irodalomtörténetírásunk a 
magyar humanista műpróza legérettebb termékei között tartja 
számon. A magyar Curtius megelőzte egyebek között az orosz nyelvű 
fordítást is, amely I. Péter cár rendeletére készült s jelent meg 1709- 
ben. 


0. Curtius Rufus csonkán ránk maradt Nagy Sándor történetének 
több mint nyolcvan kézirata ismeretes, élükön a IX-X. századi codex 
Parisinusszal. Nyomtatásban először 1470-ben jelent meg Velencében. 
Ezt követően sűrű egymásutánban többször is kiadták, így Rotterdami 
Erasmus, a kiváló humanista is 1518-ban. 


A mű jelentős világirodalmi hatásával, gazdag utóéletével szöges 
ellentétben áll az a meglepő tény, hogy a szerzőről tulajdonképpen 
nem tudunk semmit. Suetonius említ ugyan egy O. Curtius Rufus nevű 
rhétort, szónoklatoktatót, akiről feltehetjük, hogy a Nagy Sándor- 
történet szerzője. Azonban sem ő, sem Tacitus és Plinius - akik szintén 
említenek egy azonos nevű történeti személyt - nem beszélnek arról, 
hogy az illető történeti művet írt volna. Sőt, ami még különösebb, az 
egész ókor folyamán egyetlen szerző sem idézte, még csak nem is 
említette magát a munkát sem. Nem jutunk közelebb a szerző 
személyéhez művéből sem. Ebből a szempontból is különösen 
sajnálatos éppen a szöveg elejének elkallódása, hiszen az antik 
szerzők általában írásaik elején szoktak indítékaik, célkitűzéseik 
ismertetése kapcsán személyes vonatkozásokra kitérni. Az eredetileg 
tíz könyvből álló munka 1-2. könyve teljes egészében hiányzik, 
azonkívül csonka még az 5. vége, a 6. eleje és a 10. könyvben is van 
kisebb lacuna. Az elbeszélés a 333. év tavaszával, a Granikosz melletti 
csata utáni események ismertetésével kezdődik, és Nagy Sándor 
haláláig - pontosabban a király holttestének Alexandriába szállításáig 
- tart. Coluccio Salutati, a XIV. sz. második felének jeles humanistája 
még lelkesen buzdította barátait hiányzó klasszikus szövegek között 
egy teljes Curtius-példány felkutatására - ma már alig van remény a 
szöveg hiányzó részeinek felbukkanására. 

Az említett nehézségek folytán érthetően problematikus és máig is 
vitatott a mű datálása is. Magának az elbeszélésnek labilis belső 
utalásai, feltételezett korvonatkozásai sem adnak szilárd támpontot a 
keletkezés idejének tisztázásához, így aztán  Augustustól 
Constantinusig több mint egy tucat császár idejére teszik a különböző 
kutatók Curtius működését. 

A leginkább elfogadott feltételezés, amely Claudius idejére (i. sz. 
41-54) utalja a mű keletkezését, a következő két fő érvre támaszkodik. 
Először is az összeomlással fenyegető utolsó éjszaka leírásában 
Caligulára, az előző uralkodóra való utalást lát. Másodszor Türosz 
város tartós jólétének említését a Claudius korabeli állapotokkal véli 
egyedül összeegyeztethetőnek. 

Mások Vespasianust (69-79) tekintik a felkelő új csillagnak (novum 
sidus), akit Curtius említ, és az ominózus már-már utolsó éjszakát a 
cremonai csatára, illetőleg a Capitolium égésére vonatkoztatják. 

Ebben a tekintetben csupán egyetlen szempontra kívánunk kitérni, 
ez azonban szorosan összefügg a mű célzatának kérdésével. - 


Általánosan elterjedt nézet szerint Curtius szórakoztató, lebilincselő 
olvasmányt kívánt nyújtani, érdekes események eleven, drámai 
elbeszélésével akart szolgálni olvasóinak, műve ily módon 
középhelyen áll a történeti életrajz és a regény műfaja között. 
Azonban már S. Dosson, a századforduló érdemes Curtius-kutatója 
joggal utalt arra, hogy a szerző egyúttal a korlátlan hatalom 
demoralizáló hatását is be akarta mutatni a nemes lelkű ifjú uralkodó 
ázsiai despotává fajulásában. A monarchikus hatalom jellemromboló 
hatását a szöveg valóban nemegyszer expresszis verbis hangsúlyozza, 
és egy sor példával szemlélteti hőse - s mellesleg Dareiosz - esetére 
vonatkoztatva is. 

Ebben az értelemben Curtius műve mintegy ellenképe Xenophón 
(430-354) Kürosz neveltetéséről írott regényes életrajzának, amely 
minden jó tulajdonsággal felruházza hősét, s így valóságos pozitív 
Fürstenspiegel. A két jellem, egyben a két elbeszélés tendenciájának 
az ellentéte a legélesebben az ellenséges főváros sorsának 
bemutatása esetében nyilvánul meg. Kürosz, a legyőzött és foglyul 
ejtett ellenfél, Kroiszosz tanácsára megkíméli Szardeiszt - Nagy 
Sándor viszont egy átdorbézolt éjszaka után egy részeg hetaira 
unszolására maga gyújtja fel ivópajtásai közreműködésével 
Perszepoliszt. 

Az elbeszélés az olvasóban akaratlanul is Nero alakját idézi fel, akit 
a hagyomány mint a pár excellence gyújtogató uralkodót tartott 
számon ... 

Elgondolkoztató a témaválasztás is: mi késztethette arra Curtiust, 
hogy a korában magában véve tulajdonképpen minden aktualitást 
nélkülöző történetet feldolgozza? Talán közelebb jutunk a 
megoldáshoz, ha szerzőnk meglepően éles hangú nyilatkozatait, 
amelyekkel az uralkodók iránti hízelgést kárhoztatja, szembeállítjuk 
Tacitus arra vonatkozó megállapításával, hogy a principatus 
megszilárdulásával elharapódzó hízelgésnek, illetőleg a rettegés 
légkörének milyen bénító, züllesztő hatása volt a történetírásra, 
különösen az egykorú események bemutatásában. S ebben az 
összefüggésben különös súlyt kap az a megítélése is, amely szerint a 
Nagy Sándor elleni összeesküvésben ártatlan Kalliszthenész elítélését 
és kivégzését az idézte elő, hogy nem volt hajlandó beállani a 
hajbókoló udvaroncok közé. A császári önkényuralom analóg eseteivel 
a hátterében nem kevésbé figyelemre méltó annak a hóhérmunkának 
a kipellengérezése, ahogyan az ittas király leszúrta az önérzetes, 
szabadszájú Kleitoszt, bár az korábban az életét mentette meg. Aligha 
véletlen az a lépten-nyomon visszatérő motívum sem, amellyel a 
szerző különböző szereplői ajkára adott nyilatkozatokkal, de a maga 
nevében is szót emel Nagy Sándornak azzal az igényével szemben, 
hogy elismerjék isteni származását, és istenként tiszteljék. Mellesleg 
ez a megnyilatkozás is jobban illik Vespasianus, mint az istennek 


elismert (divus) elődeik örökébe lépő Augustusok, a lulius-Claudius 
dinasztia idejére... 

Különben Curtius elbeszélése egészében híven közvetíti görög 
történeti forrásait, elsősorban a Kleitarkhoszra, egyes részletekben a 
Ptolemaioszra és Arisztobuloszra visszamenő hagyományt. Erre 
vonatkozó programszerű állításának igaz voltát lemérhetjük a szicíliai 
Diodórosszal, Plutarkhosszal és Arrianosszal való egybevetés útján. 
Azt a megjegyzését, hogy többet vesz át, mint amit elhisz, jobbára 
naiv  kritikátlanságnak szokták tekinteni, holott ezt az adott 
összefüggésben inkább úgy lehet értelmezni, hogy azért nem hisz el 
mindent, amit elődeinél talál. Nemegyszer meg is mosolyogja a 
görögök  hiszékenységét, amiért már Erasmus megdicsérte. 
Kétségtelen azonban, hogy a római szokásokból, a korabeli 
viszonyokból származó képzetek érvényesülésén túl a tárgyi hűség, 
pontosság és pl. csataleírásainak szakszerűsége tekintetében számos 
kifogás emelhető előadásával szemben. Vonatkozik ez a megállapítás 
számadataira is, bár e téren sem ő a legrosszabb történeti forrásunk. 

Elbeszélésmódja sem rugaszkodik el a történeti valóságtól. Az 
esztétikai-lélektani szempont a tények hatásos csoportosításában 
nyilvánul meg, s abban a hangsúlyeltolódásban, amely a hatásos 
jelenetek gondos kidolgozásának, a kevésbé megragadó részletek 
elnagyolásának következménye. Curtius az eseményeket drámaiságuk 
felől szemléli és szemlélteti. S bár ily módon az egész mű összhangja, 
arányai csorbát szenvednek, részleteiben fordulatos és lebilincselő 
olvasmány. Kedveli s rhétorikus szakszerűséggel dolgozza ki a 
története különböző szereplőinek ajkára adott szónoklatokat. Ezek 
gyakran terjengősek, s - mint általában az antik történetírásban - 
olykor valószínűtlen helyzetekben is helyet kapnak. Curtius fiktív 
beszédei azonban az adott szituáció lényegét is megragadják, s 
általában jó pszichológusra vallanak. 

Az író mindenesetre felülmúlja Curtiusban a történészt. Nyelvének 
gazdagsága átlagos, szókincse megközelíti a 4000 szót. Szóhasználata 
lexikálisan nem sokban tér el a Ciceró-koritól; azonban szavait, 
kifejezéseit gyakran a klasszikustól eltérő értelemben használja. Fő 
stíluseszményének Livius tekinthető. Öt követi a költői nyelvből vett 
kifejezések, a korábbi prózában szokatlan fordulatok, nyelvtani 
konsrruációk, vonzatok alkalmazásában, az élettelen tárgyak gyakori 
megszemélyesítésében is. A rhétorikus stíluselemek iránti vonzalma 
azonban közeli rokonságot mutat az un. ezüstkori latin próza 
sajátosságaival is, mint pl. a rövid, szentenciózus megfogalmazású 
mondatok, az  ellentétekben kiélezett fordulatok  kedvelése. 
Nagyszámú és olykor merész metaforái, a kötőszók vagy akár az alany 
gyakori hiánya stílusát bizonyos fokig mesterkéltté, s alapjában 
könnyű nyelvét helyenként kissé homályossá teszik. Prózája - 
hasonlattal élve - úgy viszonylik Caesar, Cicero, vagy akár Livius és 


Tacitus stílusához, mint Lucanus, lIuvenalis költészete Horatius és 
Vergilius alkotásaihoz. 


Maróti Egon 


JEGYZETEK 


A szövegben való eligazodást térképvázlattal és jegyzetszótárral 
segítjük elő. A térképvázlat természetesen nem léphet fel a szabályos 
történelmi térkép igényével, csupán hozzávetőleges képet ad arról, 
merre járt Nagy Sándor. Igyekeztünk azonban minden fontos földrajzi 
helyet feltüntetni, a nagyobb városokat, folyókat, hegyeket. 

Az a tény, hogy Curtius Rufus latin szerző volt, két problémát 
jelentett a magyar szöveg összeállításában. Az egyik szemléleti, a 
másik helyesírási. Curtius Rufus ugyanis átvitte a római mitológiát, 


öltözködést, pénznemeket stb. a perzsa, indiai világra is. Iuppiternek 
nevezi az egyes népek főisteneit, bíborviselőnek a főembereket, 
tunikában járatja őket és sestertiust vagy talentumot ad a kezükbe. 
Mindezzel nyilván kora olvasóihoz igyekezett közelebb vinni India, 
Média, Perzsia világát. A latin szemléletet tükröző isten-, pénz- és 
ruhaneveket latinos formában tolmácsoljuk, ezzel is a fordítás teljes 
hűségére törekedtünk. 

Nem vettük azonban át Curtius Rufus latinos névírását. Semmi 
értelme nem lett volna például Cyrust írni, amikor olvasóközönségünk 
- már az általános iskola felső tagozatában - Küroszt ismert meg. 
Általában görögösen írtuk át a görög, perzsa, egyiptomi, méd stb. 
neveket, de meghagytuk a magyarban meghonosodott 
tulajdonnévformákat (Szparta helyett Spárta). 

Végezetül arra szeretnők felhívni még egyszer olvasóink figyelmét, 
hogy Curtius Rufus ismeretei - mint ezt maga is beismeri - eléggé 
végesek. Áll ez elsősorban földrajzi tudására,- könnyen téved ezer 
kilométereket, s nemegyszer összekeveri a tavakat és tengereket. A 
lényegesebb eltérésekre a jegyzetekben utalunk, általában pedig 
kérjük olvasóinkat, ne ókortudományi vagy földrajzi kézikönyvnek 
tekintsék Nagy Sándor életrajzát, hanem irodalmi műnek. 


AKHAIA - a Peloponnészosz északi partvidéke; általában Görögország 
AIÓLISZ - kisázsiai vidék az Égei-tenger partján 

AGÉMA - a makedón sereg válogatott lovascsapata 

AGENÓR - phöníciai király 

AGISZ - spártai király (i. e. 338-330), Arkhidamosz fia 

AGRIANUSOK - makedón-thrák néptörzs, a mai Balkán hegység 
vidékén lakott 

AMPHORA - edény és űrmérték (kb. 20 liter) 

AMÜNTASZ - a szövegben nyolc Amüntasz szerepel: kilétük az 
összefüggésből kiderül 

ANAXARKHOSZ - abderai bölcselő, Démokritosz tanítványa 

ANKÚRA - a mai Ankara 

ANTIGONOSZ - két ilyen nevű hadvezért említ a szöveg 

AORNOSZ - ,madár sem járta": magas sziklacsúcs az Indus 
forrásvidékén 

ARABITÁK - az Indus és az Arabosz folyók környékén lakó nép 
ARAXÉSZ - folyó Perzsiában 

ARSELA - folyó Észak-Asszíriában 

ARKHELAOSZ - makedón király, akit főemberei i. e. 399-ben 
megöltek 

ARGÜRASZPESZEK - ezüstveretű pajzsot viselő válogatott 
gyalogoscsapat a makedón phalanxban 

AREIA - a mai Afganisztán 

ARIANA - a mai Irán 


ARIMASZPOSZOK (vagy ARIASZPAK) - Dél-Ariana lakói, más néven 
, euergeták" 

ARMAMAXA - födeles perzsa hintó 

ARTAKANA - az arianusok fővárosa 

ARTAXERXÉSZ - több perzsa uralkodó neve. Jelentése Hérodotosz 
szerint: ,nagy hős", ,jeles harcos" 

ATTALOSZ - a szövegben két makedón parancsnok neve 

ÁZSIA - szövegünkben Asia minorról, Kisázsiáról van szó 

BAKIRA - a legészakibb perzsa tartomány, Baktria székvárosa 
BELOSZ - Babilon alapítója, Baal istenként tisztelték 
BORÜSZTHENÉSZ - a mai Dnyeper 

BRANKHIDAK - a Milétosz-környéki jóshelyen szolgáló papi nemzedék 
tagjai 

BUKHEPHALASZ - , ökörfejű" : Nagy Sándor lova 

CETRA - könnyű, szögletes hispániai bőrpajzs 

CORVUS - , holló": kampós hajítófegyver 

DAIDALA - város Északnyugat-Indiában 

DAHÁK - szkitha néptörzs a Kaspi-tenger keleti partvidékén 
DERBIXEK - az Oxosz folyó vidékén élt néptörzs 

DENARIUS - tíz egységből álló arany-, illetve ezüstpénz 

DIDÜMA - kisázsiai város Milétosz közelében. Itt volt az Apollón 


istennek szentelt Didümaión templom és jóshely 
DIMAKHA - , kétféleképpen harcoló": a makedón sereg lovon és 
gyalogosan harcoló katonája 


DORÜPHOROSZ - lándzsahordozó 

DRANGAK - Ariana tartományban megtelepedett néptörzs 

EKBATANA - Média fővárosa 

ÉLISZ - Peloponnészosz nyugati része 

ERÜTHROSZ - , bíborvörös": India mondabeli királya 

EUBÓIA - sziget az Égei-tengerben 

EUERGETAK - jótevők 

EURIPIDÉSZ - a Kleitosz beszédében szereplő idézet az Andromakhé 
című tragédiából való 

GADES - a mai Cadiz 

HALIKARNASSZOSZ - kikötőváros Kariában 

HAMMÓN - egyiptomi főisten 

HARPAGO - vashoroggal felszerelt rúd, csáklya 

HÜRKANIA - , a farkasok országa": tartomány a Kaspi-tenger délkeleti 
partvidékén 

IONIA - part menti tartomány Kisázsiában 

ISSZOSZ - az isszoszi csata i. e. 333-ban zajlott le 

ISZTHMOSZ - a korinthoszi földszoros 

ISZTROSZ - a Duna ókori neve 

IUGERUM - római területmérték, 2500 m? 

KADUSZOK - a Kaspi-tenger és az arméniai Araxész folyó között 
elterülő vidék 


KARMANIA - partvidék a Perzsa-öböl és az Indiai-óceán mentén 
KATAÓNÁK - dél-kappadókiai néptörzs 

KAUKÁZUS - Curtius Rufus a  Parapamiszosz hegységet is 
Kaukázusnak nevezi (, Indiai Kaukázus") 

KEDRÓSZIA - a mai Beludzsisztán 

KERKETIAK - a cserkeszek 

KHAIRÓNEIA - boiótiai város, i. e. 338-ban II. Philipposz itt győzte le 
a görögöket 

KHALDEUSOK - Dél-Babilónia csillag jós lakói 

KHALÜBSZOK - a Fekete-tenger nyugati partvidékén élt néptörzs 
KHOASZPÉSZ - a szövegben egy indiai és egy perzsiai folyó neve 
KHOIRILOSZ - kariai költő, verseiben Nagy Sándort dicsőítette. 
Horatius is kigúnyolja 

KLEITARKHOSZ - egyiptomi származású történetíró, i. e. 300. körül 
12 könyvből álló — művet írt Nagy Sándorról 

KOSZ - sziget az Egei-tengerben 

KROISZOSZ - az utolsó lídiai király (i. e. 560-546), Kürosz fosztotta 
meg uralmától 

KÜMÉ - part menti város Aióliszban 

KÜROSZ - a perzsa birodalom megalapítója (i. e. 559-529) 

LIBER - óitáliai istenség, eredetileg a szőlőskertek, majd a bor istene. 
Később Bakkhosz istennel (Dionüszosz) azonosították. 
LOKRISZ - görögországi tartomány 

LÜNKESZTÁK - a makedóniai Erigonosz folyó vidékén élt néptörzs 
LÜSZIMAKHOSZ - i.: Nagy Sándor testőre; 2.: thrák király 

MAIÓTISZ - a mai Azovi-tenger 

MARAKANDA - a mai Szamarkand 

MARDUSOK - , férfiasak": Dél-Perzsiában élt rabló törzs 
MASSZAGETÁK - a Kaspi-tenger és az Aral-tó között élt nomád 
néptörzs 

MEMNÓN - i.: egyiptomi isten; 2.: rhodoszi származású zsoldosvezér, 


felesége (Barsziné) mint Nagy Sándor ágyasa fiút szült 
a makedón királynak 

MÉROSZ - ,csípő, comb": hegynév. A görög mitológia szerint 
Dionüszosz isten e hegy tövében nevelkedett 


MOSSZÜNOSZOK - néptörzs a Fekete-tenger mellékén 

NAUTAKA - szogdianéi vidék az Oxosz folyó közelében 

NINOSZ - az asszír birodalom és Ninive város alapítója, Szemirámisz 
férje 

OKHOSZ - i.: perzsa király; 2.: folyó; több folyó neve az ókorban 
ÖRSÉGVÁLTÁS - az éjjeli őrség négy 3-3 órás szakaszra tagolódott. A 


harmadik őrségváltás éjfélkor volt. 
PAIONIA - makedóniai vidék 
PARSZAGADA - ,a perzsák tábora": Perzsia régi székvárosa. 


Környékén laktak a parszagadák. 


PARTHIÉNÉ - a Kaspi-tenger déli partvidéke, a nomád parthus nép 


hazája 
PAUSZANIASZ - II. Philipposz testőre, majd gyilkosa. Nagy Sándor 
keresztre feszíttette 


PÉLUSZION - alsó-egyiptomi város 

PHALANX - általában: csatasor; főleg a makedón nehéz fegyverzetű 
gyalogság II. Philipposz által megszervezett csatarendje, 
50 zárt sor, mindegyikben 16 harcos 

PHILÓTASZ - öt személy viseli ezt a nevet az elbeszélésben, kilétükről 
a szöveg összefüggése ad magyarázatot. 

PEITHÓN - több makedón harcos neve 

SZAKÁK - a mai kirgiz pusztákon élt néptörzs 

SZAMOTHRAKÉ - sziget az  Égei-tengerben. II. Philipposz 
fiatalkorában részt vett az itt rendezett titkos vallási 
szertartásokon, itt ismerkedett meg Olümpiasszal. 
SZARISZOPHOROSZOK - lándzsavivők 

SZATRAPA - teljhatalmú királyi helytartó az ókori Perzsiában 
SESTERTIIUS - ezüstből vert római aprópénz 

SZINOPÉ - paphlagóniai város a Fekete-tenger déli partvidékén 
SZIROSZ - gabonatárolásra szolgáló verem 

STÁDIUM - görög hosszmérték (kb. 200 méter) és területmérték, 
,stadion" 

TALENTUM - ókori súlymérték, majd kb. 26 kiló ezüstnek megfelelő 


pénzegység 
TANAISZ - két folyót nevez így a szerző, egyrészt a mai Dont, 
másrészt (laxartész) a mai Szir-Darját Bokhara földjén 


TAPUROK - néptörzs a Kaspi-tenger vidékén 
TENEDOSZ - sziget az Égei-tengerben, Irójával szemben 


TIMAGENÉSZ - Augustus korában élt alexandriai származású 
történetíró 
TITHÓNOSZ - Priamosz trójai király fivére, aki Zeusztól megkapta a 
halhatatlanságot, de az örök ifjúságot nem, így tücsökké 
töpörödött 


TRIBALLOSZOK - a mai Jugoszlávia és Bulgária területén élt thrák 
néptörzs 

TROGLODITA - barlanglakó 

TÜPHÓN - az Etnát megszemélyesítő óriás 

UXIOSZOK - perzsa eredetű rabló hegyi néptörzs 

VÖLGYES SZÍRIA - völgykatlan a Libanon és az Antilibanon között 
XERXÉSZ - perzsa király (i. e. 485-465). Görögország ellen indított 
háborúi, a , perzsa háborúk", kudarcot vallottak. 


